
dinni  fere  sunt  viginti ,  quanclo  hunc  librum 
scribebam.  In  lucem  prodiit  Bruxellis ,  insertus  ope- 
ribus  Academiae  regiae,  tuendis  doctrinis  literisque 
elegantioribus  ea  in  urbe  constitutae.  Quare  a  pau- 
cis  legebatur ,  et  erant,  q!ui  ad  laudem  majorum 
nostrorum,  excitandamque  in  animis  generosorum 
juuenum  aemulationem ,  interesse  putarent,  ut  a 
multis  legeretur.  Discipulus  quidem  meus  el  amiciis 
B.  Antonius  Nauta,  doctrina.  ille  et  pietate  insignis, 
quem  immalura  nobis  morte  ereptum  dolemus ,  et 
honoris  causa  hic  nominamus,  brevem  Hollando 
sermone  Epitomen  fecerat:  sed  eam,  licet  eleganter, 
suo  more ,  compositam,  ipse  potissimum  Latine 
nescientibus  destinauerat ;  scientium  autem  deside- 
rium,  nescio  quomodo ,  magis  etiam  excitaverat. 
Si  igitur  dicam,  centies  me  esse  rogatum,  ut  ite- 


VI 


rari  editionem  paterer ,  non  mentiar.  Sed  variae 
fuere  causae ,  cur  eam  editionem  tam  diu  dis- 
tulerim:  non,  quod  timebam ,  ne ,  cujus  libri  mi- 
nus  cogniti  magna  esset  exspectatio,  ejus  cogniti 
fama  prorsus  extingueretur ;  nam  praemonere  pote- 
ram  lectores ,  ut  nunc  praemoneo,  opus  esse  longum 
ac  difficile,  haud  ita  multis  a  me  mensibus  abso- 
lutum ,  ne  tempore  a  Bruxellensibus  finito  exclu~ 
derer:  semper  autem  cogitabam,  non  magnam  dis- 
putationis  fore  gratiam,  de  eo  quippe  argumento 
conscriptae ,  quod  vulgo  parum  placebat ,  ac  tan- 
tum  non  contemnebatur.  Erat  quidem  illa  super- 
bia  hominum  indoctorum,  sed  tamen  multiludinis , 
quae  identidem  leges  saeculo  praescribit.  Praeter- 
ea  videbam,  non  subilo  posse  restitui,  quod  diu 
jacuit  negleclum;  sicuti  in  morbis  corporum  reme- 
dia  fere  sunt  tardiora  quam  mala,  viresque  non  ea 
celeritale  revocantur,  quafuere  debilitatae. 

JVunc  vero  illud  est7  quod  optavi.  Wyltenbachius 
scilicet,  vir  immortalis ,  perversum  Latinae  Poe- 
sios  studium  oppressit:  pro  qua  diligentia  Hollandi 
gratias  ei  debemus  ingentes.  Nam  quod  nonnulli, 
male  seduli,  ulterius  progredientes ,  scripta  Poeta- 
rum   veterum  negligere  coeperunt;  hoc  et  naturac 

ingenii  humani  proprium  est,  ul  in  quavis  invete- 
ratae  consuetudinis  mutatione  imitatores  plura  quam 
auctores  novare  conentur,  et  ipse  vir  prudentissimus 
longe  aliter  ea  de  re  sentiebat.  Idem  Wjttenbachius , 
post  Ruhnkenium ,  veram  eleganter  Latine  scribendl 
rationem  revocavit  et  constituit;  eamque  rationem 
deinceps  propagatam  digni  tanto  praeceptore  disci- 
puli  ita  confirmaverunt ,  utnon  metus  sit,  ne  his  nixa 
fundamentis  unquam  labefactetur.  Itaque  non  video 
quid  in  his  literis  jure  desiderari  possit,  nisi  rectum 
Poesios  studium ,  hoc  est  veterum  poetarum  accurata 
cognitio,  interpretatio ,  et,  si  quis  natura  eoferatur, 
ingenua  imitalio.  Equidem  si  quid  efficere  possim , 
ut  ea  Hollandorum  gloria  restituatur,  ipsaeque  il- 
lae  literae  adjuventur ,  cur  non  tentem,  etiam  si 
hoc  mihi  pluris  quam  eclito  iterum  hoc  libro  con- 
staret? 

lgilur  edidi,  idque  non  modo  non  invita  verum 
etiam  laudante  Academia  Bruxellensi ;  et  edidi  fere 
quidem  ut  olim  conscripsi,  nonnulla  tamen  emen- 
davi  et  addidi.  Nam  si  augere  voluissem  iis  om- 
nibus ,  quae  viri  eruditi  interea  de  vita  et  scriptis 
poetarum  prodiderant,  ego  tot  aliis  rebus  occupa- 
tus  absolvere  non  potuissem.    Itaque    hanc   dispu- 

tationem  aliis  commendo  supplendam  et  corrigen- 
dam:  ea  nimirum  est  operis  natura,  ut  semper  aug- 
mentis  crescere  et  emendationibus  ornari  possit. 
Fbluissem  equidem  quaestio  posita  fuisset  non  de 
poetis  omnibus ,  sed  de  optimis.  Verum  ea  res  mei 
arbitrii  non  eral.  Interea  Parnasus  Latino-Belgi- 
cus,  de  eodem  argumento  compositus  liber,  e.xstat. 
Hoeufftius ,  qui  me  aetate  et  usu,  Jibrorumque  copia 
longe  superabat,  eum  edidit,  dum  mea  commentatio 
Bruxellis  judicabatur.  Si  quid  est,  quo  glorior,  hoc 
unicum  est ,  quod  omnia  mea  de  singulis  poetis  ju- 
dicia  ita  cum  viro  eximio  conveniunt,  ut,  si  eum 
prius  co7isuluissem,  ea  magis  convenire  non  potuis- 
sent.  Caeterum,  utfierimos  est ,  praefationem  edi- 
tionis  prioris ,  quae  tamen  per  leges  Academiae  non 
in  omnibus  exemplis  exprimi  potuit,  repetendam  cu- 
ravi.  Binos  illos  veteres  amicos  meos  etiam  vivere 
ac  florere,  ex  animo  laetor.  Multa  viginii  annis , 
grandi  vitae  humanae  spatio,  mutata  sunt.  Ami- 
citia  nostra  mansit  manebitque. 

Leidae  Kalend.  Seplembribus  a.  mdcccxxxviii. 


P.  HOFMAN  PEERLKAMP 


S.   P.   D. 


HEMICO  COLIOTO  D'ESCURXO 


ET 


ABRAHAMO  TRIESIO. 


Vix  fama  ad  nos  perlatum  erat,  quaestionem 
ab  Academia  Bruxellensi  fuisse  positam  de  Poetis 
Belgii  Latinis,  quum,  alter  verbis,  epistola  alter, 
eodem  fere  tempore  hortabamini,  ut  ad  eam  quae- 
stionem  responderem.  Respondi.  Nam  et  auctoritas 
vestra  plurimum  apud  me  valebat?  et  incitabatis 
volentem.  Itaque  nullae  me  difficultates  nec  longi 
assiduique  laboris  taedium  deterruerunt,  quominus 
omnem  materiam  intra  finitum  tempus  absolverem. 
Qua  in  re?  si  hoc  mihi  de  me  ipso  profiteri  liceat? 
aliqua  certe  constantia  versatus  sum.  Vel  sicftamen 
vereor  ut  non  defe£issem?  nisi  vos  mihi  subinde 


animum  addidissetis ,  nunc  utilitate  nunc  laude  rei 
perfectae  erigentes,  semper  autem,  rogati  non  ro- 
gati,  libris  consilio  et  alia  quavis  ratione  adjuvan- 
tes.  Et  quum  scriba  Academicus  me  certiorem 
fecerat,  disputationem  meam  aureo  nummo  fuisse 
ornatam ,  idque  vobis  narraveram,  majore  fere 
laetitia,  quam  qua  ipse  afflciebar,  exsultabatis. 
Non  is  ego  sum,  qui  lacrymas  cito  paratas  habeam: 
sed  mihi  credite,  viri  optimi  et  humanissimi,  la- 
crymas  tenere  non  potui  ad  hanc  vestram  erga  me 
voluntatem. 

Quandoquidem  igitur  ita  de  vobis  cogito,  non 
mirabimini,  me  hic  palam  gratum  vobis  testari 
animum.  Novi  modestiam  vestram,  novi  vos  a 
praeconiis  esse  alienos;  appellate  me,  si  velitis,  im- 
modestum,  modo  ne  alii  me  appellent  ingratum. 
Criminis  enim  adulandi  valde  securus  sum,  neque 
hoc  mihi  quisquam  unquam  objecit,  neque  com- 
mittam  ut  nunc  objiciat.  Itaque  nihil  dicam  de 
vestra  doctrina,  nihil  de  artium  literarumque  au- 
gendarum  studio,  nihil  de  aliis  virtutibus.  Sed 
benevolentiam  mihi  a  vobis  praestitam  dissimulare 
nullo  modo  nec  possum  nec  volo. 

Te  mihi  conciliavit,  nobilissime  D'Escuri,  com- 
munis  amor  praeceptoris  nostri,  Joannis  Ruardii. 
Nam  tu  ex  eadem  illius  schola,  ex  qua  ego,  profe- 
ctus  es  aliquot  annis  prior.  Gloriari  vir  ille  prae- 
clarus  te  cliscipulo  suo,  nobisque,  Musarum  stu- 


cliosis,  illiid  exemplum  proponere  solebat.  Equi- 
clem  tum  nihil  minus  cogitabam,  quam  fore  ali- 
quando,  ut  eundem  illum  D'Escurium  et  cognos- 
cerem  et  haberem  patronum.  Hujus  rei  documenta 
nunc  tacita  conscientia  servare  me  decet.  non 
praedicare.  Aliud  tempus,  spero?  aliam  opportu- 
nitatem  afferet:  neque  id  tua  causa,  qui  talis  officii 
non  egeas?  sed  mea  ipsius?  qui?  quid  aliis  debeam? 
vel  in  foro  frequentissimo  exclamare  velim,  potius 
quam  onere  tam  duro  et  animum  gravante  angi 
quotidie  et  sollicitari. 

Tecum  apertius  agam,  doctissime  Vriesi!  Nam 
hoc  ipso  die  anni  sunt  sex,  quo?  rector  Scholae 
Doccumanae  in  Frisiis?  laetissinias  a  te  literas  acce- 
pi?  quibus  me?  curator  Scholae  Harlemensis,  Har- 
lemum  invitabas7  et  amicitiam  siimil  tuam  offere- 
bas.  Utrumque  mihierat  magnum  beneficium?  ne- 
que  tamen  ignorabam  ?  quanta  mihi  opus  esset  dili- 
gentia,  ut  utroque  clignus  et  fierem  et  manerem. 
Feci  tamen,  quod  potui.  Amicitia  nostra  stetit 
integra  et  inviolata.  In  obeunclo  munere  meo  et 
tu  et  collegae  tui,  homines  egregii,  religionem 
meam  et  industriam  probavistis.  Quae  interim 
una  legerimus  amiceque  disputaverimus?  ea  tenere 
nec  meae  nec  tuae  est  memoriae.  Hoc  autem  scio, 
me  raro  a  te  non  cloctiorem  discessisse?  nec  tu  te 
interdum  aliquid  a  me  didicisse  diffiteberis.  Ita  sex 
annos  Harlemi  viximus,   ego  in  tua  familiaritate 


acquiescens,  nec  tu  mea  infelix:  et,  ut  videtur, 
semper  vivemus.  Quam  ego  sortem  si  modesta 
et  attenta  mente  intueor,  talis  ea  mihi  videri  de- 
bet,  ut  fortunas  meas  summopere  laudem. 

Speraveram  equidem  ut  ante  annum,  et  prius, 
hoc  munusculum  vobis  offerre  potuissem.  Sed 
disputatio  mea,  nescio  quo  errore,  Bruxellis  an- 
num  jacuit  intacta.  In  animo  habebam,  antequam 
in  lucem  emitteretur,  nonnulla  emendare  et  pluri- 
ma  adjicere.  Sed,  re  amplius  considerata,  dedi  in- 
tegram,  ut  primum  conscripsi.  Itaque  hoc  in  aliud 
tempus  rejeci,  usurus  et  vestris  animadversionibus 
et  aliorum,  si  qui  mecum  communicare  velint,  et 
labore  inprimis  Hoeufftii7  viri  doctissimi,  cujus 
Parnasus  interea  prodiit.  Habent  ergo  cives  nostri 
historiam  quandam  Poesios  in  Belgio  Latinae,  sive 
potius?  ut  Hieronymus,  frater  tuus,  Abrahame, 
modeste  egregium  de  Poetis  Belgicis  opus  inscri- 
psit,  historiae  specimen.  Ego,  quoad  vivam,  conti- 
nuare,  augere  et  emendare  conabor,  neque  dubi- 
to,  quin,  me  mortuo,  aliquis  reperiatur,  qui  huic 
operi  succedere  veJit.  Vos  valete,  viri  eximii,  et 
me  amate.     Harlemi  Idibus  Febr.  mdcccxxii. 

Quoties  exiguam  Europae  partem ,  quam  Neder- 
landi  incolimus,  in  tabula  picta  contemplor,  toties 
mirifice  sensu  quodam  afficior,  quem  quomodo  ap- 
pellem,  sive  amorem  patriae,  sive  sumtam  a  majo- 
rum  meritis  superbiam ,  plane  nescio :  sed  soli  nata- 
lis  cogitatio  mihi  accidit  tam  jucunda  ,  ut  tacitus 
triumphem  menatumiesseNederlandum.  Neque  id 
Nederlandis  neque  etiam  exteris ,  si  qui  integreju- 
dicare  velint,  mirum  ullo  modo  videri  poterit. 
Adspiciant  mihi  atque  intueantur  regionem  ante 
aliquot  saecula  gravibus  paludibus  repletam,  ludum 
jocumque  maris  Oceani  et  fluminum,  a  natura 
tamquam  inutile  pondus  abjectam.  Hanc  incredi- 
bili    atque   inaudita    diligentia    nostri    majores    sibi 

vindicarunt ,  hanc  Nederlandiam  fecerunt :  quam  si 
appellaverim  ocellum  Europae ,  virtutum  omnium 
sedem  prope  ac  domicilium ,  honarum  artium  lite— 
rarumque  templum ,  haud  vereor  ne  honorifico  ni- 
mis  nomine  appellaverim.  Atque  ut  reliqua  silentio 
jiraetereamus  9  quis  unam  mihi  ex  toto  terrarum 
orhe ,  tam  exiguis  finibus ,  monstret  regionem , 
quae  felici  doctrinarum  studio  et  exercitatione  hanc 
superet;  neque  earum  tantum  quae  ad  rerum  ma- 
jorum  scientiam  pertinent ,  sed  etiam  harum ,  quae 
ingenii  modo  elegantia  et  humanitate  vulgo  cen- 
sentur. 

Non  possum  hic  non  mirari  hominum ,  philoso- 
phorum   scilicet,    sententiam,  qui  Martialis  quod- 


Nederlandiam  fecerunt.  Hic  mihi  epigrammatis  cujusdara  subit  , 
in  quo  hyperbolen  venustati  condono : 

Tellurem  fecere  Dei ,   sua  litora  Belgae  , 

Immensaeque  patet  molis  uterque  labor. 
Di  vacuo  sparsas  glomerarunt  aethere  terras  , 

Nil  ubi  ,   quod  coeptis  posset  obesse  ,   fuit. 
At  Belgis,  maria,   et  coelum  ,  naturaque  rerum 

Obstitit,   obstantes  hi  domuere  Deos. 

De  epigrammatis  auctore ,  sive  is  sit  Pitcairnius  sive  alter ,  vide 
Epistolas  Feithii  VI.  p.  47.  H.  Bosscham  ad  H.  Blairii  Praecepta 
Rhetor.  T.  I.  p.  446.  In  Manibus  Grotii  Vindkatis ,  T.  I.  p.  25. 
epigramma  cujusdam  vocatur.  In  statu  praesenti  Provinc.  Unitarum 
1729.  T.  I.  p.  9.  legitur  interpretatio  Francica. 

Martialis.     Locus  Martialis  exstat  lib.  VI.  Ep.  82  : 

Tune  es,   tune  ,   ait ,  ille  Maitialis , 
Cujus  nequitias  jocosquc   novit, 
Aurem  qui  modo  non  habet  Batavam  ? 

Varii  varie  h.  1.  explicaverunt ,  sed  omnium  praeclarissime  Eras- 
mus  in  Adagiis  p.  407.  »  Quod  si ,  quae  quondam  in  Batavos  dicta 
»sunt,  contendet  aliquis  ad  hujus  temporis  rationem  pertinere  ,  quae 
»  major  laus  Hollandiae  meae  poterit  tribui ,  quam  si  dicatur  a  Mar- 
»tialis  jocis  abhorrere  ,    quos  ipse  etiam  nequitias  appellat?"   Conf, 

dam  dictum  de  Batava  aure  sinistre ,  ne  dicam  ri- 
dicule ,  interpretantes ,  et  deinde  coeli  terraeque 
auxilium  contra  nos  invocantes,  gentem  nostram 
ab  omni  literarum  elegantia  et  suavitate  alienam , 
duramque  adeo  et  invenustam  esse  finxerunt. 

Non  hic  est  locus  disputandi ,  quam  vim  soli  et 
aeris  natura  ad  formandos  hominum  animos  habeat, 
sed  illud  diluendi  criminis  causa  monere  satis  ha- 
beamus ,  Britannos   esse ,    toto  illos  orbe  divisos , 


Ev.  Otto  in  Not.  Rerumpubl.  p.  330 ;  Burman.  Anti-Klotz.  p.  86. 
Et.  Wassenberghius  in  Exercitationibus  Literarum  patriis ,  quae  sin- 
gulis  mensibus  Amstelodami  prodeunt ,  in  parte  Miscellanea ,  idem 
Btartialis  epigramma  excussit. 

Natura  aeris.  Quaestio  ab  antiquissimis  inde  temporibus  est  agi- 
tata.  Quis  ignorat  loca  Hippocratis  ,  Aristotelis  ,  Galeni ,  Polybii , 
Ciceronis ,  Senecae  ,  aliorum  ?  Prudenter  Casaub.  ad  Theophrasti 
Charact.  Eth.  Praefat.  p.  12.  In  instituiione  puerili ,  non  dicam 
multum  momenti ,  sed  paene  dixerim,  xb  oXov  *ah  rb  7tav  esse 
positum.  Adde  G.  H.  Ayreri  Dissert.  de  Compar.  Erudit.  Antiq.  et 
recentioris  p.  370  sq.  et  Epistolam  Laevini  Lemnii ,  qua  ostendit 
plus  in  animis  hominum  educationem  efficere ,  quam  aeris  ambientis 
aut  loci  qualitatem. 

Britannos.  Judicium  illud  de  ingenio  Nederlandorum  legitur  in 
universa  nostri  temporis  historia  a  Britannis  conscripta  ,  vol.  XXXI : 
quod  incitavit  E.  M.  Engelbertsium  ad  defendendam  populi  nostri 
existimationem  ,  scripto  propterea  libello  ,  cujus  altera  editio  prodiit 
Amstel.  a.  1776.  Fuere  etiam  inter  Francos  ,  qui  hanc  cantilenam 
canerent.  Bailletus  in  Jug.  des  Sav.  T.  IV,  p.  1  ,  p.  156,  scribit: 
»  On  voit  par  tous  ces  ouvrages  que  Secundus  avoit  1'esprit  fort  beau, 
»fort  agreable  et  fort  enjoue.  Ce  qui  est  d'autant  plus  remarquable  , 
»qu'il  etoit  ne  dans  un  climat  qui  ne  paroit  point  favorable  a  la 
»gentillesse  d'esprit ,  qui  est  necessaire  a  ceux  qui  veulent  reussir 
»dans  la  belle  poesie."  Broekhus.  ad  Propert  I.  14.  relatis  his 
Bailleti  verbis  ,  rogat ,  unde  igitur  fieri  putemus  ,  ut  sub  illo  IU 
quidissimo  Galliae  coelo  nascantur  Bajule.ti?  Eodem  respexisse  credo 
Burman.  Secund.  in  dedicatione  poematum  patrui  sui : 

Gallia  nos  crasso   sugillet  in  aere  natos. 
Praemia  vel  genti  vindicet  illa  suae. 

qui  nobis  ista  objiciunt,  quos  quare  verbis  porro 
refellamus  non  video ,  quum  pateant  et  in  promptu 
sint  tot  ac  tanta  rerum  testimonia,  Illud  ab  iis 
unum  peto ,  ut  me  poesin  ad  hanc  ,  quam  volunt , 
liteiarum  elegantiam  referre  patiantur,  in  qua 
Nederlandi  diversis  temporibus  adeo  elucere  mihi 
semper  visi  sunt,  ut  illos  in  hoc  genere  paucos 
habuisse  pares,  superiores  arbitrer  nullos. 

Ac  praestantia  quidem  poetarum  ,  qui  patrio  ser- 
mone  scripserunt ,  quis  est  paulo  humanior ,  cui 
non  sit  cognita ,  qui  eandem  non  miretur ,  non  in 
oculis  atque  animo  gerat?  Hanc  ego  si  laudare 
aggrederer,  rem  agerem  actam.  Egregie  enim 
laudavit  Hieronjmus  Vriesius ,  summo  propterea 
honoris  praemio  a  docta  societate  ornatus.  Sed 
eorum  qui  latine  scripserunt  ut  diversa  neque  adeo 
omnibus  perspecta  est  ratio  ,  ita  propter  singulares 
et  eximias  dotes  accuratius  cognosci  merentur. 

Haec  mihi  saepe  cogitanti,  longe  gratissima  ac- 
cidit  proposita  ab  Academia  Bruxellensi  quaestio , 
de  Nederlandis  latinorum  carminum  auctoribus.  Et 
quamvis  viderem  non  unius  esse  hominis,  nec 
unius  anni ,  hanc  qnaestionem  ita  absolvere ,  ut  ni- 
hil  maneret  reliquum ,  permoyit  me  tamen  rei  ip- 
sius  sive  amor  sive  utilitas ,  ut  eam ,  quantum 
possem,  latinis  literis  illustrare  conarer. 

Quod  ante  quam  facere  aggressus  sum ,  brevi 
ostendere  mihi  lubuit ,  qualis  esse  debeat ,  qui  poeta 
latinus  dici  haberique  cupiat;  ut  eo  prius  informa- 
to,    deinde   in  judicio  de  singulis  quasi  exemplum 

quoddam,  quod  sequar,  habeam.  Sic  etiam  co- 
gitavi-fore,  ut  eadem  judicia  paucioribus  verbis 
recte  absolvere  possim ,  si  poetae  ?  de  quibus  agam  , 
quam  longissime  ab  hoc  exemplo  absint. 

Venit  mihi  non  semel  in  mentem ,  quid  tandem 
causae  esset,  cur  multi  homines  egregie  docti,  to- 
tam  hanc  poeseos  rationem  cum  parvi  aestimarent, 
tum  inutilem  gravioribusque  disciplinis  noxiam  esse 
judicarent.  Id  illi  duabus  potissimum  de  causis , 
sed  utraque  pariter  injusta  ,  fecisse  videntur ,  pri- 
mum ,  quod  ita  a  natura  sunt  comparati ,  ut  haec 
studia  non  ament;  deinde  quod  judicium  suum 
exemplo  malorum  poetarum  tuentur ,  quorum  ,  ut 
ubique  terrarum ,  ita  in  Nederlandia  etiam  magnus 


Inutilem.  Utilitatem  poetices  tuetur  Vulpius  in  libello  edito  Patav. 
1743.  Adde  Baudii  Epist.  p.  7  sq.  et  H.  Bosschae  orationem  de  cultu 
Latinae  poeseos  non  negligendo  ,  Amstel.  a.  1817.  Nec  sane  majo- 
res  nostri  unquam  neglexerunt.  Doctissimi  quarumvis  artium  profes- 
sores  Musas  amabant ,  quamvis  in  iis  colendis  sibi  nec  aliis  placerent. 
Testes  sunt  Cunaeus  ,  Gronoyius  ,  Graevius  ,  Valckenaerius  ,  Ruhn- 
kenius ,  multique  alii.  Vide  Cunaei  Epist.  p.  135  et  336.  Gronovii 
et  Graevii  sententia  passim  legitur  in  Sylloge  Epist.  ed.  Burmann. 
Graevius  etiam  Trium  Amaltheorum  fratrum  carmina  edidit  Ultraj. 
1689.  ut  Valckenaerius  carmen  Wetstenii  de  obsidione  Leydensi. 
De  Ruhnkenio  omnia  nota  sunt. 

Malorum  poetarum.  Versus  minus  elegantes  optimo  cuique  inter- 
dum  excidunt.  Hos  etiam  versus  malos  appellari ,  per  me  licet.  Ne- 
que  tamen  auctor  fit  malus  poeta.  Malus  est  qui  aut  nihil  aut  certe 
parum  boni  habet.  Ad  hoc  genus  referendi  sunt  multi  ex  Laureatis , 
Aulici ,  Archipoetae  ,  et  qui  scribebant  versus  Rhytmicos  ,  Politicos  , 
Chronologicos  ,  Macaronicos  ,  Echoicos  ,  Cancrinos  ,  Anagrammati- 
cos ,  et  quae  multo  plura 

Nomina  sunt  ipso  pene  timeiida  sono. 

Praebent  haec  amplam  justae  dissertationi  materiam ,  si  quis  tamen 
reperiatur  ,  qui  in  hoc  Augiae  stabulo  durare  possit. 

exstitit  numerus,  qui,  invita  Minerva,  choreis  Mu- 
sarum  indignantium  manus  inserere  veriti  non  sunt. 

Constat  enim  inter  omnes,  naturam  et  in  aliis 
animi  exercitationibus  vim  habere  insignem ,  et  longe 
plurimum  posse  in  formando  poeta,  adeo  ut  sine 
illa  duce  atque  fautrice  in  nullo  numero  censeatur. 
Natura ,  inquam  ,  hic  una  fere  dominatur.  Demo^- 
sthenes  olim  primas  actioni  dedisse  fertur,  cum 
rogaretur,  quid  in  dicendo  esset  primum,  actioni 
secundas,  actioni  tertias.  Idem  prope  illud  de 
natura  valet. 

Naturae  accedant  oportet  ars  et  exercitatio ,  arti 
et  exercitationi  vitae  quaedam  elegantia,  quae  quum 
in  umbra  et  otio  facile  amittatur ,  consuetudine 
hominum  recreari  servarique  debet. 

Comparanda  est  accurata  linguae  latinae  cogni- 
tio,  grammaticae  fundamentis  constituta,  assiduaque 
optimorum  scriptorum  lectione  aucta  et  amplifi- 
cata ,  unde  color  vere  Romanus  efflorescat. 

Nequelegendi  sunt  tantum  poetae,  sed  etiam  his- 
torici ,  oratores ,  phiiosophi ,  alii ,  ut  pulchre  gravi- 
terque  ab  iis  dicta  in  usus  possint  converti ,  atque  in- 
signe  illud ,  quod  orationem  ligatam  inter  et  solutam 
est ,  discrimen  ,  melius  intelligatur  ac  sollicite  ser- 
vetur ,  quod  quidem  tantum  est  et  in  singulis  ver- 


De  natura  valet.  Infinita  sunt  post  Aristotelem  ,  Horatium  et  Vi- 
dam  praecepta  de  re  poetica.  Ego  haec  exempli  causa  mihi  propo- 
sui ;  ne  quis  igitur  in  eam  partem  accipiat ,  quasi  et  ipse  praeceptor 
prodire  voluerim.  Ratio  consilii  melius  patebit  tum ,  quum  ad  sin- 
gulos  poetas  venerim  ,  ubi  haec  ipsa  suis  exemplis  illustrabuntur. 

bis ,  eorumque  ordine  et  conformatione ,  et  in  di- 
ctionibus  et  figuris,  ut  suam  ipsi  linguam  ,  seclusam 
ac  separatam  a  communi,  poetae  habuisse  videantur. 

Quum  autem  Latini  plurimum  debeant  Graecis , 
quos  admirabili  elegantia  et  delectu  sunt  imitati, 
omnisque  fere  eorum  scribendi  ratio  et  natura  ad 
Qraecam  sit  formata,  tenenda  quoque  est  lingua 
Graeca,  versandum  in  lectione  poetarum,  unde  ju- 
cundum  pariter  et  fructuosum  sit  cognitu,  qua 
arte ,  quo  judicio  Latini  sua  ex  Graecis  fontibus 
derivaverint ,  quod  ipsum  adolescentes  generosae 
mentis  aemulatione  laudis  incendat,  qua  in  re 
exemplo  praecipuo  sint  Virgilius ,  Propertius  et 
Horatius.^ 

Poetae  quoque  ,  quem  fingimus ,  perquam  utilis 
est  diversarum  linguarum  facultas ,  quibus  insignio- 
res  in  Europa  populi  utuntur,  ut  ita  viam  optima 
illorum  opera  legendi ,  eademque  cum  aliis  compa- 
randi  sibi  muniat,  qua  comparatione  recte  instituta 
mirum  est  quantum  sensus  veri  pulchrique  alatur. 

Quid  drcam  de  variis  carminum  generibus ,  quae 
suum  fere  quodque  argumentum ,  verba ,  dictiones 
et  figuras  poscunt  ?  Quid  de  dulcissimo  modorum 
sonitu,  de  jucunda  pedum  varietate,  de  constanti 
eademque  fere  semper  syllabarum  quantitate,  quae 
singula  ^et  plane  cognoscantur ,  nec  sine  facilitate 
usurpentur  necesse  est.  Atque  ista ,  quam  in  syl- 
labarum  quantitate  servatam  videmus ,  constantia , 
multam  gratiam  carmini  conciliat,  quo  magis  ela- 
borandum   nobis    est,    ne    erremus ,   quod  eruditis 

auribus  aeque  accidit  ingratum ,  ac  si  quis  in  ca- 
nendo  leges,  musicas  violet;  omninoque  colamus 
istam  in  componendis  versibus  religionem  ,  quam 
optimi  quique  Romani  coluerunt,  qui  omissa  Grae- 
corum  licentia ,  consuetudinem  etiam  majorum  suo- 
rnm  liberiorem  ad  certiores  regulas  reduxerunt. 

De  Mythologiae  quidem  necessario  intellectu  non 
est  quod  multis  disseram.  Suppeditat  illa  prae- 
clara  atque  illustria  ornamenta ,  quibus  et  nos , 
sed  cum  judicio,  uti  possumus ,  in  ingenii  prae- 
cipue  hilarioris  lusibus;  illud  tamen  caveamus,  ne 
seriam  aut  divinam  tractantes  materiam ,  Jovem , 
ut  hoc  utar,  cum  Deo,  Herculem  cum  Christo, 
quasi  numina,  conjungamus. 

Nec  vero  omittendum  est  illud  literarum  stu- 
dium ,  quod  illi  profitentur ,  qui  Rhetorici  vocan- 
tur,  promendaeque  inde  sunt  maxime  insignes 
ligurae ,  quae  egregio  lumine  ac  splendore  oratio- 
nem  perfundunt.  Neque  hic  tam  anxie  veterum 
vestigia  sequi  velim  ,  ut  in  depingendis  rerum  va- 
riarum  imaginibus  ne  latum  quidem  unguem  ab 
iis  discedere  audeam  ;  imo  tentanda  via  est,  qua 
novas,  sed  naturae  ac  tempori  accommodatas  ,  et 
ad  rerum  dignitatem  aptas ,  ipsi  fingamus. 

Jam  rectam  veterum  imitationem,  mente  et  co- 
gitatione  melius  complector ,  quam  verbis  (Jeclarare 
possum.  Primum  enim  diligenter  ratio  est  ha- 
benda,  quos  et  in  quo  carminis  genere  imitemur  , 
videndumque  ne  specie  boni  fallamur ;  deinde  tot 
ac    tam   diversa    sunt  hujus   rei   genera ,   species , 

modi ,   ut   ea  usu  et  exemplis ,  non  praeceptis  ad- 
discantur. 

Aliarum  praeterea  rerum  scientia  est  comprehen- 
denda ,  sine  qua  yersuum  saepe  exoritur  volubili- 
tas  jejunorum  et  exilium,  in  quibus  praeter  inanem 
sonitum  nihil  est  quod  legentem  ullo  modo  per- 
mulceat  et  alliciat,  si  tamen  sonitus,  nulla  suhjecta 
sententia ,  quemquam  permulcere  et  allicere  possit. 
Versatus  sit  oportet  in  historia  gentium  ac  natio- 
num,  cognoscenda  est  omnis  antiquitas,  Deum  in 
coelo  et  stellis  miretur ,  naturae  obscuritatem  in- 
daget  j  in  hominum  vitam  et  mores  inquirat ;  verbo 
dicam,  a  nulla  se  doctrina  liberali  excludat,  nihil, 
quod  quidem  utile  sit,  scire  a  se  alienum  putet, 
qui  omni  laude  cumulatus  poeta  fieri  cupiat.  His 
naturae  et  doctrinae  praesidiis'  ornati  majores  nostri 
Latinam  poesin  ita  excoluerunt ,  ut  multi  ad  ipsos 
veteres  Romanos  proxime  accesserint. 

Atque  ita  mea  me  oratio  ipsa  ad  iJlud  perduxit , 
quod  erat  agendum.  Academia  scilicet  Bruxellen- 
sis  quaestionem  proposuit  De  vita  ac  doctrina  om- 
nium  Nederlandorum  qui  Latina  carmina  composue- 
runt,  easque ,  servato  temporis  ordine,  additoque  de 
singulorum  facultate  poetica  judicio ,  exponi  cupiit. 
Eam  quaestionem  exposui.  De  consilio  et  ratione 
operis  a  me  confecti  nihil  attinet  praefari.  Co- 
gnoscent  ea  judices  ex  singulis  capitibus.  Sed  hoc 
praemonendum  esse  duxi ,  omnem  mihi  scriptio- 
nem  ,  quamquam  fuit  jucunda,  multo  tamen  jucun- 
diorem    fuisse    futuram  ,    si   plura  ab  ipsis  auctori- 

hus  edita  carmina  nancisci  potuissem.  Feci  tamen 
quod  potui ,  ne  quis  diligentiam  meam  jure  deside- 
raret.  Sententia  qua  pro  nomine  meo  usus  sum 
haec  est :  GONSTANTER. 

Recta  Romanae  poesis  exercitatio  post  Virgi- 
lium  et  Horatium  sensim  in  pejus  mutata,  tandem 
una  cum  imperio  Romano  desiit.  Boethius  fere 
fuit  ultimus ,  qui,  ineunte  sexto  a  C.  N.  saeculo, 
nomen  pristinae  elegantiae  aliquantum  tueretur.  Ah 
eo  inde  tempore  omnia  facta  sunt  deteriora,  quoad 
literae  humaniores  saecuio  XV  in  Italia  fuere  in- 
stauratae.  In  tot  annorum  decursu  alii  nihil,  alii 
contra  non  parum  honi  exstitisse  censent.  Ita  Po- 
lycarpus  Leyserus  scripsit  dissertationem  de  jicta 
medii  aevi  barbarie,  ed.  Helmstad.  1719,  annoque 
sequenti  historiam  poetarum  medii  aevi ,  in  qua  ean- 
dem  sententiam  defendit ,  multos  in  eo  nactus  ad- 
versarios:  vide  Harlesii  Viam  ad  Hist.  Lit.  C.  IV. 
p.  70.  Mihi  si  litem  componere  liceat,  utramque 
sententiam  ita  dividam ,  ut  omne  pulcri  lumen 
nunquam  omnino  exstinctum  fuisse  dicatur ,  sed 
quasi  exiguas  suhinde  scintillas  in  tenebris  emicuis- 
se ,  unde  spes  antiqui  splendoris  effulgeret ,  nisi 
tempora  ofFecissent.  Illud  nimirum  docemur  exem- 
plo  Poetarum ,  quorum  aut  integra  aut  aliqua  sal- 
tem  carmina  ad  nos  pervenerunt.  In  his  poetis 
etiam  Nederlandos  quosdam  ofFendimus. 


RADBODUS 

FRISIUS. 
N.  850.    M.  917. 


Hadbodus  generis  sui  originem  refert  ad  Radbo- 
dum,  Frisiorum  regem,  cujus  nomen  est  pervulgatum. 
In  aula  Caroli ,  cognomine  Crassi ,  Francorum  regis ,  for- 
matus,  liberalique  doctrina,  ut  tunc  erant  tempora 
egregie  imbutus  est.  Hujus  doctrinae  laude  morumque 
honestate  deinde  ita  eminuit,  ut  Odibaldo  Episcopo 
Ultrajectino  XIII  successor  omnium  votis  et  suffragiis 
constitueretur.  Quantum  literarum  humanitate  profe- 
cerit,  testimonio  sunt  fragmenta  qnaedam  scriptorum 
huc  illuc  dispersa.  Yid.  Wilhelm.  Heda  in  Historia 
Episcop.  Ultraj.  pag.  71 ,  qui  duo  Radbodi  Epigrammata 
laudat,  alterum  Epitaphium  quod  sibi  ipse  composuit. 

Esuries,  te,  Christe,  Deus,  sitis  atque  videndi, 
Jam  modo  carnales  me  vetat  esse  dapes. 

Da  mihi  te  vesci,  te  potum  haurire  salutis, 
Unicus  ignotae   tu  cibus  esto  viae. 

Et  quem  longa  fames  errantem  ambedit  in  orbe, 
Hunc  satia  vultu,  patris  imago,  tuo. 


12  DE   POeTlS   LATINIS 

Alterum  de  poscenda  peccatorum  remissione. 

-    Sis  pius  oro  mihi  Martine  habitator  Olympi , 

Solamen  misero  sis  pius  oro  mihi. 
Porrige  quaeso  manum  ne  me  trahat  ecce  profundum 

Portus  naufragium,  porrige  quaeso  manum. 
Imminet  umbra  necis,  nunc  nunc  mihi  proximus  adsis, 

Res  nimium  tristis ,  imminet  umbra  necis. 
Eripe  me  tenebris  et  diris  subtrahe  flammis, 

Director  lucis ,  eripe  me  tenebris. 
Me  quoque  redde  polo,  regnum  quo  permanet  agno, 

Qui  frueris  coelo ,  me  quoque  redde  polo. 

His  tertium  addidit  Buchelius  in  observationibus  suis 
ad  Hedam ,  pag.  72.  Sed  ex  iis ,  quae  dedimus ,  satis 
apparet ,  Radbodum  non  immunem  esse  saeculi  labe  , 
quamvis  multos  longo  etiam  post  se  intervallo  relinquat. 


UFFINGUS 

WORCOMIUS. 
Yixit  saeculo  XI. 

Natus  Worcomii ,  urbe  Frisiae ,  Sacerdos  ordinis  Bene- 
dictini ,  vixit  in  Coenobio  S.  Ludgeri  Yerthinae.  Scri- 
psit  carmen  in  laudem  Monasterii  Yerthinensis ,  cujus 
initium  dedit  Paquotus  ,  Tom.  VI,  Mem.  pag.  160. 

Singula  de  propriis  si  gaudent  moenia  sanctis, 
Si  tollunt  animos,  illos  habitura  patronos, 
Werthina  cur  similem  non  sumit  in  ordine  sortem? 

EVERARDUS  BETHUNIENSIS 

BETHUNIENSIS. 
Floruit  1124. 


Anno  milleno,  centeno  bis  duodeno, 
Condidit  Ebrardus  Graecisrnum  Bethuniensis : 

ut  canit  aequalis  Everardi.  Grammaticam  appellavit 
Graecismum  ab  insigniore  libri  parte,  in  qua  de  vocibus  , 
e  Graeca  lingua  exortis  ,  disseruit.  Prodiit  Grammatica 
ista  a.  1483  et  1490  Lugduni ,  tota  versibus  latinis 
composita,  quos  ex  tribus  sequentibus  nos  discere  jubet 
Paquot.    Tom.  XIII ,  Mem.  pag.  165. 

Est  a$bor  Taxus,  si  dicas  haec :  animalque, 
Hic  si  praecedat ;  etiam  melota  vocatur: 
Dicitur  a  multis  etiam  sub  nomine  pellis. 

Aelianus  narrat  Cretenses  jussisse  pueros  leges,  quas 
ideo  versibus  erant  complexi ,  ediscere:  idem  olim  facie- 
bant  Grammatici ,  diuque  mos  iste  invaluit.  Me  puero 
scholas  etiam  personabant 

Mugilis  et  cucumis  compostaque  ab  addere  et  asse ! 


ALANUS  AB  INSULIS. 

N.  1109.    M.  1202. 

Alanus    ab   Insulis    Flandrorum    cognomen    sumsit. 
Natus  etiam  in  illa  urbe  videtur ,  quamquam  alii  Sco- 

tum,  alii  alia  origine  fuisse  putent.  Parisiis  Scholae  Eo 
clesiasticae  praefuit  tanta  cum  laude,  ut  Doctor  Univer- 
salis  appellatus  sit.  Nam,*ut  est  in  sepulcro  inscrip- 
tum  —  totum  scibile  scivit.  Inprimis  autem  in  Theologia 
et  Philosophia  exeellebat ,  easque  artes  literarum  huma- 
nitate  ornabat.  Parisiis  relictis  ,  Cistercium  abiit ,  otium , 
credo,  et  solitudinem  quaerens  ut  sibi  et  religioni  vi- 
veret,  ibique  mortuus  est.  Multa  carmina  scripsit,  quae 
deinde  variis  temporibus  saepe  edita  sunt.  De  his  et  de 
auctore  diligentissime  exposuit  Leyserus  Hist.  poet.  aevi 
medii  pag.  1012.  sq.  Nobilissimum  Alani  carmen  est 
Anti-Claudianus ,  cujus  editio  prima  Basileae  a.  1536 
prodiit.  Anti-Claudianum  vocavit  quod7  sicuti  in  Clau- 
diano  Furiae  Rufinum  sibi  amicissimum  collaudant ,  et 
adpacem  turbandam  emittunt,  ita  in  Alano  Yirtutes  bea- 
tum  hominem  formant.  Itaque  Tirtutum  concilium  et 
alia  quaedam  ad  similitudinem  carminis  de  Rufino  facta 
sunt.  In  verbis  tamen  Claudianum  raro  imitatur.  Cae- 
terum  usus  est ,  ni  fallor ,  exemplo  carminis  Claudiani , 
in  quo  Rufinus  primum  locum  obtinebat.  Alioquin 
appellasset  suum  librum  potius  Anti-Rufinum :  et  sic  in 
quibusdam  inscribitur?  Afiti-Claudianus  Alani  de  Anti- 
Rufino.  Alanus  vitiis  illorum  temporum  non  caret. 
Metrum  identidem  violat,  quamquam  hoc  interdum  ne- 
«digentiae  librariorum  tribuam ,  utitur  vocabulis  et  om- 
nino  dicendi  forma  minus  Latina,  agit  Theologum  et 
Philosophum,  argutatur ,  verbo,  optimis  veterum  ni- 
mium  dissimilis  est.  Lib.  I.  postquam  jam  multa  de  ha- 
bitu  et  forma  Prudentiae  dixerat ,  vs.  287  ,  haec  addit: 

Non  male  colla  sedent ,  humeris  non  dissidet  alta 
Cervix,  sed  spatio  surgit  distincta  modesto. 
Poma  mamillarum  modico  suspensa  tumore , 

Nulla  mollitie  dependent  fracta,  sed  ipsa 
Duritie  proprii  describunt  signa  pudoris. 
Explicat  explicito  tractu  junctura  lacertos, 
Amplexusque  suos  deposcere  brachia  credas. 
Imaque  conciliat  summis,  extremaque  primis. 


PHILIPPUS  GUALTHERUS  DE  CASTELLIONE 

INSULENSIS. 
Floruit  circa  1172. 


Gualtherus  ,  sive  Galterus ,  floruit  anno  a  Ch.  nat.  fere 
1172,  neque  adeo  longe  aberat  ab  aetate  Tbomae  Can- 
tuarensis,  cujus  caedis,  tanquam  recens  factae,  ipse 
meminit  lib.  YII,  Alex.  vs.  328 ,  sqq. 

Non  caderent  liodie  nullo  discrimine  sacri 
Pontifices,  quales  nuper  cecidisse  queruntur 
Vicinae  modico  distantes  aequore  terrae, 
FlandriaRobertum,  caesum  dolet  Anglia  Thomam. 

Tbomas  autem  Cantuarensis  occisus  est  A°  1170,  inter- 
que  Divos  relatus  1 173.  Galterus  acceptum  retulit  sum- 
mo  suo  divinarum  humanarumque  literarum  studio ,  ut 
Episcopus  Megalonensis  crearetur.  Complexus  est  car- 
mine  heroico  libris  decem  res  gestas  Alexandri  Macedo- 
nis,  eosque  Alexandreida  inscripsit.  Mortuus  est  Castel- 
lione ,  ut  apparet  ex  disticho,  in  antiquo  codice  reperto  : 

Tnsula  me  genuit ,  rapuit  Castellio ,  nomen 
Perstrepuit  modulis  Gallia  tota  meis. 

Sebastianus  Linckius,  qui  Alexandreidem  edidit  In- 
golstadii  a.  1541  ,  et  observationibus  nonnullis  illus- 
travit  ,  hoc  etiam  disticbon  memorat.  Conf.  auctores  de 
Galtero  laudatos  a  Saxio ,  Onom.  vol.  II ,  pag.  265.  Adde 
Gyraldum  Dial.  de  poetis  lat.  pag.  468 ,  et  Borricbium 
pag.  88— -89.  Gyraldo  ne  legi  quidem  dignus  videtur. 
Borrichius  ,  muljis  Galteri  vitiis  enumeratis  \  ait  eum  in 
similitudinibus  triumphare,  et  ad  antiquorum  majesta- 
tem  nonnunquam  proxime  accedere.  Equidem  Galte- 
rum  optimum  sui  temporis  poetam  fuisse  censeo,  sed 
sui  temporis ;  nec ,  si  vires  eum  defecerint ,  ideo  non 
laudandus  est  a  voluntate.  Dum  alii  plerique  tam  bar- 
bare  loquebantur ,  ut  nemo  Romanus  natus  eos  intelli- 
geret ,  Galterus  se  supra  saeculi  socordiam  erexit ,  et  ad 
Curtii  elegantiam  adspiravit,  quem  adeo  saepius  non 
imitatur,  sed  in  numeros  redigit,  ut  non  semel  Raderus 
et  alii  ad  Curtium  observarunt.  Conf.  IV.  II.  16.  et 
VIII.  14.  13.  Neque  tamen  ita  in  omnibus  sequi  Cur- 
tium  potuit ,  ut  nihil  de  suo  addere  opus  babuerit.  Haec 
qualia  sint,  paucis  videamus.  Lib.  VI.  vs.  455  sqq. 
summam  venerationem ,  qua  Persae  reges  suos  proseque- 
bantur ,  ita  describit. 

Non  mediocris  enim  timor  et  reverentia  regis 
Regnat  apud  Persas:  majestas  regia  magni 
Ponderis  esse  solet,  etiam  gens  barbara  regis 
Nomen  inhorrescit,  et  quos  in  sorte  secunda 
Barbaries  metuit,  veneratur  numine  pressos. 
Vivit  in  adversis  primae  veneratio  sortis. 
Quem  semel  exhibuit,  impendit  semper  honorem, 

Sententias  morales  passim  immiscet,  ut  pag.  70. 

Distulit  ergo  nefas  in  idonea  tempora  noctis: 
Noctis,  quando  solent  patrari  turpia:  noctis, 
Quando  impune  placent,  quae  sunt  de  luce  pudori. 
Cum  timor  est  audax,  et  frons  ignara  pudoris. 

Et  pag.  78. 

Sed  quia  labilium  seducta  cupidine  remm 
Allicit  illecebris  animam  caro,  nec  sinit  esse 
Principii  memorem ,  vel  cujus  imaginis  instar 
Facta  sit,  aut  quorsum  resoluta  carne  reverti 
1    Debeat,  inde  boni  subit  ignorantia  veri. 

Nec  in  comparationibus  est  infelix ,  qua  in  re  praecipue 
eum  laudavit  Borrichius.    Unam  pag.  67 ,  addere  libet. 

Qualis  in  Aegeo  desperans  navita  ponto , 
In  quam  fluctivomus  fracta  jam  nave  videtur       ' 
Conjurasse  notus ,  socios  solatur  inertes , 
Dissimulansque  metum ,  comitum  titubantia  firmat 
Pectora,  et  invito  parat  ire  per  aequora  vento. 

Sed  in  MS.  pro  nave  melius  puppe  legitur.  Habeo 
editionem  Alexandreidos ,  in  qua  vir  doctus  plurimas 
vulgatis  longe  meliores  lectiones  exMS.  nescio  quo  nota- 
vit.  Hinc  Galterus  saepius  liberatur  plirasihus  alienis 
et  erroribus  metricis ,  quae  duo  vitia  in  eo  jure  Borri- 
chius  reprehendit.  Christ.  Daumius  editionem  Ingolsta- 
diensem  cum  edhv  et  MS.  comparaverat ,  quam  olim 
possedit  Heumannus ,  quem  vide  in  Yia  ad  Hist.  Litter. 
cap.  IV ,  pag.  65.  Fieri  potest  ut  ex  eodem  fonte  fluxe- 
rint  quae  editioni  meae  adscripta  sunt. 


JOANNES  CALIGATOR 

LOVANIEJVSIS. 
N.  1320. 

Caligatori  obtigerant  parentes  pauperes ,  animus  vero 
discendi  mire  cupidus  et  felix.  Hoc  cognito  magistratus 
Lovanienses   puerum  suo  sumptu  erudiendum  curave- 

runt,  et  ingenium,  quod  in  occulto  latuisset ,  consilio 
laudabili  in  lucem  vocarunt.  Praeter  Theologiam ,  rem 
quoque  poeticam  exercuit ,  et  s cripto  Principis  speculo, 
dedicatoque  Duci  Venceslao,  qui  a.  1383  mortuus  est , 
lauream  Apollinarem  meruit.  Hujus  carminis  fragmenta 
quaedam  typis  exprimi  curaverunt  Molanus ,  Divaeus  et 
Petrus  de  Leydis.  Nos  ex  sequentibus  de  Caligatore  ju- 
dicemus. 

Princeps  illustris,  qui  se  volet  esse  potentem, 
Rex,  dux,  sive  comes,  animos  domet  ille  feroces, 
Legibus  insudans,  nec  victa  libidine  colla, 
Cum  Sar(Janapalo ,  foedis  submittat  habenis , 
Ne  contemnatur.  Etenim  licet  Tndica  longe 
A  nobis  posita  tellus  sua  jura  tremiscat, 
Detque  tributa  sibi,  seu  serviat  ultima  Thule, 
Insula  parva  maris:  tamen  atras  pellere  curas, 
Quae  vitam  breviant,  miserasque  fugare  querelas, 
Quae  cor  dilacerant,  nonposse,  potentia  non  est. 

Tidemus  Caligatorem  sordes  saeculi  sui  non  omnino 
eluisse;  sed  delectamur  tamen  studioviri,  quimelioraab 
antiquioribus  discere ,  inque  rem  suam  convertere  nititur. 
Ego  saepe  animadverti  duos  praecipue  scriptores  pla- 
cuisse  bominibus  illorum  temporum  ,  qui  quidem  aliqui 
esse  volebant.  Sunt  isti  Severinus  Boethius  ,  et  Diony- 
sius  Cato  ,  ut  vulgo  appellatur.  Caligator  loco  laudato 
spoliavit  Boethium  lib.  III ,  Metr.  VI. 

Qui  se  volet  esse  potentem, 

Animos  domet  ille  feroces, 

Nec  victa  libidme  colla 

Foedis  submittat  habeuis. 

Etenim  licet  Indica  longe 

Tellus  tua  jura  tremiscat, 

Et  serviat  ultima  Thule  : 

Tamen  atras  pellere  curas, 

Miserasque  fugare  querelas 

Non  posse,  potentia  non  est. 

Aliis  locis  multa  sublegit  ex  Catone.  Ita  pag.  435. 

Corporis  exigui  vires  contemnere  noli , 
Consilio  pollet,  cui  vim  natura  negavit: 

sunt    ex    Caton.  Distich.    II.    9,     qui  versus   an   sint 

Caligatoris,    merito   dubitat    Paquot.   Tom.   VI    Mem. 

pag.  433.  sqq.,  qui  ex  Molano,  Divaeo  et  P*  de  Leydis 

ea  repetiit. 


LAURENTIUS  PHYSICUS 


Floruit  1423. 


Laurentius  erat  medicus  Neomagensis ,  et  operam  for- 
tasse  peculiarem  dedit  Arnoldo  Egmundano,  duci  Gelriae 
ab  a.  1423  ad  1472.  Legimus  compositum  ab  eo  Neo- 
magi  et  harengae  elogium,  hoc  inscriptum  in  Theatro 
Anatomico  Leidae ,  illud  servatum  a  Boxhornio  Theatr. 
Holland.  pag.  48.  Yide  etiam  Paquot.-  Tom.  VI  Mem. 
pag.  110  sqq.    Neomagum  ita  incipit  laudare  : 

Sunt  Neomagenses  solares,  Martinienses , 
Et  Veneris  gentes ,  Leopardum  conspicientes. 
Est  urbs  regalis,  urbs  nobilis,  imperialis. 

Harengam : 

Halec  salsatum,  crassum,  blancum,  grave,  latum. 
Illud  dorsatum,  scissum,  perventrificatum. 

Atque  ita  ,  omnibus  harengae  beneficiis  enumeratis, 

Hoc  medicinatum  Laurens  fert  versificatum. 

Hoc  carmen  inscriptum  erat  in  tabella  pensili ,  in  coe- 

naculo  Caroli .   Gelriae  quondam  ducis  ,  relicta  ei  ab  avo 

suo  Arnoldo  Egmundano.  Conf.  Syllog.  Epist.  Anton. 
Matthaei,  pag.  320.  Ibi  hanc  observationem  additam 
legimus :  »  Laurentius  hic  fuit  medicus.  Physicum  vo- 
cat  Jo.  Smith  in  Mantissa  ad  oppidum  Batavorum." 
Sed  physici  et  medici  nomen  iis  temporibus  idem  fere 
significabat.  Ita  reperias  apud  eundem  Matthaeum;  pag. 
366 ,  in  veteri  testamento  :  »  Pannus  illi ,  quem  habuit 
magister  Johannes  Physicus."  Unde  et  Britanni  nomen 
Medico  dederunt ,  eaque  significatio  in  antiquo  sermone 
Franco  i-emansit. 


RODOLPHUS  AGRICOLA 

BAFFLOUS. 

N.  1442.    M.  1485. 

De  Agricola  multi  tam  multa  dixerunt ,  ut ,  si  ab  Adagiis 
Desiderii  Erasmi  ad  historiam  Frisicam  Ubbonis  Emmii 
transeamus ,  et  ab  Emmio  ad  Almeniacum  Groninganum 
Theodori  Swindereni  a.  a  C.  N.  MDCCCXIII  descenda- 
mus ,  vel  longum  sit  singulos  enumerare.  Rem  igitur , 
optimos  secuti  auctores ,  quam  paucissimis  absolvemus. 
Natus  in  Baffloe ,  pago  agri  Groningani,  non  insigni 
quidem ,  sed  honesto  tamen  genere ,  Lovanii  studuit 
philosophiae  et  initiis  theologiae.  Quod  vero  domi  non 
potuit  consequi,  foris  quaesivit.  In  Francia  igitur  et 
praecipue  in  Italia  moratus  ,  literarum  humanitate  inge- 
nium  excoluit  eum  in  finem ,  quoad  civibus  suis  viam 
monstrare  posset ,  qua  deinde  ipsi  progrederentur.  Nul- 

lam  attigit  disciplinam  quin ,  ut  tunc  erant  tempora, 
divine  in  ea  excelluerit.  In  carmine ,  inquit  Erasmus 
Adag.  pag.  172  ,  alterum  Maronem  dixisses.  Et  Pierius 
Winsemias  in  Praef.  Amorum,  Agricolam  fecisse  nar- 
rat ,  ut  inculta  et  in  horridum  septentrionem  protrusa 
Germania ,  cujus  pars  habebatur  Frisia ,  aemulo  Ita- 
liae  ore  loqueretur.  Jani  Secundi  testimonium,  quod 
addit  Winsemius ,  legitur  Epist.  libro  I.  p.  143 ,  cui 
Musae  quoque  in  Frisiam  commigrasse  videbantur , 


Ex  quo  Germanos  vates  celeberrimus  inter 
Rudolphus  Frisii  lausque  decusque  soli 

Dulcia  contentis  modulatus  carmina  nervis 
Traxit  Apollineas  in  sua  vota  deas. 


Opera  Agricolae  edita  sunt  Coloniae  a.  1539.  II  tom. 
fol.  In  posteriore  legitur  carmen  de  vita  D.  Judoci , 
aliaque  varii  argumenti.  Ipsa  Agricolae ,  opera  me  non 
vidisse  hoc  magis  doleo ,  quo  pauciora  poemata  suis  de- 
litiis  inseruit  Gruterus  tom.  I ,  pag.  8.  Quae  adeo  hic 
repetam  omnia. 

IN  FACIEM  CICERONIS  ,  INITIO  ORATIONUM  PICTAM. 

Ora  vides ,  audisque  diserta  tonitrua  linguae : 
Quid,  rogo,  de  vivo  plus  Gcerone  feras? 

Disertum  tonitru  de  summa  vi  eloquentfae  equidem 
non  dixerim. 

IN  FACIES  DUORUM  AMANTUM  SIMUL  PICTAS. 

Ecce  dat  ais  oculos,  datque  ora  simillima  veris. 
Quantum  erat,  ut  vocem  dii  facilesque  darent. 

Hoc  optare  solent  picturae  veritate  percussi.  AnacreOn 
Od.  XXVIII,  34. 

Aitky^if).     BXi7tu>  yug  uvtijv. 
Ta%a  ,  xyQf  ,  y.ul  laXrjciftQ. 


22  DE  POeTIS  LATINIS 

Et  Ovid.  Her.  XIII  155. 

Adde  sonum  cerae ,  Protesilaus  erit. 
Adrianus  Blyenberg,  Del.  Grut.,  tom.  I,  pag.  604.  in 
effigiem  patris : 

Blanditias  tibi  dum  facio ,  tibi  dum  oscula  figo , 

Atque  arctis  una  amplexibus  involuor: 
Quis  scit  num  superi  nostra  hac  molliti  aerumna , 
Exanimi  transfundant  recidivam  animam. 
Sed   in   Agricola  non  placet  facilesque ,  quod  metri 
causa  videtur  fecisse.    Satis  enim  fuerat  faciles    * 

GAUDE  PRAESENTIBUS. 

Postera  quid  portet  dubium  lux:  accipe  praesens, 
Quod  dabit,  et  celeri  prospera  carpe  manu. 

Quodque  feret  tempus  fer  laetus ,  et  aspera  forti 
Mente  doma,  vitae  si  tibi  grata  quies. 

ALITER. 

Optima  sit  vitae  quae  formula  qu^ritis?  haec  est: 
Mens  hilaris,  faciens  quod  licet,  idque  loquens. 

Mihi  hinc  apparere  videtur  nimias  fuisse  laudes  ,  quas 
Agricolae  tribuit  Erasmus  ,  Agricolam  tamen  pro  captu 
saeculi  sui  et  gentis  ,  felicem  fuisse  poetam.  Atque  idem 
censere  apparet  Heerkensium  in  lib.  II  de  valetudine  lite- 
ratorum  p.  76.  Alia  testimonia  vide  apud  Pope  Blount. 
in  censura  celebr.  auctor.  pag.  479. 

Diu  postquam  baec  ita  scripseram,  anno  nempe  1830 
adolescens  diligentiae  et  doctrinae  laude  insignis  T.  P. 
Treslingius  edidit  libellum  Groningae,  in  quo  de  vita 
et  meritis  Agricolae  exposuit.  Amicissimus  Treslin- 
gius  putabat,  si  integra  Agricolae  carmina  legissem, 
me  pluris  ea  fuisse  facturum.  Et  in  operibus  Agri- 
colae,  quae  nunc  vidi,  sunt  meliora,  quam  quae  Grute- 
rus  exbibuit.  Yel  sic  tamen  a  laude  egregii  poetae  ali- 
quantum  abest  Groninganus.  Et  quod  Treslingius  affir- 
mare  non  veretur ,  Budolpbum  omnes  omnino  aetatis  suae 

homines  in  hac  arte  longo  post  se  intervallo  relicruisse  , 
hoc  nullum  est  excellentiae  in  hoc  genere  argumentum, 
Sed  neque  Agricola  omnes  aequales  superavit.  Multo 
enim  meliores  fuerunt  J.  A.  Campanus ,  J.  Jov.  Pon- 
tanus,  Janus  Pannonius ,  Ang.  Politianus,  T.  Vespas. 
Strozza. 


GULIELMUS  HERMANNUS 

GOUDANUS. 
Floruit  1497. 

Desid.  Erasmus  aliquamdiu  habitavit  in  domicilio  mo- 
nachorum  Augustinorum  prope  Goudam.  In  eodem  erat 
Gulielmus  Hermannus ,  quera  morum  similitudo  et  par 
discendi  cupiditas  brevi  Roterodamensi  conciliavit.  Her- 
mannus  igitur  cum  Erasmo  totos  plerumque  dies ,  noctes 
quoque  interdum,  legendo  aliquid  scribendoque  con- 
sumsit.  In  Erasmi  epistolis  multa  hujus  amicitiae  exstant 
testimonia.  Scripsit  varii  generis  poemata,  ut  Silvam 
Odarum  ed.  Parisiis  a.  1497,  aliaque,  quorumego  tantum 
legi  expostulationem  Christi  morituri,  et  alio  tempore  et 
loco  saepe  editam,  et  Antv.  a#  1562,  post  quatuor  vir- 
tutes  Dominici  Mancini.  Est  ode  dicolos  distrophos , 
cujus  initium : 

Gens  liumana  extremae  bae  tangant  pectora  voces : 

Hac  aures ,  Luc  lumina  tolle. 
Hle  ego,  cui  tellus  fundata  et  machina,  coeli , 

Ille  auctor  hominumque  Deumque, 
Supremum  afFabor  letho  vicinus  amaro. 

Sta  tantos  spectare  labores. 

De  artiiicio  primi  versus  ita  admonemm* ,  in  annota- 

tione  ,  nescio  a  quo :  » Primus  hic  versus  artificiosissi- 
» mus  est :  angustias  enim  hominis  moribundi  perpul- 
»cre  exprimit ,  eo  quod  interruptus  sit  et  difficilis." 
Milii  etiam  numeri  satis  placeut ,  et  hoc  magis  laudo  re- 
centiores  poetas  ,  qui  exemplum  optimorum  Romanorum 
in  eo  sequi  studuerunt ,  quo  plures  ea  res  fugisse  vide- 
tur.  Divine  in  hoc  etiam  excellit  Yirgilius.  In  IY  Georg. 
494 ,  oculis  nostris  cernimus  perturbationem  Eurydices  : 
Illa,  quis  et  me,  inquit,  miseram  et  te  perdidit,  Orpheu? 

In  IX  Aen.  427  ,   Nisus  exclamat : 

Me,  me,  adsum,  qui  feci,  in  me  convertite  ferrum. 

Late  patet  hoc  argumentum ,  quod  spero  ut  aliquando 
in  disputatione  Academica  tractetur ,  inprimis  ad  refel- 
lendam  Schelleri  opinionem ,  qui  in  libro  de  recta  vete- 
rum  explicatione  ,  p.  405,  ed.  a.  1818,  negat  hocpoetas 
consilio  fecisse. 

Sed  ut  ad  Hermannum  revertar ,  alia  in  oda  sunt  mi- 
nus  castigata.  Ut.  v.  c.  p.  30. 

O  homo,  tu  manuum,  tu  nobile  plasma  mearum, 

O  nostrae  deitatis  imago  ! 
Te  propter  nobis  tempestas  orta  malorum: 

Crux  haec,  mors  haec,  propter  eundem, 

Sed  dandum  est  aliquid  tempori ,  quo  vixit.  Recte 
adeo  Sweertius  in  Athen.  Belg.,  p.  308,  vocat  eum  infe- 
lici  saeculo  non  infelicem  scriptorem  ac  poetam. 

P.  Scriverius  op.  poet.  p.  128,  Hermannum  ita  lau- 
davit : 

In  quibus  aetemi  cultor  Gulielraus  Erasmi, 
Ille,  inquam,  Hermannus,  Gauda,  poeta  tuus. 

Scripsit  etiam  historica  quaedam.  Vide  S.  de  Wind  in 
eximio  libro  de  Historicis  Nederlandis ,  T.  I.  pag.  109. 

MICHAEL  ANGLICUS 

BELLBIONTENSIS. 
Floruit  1507. 


Bellimontium  in  Hannonia  protulit   Anglicum  saeculo 

XV.    Studium  rei  poeticae   et  cupido  laudis   per   eam 

consequendae ,  illi  fuerunt  ingenerata.    Parisios  profec- 

tus ,  ut  literas  elegantiores  ,  et  in  his  Graecas  ,  magis  ma- 

gisque  addisceret,  atque  inde  in  Italiam  Graeciamque 

cogitans  ,  audiit  se  bonis  paternis  belli  calamitate  f uisse 

exutum.    Igitur  in  erudienda  juventute  victum  quaesi- 

vit ,  eaedemque  artes  ,  quae  ipsi  in  rebus  secundis  erant 

ornamento ,  in  adversis  fuere  perfugio.     Parisiis  aliquan- 

do  ab  hominibus   non  indoctis  proposita  erat  quaestio , 

»munera  forensia  an  militaria  praestarent."    Anglicus 

ad  hanc  versibus  ita  respondit ,  ut  summopere  laudare- 

tur.  '  Sacerdotio  aliquamdiu  praefectus ,    ac  deinde  Pa- 

duae  in  studio  juris  canonici  et  civilis  diligenter  versa- 

tus  ,  eandem  doctrinam  in  Academia  Parisiensi  professus 

est,  docebatque  etiam  a.  1507.    Yaria  Angeli  opuscula 

prodierunt  Ticini   a.    1505  ,  et  Parisiis  1507.    Ea  con- 

tinent  carmina  quatuordecim  ,  ut  exhortationem  ad  vir- 

tutem ,  quum  discipulis  suis  Fastos  Ovidii  esset  explica- 

turus  ,  Eclogas  ,  alia.    Paquotus  haec  tantum  in  commen- 

tarios  suos  retulit ,  quae  Anglicus  de  Courthardo  canit. 

Courthardus  Gallae  Praeses  justissimus  orae, 
Ardua  qui  Franci  tractare  negocia  regni 
Pervigili  solitus  cura ,  qui  Pallade  docta 
Instructus ,  geminae  tenebrosa  aenigmata  legis 
Foecundo  thorace  geris. 


26  ])£  POeTIS  LATINIS 

In  quibus  aenigmata  thorace  gesta,  non  eleganter 
dicta  sunt.  Judicio  caeterum  abstineo.  Cf.  Paquot. 
Mem.  tom.  I.  pag.  68,  sqq. 


PETRUS  BURRUS 

BRUGENSIS. 

N.  1430.    M.  1507. 

Canonicus  Ambianus  ,  quem  aequalis  ad  Trithemium 
in  Addit  pag.  235  scribit  unum  inter  paucos  eloquen- 
tiam  j  poesin  ,  ceterasque  artes  bonas  cum  sapientia  con- 
junxisse.  Prodierunt  ipsius  Moralium  carminum  libri 
IX  cum  argumentis  et  explanatione  Paris.  1503 ,  et 
Paeanes  quinque  festorum  divae  Yirginis  Mariae  ibid. 
1508.    Tid.  Paquot.  tom.  XIY.  Mem.  pag.  256  sqq. 


PETRUS  PONTANUS 

BRUGENSIS. 

Floruit  1512. 

Pontanus ,  puer  trium  annorum ,  lumen  oculorum  ami- 
sit.  Yel  sic  tamen  in  literis  tantum  profecit ,  ut  suo  tem- 
pore  jure  in  doctis  viris  numeraretur.  Alienus  ab  adu- 
lando ,  amans  virtutis  ?  credebat  virtutem  satis  habere 
fautorum ,  neque  opus  esse  ambitione ,  alios  nimirum 
homines  ex  se  ipso  metiens.  Nullos  igitur  patronos  inve- 

nit ,  sibique  relictus  poenas  dedit  opinionis  praeclarissi- 
mae  ,  sed  vuJgo  parum  fructuosae.  A.  1514  vivebat  Pa- 
risiis  ,  et  docendo  adolescentes  literas  humaniores  se  et 
suos  aluit.  Scripsit  poema  de  laudibus  Divae  Genove- 
vensis  1512,  Eclogas  X  Hecatostichias  1513  ,  et  carmen 
de  abitu  et  reditu  pacis.  Yid.  Paquot.  Tom.  YI  Mem* 
pag.  34  s*qq. 


PETRUS  AEGIDIUS 

ANTVERPIENSIS. 
N.  1486.    M.  1533. 


Hujus  Epigrammata,  quae  dedit  Grut.  Tom.  I.  Del.  a 
pag.  1  ad  9  ,  non  plane  quidem  sunt  contemnenda ,  pro- 
pius  tamen  ad  ea  accedunt  quae  mediocria ,  quam  quae 
optima  dici  mereantur.  Nos  unum  e  melioribus  dabi- 
mus ,  pag.  4. 

GEMELLI  PICTI. 

Dum  putat  hos  vivos  natura  elusa  gemellos, 

Mox  rogat:  lios  genuircruae  dea,  quisve  deus? 
Nam  quantum  mihi  forma  decens  et  lumina  spondent, 

Non  sunt  humano  semine  progeniti. 
Juppiter  aut  pater,  aut  pater  est  formosus  Apollo, 

Aut  peperit  Cypriis  hos  Venus  in  thalamis. 
At  postquam  pictos  mambus  persenserat,  inquit, 

Ars  equidem  vincit  me  superatque  deos. 

Ouod  sequitur  est  minoris  pretii ,  p.  3. 

Op'ram  judicibus  quoties  rixatur  Arallus , 

Fungitur  officio,  Juppiter  alme,  tuo. 
Namque  gulae  ut  solvit  latebras  orisque  recessus  f 

Et  vibrat  linguam ,  fulgurat  atque  tonat. 

Hinc  credo  Aegidium  satis  cognoscemus.  Laborat 
ignorantia  metri  et  minus  casto  nec  latino  dicendi  ge- 
nere.  Fabulam  de  sene  qui  juvenis  videri  volebat ,  p.  8 , 
sumsit  ex  Pbaedri  Lib.  II  Fab.  2.  Fuit  Aegidius  S.  P. 
Q.  Antverpiensi  ab  actis ,  et  a.  1519  edidit  threnodiam 
in  funus  Maximiliani  Caesaris  ,  cum  epitapbiis  aliquot  et 
epigrammatis.  Multas  excellentis  animi  virtutes  laudavit 
Thomas  Morus  in  Lib.  I  Utopiae.  Yid.  Sweert.  Ath.  Belg, 


GERARDUS  LISTRIUS 

RHEJVENSIS. 

i 
Floruit  1520. 

Annum  quo  Listrius  ,  qui  Grammaticam  simul  et  me- 
dicinam  exercebat,  floruit,  eum  posui,  quo  primum 
innotescere  coepit,  edito  in  Dialecticam  Petri  Hispani 
Commentario  Swollae  1520.  Sed  Marpurgi  a.  1542 
prodierunt  carmina  ejusdem  heroica,  in  quibus  regio- 
nem  Ultrajectinam  descripsit,  et  episcoporum  laudes  ce- 
lebravit.  Grut.  Tom.  III  Del.  p.  368—386  dedit  bina 
heroica,  de  Philippo  principe ,  episcopo  creato.  Sed 
multi ,  etiam  a  Grutero  recepti ,  sunt  Laurigeri ,  pauci 
Apollines.  Listrius  fere  humi  repit ,  et  quae  effutit ,  bar- 
bara  saepe  sunt ,  et  ne  latina  quidem.  Binis  illud  exem- 
plis  probabimus  ,  pag.  369. 

Ergo,  Dioecesis,  tibi  si  congratulor  illum 
Jampridem  paribus  yyq>oi,<;  in  Episcopon  csse 
Electum,  id  fecisse  bono  videor  milii  jure. 

Nec  meliora  sunt  pag.  370 

Sic  Saul  antiquis  legitur 
Sic  fuit  et  sacro  David  ci 

V.  Burman.  in  Traj.  Erudit.  p.  191 


Sic  Saul  antiquis  legitur  praefectus  Apelles 
Sic  fuit  et  sacro  David  ceromate  tinctus. 


GULIELMUS  DIYES 

GANDENSIS. 
Floruit  1520. 


Scripsit  carmen  elegiacum  de  Passione  Dominica ,  arti- 
ficiosae  pietatis  plenissimum,  ut  ait  Sweertius.  Haec 
saepius  prodiit,  addita  etiam  Quatuor  Virtutibus  Domi- 
nici  Mancini  Antv.  a.  1562.  Si  vocabulum  hic  illic  ex- 
cipias  minus  Latinum ,  carmen  est  melioris  notae ,  quam 
multa  ejusdem  temporis  de  hoc  argumento. 

Pag.  27  dum  Christus  crucem  portat  ? 

Obvia  facta  suo  genitrix  moestissima  gnato , 

Gandidula  plangit  pectora  casta  manu. 
Gnate ,  nitor  coeli ,  divini  pignus  amoris , 

Gnate,  decus  vitae,  spesque  salusque  meae, 
Quis  tam  crudeles  in  te  mihi  concitat  iras  ? 

Cui  tantum  de  te,  gnate  benigne,  licet? 
Quae  te  dira  mihi  tollit  fortuna  parenti? 

Quo  traheris  misero  dilacerande  modo  ? 

REMACLUS  ARDUENNA 

FLORENNAS. 
N.  1480.    M.  1524. 


A  Florennibus  ,  oppidulo  agri  Leodiensis ,  Remaclus  se 
Florennatem  appellavit.  Literas  humaniores  Parisiis  di- 
dicisse  videtur ,  deinde  Londini  in  schola  S.  Pauli  ipse 
eas  docuit.  Margarita  Burgundica  habuit  eum  postea 
scribam  consilii  privati.  Scripsit  Epigrammatum  Libros 
III  Paris.  1507,  Palamedem ,  Mysteria  vitae  Jesu  Christi , 
et  Amorum  libros  a.  1513.  Vid.  Paquot.  Tom.  XI  Mem. 
p.  43 ,  sqq.,  qui  satis  excerptorum  e  carminibus  Rema- 
cli  dedit ,  unde  de  iis  judicare  possimus.  Mysteria  vitae 
Christi  dedicavit  Sanctae  Yirgini. 

Nunc  alacres  risus,  nunc  et  joca  laeta  parantur, 

Et  pius  in  nostro  carmine  ludus  erit. 
I  dolor,  et  luctus  alio  converte  molestos: 

Imbue  nunc  hilares,  laeta  Thalia,  modos. 
Sed  neque  lascivi  nobis  recitentur  amores, 

Phoebo  dulcisonam  percutiente  lyram. 
Nec  petulans  Venus  est  istis  miscenda  cothurnisr 

Fontibus  a  liquidis  sordidus  absit  aper. 
Psistra  sonent  liceat,  quinquatria  turbida  plaudant; 

Vinosam  Tymelen  orgia  plena  vocent; 
Quosque  ferunt  Latiis  fugientia  saecula  ludos , 

Et  quos  flava  Ceres,  Floraque  pulchra  citant; 
Aufugiat  levitas,  quae  grandia  quaeque  profanat; 

Sed  tamen  exornent  pendula  fulcra  Lares. 

In  his  Paquotus  emendavit  Sistra  et  Semelen.  Et  sunt 
carmina  illius  temporis  saepe  adeo  inquinata  erroribus 
Typothetarum ,  ut  interdum  vix  divinare  possis  ,  quae 


> 

manus  sit  auctoris,  Sed  Tymelen  sive  Thymelen ,  recte 
editum  esse  arbitror.  Est  enim  mulier  scenica.  Conf. 
Juvenal.  Sat.  1.  36 ,  et  N.  Heins.  in  Epist.  Syllog.  Burm. 
T.  IV,  p.  462.  Caeterum  assentior  eidem  Pacjuoto  fuisse 
Remaclum  sui  temporis  unum  ex  optimis  poetis  ,  sed 
omnia  in  hoc  genere  cis  Alpes  mansisse  mediocria  usque 
ad  Janum  Secundum. 


JOANNES  MURMELLIUS 

RUREMUNDENSIS. 
M.  1517. 


Murmellius  primum  militiae  nomen  dedit.  Castris  re- 
lictis ,  Hegii  discipulus ,  ingenio  memoria  et  studio  ad- 
jutus,  multam  sibi  doctrinam ,  sed  minus  elegantem  9 
comparavit ,  eamque  variis  in  locis ,  ac  tandem  Daventriae 
suis  discipulis  explicavit ,  ubi  non  sine  suspicione  veneni 
obiit.  T.  Burm.  Traj.  Erudit.  p.  191.  Sweertius  ejus 
scripta  recenset ,  in  cpibus  sunt  Elegiae  morales  ,  de~ 
scriptio  urbis  Monasteriensis ,  Epigrammata,  Eclogae  et 
Florea  serta  generis  poetici.  Gruterus  T.  III.  Del.  pag. 
665 — 667  nos  uno  tantum  carmine  excepit  Elegiaco ,  in 
Odas  Montani  Spirensis  ,  quas  Horatianis  longe  praestare 
putabat  Murmellius  pag.  666. 

Lydia  in  his  captum  Sybarim  non  detinet  odis, 
Nec  religat  flavam  candicla  Pyrrha  coraam. 

^on  hic  irretitTaliarchon  amoena  voluptas 
Nec  posito  ludit  pulchra  timore  Chloe. 

Nullaque  formosam  palinodia  placat  amicam, 
Nullus  in  hoc  Glycerae  carmine  spirat  amor. 

Tyndaris  hinc  procul  est,  procul  hinc  perjura  Barine, 
Immitis  Lyde,  difficilisque  Lyce. 

Atque  ita  in  reliquis  argumentum  carminum  Horatia- 
norum  breviter,  nec  male  describit,  sed  ego  hinc  de 
Murmellio  statuere  vix  ausim.  Elegias  ejus  morales 
maximam  partem  ex  Ovidii  Amoribus  esse  excerptas  vi- 
dit  Gesnerus  Tom.  I  Isagoges  pag.  138.  Nec  Paquoto 
Tom.  XII  Mem.  pag.  483 ,  valde  placuit  Murmellius. 
Hic  1.  1.  p.  193  posuit  Elegiam  illius  in  laudem  S.  Bru- 
nonis. 

Agrippinensi  Bruno  qui  natus  in  urbe 

Dicitur,  est  dignus  quolibet  ore  cani. 
Nostra  sed  illius  longe  virtutibus  impar 

Non  audet  Clio  pondere  pressa  loqui. 
Ille  sacris  multum  versatus  in  artibus  olim  ? 

Parrliisiis  celebri  nomine  clarus  erat. 
At  postquam  tristis  didicit  miracula  casus, 

Continuo  mundi  gaudia  destituit. 

Caeteraque  ejusmodi.  Cf.  Menken.  Biblioth.  Virorum 
militia  clarorum  p.  312  sqq.  et  Paquot.  Mem.  Tom.  12 
pag.  180. 


HERMANNUS  NUENARIUS 

NUENARIUS. 

W.  1491. 

Natus  nobili  genere  in  comitatu  Nuenario ,  vitam  Ec- 
clesiasticam  amplexus  ,  fuit  Canonicus  Ecclesiae  majoris 

Coloniensis  ,  ac  deinde  etiam  praepositus.  Scripsit  non- 
nulla  Epigrammata  ,  et  Carmina  quibus  Historia  Mortis 
Jesu  in  septem  horas  distributa  est,  Lipsiae  1529.  Yide 
Paquot.  Tom.  XYI  Mem.  pag.  317,  sqq.  apud  quem 
hoc  legitur. 

IN  DEFECTIONEM  SOLIS  ET  ELECTIONEM  CAROLI  REGIS  ROMANORUM. 

Delituit  coeli  nuper  sub  vertice  Phoebus, 

Occuluitque  suum  Delius  ipse  jubar. 
Emersit  subito  Divinum  Caesaris  astrum, 

Cumque  novo  rediit  Caesare  Phoebus  ovans. 
Ergo  hoc  jam  constat,  quo  pacto  regnet  uterque, 

Phoebus  apud  Superos,  Caesar  in  orbe  regit. 

In  quo  sane  acumen  magis  hebes  est ,  quam  in  illo  Vir- 
gilii,  qui,  narrante  Donato  in  Vita  Virgilii  p.  134,  T.  I 
Ed.  Heynii ,  laudem  felicitatemque  Augusti  ita  praedi- 
cavit : 

Nocte  pluit  tota,  redeunt  spectacula  mane: 
Divisum  imperium  cum  Jove  Caesar  habet. 


STEPHAJNTUS  COMES  BELLOCASSIUS 

CASSELIUS. 

Floruit  1530. 

Bellocassii  nomen  finxit  a  Casselia ,  oppidulo  Flandriae , 
in  quo  natus  est ,  et  Belle ,  pago  Casseliae  vicino.  Brugis 
sacro  muneri  summa  diligentia  praeftiit.  Composuit  syb 
vulam  carminum,  et  hoc  testamentum  fecit: 

Coelo  animam,  do  corpus  humo,  do  caetera  mundo; 
Ut  capiat  partem  quaelibet  inde  suam. 

Gruter.  Tom.  I  Del.  pag.  983-986,  pauca  Bellocassii 

dedit.    Ex  binis  Epigrammatis  satis  virtutem  illius  poeti- 
cam  cognoscemus :  pag.  983 ,  rex  creatus  sorte ,  ait : 
Sors  regem  fecit,  comitem  stirps  patria:  neutrum 
Res j  tamen  haec  aliquid  sors  mihi  credo  notat. 
Suspicor  ut  regerem  me :  verus  sic  ego  tandem 
Rex  ero,  Socraticis  dignus  honore  viris. 

Et  pag.  985  Sophia  in  morte  Lud.  Vivis  : 

Quando  igitur  mihi  non  licuit  te  corpore  vivum 
Servare,  efficiam  nomine,  vives  eris. 


JACOBUS  ZOVITIUS 

ZELANDUS. 
N.  1511. 

Rector  scholae  Hoogstratensis  ,  in  Brabantia,  postea 
Bredanae,  scripsit  Ruth  Comoediam  a.  1533,  quae  pla- 
cet  Paquoto  Tom.  XYI  Mem.  p.  197 ,  non  minus  quam 
Didascalus  et  Ovis  perdita ,  quarum  variae  editiones  pro- 
dierunt. 


HERMANNUS  BUSSCHIUS 

MONASTERIENSIS. 

N.  1468.     M.  1544. 

Alexandro  etiam  Hegio  immortales  gratias  debent 
Nederlandi,  qui  discipulus  Rodolphi  Agricolae  ,  ettanti 
praeceptoris  vestigiis  insistens,  ipse  triginta  annos  Da- 

ventriae  formare  discipulos  non  cessavit.  In  his  prae- 
ter  Erasmum  multosque  alios  ,  excelluit  Hermannus  Bus- 
scliius ,  cui  quainquam  Westphalico  locum  in  Atlienis 
Belgicis  dedit  Sweertius ,  cujusque  carmina  nonnulla 
Delitiis  inseruit  Grut.  Tom.  I  pag.  930  ad  '932.  Equi-, 
dem  Busschium  genio  Poetico  et  facilitate  Agricolae 
praetulerim.  Alexandro  Iiegio  hoc  animi  grati  monu- 
mentum  posuit ,  apud  Grut.  p.  93 1 : 

Si  quis  in  Aonio  posuit  vestigia  luco , 

Scindit  et  intonsam  si  quis  ab  arte  Lyram; 
Si  quis  Grajorum  didicit  facunda  viroium 

Scripta,  vel  Ausonia  fulmina  digna  toga; 
Si  quis  Romanas  acies  et  proelia  novit, 

Vel  quae  Cumaeus  Partlieniasque  docet; 
Tu  qui  clara  tenes  Pellaei  nomina  regis , 

Dispeream,  si  non  liic  milii  solus  eris. 

Formam  Epigrammatis  debet  Martiali  I  40: 
Si  quis  erit  raros  inter  numerandus  amicos, 
Dispeream  ,  si  non  hic  Decianus  erat. 

Sed  elegans  inprimis  est  carmen,  quod  ex  Burchardo 
repetiit  Cannegieterus  in  Praef.  Trist.  Harii  p.  14  et  15. 

Assyrios  alii  memorabunt  carmine  saltus  , 

Mireturque  suos  Graecia  tQta  lares. 
Attica  mra  loquax  et  Hvmettia  marmora  jactet 

Famaj  nec  Elysii  praetereantur  agri. 
Ausonis  ora,  jugo  vicinaque  prata  Vesevo 

Spectentur,  Calabri  mollia  stagna  soli. 
Horrea  Gargani  laudentur ,  vina  Falerni , 

Hesperidumque  ncmus  ,  Sangariique  sinus. 
Me  capit  haec  tellus ,  habitat  quam  Westphala  pubes , 

Haec  vidit  puerum  me ,  videatque  senem. 
Artibus  haec  claris  aptissima  pectora  nutrit, 

Terraque  non  timidos  parturit  ista  viros. 
Oppida,  castra,  feras,  fluvios,  pecuaria,  sylvas, 

Haec  regio  fruges ,  haec  habet  aura  sales. 
Plus  tamen  est,  quod  habet,  soloque  excellit  in  illo  , 

Gaudet  Westiplialo  Musa  Eatina  solo. 

Atque  hoc  unicum  carmen  satis  refellit  iniquius  Gru- 
teri  de  Busschio  judicium,  in  Praef.  Tom.  II  Del.  poet. 
Belg.  dicentis:  »Busschio  sua  aetate  vix  locum  alicpiem 
iri  concessum  inter  capite  censos  et  proletarios. 

Busschius  autem  nobili  genere  in  Westphalia  natus , 
ob  eruditionem  et  ingenium  carus  fuit  magnis  sui  tem- 
poris  hominibus ,  Erasmo ,  Trithemio ,  Camerario ,  aliis. 
Publice  docuit  in  variis  Germaniae  urbibus  ,  atque  etiam 
Lovanii.  Multa  ejus  scripta,  inque  iis  varia  poemata, 
enumerat  Sweertius.  Plures  auctores  qui  de  Busschio  ege- 
runt?  recenset  Cannegieterus  in  indice  ad  Harii  Tristia. 
Harius  eum  in  oppido  Dulmonia  sepultum  esse  narrat 
pag.  140: 

Hic,  ubi  cincta  jacet  silvis  Dulmonia ,  busto 
Busschms  Aonia  nolus  ab  arte  cnbat. 


JANUS  SECUNDUS 

HAGANUS. 
N.  1511.     M.  1536. 


Janus  cognomine  Secundi  utebatur,  ut  a  patruo 
suo  Jano  Nicolai  discerneretur.  Hoc  latuit  Monnaeum 
ad  Bailleti  Jug.  des  Sav.  Tom.  IV  P.  1  pag.  154  5 
recte  vero  observavit  Burmann.  in  Anti-Klotzio,  pag.  8. 
Natus  est  Hagae  comitum  in  domo?  quam  nosse  cupiebat 
Hugenius  Epigr.  p.  74.  Patrem  habuit  Nicolaum  Everar- 
dum,  juris  peritissimum ,  summisque  honoribus  primum 
Hagae,  deinde  Mechliniae  functum.     Genus  Nicolaium 

laudavit  J.  Dousa  pater  in  Carmin.  p.  113,  et  ex  Mss. 
Bonav.  Yulcanii,  unde  multa  excerpsk  Scriverius,  accu- 
rate  recensuit  Burman.  Syllog.  Epist.  T.  II  p.  208.  Isti 
Nicolao  contigit ,  quod  paucis  contingere  solet  parenti- 
bus,  ut  omnes  cjuos  habebat  liberos ,  habebat  autem 
multos,  felici  ingenio  essent  praediti. 

Janus  quidem  primis  adolescentiaeannistantafacilitate 
et  elegantia  carmina  Latina  componebat  ,  ut  facile  appa- 
reret,  eum  a  natura  ad  banc  exercitationem  esse  factum. 
Primum  latentes  in  erecto  animo  ignes  vidit  Jacobus  Yol- 
cardus,  Bergensis ,  eoscpie  tantum  abest,  ut,  quodmulti 
faciunt,  exstinxerit,  excitavit  aluitcjue.  Is  igitur,  cjuod 
postea  etiam  fecitRumoldus  Stenemola,  currentiSecundo 
calcar  addidit.  Grato  animo  beneficium  agnovit.  Nam  in 
obitum  Tolcardi  naeniam  et  epitaphium  conscripsit  pag. 
184 — 185,  et  Stenemolam  laudavit  p.  113.  Ipse  deinde 
variis  artibus  animum  excoluit,  iis  praecipue  quae  ar- 
ctiore  vinculo  cum  poetica  sunt  conjunctae.  Erat  enim 
illi  tam  apta  manus  ad  pingendum,  sculpendum  fingen- 
dumque  ,  ut  fere  excelleret.  Quam  pulcre  Juliam  sculp- 
serit,  apparet  ex  ipso  metallo ,  qnod  a.  1833  collega 
meus  N.  C.  Kist,  hujusmodi  rerum  elegans  et  peritus 
spectator,  Hagae  ex  officina  mercatoris  cujusdam,  ubi 
jacebat  incognitum,  emit,  et  dissertatione  illustravit. 
Eam  dissertationem  in  commentariis  de  re  Numismatica 
edidit  Cl.  P.  0.  van  cler  Chijs  T.  IV.  pag.  307  s<j.  Haec 
est  illa  Vatis  amatoris  Julia  sculpta  manu ,  cjuae  con- 
spicitur  in  editione  carminum  a  Scriverio  curata. 

Janus  hominum  mores  cognovit  factis  per  Franciam, 
Hispaniam  et  Italiam  itineribus.  Fuit  a  Latinis  episto- 
lis  et  consiliis  interioribus  Joanni  Taverae  archiepiscopo 
Toletano,  Cardinali ,  tum  secutus  est  Carolum  V  Impera- 

torem  in  expeditione  Tunetana.  Ex  Africa  valetudinis 
causa  reversus ,  proficiscens  ad  Georgium  Egmundanum , 
Praesulem  Trajectinum,  apud  quem  eodem  munere  fun- 
geretur  ,  quo  functus  erat  Toieti ,  in  itinere  mortuus  est , 
annos  nondum  habens  viginti  quinque.  Quod  si  longior 
ei  vita  contigisset  ,  dignissimus  aevo  Augusti  fieri  et  cum 
optimis  illius  temporis  ingeniis  certare  potuisset.  Vel 
unus  iste  basiorum  iibellus  tot  doctissimorum  hominum 
testimoniis  honorificis  ornatus  est,  quot  vix  ullum  ex  an- 
tiquitate  poenia.  In  omnibus  Secundi  carminibus  re- 
gnat  elegantia  vere  Romana.  Dulcis  est  ubique  et  venu- 
stus  ,  ipsi  saepe  versus  languescentes  amatorem  quasi  in 
speculo  reddunt.  Simplex  nitet  munditiis .,  ut  puella  Ho- 
ratiana ,  sed  in  his  ipsis  tamen  munditiis  est  negligentia 
quaedam  ,  cpalis  viros  decet ,  quam  sentire  ,  non  descri- 
bere  possis.  De  basiis  hoc  unum  dicere  restat ,  quod  in 
iis  Secundus  se  ipsum  superavit.  Praeterquam  enim 
quod  rei  inventio  est  aecpie  lepida  atque  nova,  nam  ante 
eum  nemo  nec  Graecus,  nec  Latinus ,  quantum  equidem 
sciam  ,  in  hoc  argumento  ita  perpetuo  versatus  est ,  dei 
boni !  cjuam  fertile ,  cpam  luxurians  illius  ingenium  esse 
dicamus  ,  qui  de  re,  ut  est ,  tenui ,  tota  novemdecim  carmi- 
na,  diversis  adstricta  numeris  ,  ita  composuit,  ut  ea  non 
ex  ore  juvenis  Batavi ,  secl  ipsius  Yeneris  coelestis  efflu- 
xisse  videantur.  Quam  suavem  finxit  basiorum  originem  ! 

Cum  Venus  Ascaniuro  super  alta  Cjtliera  tulisset, 

Sopitum  teneris  imposuit  violis , 
Albarum  nimbos  circumfuditque  rosarum, 

Et  totum  liquido  sparsit  odore  locum. 
Mox  veteres  ammo  revoca\it  Adonidis  ignes  , 

Notus  et  irrepsit  ima  per  ossa  calor. 
O  quoties  voluit  circumdare  colla  nepotis  , 

()  quoties  dixit:  Talis  Adonis  crat! 

Sed  placidam  pueri  inetuens  turbare  quietem , 

Fixit  vicinis  basia  mille  rosis. 
Ecce  calentillae,  cupidaeque  per  ora  Diones 

Aura,  susuiTanti  flamine,  lenta  subit. 
Quotque  rosas  tetigit,  tot  basia  nata  repente  • 

Gaudia  reddebant  multiplicata  deae. 

Venus  deinde ,  Triptolemi  instar ,  orbeni  terrarum 
obit ,  et  oscula  glebis  immisit ,  unde  felix  seges  miseris 
amantibus  exorta  est.  In  his  mihi  vide  numerorum  sua- 
vitatem  et  verborum  delectum !  De  Ascanio  habet  ex 
Virgilii  I  Aen.  680  : 

Hunc  ego  sopitum  somno  super  alta  Cvthera 
Aut  super  Idaliam  sacrata  sede  recondam. 


Et  mox 


At  Venus  Ascanio  placidam  per  membra  quietem 
Irrigat ,  et  fotum  gremio  Dea  tollit  in  altos 
Idaliae  lucos :  ubi  mollis  amaracus  illum 
Floribus ,  et  dulci  adspirans  complectitur  umbra. 

Versus  Jani   sextus   memoriae  Hadriani  Marii  inhae- 
serat ,  qui  II.  El.  VI  p.  37  : 

Kinc  ima  irrepsit  notus  in  ossa  calor. 

Quamquam  et  Thom.   Correas  Tom.   III.     Poet.  Ital. 
pag.  455  : 

Blandus  et  irrepsit  sancta  per  ossa  caJor. 

Sed.  totum  Secundi  locum  imitatus  est  Davides  Hoog- 
strat.  p.  35 : 

Vere  novo  nata  est  Cytherea  tenerque  Cupido. 

Vere  novo  e  gelidis  basia  nata  rosis. 
Vere  novo  Ascanium  super  alta  Cythera  fcrebai 

Cvpria  frondosis  imposuitque  jugis. 

Cum  versu  Octavo  confer  Ludov.   Ariosti  T.   I  Ital. 
Poet.  p.  350 : 

Eheu  talis  erat  noster  Adonis ,  ait. 
Quamquam  ad  alia  mihi  properandum  est ,  facere  ta- 
men  non  possum,  quin  unum  etiam  afFeram  locum, 
quod  eum  Theocrito  debet  Secundus.  •  Libet  enim  mihi 
ingenuos  adolescentes  hoc  exemplo  excitare ,  ut  Graecos 
etiam  imitari  discant.  In  Basio  X  dicit  sibi  non  certum 
genus  osculorum  sed  diversum  placere. 

Qualia  sed  sumes,  nunquam  mihitalia  redde  : 

Diversis  varium  ludat  uterque  modis. 
At  quem  deficiat  varianda  figura  priorem , 

Legem  submissis  audiathanc  oculis  : 
Ut ,  quot  utrimque  prius  data  sint,  tot  basia  solus 

Dulcia  victori  det,  totidemque  modis. 

Suavissime  Theocrit.  Eid.  XI  v.  30 : 

Alsl  ol  tVsqI  TVfifiov  doXXitq   eXaqi*  tvqibtg) 
KovQOk  iQk&/.iaCvovOb  q>vXrjj,vaToq  ay.qa  qiQeo&at-, 
"Oq  di  xe  7tQoOiidt,r\  yXvxeQwrtQa  /siXeOb  %sLXr\  , 
BQid-ojAsvoq  szyavoiow  irjv  ig  firjriQ7   aTrijX&cv, 

Eodem  respexit  D.  Heins.  Eleg.  Juv.  p.  529. 

IUius  ad  tumulum  pariter,  vir  magne ,  tuumque , 

Junget  amatori  pulchra  puella  latus. 
Hic  qui  purpureis  melius  premit  ora  labellis , 

Pluraque  figit  ovans  basia ,  victor  erit. 

Idem  Sylv.  lib.  III ,  p.  116: 

Concurrent  lepidae  juvenum,  me  judice,  tumiae , 

Mixtique  virginum  chori, 
Inter  odoratas  myrtos  et  amoena  rosarum  , 

Tenacibusque  brachiis , 
Colla  per  undique ,  labraque  hiantia ,  molliaque  ora 

Figent  suave  basium : 
Tum  qui  mollius  os  sperato  admoverit  ori , 

Amabilis  luctae  satur , 
In  gremium  dominae  laeto  clamore  redibit, 

Sed  haec  ad  istam  poetarum  recentiorum  explicatio- 
nem  pertinent,  crua  Burmannus  Lotichium,  alii  alios 
ornaverunt.  Yellem  Laurentius  Santenius  eadem  Secun- 
dum  ornasset,  quod  sibi  proposuisse  dicitur.  Fuit  certe 
et  ipse  egregius  poeta ,  nec  vulgaris  in  liac  re  judicii,  ut 
Burmanni  discipulum  facile  agnoscas.  Qualis  cruidem 
fuerit  commentarius  ,  cruem  a  nescio  cruo  in  Regiam  pe- 
cuniae ,  festivum  nostri  poematium ,  esse  conscriptum 
dicit  Yulcanius  in  Sjllog.  Epist.  ed.  Antonii  Matth.  pag. 
68  ,  ut  statuere  non  ausim ,  ita  illud  haud  dubitanter 
amrmem ,  Secundum  isto  honore  non  minus  dignum 
fuisse  quam  Lotichium.  Equidem  generosum  adolescen- 
tem,  si  quis  naturae  impulsu  ad  haec  studia  feratur  , 
moneo  atque  hortor,  ut  tam  jucundo  fructuosoque 
labore  suum  ingenium  alat  et  corroboret. 

Morhofius  T.  I,  Poljh.  p.  1066  in  Elegiis  Lotichium 
praefert  Secundo.  Fuit  Lotichius  egregius  plane  ac  divi- 
nus  poeta,  nec  tamen  ei  cedit  Secundus.  Magnus  fuit 
uterque  ,  sed  magnus  in  suocpiscpe  genere.  Habet  Loti- 
chius  in  quo  regnat ,  habet  Secundus  :  ut  adeo  suis  uter- 
cpemeritis  spectari  aestimarique  debeat.  Sed  difficile  est 
omnibus  placere ;  ne  Jovi  quidem  tam  felici  esse  contigit. 
Ergo ,  cruoniam  hoc  omne  displicere  ,  rei ,  de  qua  agitur 
virtutem  non  diminuit ,  videndumest ,  quinam  sint ,  cpri- 
bus  displiceas,  et  an  jure  displiceas.  Sic  Chr.  Adolph. 
Klotzius  in  Lection.  Yenusin.  p.  32  Secundum  Lyrico 
Carmini  non  aptum  fuisse  censuit.  Sed  is  fuit  Klotzius ,  in 
cpio  variam  doctrinam  periti  rerum  arbitri  agnoverunt , 
facultatem  pocticam  deque  ea  judicium  nbn  agnoverunt. 
Nulla  certe  in  re  Burmanno ,  Anti-Klotzium  scribenti , 
ampliorem  justae  reprehensionis  materiam  praebuit.  Sed 
(juoniam  Klotzius  dictatorie  suam  effert  sententiam ,  eajtn 

nullis ,  quod  contra  fieri  par  erat ,  fulciens  exemplis  , 
nos  nonnulla  apponamus  ,  quae  Secundum  absolvant. 
Nam  illi  in  arte  poetica  niliil  defuisse  credo ,  in  quo  qui- 
dem  studium  et  operam  collocare  voluerit.  Sed  in  Ly- 
ricis  non  tantum  posuit.  Itaque  minoris  elegantiae  sunt 
Lyrica ,  quam  alia  ipsius  carmina  ,  et  .Secundus  laboravit 
a  voluntate  non  a  viribus.  Od.  II  de  veris  discessu  teste- 
tur  cpod  signillcavimus : 

Jam  ver  pr aeteriit  dulce ,  laec  amplius 
Parvi  caedem  Ityli  carmine  lugubri 

Plorat  Daulias  ales, 

Alta  stans  super  arbore. 

Sed  haec  jura  sunt  anni  volubilis.    At  quantum  erat . 

ut  Dei  hominibus  perpetuo  vere  frui  concederent ! 

Sic  certe  Elysiis  vivitur  iu  locis, 
Uno  perpetuo  vere  ubi  perfruens 

Felix  turba  piorum , 

Non  soles  capiti  graves, 
Non  dirae  segetem  grandinis  et  nivis 
Non  horret  Boream. 

Gravia  sunt  haec  ad  Carolum  V  in  Belgium  reduci  ? 
Od.  VI : 

O  qui  potenti  Carole  dextera , 

Quod  Turca  dudum  barbarus  invidet, 

Magni  quod  invidere  reges , 

Sceptra  tenes  potioris  orbis ; 
Quis  te  Deorum  ?  maxime  Caesarum , 
His  post  tot  annos  reddidit  urbibus  ? 

Coeloque  natali  sacrisque , 

Quae  puerum  tenuere ,  cunis  ? 
Jam,  jam  sepultae  fletibus  et  nigro 
Luctu,  serena  est  reddita  patriae 

Vultu  tuo  lux,  et  videntur 

Ire  dies  meliore  sole. 
Impiumis  trt  cum  turba  relinquitm 
Deserta  nido ,  mater  ubi  est  procul , 

Escanique  natis  fida  quaerit 

Longius  et  solito  rnoratur, 
Exspectat  usque  et  usque  querens ,  querens  , 
Intenta  servans  lumina  perpetim, 

Circunijacentes  aut  in  agros 

Aut  latera  in  spatiosa  sylvae. 

In  his  venae  Horatianae  aliqua  vestigia  facile  depre- 
hendimus  :  Horat.  II  Od.  yii  ,  2  : 

Quis  te  redonavit  Quiritem 
Diis  patriis  Italoque  coelo. 

Et  loco  inprimis  nobilissimo  IV  Od.  v,  quem  a  prae- 
stantia  jure  laudavit  Blackwall.  de  Auct.  Classic.  Praest. 
pag.  108. 

Lucem  redde  tuae ,  dux  bone,  patriae. 
Instar  veris  enim  vultus  ubi  tuus 
Affulsit  populo ,  gratior  it  dies, 
Et  soles  melius  nitent. 

Efficacius  Horatii  nitent ,  quam  ire  videntur.  Suavis- 
sima  porro  veris  est  imago.  Graeci  ea  quoque  utebantur. 
Ut  Strato  Ep.  XXIX  : 

vHv  f.iou  ovvvsykq  6[x,/j,u  fidXijq  itoTS  ,  %zZ/xa  di&ogxa  , 
^Hv  d*  ZXaQov  fiXixpyq  ,  ydv  ri&Tjkzv  idQ. 

Similiter  in  re  tristiHimer.  Orat.  IX,  p.  558  :  ^Ovaovv 
eindroos  dii^AxjTiqov  icoQow  tot€  tov  tjXiov.  Horatii  locum 
ante  oculos  habuit  Claud.  Rutil.  Itiner.  I  200  : 

Illic  perpetui  soles ,  atque  ipse  videtur , 
Quem  sibi  Roma  facit,  purior  esse  dies. 

Cum  Heinsio  isse  dies  legerim.  Et  D.  Hoogstrat.  Carm. 
p.  125  :        • 

t  rbi  namque  potes  reddere  patriae 

Et  lucem  ct  solitum  decus  : 
Oum  vultu  aetlierio  cuncta  animaveiis  , 

Futgebunt  melius  dies. 

Quod  Secundus  deinde  de  ave  ?  Horatius  de  matre 
dixit.  Et  Horatius  matrem  elegantius  adhibet ,  quia  ad 
Augustuin ,  patreni  patriae ,  loquitur ,  avem  etiam  ele- 
ganter  Secundus  ,  ut  Horat.  Epod.  I  19  : 

Ut  assidens  implumibus  pullis  avis 

Serpentium  allapsus  timet , 
Magis  relictis;  non,  ut  adsit,  auxili 

Latura  plus  praesentibus. 

Quod  venuste  dilatavit  Claud.  III  Rapt.  Proserp.  145  : 

Cuncta  pavet,  speratque  simul.   Sic  aestuat  ales 
Quae  teneros  humili  foetus  commiserit  orno , 
Allatura  cibos,  et  plurima  cogitat  absens ; 
Ne  fragilem  ventus  discusserit  arbore  nidum ; 
Ne  furtum  pateant  liommi ,  neu  pi  aeda  colubris. 

Ouis  sit  Janus  Secundus  ,  si  amores  lyra  cantet,  ex  ba- 

siis  apparet.    Sed  Odam  XI  in  choreas  a  se  spectatas , 

ego  carmen  longe  venustissimum  appellare  non  vereor. 

Ipsa  metri  ratio ,  accommodata  illa  ad  lascivos  saltantium 

motus  ,  exquisita  verborum  collocatio  et  delectus  me  ita 

afficiunt,  ut  ego  haec  legens  idem  fere  experiar ,  cruod 

olim  Ulysses  spectans  ,  qui  MocQ^uccQV/dg  xb/aYo  nodcav , 

dccifpcc^e  di  Qvpto. 

Una  inter  omnes  florida  virgines 
Terram  tenello  sollicitans  pede, 

Versabat  in  gyrum  sequaces 

Secum  oculos  animosque  turbae. 
Ut  rubra  puro  lacte  natans  rosa , 
Serpebat  albas  purpura  per  genas  : 

Frons  crine  flavo  fnlgurabat , 

Fulvo  ut  ebur  variatur  auro. 
Sic  ifla  membris  laeta  volantibus , 
Producta  cari  nunc  juvenis  manu 

Circumibat ,  intactamque  sensim 

Nabat  liumum  trepidante  planta. 
Nunc  sola,  gratis  libera  nexibus , 
Errabat,  liuc  vibrans  oculos  et  luic, 

Lusuque  mobilis  protervo 

Huncque  petebat  et  hunc  et  illum, 
Beata ,  dixi ,  terra,  vel  lios  pedes 
Tu  bruta  senti,  vel  mihi  fac  locum : 

Seque  illa  per  pectusque  nostrum, 

Per  faciemque  oculosque  voivat. 

Qui  auctorem  talis  carminis  lyrico  generi  ineptum  esse 
statuit ,  nescio  quem  tandem  aptum  esse  statuat. 

Caeterum  memoratu  dignum  videtur,  quanta  admi- 
ratione  Secundus  doctorum  etelegantium  hominum  ani- 
mos  semper  in  se  converterit.  Hinc  carmina  ejus  toties 
formulis  typographicis  sunt  repetita ,  quoties  fortasse 
nullius  poetae  recentioris.  Prima  editio  fuitUltraj.  1541 
apud  Hermannum  Borculoiim ,  quam  memorat  inter  alias 
Burman.  ad  Lotich.  p.  696.  Facta  esse  videtur  ad  ipsum 
SecundiMS.,  quod  in  manus  Cornelii  Goriiposteaperve- 
nit ,  qui  dono  dedit  Petro  Francio.  Francius  egregium  mu- 
nus  egregia  Elegia  celebravit  L.  III  El.  xn.  Aliae  editiones 
mihi  cognitae ,  sunt  a.  1561,  1582,  1619,  1631,  1651, 
1748.  In  his  aliquot  sunt  Parisienses  ,  ubi  non  semel 
una  cum  Marullo  editus  est,  quod  et  postea  ajmd  Germa- 
nos  factum.  Secundus  ipse  Marullum  valde  laudat  in 
Epigr.  p.  106  et  107  5  de  eo  tamen  non  magnum  sentit 
Vulcanius  in  Praefatione  Carm.  trium  fratrum  Belgico- 
rum,  qui  Lampsonium  etMarullo  et  Angeriano  praefert. 
Sed  ego  Secundi  judicium  potius  sequor,  et  Broekhusii 
ad  Propert.  II IX,  20.  Praeterea  Secundi  carmina  singula 
variis  aliorum  libris  sunt  inserta ,  ut  epithalamium  pag. 
227  ,  Carminibus  Bonefonii ,  alia  aliis. 

Ipsi  Secundo  et  vivo  et  mortuo  summus  semper  honos 
habitus  est.  Havercampus  in  praefatione  Eutropii  dicit 
iniaginem  illius  servari  Ilagae  in  curia :  unam  quoque 
habemus  in  Bibliotheca  Academiae  Lcidensis.  Conf.  de 

hac  re  Van  Eynden  et  A.  v.  d.  Willigen  in  Hist.  Picturae 
Nederl.  T.  I  p.  14,  sq.  et  Cl.  P.  Bosscha  in  Dissertatio- 
ne  de  Secundo.  In  Scaligeriauis  p.  96  legimus  ,  Douzam 
majorem  omnia  fere  ejus  carmina  memoria  tenuisse,  idr 
que  satis  apparet  cum  ex  imitatione ,  tum  ex  frequenti  lau- 
datione  etiam  in  Commentariolo  Horat.  Cap.  VIII.  Adde 
quod  varia  Secundi  basia  a  variis  poetis  in  aliaLatina 
metra,  et  in  diversas  linguas  sunt  translata,  omnia  vero 
cum  Elegiis  France  vertit  Tissotus  Paris.  a.  1806.  De 
quo  libro  vide  Chardonum  de  la  Rochette  MeJang.  Litter. 
Nec  omittenda  est  opera  Michaelis  Lavaux.  Vide  Galei^ie 
des  Contempor.  vol.  VI  p.  303. 

Longum  est  laudes  enumerare ,  quibus  poetae  Neder- 
landi  passim  Secundum  ornaverunt ,  Broukhusius  inpri- 
mis  et  Burmannus  in  Commentariis  ad  poetas  a  se  editos  ; 
sed  unam  silentio  praeterire  non  possum ,  qua ,  ut  ab 
Hemsterhusio ,  honoratiorem  Secundo  vix  contigisse  ar- 
bitror.  Hemsterhusius  ad  Lucian.  Dial.  ed.  min.  p.  4, 
appellat  eum  ingenio  et  arte  summum.  Olai  Borrichii 
judicium  legitur  p.  147  Dissert.  de  poetis ,  o^uod  unum 
est  ex  optimis,  quae  fecit.  Baillet.  T.  IV,  P.  I,  p.  154. 
parum  aut  nihil  dicit.  Paquotus  in  Memor.  Secundum 
et  fratres  illius  omisit. 

Diu  postquam  haec  ita  fere  scripseram  ,  a.  1831. 
Lugduni-Batav.  prodierunt  Joannis  Nicolaii  Secundi  Ha- 
gani  opera  omnia ,  emendatius  et  cum  notis  adhuc  in- 
editis  Petri  Burmanni  Secundi  denuo  edita  cura  Petri 
Bosscha ,  Philos.  Theor.  Mag.  Lit.  Hum.  Doctor.  earun- 
demque  in  Illustri  Daventr.  Athenaeo  Professor.  In  ea 
editione  apparet  diligenter  conscripta  de  Secundo  ejus- 
que  gente  Dissertatio ,  magnam  partem  confecta  ex  an- 
notatis  Burmanni ,  qiii  auctores   citaverat :  hinc  didiei 

vero  esse  similius  ,  uomen  Secundi  huic  Nicolaio  addi- 
tum,  ut  memoria  fratris  natumajoris,  qui  etiam  Janus 
appellabatur  ,  sed  obierat ,  magis  conservaretur.  HoeufF- 
tius  ,  cjui  in  Parnaso  pag.  26  idem  dixerat ,  cjnod  ego 
dixi ,  etiam  opinionem  mutavit ,  et  suae  de  Secundo  rela- 
tioni  haec  addidit :  »  Anglice  Anonymi  versio  Basiorum 
prodiit  Londini  1775.  Belgicam  haucl  novi  praeter  eam, 
cjuae  invenitur  in  Poem.  Westerbanii  Hagae  1672;  cjui 
primum  omisit  Basium ,  cjuod  Belgice  a  Laurentio  Reael 
expressum  legitur  in  Tariis  Carm.  Belg.  Amstel.  1651." 

Verba  autem  Burmanni  in  Anti-Klotzio  haec  sunt  : 
)>An  nescis  Janum  Seeundum  sic  appellatum,  ne  con- 
funderetur  cum  patruo  Jano  Nicolai,  ut  ipse  etiam  ex 
familiae  nomine  appellabatur  ?" 

Quod  autem  supra  dixi  de  prima  editione  Borculoi , 
est  in  Bibliotheca  Academiae  nostrae  una  ,  cpam  habuit 
J.  Douzp.  Lectores  eam  cognoscent  ex  hac  annotatione 
Papenbroeckii :  » Fuit  olim  hic  liber  Jani  Douzae  Nor- 
dovicis ,  cjui  pleracjue  Basia  Belgice  vertit ,  et  plurima 
in  hoc  notavit  ex  autographo  Secundi.  Yidi  hoc  auto- 
graphum  postea  apucl  Petrum  Francium,  et  cruae  hinc 
inde  a  me  notata  sunt ,  ex  eo  transscripsi."  P.  Scriverius 
hanc  editionem  cognovit ,  ut  apparet  et  Oper.  Secundi 
pag.  339  sed  non  accurate  usus  est ,  necrue  varias  lectio- 
nes  omnes  adhibuit ,  nec  Douzae  emendationes  memo- 
ravit.  Operae  pretium  est  haec  omnia  cum  editis  confer- 
re.  Titulus  Basiorum  Nederlandice  reclditorum  hic  est : 
HET  BOEK  DER  KUSKENS  VAN IOANNES  SECUNDUS. 

NV  ALDEREERST  UUIIT  TLATYN  OVERGESTELT  IN  ONZE  GE- 
MEINE  NEDERDUIITSCHE  TAELE  EENSDEELS  BII  JAN  VAN 
HOUT  ,  ENDE  EENSDEELS  BII  DOUZA  ,  ENDE  ANDEREN  ,  LIEF- 
HEBBEREN  DER  NEDERDUYTSCHEN  POEZYEN. 

DESIDERIUS  ERASMUS 

ROTERODAMENSIS. 
N.  1467.    M.  1536. 


De  natali  loco  Erasmi  non  septem  quidem  urbes  cer- 
tant ,  quot  de  Homeri ,  sed  binae  tamen  ,  Gouda  nempe 
et  Roterodamum.  Ego ,  si  accurate  perpendam  ,  quae  in 
utramque  partem  a  viris  doctis  disputantur ,  mihi  non 
liquere  fateor,  et  rem  in  medio  relinquo;  dedi  tamen 
hoc  vulgari  opinioni ,  ut  eum  Roterodamensem  dixerim. 
Rudolphus  Agricola  aliquando  in  scholam  Alexandri 
Hegii  Daventriam  venit,  et  Erasmi  pueri  studio  etingenio 
adeo  capiebatur,  ut  conjicere  videretur  talem  eum  futu- 
rura,  qualem  deinde  cognitum  judicarunt.  Pater  Eras- 
mi?  medicus  Septimontanus ,  homo  erat  factus  ad  om- 
nem  elegantiam,  urbanitatem  et  jocos.  Erasmus  eandem 
animi  indolem  acceptam,  auxit  magis  et  confirmavit 
lectione  assidua  Luciani ,  quo  in  Latinum  sermonem  con- 
vertendo  ?  sine  praeceptore  literas  Graecas  didicit.  Multa 
per  cunctam  fere  Europam  itinera  fecit.  Immensa  enim 
omnis  doctrinae  copia ,  et  morum  suavitate ,  in  eam  exis- 
timationem  venerat ,  ut  non  eruditi  tantum  et  homines 
nobiles,  sed  etiam  principes  ?  reges  et  pontifices  Eras- 
mum  sibi  vindicare  cuperent.  Quo  factum  est ,  ut  re- 
rum  suarum  sedem  crebro  commutaret ,  et  una  Europae 
regio  tanto  ingenio  parva  esse  videretur.  Extremo  tem- 
pore  vixit  Rasileae ,  seque  cum  Joanne  Frobenio  totum 
literis  abdidit ,   cujns  ardoris  ipsi  idem.  qui  vitae  ,  finis 

fuit.  Saxius  Onom.  vol.  III  pag.  14  sqq.  plurimos 
auctores  euumerat  qui  de  Erasmoscripserunt:  eoigitur 
eos  ablegamus,  qui  plura  de  tanto  viro  cognoscere  ve- 
lint.  Erasmi  erga  literas  et  humanitatem  in  Nederlandia 
excitatas  merita  suut  immortalia.  Praeclare  laudavit 
Janus  Secuudus  in  aureo  carmine  III  Elegia  5. 

O  tanti  quae  terra  viri  cunabula  servas, 
Debita  Dis  magnis  cum  prece  thura  refer. 

Et  pete,  qui  venit,  vestris  ne  cedat  ab  oris, 
Ad  coeli  donec  sidera  serus  eat. 

Ut,  cunis  quae  laeta  sacris  per  saecla  superbis, 
Accedat  titulis  nobilis  uriia  tuis. 

In  Hollandis  ,  qui  homineni  sancto  fere  honore  prose- 

quebantur ,  eminebant  P.  Cunaeus ,  vide  Orat.  Funebr. 

in  B.  Yulcanium  p.  402-408  ;  Yossius ,  vide  Theol.  Gent. 

Praef.  extremam :  et  Const.   Hugenius  in   Tita  Propria 

II    vs.   973,    cui   Lomenius,  Comes  Briennae,  effigiem 

Erasmi ,  ab  Holbenio  pictam ,  dono  dedit ,  et  versu  Jam- 

bico  dedicavit. 


AD  COXSTAXTI>TJM  HUGEXimi  ZULICHEiUU.M  EFFIGIEI 

pi 


ERASMI  DEDICATIO.    Jambis  VWTIS. 


Erasmus  ille  pictus  Holbeni  manu , 
Amor  meus ,  tuusque,  cui  tot  oscula 
Dedisse  clam  fateris ,  et  mihi,  licet 
Amicus ,  invidere :  totus,  Hugeni, 
Nec  invidente  sit  tuus  Lomenio. 
Diu  vagatus  ille  Belgico  solo, 
Etltalo  vagatus  atque  Gallico, 
Ubique  vixit  hospes ,  et  sua  fuit 
Ubique  carus  Holbenique  gratia. 
At  ecce  post  tot  exsili  vices,  gravi 
Redemptus  aere,  venit  in  meas  manus, 
Et  ire  fessus  ac  redire  tot  vias 
Frui  quiete  poscit:  at  frui  negat 
Ouiete  velle,ni  favcntis Huecni 

Sinu  receptus.    Heic  et  elegantiae  , 
Et  eruditionis  omnis  arbiter , 
MerJs  fruetur  eruditionibus , 
Merasque  deget  inter  elegantias. 
Vale  ergo,  quando  noster  esse  jam  negas , 
Erasme  ,  te  Batavus  obtinens  tuus 
Solo  reducat  exsulem  Batavico. 
Satis  viarum ,  et  inquietis  exsili : 
Perenne  nunc  quiesce ,  amoris  et  mei 
Perenne  pignus  esto  Zulichemio. 

LOMEMIUS  BRIENNAE  COMES. 

lut.  Paiis.  VIII  Kal.  Nov.  CIOIOCLII. 

Hoc  carmen  Lomenii  et  responsum  Constantini,  Lo- 
menio  gratias  agentis ,  utraque  ante  non  edita ,  edidi  in 
annot.  ad  Hugenii  Vitam  propriam  p.  172.  Hanc  effi- 
giem  hodie  possidet  meus  collega  Cl.  Mahnius  ,  qui  ex 
auctione  emit.  Caeterum  Holbenius  Erasmum  saepe  pin- 
xit ,  et  Erasmus  artem  ipse  intelligebat ,  adeo  ut  de  Hol- 
benio  judicare  posset.  Jacobus  Tollius  in  Epist.  Itiner. 
I  p.  9.  Guelferbytae  vidit  in  Pinacotheca  Principis  : 
»inter  tabulas  nobilissimorum  artificum  praestantissi- 
»mas,  maxime  me  nostratis  illa  movit  Erasmi  effigies, 
»ab  Holbenio  depicti,  gaudebamque  tacite,  eundem 
»  studiis  atque  armis  honorem  haberi.  Non  enim  Holbe- 
»nianae  Erasmi  effigies  minus  sunt  celebres  atque  illae 
»Appelleae,  quae  Alexandrum  magnum  referebant." 
Anno  1740  G.  Papenbroeckius,  ut  vidi  ex  epistolis 
illius  ineditis  ,  Burgimagistris  Roterodamensibus  effigiem 
Erasmi  dona vit ,  qua  illi  parietem  senaculi  sui  ornaverunt. 
Julius  C.  Scaliger  Erasmum  non  amabat.  Igitur  in 
judicio  de  facultate  ejus  poetica  major  est  acerbitas. 
Erasmi,  ait  in  libro  de  re  poetica  p.  736,  in  vertendis 
Graecis  felicitas  multa  fuit.    Ergo  ex  illorum  ingeniis 

poeta,  ex  suo  versificator  fuerit.  Neque  sane  yuto  am- 
biisse  illum  laudem  hanc.  Quamquam  non  defuerit  ei 
animus  ad  eam  omnem  gloriolam  in  literis  affectandam 
sihi,  quam  in  aliis ,  cum  se  inferiorem  animadoerteret , 
invideret.  Et  Gruterus  Tom.  I  Del.  poet.  praefat.  dicit 
se  omnia  Erasmi  carmina  dedisse ,  non  ob  eorum  elegan- 
tiam ,  sed  raritatem.  Leguntur  igitur  Tom.  II  p.  220 
ad  285.  Nec  sane  magnus  poeta  fuit  Erasmus  ,  multos 
tamen  ,  quibus  Gruterus  locum  in  delitiis  cessit ,  longo 
post  se  intervallo  reliquit.  His  sane  versibus  p.  263-264 
non  video  quid  desit. 

Nuper  quum  viridis  nemoroso  in  margine  ripae , 

Irrigua  spaciarer  in  Lerba , 
Errabam  tacitae  per  amica  silentia  svlvae  , 

Dulci  tactus  corda  furore. 
.ram  nemora  et  fontes,  jam  rustica  vita  placebat, 

Turbam  et  fumida  tecta  peroso. 
Cumque  Marone  meo  gelidis  in  vallibus  Haemi 

Sisti  terque  quaterque  precabar. 
Quum  subito  afrulgens  Venerique  simillima  pulclirae 

Obvia  fit  tua ,  Fauste ,  Thalia. 

Sed  pleraque  alia  ad  istorum  elegantiam  non  assur- 
gunt ,  ut  in  carmine  de  senectutis  incommodis  queritur 
p.  253. 

Atque  ita,  me  miserum ,  nucibus  dum  ludo  puellus , 

Dum  literas  Ephebus 
Ardeo ,  dum  scrutor  pugnasque  viasque  sophorum  , 

Dum  Rhetorum  colores, 
Blandaque  mellifluae  deamo  figmenta  poesis  , 

Dum  necto  Syllogismos , 
Pangere  dum  meclitor  tenues  sine  corpore  formas  , 

Dum  sedulus  per  omne 
Auctorum  volvor  genus  ,  impiger  undique  carpo , 

Apis  in  modum  Matinae ,  , 

Paedias  solidum  cupiens  absolvere  cvclum 

Sin6  (bie  pestiendi. 

-    4* 

Epithalamium  Erasmi,  Petro  Aegidio  scriptum ,  lau- 
davit  A.  Thysius  in  praefatione  ad  librum  Postelli  de 
Repuhlica  seu  magistratihus  Atheniensium, 


ALARDUS 

AMSTELODAMENSIS. 
N.  1490.    M.  1544. 


Quod  si  is  esset  Janus  Gruterus  ,  cujus  judicio  de  fa- 
cultate  pOetica  omnia  tribuere  possemus ,  longe  tutius 
sententiam  nobis  dicere  liceret  de  poetis  ?  quorum  inte- 
gra  carmina  nunc  videre  nobis  non  contigit.  Sic  enim 
delitiae  non  nisi  optima  quaeque  continerent  5  unde  sta- 
tueremus  qualia  essent  minus  bona  et  vulgaria.  Hinc 
vereor  interdum  ne  duce  Grutero,  quem  necessitas  ma- 
gis  quam  mea  ipsius  voluntas  mihi  dedit ,  confisus?  a 
recta  in  judicando  via  aberraverim.  Vel  sic  tamen  pro- 
cedendum  est.  Quod  ergo  a  copia  argumentorum  deest, 
prudentia  supplere  conabor.  Sic  de  Alardo  Amsteloda- 
mensi  non  magna  sentiam ,  si  eum  hoc  epigrammate  me- 
tiar  T.  I  Del.  p.  2 : 

AD  SOMATICUM. 

Nitibi  Gdfia  foret  cognomen,  cijfia  vocarem: 
Quidvis  namque  tuus  condit  aqualiculus. 

Sed  alia  ejusdem  paulo  sunt  meliora ,  in  quibus  hoc 
ad  Foccones  Frisios  pag.  2  in  quo  tamen  mediam  in 
praefocat  contra  naturam  vocabuli  corripuit. 

Terra  duos  aluit  Foccones  Frisia ,  et  ambos 

Carnifices  questu,  nomine  et  artifices. 
Hic  laqueo  fauces  elisaque  guttura  frangit, 

Et  jugulat  sontes  excruciatque  reos. 
Ule  malis  animas  exemplis  mille  trucidat , 

Luxibus  hincque  gregem  praefocat,  inde  gula. 
Par  scelus  amborum,  nisi  quod  crudelior  est,  qui 

Interiore  necat  funere  pastor  oves. 

Scripsit  praeterea  Panegyrin  Carolo  V  versu  heroico , 
cum  is  Amstelodami  S.  Eucharistiam  inviseret,  quae  in 
ilammis  olim  reperta,  multorum  miraculorum  auctor  ex- 
stitisse  dicebatur;  ritum  edendi  agnum  Paschalem,  cum 
decem  plagis  Aegypti ,  et  alia  a  Sweertio  memorata.  Fuit 
sine  dubio  egregie  doctus  et  literarum  amans  sacerdos , 
quem  Erasmus,  Dorpius,  alii  in  amicitiam  admiserint. 
De  pauperibus  egregie  meritus  est ,  relicta  pupillis  Am- 
stelodamensibus  bibliotheca  sua,  de  litteris,  facta  suo- 
rum  et  Rudolphi  Agricolae  scriptorum  copia. 


NICOLAUS  MAMERANUS 

LUCEMBURGENSIS. 
Floruit  a.  1546. 


Sapienter  admodum  veteres  dixerunt ,  honos  alit  artes : 
idque  dictum  regibus  et  principibus  in  qua^vis  civitate 
viris  commendarunt.  Sub  literas  in  Europa  instauratas 
varios  variis  honores  obtigisse  constat:  sed  poetis  singu- 
larem  quemdam  et  eximium,  Jaureae  scilicet.    Mos  iste 

in  Italia  exortus  alias  etiam  regiones  pervasit.  Franciscus 
Petrarcha  princeps  laurea  Apollinari  publice  donatus 
est.  Et  mansisset  tanti  honoris  auctoritas ,  nisi  cum  in- 
dignis  postea  fuisset  communicatus.  Yulgabatur  laurea , 
et  nomen  poetae  laureati  in  contemptum  abire  coepit. 
Et  quamquam  omnis  praeteriti  temporis  memoria  do- 
cuisse  videretur,  poetas  non  fierised  nasci,regestamen, 
et  <jui  hoc  jus  sibi  sumebant,  novos  quotidie  poetas , 
vitio  plerosque  ,  creabant.  Tali  beneficio,  invita  Miner- 
va,  Mameranus  factus  est  poeta,  cui  insigne  illud  omnem 
adeo  mentem  eripuit ,  ut  nuncpam  sine  eo  prodiret ,  et 
se  mammam  Maronis  appellaret.  Sed  cognoscite  mihi  cor 
illud  Zenodoti  ex  adventu  Philippi  II  in  Germaniam , 
addito  Del.  Grut.  Tom.  III  p.  386-396.  Futuram  tem- 
porum  felicitatem  Philippo  rege  praedicit  vates  p.  393. 

Quid  dubitas  ?  Aeterno  hoc  est  sic  esse  futurum 
Numine  decretum :  superum  haec  stat  fixa  voluntas. 
Canaque  sic  series,  impermutabilis  ordo 
Fatorum  stat,  ut  imperii  sit  gloria  sacri 
Prima  reditura ,  adflictum  quae  terminet  orbem 
Principe  non  alio :  Solymorum  terra  redibit 
Non  alio  ad  Cliristi  tandem  devicta  ministros. 
Et  Christi  Antiochena  Ecclesia  prima ,  repulsis 
Immundis  canibus ,  Christi  renovata  ministris , 
Christicolis  primum  dedit  urbs  cruae  subdita  nomen. 

Lepidum  caput !  qui  se  mammam  Virgilii  dicit ,  Vir- 
gilium  nunquam  legisse  videtur,  neque  legitimum  so- 
num  tenet ,  producens  secundam  in  reditura.  Sweertius 
narrat  Mameranum ,  praeter  alia ,  etiam  carmen  scrip- 
sisse  de  venatione ,  in  quo  omnes  litterae  a  canina  inci- 
piunt.  Egregium  et  memorabile  facinus  ! 

JOACHIMUS  POLITES 

GOESANCJS. 
N.  ineunte  saec.  XVI. 


Lovanii  aliquamdiu  privatis  lectionibus  adolescentes 
literarum  cognitione  imbuit.  Inde  diu  peregre  moratus  , 
in  patriam  redux ,  S.  P.  Q.  Antverpiensi  ab  actis  fuit , 
quem  bonorem  ipsi  forte  conciliavit  Cardinalis  Granvel- 
lanus  ,  a  quo  magni  aestimabatur.  Edidit  varia  poemata 
Antv.  1548.  Vide  Val.  Andream  et  Paquot.  vol.  VII 
pag.  192.  Exstat  elegans  J.  Secundi  ad  hunc  Politem 
Epistola  I  x.  in  qua  eum  vocat  Medicum  et  Poetam. 


JOANNES  MOROCURTIUS 

TORNACENSIS. 
M.  1548. 


Ordinis  Cartbusiani  et  praefectus  Coenobio  Valen- 
cano.  Dedit  Tbrenodiam  adversus  Lutheranos  a.  1534 
quam  a  castigato  scribendi  genere,  spiritu  et  veritate 
poesios  laudat  Paquot.  Tom.  VI  Mem.  p.  359 ,  et  Bru- 
noniados  Lib.  IV  de  vita  divi  Brunonis ,  Carthusiano- 
rum  patriarchae  ,  a.  1540.  Hoc  opusculum  priori  longe 
postponit  Paquot.  Exstant  et  Hugoniados  Lib.  IV.  1540, 
aliaque  nonnulla. 

FRANCISCUS  FABRICIUS 

RUREMUNDENSIS. 


N.  1510. 


Non  mediocriter  peritus  linguae  latinae  et  graecae, 
medicinam  coluit,  eamque  faciebat  etiam  a.  1550  Aquis- 
grani.  Latine  vertit  carmen  tragicum  de  Christo  patien- 
te,  quod  Gregorio  Nazianzeno  tribui  solet,  sed  non  mul- 
tum  laudis  ideo  tulit  a  Paquoto  Tom.  XIV  p.  181  qui 
pauca  excerpsit. 

Utinam  nec  irrepsisset  in  pratum  hwidus 
Serpens,  nec  hujus  in  recessibus  Draco 
Latuisset  olim!  Non  enim  generis  Parens, 
Costae  propago ,  perpetrasset  hoc  scelus , 
Amore  dementata  ligni,  quo  parem 
Se  Dis  futuram  fraude  lusa  credidit: 
Nec  conjugi  illa  persuasisset  suo, 
Ut  vesceretur  fructu  abominabili , 
Qui  mox  utricrue  cessit  infeliciter. 


JOANNES  NIVENIUS 

AMSTELODAMENSIS. 
Floruit  a.  1552. 


Nivenius  a.  1552  erat  Rector  Scholae  Amstelodamen- 
sis  ,  quae  dicebatur  antiqua ,  non  imperitus  latinae  poe- 

sios,  longe  tamen  inferior  Sannazarioet  Vida,  cpiibuscuni 
Antonius  Hovaeus  eum  comparavit.  Descripsit  tumultum 
Anabaptistarum  in  nobilissimo  totius  Hollandiae  emporio 
Amstelredamensi  nuper  exortum  a.  1552.  Hoc  poema 
G.  Plempius  a.  1630  auxit  et  emendavit,  ita  ut  non 
pauca  de  suo  addiderit ,  alia ,  ut  ait ,  paulo  tersiora  red- 
diderit.  Yid.  Paquot.  Tom.  III  Mem.  p.  37. 


LUDOYICUS  MAZURIUS 

TORNACENSIS. 
N.  1520.    M.  1580. 


Mazurius  et  Francos  et  Latinos  versus  componebat,  et 
familiaris  erat  Cardinali  Carolo  Lotbaringio.  -Varia  ejus 
poemata  prodierunt  Basileae  1554  et  1579.  Haec  tantum 
de  eo  Sweertius.  Quantum  ex  delitiis  Gruteri  suspicor , 
Tom.  III-p.  479-543,-  Mazurius  genere  non  medio  natus 
erat,  adeo  etiam  ut  in  aula  vixerit ;  sed  lioc  statu  lubrico 
inimicorum  invidia  dejectus,  militatum  abiit.  Est  vero 
poeta  non  vulgaris  elegantiae  et  facilitatis ,  ingenii  amoe- 
ni,  affectus  teneri,  quem  fortuna  adversa  magis  etiam 
mollivit.  Gruterus  pauca  tantum  Mazuriana  repetiit. 
Utinam  plura !  Amo  enim  hominem ,  etiam  propter  can- 
dorem  quendam  et  simplicitatem.  Elegia  ad  Claudium 
filium  infantem  de  amissa  matre ,  valde  me  movit.  Pag. 
502  Claudio  longam  vitam  vovet ,  si  bonis  moribus  in 
posterum  viVat,  sin  malus  esse  velit,  brevissimam. 


58  DE   POeTlS   LATINIS 

Hos  tibi  si  mores  animus  non  degener  unquam 

Afferet,  hic  vitae  si  superabit  honos  : 
Vitam  oro.  Virtutem  ex  me  te  nosse  tuorum 

Fas  erit,  et  patrii  nominis  omne  decus. 
Sin  infanda  malis  astrum  natale  minatur 

Auspiciis ,  ullum  si  tibi  Parca  nefas, 
Si  vitiis  animum  mollit  natura  labantem, 

Et  vile  ignavo  torpet  amore  jecur : 
Nunc ,  nunc  atra  dies  exortem  lucis  et  aurae 

Te ,  puer ,  in  primo  lumine  morte  premat. 
Nunc  alta  obscuram  sub  nocte  sequare  parentem, 

Et  simul  a  patrio  diripiare  sinu. 
Dum  cor  labe  carens,  animus  dum  criminis  insons, 

Spes  dum  incerta  meum,  curaque  pectus  agunt. 

Uxori  carissimae  hoc  carmen  scripsit ,  quod  in  sepul- 
cro  incideretur  p.  535. 

Dum  cadit  indigno  Masuri  Baldoria  Conjux 
Funere ,  jam  parta  prole  puella  parens , 
Vox  auima  fugiente  fugit,  pro  voce,  lacertis 

Amplexa  est  cari  dulcia  colla  viri : 
Mente  valedixit:  puerum  simul  obtulit,  ac  si 
Diceret:  boc  nostri  pignus  amoris  babe. 
Plura  de  vita  Mazurii  habet  Paquot  Tom.  XV  Mem. 
p.  248  sq. 


JACOBUS  MARCHANTIUS 

NEOPORTANUS. 
N.  1537.    M.  1609. 


Marchantius  in  nobili  domo  Lovaniensi  fuit  domestieus 
magister.  Cum  alumnis  disciplinae  suae  facto  per  Italiam 
itinere ,  operam  suam  adeo  parentibus  eorum  probavit , 
ut  facile  ad  honores  escenderit.    Anno  1557  res  comitum 

Flandriae  gestas  Elegiaco  carmine  exposuit ,  aliaque  prae- 
terea  varii  generis  scripsit.  Pauca  selegit  Grut.  Tom.  III 
Del.  p.  396-400.  Disputat  ibi  in  Hendecasyllabis  de  anni 
tempore  literarum  studiis  aptissimo,  p.  397. 

Quae  anni  sit  bona  pars  laboriosis, 
Et  doctis  sapientibusque  Musis; 
Non  paucis  reor  esse  disputatum. 
Atque  ita  tandem,  ratione  subducta ,   frigidam  hye- 
mem  praefert. 

Sed  ver  passibus  est  nimis  citatis , 

Ingratus  nimis  est  Leonis  aestus , 

Autumnus  nocet  insalubritate. 

Ergo  frigida  bruma  plus  Camoenas , 

Et  plus  egregios  juvat  labores. 
Ipsa  etiam  carmina  frigoris  amantem  poetam  indicant. 
In  sylloge  Burman.  T.  I  p.  755.  est  Elegia  Marchantii , 
qiiam  Lipsius   elegantiae  plenam  vocat,  magis  amicus  , 
puto ,  quam  judex  integer. 


ANTONIUS  SCHONHOVIUS 

BRUGENSIS. 
M.  1557. 


Canonicus  Brugensis  in  D.  Donatiani.  Hujus  quatuor 
Epitaphia  dedit  Gruterus  Tom.  IV  Del.  p.  87-88.  Unum 
repetam  in  obitum  Marci  Laurini. 

Corporis  exuvias  quod  clausit,  Marce,  sepulcrum, 

Non  potuit  famam  contumulare  tuam. 
liinumcris  quae  cum  benefactis  fata  supeistes 

Sii,  drsiderii  laudo  percnnis  erit. 

Anno  1546  jam  edidit  Eutropii  Breviarium  Romanae 
Historiae. 


PETRUS  NANNIUS 

ALCMARIENSIS. 
N.  1500.    M.  1557. 


Primum  Rector  Scholae  Alcmariensis ,  deinde  Profes- 
sor  Lovanii  in  Collegio  a  tribus  linguis,  quae  ibi  doce- 
bantur  ,  appellato.  Vixit  dilectus  illustrissimis  et  erudi- 
tissimis  suae  aetatis  hominibus»  Scripsit  Genetbliacum 
in  filium  Damiani  a  Goes  ,  qnod  legitur  in  Hispania  illus- 
trata  P.  Schotti  Tom.  II  p.  826.  Quindecim  Psalmos  Yer- 
sibus  Latinis  reddidit ,  in  editione  Latomi  a.  1558.  Vide 
Paquot.  Mem.  T.  XIV  p.  58  sqq.  Honorifica  de  eo  testi- 
monia  sunt  apud  Pope  Blount  Cens.  cel.  Auct.  p.  664. 


LEVINUS  BRECHTANUS 

ANTVERPIENSIS. 
N.  1515.     M.  1558. 


Socius   ordinis    S.  Francisci   et  praefectus  Coenobio 
Mechliniensi.  Reliquit  carmen .  in  quo  Christus  in  cruce 

extensus  ac  sanguinolentus  cum  peccatore  expostulat, 
Antv.  1543  5  Euripum,  Tragoediam  Christianam ,  de  vi- 
tae  humanae  inconstantia  a.  1549  5  Sylvam  piorum  car- 
minum  1555  5  alia ,  quae  non  vidi.  Conf.  Sweert.  p.  504. 


GEORGIUS  MACROPEDIUS 

GEMERTENSIS. 

« 
N.  1475.    M.  1558. 


Sacerdos  ordinis  fratrum  S.  Hieronymi ,  primum  Scho- 
lae  patriae  ,  deinde  Leodiensi ,  tandem  Ultrajectinae  mag- 
na  cum  laude  praefuit ,  multoscjue  egregios  discipulos 
Nederlandiae  dedit.  Scripsit  Prosodiam  ,  versu  heroico  , 
nec  paucas  fabulas  sacri  argumenti,  ut  Comoediam,  quo- 
modo  quis  poenitudine  ductus  per  ChristUm  ad  heatam 
mortem  perveniat  ;  Susannam,  Tragoediam  de  Christi 
passione  ;  ne  de  aliis  dicam.  Yid.  Burman.  Traj.  ErucL 
p.  202  s(jcj. 


CORNELIUS  SCRIBONIUS 

ALOSTANUS. 
N.  1482.    M.  1558. 


Scribonius  Antverpiae  diligentissimo  litterarum  cultu 
tam  bene  audiebat ,  ut  senatus  ipsum  civitate  donaret 

sibique  postea  ab  actis  esse  vellet.  Neque  tamen  haec  ne- 
gotia ,  quod  saepe  fieri  videmus ,  fecerunt ,  ut  in  studiis 
suis  languesceret.  Testantur  multa  ingenii  Scriboniani 
relicta  monumenta,  quorum  quae  ad  poeticam  pertinent 
haec  sunt :  Conflagratio  Templi  D.  Mariae  Antverpiensis 
Antv.  1534;  Monstrum  Anabaptisticum ,  rei  Christianae 
pernicies ,  a.  1535 ;  Sacrorum  Bucolicorum  Eclogae  tres , 
aliaque  pauca.  Spectemus  incendium  templi  D.  Mariae , 
factum  a.  1533.  Nobilis  olim  pictor  imagini  a  se  confec- 
taesubscripserat:  [AcofMJaercci  Tig  [icxXkQv  rj  (MfirjatTai.  Vere, 
an  secus  hoc  nimirum  aecjuales  ipsius  viderint.  Scribo- 
nius  carmen  suum  ita  commendavit : 

Quisquis  es,  Laec  legito;  Lorrendo  sic  omnia  versu 
Ardent,  ut  coram  cernere  cuncta  putes. 

Ajunt  vino  vendibili  non  opus  esse  hedera.  Nec  sane 
bono  carmini  commendatione ,  minime  auctoris ,  nedum 
tam  inepta.  Sed  hoc  nemo  ita  accipiat,  cjuasi  ipsiim 
Scribonii  carmen  bonum  esset.  Imo  nihil  in  eo  mihi 
laudandum  videtur,  nisi  quod  versus  vulgo  non  male 
sonant ;  nam  res  nec  elegantia  nec  gravitate  ,  nec  sensu 
poetico  sunt  ornatae.    Templum  ita  describitur : 

Est  urbe  in  media  moles  vastissima  ,  Templum 
Augustum,  sublime,  alta  usque  ad  sidera  ductum , 
Coelicolum  Dominae  Sacrum ,  toti  undique  mundo 
Percelebre ,  immensis  opulentum  dotibus ,  auro , 
Argento,  gemmis,  aere,  omnigenoque  metallo , 
Structura,  statuis,  sumtu,  multa  arte  stupendis 
Picturis ,  tabulis ,  varianti  e  marmore  mire 
Conspicuum. 

Ilic  templi  splendorem  et  magnitudinem  verbis  ae- 
quare  conatur.  Sed  quod  horum  numero  proficit,  hoc 
imaginis  majestati  detrahit.  Rerum  vis  copia  dictorum 
eluitur.     Si  quis  in  tali  descriptione  mauum  de  tabula 

uescit  tollere,  periculum  est  ne  similis  fiat  magno  cor- 
pori ,  de  quo  Martialis  , 

Nulla  in  tam  magno  corpore  mica  salis. 
Optinii  poetae  summas  attingunt ,  sed  praecipuas , 
easque  verbis  ornant  lectissimis.  Loquuntur  navpa  ph 
dXXa  fiLxXa  fayecog  5  oratione  utuntur  gravida ,  qnae  plus 
continet  quam  prima  specie  videtur :  sed  hominis  mei 
oratio  est  effoeta,  quae  minus  continet.  Quo  melius 
discrimen  illud  appareat,  adjiciam  quomodo  Yirgilius 
templum  descripserit,  et  ne  omnino  quidem  absolutum  , 
I  Aen.  446. 

Hic  templum  Junoni  ingens  Sidonia  Dido 
Condebat,  donis  opulentum  et  numine  Divae: 
Aerea  cui  gradibus  surgebant  limina,  nexaeque 
Aere  trabes:  foribus  cardo  stridebat  alienis. 

Ad  templum  pertinet  cultus  divinus.  De  eo  idem 
Virg.  IAen.  416. 

ubi  templum  illi ,  centumque  Sabaeo 
Thure  calent  arae,  sertisque  recentibus  halant. 

Scribonius  cultum  ita  narrat. 

Septem  quinquaginta  alta  ljic  altaria  fumant 
Quotidie,  et  totidem  multo  haud  sine  lumine  iiunt 
Sacra  Deo,  totidem  conductis  rite  ministris, 
Qui  assistunt  arae,  Divisque  libamina  ponunt. 

In  quo  primum  numerus  iste  septem  et  quinquaginta 
accuratior  sapit  nescio  quid  plebeji.  At  fuerunt  in  tem- 
plo  D.  Mariae  ipsa  septem  et  quinquaginta :  fuerint. 
Simplex  in  his  rebus  numerus  est  dignitatis  heroicae ,  ut 
Quinquaginta  illic  thalami.  Et  non  anni  domuere  decem 
non  mille  carinae ,  similia.  Deinde  sonus  in  altis  alta- 
rihus  vehementer  ingratus  est.  Denique  propter  metrum 
scribere  debuisset  et  Divis  lihamina  ponunt.  Causa  in- 

cendii  quam  fingit  Scribonius  ,  risu  digna  videtur.    Vul 
canus ,  Steropes  ,  Pyracmon ,  Brontes  et  Capnus  , 

Circuit  immensi  tacitus  latera  arelua  templi, 
Omnia  perlustrat,  rimatur  singula,  et  acri 
Observat  visu,  sibi  tanta  in  moie  vel  ullam 
Se  inventurum  optans  escam. 

Ima  templi  parte  succensa 

tum  deinde  per  altum 
Subsiliens  claudus  murum,  latamque  fenestram 
Ardua  pervadit  tectorum  ad  culmina. 

Claudus  in  re  seria  ridiculum  est ,  nec  bene  con venit 
cum  velocitate  qua  A{.icpiyvtjeig ,  felis  instar ,  fastigium 
templi  superat.     Sed ,  ut  ait  Ovidius , 

facile  est  omnia  posse  Deo. 


Hoeufftius  iis  ,  cjuae  in  Parnaso  scripsit,  haec  addidit: 
»Latino  Scribonii  et  Graeco  Graphaei  nomine  simul  usus 
est  interdum.  Yideatur  ejus  spectaculorum  in  suscep- 
tione  Pbilippi  Hispaniae  Principis  a.  1543 ,  Antverpiae 
editorum,  mirificus  apparatus.  Ineditum  ejus  carmen 
legitur  in  Archives  Philolog.  N°.  5.  p.  204."  Legitur 
et  antea  ineditum  carmen  Graphei  captivi,  ad  Deum 
0.  M.  querimonia  ,  in  carceris  angustia  non  sine  lacrimis 
efFusa :  in  Archiv.  Histor.  Eccks.  ed.  Kist  et  Royaards. 
Tom.  VI.  pag.  15  L 

FRANCISCUS  THORIUS 

BELLIO  FLAjNDER. 
Floruit  1558. 


Hic  artis  mathematicae  et  medicae  peritia  inclaruit. 
Vixit  Parisiis  familiaris  Dionysio  Harduino,  et  scripsit 
Satyras  et  Epigrammata.  Ego  ex  binis  poematiis  ,  quae 
dedit  Grut.  Tom.  IV  Del.  p.  393-395 ,  non  malam  opinio- 
nem  de  reliqrris  Thorii  concipio.  Pag.  393  ita  canit  de 
Secundo  Hagensi. 

Secundus ,  ulnis  quem  teneris  recens 
Natum  recepit  Terpsichore ,  cui 

Risit  Thalia,  quemque  Tidit 

Lumine  Melpomene  benigno ; 
Quem  fonte  lustrarunt  Charites  sacro, 
Et  rore  Pitho  nectareo  imbuit; 

Quem  ter  quater  dissuaviata 

Alma  sinu  Cjtherea  fovit. 

Anno  1558  Petri  Ronsardi  exhortationem  ad  pacem 
ex  Sermone  Franco  Latinam  fecit.  Vide  Saxii  Onom. 
Tom.  III  p.  366. 


4DRIANUS  SCHORELIUS 

HOLLA\DFS. 
N.  1530.     M.  1559. 


Adrianus  Schorelii  nomen  accepit  a  Schorela ,  qui  est 
pagus  in  Hollandia  Aquilonari ,  loco  natali.    Fratrem  ha- 

buit  Joannem,  nobilem  pictorem,  laudatum  a  N.  Gru- 
dio  Lib.  III  Epigr.  p.  94.  Guli^lmus  Mennentius,  Ant- 
verpianus ,  Adriani  poemata  edidit  Antv.  ]  566 ,  cjuae 
mollia ,  arguta  et  festiva  videbantur  H.  Junio  in  Batav. 
C.  XVI,  cruodecpidem  de  universis  non  dixerim.  Pa- 
quot.  T.  XV  Mem.  pag.  68,  Credit  judicium  Junii  pen- 
dere  a  verbis  N.  Grudii ,  poetae  mediocris  ,  ut  ipsi  vide- 
tur.  De  Grudio  alibi  videbimus.  Paquotus  ipse  an  Scho- 
relium  legerit ,  aut  quid  potissimum  in  eo  culpet ,  non 
apparet.  Schorelii  poemata  sunt  duo  Elegiarum  libri , 
Eclogae ,  Epigrammata ,  et  alia  pauca.  Puellae ,  in  Zelan- 
diam  navigaturae ,  haec  scribit  I  Eleg.  VIII  p.  17. 

Sicne  paras  fragilem  inscendens,  male  sana,  carinam, 

Visere  Zelandum  chara  puella  solum? 
Mens  pavet,  et  trepida  refugit  formidine,  quando 

Attonito  hos  ausus  pectore  volvo  tuos. 
Quid  tibi  cum  salso  formosa  puella  profundo  ? 

Huic  precor  huic  formae  consuluisse  velis. 
Nautarum  undivagum  squalentes  adspice  vultus, 

Et  sibi  quam  similes  foeda  carina  facit. 
Fronte  patent  rugae,  nondum  properante  senecta, 

Luridus  exsangui  pallor  in  ore  sedet. 

Haec  sane  nemo  contemnat ,  quibus  non  pauca  in  omni 
libello  similia  inveniuntur.  Caeterum  multa  mihi  nec  re- 
rum  nec  inventionis  grata  novitate  placent.  Saepius  aliis 
verbis  repetit  dicta  prius  ab  Ovidio ,  Tibullo  et  Proper- 
tio ,  nec  semel  aurium  judicium  laedit.    Ita  p.  28. 

Ex  animo  hic  fido  te  commendabit  amico. 
Lusi  hujus  noctis  hoc  rude  carmen  opus. 

Addamus  partem  Epigrammatis  de  morte  Renati  prin- 
cipis  p.  59 : 

Natus  eras  morti,  nunquam  ut  morerere  renatus: 
Idcirco  in  sacro  fonte  renatus  eras. 

Occidis  ante  diem ,  quando  loca  idonea  pugnae 
Lustras;  nec  dubitas  prodigus  esse  tui. 

I  nunc,  et  nervis  fidas  validisque  lacertis: 

Cum  bombarda  tonat,  robora  quaeque  ruunt. 


HENRICUS  CASTRITIUS 

GELDORPIENSIS. 
N.  1520. 


Natus  in  agro  Sylvaeducensi ,  rector  fuit  Scholae  Del- 
phensis ,  deinde  Duisburgensis.  Edidit  nonnulla  car- 
mina  a.  1559  ,  de  quibus  nescio  quis  ,  ita  ludit : 

Castritium  male  metiri  quid  carmina  mirum  est? 
Se  pede  metiri  qui  nequit  ipse  suo. 

Vide  Paquot.  Tom.  XV  Mem.  pag.  277. 


FOPPIUS  SCHELTONIUS  AEZEMA 

FRISIUS. 
M.  1637. 


Foppens.  Bibl.  T.  I  p.  280  pro  Scheltonio  eum  ap 
pellat  Suetonium,  quod  nescio  an  ipsius  Aezemae  inven- 
tum  sit.    Varie  autem  iis  temporibus  ludere  solebant  in 
nominibus  latine  formandis,  Frisii  inprimis.      Aezema 

5* 

j  urisprudentiam  professus  est  in  tribus  Academiis  ,  Lei- 
densi,  Helmstadensi  et  Wirtemburgensi.  Scripsit  poe- 
mata  juvenilia ,  odas  ,  alia  ,  a.  1605  5  quorum  specimina 
dedit  Gruter.  T.  IV  Del.  p.  42-67.  Non  pauca  sunt 
lusus  amatorii  de  puella  Blandina ,  ut  p.  56. 

Non  semper  patrio  juvet  impallescere  mori, 

Disce  peregrinis  suavia  ferre  modis. 
Nempe  aliae  linguas  et  verba  exotica  captant, 

Et  nitidam  ignotis  pixidibus  faciem. 
Neutro  opus  est  nobis:  maternis  utere  verbis, 

Es  formosa  satis,  vita,  colore  tuo. 
Disce  mihi  Frisio  popularia  basia  ferre , 

Terna  simul  rudibus  fingere  disce  labris. 

Non  malus  quidem  est  poeta ,  sed  saepius  laborat  ne~ 
gligentiae  et  obscuritatis  vitio. 


GABRIEL  D'AYALA 

ANTVERPIENSIS. 
Fldruit  1562. 


Ayala,  genere  fortasse  Hispano,  quod  nomen  indicare 

videtur ,  Bruxellis  artem  medicam  exercuit ,  cumque  ea 

Musarum  studium  conjunxit.  Edidit  popularia  Epigram- 

mata  medica ,  de  quibus  ipse  canit. 

Qui  nos  esse  minus  breves  queretur, 
Nec  satis  pro  Epigrammatis  facetos : 
Attendat  Medica  esse  quae  hic  canuntur, 
Et  Galenica  non  Catulliana. 

Exstant  carmen  pro  vera  Medicina,  et  alia  a.  1562, 

Vide  Paquot.  T.  III  Mem.  p.  106  sqq. 

MELCHIOR  BARLAEUS 

ANTVERPIENSIS. 
Floruit  1562. 


Melchior  hic  Barlaeus,  Lamberti  filius,  patruus  fuit 
Casparis  Barlaei,  professoris  Amstelodamensis  ,  non  fra- 
ter  ,  ut  alii  affirmant ,  facilius  in  errorem  inducti  ,  quia 
pater  professoris  Amstelodamensis  etiam  Caspar  nomi- 
nabatur.  A  Sweertio  vocatur  felix  vena  poetica ,  et  ora- 
tor  egregius.  Quid  valuerit  poetica,  ostendit  libris  V 
Brabantiados ,  Encomio  Antverpiae ,  de  Diis  gentilium 
ed.  Antv.  1562,  de  raptu  Ganymedis  et  Bucolicis  Antv. 
1572.  Gruterus  T.  I  Del.  p.  212-241 ,  dedit  raptum  Ga- 
nymedis  et  Eclogam  longissimam ,  in  qua  Aepolus  solus 
loquitur.  Raptus  Ganymedisest  carmenjocosum.  Apollo 
Deas  ad  coenam  vocaverat.  Teniunt : 

Quosque  salutatos  bonus  excipit  nospes  Apollo, 
Ad  sua  quodque  forent  solemnia  festa  venire 
Dignati,  laudat,  cuDCtosque  ex  ordine  Divos 
Collocat,  apponens  gliscentia  fercula  mensis : 
Tum  jubet  ut  sumant  alacres  potumque  cibumque, 
Et  faciunt.    Nec  opus  verbis  monitoris  habebant. 

Hinc  sermo,  ut  fit,  inter  pocula  liberior.  Jupiter  cum 
Venere  conqueritur ,  se  a  Junone  non  amari.  Yenus  Ju- 
nonis  ferocitatem  domat.  Jupiter  Deos  revocavit  in 
Aegyptum,  hyemis  enim  causa  Dei  eo  concesserant ; 
Hebe  infelici  casu  ministerio  privatur. 

Nani  pater  astricolis  celebrans  convivia  Divis 
Apposuit  Iautas  epulas  ct  dulcia  vina. 

Pulcra  ministrabat  annis  florentibus  Hebe , 
Officiosa  nimis.    Vinum  clamabat  obesus 
Neptunus :  vinum  mihi  fer.    Cyathumqne  puella 
Porrigit:  illa  nimis  volucri  festina  recursu 
Vulcani  ad  tripodem  offenso  pede  flammipotentis 
Concidit  infelix ,  oculisque  objecta  Deorum 
Pars  pudibunda  fuit,  per  collum  veste  recussa. 

Sed  non  carere  poterant  pocillatore.  Itaque  misit  Ju- 
piter  Mercurium  \  qui  puerum  quaereret  in  terra.  Atque 
ita  Ganymedes  rapitur. 

In  Ecloga  pastor  queritur  de  duritie  Galateae.  Is  si 
rogaret  quod  ineptus  olim  orator ,  » ecquid  misericor- 
diam  movisset,"  ego  responderem,  ut  Romanus  ille, 
»magnam."  Longis  fletibus  immiscuitfletus  Sapphus  de 
Phaone.  »Arrige  aures,  inquit.  Galatea.  Ego  quidem 
amorem  excussi  ?  an  tu  item  excusseris ,  boc  ipse  videris, 
Puella  quaedam,  sed  te  formosior,  etiam  juvenis  amore 
insaniit."  Iratus  certe  haec  dicitpastor:  nam  si  Galateam 
Sappho  pulchritudine  superavit,  Galatea  nihil  minus 
quam  pulchra  fuit.  Sappho  enim  de  se  ipsa  apud  Ovi- 
dium: 

Si  mibi  difficilis  formam  natura  negavit, 
Ingenio  formae  damna  rependo  meae. 

Carminum  praeterea  venustate  corporis  turpitudinem 
compensabat,  ita  ut  eam  puduerit  talium  versuum,  quos 
Barlaeus  eam  facit  usurpantem  p.  237  : 

O  hecaton  cephalon !  radix  cui  noxia  sexu 
Alterutro  reliquas  herbas,  et  carmina  vincit. 
Hanc  natura  tibi  quam  vim  permisit  habere, 
Perdere  me  penitus,  violente  ut  cogere  possis 
In  tantum  invitum,  ut  deamarem  invita  Phaonem? 

MARCUS  NEVIANUS 

GERARDIMONTANUS. 
Floiuit  a.  1562. 


Medicus ,  deinde  Ordini  Ecclesiastico  accessit.  Inno- 
tuit  scripto  carmine  de  plantarum  viribus  a.  1563  ,  aliis- 
que  de  re  medica  poematibus.  In  carmine  de  Plantis  y 
nihil  egit  Novianus ,  nisi  quod  verba  antiquorum  medi- 
corum  legibus  versuum  adstrinxit,  securus  suavitatis 
poeticae  ,  quam  argumenti  ratio  saepius  oiferebat.  Yide 
Paquot.  T.  XYIII  Mem.  p.  138,  qui  judicium  suum 
exemplis  confirmat. 

Germina,  tum  frondes,  quas  Mespilus  edit,  acerbo 
Gustu  donantur  cumulate.  Bacca  redundat 
Stypsis  energia:  dein  emolumenta  profundit, 
Atque  parit  stomacho,  sedisque  fluenta  coercet. 


HANNARDUS  GAMERIUS 

MOSAEUS. 
Floruit  a.  1564. 


Natus  in  Hemertensi  pago  juxta  Moseicam,  fuit  medi- 
cinae  licentiatus  et  poeta  laureatus  ,  ut  vocabant.  Docuit 
linguam  Graecam  in  Academia  Ingolstadiensi ,  praefuit- 
que  postea  scholae  Tungrensi.    Cf.  Sweert.  et  Foppens. 

Poetica  Gamerii,  ab  iis  relata,  haec  sunt:  Bucolica;  Ora- 
tio  versu  heroico  de  laudibus  linguae  Graecae ,  habita 
Ingolstad.  1564;  Satyrae  aliquot;  Tragoedia  sacra ;  Or- 
phei  carmen  de  lapidibus ,  latine  conversum.  Gruterus 
T.  II  Del.  p.  440-447,  ea  Gameriana  dedit,  quae  Ideae , 
ex  lingua  Nederlanda  desumtae ,  inscribuntur ,  quales 
Concordia ,  Pax ,  Diligentia ,  Gula ,  Invidia ,  alia.  Nos  , 
quomodo  Gamerius  in  his  sapiat,  ex  Gula  probemus 
pag.  443. 

Sum  gula ,  quae  nunquam  potu  saturanda  ciboque , 
Delitiosa  quidem ,  sed  sola  per  otia  nascor. 
Utque  sues  rostro  sordes  et  stercora  verruct , 
Sic  epulis  stomaclium,  sic  vino  corpora  dedunt, 
Et  sic  proluvie  deturpant  omnia  ventris. 
Sic  naturam  onerant  multorum  mole  ciborum. 
Denique  sic  socii  traducunt  tempora  nostri. 
Ac  Epicuraeo  sunt  turba  simillima  porco. 
Quippe  sibi  mortem  studio  conscire  videntur. 
Ergo  qui  sapies ,  spectator  amice  ,  putato , 
Devitanda  tibi  sociorum  damna  meorum : 
Nam  vereor  cunctos  stygiis  consumier  undis. 

Haec  quidem  ad  meum  palatum  non  faciunt.    Et  qua- 
lis  haec  gula  est,  talis  in  reliquis  praestatur  sapor. 


ADRIANUS  SCHOLASTICUS 

ANTVERPIENSIS 

Floruit  a.  1566. 

4 

Scholam  Latinam  habuit  Antverpiae ,  ediditque  car- 
mina  Saturnalitia ,  de  Amicitia ,  Strenae  loco  dedicata 

S.  P.  Q.  Antverpiensi  a.  1566.  Pauca  elegit  Gruter.  IV 
Del.  p.  67,  simplicia,  nec  magni  spiritus.  Videamus 
quomodo  doceat  nil  esse  desperandum : 

Adversis  animum  tibi  despondere  caveto : 
Post  tristes  etenim  pluvias ,  ventosque  sonoros , 
Sudificus  Boreas,  nimbosa  nube  remota, 
Lampada  Phoebeam  ostendit ,  coelumque  serenat. 
Sic  post  adversam  speres  tibi  prospera  sortem, 
Et  sapiens,  vento  nimium  spirante  secundo 
Fortunae  instabilis,  contractes  turgidavela: 
Nam  fluidis  malefida  bonis  Fortuna  favendo, 
Corrugat  subito  fallacem  nubila  frontem. 

Paquotus  Mem.   T.  I  p.   262 ,  in  carminibus  Schola- 
stici  nihil  reperit ,  quod  memoratu  dignum  esset. 


GEORGIUS  CASSANDER 

BRUGENSIS. 
N.  1513.    M.  1566. 


Nobilis  sui  temporis  Theologus ,  et  summae  diligentiae 
in  Sacrarum  Literarum  et  patrum  Ecclesiasticorum  lecti- 
one.  Ea  erat  animi  moderatione,  ut  in  magno  studio- 
rum  ardore  neutri  parti  placuerit.  Fernandus  tamen  I 
et  Maximilianus  II  eum  de  modo  consuluerunt ,  quo  con- 
troversiae  de  religione  componerentur.  Sweertius  varia 
ab  illo  scripta  enumerat,  sed  in  his  nulla  generis  poetici. 
Grut.  T.  I  Del.  p.  970-971  bina  laudat  poemata ,  non 
magni  pretii.    Sunt  ea  Somnium  Memoriae  Laurini ,  et 

in  antiquitates  Laurinorum  et  Goltzii ,  quod ,  ut  brevius , 
repetemus : 

Nulla  per  Ausonias  quod  praestitit  hactenus  urbes , 
Hoc  nunc  Roma  tibi  Flandrica  Bruga  parat. 

Digni  perpetua  redimiri  tempora  lauro 
Laurini,  per  quos  nobile  surgit  opus. 

Nec  minus  Huberti  doctissima  dextra  meretur, 
Aureus  ut  volitet  docta  per  ora  viriim. 

Haec  si  ad  vivum  reseces ,  nibil  sunt  nisi  aurium  tinni- 
tus.  Et  minime  mihi  placet  quod  a  significatione  no- 
minum  Laurini ,  et  Goltzii  {Aurei)  abstinere  non  potuit. 
Multos  qui  de  Cassandro  scripserunt  enumerat  Saxius  in 
Onomast.  Tom.  III  pag.  233  et  627. 


BARTHOLOMAEUS  LATOMUS 

ARLUNENSIS. 
N.  1485.    Jff.  1566. 


Hic  in  summis  sui  temporis  pbilosophis  habitus  est. 
Nec  vero  de  liberali  ejusdem  et  varia  doctrina  quisquam 
dubitet ,  qui  sciat  ?  Erasmifuisse  familiarem.  Quapropter 
tam  bene  ubique  audiebat ,  ut  Antistes  Trevirorum  eum 
in  ordinem  eorum  vocaverit ,  quos  de  rebus  gravissi- 
mis  consulere  solebat.  Scripsit  multa,  partim  ad  Cice- 
ronem  illustrandum ,  partim  ad  religionem  pertinentia. 
Sweertius  mentionem  facit  carminis  heroici  de  factione 
Siccingensi  et  obsidione  urbis  Trevirensis ,  edit.  Coloniae 

1523  ,  quod  me  nancisci  non  potuisse  9  doleo.  Nam  ex 
unico  poematio ,  quod  retulit  Gruterus  in  Tom.  III  Del. 
p.  57  ,  hominem  mihi  videre  videor  recti  et  elegantis  in- 
genii.  Est  illud  hujusmodi : 

IN  ODAS  SALMONII  MACRINI. 

Hinc  postquam  niveo  victurus  in  alite  Flaccus 
Aurea  cygnaeum  fudit  ad  astra  melos, 

Excessit  terris ,  sed  plectra  lyramque  reliquit 
Macrino :  decet  hunc  carminis  alter  honos. 

Omnis  et  Aonidum  chorus  annuit,  annuit  ipse 
Phoebus:  et  hoc  tantum,  Gallia!  munus  habes. 

Plura  de  Latomo  dedit  Paquot.  Tom.  II  Mem.  pag. 
110  sqq. 


LUCAS  FRUTERIUS 

BRUGENSIS. 
N.  1541.    M.  1566. 


Justus  Lipsius  Fruterium  propter  ingenium?  judi- 

cium,  doctrinam  et  mores  eximie  laudavit.    Quantum 

doctrina  valuerit ,   praeclaris   documentis   monstravit , 

adeo  ut  dolendum  sit ,  eum  tam  juvenem  obiisse.  Parisiis 

scilicet ,  lusu  pilae  fatigatus  et  sudore  madens  ,  frigidam 

bibit ,  et  subito  horrore  correptus  animam  reddidit ,  na- 

tus  nondum  annos  viginti  quinque.     Yictor  Giselinus  in 

Epitaphio  illi  posito  scribit  : 

Fata  impia,  inquam,  inviderunt;  illa  juveni 
Quintum  ante  lustrum  fifti  secuere  aurea. 
Quid  ohstupescis?  an  novum  aut  mirum  id  tihi? 
J-,uir  poeta. 

Atque  ita  exemplo  etiam  Jani  Secundi  docet  optimos 
poetas  mature  mori.  Quod  si  verum  est ,  Parcae  in  Fru- 
terio  deceptae  sunt ,  vitamque  illi  longiorem  concedere 
debuerant.  Habebat  enim  nec  judicium  lectione  opti- 
morum  veterum  subactum ,  nec  sciebat ,  quid  esset  in- 
genua  et  liberalis  imitatio.  In  obitum  Turnebi  apud 
Grut.  Del.  T.  II  p.  421  ita  canere  incipit : 

Sic  tibi  Parca  frequens  res  sit  cum  vilibus  umbris , 
Sic  cadat  in  ferrum  mors  numerosa  tuum! 

Quae  tua  saevitia  est,  doctis  caput  artibus  auctum 
Turnebi  immites  dedere  ad  inferias  ? 

Turnebi ,  cujus  subnixum  praepete  penna 
Nomen  hiat  rubris  concolor  hospes  aquis. 

Qui  patienter  baec  ferat,  pag.  423,  animi  est  chi- 
rographum  ipsa  manus ,  et  pag.  424 ,  inamora  homi- 
nesque  Deosque,  —  et  in  symbolum  Huberti  Goltzii 
pag.428, 

Vere,  Huberte,  tui  est  hubertas  aurea  saecli; 
Jure  itaque  ex  auri  nomine  nomen  habes , 

haec  dico,  qui  patienter  ferat,  hujus  non  est  de  poe- 
tarum  elegantia  judicare.  Vertit  Fruterius  etiam  non- 
nulla  ex  Graecis  Epigrammatis ,  in  quibus  hoc  Rufini 
pag.  426. 

Lumina  stant  Melitae  Junonis,  dextra  Minervae, 
Mammiculae  Veneris  jure  maris  Dominae. 

Felix  hanc  spectat,  felicior  audit,  amatque 
Semideus ,  Deus  est  hanc  qui  amat  et  fruitur. 

Quanto  suavius  Rufinus  VII  Anth.  Ep.  137. 

"Oppat'  «/««  "-Hi^S  »  MtXixiii  raq  %slqaq  'A&fjvy q  t 
Toiq  fAa^ovq  llaqilqq  ,  ta  G(pVQa  tijq  Oirtdoq, 

AEGIDIUS  PERIANDER 

BRUXELLENSIS, 


Floruit  1567. 


Sweertius  Periandri  facit  mentionem ,  tantum  ut  dicat 
eum  Yilvordiae  ab  Antonio  Sylvio  literas  humaniores  di- 
dicisse.  Lusit  Erotica  quaedam  poemata,  et  Noctuae 
speculum  ex  sermone  Germano  in  versus  Latinos  trans- 
fudit  Francof.  1567.  Thomas  quidam  Murnerus  no- 
men  Tyli  Saxonici  primus  cum  posteritate  adaecjuavit : 
vide  ExcerptaEpist.  Thomasii  in  Struvii  Act.  Liter.  Fasc. 
VII  p.  41,  eamcpie  fabellam  non  pueri  tantum  et  nutri- 
ces  ,  nec  bis  puerae  anus  summo  cum  applausu  excepe- 
rant ,  sed  homines  etiam  qui  docti  simul  et  faceti  cupie- 
bant  censeri.  Constat  qnippe  Joannem  etiam  fuisse  Ne- 
mium ,  Sylvaeducensem ,  cpii  res  gestas  Tyli  versu  Latino 
praedicaverat.  Hujus  labor  cum  aliis  locis  et  temporibus 
luci  commissus  est,  tum  Zutphan.  1641.  De  Periandro, 
frustra  is  putavit  se  historiam  Tyli  primum  Latine  scrip- 
sisse.  Exstat  enim  jam  alia  editio  Ultraj.  1558.  Quam  se 
vidisse  testatur  Paquot.  T.  YII  Mem.  p.  111,  quem  lege 
deinde  de  speculis  istis  T.  VII  p.  393  sc[<t. 

Historia  Tyli  composita  est  ex  facinoribus  ducentis  et 
duobus  5  singula  facinora  illustrantur  tabellis  pictis ,  et 
narratione  Periandri ,  omnia 

Quae  bene  conveniunt  e.t  in  una  sede  morantur. 
Lib.  II  p.  191  ,  haec  inveniuntur: 

Argument.  XCIIII  Historiae. 
Berlini  lictor  Tylus  sua  munia  solvit, 
Rurestresque  viros  ludere  lictor  adit. 


Cum  lictor  Tylus  Berlini  facta  moveret, 

Rurestresque  viros  ludere  fraude  parat. 
Mittitur  ut  nummos  paganum  ferre  juberet, 

Qui  quoniam  pauper  non  dedit  aera  lubens : 
Armatus  parva  proficiscitur  lpse  bipenni, 

Ruris  opes  certo  dextra  referre  parat! 
Cum  nihil,  atque  solet,  tunc  praemeditatus  abiret, 

In  medio  Daemon  tramite  rupit  iter. 

Eademtjue  aliorum  omnium  est  ratio.  Carmina  enim 
Periandri  nihil  a  se  diflerunt,  nisi  cruod  unum  pejus 
sit  altero. 


JOANNES  CASTELIUS 

CHELVUS  FLANDER. 
Floruit  a.  1567. 


Fuit  Ecclesiastes  Zomerghemiensis ,  linguae  utriusque 
peritus.  Epigrammata  vetei'um  poetarum  ex  Graeco  in 
Latinum  sermonem  transtulit  et  Paraphrasin  scripsit  in 
Hesiodi  opera  et  dies ,  teste  Sweertio.  Gruter.  T.  I  Del. 
p.  948  dedit  Castelii  Elegiam  in  Frontispicium  Antiqui- 
tatum  Hub.  Goltzii ,  non  omni  illam  elegantia  destitutam , 
sed  minus  terso  dicendi  genere  laborantem.  jBene  haec 
scripta  sunt  de  Julio  Caesare  p,  949. 

Officiique  sui  memor  et  tibi  gTata  rependet 
Posteritas  meritis  praemia  digna  tuis. 

Postmodo  Divus  enim  toto  applaudente  senatu 
Coelitibus  superis  annumerandus  eris. 

Idque  olim  Idalio  coelum  testabitur  astro, 
Supremo  instabunt  cum  tibi  fata  die. 

Sed  tota  Elegia ,  etiam  si  optima  fuisset ,  corrumpitur 
unico  hoc ,  quo  clauditur ,  disticho  p.  950. 

Singula  quae  veterum,  Lector,  tibi  sehemata,  prima 
Fronte  libri  graphice  picta  tabella  dabit. 

Cui  talia  excidunt ,  is  elegantiae  nomen  ignorat.  Floruit 
a.  1567,  quo  edidit  Epistolas  duas  monitorias  ad  F.  Cor- 
nelium  Dordracenum.   Vide  Saxii  Onom.  T.  III  p.  431. 


NICOLAUS  STOPIUS 

ALOSTANUS. 
M.  1568. 


Poeta  bonus.  Scripsit  Panegyricum  elegans  de  laudibus 
D.  Joannae  Arragoniae ,  Poemata  varia  Florent.  1555 ,  et 
Elegiam  de  Epitapbio  extra  portam  Bononiensem  posito , 
Aelia  Laelia  Crispis  et  sqq.  Obiit  Yenetiis.  Haec  de  Sto- 
pio  dicit  Sweertius.  Gruter.  T.  IV  Del.  p.  359-368  non- 
nulla  ex  carminibus  illius  excerpsit.  Quam  bonus  poeta 
sit ,  audiamus  ex  his  p.  363.  Homines  nihil  agunt,  nisi 
<juod  vanum  est  et  inutile.  Hic  pugnam  murium  et  rana- 
rum ,  hic  nucem ,  hic  araneam ,  hic  culicem  canit.  Alii 
alias  nugas  agunt : 

Hi  mire  intenti  permagna  volumina  scribunt, 

Sed  male  limatum  saepe  ita  restat  opus. 
Lucifugis  tacite  fit  blattis  esca ,  et  inertes 

Pascit,  inutile  ut  est,  turpiter  heu!  tineae. 
Parturiunt  Luna  adversa  foedos  quoque  abortus 

Perpessi ,  dignum  luce  quid  esse  putant. 
At  moli  informi  necpieunt  inducere  formam, 

Quam  more  ursarum  gignere  saepe  solent. 

Possumus  hunc  Stopium  suo  gladio  jugulare  ,  et  de  eo 
usurpare,  quos  ipse  de  aliis  usurpat ,  versus  elegantes  et 
facetos  scilicet: 

Quam  foret  ah !  satius  feles  imitarier  illas , 
Excrementa  tegunt ,  ne  quis  ea  inspiciat. 


PETRUS  PHILICINUS 

ATREBAS. 
N.  1515.    M.  1568. 


Homo  peritus  linguae  Graecae  et  Hebraeae  ?  docuit  in 
Scbola  Bincbinensi ,  inque  eo  Hannoniae  oppidulo  factus 
est  tandem  Decanus.  Edidit  Tragoediam  Magdalenam 
a.  1544,  et  Estherem  a.  1564.   Yide  Sweertium. 

ANTONIUS  HOVAEUS 

EGMONDANUS. 
M.  1568. 


Erat  olim  in  vico  Egmondae  amplissimum  Benedicti- 
norum  domicilium.  Hovaeus ,  illius  ordinis  factus ,  emi- 
nuit  litterarum  et  virtutis  amore ,  adeo  ut  Philippus  II 
a.  1563  Abbatem  Epternacensem  constituerit.  Moriens 
hoc  carmen  scripsit ,  idcjue  sepulchro  incidi  voluit : 

Hic  jacet  excelsi  praeceptor  amoris  Hovaeus, 

Exspectatque  sui  judicis  ora  Dei. 
Urna  ferat  flores ,  vement  atque  omnia  circum; 

Corpus  liumi  cubitet,  mens  colat  alta  polos. 

Edidit  de  Arte  amandi  Deum  ?  et  Odarum ,  Hymnorum 
et  Precumlibrum  a.  1566.  »  Laudandus  est  auctor ,  dixit 
Paquot.  Tom.  VII  Mem.  pag.  324,  cruod  argumentum 
divino  amori  consecravit,  terrestri  consecratum  ab  Ovi- 
dio."  Optabile  esset ,  ut  Ovidii  exemplum  in  scribendi 
et  rerum  elegantia  fuisset  secutus. 


JOANNES  FLEMINGIUS 

LIMBURGENSIS. 
M.  1568. 


Flemingius  fuit  nobilis  homo ,  Dominus  de  Wyneghem 
in  agro  Antverpiensi.     Nonnulla  ejus  carmina  protulit 

G 

Becanus  in  Vertumno  suo  5  aliaque  eum  reliquisse  inedita 
suspicatur  Sweertius,  quo  judice  est  poeta  elegans  5 
nec  dissentit  Foppensius.  Ego  in  Flemingio  istam  ele- 
gantiam  non  perspicio.  Caroli  V  virtuteS  praedicat  pag. 
405  : 

Relligio  tibi  praecipue  fuit  unica  curae: 
Ah!  quanto  collapsa  tibi  stetit  illa  labore, 
Discordes  dum  per  discordia  dogmata  gentes 
Composuisse  studes. 

In  Elegiis  multa  negligentius  scripta  sunt,  ut 

Et  stomachus  nullam  languens  admittit  orexin. 

Nam  quem  vita  suo  defatigata  dolore. 

Tum  Pater  arcitenens  Molsae  praecocia  questus. 

Melior  paulo  est  Elegia  tertia ,  in  cpa  de  amore  queri- 
tur  pag.  410 : 

Sufficiat  dolor,  afflictum  qui  luce  fatigat, 

Nec  minus  obscura  me  quoque  nocte  premit. 

Sic  ingrata  Ceres,  ingrataque  munera  Bacchi, 
Et  me ,  si  qua  venit ,  non  juvat  ulla  quies. 

Ac  deinde : 

Ipse  lubens  moriar:  nec  erunt  mea  funera  laudi 

Sive  Cupido  tibi,  sive  Neaera  tibi. 
Utque  ea  venturis  moveant  suspiria  saeclis, 

Tale  mihi  in  tumuli  marmore  carmen  erit. 
Hic  jacet  adverso  juvenis  prostratus  amore; 

Causa  necis  misero  dura  Neaera  fuit. 

Similia  Epitapbia  dedit  Burmann.  ad  Loticbium  pag. 

212,  quorum  ego  primam  auctoritatem  reperi  in  Theo- 

crit.  Eidyll.  XXIII  vs.  46  : 

rQ&ipov  xal  rode  yqa[i^at  xo  ooi>  <;L%obGt,  %aqa£(Oi 
Toviov  £Q0)q  ezretvev ,  odotTroQC  ^y  7taQ0&evO7iqy 
'AXla  Sff?  Tocfe  Xilov  :  ditfjvia  tl%sv  itaZgov. 


.  •  X 

HADRIANUS  MARIUS 

MACLINIENSIS. 


M.  1568. 


Nicolaii  fratres  virtute  et  ingenio  ita  pares  inter  se 
erant  et  aequales ,  ut  ex  uno  omnes  discere  possimus. 
Marius  ,  ita  cognominatus  a  Sancta  Virgine  Maria,  cujus 
die  natali  ipse  natus  erat ,  eques ,  Carolo  imperatori  a 
Consiliis ,  et  Gelriae  Cancellarius ,"  talis  fuit  ,  qualem  eum 
Viglius  Zuichemius  commendavit  Hectori  Hoxvirio ,  in 
epist.  Ed.  Gabbem.  Clar.  Yiror  pag.  449.  »l)electabit 
»etiam  te  Urbis  (Ultrajecti)  amoenitas,  et  bellorum  bo- 
»minum  utriusque  ordinis  consuetudo,  in  quibus  Ha- 
»drianus-Marius,  praesidis  nostri  frater ,  cura  consiliis- 
»que  tibi  conjunctus  ,  sic  ingenii  et  doctrina  ipse  excel- 
»lens,  molestiam  publicorum  negotiorum  jucundissima 
»studiorum  communicatione  allevabit."  Hujus  Elegias 
Epigrammata  et  Epistolas  edidit  B.  \ulcanius  Lugd. 
Batav.  1612.  Elegiae  sunt  plerumque  amatoriae,  ut  I 
Eleg.  I  ad  Candidam  : 

Pars  animi  melior  nitidissima  Candida  nostri , 
Cui  dedit  hoc  niveus  nomen  habere  color. 

Quae  quidem  Paronomasia  mihi  hoc  loco  non  displi- 
cet,  ut  nec  illud  Broukhusii  I  El.  v  in  funere  Joannis 
Wittii : 

Et  virtus ,  et  qui  fecit  tibi  nomina  candor. 

Similiter  D.  Hoogstrat.  pag.  113  : 
Poscit  id  candor  tuus 
Sincerus  ille,  qui  tibi  nomen  dedif- 

6¥ 

Longius  progressi  sunt  Burmanni  ,  quorum  alter  ad 
Ovid.  Heroid.  XXI  209,  alter  ad  Lotich.  V  El.  XIII 
17,  omnem  omnino  ita  ludendi  rationem  damnaverunt. 
Enimvero  hoc  unice  spectandum  est,  quo  et  loco  et 
modo  facias.  Multa  hujus  moris  reperias  apud  antiquis- 
simos  poetas.  Sacram  historiam  his  esse  plenam,  in 
quibus,  quae  nobis  videantur  alieniora,  dixit  Casau- 
bonus  de  Edit.  Homeri  Hackiana  p.  173,  de  Graecis 
vide  Valck.  ad  Euripid.  Phoeniss.  p.  242  sqq.  Ratio 
profecta  est  a  simplicitate  quadam,  quam  recentiores 
nonnulli  cupide  arripientes  ,  abusu  ineptam  et  puerilem 
fecerunt.  Exempla  dedit  H.  J.  Arntzenius  in  Miscell. 
cap.  IV  p.  49-50.  Maximam  igitur  partem  relinquenda 
est  saeculo  simpliciori ,  nec  ferenda  qrridem  in  graviore 
nostrae  aetatis  carmine ;  non  tamen  prorsus  undique 
eliminanda ,  dummodo  res ,  locus  et  tempus  eam  ferunt. 

Dicendi  color  Marianus  fraterno  plane  similis  est, 
idem  luxurians  ingenium,  libertas  in  metro  interdum 
major.    UtIEleg3, 

Sancte  pater !  pronam  in  verbera  tende  manum. 

Si  Marius  voluisset ,  eadem  ubertate  lacrymas  et  ma- 
nus  potuisset  canere,  qua  Secundus  Basia.  Eleg.  IV 
Lib.I: 

O  lacrymae  jucunda  mei  medicina  doloris, 

G  lacrymae  aligeri  balnea  sancta  Dei. 
Noxia  per  nostros  quae  derivatis  ocellos 

Flumina,  et  admotis  cor  recreatis  acjuis. 
Non  secus  ac  quondam  submersa  hyemalibus  undis  > 

Siccata  aestivis  solibus  arva  virent. 
Vos  mitii  quae  dura  pugnabat  ferrea  mente, 

Atque  eadem  motis  surdior  aequoribus; 
Quam  precibus  nunquam  potui  nec  flectere  donis, 

Flexistis,  sparsae  moesta  per  ora  mea. 

Extemplo  illa  meo  jecit  sua  brachia  collo, 

Et  fixit  madidis  oscula  mille  genis. 
Et  velut,  ut  vitream  flebat  Narcissus  ad  undam , 

Reddebat  lacrjmas  candida  forma  pares, 
Sic  juvit  nostros  flens  ipsa  miserrima  fletus, 

Immadui  lacrymis  illius ,  illa  meis. 
Tum  pactum  aeterm  nos  inter  foedus  amoris, 

Abstersi  lacrymas  illius,  illa  meas. 
Vos  ego  saepe  canam  lacrjmae,  plnviaeque  rubenti, 

Qua  Danaen  lusit  Jupiter,  ante  feram. 

In  cjuibus  ,  cjuod  Tibullo  ipsi  displicere  posset ,  noii 
video ,  nisi  velut  ut ,  cjui  sonus  auribus  accidit  ingratis- 
simus.  Emolliisset  eum  saltem  scribendo ,  ac  veluti,  ut. 
Sed  veluti  Marius  ipse  sine  dubio  scripsit.  Nam  se  legi- 
timum  sonum  callere  ?  ostendit  vel  hoc  versu 

Sparsae  moesta  per  ora  mea. 

Eadem  suavitate  in  tribus  Elegiis  crueritur  de  crudeli- 
tate  manuum ,  cruibus  amica  cupiditati  illius  resistebat. 
Sunt  hae  vn?  vin  et  IX  libri  I.  Et  praecipue  Marius 
in  hoc  genere  excellit.  Multa  nove  excogitavit ,  cjuae  si 
nunc  protulisset ,  etiam  nova  essent ,  eumque  ego  appel- 
larem  poetam  sui  juris  et  judicii,  addictum  nemini. 
Poetae  Nederlandi  illorum  temporum  multum  utebantur 
amicitia  et  familiaritate  Hispanorum.  Hinc  teneruni 
cjuendam  amoris  sensum  addiscebant,  ad  cjuem  si  non 
duri,  duriores  certe  Hispanis  erant.  Adde  quod  poetas 
Hispanos  legentes  ,  nonnulla  ab  iis  mutuari  potuerint. 

Prae  ceteris  autem  nobilitata  est  Marii  Cymba  amoris  , 

saepius  typis  repetita ,  etiam  a  Scriverio  in  Ed.  poem. 

Secundi :  et  merito  nobilitata  est.    Juvat  me  initium  an- 

notare.    Est  Elegia  X  lib.  I : 

Tempus  erat  tacitae  noctis,  Plioebusque  sorori 
Cesserat,  Hesperio  mersus  in  oceano. 

Omnia  carpebant  faciles  animalia  somnos; 

Solus  ego ,  et  mecum  pervigilabat  Amor. 
Qui,  si  quando  graves  sensit  me  claudere  ocellos, 

Excibat  variis  territum  imaginibus. 
Versabam  toto  languentia  membra  cubili, 

In  nimium  lentas  multa  querens  tenebras. 
Et  quoties  laevam  jacui  projectus  in  aurem, 

Commodior  somno  dextera  visa  mihi  est. 
Si  resupinus  eram,  requiescere  posse  videbar, 

Ingratum  prono  si  peterem  ore  torum. 

Ut  alia  mittam ,  ingeniose  hic  Ovidium  et  Homerum 
imitatus  est.  Suavissimum  Ovidii  dictum  est  in  Heroid. 
XII ,  135: 

Jussa  domo  cessi ,  natis  comitata  duobus , 
Et,  qui  me  sequitur  semper,  amore  tui. 

Homerus  autem  in  Iliade  &,  v.  3  sqq. 

avTag  'AyrtXXtvq 
KXats  qtlXov  It&qov  fisiJivrji&ivoq ,  ovdi  /acv  vrtvoq 
"Hqm  Ttavdapaxiaq ,  aXX*  izQsfpeT*  ev&a  xal  tv&a, 

Et  10, 

vAXXot    enl  mXsvqaq  naTanti^tvoq  ,  aXXoTs  d*avTe 
"YrtTboq  ,  aXXoTe  dk  TtQijvyq  ,  tot€  d*  OQ&bq  dvagdq, 

Janus  van  den  Broucke  pag.  2. 

Nunc  jacui  dextra,  jacui  nunc  aure  sinistra, 
Jamque  iterum  pronus,  jam  resupinus  eram. 

Omnia  nequidquam:  sic  irrequietus  inepta 
Turbavi  totum  mobilitate  torum. 

In  Epigrammatis  Marii  non  pauca  sunt  quae  acumi- 
nis,  brevitatis  et  bonae  Latinitatis  laudem  merentur. 
Plurima  ex  Graeca  Anthologia  transtulit ,  qui  mos  erat 
illis  temporibus  ,  Italorum  praecipue.  Est  autem  lectio 
et  exercitatio  Graecorum  poetae  recentiori  longe  utilis- 
sima ,  unde  non  semel  Marius  profecit.  Sic  in  Epigram- 
mate  pag.  hJk : 

Composito  bene  dissimulans  sua  gaudia  vultu, 
Nocte  domi  virgo ,  luce  foris  mulier : 

refert  illud  Musaei  de  Her.  et  Leand.  vs.  286  . 

eH()(b  dlXxeolTZenXoq ,  iovq  kq&ovoa  ronijaq , 
naqd-ivot;  ^i^avoTj ,  /vv%lr\  yvvij* 

Equidem  non  vereor  Marium  excellentem  poetam  ap- 
pellare,  vellem  tamen  majorem  hic  illic  curam  adhi- 
buisset,  etiam  in  legihus  metri  pag.  53.  Possem  Marium 
defendere  exemplo  optimorum  poetarum ,  qui  non  sem- 
per  his  erroribus  immunes  manserunt  5  vide  Burman.  in 
Anti-Klotzio  p.  24-25  et  Broukhus.  ad  Sannaz.  p.  139. 
Sed ,  si  solatium  est  miseris  malorum  socios  habuisse , 
miserum  certe  est  solatium.  Adolescentiam  potius  mo- 
neo  atcrue  hortor ,  ut  mature  operam  diligentem  collocet 
in  addiscendis  artis  metricae  initiis  ,  cujus  sane  cognitio 
ad  multas  res  est  perutilis  ,  non  futuro  tantum  poetae , 
sed  omnibus  crui  docti  esse  magis  cjuam  videri  cupiunt. 
Qui,  si  nobis  fidem  non  habeant ,  Vossio  habeant ,  cujus 
in  Theol.  Gentil.  lib.  III ,  pag.  610-61 1,  haec  verba  sunt : 
»Ut  socors  videat  adolescentia,  viridibus  annis  non  de- 
»bere  a  se  sic  contemni  artem  metricam ,  nisi  per  omnem 
»vitam  ridicule  saepissime  dare  sese  volet  in  veterum 
»versibus  adducendis.  Estque  hoc  vitium  Aldrovando 
»  commune  cum  aliis  non  paucis ,  nec  parvi  nominis  : 
» sed  nominibus  parcemus  ?  qui  ista  etiam  diximus  pene 

JOANNES  ASCANIUS  BOCHIUS 

ANTVERPIENSIS. 
Floruit  1600. 


Quod  fieri  saepe  videmus ,  ut  eadem  litterarum  studia 
a  parentibus  amare  discant  liberi,  boc  etiam  Ascanio , 
Joannis  Bocbii  filio,  accidit.  Lovanii  et  Aureliae  dili- 
gentem  operam  navavit  jurisprudentiae.  Italiam  perlu- 
strans ,  in  Calabria  in  ipso  adolescentiae  flore  exstinctus 
est.  Cui  si  Deus  vitam  longiorem  concessisset ,  non  du- 
bitabat  Sweertius  quin  patrem  in  arte  poetica  fuisset  su- 
peraturus.  Idem  Sweertius  carmina  illius  collegit  ,  edi- 
ditqne  Coloniae  ?  unde  nonnulla  excerpsit  Grut.  Tom.  I 
Del.  pag.  839-858.  Ascanius  Petro  Papio  ita  de  laurea 
accepta  gratulatur  pag.  853  : 

Flosculus  Idalio  Venens  qui  nascitur  horto, 

Cum  rigidis  iniit  foedera  certa  rubis. 
Hinc  tribulos  inter  nativum  spirat  odorem , 

Vestitus  graciles  fronde  virente  comas. 
Duri  sunt  apium  stimuli,  sunt  dulcia  mella, 

Sub  stimulis  apium  dulcia  mella  latent. 
Vidimus  intortis  denubere  vitibus  ulmos , 

Vinctus  amor  curis,  vinctus  honore  labor. 

Equidem  Sweertio  lubens  assentior.  Pater  Ascanii  qua= 
lis  fuerit ,  diximus  alibi. 

FRANCISCUS  MONCAEUS 

ATREBAS. 


Floruit  1590. 

Moncaeus  (vulgo  Monceaux)  vir  nobilis ,  JCtus ,  et 
Toparcha  Froidevallius ,  magna  fuit  ingenii  solertia  et 
elegantia,  inqne  re  poetica  et  sacris  literis  plurimum 
versatus.  Nomine  Alexandri  Farnesii,  Ducis  Parmae, 
legati  munus  obiit  in  aula  Henrici  Quarti,  ibiqne  no- 
men  suum  multis  scriptis  nobilitavit.  Nejamdepara- 
pbrasi  poetica  cantici  canticorum,  Psalmi  XLIV  et  tem- 
plo  justitiae  dicam,  a.  1593  nepos  illius  Antonius  de 
Moll  avunculi  Heden  sive  Paradisum  edidit,  florenti 
aetate  ab  eo  inceptum,  ac  deinde  insigniter  auctum. 
Moncaeus  habebat  praedium  in  agro  Hesdinio,  unde 
carmen  illud  et  a  loci  amoenitate  et  fortuita  nominum. 
simiJitudine  ,  Heden  inscripsit.  Nam  quod  cum  Goropio 
Becano  Paradisi  sedem  in  agro  Hesdinio  collocat,  in  eo 
poetarum  more  magis  quam  historicorum  agere  Mon- 
caeum  puto :  pag.  23  : 

Imo  ego ,  si  veram  profiterl  conscius  ausim 

Nunc  tandem  historiam,  lucus  hic  ille  fuit, 
Iste  voluptatum  paradisus,  liic  ille  recessus 

Fructihus  et  riguis  delitiosus  aqnis, 
Quem  primi  coluere  patres,  nec  tractibus  Heden 

Vestiganda  aliis ,  docte  Becane ,  fuit. 
Nominis  hoc  etymo  testante  superstitis,  ipsum 

EfFerri  ut  patria  nunc  quoque  voce  solet. 
Quippe  quod  Hesdinum  Ausonii ,  vernaculus  Hcden 

Sermo  vocat,  qua  non  pulchrior  arce  locus. 
Qaid?  quod  et  lianc  rapido  praeterfluit  agraine  Ganges 

Altcr.  « 

Fluvius  iste  a  Francis  dicitur  Cance.  Goropio  Becano 
idem  fere  accidit  quod  de  amantibus  ait  poeta :  Falli- 
mur?  an  qui  amant  ipsi  sibi  somnia  fingunU  Eodem 
nempe  jure  Paradisum  esse  statuit  in  agro  Hesdinio,  quo 
Hispanus  ille  beatos  in  coelo  Hispane  loqui.  Caeterum 
ille  terrarum  angulus  est  longe  amoenissimus  ,  pag.  22: 

Seu  sylvas,  trepidantis  ames  seu  flumina  lymphae, 

Seu  montana  sua  te  juga  luce  juvent : 
Hic  sylvas,  trepidantis  habes  hic  flumina  lymphae, 

Et  montana  sua  quae  juga  luce  juvent. 
Et  prope  sylva  jugis,  et  adhaerent  flumina  sylvae, 

Trinaque  sunt  spatio  commoda  juncta  brevi. 

Nec  alibi  major  hominum  nobilium  et  equitum  aurei 
velleris  reperitur  numerus ,  pag.  20 : 

Olim  etiam  saeclis  virtute  calentibus,  alma 

Praecipue  immensi  relligione  Dei, 
Turcica  cum  reges  certatim  in  bella  coirent, 

Sanctaque  cum  populis  nomen  in  arma  darent, 
Haud  alia  tot  gente  manus  conscripsit  Jason, 

Ad  nova  delectos  vellere  semideos , 
Alter  adhuc  quos  Typhis  et  altera  duceret  Argo 

Trans  maria  in  populos,  Colchice  Phasi,  tuos. 

Taria  rerum  spectacula  describit  pag.  46 : 

Septiforem  Musae  vagus  armentalis  avenam 

Inflat  hians  dulces  Tityrus  inter  oves. 
Luxuriante  canit  frondator  ab  arbore :  in  illum 

Probra  viator,  in  hunc  rursus  et  ille  jacit. 
Parte  sonantem  una  scuticam  quatit,  altera  anhelos 

Poppysmo  et  cantu  mulcet  arator  equos. 
Hic  tibi  triticeam  messorum  turba  catenam 

Ingerere,  aere  levi,  quo  redimare,  parant. 
Aere  dato ,  cui  des  simul  oscula,  fas  legere  omni 

Ex  numero ,  formae  si  qua  Napaea  probae  est. 

Legi  praeterea  merentur  p.  50 ,  ubi  praedium  suum 
laudat  ?  et  pag.  53-54 ,  de  suo  Helenes  amore  et  discessu 

ex  agro  Hesdinio.  Nos  quidem  satis  exemplorum  dedi- 
mns,  quae  probent  Moncaeum  non  invitis  Musis  haec 
sacra  coluisse.  Quominus  in  optimis  poetis  locum  illi 
concedam ,  hoc  abest ,  quod  non  semel  orationis  bonitate 
caret ,  ut  prima  rudis  quum  pinseret  ordia  terrae  ,  se- 
nex  parochus ,  Hercle  putes ,  quod  Comicis  relinquen- 
dum ,  et  alia  similia. 


NICOLAUS  BORNIUS 

ARTESIENSIS. 
M.  1571. 


Nobili  genere ,  historiam  et  poesin  in  primis  amans. 
Scripsit  Epicedium  in  obitum  Caroli,  Comitis  Lalani, 
Hannoniae  praefecti ,  a.  1558 ,  et  alia ,  quae  non  in  unum 
fasciculum  collecta  sunt.  Vide  Paquot.  Tom.  XIII  Mem. 
pag.  240. 


NICOLAUS  GRUDIUS 

LOVANIENSIS 
M.  1571. 


Lovanienses  passim  a  poetis  et  qui  recentiora  urbium 
et  regionum  nomina  in  antiquiora  mutant  appellantur 

Grudii.  Quod  illi  quare  et  quo  jure  faciant ,  quaesivit 
Becanus  in  orig.  Antv.  pag.  85 ,  Crucjnius  in  Praefatione 
Horatiana ,  aliicjue  laudati  a  Cannegietero  in  indice  ad 
Harii  tristia  in  voce  Grudii.  Hinc  autem  Nicolaus ,  Ni- 
colai  Everardi  filius  ,  Lovanii  natus  ,  agnomen  sumsit.  A 
patre ,  homine  nobili ,  et  summa  auctoritate ,  sed  vero 
etiam  a  se  ipse,  hoc  est  moribus  suis  et  eruditione, 
commendatus,  fuit  Carolo  V  et  deindc  Philippo  II  a 
consiliis ,  quaestor  Brabantiae ,  eques  ordinis  ,  ab  aureo 
vellere  nominati,  ejusdemcjue  ordinis  scriba.  Coluit 
summos  suae  aetatis  homines  ,  nec  minus  ab  iis  coleba- 
tur.  Quicuncjue  in  Nederlandia ,  Hispania  et  Portugalia 
doctrinae  gravitate  et  elegantia  elucebant,  ab  his  ami- 
citia  Grudii  avide  petebatur.  Absens  absentem  litteris 
dignatus  est  M.  Hieronymus  Yida ,  Cremonensis  ,  cjuem 
cjuidem  honorem  nonnulli  majoris  pretii  ducunt,  cjuam 
ecjuitem  esse  aurei  cujusdam  velleris.  Ecjuites  enim, 
dicunt ,  non  cjuotannis  ,  ut  olim  consules  ,  sed  cjuotidie 
possunt  creari,  necjue ,  ut  creeris,  optimi  poetae,  et 
docti  hominis  nomen  adferre  opus  est.  Sed  Yidae  vix 
singulis  nascuntur  saeculis  ,  nec  ad  eos  scribunt,  nisi  in 
quibus  alicjuam  sui  similitudinem  perspiciunt. 

Grudius  rei  publicae  causa  Venetias  profectus ,  ibi 
mortuus  et  splendido  funere  a.  S.  P.  Q.  elatus  est.  Scripsit 
Negotia,  sive  poemata  sacra,  (de  quibus  vide  Yulcanium 
in  Praef.  Carm.  Trium  fratrum  Belgicorum ,  et  P.  Scri- 
verium  de  gente  Nicolaia ,  pag.  357  in  Secundi  poem.)  et 
otia,  sive  poemata  profana,  in  quibus  Elegiae,  Epigram- 
mata,  hendecasyllabi ,  Funera,  Epistolae  et  Sylva  conti- 
nentur  ,  edita  aB.  Yulcanio,  a.  1612.  Genus  scribendi  et 
ratio  metri ,  similia  fere  sunt  ingenio  Catulli  et  Propertii. 
Utrumque  habet  negligentiam  quamdam ,  quae  tamen  et 

grata  et  casta  est.  In  elegiis  talem  se  praestitit ,  ut  stir- 
pem  Nicolaiam  facile  agnoscas.  Ego  quidem  ingeniiluxu- 
riem ,  et  venae  ubertatem  ubique  fere  admiror.  Notis- 
sima  quaeque  et  passim  ab  antiquis  poetis  decantata, 
mira  novitatis  gratia  induit.  Cui  non  dicta  est  vitae  hu- 
manae  brevitas  et  damnum  irreparabile  ?  Neminem  ta- 
men  Grudium  legisse  poenitebit  I  Eleg.  iii  p.  5. 

Quamvis  saepe  sua  intereat  Dictynna  senecta, 

Exuat  et  rutilae  cornua  bina  facis": 
Luminibus  tamen  usque  novis  sua  damna  repensat, 

Vecta  iterum  gemino  per  loca  sueta  bove. 
Quum  senuit,  veteres  volucris  Jovis  abjicit  annos; 

Tempora  qui  reparet  lubricus  anguis  habet. 
Flatibus  a  Scythicis,  canisve  exusta  pruinis, 

Aut  de  Phoebea  torrida  facta  face, 
Aut  quondam  stricta  stirps  citria  caesa  bipenni, 

Se  radice  tamen  subrigit  ipsa  novam. 
Ipsa,  quibus  vitas  renovet,  Vidaeia  bombyx 

Deponit  moriens  semina  certa  sibi. 
Quaeque  volat  Phoebi  Phariis  avis  unica  sylvis, 

Urit  vivifico  cynnama  odore  foco. 

Exempla  Lunae ,  anguis  ,  variae  anni  tempestatis ,  et 
phoenicis ,  saepius  usi  sunt  veteres  ,  eosque  imitati  re- 
centiores.  Vide  Burm.  ad  Lotich.  IV  Eleg.  v  p.  -303 
sqq.  Haec  et  similia ,  (nam  ingens  praeterea  exstat  mul- 
titudo)  mihi  comparent  rei  poeticae  studiosi  et  fontes 
indagent ,  unde  et  qua  arte  alii  rivulos  suos  deduxerint. 
Sic  de  floribus  et  herbis  primus  ,  quod  equidem  sciam, 
usurpavit  Moschus  Epit.  Bionis  vs.  106. 

%Al ,  *Al ,  ral  (iaXa%at>  /tev  Inav  v.axa  xaitov  oXtavrao , 
^H  ta  %Xo)Qa  oiXova  ,  rb  r^tv&aXlq  o^Aor  Hvtj&ov  , 
"Yqeqov  av  ^0)ovTi>t   xal  ilq  tToq  aXXo  q>vovTi>. 

Hunc  locum  imitatus  est  J.  Dousa  fil.  Carm.  p.  104  : 

Hei  mihi!  quod  malvas,  ubi  defecere,  sequcnti 
Cum  rehquis  herbis ,  videas  acstatc  renatas. 

Serpentis  imaginem  loco,  ut  mihi  videtur ,  alieno  ad~ 
hibuit  Torrent.  Eleg.  p.  93 ,  comparans  eum  cum  Chri- 
sto  ,  quum  a  morte  revocabatur : 

Cum  volet  exanimes  iterum  penetrabit  in  artus, 

Et  veluti  positis  pulchrior  exuviis 
Exsilit,  atque  alios  serpens  sibi  computat  annos^ 

Imposito  surget  fortior  e  tumulo. 

Equidem  censeo  hic ,  aut  aquilam  ,  aut  phoenicem 
melius  ad  partes  vocari  potuisse.  Sed  Grudius ,  non  ac- 
quiescens  in  veterum  exemplis ,  nova  de  suo  adjecit ;  ut 
de  citrea  et  bomb yce ,  cruam  Yidaeiam  appellat  ab  Hiero- 
nymo  Tida ,  qui  hoc  animalculum  praeclaro  carmine  ce- 
lebra^vit.    Dicit  autem  Yida  lib.  I : 

Immortale  tamen  restat  genus  his,  neque  morti 
Est  penitus  locus ,  aeternum  nam  semimi  durant. 

Et  hoc  saepius  facit  Grudius.  Habet  ingenium  simile 
agro  fertili ,  qui ,  quod  in  gremium  accepit ,  duplici 
foenore  reddit.  In  affectibus  animi  exprimendis  proxi- 
me  accedit  ad  Tibullum,  cujus  sensu  se  imbuit ,  eodem- 
que  suas  elegias  ita  perfudit ,  ut  in  iis  Tibullus  simul 
et  Grudius,  sed  magis  etiam  Grudius  eluceat.  Hujus 
generis  est  Elegia  IV  lib.  I  pag.  7 ,  unde  haec  inprimis 
notanda : 

Ingratum  est,  sine  te,  quidquid  sub  gurgite  volvit 

Nobilis  auriflua  Lydius  amnis  aqua. 
At  te  dum  teneam,  et  tu  me,  mea  vita,  protervus 

Dicam  Dis  magnis  me ,  mea  vita ,  parem. 
Tunc  milii  luctantum  ventorum  audire  furores, 

Tunc  mihi  deciduae  murmura  ludus  aquae. 
Invideant  mihi  tunc  homines,  mea  Fulvia,  Dique 

Invideant,  faveat  dummodo  solus  amor. 

Tibull.III3: 

Sit  mihi  paupertas  tecum  jucunda  Neaera ! 
At  sine  te  regum  munera  nulla  volo, 

Eadem  Grudio  familiaritas  est  cum  Propertio.  Pro= 
pertius  I  Eleg.  n : 

Quid  juvat  ornato  procedere,  vita,  capillo? 

Et  tenues  Coa  veste  movere  sinus? 
Aut  quid  Orontea  crines  perfundere  myrrha? 

Teque  peregrinis  vendere  muneribus? 
Naturaeque  decus  mercato  prodere  vultu, 

Nec  sinere  in  propriis  membra  nitere  bonis  ? 

Ad  cruem  locum  Burm.  laudavit  Grudii  imitationem 
1  Eleg.  8 : 

Pyxide  compositos,  Hieronyma!  projice  fucos, 

Et  fuge  mentita  velle  placere  coma. 
Haec  tibi,  si  nescis,  deformant  addita  formam, 

Ut  neqneas  propriis  ipsa  nitere  bonis. 

Nec  invenuste  P.  Winsemius  Amor.  Eleg.  v : 

Candidior  niveo  cum  sis,  mea  vita!  ligustro, 
Qui  poterunt  minium  Mincia  ferre  genae  ? 

Tota  tua  et  facies  albedine  lilia  vincat, 

Mincia  quisnam  ostro  tincta  labella  dedit? 

Sed  tam  multa  sunt  in  Elegiis  Grudianis,  aevo  Au» 
gusto  digna ,  ut  longum  ^sit  vel  singula  attingere.  Lib.  II 
Eleg.  II  p.  19  ad  uxorem  Annam  Cobellam,  cruum 
aeger  in  Hispania  decumberet,  et  lib.  II  Eleg.  iii  et 
IV,  Tibullus  ,  credo ,  se  composuisse  vellet.  In  elegia 
tertia  Musam  allocjuitur ,  ut  pro  se  in  patriam  et  domum 
paternam  eat : 

Ingredere.   Invenies  subito  tibi  cuncta  patere 

Ostia,  et  in  tota  gaudia  multa  domo. 
Prima  parens  gressu  tremulo  properabit  Elissa , 

Sive  traliet  fusos ,  textave  pinget  acu. 
Partealia  celeres  invadent  colla  sorores, 

Vixquc  sinent  matris  ]>asia  habcre  locum. 


96  de  poStis  latinis 

Apparet  ei  ante  oculos  fuisse  suavissimam  Ovidii  Epi- 
stolam.  Trist.  III  7  . 

Vade  salutatum  subito  perarata  Perillam 

Litera,  sermonis  fida  ministra  mei. 
Aut  illam  invenies  dulci  cum  matre  sedentem , 

Aut  inter  libros  Pieridasque  suas. 
Quidquid  aget,  cum  te  scierit  venisse,  relinquet, 

Nec  mora,  quid  venias,  quidve,  requiret,  agam. 

In  Epigrammatis  Grudius  cedit  Secundo  fratri,  Ma- 
rium  vincit :  non  semel  acutam  lasciviam  Catulli  et  Mar- 
tialis  usurpat.  Quid  magis  latinum  est  qnam  hoc  in  Tu- 
rannium  Crispum  pag.  50  ? 

Crispus  adhuc  tota  Turannius  urbe  Quirini 
Creditus  in  solos  incubuisse  mares: 

Diluit  infandum  sic  dedecus  omne;  probavit 
Germanam  pridem  se  futuisse  suam. 

Sunt  etiam  quae  minus  placent.  In  his  frequentes  lu- 
sus  in  significatione  nominum ,  et  versus  literis  certum 
annorum  numerum  indicantes,  numerales  appellati.  Sed 
haec  apud  cultissimos  illius  saeculi  poetas  reperiuntur. 
Humanae  mentes  altius  ,  credo ,  infectae  erant  labe  bar- 
bariei  nuper  ejectae ,  q;uam  ut  illa  statim  omnino  elui 
potuerit.    Yersum  numeralem  habes  pag.  80 : 

Consedere  pii  ut  proceres ,  Groisbece ,  senatu ; 
Rex  superum ,  quatiens  nubes  (tua  signa)  volantes 
Irrorat  populis,  tibi  laetos  afflat  honores: 

Unde  annum  efficere  debemus  1564.  Litera  enim  D 
numerum  non  designari  monet ,  ut  etiam  Baudius  in 
Epist.  Cent.  II  20 ,  prolato  similis  farinae  disticho.  Bre- 
vitate  et  sententia  hoc  Grudii  reliquis  praestat  p.  133: 

Fulvia,  compositam,  quae  te  complectitur  urna, 
Omne  simul,  dare  quod  Di  potuere,  tenet. 

Odam  ad  Venerem  et  Cupidinem  de  Joanne  Secundo 
fratre,  p.  175,  Petrus  Scriverius  in  ed.  poem.  Secundi 
Mario  tribuit.  Est  certe  elegantissima.  Mario  tamen 
videtur  esse  tribuenda. 

Et  jam  a  Grudio  possem  discedere ,  nisi  addendum 
aliquid  haberem ,  quod  documento  sit ,  quantopere  poeta 
divino  spiritu  correptus  debeat  cavere .  ne  sanae  rationi 
vim  inferat.  Quo  in  genere  nonnullos  ita  peccasse  repe- 
rimus ,  ut  similes  fuerint  hominibus  nimis  urbanis , 
qui  amicum ,  cruam  facete  dictum ,  perdere  malunt. 
Sed  poetae  sunt  infeliciores  urbanis.  Nam  perdunt 
utrumque  ,  quia  pulcbritudo  sine  ratione  cogitari  non 
potest.  Laborat  non  semel  hoc  vitio  Ovidius  et  magis 
etiam  qui  post  eum  scripserunt.  Grudius  p.  65  elegantis- 
simo  carmine  laudat  Sannazarii  Partum  Virginis.  Facit 
Christum  dulcissimos  citharae  Actiacae  sonos  audientem 
itaque  loquentem : 

Huc  ades  o  genirrLx,  mtacti  virgo  pudoris, 

Arte  pia  yates  dum  tua  facta  Dovat. 
Anne  iterum  arcano  compleri  \iscera  motu 

Depositumque  polo  reddere  credis  onus  ? 
Certe  ego  mi  videor  primis  irrepere  cunis , 

Rursus  et  honiferae  mortis  inire  viam : 
Dum  mea  saepe  tamen  sic  mors  cantetur  et  ortus , 

Nec  grave  sit  nasci,  nec  mini  saepe  mori. 

Quae  postrema  quam  inepta  sint ,  ne  quid  gravius  di- 
cam,  nemo  non  videt.  Lenius  in  re  simili  Dousa  major 
pag.  64  de  Apollonio  Collatio,  qui  de  excidio  Hieroso- 
lymitano  scripsit: 

Fatum  iterans  Solymorum  et  laesi  Numinis  iras. 
Fallimur?  an  tanti  pene  perire  fuit? 

Hic  primum  non  de  Christo  Rgit.  deinde  addit  falli- 

mw  ?  et  pene.    Adde  P.  Scriverii  Poetica  pag.  259  de 

Heinsio  Dousicos  manes  eximie  laudante : 

Crede  milu  tanti  pene  perire  fuit. 

Antiquius  exemplum  est  in  Carm.  Paullini  Nolani : 

Tanti  namcrue  fuit  lumen  mihi  pene  perisse , 
Ut  modo  Felicis  de  lumine  lumen  haberem. 

Joannes  LatOmus ,  qui  elogia  Joviani  pulchris  carmi- 
nibus  ornavit ,  prudentius  Yirginem  Mariam  ita  de  San- 
nazario  loqui  facit : 

Conscie  vive  mei  felix  Sincere  doloris, 

Atque  idem  partus  conscie  vive  mei. 
Esto:  ventris  onus  fuerit  sine  pondere  pondus, 

Dum  celebres ,  pondus  sustinuisse  velim. 


JOANNES  GOROPIUS  BECANUS 

HILVARENBECENSIS. 
N.  1518.    M.  1572. 


Becanus  in  studio  antiqnarum  linguarum  non  medio- 
criter  versatus  est.  Huic  ille  cognitioni  adjunxit  Philoso- 
phiam  ,  Medicinam  et  Mathesin.  Postquam  Italiam , 
Hispaniam  et  Franciam  peragraverat ,  reginisque  Eleono- 
rae  Francae  et  Mariae  Pannoniae  operam  suam  medicus 
locaverat,  in  patriam  reversus,  Antverpiae  reliquum 
vitae  in  facienda  Medicina  degit ,  otiumque  litteris  im- 
pendit.  Fuit  sane  vir  acuti  ingenii,  minoris  judiciL 
Ingenio  enim  nimis  indulgens,  ea  de  linguarum  origine 

et  diversitate  et  omnino  de  rebus  antiquis  excogitavit  , 
quae  solis  plerumque  conjecturis  nituntur ,  et  ab  om- 
nium  opinione  et  sententia  sejuncta,  ncxQudo^ct  appellari 
merentur.  Cf.  Petitus  in  Dissert.  de  Amazon.  pag.  308. 
Lips.  Epist.  pag.  986  et  P.  Blount  Cens.  Cel.  auctor. 
p.  712,  sq.  Pauca  Becani  poemata  leguntur  in  Gruteri 
Delit.  Tom.  II  pag.  474-477.  Lyrica  ejus  metire  ex  hoc 
Sapphico  pag.  475. 

Proprium  non  est  quod  habes :  opum  te 
Distributorem  superi  locarunt: 
Ut  sit  accepti  ratioque  pensi 

Justa  ferenda. 
Hinc  ut  ad  nostram  rogo  cantionem 
Lesbiam  ducas  facilis  choream, 
Vatis  ut  Vates  videare  plectro 

Rite  moveri. 

Elegiaca  ovo  eodem  prognata  agnoscas  ex  p.  477. 

Omnia  tempus  habent ,  habeat  quoque  tempus  Jacchus, 

Thyrsigerum  ut  vatem  Merica  dona  beent. 
Falckenburge  praei,  pateram  saliente  corona, 

Nectare  ne  Genius  Nonnicus  effugiat. 
Prolue  te  totum:  non  manant  carmina  siccis  : 

Nominis  integri  sex  elementa  bibas. 

Scribit  autem  ad  Falckenburgium  de  Nonni  Dionysiacis. 


7* 

CORNELIUS  MUSIUS 

DELPHENSIS. 
N.  1503.    M.  1572. 


Musius  Philosophiam ,  quae  dicitur  AristOtelica ,  literas- 
que  Graecas  et  Latinas  diligenter  coluit,  inque  vitae  civi- 
lis  usu  ob  morum  elegantiam  laudatus  est.  Biennium  in 
Francia  vixit  cum  Macrino  ,  Joanne  Secundo ,  et  Joachi- 
mo  Polite.  In  patriam  redux  ,  Yirginibus  D.  Agathae  sa- 
cris  quinque  et  triginta  annos  praefuit.  Eruditi  homines 
inprimis  hospitalitatem  ejus  experti  sunt.  *AVko\  ol  ovzig 
tcop  /e  tot  rjoxeoe  Xvyobv  ole&oov,  quum  Delphis  a  Lu- 
meio  per  nocturnam  irruptionem  subito  captis  ,  Leidam 
ductus  post  miseros  cruciatus  truncato  corpore  senex  in- 
sons  in  crucem  ageretur.  Tantum  religio  potuit  suadere 
malorum  1  Scripsit  Encomium  solitudinis  versibus  rhyt- 
micis  a.  1566,  Imaginem  patientiae,  Odas,  Psalmos,  alia. 
Ex  his  nonnulla  collegit  Gruterus  T.  III  Del.  p.  667-680. 
Colloquium  urbani  et  solitarii  ad  eam  fere  rationem  com- 
positum  est ,  qua  lupi  et  canis  apud  Phaedrum  ,  p.  667  : 

Et  prior  urbarms:  vegeto,  inquit,  corpore  quum  sis, 
Ecquid  edis,  quaeso?  S.  Panem  modicumque  polentae, 
Atque  olus  interdum,  tenui  aut  cum  lacte  legumen. 

U.Haec  tibi  solus  liabe:  sed  lasso  porrige  potum. 

S.  Ecce  tibi  ante  pedes  puteus,  quantum  libet,  hauri. 

U.  Num  carnes  comedis  ?  S.  Non  sum  lupus.  U.  Anne  Corinthi 
Splendida  vasa  tibi  ?  S.  Samiis  jucundius  utor. 

U.  Quis  coquus  est.  S.Ignis.  U.Famulus  quis?  S.Nolo  alerehostem. 

Eadem  pectoris  ingenui  simplicitas  in  aliis  Musii  car- 
minibus  apparet.    Nec  lyrica  tamen,  nec  elegiaca  sunt 

exactae  Latlnitatis.    Non  pessimum  est  illud  in  Ciconiam 
Delphicam  pag.  677  sqqv 

Clarum  Bataviae  oppidum 
Quum  forte  Defphos  nobile 
Incendium  prosterneret , 
Xon  cana  quantum  proximis 
Vidit  vetustas  saeculis: 
Res  tunc  stupenda  et  omnium , 
Jodoce,  vatum  et  rhetorum 
Vulganda  linguis  accidit. 

Ciconia  nidum  fecerat  in  summa  domo,  quae  etiam 
flammis  corripiebatur.  Avis  ista  suos  pullos  omni  modo 
servare  conabatur : 

Donec  piis  conatibus 
Frustrata,  speque  perdita, 
Se  sponte  in  ignem  conjicit, 
Cum  dulcibus  natis  suis , 
Malens  honeste  commori, 
Quam  non  pia  esse  et  vivere. 


GULIELMUS  CANTERUS 

ULTRAJECTINUS. 
N.  1542.    M.  1575. 


Gulielmus  Canterus  a  prima  inde  pueritia  tanto  lite- 
rarum  ardore  flagravit ,  ut  ab  anno  aetatis  sexto  ad  trige- 
simum  quartum ,  (jui  vitae  fuit  ultimus ,  in  iis  habitaverit. 
Lovanii  Linguae  Graecae  et  Latinae  positis  fundamentis  , 
magis  in  Graeca  proficere  cupiens,  Parisios  profectus , 

Auratum  audivit.  Tumultuum  causa  Franciam  reliquit , 
aliasque  Europae  regiones  perlustravit  ,  homines  visens 
doctissimos  et  bibliothecas  nobilissimas.  Tandem  Lovanii 
in  otio  vixit ,  nullum  honorem  nec  munus  ambiens ,  qui 
de  suo  honeste  vivere  posset :  qualis  vita  demum  est 
longe  felicissima.  Multa  in  tam  brevi  aetate  scripsit,  in 
quibus  quatuor  Carminum  libros  pene  absol  vit ,  teste 
SufFrido  Petro  pag.  154.  Conf.  Burman.  in  Traj.  Erud. 
pag.  59  sq.  qui  Canterum  poetam  non  infelicem  fuisse 
probat  ex  Del.  Grut.  Tom.  I  pag.  932  sqq.,  unde  igitur 
et  nos  de  facultate  poetica  Ultrajectini  judicabimus. 
Canteri  elegiam  ad  Cornelium  Yalerium  et  Janum  Aura- 
tum ,  praeceptores  suos  ,  Burmannus  loco  laudato  vocat 
elegantissimam  5  sed  ego  a  pietate  magis  laudo ,  quam  ab 
elegantia.    Exordium  sit  testimonio  dicti  nostri ,  p.  932  : 

Extremum  hoc  etiam  nobis  concedere  carmen 

Calliope!  liquida  voce  canora  velis. 
•  Aurati  Valerique  mei  sunt  cara  meorum 

Nomina ,  non  paribus  commemoranda  modis , 
Ouos  ego  Musarum  quondam  coluisseprophetas 

Glorior,  insignes  arte  fideque  duos. 
Quod  si  non  parva  est  animi  praestantia,  massae 

Addita  corporeae,  ceu  docuere  sophi; 
Non  mmor  his,  credo,  deberi  gratia  possit, 

Illum  qui  studiis  excoluere  probis , 
Quam  quitantum  istam  soliti  compingere,  et  ultra 

Pascere  nil  aliud,  quod  meruere,  vident. 

Magis  mihi  placet  altera  ejusdem  Canteri  Elegia ,  quam 
Oarismum  inscripsit.  Grammatici  Graeci,  Scholiastae  et 
interpretes ,  verbi  causa  ad  Hom.  Iliad.  XXII  vs.  127; 
Musaeum  de  Amore  Herus  et  Leand.  32 ;  Callim.  Fragm. 
pag.  344,  satis  docuerunt  quid  sit  SaQit.uv ,  oaoiaTvg  ,  et 
SaoioiAog.  Callimachus  loco  laudato  vocat  oaoioiiovQ  tv- 
vaiovg.   Is  sermo,  ut  inter  jnvenem  et  puellam,  arbitris 

remotis  ,  erat  liberior ,  et  antiquae  cujusdam  simplicita- 
tis.  Egregium  dedit  exemplum  Theocr.  Eid.  KZ.  Sed 
quod  Hectoris  cum  Andromache  colloquium  apud  Ho- 
merum  Iliad.  VI.  411  sqq.  ad  oaoiGpop  trahit  Caesar  Sca- 
liger  de  Arte  poetica  lib.  III  p.  356,  hoc  mihi  alienum 
videtur  a  persona  Hectoris  et  Andromaches ,  a  divina 
carminis  gravitate  et  ab  ipsa  rerum  ,  in  quibus  versaban- 
tur ,  difficultate.  ^Oaoiapov  speciem  potius  dixerim  Paridis 
cum  Helena  colloquium  Iliad.  III ,  424  sqq.  Hoc  enim 
erat  illud  coram  loqui ,  quod  ab  Helena  idem  Paris  petit 
apud  Ovid.  Her,  XVI  281.  Ex  poetis  Latinis  nemo, 
quod  sciam ,  consilio  tales  sermones  tractavit ,  excepto 
Horatio ,  qui  lib.  III  Oda  9  cum  Lydia  loquitur ,  ra- 
tione  quidem  non  tam  simplici  et  aperta,  sed  quam 
tamen  ad  idem  carminis  genus  referendam  esse  censeo. 
Ex  recentioribus  exemplum  exstat  apud  Broukhus. 
Eclog.  V.  Canterus  Corytherum  et  Leucotheam  in  fine 
carminis  ita  loquentes  facit  p.  936 : 

Cor.       Et  tu  semper  eris  nostrae  carissima  vitae, 

Nec  me  ullum  abducet  tempus  amore  tuo. 
Leuc.     Etsi  virginibus  nocuit  persaepe  benigne 

Credere,  nil  tibi,  lux,  dura  negare  queo. 
Cor.       Hoc  velit  alma  Venus  Divumque  hominumque  voluptas; 

Hoc  velit  et  Veneris,  qui  puer  almus,  Amor. 
Leuc.     Tu  quoque  sis  felix  Hymenaee  sodalis  Amoris ! 

Et  si  quod  lectus  nobile  numen  habet. 

Canteri  prosa,  dicit  Teissierius  in  Elogiis  vir.  iilu- 
strium ,  et  carmina  Latina  mirabili  concinnitate  et  ele- 
gantias  plendent :  Vide  Blount  Cens.  pag.  748.  Nimiae 
mihi  laudes  istae  videntur.  De  Canteris  vid.  H.  van  Id- 
singa  in  libro  vernaculo  Staatsregt  der  Vereenigde  Ne- 
derl.  II.  p.  418. 

ALEXANDER  GRAPHEUS 

ANTVERPIENSIS. 
Floruit  1550. 


Filius  Cornelii  Scribonii  sive  Graphei ,  eidemque  in 
munere  successor.  Edidit  Colloquium  in  Orbis  terra- 
rum  civitates ?  praemissum  eidem  operi,  scripto  a  G. 
Bruinio  Col.  1572.  Paquot  Tom.  YI  Mem.  pag.  196 
censet  filium  patre  in  re  poetica  inferiorem.  De  patre 
vidimus  :  de  filio  igitur  nihil  px^aeclari  suspicor. 


LAMBERTUS  HORTENSIUS 

MONTFORTIUS. 
N.  1501.    M.  1573. 


Magna  doctrinae  industriae  et  probitatis  laude  Nardae 
juventutem  erudiit.  Illi  jam  provectae  aetatis  hoc  longe 
miserrimum  accidit  9  ut ,  in  direptione  Nardae  a.  1572 
ab  Hispanis  captae  ?  miles  senem  filii  letum  cernere 

Fecerit  et  patrios  foedarit  sanguine  vultus. 

Ipse  a  discipulo  quondam  suo?  cui  nomen  Yeldanius  , 
servatus  quidem  est  ?  tantum  tamen  dolorem  ferre  non 
potuit ,  brevique  post  mortuus  est.    Suos  tamen  in  Lu- 

canum  comruentarios ,  jam  affectos  ,  perfecisse  videtur. 
Colligo  illud  ex  Carmine  Adriani  Burchii  Tom.  I  Del. 
p.  863.  Dousa  pater  Carm.  Sal.  II  34  dicit  Hortensium 
intercessione  Comitis  Bossuvii  esse  servatum  : 

Nardensum  in  jugulo  quuin  desaeviret  Enyo, 

CaediJbus  et  caedes  aecuniularet  Iber, 
Hortensi  intercesse  neci  Bossuia  putatur 

Gratia,  et  haec  Belgae  dicta  fuisse  ducis: 
Parcite  yictores  de  tot  modo  civibus  uni, 

Ut  lucem,  ipse  aliis  quam  dedit,  accipiat. 
Parcite :  nam  spolia  hinc  vobis  sene  nulla  perempto , 

At  servato  ingens  gloria  vate  mihi. 

Quae  tamen  intercessio  post  nobile  Veldanii  factum 
accidisse  potuit ,  quum  Hispani  necem  Hortensii  postu- 
larent.  Caeterum  Hortensius  ipse  rem  narravit,  quae 
legitur  in  Annal.  Ultraj.  Hedae  et  Bekae.  Scripsit  varia, 
in  quibus  Satyras  VIII,  et  libellum  Epithalamiorum  Ultr. 
1552.  Satyras  dedicavit  nobili  viro  Theodoro  a  Zulen , 
Socero  Jani  Dpusae  : 

nostrum  Theodore  poema , 

Quale  tamen  cunque  est,  sacrata  in  Apollinis  arce 
Conde  tui,  mereatque  locum,  et  subsellia  claudat 
Infima,  quo  fugiat  culos  saltem  atque  culullos. 

Corruptos  sui  saeculi  mores  mordaci  carmine  per- 
stringit.  Praebent  illi  materiam  nunc  luxus  in  quotidiano 
vitae  usu,  nunc  vitia  adolescentiae ,  nunc  parentum, 
magistrorum,  et  quae  alia  sunt  hujus  generis.  Sic  Sat. 
I  pag.  6. 

Exclames,  o!  terra,  freta  o!  Neptunia,  coelum 

Omnipotens,  quae  coecum  hominum  genus  ambitio,  et  quae 

Pestis  dira,  tenet  fastus  luxusque  supini? 

Tnflatus  buccas  indoctus  simius  amplas 

Proptcr  opes,  medium  per  iter,  cui  vestis  ad  iflios 

1  uu  lluit  talos  MUesia,  obambulat.  — 

Pueri  autem  quam  perversa  a  teneris  educatione  cOr- 
rumpuntur !  Sat.  II  pag.  10 :  Unica  matrum 

Cura  est,  quas  vestes  puer  induat,  undula  quid  sit 
Serica^  quae  Eois  dedit  India  vellera  lanis , 
Ante  tenet  quam  quae  patris  reverentia  canis 
Debetur:  quid  relligio,  aut  quae  elementa  Latinis 
Alpha  et  beta  sient ,  quam  gry  lallare  pararit. 

Hortensius  in  Satyris  est  asper  ?  non  suavis ,  nec  ver- 
bis  nec  sententiis ,  et  poeta  omnino  mediocris.  Talem 
se  magis  etiam  in  Epithalamiorum  libello  ostendit.  Nam 
quae  in  Carm.  XIII  scribit : 

Hanc  tibi  quam  junxit  Deus  arcto  pectore  sponsam , 
Excipe  formqsam  stemma  genusque  bonam. 

Divitem  opum,  cordatam,  et  quae  non  prodiga  rerum 
Audiat,  atque  ad  opus  gnava  alacrisque  siet. 

Namque  homines  ditat  concors  opulentia,  contra  est, 
In  male  concordi  incompositoque  toro. 

ea  igitur  et  his  similia  a  bono  poeta  scribi  nunquam 
possunt.  Caeterum  plane  assentior  Burmanno  ad  Valerii 
Flacci  I  Argon.  449.  vocanti  Hortensium  non  indoctum 
et  saeculi  sui  ornamentum. 


LIBERTUS  HAUTHEMUS 

TUNGRENSIS. 
Floruit  1573. 


Professor   in   collegio  Houdano  apud   Montenses ,  et 
poeta  laureatus.     Edidit  binas  Comoedias ,    carmen  in 

Christi  natalem,  et  a.  1573  ethicam  vitae  rationem,  seu 
praeeepta  moralia  senariis  comprehensa,  cruorum  Ana- 
cephalaeosin  dedit  Grut.  Del.  Tom.  II  pag.  1145. 

Gerendus  est  aecruissimus  mos  legibus. 
Vacare  somno  longiori  noxium. 
Luci  dabunt  exordium  preces  piae. 
In  litteris  vitae  terenda  est  portio. 
Est  in  parentes  Dis  amor  gratissimus. 
Ludi  magistros  aeqnitas  jubet  coli. 
Mores  oportet  litteris  conjungere. 
Ornant  juventam  sancta  contubernia. 
Contra  juventam  societas  perdit  mala. 

Sed  ex  his  et  cruae  secjuuntur,  potius  quid  suspicer , 
quam  quid  judicem,  proferre  possum.  Neque  ea  suspi- 
cio  est  secunduin  Libertum. 


JACOBUS  HAMMIUS 

GANDENSIS. 
Floruit  1573. 


Caussarum  patronus,  scripsit  epigrammata  varia  et 
epitaphia  Gandavi.  Si  Hammiam  ex  carmine  ,  Aldenar- 
diadi  Yetzweirtsianae  praemisso ,  metiamur ,  modulus 
sane  est  exiguus. 

Sicut  Alexander  merito  dicebat  Achillem 
Felicem,  quod  erat  praeconem  nactus  Homcrum, 
Ejus  qui  laudes  celebrasset  et  incljta  facta 
Carmine  perpetuo,  sic  tu  <jnoque  jure  bcata 

Aldenarda,  potes  dici,  sortita  poetam 

Cujus  ab  ingenio,  vena  quod  divite  nianat, 

Semper  honos  laudesque  tuae  momenque  manebunt. 

Ita  nec  quae  sequuntur  supra  pedestrem  orationeni 
assurgunt.    Vide  Paquot.  Tom.  XVI  Mem.  p.  138. 


CORNELIUS  LAURIMANNUS 

ULTRAJECTINUS. 
N.  1520.    M.  1573. 


Rector  Scholae  Ultrajectinae:  scripsit  Odas,  Annales , 
et  varias  Comoedias  sacras,  ut  Militem  Christianum, 
Antv.  1565,  Exodum  sive  transitum  Maris  rubri,  1562, 
alias.  Burman.  Traj.  Erud.  pag.  174-175  bina  Lauri- 
manni  carmina  dedit,  quorum  hoc  repetemus. 

Jane  Douza,  nobilis  poeta,  vatum 

Quidquid  est  venustiorum , 
Quidquid  aut  fuit  prius  disertiorum , 

Posteris  eritve  in  annis, 
Te  unum  atque  imicum  decus  novem  sororum 

Ore  nominabit  uno. 
Te  sibi  canent  ducemque  praesidemque 

Musae ,  Apolline  invidente. 
Te  lepore  alent  inusitato  et  usque 

Castalis  lavabit  unda. 
Nil  tibi  ergo  dulce  ridet  ante  Musas, 

Ante  te  nihilque  Musis. 
Id  quod  exteri  et  sciunt  domestici,  id  quod 

Quilibet  poeta  novit, 

Quodque  idem  nec  ulla  subticebit  aetas, 

Judicaveritque  id  ipsunr. 
Quidquid  est,  fuitve  alis  in  annis 

Judicum  severiorum. 

Haec  ipsa,   vel   me   tacente,   satis  declarant,  qualis 
poeta  Laurimannus  fuerit. 


CAROLUS  LANGIUS 

BRUXELLENSIS. 
M.  1573. 

Langius  Carolo  Imperatori  ad  manum  fuit  scribae  loco . 
functus  praeterea  religioso  munere  in  aede  D.  Lamberti , 
Leodicensis.  Huic  Lipsius  in  libris  de  Constantia  omnem 
sermonem  tribuit ,  significans  quanti  eum  faceret.  Ex- 
cellebat  magna  literarum  latinarum  cognitione  ?  nec 
poesin  reliquit  intactam.  Sweertius  meminit  carininis  de 
laudibus  Leodii,  aliorumque,  eorum  etiam,  quae  An- 
dreas  Schottus  edidit.  Ego  unicum  vidi  apud  Gruterum 
Tom.  III  Del.  pag.  54-59,  in  Europam  seditionibus  agi- 
tatam,  quod  equidem  nec  valde  laudaverim,  nec  vitupe- 
raverim.    Initium  sententiam  meam  deckrabit. 

Fecunda  terras  jam  decies  quater 
Bearat  almis  mater  honoribus, 

Suosque  diti  afflarat  aura 

Bacchus  agros  toties  coloni: 
Spem  miles  illam  perdidit  impius , 
Europa  (sed  quondam),  inclyta,  cum  domi 

Saevis ,  et  in  te  ira  Deorum 

Ipsa  tuum  fera  vortis  ensem. 

Quo  regna  Ponti  et  fertilis  Airicae 
Tot  Martiarum  saecula  gentium 
Subegeras ,  conjunxerasque 
Sceptra,  potens  maris  atque  terrae. 


JACOBUS  YETSWERTIUS 

FLAJVDER. 
Floruit  1573. 


Yetswertius  illustri  genere  natus,  sed  pauper  a  majo- 
ribus  relictus  ,  in  bello  Flandrico  contra  Gueusios  sti- 
pendia  fecit.  Exstat  ab  eo  scripta  Aldenardias ,  sive  de 
subdola  atque  furtiva  Gueusiorum  in  civitatem  Aldenar- 
densem  irruptione,  inauditisque  ibidem  flagitiis  designa- 
tis  5  de  Senatus  civiumque  laudabili  fide  et  constantia , 
sacerdotum  postremo  cruentis  martyriis  et  turpissima 
Gueusiorum  fuga ,  Gandavi  1573.  Paquotus  T.  I  Mem. 
pag.  320,  censet  versus  esse  sonoros  ,  nec  male  latinos  , 
ipsum  poema  carere  ornatu  et  ardore.  Equidem  Alde- 
nardiadem  non  legi,  sed  judicium  Paquoti  tale  mibi 
saepe  visum  est,  ut  ei  hic  etiam  ausim  credere. 

JACOBUS  DIDYMUS 

FRISIUS. 
N.  1575. 


De  Didymo  nihil  mihi  innotuit ,  nisi  quod  Sweertius 
narrat,  fuisse  Frisium,  Francisco  Modio  familiarem  et 
fecisse  varia  poemata,  edita  Coloniae.  Gruterus  unicum 
Didymi  carmen  protulit  Tom.  II  Del.  pag.  43-44,  in 
poematia  Modii;  dicit  Musas  in  Belgium  migrasse  ad  Mo- 
dium,  eumque  etiam  in  exilium  esse  secutas.  Modius 
Francofurti  ad  Moenum  liberalissime  exceptus  est  ab 
Erasmo  Neustettero : 

Neustetterus  Erasmus,  alumnus  et  ipse  Dearum? 

Solatur  Musas  hospitioque  fovet. 
Anne  cliens  Dominas,  Patronus  an  ipse  clientes 

Incertum :  tanta  mentis  abundat  ope. 
Huc  Modium  Divae ,  Divas  Modius  comitati 

Cantando  exilii  tristia  fata  levant. , 
Felix  Lospitium,  felicia  foedera,  virtus 

Quae  parit  officii  sedulitate  paris. 
Felices  vero  mage  terque  quaterque  beatos, 

Queis  tua  conciliant  carmina  perpetuam 
Cum  vita  famam,  decus  immortale,  nec  ulla 

Pensari  digna,  quod  pote  merce  Modi! 

Aut  fallor  ,  mirum  certe  mihi  accideret ,  si  Didymus 
in  reliquis  carminibus  rem  melius  gesserit. 

HADRIANUS  JUNIUS 

HORNANUS. 
N.  1511.    M.  1575. 


In  judicandis  magnorum  hominum  ingeniis  Valet  ple- 

rumque  illud  quidem  Homeri  ?  toXg  d^higoig  pip  adooxe 

TTcczijQ,  %t£qov  d^dpipevae.   Sed  quae  dedit  ?  esse  solent  et 

numero   et  gravitate  excellentiora ?   quam  quae  negavit. 

Junius  fuit  sine  dubio  graece  latineque  scientissimus  ?  et 

qui  philosophiam ?  medicinam  ,  omnemque  historiam  ita 

teneret  cunctas  ?  ut  in  singulis  praeclare  eluceret;  nec 

ideo  non  lauctandus  est?  quod  rei  poeticae  exercitationem 

tantis  doctrinarum  studiis  adjunxit  5   sed  hujus  laboris 

fructus  ?  quia  non  sunt  pro  cetera  Junii  fama  ?  continere 

debuerat.  A  Junio  enim  si  cjuid  mediocre  proficiscatur? 

hoc  aliarum  rerum  comparatione  magis  etiam  deprimi- 

tur.    Scripsit  Philippeidem  ?  carmen  heroicum  ?  in  nup- 

tias  Philippi  II   regis  Hispani    et   Mariae   Anglae?    ed. 

Lond.   1554  ?  poemata  sacra  ?  emblemata  ?  alia.     Quam 

viam  ingressus  fuerit,  ex  parva  Philippeidos  parte  vide- 

bimus  inde  a  versu  550. 

Postquam  exempta  fames  dapibus,  mensaeque  repostae, 
Torqueretque  breves  Veneri  sacer  Hesperus  ignes, 
Accendunt  noctem  funalia  lucida  opacam. 
Terpsichore  en  nymphas  et  virginea  agmina  junctim 
Combinat,  choreasque  cient  tellure  recussa; 
Alternisque  pedes  tendunt,  repedantque,  novoque 
Schemate  congeminant,  obliquaque  zeugmata  jungunt. 
Adfuit  hic  aures  demulcens  murmure  Terpsis, 
Et  rapiens  animos  Thymele ,  viridisque  Thalia : 
Atque  Erato  recte  saltandi  prima  magistra. 

Quae  sane  et  in  verbis  et  in  rebus  Junio  indigna  sunt. 
Nec  emblemata  obstant,  quominus  eum  ex  ehorri  poeta- 
rum  ejiciamus.  Edid.it  ea  cum  aenigmatum  libello  Lugd. 
Bat.  1596.  Petro  filio  suo  constantiam  ita  commendat 
pag.  65. 

En  tibi  quae  fili!  geniturae  consecro  testes 
Ceras ,  aucturas  nomina  arnicitiae. 

Aenigmata  mihi  legenti,  in  mentem  venit  illud  Iphidos 
apud  Euripidem  :  Tl  cprjg ;  xl  tovt  dipiyucc  aijiAcciveig  aoc- 
&qov  ;  Quis  ,  ut  hoc  utar ,  tam  Oedipus  est ,  ut  horum 
versuum  sententiam  expediat  pag.  166? 

Sume  puella  caput  congri,  cucumisque  medullam, 
Dein  Libi  caudam,  tus  superadde:  sapis. 

Nulla  tibi  melius  poterit  medicina  mederi, 
Quam  si,  quod  signat  pagina  nostra,  petas. 

Nisi  ex  syllabis  prioribus  duorum  medicamentorum , 
et  posteriore  tertii  medicamenti  syllaba  tres  syllabas  com- 
ponat,  quae  cum  tus  junctae  istam  panacaeam  consti- 
tuant?  Haec  aenigmata  aucta  suis  edidit  postea  Pigne- 
wartius  Leod.  1640.  Baylius  in  Dict.  Tom.  II,  p.  88^ , 
affirmat  Junium  fuisse  optimum  poetam.  Hoc  nempe 
dictu  quam  probatu  facilius  est.  Meursius  etiam  in  Athen. 
Batav.  censet  ingenium  Junii  ad  poeticen  factum. 

CHRISTIANUS  PIERIUS 

COLONIENSIS. 
Floruit  a.  1576. 

Pierius  scripsit  Christum  cruci  affixum  ?  in  quo  car- 
mine  omnia  verba  a  litera  C  incipiunt,  edit.  Francofurti 
A°.  1576.  Romani  tale  carmen  male  ominatum  haberent , 
cpibus  litera  C  esset  infelix.  Nobis  etiam,  anteqnam 
legissemus  ,  infaustum  omen  praebuit ,  idque  eventu 
comprobatum  est.  Ne  dicam  de  putida  diligentia  in  cor- 
radendis  verbis  posita  5  ne  Virgilio  qnidem  ad  tantas  an- 
gustias  redacto ,  licuerit  bonum  poema  componere  ?  ne- 
dum  Pierio.  Grut.  Tom.  III  Del.  pag.  805-817  alia 
qnaedam  illius  poemata  dedit,  Satyram  scilicet  et  Sym- 
bola,  venae  ejusdem7  aridae  et  tenuis.  In  satyra  de  pec- 
catis  hominum  eandem  naeniam  usque  repetiit. 

Pro  superi!  Phlegetontei  quis  spiritus  Orci 
Detinet  Lumanas  mentes?  Quae  coeca  tenebris 
Per  totnm  misere  mortalia  pectora  mundum 
Nox  offuscavit?  Veluti  ratione  carentes 
Vivimus:  haud  secus  ac  vanis  animantia  coeptis 
Vivere  bruta  solent,  per  cunctas  vivimus  oras. 

Paulo  meliora  viderentur  pag.  807 ,  nisi  optima  quae- 
que  Ovidio  sublegisset ,  quae  panni  instar  purpurei  mi- 
sero  centoni  sunt  assuta.  Similis  est  imitatio  pag.  807 , 
qua  Horatium  expressit ,  ita ,  ut  vix  puero  digna  sit. 

CONSCIENTIA. 

Ut  murus  vastam  tutatur  aheneus  urbem, 
Crudeli  agrestes  Marte  premente  casas. 

Sic  liominem  murus  tutatur  alieneus  istum, 
Qui  nequit  ullius  conscius  esse  sibi. 

ADEODATUS  MARIYORDA 

BRUGENSIS. 
M.  1576, 


Sweertius  dicit  hunc  fuisse  Patricium  Brugensem, 
vincta  solutaque  numeris  oratione  promtum,  et  edi- 
disse  carmina  quaedam.  Ex  iis  ,  quae  adtulit  Gruterus 
Tom.  III  Del.  pag.  400-402 ,  Marivorda  se  parum  in  hoc 
genere  commendat.  Pleraque  sunt  in  Hubertum  Golt- 
zium,  ut  pag.  401: 

En  iterum  studiosa  cohors,  huber  thesaurus 
Huberis  Huberti  manat  ab  uberibus. 

IN    FRANCISCI    MODII    POEMATA. 

Si  vera  est  Samii  sententia  nota,  fuisse 

Qui  muros  miles  dicit  ad  Iliacos; 
In  te,  docte  Modi!  doctum  transisse  Catullum 

Jurarim ,  et  nullum  vivere  cum  hoc  alium. 


Qualia  sunt  valde  inepta. 


NICASIUS  ELLEBODIUS 

CASSETANUS. 
M.  1577. 


Nobilissimus  sui  temporis  medicus  et  philosophus^ 
Canonicus  Posoniensis  in  Hungaria,  ubi  mortuus  est. 
Vid.  Sweert.  et  Foppens.  qui  afhrmat  carmina  quaedam 

8* 

ElleLodii  apud  Gruterum  inveniri;  sed  ego  in  Tom.  II 
pag.  220 ,  unicum  -tantum  reperi ,  in  laudem  Hierony- 
mae  Columnae: 

Cum  tria  pastoris  coelestia  numina  formam 

Idaei  arbitrio  supposuere  suam: 
Addita  tunc  si  illis  Hieronjma  quarta  fuisses, 

Dixisset  cunctis  sensibus  attonitus : 
Quamvis  mortalis,  Divas  Hieronjma  vincis. 

Quidquid  liabent  illae,  nempe  Columna,  tuum  est. 

Quod  ejusmodi  est  ut  plura  Ellebodii  videre  cuperem. 
Plures  de  eo  scriptores  laudat  Saxius  Onom.  Tom.  III 
pag.  419,  quibus  adde  Morerium. 


GERARDUS  FALCKENBURGIUS 

NOVIOMAGENSIS. 
IV.  1538.    M.  1578. 

Foppensius  scribit  eum  vixisse  apud  Hermannum  Co- 
mitem  de  Nieuwenair  in  Ubiis ,  et  equo  delapsum  obiisse, 
natum  annos  quadraginta.  Nonni  Dionysiaca  observa- 
tionibus  illustravit ,  et  carmina  quaedam  Graeca  Janus 
Dousa  Schediasmati  suo  in  Tibullum  subjunxit.  Latina 
ejusdem  passim  edita  sunt ,  ex  quibus  Gruterus  Tom.  II 
Del.  pag.  400-403 ,  bina  selegit  in  mortem  Joannis  Fle- 
mingii.  Artem  Falckenburgii  ex  decem  prioribus  satis 
cognoscemus. 

Defleo  Flemingum,  Musis  lacrimantibus  heu!  heu! 
Flemingus  cecidit,  quem  Musae  saepe  requirunt, 
Quem  Charites  vivum?  quem  comptus  amavit  Apollo. 

Defleo  Fiemingum  Musis  lacrymantibus ,  heu,  heu! 
Nox  erat  et  dulcis  carpebant  munera  somni 
Stertentes  famulij  nec  erat  faber  ullus  m  urbe 
Excitus  stratis,   omni  cum  cassa  pudore 
Venit  odoratum  pulsans  Mors  atra  cubile, 
In  quo  Flemingus  conjuxque  jacebat  honesta, 
Et  jaculo  emisso  vitalia  stamina  rupit. 

Quae  qualia  sint,  nemo  non  videt.    Hoc  enim  est  in 
funere  amici  ridere,  tam  prope  haec  absunt  a  satyra. 


JOANNES  RAMUS 

i     GOESANUS. 
N.  1535.    M.  1578. 


Ramus  Lovanii  jus  civile  docuit,  et  Academiae  magno 
fuit  hongri.  Sweertius  eum  valde  laudat  ab  eloquentia. 
Celebravit  elegiaco  carmine  Heroes  Austriacos ,  ediditque 
epigrammata  varia;  quorum  paucis  Grut.  Tom.  III  Del. 
pag.  856-858  clausit.  Unde  nos  bina  excerpentes,  Ra- 
mum  felicitate  quadam  non  fuisse  destitutum  cognosci- 
mus.    Pag.  157. 

TESTAMENTUM  NICOLAI  COMITIS  A  SALM. 

Virtutem  natis  atque  aemula  gesta  relinquo, 

Uxori  viduos  ct  sine  labe  toros. 
Terroremque  bosti,  patriaeque  ex  hoste  triumpbos, 

Et  terrae  corpus:  caetera  numen  ero. 

Juvenis  arti  poeticae  rem  suam  sibi  habere  mandarvil : 

Viginti  milii  quatuorque  messes, 
Postquarn  transierant,  valc  Camoenis 

Et,  dixi,  scopulis  vale  Sirenum; 
Ad  quos  heu  nimium  diu  moratus 
Tantum  non  perii.  Valete  Musae ! 


pern 


Graecum  Hesiodi  carmen  de  scuto  Herculis   Latine 
reddidit,  quae  editio  etiam  prodiit  Lipsiae  1597, 


JOANNES  LATOMUS 

BERGIZOMIUS. 
N.  1520.    M.  1578. 


Joannes  omnem  fere  vitam  in  umbra  Coenobii,  cui 
praeerat,  transegit.  Inde  semel  Romam  profectum,  ut 
negotia  sui  ordinis  quaedam  curaret ,  Gregorius  XIII , 
Pontifex  maximus  ,  benevole  atque  amice  babuit.  Fuisse 
videtur  ingenii  elegantis ,  amoeni  et  acuti.  ^  Carmina 
certe,  quibus  Elogia  Joviani  ornavit,  elegantia,  amoeni- 
tate ,  et  acumine  plerumque  excellunt.  Nec  deest  nitor 
et  facilitas  orationis.  Hantem  Aligerium  apud  Grut, 
Tom.  III  Del.  pag.  67,  ita  laudat : 

Major  ab  exsilio  parta  est  tibi  gioria,  quana  si 
Non  esses  patriam  vertere  jussus  humum. 

Ingenio  siquidem  stimulos  dolor  addidit,  et  te 
Fecit  ad  ignotos  condere  verba  modos. 

Ut  modo  non  certent  de  te  tantum  oppida  septem , 
Italia  affirmet  tota  sed  esse  suum. 

De  Thoma  Moro  pag.  93  baec  legimus : 

Quid  tibi  cum  Moro,  tali  indignissima  cive, 
Angiia?  Quid  pergis  dicere  inepta  tuum? 


NEDERLANDIARUM.  U9 

Tu  ferro  insontem,  nec  simplice  morte,  Catonem 

Persequeris :  tuto  nec  licet  esse  pium. 
Proinde  sile:  nam  quo  maculam  tibi  demeret  istam, 

Ipse  sibi  patriam  condidit  Utopiam. 

Festivum  distichon  laudavit  Brouckhusius  ad  Propert. 
II.  7.  de  homine  ,  qui ,  rem  cum  uxore  habens ,  animam 
efflavit : 

In  fovea  qui  te  periturum  dixit  Haruspex 
Non  est  mentitus:  conjugis  illa  fuit. 


ANDREAS  ALENUS 

HERCKENSIS. 
N.  1510.     M.  1578. 

Alenus  adolescentes  literas  latinas  docuit,  primum 
in  loco  natali ,  qui  erat  vicus  cultorihus  frequens  in  Has- 
banda ,  deinde  Hasseleti.  Memoriam  sui  ad  posteritatem 
transmisit,  editis  Sacrarum  Heroidum  libris  III,  A°.  1574. 
Imitandum  sibi  proposuit  Ovidium,  infelici  successu. 
Vid.  Paquot.  Tom.  III  Mem.  pag.  346. 


CORNELIUS  VALERIUS 

OUDEWATERANUS. 
N.  1510.     M.  1578. 

Oudewatera  est  oppidum  regionis  Ultrajectinae ,  undc 
Valerium  nonnulli  Ultrajectinumfecerunt.  Vidc  Paquoi. 

T.  XII  Mem.  p.  145.  Successit  Petro  Nannio,  docenti 
in  Collegio  Lovaniensi,  a  tribus  linguis  nominato,  Tri- 
lingui.  Yaria  scripsit  ad  rem  grammaticam  pertinentia  , 
et  carmine  narrationem  eorum ,  quae  in  adventum  Ca- 
roli  V  a  Senatu  Populoque  Ultrajectino  apparata  sunt, 
A°.  1540,  et  gratulationem  de  simili  adventu  et  pompa 
A<>.  1546 ,  quae  poematibus  Scorelii  per  Mennentium 
addi  passus  est.  Yertumnus  et  Pomona  in  foro  ita  collo- 
quuntur  pag.  74. 

P.  Sed  quid  nunc,  cur  tot  mihi  prodige  poma  profundis? 

V.  Caesar  adest,  te  scire  velim  non  defore  poma. 

P.  Caesare  quid  tibi  cum  magno?  V.  Quia,  Caesare  salvo, 

Nil  mihi  defuerit,  sed  fructus  copia  major. 

Nos  colet  et  vulgus,  quod  ni  colat,  improba  turba 

Sentiet  in  malas  mox  putrida  poma  volare. 

Deinde 

Spectabat  Pomona  forum  cum  conjuge  latum, 
Qua  regione  boves  autumni  tempore  vendi 
Spumantesque  solent  verres  et  dente  minaces. 

Dicere  nil  attinet ,  quid  de  tali  poeta  censendum  sit. 
Et  Melcbior  Adamus  in  vit.  Germ.  Phil.  p.  299 ,  scribens 
Valerium  carmen  interdum  non  infeliciter  pangere ,  alia 
certe  voluit ,  quam  quae  publicata  sunt. 


CORNELIUS  GEMMA 

LOVANIENSIS. 
N.  1535.    M.  1579. 

Filius  fuit  Gemmae  Frisii,  magnus  philosophus,  me= 
dicus  ?  mathematicus   et  physicus  j    cujus   solertiam  et 

ingenii  acumen  in  oculis  et  fronte  insidere  dicas.  Effigies 
conspicitur  apud  Foppens.  Bibl.  Tom.  I  pag.  200.  Dux 
Albanus  eum  Lovanii  constituit  medicinae  professorem 
regium  ac  primarium ,  ubi  peste  correptus  obiit.  Prae- 
ter  alia  de  gravissimis  rebus  opera,  composuit  nonnulla 
carmina ,  ex  quibus  unicum  dedit  Gruterus  Tom.  II  Deh 
pag.  458,  quod  hic  repetere  non  magni  laboris  est. 

HYMNUS  AD  SANCTI  CHRISTI  CRUCEM. 

Surge  anime!   Oceani  extreruo  tibi  gurgite  Phoebus 

Redditur,  et  laeto  lumine  pulsat  agros. 
Surge !  cadunt  altis  breviores  montibus  umbrae ; 

Fumat  ad  emissos  India  solis  equos. 
Pande  oculos!  culpa  veteris  cuicunque  Promethei 

Aerato  ad  superos  objice  clausa  via  est. 
En  tibi  quadrifido  fabricatum  robore  lignum, 

Quo  tua,  quo  generis  fulta  ruina  tui  est. 
Quo  deus  irato  pro  te  data  victima  patri 

Supplicium  diri  criminis  omne  tulit. 
Nam  velut  a  saevis  demorsis  anguibus  olim 

Antidotum  e  furca  pendulus  anguis  erat; 
Sic  tibi  si  qua  manet  veteris  contagio  Hgni, 

Huic  medicus  ligno  vindice  Christus  erit. 

Unde  tamen  judicium  potius  abstineo,  quam  dico, 
Gemmam  mediocrem  mihi  videri  poetam. 


AUGUSTINUS  BONTEMPIUS 

ATREBAS. 
rioruit  1580. 

Ordinis  S.  Benedicti,  etMonachus  Lobiensis.  Scripsit 
Sanctam  Tctrarchiam  Sanctorum  quatuor  Coenobiarclia- 

rum,  sive  Vitas  S.  S.  Landelini,  Ursmanni,  Ermini , 
Dodonis,  Abbatum  et  Pontificum  Lobiensium,  Duaci 
A°.  1594,  versibus  heroicis. 


CASPAR  SCHETUS  CORVINUS 

ANTVERPIENSIS. 
M.  1580. 


Corvinus,  Patricius  Antverpiensis ,  Toparcha  Grob- 
bendoncanus  7  et  Belgicae  totius  aerario  praefectus ,  lusit 
varia  poemata ,  in  quibus  Sweertius  commendat  Elegiam 
ad  Eobanum  Hessum ,  quam  Goropius  Becanus  cum  op- 
timis  carminibus  componebat.  Gruter.  Tom.  IV  Del. 
pag.  47-49 ,  bina  dedit ,  dicata  manibus  Laurini ,  valde 
mediocria.  Apollo  Laurinum  in  laurum  transformaturus 
ait  p.  48 : 

Nunquam  dehinc,  mi  Marce ,  marcebis  putri 

Marcore,  tristi  obnoxius 
Corruptioni.  Si  quidem  post  hoc  eris 

Laurus  vel  aeternum  virens  j 
Laurus  mihi  et  sanctis  meis  sororibus 

Longe  omnibus  gratissima. 

HIERONYMUS  MORTIERIUS 

INSULANUS. 
N.  1520.    M.  158©. 


Paquot.  Tom.  II  Mem.  pag.  21 ,  scribit  Hieronymum 
parentes  habuisse  nobilitate  generis  et  pietate  insignes , 
ipsum  se  porro  in  juris,  deinde  in  literarum  cognitione 
exercuisse ,  et  exstare  posthuma  ejus  poemata  edita  A°. 
1620,  composita  versibus  Elegiacis,  quos  paulo  plus 
quam  mediocres  esse. 


PETRUS  APHERDIANUS 

WAGENINGENSIS. 
Floruit  a.  1530. 

Sweertius  ^farrat  esse  qui  hunc  Amstelodamensem  ha- 
beant :  forte  quod  ibi  maximam  aetatis  partem  in  eru- 
dienda  juventute  degit.  Epigrammata  ejus  moralia  edita 
sunt  Antverpiae  1560,  et  Coloniae  1580  5  Disticha  mo- 
ralia  Antv.  1576.  Ex  Epigrammatis  moralibus  delitias 
dedit  Gruterus  Tom.  I  pag.  165  ad  177.  Adolescentes 
suae  disciplinae  creditos ,  doctiores  simul  et  -virtutis 
amantiores  parentibus  reddere  conatusest.  Discipulorum 
praecipua  causa  fecisse  videtur  carmina.  Huc  enim  per- 
tinent  inscriptiones :  Otium  fugiendum,  Lahoran- 
dum    Adolescentiae.     Tempori    parcendum.     Lingua 

eoercenda  et  hujus  generis  alia.  Ego,  ut  libere  dicam , 
in  Apherdiano  pietatem  magis  quam  dotem  poeticam 
suspicio.  Adolescentibus  laborem  ita  commendat  Tom.  I 
Del.  pag.  165  : 

Sit  tibi  parva  puer  magni  formica  laboris 

Exemplo:  aerias  fac  imiteris  apes, 
Quae  nunquam  cessant  opus  exercere,  coruscis 

Floribus  assultant,  unctique  mella  legunt. 
Grana  sibi  condunt  formicae  tempore  messis, 

Ne  frustra  quaerant,  cum  venit  acris  Lyems. 
Cernis  ut  ardentes  currat  mercator  ad  Indos, 

Quo  redeatnumis  tensa  crumena  domum: 

Nota  ex  veterum  libris  sunt  animalium  istorum  exem- 
pla :  sed  unicus,  cruem  probet  severus  judex,  versus  est 
de  mercatore,  cujus  bonitas  tamen  vicinitate  Pentametri 
minuitur.  Gravius  et  elegantius  idem  dixit  Isocrates  ad 
Demonicum  pag.  10:  Mrj  kcctoxpu  (iccxoav  odov  noQetfeo&ai 
nQdg  Tovg  didaoxeiv  ti  %Qijaipov  enayyeXkofievovg.  AIo^qov 
yaQi  Tovg  fiiv  efinoQOvg  TqhxavTa  nelayij  dianeQav  evexa 
tov  nhioa  noirjoai  TtjV  vnaQ%ovoav  ovoiav'  Tovg  de  veooTeQovg 
fiTjde  rdg  xarcc  yfjv  noQeiag  vnofieveiv  ,  enl  too  (teXTioo  nara- 
d,r\oai  ttjv  eavT&v  didvoiav.  Apherdianus  vario  metro  car- 
mina  sua  inclusit;  Vitam  beatam  Phaleucio  pag.  171. 
Praecepta  sunt  egregia,  versus  mediocres  : 

Vitam  ducere  qui  cupit  beatam, 
Et  sentire  minus  molestiarum, 
Nullius  studeat  nigrare  famam. 

Multis  recentiorum  Martialis  exemplum  dedit  in  nobi- 
lissimo  Carmine  X.  47. 

Vitam  quae  faciunt  beatiorem 
Jucundissime  Martialis  liaec  sunt. 

Conf.  etiam  Musius  apud  Grut.  Tom»  III  Del,  p,  673= 

De  Apherdiano,  praeter  Hoeufftium  in  Parnaso,  vide  et 
H.  Yerheyk.  in  Oratione  saeculari  Scholae  Amstelodam. 
pag.  41  et  45. 


CASPAR  LANTHONIUS 

VTMIACENSIS. 
N.  1518. 


Natus  est,  ut  ait  Sweertius,  Vimiaci,  juxtaAtrebatum. 
fuitque  Monialium  praefectus  ,  homo  pius  et  doctus. 
Edidit  farraginem  variorum  Epigrammatum  Duaci  1587. 
Ex  his  pauca  leguntur  apud  Gruterum ,  Tom.  III  Del. 
pag.  55-57,  quibus  arguitur  Lanthonius  cogitasse  ?  verba 
in  pedes  suos  divisa  efficere  poema.    Tale  est  hoc 

DE    CHRISTO. 

Christus  et  ingressus  libri  sit  et  exitus :  ut  qui 
Omne  pium  merita  fronde  coronat  opus. 

PRDDENTIA. 

Ante  videt  prudens,  quam  tentet  quidquid  agendum: 
Ut  vitet,  vel  agat  sibi  jam  piaevisa  decenter. 

GEORGIUS  RATALLERUS 

LEOVARDIENSIS. 
N.  15*8.    M.  1581. 


Nobili  genere  natus  ?  patre  ?  primo  Caroli  V  in  Frisia 
Quaestore  ?  in  variis  Europae  Scholis  et  Academiis  Ju- 
risprudentiam  didicit.  Reversum  in  patriam  Carolus  in 
magnum  Senatum  Mechliniae  legit  et  magistrum  suppli- 
cum  libellorum  constituit.  Obita  ad  regem  Daniae  lega- 
tione ?  praefuit  regio  senatui  ?  qui  sedem  habebat  Ultra- 
jecti,  eoqne  munere  fungens  ?  subito  mortuus  est.  Amo- 
rem  Latinae  poesios  ?  sibi  innatum  ?  patre  etiam  invito 
adolescens  servavit,  et  cum  aetate  auxit  et  amplificavit. 
Hesiodi  Opera  et  Dies  ?  Sophoclis  Tragoedias  omnes  quae 
exstant  ?  Euripidis  tres  ?  Latinis  versibus  reddidit  ?  alia- 
que  praeterea  ipse  composuit.  Paquot.  Tom.  XIV  p.  173 
judicat  Ratallero  rem  bene  successisse  ?  et  loco  speci- 
minis  dedit  Odam  ?  qua  Electram  Sophoclis  Stratio  de- 
dicavit.  Nos  ?  si  placet  ?  videbimus  de  Hippolyto  Euri- 
pidis.  Ea  fabula  cum  Andromache  et  Phoenissis  Latino 
ornatu  a  Ratallero  donata  prodiit  Antv.  1581.  Valcke- 
narius,  et  ipse  venustatis  poeticae  judex  acutus?  et  motus 
sententia  Jani  Rroukhusii  ?  Adriani  Royeni  et  Petri  Bur* 
manni  Secundi  ?  istam  Ratalleri  versionem  suae  editioni 
A°.  1768  e  regione  addidit.  Multa  vir  ille  divinus  inPraef. 
pag.  XII  et  XIII  in  laudem  interpretis  dixit  ?  nec  tamen 
omisit,  ipsum  vitiis  exempli  Aldini  saepe  fuisse  decep- 
tum?  atque  adeo  non  semel  a  vera  Euripidis  sententia 
aberrasse.  Sed  ea  lis  ad  aliud  forum  pertinet.  ]Nos  illud 
agimus  ?  ut  de  facultate  poetica  Ratalleri  cernamus.    De 

qua  sane  tacere  nobis  licet  post  laudationem  Valckenarii 
et  poetarum ,  quos  in  hac  re  sibi  legit  arbitros.  Ratallerus 
vs.  380  sqq.  sic  reddit : 

Plerique  recte  quae  geruntur  pervident, 
Sed  ponderandum  hic  est,  honesta  scire  nos, 
Quaeque  meliora  sunt,  sequi  sed  pessima, 
Ad  eaque  magis  appellere  animum :  ignaviam  hi , 
Alii  voluptatem  anteponunt  improbam 
Honesto,  eamque  vitae  habent  ducem  suae. 

VS.  424. 

Homini  enim 
Etiam  optimo  servilis  instar  est  jugi, 
Sceleris  parentum  conscientia  premi. 
Vitamque  solum  hoc  vincet  ipsam,  aequi  et  boni 
Mentisque  conscientia  integra  frui. 
At  tempus  improbos^,  id  usus  cum  exigit, 
Teneri  ut  puella  aevi  nitentis  imagine 
Speculi  figuram  cernit,  omnes  indicat. 

C.  Barthius  ad  Statii  Theb.  II,  113  suos  ipsius  versus 
Ratallerianis  praetulit  5  sed  hoc ,  praeter  hominem  mo- 
destum ,  faciet  nemo.    Venit  autem  alter  qui 

Basilicas  edictiones  atque  imperiosas  habet: 

»  Ratallerus  ,  pessimus  omnium  versificator  fuit ,  om- 
»  ninoque  indignus  ,  cujus  versione  Hippolyti  metrica , 
»  si  Diis  placet,  bellam  chartam  macularet  Valckenarius!" 
Vocem ,  mehercle ,  insignem ,  nisi  nossemus  esse  Bothii 
ad  Sophocl.  Philoct.  1311. 

JOANNES  GHEESDALIUS 

ALDENARDENSIS. 
M.  sub  finem  saeculi  XVI. 


Natus  in  vico  Berchemio  propre  Aldenardam ,  literas 
humaniores  docuit  Antverpiae,  ubi  Scholae  Marianae 
praefuit.  Sweertius  et  Foppensius  ajunt  eum  scripsisse 
Stichologiam  de  syllabarum  et  carminum  ratione ,  Cathe- 
chismum,  et  in  Natalem  Christi.  Grut.  Tom.  II  Del. 
pag.  447-458,  longam  Gheesdalii  naeniam  repetiit  de 
temporum  calamitate.    Omnia,  eo  judice ,  sunt  misera  , 

PaS- 

t  qua  nulla  prius  regio  mansuetior  usquam, 
Belgica  brutali  nunc  feritate  furit.- 
Exuit  humanos  affectus,   exuit  artes, 
Quae  lenire  tigres,  flectere  saxa  solent. 

At  non  hoc  regioni  sic  abibit;  sed  pag.  453,  sqq. 

Flagitiis  olim  dignas  dabit  improba  poenas, 
Quum  fuerit  summo  diphthera  lecta  Jovi. 

Interea  tamen  mercatura  languet ,  pag.  454 ,  et 

Cogitur  abjectis  sectarier  otia  velis 
Navita,  et  insueta  vivere  tristis  humo. 

Qui  didicit  liquido  Neptunum  radere  clavo. 
Non  bene  telluris  climata  sicca  terit. 

Sed  adventu  poenae  haecetiam  mala  solatur,  pag.  466. 

Vicina  est  Nemesis,  vicina  ultricia  fata, 

Tarda  mola  est  superis ,  ast  aliquando  molit. 

Accuratus  fuit  Gheesdalius  in  calamitatibus  saeculi  sui 
enumerandis.    Et  sane  hae  tot  ac  tantae  erant,  ut  ac- 

cessione  malorum  poetarum  cumulari  non  debuissent. 
Paquot.  Tom.  VI  Mem.  pag.  304,  adfert  Gheesdalii 
verba ,  quibus  Angelos  Mariam  facit  salutantes  : 

Vfrgo  niater  ave!  coelesti  plena  favore, 

Cui  dominus  praesens  tempus  in  omne  manet. 

Tu  mulier  summe  beuedicta  es:  quemque  tulisti 
\entre  tuo  fructum,  sit  benedictus.  Amen! 

Et  hunc  mihi  hominem ,  inquit ,   excellentem  pbe- 
tam  appellant ! 


JANUS  MELLERUS  PALMERIUS 

BRUGENSIS. 
Floruit  a.  1580. 


Palmerii  unicum  carmen  dedit  Gruterus,  Tom.  III 
Del.  pag.  545 — 547,  ad  Janum  Gulzelmium ,  generis  jam- 
bici  et  antiqui,  quod  ita  orditur : 

Cuniculi  poeta  mollior  pilis 

Ave  Gulielme,  sive  tu  es  Gulelmius. 

Et  ut  queas  avere,  avere  me  jube. 

Nam  ut  optime  tibi  sit,  alteri  tibi, 

Male  haud  potest,  neque  ille  siverit  Deus. 

Erat  amicus  Modii,  qui  illius  ita  meminit  Tom^  III 
Del.  pag.  599. 

Palma  et  cui  nobile  nomen, 
Agnomenque  suum  Daedala  finxit  apis. 

Conf.  Saxii  Onom.  Tom.  III  pag.  531. 

JACOBUS  VIVARIUS 

LOEMELIENSIS. 
Florait  1580. 


Primum  Herentalii,  deinde  Anderlacii  praefectus 
Scholae.  Scripsit  Querelam  Belgicam  A°.  1585 ,  et  Co- 
moediam  ,  redemptionem  nostram  ,  et  Petrum  poeniten- 
tem.  Sweertius  eum  appellat  poetam  mediocrem.  Itacpe 
facile  est  ad  intelligendum ,  Vivarium  hic  in  nullo  nu- 
mero  esse. 


ADRIANUS  HECQUETIUS 

ATREBAS. 
N.  1515.    M.  1580. 


Carmelita ,  orator  facundus ,  theologiae  doctor ,  Latini 
Graecique  sermonis  peritus,  scripsit  Scenam  rerum  in- 
versarum  A°.  1564,  in  qua  epigrammata  et  miscellanea 
carmina  apparent.  Paquot.  Tom.  XII  Mem.  pag.  316 
dedit  Hecquetii  Encomium  civitatis  Coloniensis.  Sed  ego* 
illud  non  magni  facio.   Tales  enim  versus  non  fero : 

Si  redeant  Scurrae  missi  e  Cacodaemonis  antro, 
Schismata  et  errores  odi  cane  pejus  et  angue,- 
Sparge  alio  et  caecos  dogmata  caeca  doce^ 

JUSTUS  RAPHELENGIUS 

Floruit  fere  1580. 


Hujus   Raphelengii  pauca  dedit   Gruterus   Tom.  IV 
pag.  2 — 6,  omnia  fere  in  mortem  Arnoldi  Mylii. 

Tristia  Myliadae  conabor  fata,  gravemque 
Interitum  querulo  commemorare  sono. 

Sed  me  famaviri,  per  cunctas  nobilis  oras, 
Compressis  subito  faucibus  increpuit. 

Quid  vesane  paras  lugubria  carmina?  fortes 
Collutulant  potius  talia  justa  viros. 

Raphelengius  est  ex  eo  poetarum  ordine,  qui  tot  sunt 
baa  ipaua&og  xe  xovig  Tf. 


ANDREAS  PAPIUS 

GANDENSIS. 
N.  1547.    M.  1581. 

Laevinus  Torrentius  erat  Papii  avunculus.  Ab  eo  Leo- 
dium  vocatus ,  dum  in  itinere  corporis  refrigerandi  causa 
in  flumine  Mosa  natando  delectatur ,  submersus  est, 
magno  literarum  damno.  Habebat  enim  vix  annos  tri- 
ginta  ?  et  praeclaram  de  se  spem  praebebat,  cum  pro- 
pter  ingenii  elegantiam  et  suavitatem,  tum  diligentiam  et 
assiduitatem.  Yid.  Barth.  advers.  L.  52  c.  7.  Eminebat 
cognitione  literarum  antiquarum,  juris  civilis,  rei  poe- 
ticae  et  imprimis   musicae  ,    ad   quam  nimis  deflectere 

9* 

videbatur  Justo  Lipsio  in  Sylloge  Epist.  Burm.  Tom.  I 
pag.  95.  Yirgilium  memoria  tenuisse  dicitur;  atque  hoc  af- 
firmant  bina ,  qnae  exstant,  poemata,  in  cpibus  Musaeum 
de  amoribus  Herus  et  Leandri ,  et  Dionysium  Alexandri- 
num  de  situ  orbis ,  ex  Graeco  in  Latinum  sermonem  con- 
vertit.  Utraque  edidit  Antv.  1575.  Musaei  versionem 
repetiit  Math.  Roverus  in  ed.  A°.  1737.  Musaeus  mortem 
amantium,  interprete  Papio,  ita  describit,  pag.  75. 

Illa  moranti  oculis  semper  vigilantibus  instans, 
Sollicitas  animo  volvebat  saucia  curas. 
Jamque  Aurora  aderat,  sponsum  nec  viderat  Hero. 
JErgo  oculos  per  terga  maris  circumtulit  ampla , 
Errantem  si  qua  spectaret  forte  maritum, 
Exstincta  face:  quem  turri  conspexit  ut  ima 
Collidi  exanimem,  jactatum  fluctibus  atris, 
Continuo  pictam  rumpens  a  pectore  vestem, 
Praecipitem  sese  turris  de  vertice  jecit. 
Sic  Hero  exanimi  super  est  exstincta  marito, 
Seque  illi  summa  quoque  sunt  in  morte  potiti. 

In  Dionysio  Alexandrino  longe  majorem  difficultateni 
expertus  est.  De  ea  versibus  elegantissimis  exposuit  in 
Dedicatione  Ed.  Haverc.  anni  1736. 

Nam  nec  adhuc  coeptis  apti  mihi  grandibus  anni 
Exstiterant:  nec  quam  multis  placuisse  videbam, 
Libera  vertendi  ratio,  atque  effusa  juvabat. 
Arctiorat  quaedam,  quamvis  magis  aspera  cultu^ 
Tentata  est:  totidem  dum  singula  versibus  opto 
Exprimere;  et  linguae  ni  vis  diversa  repugnet, 
Paene  etiam  paribus  Latio  transcribere  verbis. 

Eandem  operam  Dionysio  olim  navavit  Festus  Avie- 
nus?  cujus  laborem  se  non  vidisse  testatur  Papius.  Nos 
igitur  exemplum  utriusque  versionis  praebebimus. 

Dionysius  vs.  232,  sqq.  accolas  Nili  ita  laudat: 

Ta>  Ttdqa  vabtraovow  aQt,7tQ£7t£tnv  yivoq  &v$Qa>v  , 

0'i'  7tQ(»)T0l    filOTOkO    dlfOTrjdavTO    xe fev&ovs, 

1IqH)toi>  d^l/tcQotvToq  iTtaQrjOavTo  clqotqov  , 

Kal    OTtOQOV    t&VT&TVJQ    VTtfQ    aikaXOQ    CtTtXlOOaVTO  , 

IIq5)toi>  ds  yQayL^fjGu  TtoXov  dt>([i£TQ7]0avTQ  , 
Qv/io)  qiQaood/Astvot,  Ao£bv  dQOftOV  ijsklobo. 

Papius  haec  ita  convertit ,  ut  in  summa  religione  sunv 
mam  elegantiam  adhibuerit : 

Hanc  circa  coluere  virum  praestantia  corda, 
Qui  primi  inveutas  vitam  instituere  per  artes, 
Et  primi  laetos  experti  vomeris  usus, 
Semina  sparserunt  rectis  Cerealia  sulcis: 
Primi  etiam  radio  mensi  revolubile  coelum , 
Lustrantes  obliqua  animo  vestigia  solis. 

Avienum  nuper  recudi  curavit  Matthiae  in  Ed.  Arati 
et  Dionysii.  Avienus  pag.  189  Dionysii  eadem  verba  ita 
transtulit : 

Nec  procul  illa  virum  gens  incolit,  artibus  olim 
Quae  prior  humanas  leges  et  jura  notavit. 
Vomere  quae  duro,   quae  longi  pondere  aratri 
Sollicitavit  humum;  quae  foetus  edere  sulcis 
Tellurem  docuit;  quae  cedens  partibus  aetnram 
Providet  obliquo  solem  decurrere  coelo. 

Quae  ego  Papianis  postpono. 


ADRIANUS  DAMMAN 

GANDAVENSIS. 
Floruit  1584. 


DocuitGandavi  literas  humaniores,  Graecarumque  erat 
peritissimus.  A  Georgio  Buchanano  in  Scotiam  invitatus, 
nobilem  j  uventutem  erudiit,  formamque  religionis,  quam 

profitebatur  ,  mutavit.  Hoc  tantum  de  Dammano  Sweer- 
tius  etFoppensius,  quorumhic  eum  appellat  Damantium , 
et  genere  Limbergium.  Scripsit  carmen  Francisco  An- 
degavensi,  Gandavum  arcessito  ad  capiendum  Flandriae 
Comitatum,  apud  Plantinum  1582.  Elegiae  sunt  editae 
a  Jacobo  Sluperio.  Transtulit  multa  ex  Graeco  in  Lati- 
num  sermonem,  et  Sallustii  Bartae,  poetae  Franci,  Sep- 
timanam.  Gruterus  Tom.  III  Del.  poet.  pag.  1 — 43 ,  ex 
poematis  Dammani  ea  potissimum  excerpsit ,  quae  ad  Sco- 
tiam  pertinent ,  ut  de  nuptiis  Jacobi  VI  et  Annae  Danicae. 
Regina  patriam  suam  relinquens ,  in  Scotiam  abit  pag.  3. 

Ecce  coronatae  pelagi  super  aequora  puppes, 
Littoribus  longe  patriis  Daniacjue  relictis, 
Ibant  Oceano  in  magno:  sonituque  tubarum 
Jam  cano  excierant  e  gurgite  Neptuninas, 
Mirantes  quid  celsa  sibi  tot  carbasa  vellent, 
Armorumque  ingens  strepitus:  quam  flamine  divam 
Tam  placito  comitans  frenato  equitaret  in  Euro, 
Ipsemet  Hippotades  ac  cunctum  insterneret  aequor. 
Pro  se  quaeque  adeunt  propius,  sponsaeque  carinam 
Adnantes,  mollem  casiae  quem  efflabat  odorem, 
Naribus  accipiunt  avidis:  nova  gaudia  mentes 
Exhilarant,  stactaeque  bonus  capit  nalitus  omnes. 

Sequitur  deinde  regina  in  tbalamo  cubans,  ut  Cleo- 

patra  a  Plutarcbo  descripta ,  quem  tam  praeclare  imita- 

tus   est   Sidronius  Hosschius.    Est  autem  ea  pars  puL 

cberrima  ex  carmine  Dammani,  quam  si  per  se  spectes, 

elegantiae  nomen  tuetur$    si  cum  Hosscbio  compares , 

hujus  luce  obscuratur.    In  alio  poemate  Dammanus  de- 

scribit  introitum  Pieginae  in  urbem  Edinburgum,  varia- 

qne  solemnia,  pompae  ordinem ,  arcus  ,  lusus,  et  quae 

in   publica  omnium  laetitia   fieri  solent.    Spectatorum 

oeulos  et  animos  in  se  convertebant   Aethiopes ,  mira 

arte  vestiti. 

Vultibus  Aethiopes  atris,  crisposque  capillos, 
Collaque  cum  suris  et  bracliia  tinctibus  atri : 
Infiina  cretatis  albentes  crura  cothurnis: 
Brachiaque  arniillis  infra  supraque  refulgent. 
Candiduli  ex  ima  dependent  aure  cylindri. 
Annulus  in  labris  personae  prominet  aureus: 
Multaque  per  nigros  auri  ardet  mica  capillos. 

Vestitus  sane ,  ut  versus  Dammani ,  non  valde  venus- 
tus.  Pauca  ejusdem  Elegiaca,  quae  dedit  Gruterus  ,  be- 
roicis  longe  inferiora  sunt. 


HUBERTUS  GOLTZIUS 

VENLONIANUS. 
N.  1526.    M.  1583. 


Goltzius  in  sculpendis  antiquitatis  monumentis  ma- 
num  et  oculos  habebat  eruditissimos.  Eo  pulcnrae  anti- 
quitatis  genere  eximie  delectabantur  Marcus  et  Guido 
Laurini,  fratres,  Domini  d.e  Waetervliet,  quorum  opera 
et  liberalitate  A«.  1558  Italiam,  Franciam  et  Germani- 
niam,  perlustravit,  omnia  conquirens,  Graecae  Roma- 
naeque  venustatis  vestigia.  Ac  Romanis  adeo  placuit  in- 
defessa  Goltzii  diligentia,  qua  de  urbe  praeclare  mere- 
batur,  ut  eum  Senatus  in  Capitolium  admiserit,  omnium 
rerum  copiam  fecerit,  et  civitate  Romana  donaverit. 
Nomen  Goltzianum  summis  laudibus,  poetarum  etiam 
ei  aequalium ,  fuit  nobilitatum.  Nec  ipse  a  Musis  Latinis- 
erat  alienus.  Gruterus  Tom.  II  Del.  p.  471 — 474,  dedit 
Hodoeporicum  illius ,  in  quo  gratum  erga  Laurinos  ani- 

mum  profitetur.  Diversa,  inquit?  hominumsunt  studia, 
ego  historiam  amo  ,  monumenta  Italiae  ?  effigies  ?  numos. 

Istis.audacem  in  rebus  me  fecerat  esse 

Laurinus,  prompto  promptus  in  officio: 
Laurinus  Phoebi  lauro  tam  dignus,  ut  inde 

Traxerit  excellens  nominis  augurium. 
Ibam  per  varias  Germani  sideris  oras, 

Subvectus  fluvio,  Rhene  vetuste,  tuo. 
Huic  ego  Romanosque  duces  Romanaque  bella, 

Et  veterum  exsculpsi  clara  tropbaea  patrum. 
Nilque  adeo  visu  dignum  antiquumque  notabam 

Quod  non  in  similes  iret  ab  arte  notas. 

Ut  Secundus  sculpturam  cum  poetica,  ita  Goltzius 
poeticam  cum  sculptura  conjunxit ,'  poeta  inferior  Se- 
cundo  magis,  quam  Secundus  inferior  Goltzio  sculptor» 


HUGO  FAVOLIUS 

MIDDELBURGENSIS. 
N.  1523.    M.  1585. 


Patavii  medicinae  studuit,  factoque  per  Italiam  et 
regnum  Constantinopolitanum  itinere  ?  eam  artem  fecit 
Antverpiae.  Scripsit  Hodoeporici  Byzantini  libros  III 
Lov.  A°.  1563.  Paquot.  Tom.  YII  Mem.  pag.  388  sqq. 
dicit  carmen  illud  esse  perspicuum  et  castigatum,  sed 
minus  vividum  ?  altum  et  venustum.  Particulam  itineris 
idem  nobis  impertiit  pag.  390  ?  ubi  Favolius  describit 
festum  Ramazanis. 

Quin  Turcae  propria  pro  relligione  quotannis 

Tristia  concipiunt  anirais  jejunia  raoestis 

Per  triginta  dies,  totum  dum  lumine  Phoebe  » 

Increscens,  minuensque,  suumque  peregerit  orbem, 

Quos  ullo  prorsus  tostae  sine  munere  frugis 

Perdii  agunt  instar  bubonum :  at  luce  peracta, 

Cum  nox  approperat  fuscis  obducta  tenebris, 

Templa  adeunt,  positis  illic  accumbere  mensis 

Assueti,  et  laeto  convivia  ducere  coetu: 

Aut  nocturna  domi,  Veneri,  genioque  litantes 

Quisque  suo,  celebrant  lauta  convivia  mensa: 

Et  noctem  insoranes  ducunt,  quara  longa,  jocisque 

Atque  voluptatis  genere  orani,  et  gaudia  miscent: 

Denique  mille  cient  spatiosa  per  atria  ludos. 

Tumque  coronantur  lucentibifs  undique  lycbnis 

Turresque  et  convexa  sacri  laquearia  templi. 

In  quibus  sane  non  intelligo,  quid.  quisquam  jure 
reprehendat.  Nolim  tamen  Paquoto  obloqui ,  qui  Favolii 
carmen  non  viderim.  Est  autem  festorum,  quae  Turcae 
agunt,  praecipuum  sic  di c tum  Ramazan  ?  in  honorem 
novae  lunae.  Haec  singulis  novem  mensibus  celebrant. 
Per  dies  cibo  et  potu  omni  omnino  abstinent  ?  eosque 
dormiendo  plurimi  transigunt.  Noctu  autem  vivunt  et 
genio  indulgent.  Yix  a  templo  sanctae  Sofiae  signum  est 
datum  solem  occidisse ,  quum  omnes ,  quasi  uno  impetu 
fistulas,  tabaco  jam  repletas,  incendunt. 

Brouckhusius  ad  Propert.IV.  2.  14.  miratur  Favolium 
tam  parum  etiam  apud  nostrates  notum  esse,  eumque 
vocat  poetam  non  proletarium. 

FRANCISCUS  HAEMUS 

INSULENSIS. 
N.  1521.    M.  1585. 


Haemus ,  presbyter  et  Gymnasio  Cortracensi  praefe- 
ctus ,  varia  edidit  carmina ,  quae  recensent  Sweertius  et 
Foppensius.  Gruterus  Tom.  II  Del.  p.  881 — SS^k,  pauca 
ex  omni  farragine  excerpsit.  In  his  est: 

CONSECRATIO  MENSAE. 

Omnia  qui  vegetas,  qui  vultu  cuncta  serenas, 
Christe!  tuo,  precor,  huc  tacito  delabere  motuj 
Felicesque  epulas  felicia  pocula  nobis 
Esse  velis,  animosque  adeo  praesentia  nostros 
Exhilaret  tua;  teque  cibos  cyathosque  per  omnes 
Commisce,  sapiant  ut  te  potusque  cibusque. 

Qualis  precatio,  tales  epulae,  quas  ex  mundo  Hae- 
miano  apposuit  Gruterus ,  nec  alia  multum  diversa  fore 
suspicor.  Paquot.  Tom.  YI.  Mem.  pag.  294 ,  dedit  Ele- 
giam  Haemi ,  in  excidium  Tarvannae  A°.  1553 ,  quae 
melior  est. 

Ah!  vetus  urbs,  multos  olim  regnata  per  annos, 

Urbs  celebris  multa  religione  Dek 
Ah!  nimium  confisa  armis,  nimium  inclyta  bello, 

Debueras  Nemesin  pertimuisse  gravem. 
Jam  toties  eversa  olim,  totiesque  refecta, 

Tu  tibi  debueras  imposuisse  modum. 
Debueras  veterum  exemplis  prudentior  esse, 

Quis  fuit  exitio  non  tenuisse  modum. 
Sic  cecidit  dominae  Caithago  illa  aemula  Romae, 

Sic  quae  de  casta  Pallade  nomen  habet. 
Sic  Sparte,  sic  alta  Tyros,  Cadmeaque  Thebe, 

Sic  quam  de  gemino  verberat  unda  mari. 

HENRICUS  HARIUS 

GELRUS  EX  COMITATU  ZUTPHANIENSI. 
N.  1540. 


Natus  honesto  genere,  Lovanii  jurisprudentiae  operam 

dedit  5   in  patriam  reversus ,  Praefecturae  Zutphaniensi 

ab  actis  fuit.    Quo  munere  brevi  post  deposito,  juventu- 

tem  literas  Latinas  et  Graecas   publice   docere   coepit. 

Graecas  quidem  quam  probe  intellexerit ,  hinc  apparet, 

quod  se  versus  eo  sermone  scripturum  esse  minatur,  si 

amicus  sibi  exemplo  praeeat  p.  71.    Zutphania  ab  His- 

panis  capta  et  crudeliter  vastata,  fuga  sibi  eonsuluit, 

inque  Westpbaliam  habitatum  concessit.    Ibi  maximam 

Tristium  partem  composuit ,  in  quibus  suas  et  reipubli- 

cae  calamitates  deflet.   Ingenium,  inquit  Cannegieterus , 

Praef.  pag.  XXIII,  aptum  habuit  carminibus,  vena  non 

vulgari ,  leniter  et  dulce  "fluenti.    Ovidium  prae  ceteris 

poetis  dilexisse  videtur ,   naturae   ductu ,   credo ,   nec 

tamen  praeter  consuetudinem  poetarum  Germanorum, 

qui  illo  saeculo  floruerunt.    In  nonnullis  Lucilio  mihi 

similior  videtur  quam  Yirgilio ,  quem  ursae  more  versus 

finxisse  nonnulli  prodiderunt.  De  Lucilio  Horatius : 

Si  foret  lioc  jiostrum  fato  delatus  in  aevum 
Detereret  sibi  multa. 

Haec  fere  de  Hario  Cannegieterus ,  a  quo  poetam  Si- 
cambrum  in  lucem  esse  vindicatum,  merito  laetabatur 
Burman.  ad  Anthol.  Lat.  Tom.  II  pag.  125.  Sunt  autem 
libri  Tristium  quatuor,  quos  Cannegieterus  a.  1766  vul- 
gavit.  Praeterea  Harius  etiam  scripsit  Elegiarum  heroi- 
caruui  librum  unum  Coloniae  A°.  1585  editum,  quem 

frustra  se  quaesivisse  dicit  Cannegieterus ,  nec  ego  un- 
quam  vidi.  Cognovi  tamen  e  bibliotheca  Eruditi  orbis 
(Boekzaal  der  Geleerde  Wereld  A<\  1767  mens.  octobr. 
pag.  460)  Cannegieterum  brevi  post  hunc  libellum  esse 
nactum.  Continebantur  epistolae  modo  quinque ,  disti- 
cha  283.  Ex  specimine  ibi  prolato  si  judicare  liceat, 
valde  optem  ut  etiam  hoc  Harii  opusculum  denuo  fuisset 
editum.  MSS.  autem  Cannegieteri  possident  et  servant 
cognati.  Sed  ex  Tristibus  poeticam  Harii  facultatem  satis 
cognoscemus.  Jam  primum  se  ad  Ovidii  exemplum  ita 
lectori  excusat: 

Hoc  opus  horrisono  bellorurn  tempore  feci, 

In  quo,  ni  placeant,  qualiacunque  legis, 
Cladibus  oppressus,  dum  surgeret  istud,  iniquis, 

Et  curis,  reputa,  pluribus,  auctor  eram. 
Mens  hebetata  malis  torpebat,  et  otia  tempus 

Pieridum  studiis  non  satis  apta  dabat. 
Si  vitii  quid  inesse  vides,  ut  forte  videbis, 

Sortis  et  afflicti  temporis  esse  puta. 
De  quibus  admonitus,  paullo  magis,  auguror  aequus 

Censor  in  auctorem  me,  bone  lector,  eris. 

Hanc  Hario  veniam  nemo  aequus  negabit.  Sed  ea  illi 
longe  pluribus  locis  ,  quam  Ovidio  est  tribuenda.  Non 
me  latet  quid  in  Ovidii  Tristibus  nonnulli  culpent,  quod 
nempe  justo  saepius  eadem  chorda  oberret.  Atistiju- 
dices  sunt  nimis  fastidiosi ,  et  naturam  humanae  tristitiae 
aut  ignorant  aut  ignorare  volunt.  Harius  autem  in  Tris- 
tibus  ampliorem  habuit  materiam,  qui  miserias  patriae 
cum  suis  conjungat.  Hinc  major  in  eo  varietas.  Sed  in 
suavi  et  casto  dicendi  genere ,  arte  et  ingenio  multum  ab 
Ovidio  superatur.  Ut  enim  Catapotica,  Climata,  Cei- 
melia,  Phtisis,  aliasque  elegia  indignas  voces  omittam, 
multa  carmini  immiscet,  quae  solutae  orationi  tantum 

propria  sunt,  pauca  minus  Latina,  rara  in  leges  metri 
peccantia.  Quod  pag.  7  legimus  , 

Pluribus  in  nostras  quod  prorupisset  in  aedes, 

illud  nescio  an  non  erroribus  typographicis  sit  annume- 
randum ,  qui  irrepserunt  multi.  Quae  reliquae  Harii 
fuerint  artes ,  melius  discemus  ex  locis  nonnullis ,  quae 
aut  ab  Ovidio ,  aut  a  Petro  Lotichio  imitatus  est.  Utrum- 
que  enim  poetam  diligenter  legit.  De  Lotichio  primum 
videamus.  Harius  pag.  11. 

Perque  domos  dantur  funera  perque  forum. 
Lotich.  V.  El.  13  vs.  32. 

Perque  domos  dantur  basia  perque  vias. 
Harius  pag.  18. 

Horrida  vicinis  lucent  incendia  campis. 

Lotich.  pag.  5. 

» 

Interea  lucent  totis  incendia  campis. 
Harius  pag.  19. 

Quam  bene  pugnatum  fuit  olim,  quando  parandae 

Instrumenta  viro  nulla  fuere  necis. 
Oppida  cum  sulcus  circummuniret  aratri^, 

Nec  fossis  altis  agger  amictus  erat. 
Machina  non  liominum  fundebat  ahenea  caedi, 

Nullaque  frangendis  moenibus  apta  globos. 

Haec  ut  ferri  possint,  nihil  ad  suavitatem  Lotichia- 
nam.  Lotich.  pag.  9. 

Quam  bene  pugnabant  olim,  cum  moenia  nondum 
Turribus,  aut  fossis  oppida  cincta  forent. 

Machina  nec  volucres  torqueret  alicnea  glandes, 
Sed  gererent  partes  ensis  et  hasta  suas. 

Nota   sunt  Lycurgi  .   Agidis ,   Agesilai ,  ahorumque  a 

Plutarcho  memorata  dicta ,  qui  rogantibus ,  cur  muro  ur- 
bem  non  cinxissent,  viros  essepro  muris?  respondebant: 
de  qua  re  et  interpretes  ad  Plutarchum,  et  Claudiani 
Carm.  XYII.  153.  ubi  Lycurgus  Civihus  et  vetitis  ignavo 
credere  muro,  Tutius  objecit  nudam  Lacedaemona  hel- 
lis.  Hinc  profecerunt  Georg.  Sabinus  in  Epigr.  in  mu- 
nitiones  urbium  Germanarum,  quod  legitur  in  Libello 
Epistolarum,  edito  post  Carmina  illius;  et  Petrejus  Tiara 
de  Frisiorum  veteri  militari  disciplina  in  Delic.  poeta- 
rum  Belgic.   Tom.  IV  pag.  372. 

Marmoreis  altas  incingi  moenibus  urbes 
Egregium  multi  magnificumque  putant. 

Ast  ego  virtutum  muniri  robore  civeis 
Fortius,  atque  viris  dignius  esse  puto. 

Sed  omnium  praeclarissime  rem  eandem  tractavit  S. 
Hosschius  III  Eleg.  XII,  pag.  92. 

Quam  bene  pugnabant  olim  cum  moenia  cives, 
Cum  vigor  et  robur  gloria  Martis  erant. 

Ad  Harium  revertamur.  Hic  pag.  20. 

O!  quoties,  strepitum  foliis  edentibus,  hostem 
Terribiles  credunt  approperare  pedes. 

Lotich.  pag.  61.  ; 

Ah!  quoties,  strepitum  ramis  facientibus  altis, 
Hostiles  aliquis  credit  adesse  pedes. 

Quod  ibi  paulo  ante  dixerat  Lotichius  : 

Morte  piae  graviora  timent  fugiuntque  puellae, 
Inque  sinu  matres  pignora  cara  gerunt. 

Illud  Harius  ita  mutavit : 

Aufugiunt  leto  veritae  graviora  puellae, 

Quaeque  gemnt  matres  pignora  rapta  sinu. 

In  his ,  quae  adhuc  laudavi ,  pauca  sunt  ingenuae  imi- 
tationis ,  quae  aliorum  inventis  aliquid  de  suo  addere 
solet,  et  flosculos  de  terra  aliena  in  suos  hortos  transfert, 
ut  ibi  videantur  esse  nati.  Servile  fere  factum  est ,  quod 
indicabo.  Egregie  cantaverat  Lotichius  pag.  5. 

Fortunate  senex,  tu  mollia  vere  salubri 
Otia,  quod  toto  pectore  laetor,  agis. 
Nascentemque  diem,  decedentemque  salutas. 

Quid  Harius?  ad  verbum  prope  haec  transtulit7 
pag.  49. 

Te  requies  jucunda  fovet,  tu  vere  nitenti 

Otia,  quo  multum  nomine  laetor,  agis. 

Nascentem  solem  decedentemque  salutas. 

Ovidium  singulis  fere  paginis  referre  studet ,  at  ple- 
rumque  cautius.  Color  tamen  Tristium  et  Epistolarum 
Ponticarum  ubique  enitescit.  Agit  etiam  liberius  ut7 
pag.  99. 

Memnona  si  genitrix,  si  flevit  mater  Achillem, 
Si  tangunt  ullas  funera  moesta  Deasj 

Ede  tui  luctus  tristes  elegeia  voces, 

Justa  movet  sensus  jam  quia  causa  meos. 

Non  cepit  elegantiam,  quam  Ovidius  in  repetita  voce 
mater  quaesivit.    Facile  potuisset 

Memnona  si  genitrix,  genitrix  si  flevit  Achillem. 

Ita  vero  Ovid.  III.  Amor  9. 

Memnona  si  mater,  mater  ploravit  Achillem, 

^Et  tangunt  magnas  tristia  fata  Deas; 
Flebilis  indignos  elegeia  solve  capillos; 

Ah!  nimis  ex  vero  nunc  tibi  nomen  erit. 

Melius  Ovidium  imitatur  Janus  Dousa  fil.  Carm.  p.  68. 

Si  magna  Adonin  ftevit  amissum  Venus, 
Si  rosea  nigrnm  Memnonem  luxit  parens, 

Lacrymisque  lessum  filio  fecit  Thetis , 
Et  tristia  ipsos  fata  tangunt  coelitesj 
An  abstinere  patriam  luctu  gravi 
Pudor  abstinebit? 

Plura  ex  Ovidio  afferre  nihil  attinet.  Yidetur  autem 
Harius  rectam  imitandi  rationem,  non  ultimam  poetae, 
recentioris  praecipue,  virtutem ,  non  tenuisse. 


EILARDUS  AB  ALMA 

FRISIUS. 
M.  1586. 


Suffridus  Petrus  in  decade  XIV  de  scriptoribus  Fri- 
siae ,  dicit  se  nihil  de  Alma  comperisse ,  nisi  quod  Bel- 
lum  Giganteum  scripserit,  quem  librum  forma  quarta 
prodiisse  ex  officina  Sanctandreana  A°.  1587.  Sweertius 
eum  obiisse  narrat  annos  natum  duos  et  viginti ,  et  Abra- 
hamum  van  der  Milium  domum  funestam  esse  consolatum. 
Idem  dedit  epitaphium  a  Lamberto  Ludolpho  Daven* 
triensi  in  eum  compositum ,  elegans  cpiiderm  et  latinum  5 
sed  in  quo  Hermolai  Barbari  in  Agricolam  et  aliorum 
epigrammata  nimis  imitatur.  Eilardus  bellum  illud  cjua- 
tuor  libris  confecit.  Ex  Graecis  etiam  et  Latinis  olim  in 
eodem  argumento  versati  sunt ,  quorum  labores ,  si  pauca 
Claudiani  excipias ,  perierunt.  Sed  Frisius  ne  levissimum 
cjuidem  tanti  detrimenti  solamen  adtulit.  Nam  si  vel 
solus  Yirgilius  ea  repetat ,  quae  malo  exemplo  ipsi  eri- 
puit,  nihil  fere  remanet,  nisi  verba  quaedam  nuda  et 

Gigantum  nomina.  Eilardus  totum  Virgilium  memoriter 
tenuisse  videtur ,  atque  ipsi  singulos  facienti  versus 
singuli  ex  Virgilio  ad  manum  fuisse ,  ad  quos  ille  suos 
formavit  ,  neque  hos  tantum ,  sed  ipsam  quoque  rerum 
historiam ,  fabulas  ,  Deos ,  orationes  5  verbo  dicam ,  mu- 
tato  nomine  parvam  quamdam  Aeneidem  in  bello  Gigan- 
teo  repetiit.  Alexander  quidam  Rosaeus  conflavit  Chri- 
stiadem  ex  Centonibus  Virgilianis  ed.  Roterod.  1653. 
Hic  tamen  ingenue  fatetur  se  Maronis  tubam  inflare. 
Frisius,  contra  morem  gentis  suae,  dolo  malo  usus,  bo- 
nis  alienis  gloriatur.  Exempla  temere  ex  poemate  petita 
propositum  nostrum  testabuntur.  Lib.  I  Tom.  I  Del. 
Grut.  pag.  17. 

Coelestes  ut  opes  et  lanientabile  regnum 
Eruerint  Superi,  longa  est  narratio,  longae 
Ambages,  ferus  in  sceleratos  Jupiter  omnes. 

Virg.  II  Aen.  vs.  4. 

Trojanas  ut  opes  et  lamentabile  regnum 
Eruerint  Danai. 

Virg.  I  Aen.  vs.  341. 

Longa  est  injuria,  longae 
Ambages 

Alma  Lib.  I.  pag.  18. 

Hoc  Juno  velit,  et  magno  mercetur  aduller. 
Creditis  anne  etiam  manes  sperare  sepultos 
Fraternas  acies,  et  debita  jura  parentum? 
Imperium  quale  et  quae  surgere  regna  viderent 
Robore  conjuncto  et  fratrum  comitantibus  armis. 

Virg.  II  Aen.  vs.  104. 

Hoc  Ithacus  velit,  et  magno  mercentur  Achivi. 
Virg.  IV  Aen.  vs.  34. 

Id  cincrcm  v^ut  manes  credis  rurarc  sepultos? 

io 

Yirg.  IV  Aen.  47  et  48. 

Quamtu  urbem  soror  hane  cernes,  quae  surgere  regna 
Conjugio  tali,  Teucrum  comitantibus  armis. 

Alma  I  pag.  19. 

Illae  augent  furiale  malum,  penitusque  medullis 
Vipeream  inspirant  animam,  falluntque  veneno. 

Virg.  VII  Aen.  350. 

Fallitque  furentem 
Vipeream  inspirans  animam. 

Alma  I  pag.  19. 

Ut  cum  prima  dies  lustravit  lampade  mundum, 
Quae  loca  Terrigenae  teneant,  hominesne  feraene; 

Virg.  I  Aen.  308. 

Qui  teneant  (nam  inculta  vident)  hominesne  feraene. 

Virg.  VII  Aen.  148. 

Postera  quum  prima  lustrabat  lampade  terras 
Orta  dies. 

Alma  Lib.  II  pag.  77. 

Instat  vi  pater  omnipotens,  solumque  per  omnes 
Typhonem  petit,  in  solo  Typhone  moratur. 

Virg.  II  Aen.  491. 

Instat  vi  patria  Pyrrhus 

Virg.  IX  Aen.  438. 

Solumque  per  omnes 
Volscentem  petit,  in  solo  Volscente  moratur. 

Atque  eadem  omnino  totius  carminis  est  ratio.  Lib.  III 
pag.  101.  Arcas  erat  portae  custos ,  —  similem  fingit 
historiam  Virgilianae  de  Niso  et  Euryalo,  Lib.  IX  vs.  178. 
Nisus  erat  portae  custos  sqq.  Lib.  IV  pag.  135,  verbis 
pene  Virgilianis  Deorum  laetitiam  canit,  qui,  ut  Trojani 

apud  Virg.  II  Aen.  26,  urbe  relicta,  castra  hostilia  vise- 
bant.  Interdum  a  Virgilio  nonnihil  discedit,  ut  Lib.  IV 
p.  125.  Locus  Virg.  est  IX  Aen.  57  sqq,  ubi  Turnus 
Aeneadas  obsidens  : 

Huc  turbidus  atque  huc 

Lustrat  equo  muros,  aditumque  per  avia  quaerit 

Sequitur  longe  pulcherrima  comparatio  lupi  pleno 
ovili  insidiantis.  Hic  vero  Virgilium  deseruit  Alnla,  et 
nugas  in  Tragoedia  egit : 

In  campis  veluti  cum  subdolus  auceps 
Insidias  avibus  molitur,  et  arte  repostus 
Ora  bovis  praefert  simulati:  aut  acer  equina 
Diffundit  cervice  jubas,  graditurque  superbe 
Insultans  campo ,  et  miseris  perdicibus  instat 
Fraude  nova,  donec  profugas  in  retia  cogat. 

Miseret  me  hominis  Frisii,  qui  in  tantam  imitandi 
servitutem  prociderit.  Credo  enim,  si  suo  ingenio  vo- 
luisset  obsequi,  illud  ipsi  non  fuisse  defuturum.  Lib.  I. 
pag.  36.  versibus  ita  laudat  principem  Phrysium  (sic 
Frisiorum  nomen  iis  temporibus  saepe  scribebant) : 

In  medio  strepitum  admirans  molemque  theatri 
Marmoream  princeps  Phrysius ,  dum  singula  lustrat , 
Adspicit  externos  peregrina  veste  Quiritum 
Affixos  lateri  procerumque  in  sede  receptos : 
Foedera  quod  nunquam,  contrariaque  arma  secuti 
Saepe  sui  memorem  Romam  fecere  merendo. 
Aemulus  hos  cernens,  ne  tanto  cedat  honori, 
Exardet:  mentem  dolor  et  bene  conscia  virtus 
lncitat  et  magna  testatur  voce  per  omnem 
Consessum.   Solos  immenso  Teutonas  orbe 
Supra  homines,  supra  ire  Deos,  armisque  fideque. 

Rei  auctor  est  Tacit.  Ann.  XIII.  54.  Verritus  et  Malo- 
rix,  »profecti  Romam,  dum  aliis  curis  intenlum  Nero- 
»nem  opperiuntur,  inter  ea  ,  quae  barbaris  ostentantur , 

»intravere  Pompeji  Theatrum,  quo  magnitudinem  po- 

»puli  viserent.    Illic   per  otium  (neque  enim  ludicris 

»ignari  oblectabantur)  dum  concessum  caveae,  discri- 

»mina  ordinum,    quis  Eques,   ubi  Senatus,   percun- 

»ctantur,  advertere  quosdam  cultu  externo  in  sedibus 

»Senatorum,   et  quinam  forent  rogitantes ,   postquam 

»audiverant,  earum  gentium  legatis  id  bonoris  datum, 

»  quae  virtute  et  amicitia  Romana  praecellerent :  nullos 

»mortalium  armis  aut  fide  ante  Germanos  esse  excla- 

» mant  ?    degrediunturque  et    inter   Patres   considunt. 

»Quod  comiter  a  visentibus  exceptum,   (juasi  impetus 

»antiqui  et  bona  aemulatione."  Non  valde  dissimilis  fuit 

Amelandiorum  legatio  ad  Protectorem  Cromwellium  A°. 

1652.  —  In  T.  III  Delit.  Belg.  p.  840,  legitur  CarmenL. 

Pithopoei  in  Gigantomachiam ,  cujus  altera  editio  etiam 

prodiit  A°  1603,   eidemque  praefixum  est  Hieronymi 

Magii  de  Gigantibus  caput  quartum. 


PETREJUS  TIARA 

WORCOMIUS. 
N.  1514.    M.  1586. 


,  Magno  labore  et  sumtu  constabant  olim  doctrinae. 
Quod  unicuique  nunc  domi  fere  in  promtu  est,  hoc  qui 
tunc  discere  volebant,  peregre  quaerendum  erat.  Sed 
augebat  ipsa  difficultas  ardorem  hominum ,  quem  in  hac 
facilitate  antiquo  illo  non  esse  majorem,  exemplis  doce- 
mur.    Ita  et  Petrejus  Italiam,  Franciam  et  Germaniam 

literarum  causa  visit ,  Medicinae  in  primis ,  quain  deinde 
in  tribus  Academiis,  Duaci  nempe,  Leidae  et  Frane- 
querae  docuit.  Graeci  sermonis  quam  peritus  fuerit  7 
apparet  ex  interpretatione  Euripidis  Medeae,  Gnomarum 
Theognidis  et  aliorum.  Ingenii  poetici  specimen  reliquit 
longam  satis  Elegiam  de  Nobilitate  et  Disciplina  militari 
veterum  Frisiorum  ed.  1597,  et  repetitam  a  Grutero 
Tom.  IY  Del.  pag.  372 — 379,  addita  longiore  ejusdem 
altera,  de  Nobilitate  ,  ejusque  veris  insignibus,  p.  379. 
Ego  carmen  de  militari  disciplina  non  sine  summa  vo- 
luptate  perlegi,  cum  ob  sententiarum  gravitatem  et  vim, 
liberoFrisio  dignam,  tum  ob  versuum  nativam  quandam , 
etnon  fucatam  simplicitatem.  Tyrtaeum  aliqueminterdum 
mihi  audire  videbar.  Hoc  inprimis  spectat  Tiara ,  ut  cives 
suos  ad  arma  et  bellum  contra  Hispanos  hortetur ,  nec 
se  inertes  muris  contineant ,  agricolas  miserae  caedi  et 
agros  vastitati  relinquentes.  Nos  more  nostro  pauca  ex 
egregio  carmine  delibabimus. 

Arma ,  dicit  pag.  376 ,  nobis  non  deerunt : 

Uno  namqne  licet  multa  parare  bove. 
Triginta  abduci  distentas  ubere  vaccas 

Unius  e  stabulis  vidimus  agricolae. 
Haec  toti  potuit  collecta  pecunia  pago , 

Ni  virtus  animo  deforet,  arma  dare. 

Ipsi  porro  pro  salute  nostra  stemus ,  sine  militum 
mercenariorum  auxilio.  Nam  quales  sunt  isti  auro  empti 
adjutores? 

Hac  ratione  duplex,  mihi  credite,  quaeritur  liostis, 

Aut  ipsis  potius  rebus  habete  fidem. 
Quo  scelere  abstinuit  se  mercenarius  hostis, 

Quae  stupra  et  quae  non  fccit  adulteria? 
Addc  ctiam  crcptam  mulfis  cum  sanguine  vilam, 

Fuilaque  ct  exhnustas  suraptibus  addc  dorao 

An  majorem  Britannis  curam  rerum  nostrarum  fore 
creditis  \  quam  nobis  ipsis  ? 

Non  erratis,  erit  Frisiorum  cura  Britannis, 
Cura,  sed  ut  reliquura  nil  habeamus,  erit. 

Si  vos  ergo  malorum  pigeat .  viri  estote : 

Una  malis  medicina  super  Mavortia  virtus. 

Hanc  solam  duris  poscite  rebus  opem. 
Hanc  colite  et  festis  hanc  exercete  diebus 

Post  sacrum  patriae  relligionis  opus. 
Ficta  gerat  pubes  abiegnis  praelia  contis, 

Et  falsis  pugna  certet  imaginibus. 

Denique  suadet  ut  lex  sanciatur,  quae  omnes  cives 
arma  capere  jubeat : 

Pro  patria  ne  quis  discrimina  Martis  adire , 

Et  grave  militiae  ferre  recuset  onus. 
Hanc  instaurari  res  nostrae  et  tempora  cogunt, 

Hac  sine  iibertas  nulla  neque  ulla  salus. 

Quae  de  militari  Frisiorum  disciplina  diximus ,  ea» 
dem  dicta  sint  de  vera  nobilitate.  Neque  tamenfacere 
possum  cruin  adscribam  verba,  quibus  suavissimus  Tiara 
illud  poema  finit : 

Haec  Frisius  cecini  Frisiis  oracula,  divum 

Instinctu,  et  patrii  tactus  amore  soli. 
Haec  eadem  et  Batavis  cecini  pugnacibus  olim, 

Maxima  pars  vitae  quos  apud  acta  meae  est. 
Quamvis  fida,  fide  tamen  naec  mea  dicta  carebunt, 

Et  Libyci  rapient  irrita  verba  noti. 
Cur?  quia  quae  moneo  non  sunt  popularia,  nec  quae 

Sperem  principibus  posse  probare  viris. 

FRANCISCUS  RAPHELENGIUS 

ANTVERPIENSIS. 
Floruit  a.  1587. 


Inter  sui  temporis  poetas  numeratur,  ait  Sweertius , 
Ath.  Belg.  pag.  251.  Scripsit  poemata  varia  et  docta, 
sed  sparsim,  et  Elogia  in  quinquaginta  imagines  docto- 
rum  virorum.  Grut.  Tom  IY  Del.  pag.  1—2,  bina  dedit 
poematia ,  ut  hoc  in  Macrobium  Isaaci  Pontani. 

Macrobii  falsum  nomen  jam  pene  vetustas 

Fecerat  et  doctis  invida  barbaries. 
At  tu  Macrobio  nomen  Pontane  decusque 

Restituis  libris  fretus  et  ingenio. 
Fide:  hic  te  rursus  felLx  labor  auspice  Musa 

Efficiet  fama  perpete  Macrobium. 

Fuit  autem  filius  Francisci ,  illius  qui  in  Academia 
Leidensi  literas  Hebraeas  cognatasque  Hebraeis  docuit. 


ANDREAS  HOYUS 

BRUGENSIS. 
Floruit  a.  1580. 

Hoyus  primum  in  Scholis ,  deinde  in  Academia  Dua- 
cena  docuit,  literarum  Graecarum  et  Eloquentiae  His- 
toriaeque  professor  regius.  Yir  fuit,  judice  Foppensio, 
Bibl.  Tom.  I  pag.  53,  ingenio  ac  judicio  praestans , 
animo  candidus  ,  moribus  tractabilis  ,  versu,  praesertim 

Catulliano,  amoenus.  Scripsit  Matthaeum  et  Macha- 
baeum  Tragoediam  A°.  1587,  Elegias ,  et  Ezechielem 
poetica  paraphrasi  illustravit,  et  alia,  unde  Gruterus 
Tom.  II  Del.  pag.  1139 — 1145,  sua  excerpsit.  In  prae- 
ludia  Justi  Richii  poetae ,  haec  habet : 

Lahra  caballino  tibi  largius  ebria  fonte, 

Parnassi  sacro  somnia  monte  tua, 
Musarum  et  Charitum  et  diae  secreta  Suadae 

Usurpata  tuis  sedulo  luminibus. 
Foedera  cum  Phoebo,  cum  Pallade  foedera:  quidquid 

Enthea  solemni  turba  furore  sonat. 
Quae  fontem  cum  monte  sacro,  cum  Pallade  Phoebum, 

Cum  Charisin  Musas  teque  Suada  sonant. 

Sed  ex  his  jam  satis  apparet  Hoyum  esse  Deum  mino- 
rum  gentium. 


JOANNES  CARPENTEIUS 

ATREBAS. 
Floruit  a.  1588. 


Fuit  hic  in  patria  sua  causarum  patronus ,  et  a  fori 
negotiis  quietem  et  recreationem  in  Musarum  studio 
quaesivit.  Sweertius,  quivocat  poetam  felicem  etinsignem, 
refert  eum  scripsisse  heroico  carmine  Paraphrasin  in 
Jesaiam  prophetam,  Antv.  1588 ,  Yitam  S.  Benedicti  et 
Malchum  Maroniadem ,  seu  Monachum  fugitivum  ex 
Hieronymo.  Quod  postremum  Carmen  Grut.  Tom.  I 
Del.  pag.  951 — 971  ,  retulit.  Ipse  Malchus  de  se  ita 
narrat ,  pag.  952 : 

Solus  utrique  haeres,  spes  et  pia  cura  parenti, 

Delitiumque  fui:  donec  crescentibus  annis, 

Vix  prima  malas  umbrantem  pube  rubentes, 

JNec  quid  amor,  quid  hymen,  quid  erant  connubia  prorsus 

Curantem,  vinclo  subigi  voluere  jugali. 

Saepe  pater  dixit :  debes  mihi  nate  nepotes. 

Saepe  nurum^,  genitrix,  debes  mihi  nate  pudicam. 

Horrebam  ad  tales,  ut  ad  alta  tonitrua,  voces. 

Jam'dudum  exosus  dominae  crudele  maritae 

Servitium  et  socii  non  mitia  jurgia  lecti. 

Quum  igituf  parentes  Malclium  cogere  vellent ,  fugit 
per  loca  avia ,  ac  tandem  post  longos  errores ,  pag.  952  : 

Prospicit  obscuris  parvam  sub  vallibus  aedem, 
Et  circum  muros  humiles,  et  rara  domorum 
Tecta,  levesque  tubis  erumpere  in  aera  fumos. 
Accessi,  fames  urgebat,  portaeque  propinquo. 
Forte  senex  illic  consederat,  otia  nam  tum 
Sol  medium  scandens  suadebat  flammeus  orbem, 
Et  globulos  numerans  filo  pendente  rotatos, 
Nescio  quid  tacite  secum  per  labra  sonabat. 

Senex  illum  invitat  et  hospitio  fovet ,  volensque  vo= 
lentem  in  ordinem  suum  recipit.  Ibi  annos  aliquot  cum 
Monachis  degit.  Ecce  autem  memoria  parentum  et  rei 
familiaris  Malchum  e  solitudine  ad  homines  et  vitae 
civilis  usum  revocat.  Carpenteius  in  discessu  Malchi  a 
pio  patre  imitatur  discessum  Aeneae  a  Didone ,  nimia 
interdum  licentia.  In  itinere  capitur  a  latronibus.  Fit 
custos  pecoris  herilis ,  et  ruri  degit ,  pag.  958  : 

Ipse  cibum  mihi  grex  semper  praebebat  inemptum, 
Caseolos  pingues,  et  ovilli  flumina  lactis. 
Sed  magis  umbrosum  nactum  nemus  et  loca  sola, 
Luce  Deum,  noctuque  Deum  implorare  juvabat. 
Saepe  queri,  interdum  grates  miscere,  superque     , 
Omnia,  solemnes  non  intermittere  Psalmos, 
Quos  memori  quondam  cantatos  mente  tenebam. 

Heri  eum  cogunt  matrimonium  cum  serva  inire.  Mal- 
chus  eam  non  tangit ,  fugam  molitur ,  cujus  comitem 
servam  non  negat.  In  ea  re  ante  oculos  habuit  colloquium 
Nisi  et  Euryali  apud  Virgilium,  ut  in  fuga ,  quam  susci- 
piunt,  fugam  Aeneae  per  ardentem  Trojam.  Herus  et 
servus  eos  sequuntur ,  quo  facto  se  recipiunt  in  spelun- 
cam  horrendam,  quam  leaena  cum  catulis  tenebat.  Ea 
herum  et  servum  intrantes  vivos  devorat,  ac  deinde 
Malcho  et  sociae  .antrum  cedit;  pag.  969  : 

Tanta  pudicitiae  vis  est,  tam  grata  Tonanti 
Divum  hominumque  patri  vitae  immaculata  pudicae 
Integritas,  ut  eam  metuant  attingere  saevi 
Serpentes,  timeant  foetae  attrectare  leaenae, 
Tutaque  sit  medios  inter  captiva  chelydros. 

Deinde  vias  difficillimas  emensi  et  varia  pericula  per- 
pessi,  perveniunt  ad  agrum  Romanae  ditionis.  Malchus 
ita  narrationem  suam  finit  pag.  970 : 

Castra  Dei  repeto,  veterum  colJegia  fratrum: 
At  sociam  exilii,  comitemque  viaeque  fugaeque 
Virginibus  trado,  et  vitae  me  reddo  priori. 

Historia  Malchi  Maroniadis  petita  est ,  ut  dixi ,  ex  Hiero- 
nymo.  Carpenteius  historiam  non  male  tractavit.  Sed  ea 
materies  aptior  fuisset  carmini  heroico  etiam  sex  libris  , 
si  poetam  nacta  fuisset ,  qui  magis  ingenua  veterum  imi- 
tatione,  et  novarum  rerum  adjecta  narratione,  liberio- 
rem,  nec  tralaticium  spiritum  ingenio  esset  complexus. 
Carpenteius  solum  sibi  Virgilium  proponens  ,  eique  fere 
unice  adhaerens,  in  angustias  quasdam  redactus  est, 
quae  animi  impetum  coercent.  Hinc  fit ,  ut  versus  in- 
terdum  fere  integros  pro  suis  vendat.  Raro  tamen  ad 
alios  poetas  descendit.  Ita  quod  in  initio  laudavimus, 
Saepe  pater  dixit,  sqq. 

totum  est  paene  Ovidii  I.  Metam.  481. 

Saepe  pater  dixit:  Generum  milii  filia  debes; 
Saepe  pater  dixit:  Debes  mihinata  nepotes. 


SIMON  OGERIUS 

AUDEMARUS. 
Floruit  a.  1588. 


Ogerius,  Juris  Consultus ,  teste  Sweertio,  multa 
scripsit  poemata.  Enumerat  enim  III  Odarum  libros  , 
XII  Sylvarum ,  Encomia ,  Elegias  ,  Cantilenas  et  alia. 
Sylvarum  non  paucas  in  Delitias  suas  transtulit  Grute- 
rus  Tom.  III  pag.  706 — 795.  Non  dissimulat  Ogerius 
Sylvas  facili  manu  a  se  esse  plantatas,  pag.  706. 

His  ego  sex  libris  Sylvarum  nomina  feci. 

Sunt  etenim  celeri  studio,  levibusque  Camoenis 

Compositi,  et  citharam  pulsanti  ex  tempore  fusi. 

Atque  illud  accurate  intuenti  statim  apparet.  Ut  igi- 
tnr  arbor  ,  humo  circum  non  satis  subacta ,  radicibus 
telluri  temere  injectis  ,  luxuria  ramorum  non  amputata, 
non  laete  crescit,  sed  cito  moritur,  sic  tales  poetae 
non  carmina  scribunt,  quae  alteri  saeculo  prosunt  et 
delectant.  Non  caret  Ogerius  quadam  facilitate  et  dulci 
versuum  tenore ,  sed  parum  sollicitus  est  de  rerum  ele- 
gantia  et  gravitate ,  nec  curat  si  sexies  idem  verbis  pau- 
lum  mutatis  repetat,  idque  sermone  saepe  vix  Latino. 
Ne  hoc  frustra  dixisse  videar ,  pauca  dabo  exemplu  v\ 
carmine  ad  Jacobum  Pullanum  ,  pag.  717. 

Credam  Sarmaticas  Elephantos  nare  per  undas , 
Balenasque  cita  carpere  prata  fuga. 

Ridicula  imago !  Pag.  718  : 

Non  semper  silvas  canibus  comitata  fatigat 
Delia ,  terribiles  persequiturque  feras. 

Saepe  sibi  requiem  poscit  Latonia  Virgo , 
Et  solitam  pacem  frondea  tecta  vident. 

Unum  distichon  alteri  plane  est  simile ,  nec  ulla  vis 
apparet  in  repetitione.  Melius  in  istis  comparationibus 
varietatem  sequebantur  veteres.  Pag.  719: 

Sed  missum  Martem  faciamus  et  arma  cruenta , 

Et  rabiem  belli  militiaeque  nefas. 
Et  tu  scribe  milii,  quae  scis  me  velle,  duobus 

Carminibus ,  digiti  si  modo  tempus  habent. 
Credo  tibi  validum  corpus,  nitidumque  colorem 

Esse,  nec  optatis  pondus  abesse  tuis. 

Naturalis  quaedam  simplicitas  est  magna  virtus.  Sed 
duplex  est  simplicitatis  genus.  Alterum  enim  a  volun- 
tate,  adebilitate  alterum  proficiscitur.  Quae  a  debili- 
tate  proficiscitur ,  proxime  accedit  ad  puerilem  loqua- 
citatem,  quae  virum  dedecet.  Paquot.  Tom.  II  Mem. 
pag.  413  sqq. ,  opera  Ogerii  accurate  enumerat,  (juo- 
rum  inscriptiones  ipsi  jure  ridiculae  videntur.  Poeta 
similis  est  ostendenti  Graecam  se  linguam  tenere.  Hujus- 
modi  sunt  Ombrontherinon  libri,  Euction,  Melon, 
Nicoleocrenus  et  Calliopesacheas* 

GEORGIUS  BENEDICTI 

HARLEMENSIS. 
N.  1563.    M.  1588. 

Sweertio  judice  est  poeta  non  poenitendus.  Scripsit 
de  rebus  gestis  Gulielmi  Nassavii ,  Epigrammata  et  Epi- 
taphia  comitum  Hollandiae.  Carus  fuit  Dousis ,  Lipsio , 
Junio ,  Scriverio ,  aliis.  Harlemo  tempore  belli  Hispanici 
Delphos  concessit,  cujus  urbis  senatui  carmina  sua  ita 
dedicat  apud  Gruterum  Tom.  I  pag.  505  : 

O  Batavae  lumen  terrae,  venerande  senatus! 

Maecenas  studiis  portus  et  aura  meis: 
Qui  praebes  milii  grata  colendis  otia  Mu6is, 

Dum  novus  in  patriae  viscera  saevit  Iber. 
Quid  te,  quid  tanto  referam  tibi  munere  dignum? 

Si  nil,  est  aliquid  hoc  quoque,  posse  nihil. 
Sin  aliquid  nil  illud  erit:  superest  tua  reddam, 

Servasti  Musas,  en  tibi  reddo,  meas. 
Hoc  quoque  quod  tibi  reddo,  tuum  est,  sacer  ordo :  quid  ergo  ? 

Vicisti:  nil  jam,  quod  referam,  superest. 

Aculeatum  est  illud  in  Ollum,  pag.  513 : 

Audierat  mores  laudari  Socratis  Ollus, 

Quod  simili  semper  vultu,  animoque  foret. 

Audierat:  subitoque  pudorem  sustulit  omnem, 
Ut  frontem  gereret  Socraticae  similem. 

0  res  effuso  risu  dignissima;  nam  dum 
Sperat  Socraticum  se  fore,  fit  Cynicus. 

Scriverius  edidit  poemata  posthuma  Benedicti ,  cui 
hoc  nomine  gratulatur  J.  Dousa  major,  pag.  71  ,  et  Be- 
nedictum  vocat  Warteloum.  Sweertius  autem  a  TVater- 
loo,  hoc  est  Waterloum.  Itaque  in  Sweertio  errorem 
Typothetarum  esse  suspicor :  nam  et  Dousa ,  pag.  65 
vocat  eum  Guertiloum.    Varia  Dousae  minoris  in  Warte- 

louni  sunt  epigrammata,  ut  pagg.  175,   182  et  187;  iti 
epigr.  XXII  praefert  eum  Virgilio  et  Martiali : 

Excitat  et  Phoebus  Batavae  regionis  alumnum , 
Tethys  ubi  aequoreas  ultima  volvit  aquas. 

Quem  uon  Bilbilicus  vates  epigrammate  vincat, 
Carminis  heroi  nec  gravitate  Maro. 

Amice  magis  quam  vere.  Caeterum  plura  de  Georgio 
Benedicti,  non  Benedicto,  ut  vulgo  appellatur,  scri- 
pserunt  Burmann.  Syllog.  Epist.  T.  I.  pag.  408—409,  et 
Paquot.  Tom.  II.  Mem.  pag.  405 ,  <jui  etiam  errorem 
notaverunt,  quo  Waterlous  et  Westerlous  nominatur. 
Paquotus  varias  editiones  carminum  refert ,  (juarum  ego 
nactus  sum  Lugd.  A°.  1586.  Primus  Benedicti  praece- 
ptor  fuit  Joannes  Molanus ,  in  cujus  memoriam  scripsit 
Funebria,  eo,  quo  is  mortuus  est  A°.  1583.  Funebria 
haec  paginis  sex  absolvuntur  ,  scripta  ab  adolescente 
viginti  annorum.  Non  malum  est  illud  in  Mortem  p.  3 , 
si  lusum  Mylii  et  Pylii  eximas : 

Viderat  eximia  Mylium  florere  senecta 

Mors,  et  num  Pylius  nunc  quoque  vivit,  ait. 
Sat  sibi,  sat  mundo  vixit.  Quid  Fata  jubetis? 

Credo  equidem  vitae  hunc  jam  superesse  suae. 
Dixerat;  et  nervo  celerem  stridente  sagittam 

Misit,  at  llla  suum  missa  cucurrit  iter. 
Tlle  cadit.  Musae  gremio  excepere  cadentem, 

Atque  udum  lacrymis  involuere  suis. 
Fortunate,  cui  tam  molliter  ossa  cubarint, 

Hei  mihi  quam  paucis  contigit  illa  quies ! 
Error  in  hoc  tamen  est  tuus,  6  Mors  improba,  quod  tu 

Pro  Pylio  nostrum  sustuleris  Mylium. 

Reliqua  pietatem  magis  quam  elegantiam  poeticam 
redolent.  Burman  1.1.  dedit  pauca  Warteloi  inedita,  in 
honorem  Lipsii ,  qui  discipulum  suum  magni  fecit.  Yide 
Lipsii  Epist.  pag.  93  et  545. 

ADOLPHUS  MEKERCHIUS 

BRUGENSIS. 
N.  1528.    M.  1591. 


Mekerchius  illustre  genus  ampla  juris  et  historiae 
cognitione  et  anticjuarum  literarum  studio  pulchre  or- 
navit,  summiscrue  in  republica  honoribus  functus  est. 
Dedit  varia  Poemata  Brugis  A°.  1565.  Unde,  ut  videtur, 
paiica  excerpsit  Gruterus  Tom.  III  Del.  pag.  543 — 545. 
Sunt  ea  crasso  rudique  filo  deducta.  Testes  sint  ineptiae 
in  antiquitatem  Laurini  et  Goltzii,  pag.  543  : 

Aureus  auratas  volvit  Pactolus  arenas: 
Argentum  profert  India,  ut  aera  Cyprus. 

Hubertas  Huberte!  tua  haec  hubernma,  multo 
Huberius  certe  fluminis  Huber  habet. 

Nam  vehit  argentum,  vehit  aes,  aurum  vehit  alveo 
Omne,  quod  Aeneadum  prisca  moneta  tulit. 

Relicjua  non  sunt  meliora.  Cf.  Pacruot.  Tom.  XVIII 
Mem.  pag.  243  secj.  cjui  pag.  251  dicit  Mekerchium 
Elegiam  Graecam  Phanoclis  convertisse  in  versus  latinos 
satis  malos. 


PETRUS  COLVIUS 

BRUGENSIS. 
N.  1567.    M.  1594. 

Adolescens  magni  ingenii  et  doctrinae ,  nobilis  edita 
et  illustrata  Appuleji  de  aureo  asino  fabula.    Miseram 

illius  mortem  deplorat  Janus  Dousa  Carm.  pag.  20 ,  quod 
magnae  elegantiae  causa  hic  repetemus : 

Colvlus  hic  situs  est,  Flandris  generatus  Athenis, 

Illecebris  pessum  quem  dedit  Aula  suis. 
Quippe  hanc  dum  sequitur,  primo  vagus  excidit  aevo, 

Crudaque  Avernali  vulnera  lavit  aqua. 
Ah!  miser  et  demens:  ad  nutum  vivere  quisquam 

Sustinet  alterius,  qui  suus  esse  potest, 
Doctrinaeque  domi  speratos  carpere  fructus? 

Colvio  et  hoc  licitum,  si  libuisset,  erat. 
Noluit:  obsequio  grassari  et  regibus  uti 

Maluit,  et  pompis  addere  se  comitem. 
Hic,  ubi  calx  illi  mulae  an  fuit  exitio  dens; 

Quae  vel  in  exitium  singula  sufficiunt. 
Profuit  ergo  nihil  fugitivo  iratus  Apolio , 

Cultorem  texit  nec  Cytherea  suum. 
Nec  juvit  criticas  animum  excoluisse  per  artes, 

Nempe  aevi  primo  rapte  calore  jaces. 
Teque  nisi  in  capulo  reducem  spes  nulla  videre  est: 

Sic  remeant,  peregre  qui  cecidere,  domum. 
I  nunc,  Luci  asino  nativum  redde  nitorem, 

Nata  asino  rumpat  ut  tibi  mula  caput. 

Sweertius  dicit  Colvium  aliquot  poematia  scripsisse. 
Bina  dedit  Grut.  Tom.  I  Del.  pag.  798—983.  Longa  est 
elegia  ad  Janum  Gulielmium ,  de  restitutis  ab  eo  Plauti 
Comoediis.  Est  ea  ingenii  et  formae  antiquioris.  Sed 
versus  interdum  per  saxa  et  salebras  decurrunt,  neque 
justus  est  verborum  delectus.  Ita  infit : 

Esse  quid  hoc  dicam,  quod,  quo  nihil  aequius  olim, 

Saepe  lacessitus,  se  mihi  Apollo  negat. 
Nudaque  corrosos  ungues  acroteria  lugent 

Pensatos  nullis,  ut  modo,  carminibus. 

De  belli  miseriis  et  Lovanii  sorte  ita  queritur  p.  979. 

Oppida  nostra  in  fumosas  conversa  favillas, 
Plena  ruinosis  oppida  ruderibus. 

Testis  Lovanium  mihi  pro  urbibus  omnibus  una  es, 

Museum  quo  non  certius  emporium 
Orbe  fuit  toto,  ingenium  dum  pace  sub  alta 

Ingenuis  licuit  artibus  excolere. 
Sed  steterat.  Nunc  cuncta  gravi  convulsa  ruina , 

Et  notum  vano  nomine  Lovanium. 

De  versuum  duritie  ex  hoc  judicare  licet,  pag.  982. 
Quae  tui  Aristarchi  genio  dat  Apollo,  tui  olim. 


ARNOLDUS  TRICHTIUS 

NEOMAGENSIS. 
N.  1510.     M.  1590. 

Ultrajecti  in  eadem  schola  docuit,  in  qua  Macrope- 
dius ,  a  quo  locum  secundum  tenebat.  Reliquit  prima 
adolescentiae  Progymnasmata  A°.  1569.  Paquot.  Tom. 
XII.  Mem.  pag.  21 1,  dicens  Trichtium  non  invita  Minerva 
artipoeticaeoperamdedisse,  hos  versus  citat,  testimonium 
sententiae  suae  contrarium.    Loquitur  de  Macropedio: 

Cuncta,  per  immensos  quae  attrita  Lycaea  propinant 

Sumptus,  ingenii  vis  dedit  una  tibi. 
Non  tibi  Lutetia  est,  non  visa  Colonia,  non  quas 

Et  studiis  urbes  Itala  terra  colii. 
At,  dum  silvosa  ludum  moderaris  in  urbe, 

Inque  illa  quae  olim  Legia  dicta  fuit; 
Atque  Ultrajecti  tandem  sic  doctus  ad  unguem 

Prodis,  ut  possit  nemo  stupere  satis: 
Palladis  aut  doctae  mammas  suxisse  videris, 

Aut  sane  humanum  transiliisse  modum. 
Quid  te  habuisse  sacri,  quid  nescio,  Numinis  intus 

Arbitror,  ad  Musas  quod  reserarit  iter. 

YICTOR   GISELINUS 

SANTFORDANUS  FLANDER. 
N.  1543.    M.  1591. 


Giselinus  erat  aequalis  Lipsio  et  Lernutio,  quorum 
amicitiam  a  condiscipulatu  inde  ad  mortem  servavit. 
Literis  humanioribus  adjunxit  etiam  medicinae  studium, 
magis  indulgens  curae  rei  familiaris ,  quam  suae  ipsius 
voluntati.  Yel  sic  tamen  in  arte  salutari  tantum  profecit , 
ut,  teste  Foppensio,  Bibl.  Tom.  II,  pag.  1152,  ad  Aca- 
demiam  Leidensem  invitatus  fuerit.  Quod  quare  non 
successerit,  vide  in  Sylloge  Epist.  Burm.  I.  p.  12,  150. 
Reliquit  varia  Carmina,  quorum  pauca  reperiuntur  apud 
Gruterum  Tom.  II  Del.  p.  459 — 471.  Generis  pleraque 
lyrici.  Sed  Lyra  parum  valere  Giselinum ,  apparet  vel 
ex  Oda  ad  Mercurium  pro  Huberto  Goltzio  pag.  463. 

Dive,  quo  Faunus  Satyri  Deique 
Patre,  quo  gaudent  duce,  quos  per  oras 
Orbis  ignotas,  alioque  longe 

Sole  calentes, 
Sive  mirari  nova  monstra  rerum, 
Seu  nova  antiqui  monumenta  saecli , 
Ingeni  vis  acris  et  obstinata 

Cura  fatigat: 
Tu  procul  dulci  patria  vagantem 
Et  mari  et  terris,  milii  ut  huberaret 
Artium  priscarum  opibus  perenni 

Copia  cornu. 

Antique  scilicet  dictum  est  huberare  pro  uherare , 
ut  respiceret  ad  nomen  Huberti.  Nec  alia  multo  meliora 
sunt. 

Scripsit  etiam  Paraenesin,  (jua  dehortatur  poetas  a 
lasciva  scribendi  licentia ,  carmine  elegiaco;  sed,  ut 
judicat  Paquot.  Tom.  II.  Mem.  pag.  135,  duro.  Moriens 
omnes  scidas  Lernutio  suo  reliquit,  et  in  his  poetici  ge- 
neris.  De  quibus  quid  factum  sit  ignoro.  In  emendando 
Plinio  majore  praecipuam  operam  posuit.  Yide  Epistolam 
Berchemii  ad  Lipsium  in  Sylloge  Burm.  I.  pag.  627. 
Annotationes  Giselini  in  Prudentium  Barthius  ad  Statii 
Theb.  II.  713.  et  alibi  non  magni  facit.  Delrio  ad  Clau- 
dianum  de  Raptu  Proserp.  Praefat.  17.  1.  appellat  singu- 
lari  virum  doctrina.  Distichum  in  albo  ejus  posuit 
J.  Douza  pater  Carm.  p.  52. 


FEDERICUS  JAMOTIUS 

BETHUNIENSIS. 
Floruit  a.  1580. 


Sweertius  in  Athen.  Belg.  pag.  260  Jamotium  extol- 
lit  propter  summam  rei  medicae  et  philosophiae  pru- 
dentiam.  Yaria  ejus  poemata  edita  sunt  Antv.  A°.  1593 , 
quibus  continentur  Hymni ,  Eidyllia ,  Funera ,  Odae , 
Epigrammata  et  Anagrammata.  In  his  poematis  multa 
occurrunt  Graeca.  De  Graecis  autem  nunc  non  agimus  ; 
quod  Academia  Bruxellensis  de  iis  tantum  quaesivit, 
qui  Latine  scripserunt,  ideoque  istam  disputationem  in 
aliud  tempus  et  locum  rejicimus,  cui  disputationi  Neer- 
landorum  ingenia  non  minorem  materiam  praebebunt , 
(jnam  Germanorum  praebuerunt  M.  G.  Lizelio.    Grneca 


164  DE  POeTIS  LATINIS 

Jamotii  partim  Andreas  Hoyus ,  Brugensis ,  partim  ipse 
auctor  Latine  vertit,  aliaque  Latina  adjecit.  Credo  na- 
turam  Jamotio  satis  favisse,  ut  bonus  poeta  fieri  potuis- 
set,  si  Romanos  accurate  legere  et  imitari ,  et  ab  Ana- 
grammatis  similibusqne  ineptiis  abstinere  voluisset.*  Talia 
etiam  aliud  agenti  excidunt.  Ut  pag.  94. 

IN    JOACHIMUM    BELLAIUM. 

Seu  dicis  Reges,  diviim  genus,  et  fera  Regiun 

Proelia  et  hostili  signa  recepta  manu : 
Moenia  seu  densa  canis  expugnata  phalange, 

Seu  leges  pacis  foederaque  arcta  refers : 
Seu  juvenem  charae  raptum  describis  amicae, 

Aut  tumulo  inscribis  marmora  secta  brevi: 
Seu ,  cum  festivae  juvat  indulgere  camoenae, 

Ludis,  et  inversum  nomen  in  omen  abit. 
Omnia  Bellai  belle  facis:  omnia  belle 

Cum  facias,  ut  tu  nomen  et  omen  habes! 


ISAACUS  MEMMIUS 

TRAJECTINUS. 
Floruit  a.  1594. 


Memmius  scripsit  varia  poemata,  quorum  nonnulla 
leguntur  apud  Grut.  Tom.  III  pag.  548 — 559.  Fuit 
amicus  Jani  Douzae  et  Gruteri:  ego  poetam,  qui  haec 
scribere  potuit,  non  magni  facio,  pag.  559. 

Uritur  hoc  uno,  facili  quia  Cypride  cernit 
Te,  Janae,  Jani  ad  genium  re,  nomine,  factae, 
Indeptum  amplexus,  connubiaque  exoptata. 

MARTINUS  PILIUS 

SEPTIMONTAIVUS. 
N.  1570.     M.  1595. 


Pilius,  illustri  genere  natus,  Boxhornio  narrante,  qui 
vitam  illius  descripsit,  jam  a  primis  pueritiae  annis  ad 
carmina  facienda  impellebatur.  Leidae  jurisprudentiam 
addiscens,  carus  vixit  Scaligero,  Douzis  et  Lipsio,  qui 
eum  appellat  juvenem  magni  ingenii.  Hagae  causarum 
patrocinia  suscepit ,  magna  eloquentiae  et  subtilitatis 
laude.  Jacobus  Pilius ,  nepos ,  patrui  sui  Carmina  edidit 
Leidae  1633.  In  his  prae  aliis  laudari  solebat  liber  de 
Ambitione,  a  juvene  Pilio  conscriptus,  nato  quippe  vix 
annos  viginti  duos.    Ambitionem  ita  depingit ,  pag.  15  : 

Monstrum  horrendum,  infidum,  ingens,  cui  flammeus  ardet 
Fronte  oculus  media,  clypei  vel  lampadis  instar 
Phoebeae,  tunc  cum  rutilis  formosa  jacentes 
Illustrat  terras  radiis,  coelumque  profundum. 
Nocte  dieque  patet  somni  non  pervius  oestro , 
Nec  perferre  valet  requiem,  juvat  nsque  videre 
Regalesque  sinus,  atque  altis  moembus  urbes. 

Causam  ambitionis  repetit  a  peccato  Adami  et  Evae , 
enumerat  varia  ejus  mala,  et  sic  denique  finit  Carmen, 
pag.  29. 

Sed  quid  ego  haec  mecum?  non  si  mihi  provida  centum 
Pectora  sint,  totidemque  manus,  totidem  ora  resolvam, 
Et  mihi  cum  Phoebo  Musarum,  Helicone  relicto, 
Tota  cohors  promat  validas  in  carmina  vires, 
Omnia  commemorem  mundi  mala ,  perfidus  ex  quo 
Adam  letifero  damnavit  saecula  pomo; 
Tot  scelcrum  facies  errant,  fot  in  orbc  figurae. 

Nota  sunt  veterum  loca  de  voce  ,  linguis,  et  pectore , 

sed  manus  nemo  addidit,  neque  video  cui  bono  addidis- 

sent.  Cf.  Hom.  II.  II.  vs.  m ;  Yirg.  Georg.  II.  43  5  Ovid.  I, 

Trist.  T.  52,  et  Claudian.  in  Consul.  Prob.  et  Olybr.  55. 

Ego  Pilii  Carmen  de  Ambitione  mediocre  esse  judico, 

sed  Lyrica  ejusdem  et  Silvae  nullius  plane  habeo  pretii. 

Quae  scripsit  pag.  54: 

Nonnurn  tonantem  carmina  Jehovae 
Demissa  coelo  pignora,  sanguine  et 
Partam  impiis  puro  salutem 

Gentibus  et  populum  furentem, 
Miris  malisque  distulerat  modis 
Prisci  potens  injuria  saeculi. 

haec  satis  testantur  Pilii  ingenium  ad  lyram  non  facere. 


LAEVINUS  TORRENTIUS 

GANDAVENSIS. 
N.  1525.    M.  1595. 

Quod  si  urbis  praestantiam  magnis,  quos  protulit,  vi- 
ris  etiam  metiri  liceat,  talem  quoque  sui  mensuram 
implet  Gandavum.  Non  longe  quaerenda  sunt  exempla. 
Nam  vel  ipsos ,  de  quibus  agimus ,  poetas  Latinos  Euro- 
pae  dedit  tot  ac  tam  praeclaros ,  ut  paucae  apud  nos  ur- 
bes  in  ea  re  Gandavo  sint  pares ,  superior  nulla.  Laevinus 
etiam  Torrentius  Gandavi  natus  est.  Lovanii  philosophia , 
jurisprudentia,  literisque  humanioribus  non  leviter  im- 
butus,  in  Italiam  profectus  est,  et  Romae  nobilissimis 
hominibus  innotuit.  Hinc ,  ut  erat  anticruitatis  maximus 
admirator,  nummos  ,  signa,  tabulas  librosque  MSS.  ma- 

gna  diligentia  collectos  ,  secum  in  patriam  asportavit. 
Hic  ei  pro  singulari  rerum  divinarum  humanarumque 
peritia  dignus  honos  habitus  est.  Primum  enim  Sacer- 
dotio  Leodiensi  praefectus  fuit  amplissimo,  mox  Archi- 
diaconus  Brabantiae  ,  deinde  Episcopatum  Antverpien- 
sem  diligentissime  gessit.  Composuit  poemata  sacri  ple- 
racjue  argunienti,  cruorum  Lyrica  praeeipue ,  optimis 
Italiae  poetis,  Sannazarium  dico ,  Zanchum,  Flaminium, 
Tidam ,  alios  ,  palmam  in  hoc  genere  dubiam  faciunt. 
»Inter  eos,"  incjuit  D.  Heinsius  in  Epist.  ad  Dissert. 
Balsaci  super  Herode  Infanticida,  pag.  12,  »quiaetate 
»nostra  eleganter,  et  cum  cura  scripserunt,  vel  inter 
»  primos  a  Theologis  Romanis ,  ne  de  aliis  nunc  dicam , 
»merito  Laevinus  Torrentius  censetur.  Qui ,  ut  alia 
»nonnulla,  ita  nihil  elegantius  praeclaro  carmine  de 
vpartu  Virqinis  in  lucem  dedit ,  auctor  non  e  plebe , 
»  sed  qui  ob  eximiam  raramcjue  eruditionem  Antverpiae 
»Episcopus  creari  meruit."  Adde  J.  LipsiiElect.  II.  17, 
et  alia  testimonia ,  laudata  a  Bailleto  Tom.  IY.  Pars  I , 
pag.  375  sqq. 

In  elegiis  et  heroicis  Torrentius  usurpat  nonnulla , 
quae  severior  judex  emendet,  et  narrantis  personam  sae- 
pias  agere  videtur.  Plurima  autem  elucent,  quasi  gem- 
mis  distincta  clarissimis.  In  natalem  Christi,  pag.  81, 
haec  dicit  Mariae  de  Christo  infante : 

His  te  laciymulis,  his  te  compellat  ocellis, 

Turgidulis  inhians  languidus  uberibus. 
O  Virgo!  sirnul  et  genitrix,  hucusque  pudoiis 

Virginei  satis  est,  fer  genitricis  opem. 
Maternum  petit  auxilium.  An  cunctabere  matei 

Lacteolos  avido  prona  aperire  sinus? 
Tolle  moram,  tumidas  poscenti  porgc  mamillas, 

Ambrosio  tristem  pellat  ut  amne  silim. 


\ 

Mox  satur  injiciet  candenti  brachia  collo, 
Et  lentus  roseas  tollet  adusque  genas. 

Dulcia  tunc  blando  miscebitis  oscula  ludo, 
Quorum  nec  numerus.,  nec  modus  irilus  erit. 

Applaudent  Superi,  et  laetum  Paeana  canentes 
Spargent  purpureis  lilia  mixta  rosis. 

Ut  Phidias  ad  nobilissimos  Homeri  de  Jove  versus 
statuam  Jovis  formasse  dicitur  ,  sic  ad  hos  Torrentii 
Rubbenius  picturam  Mariae,  Jesum  infantem  sinu  te- 
nentis ,  conficere  potuisset.  In  Heroicis ,  ut  in  libris  V 
de  cruento  Christi  sacrificio ,  alia  sunt  majestatis  Yirgi- 
lianae,  alia  quae  ad  carmen  didacticum  propius  acce- 
dunt.  Multa  etiam  ex  libris  sacris  fidelius  transtulit ,  ut 
libri  quinti  initium : 

Cur,  o  Galilea  propago, 
Erecto  adspicitis  fulgentia  nubila  vultu? 
Hic  ipse  humani  generis  servator  Iesus, 
Ut  coram  superas  abiit  sublimis  in  arces , 
Sic  veniet  cum  jura  dabit. 

vide  Actor  Apost.  Cap.  I.  vs.  11.  Scripsit  etiamde  rehus 
a  Divo  Paulo  gestis ,  quod  tamen  famam  herojci  Car- 
minis  vix  tuetur.  Est  enim  cpasi  commentarius  in  me- 
trum  redactus ,  et  raro  ultra  solutam  orationem  insurgit. 
Torrentius  Lipsio  narravit  se  simile  qnid  de  Petro  com- 
posuisse ,  in  Tom.  I.  Syll.  Epist.  Burm.  pag.  455 ;  quod 
tamen  in  nostra  editione  rion  legimus.  Spectandus  igitur 
praecipue  est  Lyricis,  quorum  excellentiam  magnis  lau- 
dibus  extollunt  Sweertius ,  et  Scribanius  in  Antv.  p.  64. 
Morhof.  Tom.  I,  Polyh.  p.  1068  ,  <jui  nos  docet  in  Tor- 
rentio  nonnunquam  occurrere ,  quae  legi  mereantur , 
ipse  sine  dubio  lectionem  distulit ,  et  ne  nihil  diceret , 
nihil  dixit.  Libri  tres  de  partu  Virgineo  et  verbis  et 
sententiis  sublimem  argumenti  difficultatem  plerumque 

aequant.    Casto  et  honesto  sermonis  involucro  concep- 

tionem  sanctae  Yirginis  exornat,  pag.  10.    Natura  cum 

Deo ,  rerum  patre ,  de  corruptis  saeculi  moribus  questa  , 

novum  genus  hominum  sibi  dari  precatur : 

Sic  fata,  nec  dum  finierat,  novam 
Induta  formam,  totaque  gestiens, 
Majore  cum  flagrans  Olympus 
Gontremuit  sonitu,  levisque 
Mox  flamma  lustratam  irradians  domum, 
Castamque  molli  innoxia  Virginem 
Tactu  pererrans,  grande  Numen 
Per  mediam  inseruit  medullam. 

In   libro  secundo    felicem  Romanorum  conditionem 

sub  Augusto  describit,  et  Tityrum  non  pastoris  modo 

carmina  ludentem  facit  pag.  19  : 

Cumaea  sed  jam  carmina  prosperis 
Impleta  fatis,  jam  novasaecula, 

Jam  Virginem,  missumque  ab  alto 
Progeniem  properare  Olympo, 
Quae  patriis  virtutibus  erigat 
Longoque  mundum  liberet  ab  metu, 
Aurique  contingat  nitore 
Regna  truci  temerata  ferro. 

Idem  oraculum   canit  pastor   apud  Becan.   Eleg.   I. 

El.  IV.  pag.  273  ,  et  Sannazarium  de  partu  Virginis  III, 

vs.  200  sqq.    Hinc  majorem  etiam  opinioni  suae  fidem 

conciliare  possunt,  qui  credunt  quartam  Virgilii  Eclo^ 

gam  ex  libris  Sybillinis  de  Christo  veniente  esse  desum- 

tam.    Eo  certe  respexit  Torrentius.  Virgilii  sunt  ista :   " 

Jam  redit  et  Virgo,  redeunt  Saturnia  regna, 
Jam  nova  progenies  coelo  descendit  ab  alto. 
Tu  raodo  nascenti  puero,  quo  ferrea  primum 
Desinet,  ac  toto  surget  gens  aurea  mundo, 
Casta  fave  Lucina. 

Te  duce,  si  qua  manent  sceleris  vestigia  nostri, 
brita  perpetua  solvent.  formidinc  tcrras. 

Quae  si  revera  cecinerit  Sybilla ,  vates  falsa  fuit.  Quot 

enim  ac  quanti  tumultus  et  vexationes  Christi  doctrinam 

et  Christianos  diutissime  secuti  fuerint,  et  ipse  Chris- 

tus  7  melior  vates ,  praedixit ,  et  eventus  docuit.  In  libro 

de  Jesu  puero,  multa  occurrunt  laude  nostra  majora. 

In  carmine,  quod  Circumcisionem  inscripsit,  istam  He- 

braeorum  consuetudinem  tam  vere  et  proprie  depinxit , 

ut  artem  illius  et  ingenium  summopere  admirer ,  p.  47 : 

Vos  mensam  nitidis  sternite  linteis, 
Intortis  alii  cingite  frondibus, 

Tu  pulcherrima  Virgo 

E  molli  puerum  sinu 
Auferri  patere,  atque  oscula  sustine, 
Quantumvis  animo  suavia:  dum  sacer 

Munus  triste  minister 

Secura  peragit  manu, 
Implebit  tremuhs  aethera  quaestibus, 
Humectans  teneras  lacrymulis  genas, 

Nec  tu  cernere  mater 

Hoc  siccis  oculis  queas. 

Ego  haec  alicruando  conversa  in  nostrum  sermonem 
matri  cuidam ,  non  rudi  literarum ,  recitabam ,  et  forte 
infantem  sinu  suo  fovebat.  Auditis  illa  T6rrentii  versi- 
bus.  »Equidem,  incruit,  ex  animo  laetor  me  non  Ju- 
»  daeam  esse  natam :  nam  cui  bono  tam  diram  consuetu- 
»dinem?'?  Et  simul  infantem  utroque  brachio  arctis- 
sime  ad  ubera  pressit.  Odam  in  mortem  Johannis  Au- 
striaci ,  quem  saepius  cantavit ,  Michael  ab  Isselt  inseruit 
historiae  sui  temporis,  pag.  617  sqq.  Hanc  Pacjuot. 
Tom.  II.  Mem.  pag.  97,  appellat  frigidam,  judex  in  eo, 
ut  mihi  videtur ,  severior. 

Relicjua  etiam  Torrentii  Lyrica  plena  sunt  spiritus 
vere  poetici,  nec  minus  quae  profudit  in  laudem  Bal- 
thasaris  Gerardi ,  illius  qui  Gulielmum  I  Delphis  occi- 

dit;  cujus  facti  Torrentius  fuisse  videtur  conscius.  Conf. 
Burmann.  ad  Epist.  Torrentii ,  pag.  480.  Quae  de  sup- 
plicio  et  constantia  Balthasaris  canit ,  ea  sunt  venustate 
terribii. 

Mox  temet  ipso  clarior,  horridis 
Non  te  moveri  suppliciis  sinis. 

Stat  lictor  intentans  secures 

Verberaque  et  gladios  et  ignes, 
Unguesque  et  uncos. 
At  tu  irretorta  singula  perferens 
Cervice,  mentemque  indomitam  gerens, 

Non  voce  testatus  dolorem, 

Non  gemitu;  sed  in  astra  vultus 
Figens  viriles,  nec  timidus  mori. 

Non  frustra  dixit  Balthasarum  semet  ipso  clariorem* 
Philippus  enim  rex  nobilitate  eum  et  fratres  et  sorores 
donavit,  idque  testatum  fecit  literis  Madriti  III  Non. 
Mart.  1589  scriptis.  Ea  regis  voluntas  mandata  est  actis 
Collegii  rationarii  Bruxellensis.  Ouam  rem  non  diserte 
tradunt  historiae  Neerlandae  scriptores.  Caeterum  in 
omnibus  tormentis  Balthasar  eo  fuit  habitu  oris,  quo 
interfector  Amilcaris ,  quem  Livius  Lib.  XXI.  2 ,  supe- 
rante  laetitia  dolores ,  ridentis  etiam  speciem  praebuisse 
narrat.  Simile  exemplum  dedit  Joannes  Andreas  Lampo- 
nianus  ,  qui  obtruncavit  ducem  Mediolanensem ,  Galeam 
Sforcium,  et  praeconem  nactus  est  Petrum  Crinitum, 
Lib.  II.  poem.  pag.  833.  De  caede  Gulielmi  et  tormentis 
Balthasaris  Carmen  heroicum  scripsit  Theod.  G.  van  den 
Bosse,  vide  Sweert. 

Poemata  Torrentii  primum  edita  sunt  1579,  deinde 
1594.  Prioris  editionis  inscriptio  est  POEMATA  SACRA; 
eaque  in  posteriore  mansit,  quamvis  etiam  nonnulla  ar- 
uumenti  non  sacri  inveniantur.    Nihil  tamen  ejusmodi 

additum  legi,  cujus  hominem  integerrimum  modestissi- 
mumque  ullo  modo  pudeat,  nimiscrue  hic  severus  est 
Paquot.  Tom.  II.  Mem.  pag.  69.  Elogia  in  Torrentium 
vide  in  Censura  P.  Blount.  pag.  837. 


LAMBERTUS  LUDOLPHUS  PITHOPOEUS 

DAVENTRIENSIS. 
N.  1535.    M.  1596. 

Pater  Pithopoei  fuit  Rector  Scholae  Daventriensis ,  a 

cjuo  ipse  primum  institutus ,  Rostochii  ampliorem  doc- 

trinae  copiam  complexus  est.  Hinc  Wittebergae  moratus 

Philippum  audivit  Melanchtonem,  ac  deinde  Daventriae 

scholas  privatas  habuit.    Qua  in  re  quum  diligentissime 

et  magna  cum  discipulorum  utilitate  et  jucunditate  ver- 

saretur ,  tantam  adeptus  est  laudem  ut  Heidelbergensis 

Academia  eum  sibi  adsciverit.    Melchior  Adamus  Yit. 

Phil.  Germ.  pag.  411,  vitam  Pithopoei  accurate  descri- 

psit ,  narratam  sibi  a  genero  Pithopoei  ipsius.  Nec  frustra 

Wittekindus  hoc  Carmen  tumulo  ipsius  inscripsit : 

Lambertus  Helmius  Pithopoeus  liic  jacet: 
Qualis  rogas?  vir  doctus,  integer,  pius. 

Scripsit  orationem  de  laudihus  et  utilitate  philoso- 
phiae,  doctam  et  elegantem,  ut  tunc  vulgo  erant  tem- 
pora,  et  alia,  cruae  hircum  olere  Sweertius  dicit.  Hirco 
digna  vox !  Sed  Sweertius ,  ut  animalia  ista  apud  Virgi- 
lium,  obliqua  tuebatur.  Composuit  etiam  Pithopoeus 
varia  poemata ,  quae  an  uno  comprehensa  fasciculo  pro- 

dierint,  ignOrO.  Multam  sane  operam  rei  poeticae  de- 
disse  videtur ,  jam  Rostochii  vivens  cum  Dav.  Chytraeo 
et  Joanne  Bocero,  quem  ita  laudavit  apud  Adam.  1.  I. 
pag.  411 : 

Divinos  inter  memorande  Bocere  poetas! 

Quos  Latium  atque  potens  Teutonis  ora  tulit, 
Haec  vultu  placido,  gTatam  testantia  mentem, 

Accipe  disparibus  verba  ligata  modis. 
Simque  tuos  sinito  minimus  saltem  inter  amicos, 

Atque  juva  studium,  docte  Bocere,  meum.    r 
Sic  hilarem  multos  servet  te  Christus  in  aunos ! 

Sic  rribuat  vitae  prospera  fata  tuae ! 

Gruterus  paucis  Pithopoei  Delitias  suas  auxit,  Tom.  III. 
pag.  831 — 841.  In  his  tria  sunt  Carmina  in  libellum , 
quem  Passeratius  de  nihilo  scripsit.  Sed  ea  etiam  ipsa 
sunt  nihili,  ut  auctor  ipse  fatetur,  pag.  840 : 

At  tu,  de  nihilo  haec  nihili  cui  metra  remitto, 
Vive,  vale,  et  cautus  perge  timere  nihil. 

Paulo  melius  est  illud  in  Gigantomachiam  Almae , 
pag.  840: 

Instabiles  juvenura  curas  et  pectoris  aestus 
Haud  nihil  est  elego  ludere  posse  brevi. 

Amplius  est  puris  librum  concludere  jambis , 
In  qua  Dousa  novus,  Roscius  ante  cluit. 

Et  ita  caetera.  Sed  haec  non  eo  valent,  ut  Pithopoeo 
in  choris  poetarum  locum  vulgo  honoratiorem  deberi 
existimem.  Yaria  Pithopoei  scripta  nominavit  Paquot. 
Tom.  XIII.  Mem.  pag.  321  sqq. 

JACOBUS  LATOMUS 

LOVANIENSIS. 
N.  1510.    M.  1596. 


Hunc  Sweertius  dicit  Camberonensem ,  Lovanii  in 
D.  Petri  Canonicum,  et  poetam  elegantem  ac  facilem. 
Psalmos,  Threnos  Jeremiae  et  Cantica  Salomonis  versu 
elegiaco  reddidit,  additis  quibusdam  ad  amicos  Carmi- 
nibus,  Basil.  1571 — 1587.  Unde  pauca  excerpsit  Grute- 
rus,  Tom.  III.  Del.  pag.  58 — 62.  De  judicio  et  facultate 
Latomi,  ex  sequenti  Carmine  de  Catone  vix  statuere 
possumus ,  pag.  60 : 

Clara  tuae  aetemum  mortis  tenet  Utica  nomen , 

Quam  tua  conscivit  dextera,  magne  Cato! 
fllic  manavit  generoso  e  vulnere  major 

Gloria,  quam  fuerit  sanguinis  unda  tui. 
Namque  invicta  fodis  rigido  dum  pectora  ferro , 

Et  constans  animo  nil  dubitante  cadis, 
Nempe  doces,  quanto  melius  sit  morte  decora 

Exstingui,  vita  quam  sine  laude  frui. 

Quae  ille  imitatus  est  ex  Valerio  Maximo  Lib.  III  II, 
14.  »Tui  quoque  clarissimi  excessus,  Cato !  Utica  mo- 
» numentum  est ,  in  qua  ex  fortissimis  vulneribus  tuis 
»  plus  gloriae ,  quam  sanguinis  manavit.  Si  quidem  con- 
»stantissime  in  gladium  incumbendo,  magnum  hominibus 
»documentum  dedisti,  quanto  potior  esse  debeat  probis 
»dignitas  sine  vita,  quam  vita  sine  dignitate."  Alia  ejus- 
dem  pleraque  sunt  mediocria.  Et  sic  censere  video 
Paquot.  Tom.  XIII ,  Mem.  pag.  59  ,  qui  sententiam  suam 
confirmat  apposita  Psalmi  CXXIX  interpretatione ,  lan- 
guida  illa  et  remissa ,  sine  vi  et  spiritu.   Ut 

Maxima  sed  pietas  tibi,  qua  placabere  nobis, 

Inque  tuos  nunquam  non  pius  esse  potes, 
Unde  ego  non  dubiam  patiens  exspecto  salutem, 

Fretus  divino  legibus  ore  datis. 
lllius  e  verbo  surgit  fiducia  menti 

Multa  meae,  in  Domino  spemque  locare  juvat. 
Solis  ab  exortu  nocturnas  usque  tenebras, 

Hinc  iterum  lucis  tempus  adusque  novae, 
Jugiter  Israel  Domino  confidere  curet, 

Hlius  exspectans  non  dubitanter  opem. 


FRANCISCUS  MODIUS 

BRUGENSIS. 
N.  1546.    M.  1597. 


Melchior  Adamus  in  Yitis  Germanor.  pag.  425,  ea 
quae  ad  Modiurn  pertinent  accurate  ex  scriptis  Modii 
ipsius  collegit  ac  disposuit;  unde  discimus,  Modio  per 
omnem  fere  vitam  cum  adversa  fortuna  fuisse  confli- 
ctandum.  Cum  enimLovanii  etDuaci  juris  civilis  studio 
adolescens  ita  operam  navasset,  ut  omnia  bona  in  spe 
haberet,  nec  suum  ipsi  genus  ad  capescendos  in  repu- 
blica  honores  viam  intercluderet ,  bella  civilia  subito 
omnem  illius  spem  eluserunt.  Hinc  ille  diras  expertus 
est  Tragicas  illas : 

"AnoXbq  ,  aounoq  ,  narqldoq  aarsQtj/iivoq  , 

In  quibus  tamen  miseriis  liberalitate  nonnullorum , 
Erasmi  inprimis  Neustetteri ,  non  parum  sublevatus  est. 
Tandem  per  varios   casus  et  multa  rerum  discrimina  in 

patriam  redux ,  Audomari  in  Flandria  factus  Canonicus , 
fructum  quietis  non  diu  percepit.  Non  possumus  non 
mirari,  hominem  tot  malis  et  erroribus  jactatum,  tam 
multa  tamen  et  egregia  potuisse  scribere.  Ipsae  igitur 
calamitates  ingenium  illius  magis  acuisse  videntur ,  fere 
ut  Horatius  de  quercu  canit ,  quae  per  damna  et  caedes 
ab  ipso  ferro  vires  et  animum  ducit.  Edidit  poemata 
varia  A°.  1583 ,  quorum  partem  lectoribus  suis  obtulit 
Grut.  Tom.  III,  Del.  pag.  597 — 630.  Modius  antiquam 
duritiem  et  horrorem  quemdam  secutiis  est,  cum  in 
dicendi  genere ,  tum  in  ipsa  versuum  modulatione.  Ut , 
pag.  599 : 

Nostri  haud  immemores,  dicent,  regione,  Modi,  qua, 
Quo  Berchemi  animara  culte  sub  axe  trahis?      v 

Dum  et  dicent  desiderium  absentum  testati, 
De  lacrjmis  facient  crescere  vina  suis. 

O  mihi  si  talem  hunc  liceat  sperare  dolorem,  ut 
Haud  meream  prae  illis*  principum  amicitias. 

Sed  potuit,  si  voluisset  lenius  et  mollius.  Exemplo 
sit  Rosa ,  pag.  625  : 

Floribus  omnipotens  si  rex  imponeie  regem, 

Suavi  qui  reliquis  praesit  odore,  velit, 
Non  illis  Violam  non  suave  rubentem  Hyacinthum, 

Paestanam  jubeat  sed  dominam  esse  Rosam. 
Veris  honor,  plantarum  oculus,  prati  decus,  almae 

Terrae  ornamentum  praecipuurii  una  Rosa  est. 
Haec  dulcem  Venerem,  faciles  haec  spirat  Amores, 

Apta  hominem,  apta  ipsos  conciHare  Deos. 

Rem  ipsam  debet  Achilli  Tatio  de  Amor.  Leucip.  II.  1. 
El  Totg  dp%eoip  6  Zevg  rj&ehep  im&etpai  fiaoikea ,  to  Qodop 
ap  twp  dp&ecop  iftaoilevoep*  yrjg  i$i  xoofiog,  cpvTwp  dylaio- 
ua,  bcp&ahpog  dp&ecop,  ktiuwpog  iotf&ypa,  xdhXog  a^qanTop^ 
eocaTog,  npet,  *udcppodiTi]P  nQO^epet ,  evcodeoi  ydhXoig  'Aoud, 
evxipiJToig  TteTuloig  Tqvcpa  9  to  Tchalop  tw  £ecpv'Qoo  yeJid. 

ANTONIUS  MEYERUS 

ATREBAS. 
M.  1597. 


Meyerus  totos  quadraginta  septem  annos  in  erudienda 
juventute  consumsit.  Reliquum  a  docendo  tempus ,  his- 
toriae  plurimum  et  arti  poeticae  tribuit.  Comites  Flan- 
driae  heroico  Carmine  laudavit,  et  illustrium  aliquot 
yirorum  mortem  deflevit,  Atrebati  A°.  1594,  ut  alia 
ejusdem  praeteream.  Quae  Grutems  dedit  Tom.  III.  Del. 
pag.  559 — 561 ,  excerpta  esse  videntur  ex  Catone  Chri- 
stiano,  et  Anagrammatis ,  quae  nobilioribus  discipulis 
dicavit.  Laudato  utriusque  rei  exemplo  ,  Meyerum  satis 
cognoscemus. 

VITA    MARE. 

Fluctibus  ut  nunquam  ventis  agitata  quiescit 
Per  mare,  dumportum  navis  adepta  suum:   . 

Sic  liomini,  Syrtes  hujus  qui  navigat  aevi, 
Otia  contingunt  funere  nulla  tenus. 

ANTONIUS  MEYERUS.    ANAGR.    VINO  MISERE  NATUS. 

Meyerus  ad  vinum  natus  plerisque  videtur, 

Colligiturque  ipso  nomine  sic  posito. 
Est  ergo  misere  natus,  si  natus  ad  ista 

Pocula:  decoctam  saepius  haurit  aquam. 

In  Meyerum  convenit ,  quod  Cratinus  apud  Horatium 
lEp.  19,dicit: 

Nullaplacere  diu,  nec  carmina  vivere  possunt, 
Quae  scribuntur  aquac  potoribus. 

JANUS  DOUSA  minor. 

N.  1572.     M.  1597. 


Multa  in  hoc  filio  Dousa  pater  amisit.    Erat  illi  inge- 
nium  come,   modestum,  elegans,   adeoque  docile,  ut 
incredibili  celeritate  omniumfere  disciplinarumstudium 
arriperet.  Linguas  tenebat  antiquas ,  res  legesque  Roma- 
nas  et  patrias,  et,  quod  iri  juvene  magnum  quiddam 
est  et  praeclarum,  omnis  Mathematicae  et  Philosophiae 
non  vulgarem  cognitionem  animo  complect-ebatur.    Ha- 
rum  ille  rerum  gravitatem  amoenitate  Latinae  poesios  ita 
condiebat,  ut  utraque  in  eo  conjuncta  suavissime  elu- 
ceret.    Quibus  ille  artibus  tam  carus   fuit  principibus 
viris ,   ut  Frederico  Henrico  ?    Gulielmi   Arausionensis 
filio,  in  literarum  studiis  dux  et  adjutor  daretur,  ei- 
demque  cura  Bibliothecae  Leidensis ,  recens  institutae  r 
primo  committeretur.  Caeterum  ex  Scaligerianis,  pag.95- 
et  96,  patere  videtur  Dousam  nimia  diligentia  literis  in- 
cubuisse ,  ut  et  valetudinem  et  vitae  civilis  usum  amit- 
teret.  De  valetudine  quidem  constat.  Nam  idem  testatur: 
Josephus  Scaliger  in  praeclaro  Epicedio  p.  6  : 

Extenuant  juvenem  vigilatae  ex  ordine  noctes, 
Tabet  ab  exhausto  corpus  miserabile  succo. 
Nec  mora,  nec  requies,  studiorum  dulcibus  amens 
Immoritur  curis,  et  vescos  carpitur  artus, 
Abdicet  ut  vitam  vitae  immortalis  amore. 

De  vitae  civilis  usu  contraria  narrat  Meursius  II  Ath. 
Belg :  mores  nempe  Dousae  ad  omnem  humanitatem  esse 
factos,  nihil  tetricum  in  vultu,  nihil  in  congressu  aspe- 
rum  habuisse. 

Difficile  omnino  mihi  videtur  illud  carminum  genus , 

in  quo  doctrina  aliqua  tractatur  5   quod  quum  docen- 

do  magis  quam  delectando  sit  accommodatum ,  didac- 

ticum  appellari  solet.    Hujus  difficultas  etiam  tunc  au- 

getur,   si  argumentum  sit  de  rebus   a  vulgi  cognitio- 

ne  remotis  atque  abstrusis.    Jam  qualem  esse  juvenem 

dicamus,    qui  rerum   coelestium   quinque   libros   fuit 

aggressus ,  inque  iis ,   quidquid  ad  coeli  stellarumque 

formam  et  materiem,  non  ex  Mathematicis  tantum,  sed 

etiam  philosophiae  fontibus  exposuit?     Horum  autem 

librorum  modo  unum  legimus ,  ab  ipso  speciminis  causa 

editum ;  quem  praeclaris  laudibus  extollit  Dan.  Heinsius. 

Heinsii  verba  apponere  mihi  libet:  »Ut  de  aliis  nihil 

»  dicam ,  Coelestium  libri  non  censoris  modo  notam  non 

»  metuunt ,  sed  et  cum  summis  poetarum  ingeniis  alibi 

»contendunt.    Sive  enim  argumentum  spectes,  grave, 

» imo  sublime  est :  et  quod  vetustissimos  illos  sapientiae 

»sacerdotes  erudite  repraesentet,  <jui  Musarum  nectare 

» et  ambrosia  res  imbuebant  gravissimas  ,  et  cum  oble- 

»  ctando  docerent,  multo  tamen  magis  docendo  oblecta- 

»bant.  Jam  si  dicendi  genus  et  orationis  formam  videas, 

» talis  est,  ut  sine  tumore  interdum  assurgere  conetur, 

» sine  supinitate  rursus  certo  quodam  ambitu  feratur : 

»  quae  denique  Yirgilianam  ita  nonnuinjuam  exprimat  cas- 

» titatem ,  ut  plus  a  Lucretiana  tamen  ubique  trahat  sim- 

»plicitate,  cujus  antiquiores  voces,  necinepte,  et  quod 

»pauci  hac  aetate  solent,  suo  loco  interserit."  Heinsii 

dicta  confirment,  cjuae  p.  32  de  coelo,  Dei  sede,  canit: 

sed  me  super  extima  mundi 
Acllieraquc  et  nodis  aptos  coelestibus  orb.es 
tgnea  jam  tollit  regio  omnipotcntis  oljmpi, 
Quae  nunquam  rapidi  torquetur  turbine  cocli, 

12* 

Sed  stabilis  constansque  gravi  compage  tenetur, 
Ex  aere  et  solido  factis  adamante  catenis, 
Immotusque  vagos  orbis  complectitur  orbes. 
Non  illam  sive  Arabio  de  gurgite  vultum 
Extulerit  Phoebus,  seu  praecipitarit  in  undas, 
Irradiat.  Deus  ipse  aeternae  lucis  amictu 
Aeternum  sua  templa  rigat  candore  recenti; 
Aeternoque  fovens  aurai  simplicis  igne 
Illustres  animas  oblitaque  corda  dolorum 
Perfundit  liquido  flammatus  lumine  torrens. 

Neque  vero  reliqua  Dousae  carmina  minus  commen- 
dari  merentur.  Sunt  ea  Sylvae  ?  Elegiaca  ?  Odae ?  Jambi  ? 
Epigrammata,  alia?  uno  volumine  collecta  et  edita  a 
Gul.  Rabo  A°.  1704.  In  his  multa  sunt?  quae  puer  scri- 
psit?  supra  aetatem  istam  docta  et  elegantia.  Teneri  affe- 
ctus  plena  est  Elegia  ad  Heurnium  medicum,  pro  resti- 
tuta  matris  valetudine  ?  pag.  69 : 

O  cui  Paeonios  artes  usumque  medendi 

Coeidos  indulsit  aurea  progeniesr 
Per  quem  decrescunt  reditus  Acherontis  avari, 

Et  queritur  minui  jam  sua  lucra  Charon. 

Laudent?  inquit?  Graeci  Hippocratem  et  Galenum? 

Quis  tamen  ex  istis ,  uno  medicamine  plures, 
Quam  vitam  unius  asseruit  hominis? 
■    At  laus  haec  Heurni  est  tua  propria,  corpore  in  uno 
Servato  totam  restituisse  domum. 

Ut  Tibullus  IY.  El.  4.  vs.  21: 

Phoebe,  fave,  laus  magna  tibi  tribuetur,  in  uno 
Corpore  servato,  restituisse  duos. 

Similia  vide  apud  Burmann.  ad  Propert.  II.  El.  21. 
vs.  41. 

Ubi  locus  postulat  ?  etiam  insurgit.  In  tabulam  pi- 
ctam?  victoriae  navalis  ab  Hispanis  duce  Boisoto  repor- 
tatae ,  pag.  73  : 

iVdspice  Barbaricis  circum  oppugnata  procellis, 

Contra  ut  stet  virlus  robore  fulta  suo. 
Hesperiae  hoc  docuit  bustum  memorabde  gentis, 

Qua  Scaldis  rapidas  in  mare  volvit  aquas. 
Fluctibus  in  mediis  per  mille  peiicula  rerum 

Emergunt :  mergi  quos  cupiebat  Iber. 
Ule  expers  terrae,  cui  non  suffecerat  orbis, 

Arentes  fauces  exsatiavit  aquis: 
Pallentesque  pedes  Cocyto  tinxit  in  amne, 

Qui  voluit  famulo  ponere  jura  mari. 

Bene  emergunt ,  quia  in  Zelandorum  insigni  haec 
verba  leguntur :  Luctor  et  emergo.  Zelandi  autem  istam 
victoriam  reportaverant.  Pulchre  sunt  opposita,  Hispa- 
nos,  quibus  totus  terrarum  orbis  ne  sufficiebat  quidem , 
non  exiguam  particulam  in  morte  nancisci,  sed  aquis 
suffocari ,  quod  certe  miserius  est.  Acute  Juven,  X.  Sat. 
vs.  168  de  Alexandro: 

Unus  Pellaeo  juveni  non  sufficit  orbis ; 
Aestuat  infelix  angusto  limite  mundi, 
Ut  Gyarae  clausus  scopulis,  parvaque  Seripho: 
Cum  tamen  a  figulis  munitam  intraverit  urbem, 
Sarcophago  contentus  erit. 

Quem  locum  imitati  sunt  Grammatici  poetae  in  Anthol. 

Lat.  I.  p.   195  sqq.    Sed  elegantissime  Ovid.  Y.  Met. 

vs.  135,  ubi  Halcyoneus,  Doryla,  agri  ditissimo  homi- 

ne,  occiso, 

boc  quod  premis,  inquit,  liabeto 
De  tot  agris  terrae:  corpusque  exsangue  reliquit. 

Scripsit  Dousa  etiam  Epistolam  Lyncei  ad  Hypermne- 
stram,  Ovidianaerespondentem.  Argumentum  sanelonge 
Miavissimum;  in  quo  primus  ,  quantum  equidem  sciam, 
elahoravit  Propertius  IY.  El.  3,  quem  secutus  est  Ovi- 
dius  in  Heroidum  Epistolis ,  quarum  nonnullis  respon- 
dere  heroas  fecit  Sabinus,  et  deinde  multi  cx  recentiori- 

ribus.  Nec  defuere  <jui  ipsi  epistolas  finxerint ,  aut  falsis 
nominibus  utentes  ,  aut  ex  historia  patriaje  suae ,  aut 
aliarum  gentium  ea  petentes.  Cf.  Burm.  ad  Loticb.  V.  13  ? 
qui  tamen  non  recte  inventi  gloriam  Ovidio  tribuit. 
Melius  deinde  Broukhusii  et  Heinsii  sententiam  refellit 
ad  Propertium  IV.  3 ,  immemor  eorum ,  quae  ad  Loti- 
chium  scripserat.  Commendat  ibi  Burm.  hoc  exercitium 
juventuti  laudem  poeticam  ambienti.  Allatis  aBurmanno 
exemplis  adde  Janum  van  den  Broucke ,  <jui  dedit  Episto- 
lam  Aeneae  ad  Didonem,  et  Protesilai  ad  Laodamiam;  Joh. 
Darchium  Venusinum,  Deidamiae  ad  Achillem;  C.  Bar- 
laei  Epist.  Ammonis  ad  Thamaram  sororem  et  Thamarae 
ad  Ammonem,  Poem.  Tom.  III.  p.  25  scjq.  Fuit  autem 
Dousa?  ut  pater  illius  ?  a  natura  aptior  suavitati  cuidam 
austerae  ?  quam  facilitati  Ovidianae  5  multa  igitur  habet 
genium  Catulli  referentia,  in  cjuibus  hoc  carmen  egre- 
gium  appellare  fas  est ,  p.  93 : 

MEMORIAE    SACRUM. 

Tune  etiam,  Cammi,  raptus  juvenilibus  annis, 

Heu !  desiderium  linquis  inane  tui. 
Nec  mitn,  in  Albionum  dum  lintea  tendimus  oras, 

Excipere  ali!  fugientem  ore  animam  licuit? 
Dicere  nec  morienti  alta  ter  voce,  vale !  Eheu 

Quam  diversa  meis  fata  fuere  tua. 
Nam  dum  veliferis  tranamus  puppibus  aequor, 

Tranasti  Stygios  flebilis  umbra  lacus! 
In  patriam  jam  nos  Zephyri  retulere  faventes, 

At  non  huc  iterum  te  tua  cymba  vehet. 

Hoc  autem  Carmen  est  ex  Sylva  Britannicorum ,  ed. 
Ao.  1591. 

THEODORUS  SCHREVELIUS 

HAKLEMENSIS. 
Floruit  a.  1598. 


Successit  Cornelio  Schonaeo  in  regenda  schola  Harlc 
mensi  a.  1 600 ,  praefuitque  deinde  Leidensi.  Edidit 
Trophaeum  Pelusiacum,  quo  Harlemo-Batavos  ob  res 
in  Pelusii  obsidione  anno  MCLXXXVHI  feliciter 
gestas  donavit  Fridericus  I  Imperator,  Harlemia.  1598, 
atque  alia  poetici  generis ,  quae  ipse  enumerat  in  Har- 
lemo,  ed.  1647,  ubi  pag.  269  suam  vitam  describit. 
Legi  Tropaeum  illud  Pelusiacum,  et  assentior  Petro  Scri- 
verio,  amici  et  civis  sui  Carmen  ita  laudanti: 

Magna  equidem  virtus!  Audimus  digna  Camoenis: 
Sic  mihi  sic  visum-municipique  meo. 

Desperans  ,  credo ,  Schrevelius ,  versuum  suorum  gra- 

vitate  et  elegantia  aequare  navale  facinus,    quo  Harle- 

menses  portum  Pelusii,   catena  ferrea  clausum,   serra 

navium  proris  praefixa,  vi  aperuerunt,  usus  est  versibus 

plerumque  Virgilianis  ,  interdum  Ovidianis.  Ovidius,  ut 

hoc  utar  ,  I  Metam.  254 : 

Sed  timuit,  ne  forte  sacer  tot  ab  ignibus  aether 
Conciperet  flammas,  longusque  ardesceret  axis. 

Schrevelius  p.  312.  Harlem. 

Ipse  Atlas,  humeris  coeli  qui  sustinet  orbem, 
Extimuit,  ne  forte  sacer  tot  ab  ignibus  aether 
Conciperet  flammas   totusque  ardesceret  axis. 

Pergit  Schrevelius : 

Nec  coelo  contcnta  suo  Jovis  ira:  sed  illuaa 
Coeiiileua  &atei  lcthalibus  adjuvat  undis. 

Ovid.  I.  Metam.  274. 


Nec  coelo  contenta  suo  Jovis  ira;  sed  illum 
Coenileus  frater  juvat  auxiliaribus  undis. 


BALDUINUS  BERLICOMIUS 

SYLVADUCENSIS. 


Floruit  a.  1599. 


Berlicomium  a  pueris  inde  bonarum  literarum  stu- 
diis  incubuisse,  Latinamque  linguam  accurate  intelle- 
xisse ,  scribit  Sweertius.  Edidit  Hierosticha  et  pia  Car- 
mina  ex  libris  sacris  Lib.  IX.  A°.  1599.  Ex  piis  Carmi- 
nibus  nonnulla  excerpsit  Grut.  Tom.  I.  Del.  pag.  547  ad 
579 ,  ut  Canticum  Moysis  ,  Querelam  Jobi  ex  capite  sep- 
timo ,  alia.  Nos  quaedam  ex  laudibus  ?  cruibus  Salomo , 
Cap.  VII,  bonam  mulierem  afFecit ,  subjungemus.  Bal- 
duinus  easdem  ita  Latinas  reddidit  p.  563 : 

Dic  milii,  Musa,  virum,  cui  femina  strenua,  consors 

Obtingit  thalami  conjugiique  comes. 
Felix  ille:  equidem  flaramans  absque  igne  pjropus, 

Prima  vel  Eoas  margaris  inter  opes. 

His  porro  versibus  Carmen  finit : 

Ipseque  ei  vir  gratatur:  nihil  abnuo,  plures 

Antea,  ait,  sese  strenuo  in  officio 
Tractarunt  matronae,  at  tu  virtutibus  omnes 

Et  veris  alias  dotibus  antevenis. 
Gratia  dos  equidem  fallax,  formaeque  venustas 

Vix  vani  decoris  paullum  et  inanis  liabet. 

Femina  porro,  cui  Jovae  reverentia  cordi  est, 
Grande  sibi  et  solidum  comparat  ipsa  decus. 

Illa  suae  proventu  operae  cum  laude  fruatur! 
Publico  et  e  factis  clareat  eulogio. 

Constat  inter  omnes ,  quorum  de  Hebraeo  Salomonis 
Carmine  est  judicium,  illud  gravitate  et  elegantia  sensus 
vere  poetici  praeclarissime  elucere:  sed  hujus  elegantiae 
et  gravitatis  nullum  in  latina  interpretatione  apparet  ves- 
tigium.  Neque  in  reliquis  felicior  est  Berlicomius  ,  quod 
legenti  facile  apparebit.  Jani  Dousae  ad  Barlicomium  (ita 
eum  appellat)  est  Epigramma  pag.  55 ,  Lib.  IV.  Salin. 

Tam  bene  quum  Musis  Christi  sociaris  amorem, 
Quumque  meas  aliquid  esse  putes  apinas, 

Virtuti  ignorat  dare  praemia,  qui  dare  versus, 
Et  qui  miratur  me  bene  velle  tibi. 


ADRIANUS  BLYENBURGIUS 

DORDRACENSIS. 
N.  1560.    M.  1599. 


Fuit  hic  patricius  et  praetor  Dordracensis.  Poemata 
ejus  varia  edita  sunt  Lugduni  Batav.  A°.  1588,  de  qui- 
bus  ita  judicat  Dom.  Baudius  I.  Cent.  Ep.  IV.  pag.  7: 
»Parentalium  tuorum  liber  commendatione  ofEcii  lau- 
»dem  apud  bonos ,  lepore  et  elegantia  scriptionis  plau- 
»sum  apud  doctos ,  felice  rerum  ubertate  gloriam  non 
»vu]garem  apud  ingeniosos  omnes  consequetur.  Odae 
»tuae  (sine  figura  loquor)  sane  quambonae,  et  ad  ge- 
»nium  purae  putae  antiquitatis  ,  nescio  quam  ad  publi- 

»  cum  saporem,  certe  vehementer  ad  meum  stomachum. 
»Elegiae  restant,  a  quibus  publicandis  terret  te  severi- 
» tas  (juorundam  hominum ,  qui  aures  suas  violari  non 
»ferunt  sermone  aliquo  urbanioris  notae,  et  vernulae 
»festivitatis,"  Quas  calumnias  vitae  innocentia  eum  vi- 
tare  monet.  Ad  banc  ego  Baudii  sententiam  lubens 
meam  adscribo.  Bonum  factum  quod  Gruterus  Tom.  I 
Del.  pag.  587  sqq;.  non  pauca  ex  triplici  Carminum  ge- 
nere  dedit.  Ac  primum  videamus  de  Odis.  Qui  odam 
scribere  potuit ,  qualem  Blyenburchius  p.  593  ad  Par- 
cam  scripsit,  hunc  non  illotis  manibus  ad  haec  sacra 
accessisse  dixerim. 

Cui  tu  Parca  tuo  serael 

Vitae  finieris  stamine  terminum , 
Illum  non  pietas  sua 

Luci  restituet,  non  genus  inclytum 
Plutona  illacrjmabilem 

Curvabit;  trepido  parta  nec  ambitu 
Vulgi  gloria  nobilis, 

Quod  gentes  tumidas  Marte  subegerit, 
Damnatum  redimet  caput. 

Sed  qui  Pieriis  deditus  artibus 
Curas  mente  agitat  sacras, 

Hunc  aeterna  virum  fama  vetat  mori. 
Me  tristes  querimoniae 

Diffindunt  miseris,  heu!  miserum  modis, 
Pectusque  exanimant  mihi. 

Et  jam  pene  mei  corporis  umbra  sum. 
O!  mortalibus  invidum 

Numen ,  quae  parili  lege  Necessitas 
Summos  carpis  et  infimos , 

Injectura  manum,  si  liceat,  Jovi! 
Totum  flagitii  hoc  tui  est, 

Quod  lenta  excrucior  sollicitudine. 
Sublato  ad  Superos  patre, 

Quod  vivus  morior,  nam  morior,  tuum  esl, 

Apparet  Blyenburchium  hanc  Odam  formasse  ad  Ho- 
ratii  IV.  3.  sed  summo,  ut  arbitror,  judicio  et  mira  fa- 
cilitate.  Postrema  Horatii  sunt : 

Totum  muneris  hoc  tui  est, 

Quod  monstror  digito  praetereuntium 

Romanae  fidicen  Lyrae: 

Quod  spiro  et  placeo  (si  placeo),  tuum  est. 

Unicum,  quod  mihi  in  Oda  Blyenburchiana  displi- 

cet,  est  Plutona  curvabit,  pro  exorabit ,  placabit.    Scio 

Horat.  III.  Odar.  10 ,  16,  idem  verbum  usurpasse.    Ne- 

que  tamen  ut  mihi  videtur,  simpliciter  pro  exorare. 

Ambigue  dixit  Lycen  non  curvari,  (juo  sensu  Martialis 

et  alii  frequentant  incurvare.    ]VIiror  adeo  hoc  Baxterum 

effugisse ,  crui  toties  dilogias  quaerat ,  ubi  non  sunt.    In 

parentalibus  Blyenburchii,  sensus  pii  doloris  ob  amis- 

sum  patrem  viget  acerrimus.   Ut  illa  ad  Ariadnam  soro- 

rem  pag.  599 : 

Ariadna,  quid  mali  insciens  rides  tui? 
Matremcrue  blandis  obstrepis  cachinnulis? 
Procaxne  ludis  in  paterno  funere? 

Et  ad  Justum  Lipsium ,  pag.  602 : 

Quo  raperis  pater!  heu  nostri  quo  cura  recessit.' 
Ah!  pater,  ah!  virtutum  omnium  acerba  cinisl 

Ut  nos  in  tanto  patriae  discrimine  linquas 
Ducentes  nullo  tempora  consilio. 

Sic  uhi  fida  parens  volucri  intercepta  sagitta  est, 
Implumes  nido  demoriuntur  aves. 

In  his  elegiis  totum  se  dedit  genio  Catulliano ,  ciuem 
subinde  feliciter  refert,  ut  in  exemplis  supra  laudatis. 
Adde  pag.  609 : 

Etsi  perpetuo  deducens  pectora  planclu, 
Immersusque  meis  funditus  in  lacrymis, 

Sevocor  a  doctis,  mi  Manmalcere,  Camoenis; 
A  pucro  quarura  dedilus  in  studus, 

Catull.  Carm.  63: 

Etsi  me  assiduo  confectum  cura  dolore 
Sevocat  a  doctis,  Hortale,  Virginibus. 

Suavissime  Broukhus.  Carm.  Juv.  pag.  422 : 

Etsi  me  vario  jactatum,  Jane!  tumultu 

Bellorumque  vagis  fluctibus  implicitum, 
Sevocat  a  coetu  Musarum  tristis  Enyo, 
Nec  patitur  solitis  invigilare  Choris. 

Sed  inferiae  Blyenburchii  ad  patrem,  p.  604,  Romano 
poeta  dignae  sunt: 

Has  nunc  libo  partns  lacrymas  tibi,  mox  animam  ipsam, 

Cumque  tuis  cineres  contumulabo  meos. 
Hos  gemitus  tibi  libo  parens.  Tu  munera  nati 

Sascipe  et  has  lacrymas  suscipe  et  hos  gemitus. 
His,  Pater!  inferiis  eheu!  te  hoc  munere  macto, 

Ter  salve,  aeternum,  o  ter  genitorque  vale! 
Quin  sese  solvant  tumuli,  quin  imo  humus  ipsa 

Hiscat  et  adjungat  me  tibi  teque  mihi. 

In  his  salve  et  vale  sunt  formulae  antiquae ,  ut  Catul- 
lus  Carm.  98 , 

Atque  in  perpetuum,  frater  ave  atque  vale! 

Unde  etiam  Lotich.  Carm.  I.  pag.  421 : 

Salve  care  cinis!  frater  carissime  quondam! 
Nunc  cinis  aeternum  rursus  ave  atque  vale ! 

Venio  nunc  ad  Elegias  Blyenburchii.  Spirant  illae 
liberam  Romani  ingenii  venustatem.  Quod  si  carminis 
formam  paulo  magis  ad  Propertium  et  Tibullum  compo- 
suisset ,  neque  Catullo  etiam  antiquiores  hic  illic  esset 
secutus,  locum  illi  in  principibus  deberi  existimarem.* 
Age  vero,  artem  poetae  paucis  exemplis  cognoscamus, 
pag.  636: 

Non  temere  est  oculus  mihi  quod  salit  omine  fausto, 
Admonitorque  tui  tinnit  in  aure  sonus. 

Omen  prius  petiit  ex  Theocr.  Eidyll.  III.  37. 

"AXXsxats  oip&aki*6q  (itv  6  ds&oq.  aqa  y^ldijoci 
Avt&v  ;  i 

Hoc  est ,  interprete  Grotio : 

En  mihi  nunc  oculus  dexter  salit.  An,  precor,  illam 
Adspiciam  ? 

Posterius  ex  omine  gentis  suae  et  antiquorum  adjecit. 
Imitatus  est  auctorem  epigrammatis  in  Anthol.  Lat.  Bur- 
manni  Tom.  I.  pag.  639 : 

Agnovij  verae  venit  mihi  vocis  imago, 
Blandior  arguta  tinnit  in  aure  sonus. 

Graeci  inprimis  hoc  omen  captabant,  iisque  aures 
tinniebant ,  si  absentium  honorifica  mentio  fieret.  Lucian. 
Dial.  Meretr.  IX.  rjnov,  d)  TlaQixlvcov^  epdfifiei  rd  cotcc  v[uv; 
dil  yuo  ipepvyTO  tj  xexTTjpivii.  Conf.  Burmann.  Anthol.  1. 1. 

Caeterum  Adrianus  erat  frater  patruelis  Damasi  Blyen- 
burgii,  qui  edidit  Centonem  Ethicum,  ex  variis  poetis 
recentioribus  contextum  A°.  1599,  Lugd.  Bat.  5  anno- 
<jue  sequenti  iterum  Dordraci.  Praeterea  ex  iisdem  poe- 
tis  Carmina,  amori  potissimum  dicata,  elegit,  edit.  Dordr. 
A°.  1600,  cui  libro  nomen  fecit  Venerum  Blyenhurgi- 
carum.  Damasi  ipsius  unicum  modo  Carmen  legi.  Nescio 
igitur  unde  Paquotus,  Tom.  XI.  Mem.  pag.  84,  cognove- 
rit,  eum  praecipue  in  poesi  latina  fuisse  versatum.  Idem 
Paquotus,  Tom.  XI.  pag.  85,  de  Adriano  scribens,  dicit 
pocmata  illius  magni  solere  aestimari,  eaque  aptum  huic 
rei  auctoris  ingenium  ostendere.  Prodierunt  ea,  ut  jam 
dixi,  Lugd.  Bat.  A°.  1588,  et  constant  Parentalibus , 
Odis,  Elegiis.  et  Adoptivorum  libro  uno.    Pag.  129,  est 

Carmen  Damasi  ad  cognatum  Adrianum ,  in  quo  patruum 
mortuum  deplorat : 

Proh!  dolor  aeternum!  quae  nunc  spes  altera  restat, 
Quum  pereant  vere  vivere  quos  cupiam. 

Hic  meus  Euryalus  fuerat,  Servilius  ille; 
Ille  mihi  Pythias;  hic  et  Ephestiones: 

Justus  uterque,  pii  pariter,  conjuncta  duorum 
Consilia.  Ah!  Consi  consiliis  paria. 

De  Adriano,  fu.it  ille,  ut  diximus,  excellens  poeta. 
Vellem  in  verborum  delectu  fuisset  non  adeo  negligens. 
Nam  induviae,  eccere,  gehennae,  dolores  decumare^ 
elegiae  non  conveniunt. 


PHILIPPUS  MORUS 

ULTRAJECTINUS. 
M.  1578. 


Mori  unicum  Carmen  ad  Janum  Dousam  Delitiis  suis 
inclusit  Grut.  Tom.  III.  Del.  pag.  664—665,  idque  hen- 
decasyllabum ,  unde  non  malam  spem  de  reliqua  ejus 
facultate  concipio. 

Dousa  delicium  comesque  Phoebi; 
Dousa  delicium,  decusque  nostrum, 
Priscarum  decus  elocutionum, 
Novarum  decus  elegantiarum, 
Quo  me  mellifluae  tuae  Thaliae 
Ignoto  attomtum  rapis  furore? 
Jamjam  te  duce  nil  amans  profanum, 
Per  lucos  videor  pios  vagari, 
Et  Cvrrliae  bifidum  tenere  culmen. 

Scripsit  Carmina  diversi  generis,  ut  Triumphum  pe- 
cuniae,  A°.  1577.  Obiit  diem  supremum  in  Africa: 
vide  Burm.  in  Traject.  Erud.  pag.  234. 


DOROTHEUS  WALRAVIUS 

HORNANUS. 
N.  1573.    M.  1599. 

Peractis  juris  civilis  in  Academia  Lovaniensi  studiis  , 
vix  in  patriam  suam  redierat ,  quum  a  rustico  quodam , 
nescio  qua  de  causa,  occiditur.  Scripsit  Carmina  sacra 
de  B.  Mariae  Virginis  Conceptione,  Annuntiatione ,  Pu- 
rificatione,  Assumptione:  edita  post  mortem  illius  Lo- 
vanii  A°.  1608.  Vid.  Val.  Andreas,  pag.  194. 


CAROLUS  UTENHOVIUS 

GANDAVENSIS. 
N.  1536.    M.  1600. 

Utenhovius,  nobili  genere  ortus,  adolescens  Parisios 
profectus ,  diu  ibi  vixit ,  carus  Aurato ,  Lambino  et  Tur- 
nebo,  nec  vulgarem  linguae  Graecae  peritiam  adeptus 
est ,  quae  adeo  ei  placuit ,  ut  Carmina  sua  pleraque 
Graece  composuerit,  pulchre  non  minus  quam  accurate. 
Sed  Musas  Latinas  etiam  coluit  Utenhovius  ,  quod  tes- 

tantur  Epigrammata,- Epitaphia  et  Epithalamia.  Epi- 
grammata  quaedam  recepit  Gruterus  Tom.  IV.  Del. 
pag.  546 — 562.  Sed  titulos  omisit,  quo  fit  ut  intellectu 
sint  difficiliora.  In  paucis  tamen  adjecit,  ut  in  Carmine 
ad  Reginam  Anglorum ,  ex  quo  de  caeteris  tuto  statuere 
possumus. 

Elizabetha,  caput  regni  columenque  Britarini, 

Te  quibus  in  coelum  laudibus  usque  feram? 
Principe  qua  nostro  nihil  est  augustms  aevo, 

Quaque  capax  doctum  nil  magis  orbis  habetj 
Quam  Chans  Ambrosiae  pavit  lepidissima  succis, 

Quam  fovit  greraio  docta  Minerva  suo; 
Nectareis  cui  blanda  favis  os  Suada  rigavit, 

Quae  simul  et  linguam  finxit  et  ingenium; 
Quaeque,  quod  est  rarum,  calles  idiomata  linguae 

Plurima,  principibus  non  bene  nota  viris. 
Argolicam,  Latiam,  Thuscasque  et  Iberida  praeter, 

Tam  bene  quam  Galli ,  Gallica  verba  sonas. 

Atque  illud  est  unum  ex  melioribus.    Itaque  dicere 
nihil  attinet  ?  qualis  Utenhovius  in  aliis  mihi  esse  videatur. 


PETRUS  BACHERIUS 

GANDAVENSIS. 
N.  1516.    M.  1600. 


Bacherius  fuit  ordinis  Dominicani  et ,  Sweertio  judice, 
poeta  elegans  ac  dulcis  ?  Ecclesiastes  eximius ,  ingenio 
excellens  ?  Graece  et  Latine  doctus.  Ego  quoties  homi- 
nem  illorum  temporum  et  illius  ordinis  Graece  doctum 
fuisse  comperio,  hoc  majore  laude  illum  esse  dignum 

censeo,  quo  propius  a  saeculo  abest,  quo  proverbii  in- 
star  celebrabatur :  Graeca  sunt,  non  leguntur.  Bache- 
rius  multa  scripsit  ad  religionis  controversias  pertinen- 
tia.  Poetica  recenset  Sweertius  ,  Tumultum  Panicum 
sive  Belgicum  ,  et  Tabulam  sacrorum  Carminum  ex  cen- 
tum  viginti  poetis.  Grut.  Tom.  I.  Del.  pag.  208  ,  cum 
lectoribus  suis  communicavit  Bacherii  carmen  de  Sylvis 
Jani  Dousae  Nordovicis.  Fingit  poeta  Apollinem  et  Mu- 
sas  sedes  suas  relinquere  et  Nordovicum  commigrare. 
Nordovici  nomen  ita  explicat  pag.  209: 

Non  Boreae  frigns  nautas  penetrabile  adurit 
INordvici,  aut  saevis  tunditur  agger  aquis. 

Hinc  adeo  nomen  illi  posuere  priores; 

Poneret  hic  tandem  quod  Boreae  ira  minas. 

Notum  est  Martialis  dictum  de  Batava  aure ,  quod  ex 
Neerlandis  adeo  multi  aut  refellere,  aut  explicare  co- 
nati  sunt ,  ut  ex  variis  sententiis  grandem  satis  libellum 
possis  conficere;  sed  nulla  re  melius  refellerunt  quam 
suo  ipsi  exemplo  poetae  egregii,  qui  non  minus  acre 
aurium  judicium  habuerunt,  cjnam  Martialis  habuit.  De 
isto  igitur  Martialis  dicto  ita  Bacherius  canit  pag.  210: 

Scribere  nunc  quisquam  crassa  audeat  aure  Batavos? 

Aut  gerere  hos  Clario  corda  aliena  Deo? 
Heic  pius  Hovaeus,  cui  vertice  adorea  pendet 

Laurea,  cui  sacro  crine  sequax  liedera. 
Musius  heic,  qui  Virgineo  praefectus  ovili, 

Cycneum  pleno  fundit  ab  ore  melos. 

Nollem  tamen  Martialis  aurem  Batavam  ex  tali  speci- 
mine  metiretur. 

JEREMIAS  PIERSSENAEUS 

AiVTVERPIANUS. 
N.  1604. 


Gruterus  Tohi.  III  Del.  pag.  817-— 831,  recepit  Car- 
men  Pierssenaei ,  quod  Ostenda  inscribitur.  Hujus  viri 
ratio,  me  tacente,  ex  paucis  versibus  cognoscetur.  Os~ 
tenda  capta ,  pag.  829 ,  bonum  vatem  laetitia  agit  prae- 
cipitem : 

Dicite  Io  Paean,  et  Io  bis  dicite  Paean! 

Dicite  Io  puerae ,  dicite  Io  pueri. 
Dicite  cum  castis  infantes  matribus  Io! 

Dicite  Io  cuncti  tempora  cana  senes ! 
Infera  cum  superis  iterent,  Io!  Io  triumphe! 

Vincunt  Austriaci,  Albertus  et  Eugenia. 

Hoc  demum  est  suaviter  ineptire !  Infantes  Io  clama- 
re ,  concedamus  Pierssenaeo ,  quamquam  Ovidius  inge- 
niosius  in  re  fere  simili: 

Qui  poterat,  clamabat  avum,  tum  denique  visum, 
Et  qui  non  poterat,  posse  coactus  erat. 

Sed  loca  infera,  sedes  silentum,  Acherontem,  tali 
laetitiae  signo  resonatura,  quis  fando  unquam  audivit  ? 

CAROLUS  LIEBARDUS 

JLANGMARCAEUS. 

Floruit  a.  1602. 

Ego  istum  hominem ,  albus  aterve  natus  fuerit  ,  plane 
ignoro ,  et  frustra  quaesi  vi ,  qui  me  certiores  facerent. 
Pauca  tantum  memoravit  Paquot.  Mem.  Tom.  IX  p.  383. 
Per  Gruterum  igitur  accid.it,  ut  in  censum  poetarum 
venerit ,  unde  ego  eum  non  in  Caeritum  tabulas ,  sed  ad 
aerarios  rejiciendum  esse  judico.  —  Gruterus  Delitias 
suas,  Tom.  III  pag.  295 — 298,  tribus  Liebardi  Carmini- 
bus  conspurcavit ,  quae  jure  appelles  chartas  cacatas , 
ut  Yolusii  Catullus.  In  primo  enim ,  Latrina  sua  erga 
genus  humanum  beneficia  commemorans  inducitur :  se- 
cundum  est  de  Furno  et  Latrina :  tertium  de  Godofrido 
Pharmacopola ,  qui  imprudens  scropham,  grandem  no- 
vem  porcellis,  emerat.  Quae  res  joco  insulso  locum  de- 
dit  pag,  298 : 

Emisti  scropham,  scropham  retinere  licebit, 

Grex  porcellomm  restituendus  erit. 
Pro  porco  posthac,  vel  deridebere  totus, 

Mercari  scropliam,  Pharmacopola,  cave! 
Cautio  erit,  modicum  si  cauda  levetur  in  altum, 

Et  nudas  penitus  si  speculere  nates: 
,  Dant  tibi  signa  nates:  porcos,  Godofride,  priore 

Parte,  sed  emejunt  posteriore  sues. 
Si  te  contingat  scroplia  mejente  sitire, 

Hoc,  Godofride,  potes  fonte  levare  sitim. 

Quale  argumentum ,  talis  oratio  et  versus.  Jam  si  Lie- 
bardus  haec  de  porco,  facile  statuent  lectores,  quid  de 
Latrina  dixerit.  Equidem  hic  requiro  elegantiam  et  ju- 
dicium  Gruteri,  qui  tales  quisquilias  illuc,  unde  negant 
redire  aliquam ,  amandare  debuisset. 

JACOBUS  SLUPERIUS 

HERZELENSIS. 
N.  1530.    M.  1602. 


Fuit  sacerdos  in  agro  Furnensi.  Scripsit  Poemata 
varia  a.  1575  ,  ac  postea  Hymnos ,  Eclogas ,  Epigram- 
mata,  alia.  Sweertius  narrat  eum  religionis  causa  multa 
mala  subiisse,  quorum  auctores  Calvinistas  exstitisse. 
Ipse  Sluperius  hoc  fatum  deplorat  apud  Grut.  Tom.  IV. 
Del.  pag.  353 : 

Sed  quo  digredimur?  quo  nos  dolor  improbus  aufert? 
Quid  de  te  Boesinga  queror  charissima?  nullum 
Crimen  habes,  nec  me  repulisti  perfida,  verum 
Me  fortuna  ferox  et  Geusia  pestis  abegit, 
Dilectasque  casas  me  deseruisse  coegit. 

In  paucis  a  Grutero  relatis,  etiam  legitur  somnium 
Aonium  pag.  355.  Nox  erat , 

Quando  focum  positus  juxta  prunasque  sedebam, 
Caucaseasque  nives  et  frigora  saeva  fugabam. 
Namque  rigebat  liyems,  gelidique  suprema  Novembris 
Lux  erat  et  valido  reboabant  murmure  venti. 

Non  deest  Sluperio  facilitas  efFerendi  ea ,  quae  cogita- 
vit  5  sed  cogitata  plerumque  sunt  nimiae  simplicitatis. 

Paquotus  Tom.  IX.  Mem.  p.  379,  accurate  memorat 
omnia  Sluperii  opera ,  in  quibus  unum ,  ab  aliis  Biblio- 
thecarum  scriptoribus  omissum :  Omnium  fereyentium, 
nostraeque  aetatis  nationum  hahitus  et  effigies.  In  eos- 
dem  Sluperii  Epigrammata.  Antv.  1572.  Effigiem 
Franci  militis  his  versibus  ornavit : 

Hic  tibi  saeva  patent  furibundi  militis  ora, 
Qui  sub  Liligero  proelia  Rege  facit. 

Ac  persaepe  loco  numerandi  debitor  aeris, 
Quando  suos  luxu  dilapidavit  opes, 

Aut  proprios  vana  socios  spe  ludit,  atroxve 
Infert  hospitibus  verbera  dura  sms. 

Paquotus  in  voce  Liliger  duos  errores  observat,  pri- 
nium  non  esse  Latinam  ,  deinde  secundam  corripi ,  con- 
tractam  licet  ex  Liliiger,  ut  Tibicen  ex  tibiicen.  — 
Laudo  quidem  religionem  Julii  Caesaris  ,  qui  apud  A. 
Gell.  N.  A.  Att.  I.  10.  monet,  tamquam  scopulum,  sic 
inauditum  atque  insolens  verbum  esse  fugiendum.  Sed 
licet,  credo,  recentiori ,  poetae  imprimis,  in  re  nova 
novam  vocem  fingere ,  modo  ne  repugnet  ingenio  linguae. 
Romani  ignorabant  regem ,  crui  tamquam  insigne  ,  gere- 
bat  lilium.  Lectu  digna  est  de  jure  novandi  in  boc  ge- 
nere  epistola  Heumanni ,  cruam  inscripsit  ovopccTonouccv , 
addita  Dialogo  Quinctiliani  de  causis  corruptae  Elocjuen- 
dae,  Gott.  A°.  1719.  De  cjuantitate  magis  assentior 
Paquoto. 


DOMINICUS  LAMPSONIUS 

BRUGENSIS. 
]*.  1532.    M.  1599. 


Hunc  Sweertius  scribit  amoeni  ingenii  et  industriae 
causa  valde  placuisse  Cardinali  Reginaldo  Polo ,  et  tri- 
bus  Cardinalibus  ex  ordine  fuisse  a  secretis  consiliis. 
Composuit  et  alia  nonnulla  Carmina  et  Typum  vitae  hu- 

manae ,  editum  a  Bonav.  Vulcanio  in  Carminibus  Trium 
fratrum  Belgarum.  Hic  in  praefatione  Lampsonio  mul- 
tas  laudes  tribuit ,  eumque  Cebetis  tabulam ,  a  Francisco 
Floro  depictam,  aerique  incisam,  accuratissime  doctis- 
simo  carmine  expressisse  ait.  Lampsonium  autem  Se- 
cundo  adjunxit,  quod  utriusque  astrum  quam  optime 
interse  conveniret.  Fuisse  enim  ambos  juxta,  admirabili 
quadam  coeli  benignitate  atque  indulgentia,  ad  pictu- 
ram  et  sculpturam  veluti  factos.  Denique  haec  subjun- 
git :  »  Ac  tametsi  nullum  Lampsonii  Poema  praeter  boc 
»et  Epigrammata  quaedam  in  effigies  Pictorum  Belga- 
»  rum  videre  mihi  contigit ,  verisimile  tamen  est ,  multa 
» apud  haeredes  latere.  Certe  ex  solo  Poematio  de  reli- 
»quis  facile  est  judicare,  eum  naQ£§Qicf  Secundi  dignio- 
»rem  esse  quam  Marullum  et  Angerianum,  qui  illius 
»lateri  hactenus  haeserunt."  Haec  Yulcanius.  De  Ma- 
rullo  et  Angeriano  alibi  diximus ,  in  quibus  quid  multis 
adeo  displicuerit ,  non  videmus.  Lampsonius  autem  Ce- 
betis  tabulam  adumbravit  magis,  quam  depinxit.  Car- 
men  proxime  accedit  ad  sermones.  Initio  quaedam  non 
male  ex  Horatio  imitatus  est : 

Scilicet  hic  primum  latebrosa  matris  ab  alvo 
Ejicitur  puer,  atque  recens  pappare  minutum 
Incipit.  Hinc  certo  pede  humum  signare  potens ,  aut 
Puppas  mirari,  aut  equitare  in  arundine  longa 
Semihomo  amat:  donec  mentis  jam  utcumque  per  annos 
Et  linguae  compos  sinuosa  intrare  videri 
Humanae  possit  adolescens  compita  vitae. 

Perstringit  etiam  hic  illic  saeculi  sui  mores.  Alchy- 
mystas  tangit: 

Nec  non  et  quibus  aera  labor  convertere  in  aurum , 
Post  parvo  esuriem  passuri  tempore. 

Uroscopos : 


Adde  urinani  oculis  qui  conteinplanlur  ineptis 
Mendaci  in  phiala,  atque  impune  occidere  possunl. 

Lampsonio  non  deest  enuntiandi,  quae  velit,  facilitas 
quaedam$  sed  castigatum  dicendi  genus  non  uno  loco 
requiras.  Est  Epigramma  Jani  Dousae  filii  pag.  192  ad 
Dom.  Lampsonium,  in  quo  eum  eximie  tanquam  picto- 
rem  et  poetam  laudat. 

At  quis  te  melior  limam  his  aut  addere  lumen? 
Qui  lima  es  vatum,  lumen  et  artificum. 

Franciscum  illum  Florum  valde  laudat  1.1.  Vulcanius. 
In  ejusdem  fortunam,  debili  manu  depictam,  est  ele- 
gans  Epigramma  B.  Bauhusii,  pag.  31.  Gruterus  Tom.  III 
Del.  pag.  43  sqq.  tabulam  Lampsonio  reddidit ,  addito 
ejusdem  Carmine  Lyrico,  de  binis  potatoribus,  qui,  Deo 
impurissimis  conviciis  lacessito,  miseramorte  perierunt. 
Horum  alter  eo ,  quo  sedebat ,  loco  ?  repente  in  saxum 
diriguit,  eumque 

Conata  quantum  vis  valuit  viriim 
Conata  equorum  (nam  tria  junxerant 
Valentium  quamvis  equorum 
Colla)  loco  nequiit  movere. 

Fieri  potest  ut  vera  sint  quae  Lampsonius  narravil; 
modus,  quo  narravit,  neque  gravis  neque  elegans  est. 

ARNOLDUS  HELIDS 

MIDDELBURGENSIS. 
Floruit  a.  1603. 


Lusit  poemata  varia,  excusa  Norimbergae  8™.  Hoc 
tantum  de  Helio  Sweertius  et  Foppens.  Grut.  Tom.  II. 
Del.  pag.  1132 — 1134  pauca  delibavit  ex  Helio.  In  his 
Odam  de  Nicolao  Reufnero ,  comite  Palatino  creato.  Dum 
tu,  inquit,  tam  praeclare  de  historia  patriae  tuae  mereris , 

Rudolphus,  ipsum  qui  pius  et  potens 
Gubernat  orbem,  te  tuaque.approbat, 
Stupetque  decernitque  tantis 
Promeritos  meritis  honores, 
Hinc  te  Palatini  in  comitis  gradum 
Benignus  adscit: 

Humiles  versus! 


JACOBUS  HERLOMIUS. 


N.  1604. 


Quod  illi  genus ,  aut  unde  domo ,  altum  apud  Sweert. 
et  alios  silentium.  Grut.  Tom.  II.  Del.  pag.  1138—1139, 
dedit  dialogum  Pacis  sepultae ,  et  rustici.  Ut 

R,  Quis  jacet  liic?  P.  titulum  lege.  R.  nescio.  P.  num  tibi  nota 
Litera?  R.  non.  P.  quis  tu?  R.  Rusticus.  P.  ergo  rudis, 


Quae  jam  plus  satis  fastidii  movent. 

JOANNES  HAPPARDLS 
N.  1604. 


Happardi  nullam  mentionem  fieri  video  nec  a  Sweer= 
tio  nec  a  Foppensio ,  ut  adeo  fere  credam  Gruterum  ei 
imprudentem  in  I)el.  Tom.  II.  pag.  884—890 ,  locum  ces= 
sisse.  Fecit  tamen  Happardi  elegantia,  ut  eum  non  omi- 
serim.  Quod  si  non  est  Neerlandus ,  erravi ,  sed  errare 
equidem  malim  in  eo  ut  diligentior  sim ,  quam  rei  sus- 
ceptae  parum  studiosus.  Queritur  in  ampla  Elegia  de  tem- 
porum  calamitate,  ut  Gheesdalius ,  pag.  446  Tom.  II.  Del. 
Grut.  Sed  Gheesdalium  valde  superat:  ut  vellem  Gruterus 
plura  Happardi  dedisset ,  et  de  suo  minora.  Pag.  385 : 

An  gemis  hoc  fati,  quod  jam  commune  tenemus, 

Vitaque  ad  extremum  nubila  semper  erit? 
Parvus  adhuc  linguae  studio  gressusque  tenebar, 

Cum  prunum  patriae  pessima  coepit  hyems. 
Omnia,  nam  memini,  subito  plangore  sonabant, 

Inque  genas  multis  impetus  ire  fuit. 
Moesta  sinum  lacrymis  mater  perfusa  sedebat, 

Plurimaque  in  vultu  signa  doloris  erant. 
Tpse  etiam  luctus  flebam  quasi  conscius  essem, 

Sed  rudis  ad  causas  nec  satis  aptus  eram. 
Clamabam,  miseros  cur  sic  petis  ungue  capillos? 

O  mea  me  mater  sospite  vive  precor!    . 

Hoc  est  lene  illud  orationis  et  affectuum  flumen,  quod 
nos  Ovidium  et  Lotichium  legentes  allicit  et  delectat. 
Ovidium  sibi  exemplum  elegisse  videtur ,  in  quo  quan- 
tum  versatus  fuerit,  vel  ex  versibus  suprapositis  apparet. 
Ovidiana  enim  sunt  Heroid.  V.  34. 

Pessima  tnulaii  cocpit  arnoris  hvcins. 

Heroid.  V.  64. 

Et  mihi  per  fluctus  impetus  ire  fuit. 
Fast.  IV.  586. 

Maximaque  in  vultu  signa  dolentis  erant. 


JANUS  DOUSA 

NORDOVIX. 
N.  1545.    M.  1604. 


Multi  majorum  nostrorum  vixerunt  vita  in  tam  illustri 
loco  posita ,  ut  nemo  eos  ignoret ,  nisi  qui  literas  et  his- 
toriam  suae  gentis  ignorat.  In  his  etiam  censendus  est 
Janus  Dousa ,  Nordovix.  Juvenis  partim  in  Brabantia , 
praecipue  Lovanii,  quo  tunc  plurimi  adolescentes  undi- 
que  ad  mercaturam  bonarum  artium  proficiscebantur, 
partim  in  Anglia  et  Francia  literarum  studia  inchoavit. 
Nam,  qui,  quantam  vitae  partem  possint,  secum  et  in 
libris  sunt ,  hos  in  Academia  aliqua  literarum  studia  ab- 
solvere  non  dixerim.  In  patriam  magna  omnium  exspe- 
ctatione  redux,  gravissima  munera  gessit.  In  obsidione 
Leidensi  A°.  1574,  praefuit  urbano  praesidio,  et  curam 
Academiae,  brevi  post  in  eadem  urbe  constitutae,  novem 
et  viginti  annos  gessit.  Multas  pro  patria  sua  legationes 
obiit,  fuit  aggerum  curandorum  praefectus,  custos  tabu- 
larum  publicarum ,  nobili  ecruitum  ordini ,  et  supremo 
judicum  Hollandorum  concilio  adscriptus.  Sed  tantos 
ille  honores  magis  ipse  ornavit,  quam  splendorem  ab  iis 

accepit.  ]Nemo  enim  Dousae  nec  doctrinae  varietate,  nec 
animi  magnitudine,  nec  fide  aut  in  patriam  amore  prae- 
ferendus  est.  His  ille  artibus  facultatem  poeticam  orna- 
mentumadjunxit,  in  eaque  liberam  excelsae  mentis  oble- 
ctationem  habuit.  Varia  exstant  ab  illo  edita  Carmina  , 
quibus  otium  fallebat ,  quod  illi  ab  infinitis  negotiis  con- 
tingeret.  Inest  carminibus  liber  quidam  spiritus,  mos 
scribendi  antiquior,  Catullianus  fere,  simplicitas  Hol- 
landa,  quae  ovxct  gvxgc,  oxucpqv  owyqv  appellabat,  tam 
candida  denique  et  efficax  sensuum  affectuumque  expli- 
candorum  ratio ,  ut  omnis  Dousa  in  his  spiret  ac  vigeat. 
Dousa  recti  animi  effigiem  nobis  in  carminibus  tanquam 
in  tabula  proposuit.  Quanto  patriae  suae  flagraverit  amo- 
re,  cujus  gloriam  ingenio  et  doctrina,  salutem  virtute  et 
armis  tuebatur ,  in  obsidione  Leidensi  apparuit;  qualis 
autem  fueritpater,  ex  binis  Funebrium  libellis  appareat, 
quibus  Manes  Jani  filii  est  prosecutus.  Ipsum  elegiae 
primae  initium,  quam  flebile  et  ab  intimo  doloris  sensu 
productum ! 

Quisquis  adest,  faveat;  dum  te,  carissime  rerum, 

Funereis  celebrat  nostra  Thalia  modis : 
Ut  qui,  lethifero  tactus  mucrone,  supremum 

Carmen  olor  lingua  deficiente  canit. 
\on  quod  in  hanc  lucem  patriis  te  posse  querelis 

Restitui  sit  spes  ulla  relicta  mihi; 
Sed  quum  te,  nate,  exstincto  solatia  vitae 

Omnia  perdiderim,  perdere  verba  leve  est. 

ln  his  ei  Ovidius  bis  ante  oculos  fuit.  Semel  in  ii. 
Fast.  109.  quem  Heinsio  suspectum,  sua  imitatione  com~ 
probavit  Dousa : 

Flebilibus  veluti  numeris  cancntia  clura 
Trajeclus  perina  tcmpora  cantat  olor. 

Iterum  in  Epist.  Heroid.  VII.  3  : 

Nec,  quia  te  nostra  sperem  preee  posse  moveri, 

AHoquor,  adverso  vovimus  ista  Deo. 
Sed  merita  etfamam,  corpusque  animumque  pudicum 

Cum  male  perdiderim,  perdere  verba  leve  est. 

In  fine  his  verbis  filium  ademtum  urguet : 

Redde  meum,  Libitina,  niihi  redde  improba  natum! 

Vel  socium  nati  me  quoque  junge  rogo. 
Aut  redeas  superas  potius  redivivus  in  oras , 

Proque  ipso  Stygio  nos  vehat  amne  Charon. 

Janus  lilius  iter  peregre  suscepit,  a  nobilibus  aliquot 
adolescentibus  incitatus.  De  eo  ita  Carm.  II.  pag.  103 : 

Aemula  nobilitas ,  strabam  quam  reddere  livor 

Coeperat,  inque  oculos  se  penetrare  dolor. 
Nempe  mero  et  talis  ventrique  operata  juventus , 

Quam  dispar  Dousae  moribus  illa  mei? 
Haec  igitur,  quum  barbariem  non  amplius  istic, 

Ut  prius,  in  pretio  cerneret  esse  suam, 
Dousiadae  contra  late  efflorescere  nomen, 

Et  fieri  regni  jura  minora  sui, 
Tncauto  Iuveni  patria  mutare  relicta 

Flagrantes  alio  sidere  suasit  agros: 
In  coelum  tollens  externa,  domestica  damnans 

Omnia.  Quid  mirum  ?  Mos  ita  noster  babet. 

Moeror  paternus  se  in  omnes  partes  convertit ,  nunc 
lacrvmis  indulget ,  nunc  indignationi ,  modo  carissimi 
filii  memoriam  repetit,  seque  ea  solatur :  modo  levitatem 
illi  in  suscipiendo  itinere  longissimo  objicit ,  cujus  labo- 
ribus  morbum  contraxit,  nec  se  desiderium  amplius 
ierre  declarat.  Carm.  III. 

Dousa  fuit,  fuimus  et  nos,  dum  viveret  ille; 

Mortua  nunc  trahitur  vita  superstitibus. 
Hei  mihi!  quae  nostro  sat  erunt  fomenta  dolori? 

Quaeve  meis  dabitur  par  medicina  malis  ? 

Menstroa  perpetuum  reparat  dispendia  Plioebe, 

Et  redit  arboribus  per  sua  damna  decor. 
At  tu  sic  subito  exortus  simul,  extinctusque, 

Quid,  nisi  flos  herhae  solstitialis  eras? 
Vixisti  quinis  nate  ah !  dulcissime  lustris , 

Haec  spatia  aetatis  tota  fuere  tuae. 
Quid  modo  fletu  expers  prodest  natura,  quicl  illa 

Insita  Dousaeis  durities  oculis? 
Num  minus  assiduis  turgent  mea  lumina  nimbis, 

Num  minus  uda  frequens  mi  rigat  ora  latex? 

Haec  saepius  legi  antea,  et  semper  nova  cum  voluptate 
lego.  AtqUe  ut  olim  Protogenes  ex  unius  lineae  tenuitate 
clarissimum  pictorem  Apellem  agnovisse  dicitur ,  ita  ex 
his  Dousam  talem  agnosco  poetam,  qui  et  felix  est  in 
excogitando,  et  facilis  in  explicando,  et  copiosus  in  or- 
nando.  Haec  si  in  Tibullo  reperissemus,  verba,  credo, 
deficerent,  quibus  ea  satis  laudaremus.  JNunc  etsi  non 
flemus  quidem ,  quum  legimus  ,  miseret  tamen  nos  pa- 
tris,  quem  morte  filii  tantum  vulnus  accepisse  scribit 
Josephus  Scaliger,  Ep.  p.  722,  ut  biduum  cibo  abstinue- 
rit.  Alter  funebrium  libellus  constat  jambis  puris,  nec 
cedit  Elegiis.  Pauca  restant  dicenda  de  Echo  et  Salinis. 
Echo  est  sine  controversia  Carmen ,  quod  Dousae  ingenti 
labore  constitit ,  sed  quem  melius  collocare  potuisset. 
Laborant  enim  lusus  isti  suspicione  et  fama  jucunditatis 
plebejae,  et  a  persona  Dousae  et  boni  cujusvis  poetae 
sunt  alieni.  Ista  forte  placeant,  si  opportuno  loco  et 
tempore  Deam  resonabilem  respondere  facias ;  mihi  qui- 
dem  fastidium  oritur ,  quum  sexcenties 

per  loca  sola 
Saxa  pares  formas  verborum  ex  ordine  reddunt. 

Quid  ,  quod  Echo  Dousaoa  saepe  aut  Graece,  aut  pa- 
rum  Latine  respondeat,  aut  Dousa  interroget;  quod  in 

lanta  rei  difficultate  fieri  aliter  vix  potuit.  Echo ,  si  lo- 
qui  debeat,  loquatur,  ut  apud  Ovid.  III.  Met.  vs.  380 
sqq.  et  Lotich.  I.  8.  pag.  64. 

Hoc  etiam  (quoniam  tulimus  pejora)  feremus , 
Si  modo  non  bello  nos  graviora  manent. 

Heu  mihi!  quae  duris  vox  rupibus  icta  resultat, 
Triste  quid  hoc  iterant  concava  saxa?  manent. 

Ad  quem  locum  vid.  Burmann.  et  ad  Antholog.  Lat. 
Tom.  I.  pag.  559  ;  Georg.  Sabin.  in  Libello  de  Carmini- 
bus  componendis  5  C.  Barlaeum  Tom.  II.  Carm.  p.  487 ; 
Sehonhov.  ap.  Gruter.  Del.  Tom.  IV.  p.  1 13;  et  M.  Vrient. 
IV.  345.  Dousa  Echo  varia  interrogat,  quae  ipsiin  men- 
tem  veniunt ,  ut  sub  initium  de  Bockenbergio : 

Quod  pecus  est,  cujus  pingi  sub  imagine  debet 
Si  pingenda  tibi  barbaries?  Aries. 

Graece  respondet  in  hoc  de  Homero,  pag.  5  : 

Quaenam  orbis  plaga  Maeonidae  decorata  sepulcro? 
Argosne  an  Colophon,  an  mage  Xtoq;  3,Ioq. 

In  Salinis  multa  acri  sale  sunt  conspersa  ?  quae  pun- 
gunt  et  mordent,  multa  lasciviae  jocosae,  quae  multi  a 
Dousa  scripta  esse  nunc  forte  mirabuntur.  Sed  ea  non 
timebant  homines ,  qui  moribus  vivebant  severis ,  ser- 
mone  inter  amicos  utebantur  liberiore ,  quam  nunc  aures 
delicatae  ferre  possunt.  IJabebant  nempe  antiqui  illi 
pudicitiam  in  animo ,  multi  deinde  in  verbis ,  qui ,  quod 
a  moribus  deest,  sermonis  castitate  reparare  student. 
Tale  est  hoc  Dousae  in  Aphen,  pag.  47 : 

Nil  aliud,  quam  pedit  Aphe;  tam  pestiferum  unde 

Exhalat  virus ,  quale  Chimaera  solet. 
Diceris  in  spurca  hanc  udus  moluisse  latrina : 

Nescio:  latrinam  te  moluisse  puto. 

Caeterum  iu  Epigrammatis  saepius  amat  lusus  in  ver- 
bis ,  commune  fere  vitium  illius  temporis ,  nec  satis  ubi- 
que  cavet  a  vocabulis  antiquioribus ,  Plauto  et  Lucilio 
propriis,  a  quorum  lectione,  Plauti  inprimis,  talia  ei 
imprudenti  adhaeserunt. 

Carminum  Dousianorum  sunt  variae  editiones.  Primae 
exemplum  est  in  Bibliotheca  Academiae  Leidensis,  in 
quo  ipse  Nordovix  multos  versus  correxit  ,  et  magnam 
novorum  copiam  addidit.  Papenbroeckius  ,  cujus  hoc 
munus  est,  haec  annotavit:  »Haec  Jani  Dousae  Nordo- 
»vicis  Poemata,  quae  exstant  in  meo  Cod.  Ms.  non  ap- 
»  parent  in  novissima  editione  Scriveriana  anni  MDCIX , 
» et  omnia  sunt  inedita.  Pleraque  Dousa  ipse  manu  sua 
^scripsit;  caetera,  ni  fallor ,  scripta  sunt  manibus  filio- 
»rum  ejus."  Unum  apponam , .  quod  appellavit  Novae 
Batavicae  Monetae  inscriptionem : 

Ultori  curae  quis  nos  neget  esse  Tonanti, 
Propter  quos  adeo  rem  male  gessit  Iber? 


JOACHIMUS  AXONIUS 

GRAVIANUS. 
M.  1605. 


Axonius  Juris  utriusque  doctor,  Graecae  et  Latinae 
linguae  peritus ,  Belgicis  principibus  in  consilio  de  rebus 
maritimis  adfuit.  Quibus  quum  praefectus  Antonius  Bur- 
gundus  obiisset,  Carmen  funebre  in  illum  composuit 
A°.  1578.    Pauca  praeterea  in  genere  poetico  dedit ,  sed 

in  his  longum  satis  Gamelion  Philippi  Lalaenii  et  Marga- 
rethae  Arenbergae,  repetitum  a  Grutero,  Tom.  I.  DeL 
pag.  183  ad  208.  Axonius  omnes  fere  Deos  Deasque 
ad  partes  vocat.  Jupiter  cum  Junone  nuptias  comitis 
conciliat ,  Mercurius  mittitur  nuntius  et  matrimonii  ritus 
perficiuntur.  In  his  ille  narrandis  adeo  accuratus  est , 
ut  nec  omittat  quomodo  sponsus  et  spohsa  vestiti  orna- 
tique ,  nec  quae  verba  sacerdotis  solemnia  fuerint.  Ecce 
autem  acroama  ante  coenam.  Musae  canunt  alternae, 
Apollo  canentes  cithara  sequitur.  Theognis  Musas  in 
nuptiis  Cadmi  kccXov  tnog  cecinisse  scribit;  longe  igitur 
melius  quam  quod  in  nuptiis  Lalaeni  cecinerunt.  Au- 
diamus  Thaliam,  pag.  188: 

Non  minus  cnltu  reverentiave 
Floreas  summi  patris ;  aequitate 
Non  minus  cuivis  homini  antecellas, 

Clare  Pliilippe, 
Quam  nepos  magni  Iapeti  fuisse , 
Integer  vitae,  scelerisque  purus 
Dicitur,  tunc,  cum  Jovis  ira  terras  * 

Obruit  undis. 

Finito  concentu,  convivae,  jamjam  epulaturi,  lavan- 
lur,  pag.  192: 

Stant  alacresjuvenes,  pelves  et  niptra  tenentes, 
Qui  lymplias  manibus  dent:  post  hos  stant  alii,  qui 
Protendant  variis  mantilia  picta  figuris. 
Gonsecrat  hinc  epulas  longa  cum  veste  sacerdos : 
Quisquis  in  hanc  mensam  fertur  potusque  cibusque, 
Esse  salutarem  jubeat ,  qui  condidit  illum. 

Deinde  singulos  missus ,  fercula ,  et  condimenta  tam 
diligenter  recenset  lepidus  poeta,  ut,  excepto  sale,  nihil 
omnino  neglexisse  videatur. 

MAXIMILIANUS  TRANSILYANUS 

BRUXELLENSIS. 
Floruit  a.  1605. 

Nihil  de  eo  Sweertius  nec  Foppensius.  Grut.  Tom.  IV. 
Del.  pag.  449—453 ,  auxit  Delitias  suas  binis  Maximiliani 
Carminibus  ,  quae  ab  ingenio  non  infelici  profecta  sunt. 
Epistola  ad  puellas  Constantienses  continet  pias  et  since- 
ras  admonitiones  ,  ne  in  conventu,  Constantiam  indicto, 
ab  hominibus  aulicis  se  decipi  patiantur : 

Jam  populus  vestram  formosus  venit  in  urbem, 

Cujus  in  amplexu  quaelibet  esse  velit. 
Quaelibet  esse  velit.    Sed  clum  grave  pondus  in  alvo 

Crescit,  et  excusso  crimina  ventre  patent, 
Tunc  procul  auctor  erit  tumefacti  perfidus  utri, 

Et  geraet  in  viduo  quaeque  puella  toro. 

Pag.   451: 

Sed  nec  vos  capiant  circuradata  colla  catenis, 

Illaque  sericeis  inclyta  turba  togis. 
Nec  vos  decipiat  sermonis  copiablandi; 

Saepius  eloquio  yicta  puella  fuit. 


IIELIAS  PUTSCHIUS 

ANTVERPIENSIS. 
N.  1580.    M.  1606. 

Putscbius  jam  decimum  et  quartum  agebat  annum, 
antequam  literas  Latinas  disceret.    Sed  erat  ingenio  tam 

i4 

docili,  et  diligentia  tam  assidua,  ut  parentum  cuncta. 
tionem  mira  celeritate  corrigeret.  In  Academia  Leidensi 
doctissimis  professoribus  carus  vixit,  ibique  juvenis  ad- 
modum  Sallustium  edidit.  Leida  relicta,  Jenae,  Lipsiae 
et  Heidelbergae .  strenuam  literis  operam  navare  perre- 
xit,  suique  ingentem  exspectationem  movit,  quam  im- 
matura  morte  esse  praereptam  omnes  eruditi  vehementer 
dolebant.  Conradus  Rittershusius  funebri  eum  oratione 
laudavit,  qua  usus  est  Adamus  in  enarranda  illius  vita 
pag.  457  sqq.  Scripsit  Elegias  et  alia  Carmina.  Elegiis 
praecipue  delectabatur  ,  et  judice  Rittershusio,  venusta, 
eruditaque  scribendi  facilitate  in  iis  potissimum  valebat. 
Putscbii  carmina  a  me  non  aliter  visa  sunt,  nisi  parva 
eorum  pars  in  Del.  Grut.  Tom.  III.  pag.  841 — 855.  Sed 
reliqua  iis  metiens ,  Rittersbusio  plane  adjicio.  Spirant 
praeterea  tenerum  animi  mitissimi  sensum ,  isque  in  pri- 
mis  elucet  in  obitu  fratris ,  qui  homini  non  duro  lacry- 
mas  ejiciat.  Mortuus  est  ille  in  Zelandia ,  quo  eum  habi- 
tatum  concessisse  valde  queritur  Putschius  pag.  846 : 

Usque  adeo  Geniusve  loci,  aut  urbs  ipsa  placebat, 

Ut  tibi  vel  patria  dulcior  illa  foret. 
Nec  poterat  febris  saevique  injuria  morbi 

Abstrahere  a  caris  languida  membra  locis* 
Non  mater  toties,  quae  te  indignata  venire 

Hinc  Stadam  missis  jussit  epistoliis. 
Et  monitor  tibi  saepe  fui,  fratresque  fuerunt, 

Sed  monita  naec  surdo  dicta  fuere  viro. 
Dic  quod  te  tantum  potuit  dilecte  tenere, 

Esset  ut  usque  novas  nectere  dulce  moras? 
Non  hic  sunt  silvae,  non  hic  loca  grata  Camoenis, 

Nec  rigui  fontes,  nec  cerealis  ager. 
Sed  Boreae  assiduis  litus  turbatur  arenis, 

Altaque  crescenti  se  movet  unda  mari. 
Subducuntque  diem  ex  oculis  exorsa  repente 

NubiJa,  quae  solis  non  jubar  esse  sinunt. 

Versus  sunt  pulcherrimi,  sed  veritatem  de  sterilitate 
agri  Zelandi  nunc  non  praesto.  Adeo  ista  tellus  etiam 
mutata  est  ab  antiqua.  Putschius  eiindem  fratrem  in  al- 
tera  Elegia  deplorat.  Quam  naturalis  et  tenera  simpliei» 
tas  hos  versus  commendat !  pag.  8^8: 

In  pullis  si  forte  aliquis  mihi  vestibus  hospes 

Obvius  it,  cujus  pallor  in  ore  sedet, 
Me  movet,  et  veteres  iterum  irritare  querelas 

Incipit,  et  luctus  ingeminare  meos. 
Sive  aliquis  forma  egregius  florente  juventa, 

Decidit  ex  ocnlis  tunc  quoque  gutta  meis. 
Semper  enim  fratris  facies  occurrit  in  illo, 

Oraque  quae  frustra  cara  fuere  mihi. 


ADRIAOTS  VAN  DER  BURCHIUS 

BRUGENSIS. 
M.  1606. 


Hunc  Sweertius  Ultrajecti  natum  fuisse  dicit,  sed  a 
Sandero  Patricius  Brugensis  appellatur.  Itaque  Burman- 
nus  in  Trajecto  erudito,  pag.  43  ,  non  affirmat  Burchium 
fuisse  Ultrajectinum,  sed  Ultrajectinis  merito  posse  ad- 
scribi ,  ob  gestos  in  ea  urbe  honores  magnamque  vitae 
partem  transactam.  Fuit  aliquamdiu  Curiae  Ultrajectinae 
Graphiarius,  sed  Leicestrianae  factionis  adjutores,  causam 
religionis  interserentes  ,  effecerunt  ut  illi  et  urbe  et  tota 
patria  interdiceretur.  Leicestrio  autem  in  Angliam  pro- 
fecto,  Burchius  et  alii  ab  exsilio  revocati  sunt.  Deum  et 
religionem  eximie  araavit,  in  quo  amore  calamitatibus 

non  parum  confirmatus  esse  videtur.  Carmina  illius  cer- 
te  sunt  argumenti  pleracpie  sacri ,  in  cjuibus  eminent 
Piorum  Hexastichon  Centuriae  Quatuor,  cjuae  et  lacry- 
mas  et  gaudia  continent  ,  et  centuria  singularis ,  prae- 
paratoria  precum  cum  precibus  alicjuot  Antv.  1603. 
A°.  1590  jam  ediderat  Centurias  tres  sententiarum  et 
exemplorum,  quae  sunt  decastichae.  Sweertio  placuit 
Burchiiim  appellare  poetam  non  infelicem  ,  et  Janus 
Dousa,  major ,  ei  gratulatus  de  nova  carminum  editione, 
ita  canit : 

At  vos  Burchiades,  vatum  solatia,  Musae, 
Rite  pias  doctae  cantu  animare  fides. 

Sed  Sweertius  judicio  aurium  et  animi  carebat  in  di- 
gnoscendis  poetis.  Dousa  Burcbium  in  omni  ista  gratula- 
tione,  et  alibi  etiam,  magis  a  pietate  laudavit,  quam  a 
facultate  poetica.  Nec  Torrentius,  cujus  binas  ad  Bur- 
cbium  Epistolas  dedit  Ant.  Matth.  Ep.  128,  129,  quid- 
cjuam  scripsit,  quod  ad  praestantiae  gloriam  pertineat. 
Gratulationi  Dousanae  illud  etiam  accedit,  quod  ex  ta- 
libus  carminibus  raro  verum  gratulantis  judicium  con- 
ficere  possis.  Quid  enim?  Amicum  habes  poetam?  Is 
ingenii  foetus,  maturos  necne,  publicae  luci  exponit. 
Rogat  te,  seu  blandis  precibus  cogit,  ut  librum  suum 
aliquo  carmine  ornes.  Quid  dices?  Amicum  tuum  poe- 
tam  esse  mediocrem  vel  etiam  malum?  At  hic,  ut  omnes 
poetae,  nuncpam  de  praestantia  sua  dubitavit.  Itaque 
dicendum  aliqnid ,  quo  te  sine  damno  tuo  expedias.  Fe- 
licem  vero  te  et  divinum,  si  nec  amicum  offendas  ,  nec 
veritatem.  Nam  tertium  illud  vix  reperitur.  Burchius 
fuit  homo  insignis  nobilitate,  doctrina  et  virtute,  sed 
poeta  malus.  Satis  habuit,  si  sententiam  aliquam,  ex  sa- 

cris  plerumque  literis  petitam ,  hexasticho  vel  decasticho 
suo  includeret,  securus  caeteroquin  elegantiae  et  suavi- 
tatis  poeticae ,  fere  ut  Plutarchus  de  Yatibus  Delphicis 
narrat.  Hi  enim  juxta  oraculum  sedentes,  consulentium 
voces  excipiebant,  easque  subito  versibus  et  numeris, 
tamquam  vasibus,  includebant.  Exempli  causa  sit  He- 
xastichon  XLIV,  pag.  18  ?  quod  non  est  ex  pessimis: 

Natalis  Christi  nulli  non  profuit  hora, 

Quippe  salutaris  cuilibet  illa  fuit. 
Exultare  vides  sanctum,  quia  palma  propinquat, 

Gaudet  peccator,  quod  prope  sit  venia. 
Laetatur  quoque  gentilis,  quia  vita  perennis 

Jam  nata  est,  nec  vim  spicula  mortis  habent. 

In  sententiis,  in  carmina  decasticha  coactis,  hoc  ex 
Augustino  narrat,  pag.  165:  »Vis  magna  est  exemplo- 
»rum,  nec  tam  vehementer  humanas  mentes  ratio  natu- 
»raque  flectunt  quam  prisca  exempla,  et  scitu  digna  et 
»memoratu.  Sic  legere  est  Augustinum  vitae  probioris 
»esse  iter  ingressum,  cum  quemdam  Politianum,  Antonii 
»dotes  ac  virtutes  memorantem  et  verbis  laudantem  ex- 
» tollentemque  disertis ,  audisset."  Haec  continuato 
verborum  ordine  scripsi,  in  quibus  pauci,  non  moniti, 
caxmen  heroicum  latere  reperient. 

GULIELMUS  CRIPIUS    . 

HAGANUS. 
N.  1535.    M.  1610. 

Cripius  ,  senator  Curiae  Haganae,  teste  Junio,  ad  cjuem 
provocat  Sweertius,  edidit  Epigrammata.  Sweertius  ap- 
pellat  eum  eloquentiae  laude  clarum  et  poetam  argutum , 
lepidum  ac  festivum.  Quatuor  Cripii  Carmina ,  quae  de- 
dit  Gruterus  Tom.  I  ,  in  fine  Delitiarum ,  sunt  ad  Janum 
Dousam  majorem;  ex  his  heroicum  elegimus. 

Dousa,  cui  teretes  numeros  concessit  Apollo, 

Nascentique  novem  faciles  risere  sorores; 

Sic  semper  justo  valeam  secernere  iniquum, 

Et  dare  cuique  suum  et  nusquam  deflectere  recto, 

Ut  te  jampridem  non  est  mihi  carior  alter. 

Non  visum  ante  mihi  colui,  et  rumore  secundo 

Incensus  famae  celebris  laudumqde  tuarum 

Mutua  quaerebam  conjungere  foedera  tecum. 

Quae  deinceps  aliquo  postquam  firmavimus  usu, 

Et  cumulum  ingentem  coepto  praesentia  amori 

Adjecit,  nostra  sincere  parte  colentur. 

Tu  modo  inaequalem  ne  dedigneris  amicum , 

Si  fallam,  aut  levis  baec  unquam  ferat  irrita  ventus, 

Sancta  fides,  cui  sunt  socialia  foedera  curae, 

Sit  memor  et  Nemesis  poenas  pro  fraude  reposcat. 

Atque  haec  mihi  indicio  sunt,  Cripium  non  invitis 
Musis  haec  studia  coluisse.  Edidit  carmina  Jani  Secundi 
Parisiis  a.  1561 ,  et  eleganti  praefatione  ornavit.  Hahuit 
filium  Gulielmum ,  qui  vocabatur  Secundus.  Hoeufftius 
in  Parnaso  p.  63 ,  auctorihus  jam  laudatis  addidit  Te 
Wateriim  in  Historia  Foederis  Nobilium  Neerlandorum. 
Vide  et  P.  Bosscha  Praefat.  Carm.  Jani  Secundi  p.  LVII. 


IVEDBRLANDURUM.  215 

COBNELIUS  KILIANUS 

DUFFLEUS. 
M.  1607. 

Kiiiano  magnam  gratiam  debent  Hollandi,  qui  stu- 
dium  patrii  sermonis ,  a  plerisque ,  sive  propter  segni- 
tiem,  sive  fastidium  neglecti,  cum  paucis  aliis  revocave- 
rit.  Sweertius ,  qui  eo  familiariter  utebatur ,  dicit  fuisse 
lepido  admodum  et  hilari  ingenio:  quod  sane  Kiliano 
fortunatissimum  evenit.  Nam  quinquaginta  annos  Plan- 
tino  in  corrigendis  typothetarum  erroribus  operam  dedit. 
Sed  in  ea  officina  non  magis  animum  et  humanitatem 
amisit ,  quam  Hercules  olim  in  Augiae  stabulo.    - 

Testeeodem  Sweertio,  praeter  alia  Neerlanda ,  scripsit 
Epigrammata  varia,  et  Stradani  picturas  quasdam  car- 
mine  illustravit.  Gruterus  Tom.  III.  Del.  pag.  37 — 44, 
dedit  Kiliani  lusus  in  Europae  nationes.  Cogitans  illud 
vere  esse  dictum :  »Laudatur  ab  his,  culpatur  ab  illis  •" 
hos  lusus  ita  lusit,  ut  cujusvis  nationis  et  laudatorem  et 
calumniatorem  faciat  loquentes.  Nos  Britanniam  spe- 
ctemus. 

LAUDATOR. 

Anglus  sive  Bntannus,  aquis  terraque  beatus, 

Corpore  conspicuus,  floridulus  facie. 
Cultu,  habitu  nitidus,  gestu,  vultu  generosus: 

Convictulargus,  dapsilis  atque  hilaris. 
ingemo  sollers :  cursu  facilisque  celerque: 

Arcu  est  praesignis,  bellica  ad  arraa  citus. 

Tenues  profecto  laudes !  sed  calumniae  sunt  graviores. 

CALUMNIATOR. 

'Vuglus  inhumanus,  perversus,  saevus,  iniquus, 
l*i  ac  se  contemnit  quosque,  sibi  ipsc  placci. 

Proditor,  inconstans,  infidus,  perfuga ,  furax, 

Perjurus,  mendax,  desidiosus,  iners. 
Lurco  propinator,  lauta  et  pretiosa  ligurit. 

Sachara  dulcia  edit,  mollia  vina  bibit. 
Stupro  et  adulterio,  nisi  lege  coercitus ,  aegre 

Abstinet:  occultis  perpetrat  illa  dolis. 
Irrita  vesanus  piaesagia  mente  volutat: 

Fatidicus  vanis  nititur  auguriis. 
Hoc  equidem  in  primis  mirum  dignumque  relatu : 

Non  fert  quadrupedes  Anglica  terra  lupos. 
Ast  vero  liocce  bipes  homini  lupus  est  homo  tractu, 

Et  plena  est  avidis  Anglia  tota  lupis. 

Si  qui  sint,  qui  hinc  sibi  perspicere  videantur  Ki- 
lianum  minimam  otii  sui  partem  Musis  Latinis  tribuisse, 
cum  iis  ego  me  facere  profiteor.  Baylius  Dict.  Tom.  III. 
pag.  5 ,  credit  rem  poeticam  Kiliano  non  male  succes- 
sisse,  idque  probat  ex  Carmiue  ?  in  quo  correctores  li- 
brorum  contra  auctores  defenduntur,  inserto  a  Beyer- 
'link.  Theatr.  Yit.  Hum.  Tom.  VII.  pag.  327.  Baylio 
assentit  Paquot.  Mem.  Tom.  I.  pag.  116.  Age  vero,  par- 
tem  carminis  istius  adferamus. 

TYPOGRAPHUS    MERCENARIUS. 

Arte  mea  varias  excudo  Typograplius  artes . 

Ars  tamen  Laec  tenues  artifici  addis  opes. 
Rite  characteres  ad  justam  dirigo  normam, 

Constet  ut  ex  aequis  pagina  versiculis. 
Incisas  nigra  fuligine  tingo  figuras, 

Callosa  praelum  volvo  trahoque  manu. 
Ecce  iterum  hesternus  mihi  adest  labor  actus  in  orbem, 

Quas  struxi  formas  destruo  et  inde  struo. 
Diruo  et  aedifico :  vigilatas  transigo  noctes: 

Sollicitum  cruciat  cura,  premitque  labor. 
Verum  quid  prosunt  curae  durique  labores, 

Cum  misero  pateat  semita  nulla  lucri? 
Noster  alit  sudor  numatos  et  locupletes , 

Qui  nostras  redimunt,  quique  locant  operas. 

Noster  alit  sudor  te  Bibliopola,  tuique 
Consimiles,  quibus  est  vile  laboris  opus. 

Atque  ita  Mercenario  homini  corrector  et  Bibliopola 
respondent.  Utrumque  etiam  responsum  dedit  Beyerl. 
1. 1.  Tom.  VII.  pag.  237—238. 


NICOLAUS  OUDARDUS 

BRUXELLENSIS. 
M.  1608. 


Oudardus,  Lipsio  familiaris ,  Machliniae  sacro  mu- 
neri  praefuit,  quali  qui  fungebantur,  Canonici  dicti 
sunt.  Scripsit ,  praeter  Fastos  sacros  ,  varia  poemata  , 
cruae  aliquando  lucem  visura  esse  significabat  Sweertius  5 
quod  an  factum  sit ,  ignoro.  Pauca  collegit  Gruterus , 
Tom.  III.  Del.  pag.  999 — 704,  maximam  partem  in  J. 
Lipsium,  tum.  recens  mortuum.  Ac  primum  cjuidem 
carmen  totum  factum  est  ad  imitationem  Elegiae  Ovidia- 
nae  de  morte  Psittaci ;  non  magno  tamen  judicio  aucto- 
ris ,  et  relicrua  sunt  exiguae  elegantiae.  In  effigiem  Lipsii 
haec  cecinit,  pag.  703  : 

Doctrina,  ingenio,  virtuteque  nobilis  omni, 

Flos  Belgarum,  imo  totius  orbis  bonos. 
Lipsius  hac  placida  profert  sub  imagine  vultum. 

Vultum:  animum  Zeuxis  nec  vel  enim  ipse  daret. 
Hunc  tamen  expressit  grapliice  doctissima  Lipsi 

Dextera,  perpetuis  proposuitque  libris. 

JOANNES  BOCHIUS 

BRUXELLENSIS. 
N.  1555.    M.  1609. 


Bochius  primum  Lirae,  post  Athi  apud  Hannones , 
literis  humanioribus  se  dedit :  sed  quo  ingenium  magis 
excoleret,  in  Italiamse  contulit,  et  Romae  Bellarminum , 
Religionis  Christianae  controversias  explicantem,  audi- 
vit.  Ex  Italia  in  Poloniam  transgressus  ,  Russiam ,  Livo- 
niam,  Muscoviam,  aliasque  terrae  istius  provincias  per- 
agravit.  Ad  suos  redux,  majore  in  otio  et  cpiete  artem 
poeticam  exercuit:  hanc  enim  ne  in  itineribus  quidem 
peregre  factis  neglexit.  Bochius  sine  dubio  ortus  fuit 
domo  honesta  et  opulenta:  nam  paucis  poetarum  aut 
regiones  tanto  intervailo  a  suis  disjunctas  adire  contin- 
git,  aut  ab  actis  esse  senatui,  non  oppiduli  alicujus,  sed 
Antverpiae.  Hunc  tamen  honorem  acceptum  referebat 
duci  Parmensi,  pro  scripta  in  eum  Panegyri.  Yide  Bay- 
lium  et  plura  de  Bochio  apud  Melch.  Adam.  Yit.  Philol. 
Germ.  Sweertius  in  Athenis  Belgicis  multa  Bochii  Car- 
mina  enumerat ,  ex  quibus  mihi  videre  tantum  Hcuit  Par- 
odiam  heroicam  Psalmorum  Davidicorum  Antv.  1608. 
Hinc  igitur,  quod  possumus,  judicium  de  eo  institue- 
mus.  Atque  hoc  eo  facilius  et  integrius  facere  posse  vide- 
mur ,  quo  plures  divinos  gentis  Hebraeae  hymnos  Latino 
carmine  expresserunt,  alii  singulos,  perpetuos  alii.  Non 
vacat  enumerare  qui  singulos  reddiderunt :  qui  perpe- 
tuos ,  in  his  elucent  Georgius  Bucbananus  ,  Arturus  Jon- 
stonus ,  Flaminius  et  Theodorus  Graswinckelius  ,  Del- 
phensis.  Conf.  Pontani  Bellar.  Atica  p.  298 ,  et  Paquot. 

Mem.  Tom.  XIII.  pag.  60.  Ex  duobus  prioribus  uos  loca 
quaedam  cum  Bochio  comparabimus.  Nobilissimus  est 
Hymuus  Hebraeus  XLII.  Hujus  initium  ita  dedit  Bucha- 
nanus  Carm.  pag.  70 : 

Non  cervus  fluvios  sic  avet  algidos , 
(Cervus  turba  canum  quem  premit)  ut  tui 
Cor  desiderio  carpitm*  anxio, 

Rerum  conditor  optime. 
Huc  me  raptat  amor  dulcis  et  impotens 
Ardor  ferre  moras.   O  niveum  diem 
Qui  templo  reducem  me  statuet  tuo  f 

0  lucis  jubar  aureum! 

Jonston.  pag.  40 : 

Cervus  ut  in  medio  celsis  de  montibus  aestu 
Actus  in  algentes  fertur  anhelus  aquas: 

Sic  mea  vitali  satiari  Numinis  unda 

^lens  avet  et  domini  languet  amore  sui. 

Gaude^t  et  optat  amans  vitae  se  jungere  fonti. 
His  mihi  delitiis  quae  dabit  hora  frui? 

Bochius  ,  pag.  73 : 

Qualis  cerva,  fugam  celerans  quam  turba  fatigat 
Venantum,  gelidas  quaerit  mugitibus  undas; 
Talis  ego,  O  genitorf  spiramine  cordis  anhelo, 
Ad  te  confugio  inclamans,  animoque  salubres 
Fortis  aquas  Domini  siliens  de  fonte  perenni. 
Quando  erit  ille  dies,  quando  illucescet,  eundi 
Ad  te  cum  solito  dabitur  de  more  facultas, 
Cernendique  tuos  veneranti  lumine  vultus? 

Buchananus  jam  metro  vincit.  Lyricum  enim  Hebraeo- 
rum  carminum  ingenio  aptissimum  est.  Potes  altius  in- 
surgere ,  verba  et  figuras  novare ,  et  feliciter  audax  esse : 
quae  omnia  ab  Elegiaco  et  Heroico  sunt  aliena.  Porro 
Buchananus  habet  omnia  exquisita  et  gravia.  Alia  Arturi 
est  ratio,  qui,  ut  scribit  D.  Hoogstratanus  in  Praef.  edit. 

A°.  1706,  felici  poetandi  ratione  breviter  et  sine  ulla 
circuitione  tantas  res  complexus  est,  non  imminuta  ta- 
men  sententiarum  gravitate ,  et  legentium  animum  con- 
tra  omnem  satietatem  et  fastidium  munivit.  Eleganter 
quoque  et  ad  rem  Bochius  $  minus  castigate  tamen.  In 
cervo  equidem  mugitus  non  probo.  Quanto  verius  apud 
Horatium  fugit  cervus  suhlimi  mollis  anhelitu?  Displicet 
etiam  fortis  Domini,  quod  Hebraeis  auribus  magnum, 
Latinis  inane  sonat. 

Hymnum  LXXXV  etiam  carmine  heroico  reddidit  Bu- 
chananus,  pag.  125: 

Non  semper  tumidis  fervent  vexata  procellis 
Aequora,  nec  gelida  riget  horrida  terra  pruina: 
Inque  vicem  ponunt  venti,  mare  sternitur,  aura 
Mitior  in  florem  torpentes  evocat  herbas. 
Nec  semper,  Deus,  avertis  moerentibus  aurem 
Durus  et  indulgens  irae:  quondamque  favore 
Sponte  tuum  amplexus  populum  es:  vinclisque  solutis 
Servitii,  patrias  duce  te  remeavit  ad  oras. 

Horatii  II.  Od.  IX. 

Non  semper  imbres  nubibus  hispidos 
Manant  in  agros 

Buchanano  ante  oculos  fuisse  videtur.  Caeterum  fecit 
libere,  ut  saepe,  nunquam  tamen  sine  majestate  heroica 
et  colore  Latino.  Pressius  sancti  vatis  vestigia  legit  Bo- 
chius,  pag.  138: 

Munere  terra  tuo  cumulatam  prodiga  messem 
Reddidit,  Isacidis  patrias  repetentibus  oras, 
Servitii,  Deus,  excussos,  te  vindice,  nexu. 
Tu  populi  delicta  tui  pietate  remittis 
Obducisque  graves  veniae  velamine  culpas. 

Jonstonus  pag,  85  1 

Tu,  Deus,  Isacidum  ditastl  messibus  arva, 

Te  Duce  Niliaci  liquimus  arva  soli. 
Agminis  electi  tua  quondam  gratia  naevos 

Texit,  et  aequoreis  crimina  mersit  aquis. 
Qua  prius  ardebas,  tandem  deferbuit  ira, 

Et  minus  antiquae  jam  feritatis  habes. 

Longe  pulcherrima  in  primo  hymno  est  arboris  laete 
virentis  comparatio  cum  homine  virtutis  amante.  Yidea- 
mus  quomodo  poetae  nostri  eam  fecerint  Latinam.  Bo- 
chius  pag.  5 : 

Qualis  Idumaeum  juxta  radicibus  amnem 
Irriguis  foecunda  viret,  maturaque  palma 
Fundit  hero  calathis  autumni  munera  plenis, 
Nec  spoliata  comis  maturum  perdit  honorem 
Deciduis;  tali  se  conditione  piorum 
Prosperitas  hominum  sociam  conatibus  addit. 

Buchan.  pag.  19: 

Ille  velut  riguae  quae  margine  consita  ripae  est 
Arbor,  erit:  quam  non  violento  Sirius  aestu 
Exurit,  non  torret  hyems;  sed  prodiga  laeto 
Proventu  beat  agricolam:  riec  flore  caduco 
Arridens,  blanda  dominum  spe  lactat  inanem. 

Jonston.  pag.  1 : 

Arboris  in  morem  surget,  felicibus  auris 
Quae  viret  ad  ripam  lene  fluentis  aquae, 

Cui  tempestivis  curvantur  brachia  pomis, 
Nullaque  vernantes  decutit  aura  comas. 

Illius  adspirans  votis  clementia  coeli 
Omnia  propitio  sidere  coepta  reget. 

Satis  exemplorum  dedi ,  unde  mihi  conficere  posse 
videor  ?  Buchanano  primas ,  Bochio  et  Jonstono  secun- 
das  deberi,  quas  tamen  Bochius  jure  tuetur  aeque  atque 
Jonstonus.  Bochium  cum  Sweertio  excellentem  poetam 
equidem  non  dixerim.  Est  enim  excellens  magnum  quid- 

dam,  et  minime  vulgare.  Libens  tamen  assentior  Burmanno 
ad  Lotich.  p.  652,  dicenti  Parodiam  Bochiiet  elegantem 
in  Psalmos  Davidicos  Commentarium  mereri,  ut  diligen- 
tius  manibus  eruditorum  terantur.  Baylius  disputat  de 
anno  quo  Commentarius  iste  prodierit:  sed  is  fuit  1608, 
quo  etiam  Parodia  Psalmorum  in  lucem  emissa  est. 
Creenio  in  Exercit.  de  Libr.  Opt.  III ,  ignota  fuisse  vi- 
detur  Parodia  Bochii. 

Gruterus  in  Tom.  I.  a  pag.  653  ad  839 ,  repetiit  duas 
Bochii  Panegyres  in  Antverpiam  Hispanis  restitutam, 
et  alia  bene  multa  Carmina.  Et  haec  legi :  sed  lectio  opi- 
nionem  minuit ,  quam  de  Bochio  ex  Psalmis  conceperam. 
Nam  Panegyres  sunt  spiritus  humilioris.  Immiscet  iis 
etiam  ipsas  pacis  conditiones ,  suo  quamque  numero  in- 
signitam.  Unam  ex  conditionibus  retulisse  satis  habebi- 
mus,  pag.  677  : 

Atque  monetarum  discors  tollatur  ut  usus, 
Et  similes  populo  reddant  commercia  numi. 
Dux,  ea  compositis  tractare  negotia  rebus 
Perget,  et  ad  primos  referet  suffragia  cives; 
Commoda  quo  minimo  subsistant  publica  damno. 
Praesenti  interea  pretio  numarius  urbe 
Usus  erit  tota,  quod  non  augere  licebit. 

Neque  vero  in  aliis  Carminibus  id  praestitit ,  ut  ele- 
gantis  poetae  nomen  tueatur.  Qui  ad  Elisabetham,  pag. 
800,  tale  Epigramma  scribere  potuit,  is  mala  a  bonis 
discernere  nescivit : 

Pallas,  Juno,  Venus,  nemorosae  in  frondibus  Idae 

Discrimen  formae  cum  subiere  suae, 
Inter  formosas,  si  tu  Dea  quarta  fuisses, 

Vicisses  reliquas,  o  Dea  pulchra!  Deas. 
Quam  Juno  jejuna  foret,  quam  pallida  Pallas! 

Quam  Dea  vana  Venus !  quum  Dea  sola  fores. 

Itaque  aut  ignorantia,  aut  adulatione  erravit  Sylvester 
quidam  de  Hartoghe  apud  Grut.  Tom.  I.  Del.  pag.  558  , 
appellans  Bochium  poetam  suo  saeculo  vix  comparabi- 
lem.  Quid  senserit  B.  Vulcanius,  apparetex  epistola  ejus 
ad  Th.  Canterum,  apud  Anton.  Matth.  Syllog.  Epist. 
p.  57.  Bocchii  Triumphalia  in  adventum  et  inaugura- 
tionem  Alberti  Archiducis  hic  vidi  venalia.  Sed  ego 
ejusmodi  delitias  XVI  Florenis  nolo  emere. 


FRANCISCUS  HARDUINUS 

GANDAVENSIS. 
M.  1609. 


Mira  interdum  sunt  Sweertii  de  eruditis  hominibus 
judicia,  sed  de  poetis  plerumcjue  longe  ineptissima. 
Fieri  tamen  potest ,  ut  eum  latine  locjuentem  saepe  non 
intelligam,  ut  in  Harduino.  »Vir  fiit,"  inquit  p.  245. 
Athen.  Belg.,  »ad  Poesin  et  artes  aeternitati  sacras  natus. 
»  Scripsit  Odas  et  Elegias ,  singulari  mentis  acrimonia  et 
»stylilaude."Ego  in  hac  omni  scriptione  fortunas  saepe 
meas  deploravi,  quod  toties  Gruterum,  quasi  viae  du- 
cem  et  exploratorem ,  sequi  coactus  fuerim.  Ista  vero 
Gruteriani  operis  inscriptio  animum  meum  aliquantum 
consolabatur.  Necjue  enim  in  Delitiis  istis  tanta,  puto, 
usus  est  inscitia  et  malevolentia,  ut,  contra  quam  Virgi- 
lius  ex  Ennio  faciebat,  stercus  ex  auro  elegerit,  aut, 
araneae  instar,  lectores  suos  dolo  malo  circumveniens , 
virus  ex  optimis  herbis  hauserit.    Sed  Gruterus  in  omni 

aetate  tammulta  scripsit,  ut,  testeFlaydero  in  Vita  ipsius? 
singulos  annos  ac  propemodum  menses  libris  a  se  editis 
distinxerit.  Itacrue  facile  intellectu  est,  cjuantum  ipsi 
fuerit  properandum.  Hujus  autem  rei  signa  etiam  appa- 
rent  in  his  Delitiis,  cjuod  jam  notavit  Gulielm.  Grotius 
in  Praef.  Carm.  Hugonis  Grotii.  »Nec  leviter,  incjuit, 
»metuebam,  ne  alii,  in  quorum  manus  aliqua  horum 
»venissent,  ea  velmutila,  vel  minus  correcta  in  publi- 
»  cum  darent :  praesertim  cum  exemplum  exstaret  ab  iis , 
»qui  nuper  in  Germania  Belgicos  poetas  in  unum  fascem 
»conjecerunt.  Quorum  quidem  ego  consilium  magis 
»probo  quam  eventum.  Tria  enim  aut  quatuor  tantum 
»  fratris  Carmina ,  nec  ea  quidem  satis  emendata ,  publi- 
»carunt,  nec  judicio  lecta,  sed  quae  sors  obtulerat." 
Quod  si  igitur ,  ut  hinc  etiam  credimus ,  bona  fide  et  cum 
Harduino  egit,  Harduinum  ego  ne  mediocrem  cjuidem 
poetam  dixerim.  Testimonio  sit  hoc  ad  Maximilianum 
de  Triendt,  cjuem  postcpiam  satis  laudaverat  propter 
genium,  veneres  et  venam  nectare  stillantem,  addit: 

Fallor?  an  hoc  ipsum  sic  firmat,  et  inmiit  esse 
Hoc  anagramma  tui  nominis  omen  habens? 

Omen  habens  anagramma,  animam  rex  Delius  indit, 
O  tibi  non  olim  nomen  inane  datnra! 

PHILIPPUS  RUBENIUS 

COLONIEtfSIS. 
N.  1574.    M.  1611. 


Frater  erat  Petri  Pauli  Rubenii,  pictorum  clarissimi. 
Quatuor  annos  in  domo  et  contubernio  Justi  Lipsii  egit , 
cui  moribus  ,  studio ,  et  doctrina  valde  placuit.  Quanta 
illius  fama  esset ,  hinc  apparet ,  quod ,  cum  Magnus 
Etruriae  Dux  eum  Pisas  ad  literarum  professionem  evo- 
carat,  S.  P.  Q.  Antverpiensis  Rubenium  sibi  vindicave- 
runt,  quibus  ergo  cum  Joanne  Bochio  ab  actis  fuit. 
Praeter  Electorum.  LibrosII,  Epistolas  et  Asterii  Homilias 
Latine  redditas,  scripsit  varia  poemata  ad  Justum  Lip- 
sium ,  quae  reperias  etiam  in  Grut.  Tom.  IV.  Del.  pag. 
21 — 47.  Quamquam  facile  agnoscas  Rubenium  Lipsii 
fuisse  discipulum,  minus  tamen,  quam  alii  nonnulli,  in- 
genium  remotioris  aevi  expressit,  sed  se  paulo  magis  ad 
Augustam  aetatem  accommodavit.  Nec  inertem  nec  pau- 
perem  fuisse  Rubenii  facultatem,  appareat  ex  querela 
absentiae  Lipsianae.  In  ea,  pag.  33—34,  dicit: 

Silva  vale,  toties  qua  nulli  debita  curae 

Moraque  cum  fragis  legimus  et  cerasis. 
Capripedesque  salax  Faunos  genus  et  satyriscos 

Vidimus  arte  vagas  prendere  Hamadryadas. 
Ite  procul  teneris  cum  foetibus,  ite,  capellae, 

Jam  vestri  satias  me  tenet  ac  pecoris! 
Non  ego  enim  postliac  pendentes  rupe  videbo, 

Bucera  nec  vallem  saecla  per  irriguam. 
Sed  neque  vos  alacri  juvenes  contendere  cursu, 

Missilibusque  scopum  figere  arundinibus; 
Nec  molles  choreas,  nuda  cum  rustica  sura 

Virgo  leves  scite  subsilit  ad  numeros. 

J  5 

CORNELIUS  SCHONAEUS 

GOUDANUS. 
N.  1541.     M.  1611. 


Schonaeus  Lovanii  studuit  Philosophiae ,  sed  natura 
impellente,  rem  poeticam  et  comicam  amplexus  est. 
Praefuit  Gymnasio  Harlemensi  annos  XXXVI.  Foppensius 
Bibl.  Tom.  II.  pag.  218  hoc  Epitaphium  refert,  quod  de 
se  ipse  Schonaeus  videtur  fecisse: 

Rector  juventae,  Musici  doctor  Gregis, 
Schonaeus  egi  fabulam  fictam  prius. 
Veram  peregi,  summus  hic  actus  mihi. 
Scenam  relinquo,  vos  valete  et  plaudite. 

Scripsit  XVII  Comoedias  Sacras,  Terentii  Christiani 
nomine  vulgatas ,  et  Carminum  libellum.  P.  Scriverius 
Poem.  pag.  1 17.  Schonaeum  praeceptorem  suum ,  tan- 
quam  clarissimum  comicuni  laudat.  Conf.  Hegenit.  Iti- 
nerarium  pag.  18 — 81.  Nonnulla  Schonaei  leguntur  in 
Tom.  IV.  Del.  pag.  68 — 87,  quae  versuum  facilitate, 
Latino  dicendi  genere  et  jocis  non  ineptis  se  commen- 
dant.  Polycantharum ,  domum  a  compotatione  redeun- 
tem,  ita  describit: 

At  mox  immodico  Lenaei  munere  victus 

Duceris  a  puero,  matre  jubente,  domum. 
Nunc  huc  nunc  illuc  passu  fallente  vacillas, 

Et  negat  officium  mensque  pedesque  suum. 
Saepius  in  terram  prolaberis  inter  eundum, 

Dum  tremulo  titubant  ebria  membra  gradu. 
Heu !  quoties  prono  dum  te  puer  ore  jacentem 

Erigit,  implorat  praetereuntis  opem! 
Ac  tandem  permensus  iter,  tua  limina  tarde, 

Membra  trahens  coeno  dedecorata,  subis. 

Exceptum  crebro  sugillat  verbere  conjux, 

Te  decoctorem  voce  minante  vocans, 
Contunditque  tuos  crepitanti  forcipe  lumbos , 

Et  miseras  saevo  dissecat  ungue  genas. 

Quanti  Carmina  Schonaei  aestimata  fuerint,  apparet 
ex  variis  eorum  editionibus,  de  quibus  accurate  agit 
Paquot.  Tom.  II.  Mem.  pag.  443. 


PETRUS  PANTINUS 

TLLETANUS  FLANDER. 
N.  1556.     M.  1611. 


Pantinus ,  literarum  tirocinio  Ganda  vi  deposito ,  Fran- 
ciam  et  Hispaniam  visit,  Toletique  in  Academia  docuit. 
Insigni*  deinde  munere  in  rebus  sacris  functus ,  Alberto 
et  Isabellae  gratus  vixit.  Scripsit  Hymnos  sacros ,  et  varii 
generis  carmina.  Extremo  vitae  tempore  et  coecus  et 
dives  fuisse  videtur ,  quod  ex  Epigrammate  Yrientii  ap- 
paret,  in  quo  Pantinum,  divitiis  exceptis,  cum  Homero 
comparat.  Yrientius  in  ea  comparatione  nimius  est ;  sed 
Pantinus  fuit  bonus  poeta.  Hoc  ego  vel  ex  binis  paginis 
colligo,  cpiibus  Gruterus  Delitias  suas  auxit ,  Tom.  III. 
pag.  796 — 797.  In  obitum  Lipsii  flebiliter  canit  p.  796: 

Quisque  deliinc  venies  Grudiam  novus  hospes  in  urbem 

(Cura  pia  est)  Lipsi  da  tumulo  inferias ; 
Et  castas  superadde  preces,  meritumque  dolorem: 

Causa  tibi  nunquam  justior  ulla  fuit. 
Qua  sit  iter  quaeris?  taeda  praeeunte  rogali,    - 

Ad  magni  ducent  tristia  busta  viri 

i5* 

Pierides  moestae,  moesta  cum  Pallade.  Divas 
Tres,  quibus  in  doctos  par  amor  atque  fides, 

Foedatas  cernes  liventia  pectora  palmis, 
Sidera  flebilibus  surda  ferire  sonis. 

Crudelesque  vocare  Deos,  sua  damna  vocare, 
Hoc  moriente,  una  non  potuisse  mori. 

Paquot.  Tom.  XVII.  Mem.  pag.  216,  dedit  initium 
Odae  Pantini  ad  Nicol.  Oudartum : 

Nil  est  suavi  quod  Charitum  jugo 
Commissa  stringat  pectora  fortius 
Virtute,  virtutisque  amico 
Pegasidum  studio  Dearum. 
Non  quae  parentes  vis  movet  insita 
Ad  cara  amandum  pignora :  non  pios 
Quae  flamma  fratres  ac  sorores, 
Quae  thalamos  sociat  pudicos. 

Paquotus  pag.  209  censet  carmina  Pantini  non  mala 
esse ;  sed  idem  pejora  interdum  magis  laudavit. 


JOANNES  CLARIUS 

TUNGRENSIS. 
N.  1547.     M.  1611. 


Theologiam  scholasticam  variis  in  locis,  et  in  Acade- 
mia  Lovaniensi  docuit.  Scripsit  Oden  in  Gnlielmum  a 
Nassau,  Regis  Catholici  vasallum  perduellem  et  Ecclesiae 
Christianae  hostem  A°.  1581  ?  et  Satyram  in  eundem  A°. 
1584.  Paquot.  Tom.  IX.  Mem.  pag.  158,  haecretulit: 

Aut  quam  salutem  Legia 
Anctore  te  speraverit? 

Eanine,  quam  provinciis 
Dolet  propinquis  redditam? 
Ut  impotente  audacia 
Sacra  et  profana  proteras, 
Et  te  tjrannum  libera 
Gens  sempiternum  perferat? 
Sed  ista  pridem  crimina 
Fixere  telo  vindice 
Jambi  minaces,  queis  tuam 
Rabiem  citati  pressimus. 


DAYIDES  LINDANUS 

GANDENSIS. 
Floruit  a.  1612. 


Lindanus,  mediocris  poeta,  fuit  syndicus  urbis  Te- 
neramondae,  suaque  ipse  Carmina,  Latina  et  Neerlan- 
da,  sparsim  edidit.  Bina  legi  apud  Gruterum  Tom.  III. 
pag.  298 — 302.  Alterum  est  Lyricum  in  laudem  Joannis 
Miraei  Episcopi,  de  quo  pag.  300: 

Miraeus  inter  quos  amor  omnium 
Obrizo,  ut  auro  gemma  adamas  micat, 
Nativus  aut  pyropus  astri 
Par  radiis  rutilo  micatu. 

De  ejusdem  eloquentia  paulo  post  subjungit : 

Seu  martiales  dirum  animal  lupos 
Sacris  abarcet  Pastor  ovilibus: 
Pernocte  pcrdiaque  cura 
Stentorea  rcsonante  voce. 

Alterum  carmen  est  in  obitum  Justi  Lipsii  Elegiaciun 
ex  eadem  figlina. 

JOANNES  FUNGERUS 

LEOVARDIENSIS. 
M.  1612. 


Fungerus,  Leovardiae  in  scholis  Latinis  formatus,  Lo- 
vanium  petiit,  ut  jurisprudentiam  addisceret,  aliascjue 
deinde  in  Germania  et  Francia  Academias  visit.  Hinc, 
doctoris  nomine  ornatus ,  in  patriam  rediit ,  ac  primum 
scholae  Bolsvardiensi ,  deinde  Leovardiensi  praefectus 
(Leidensi,  dicit  Saxius  Onom.  Vol.  III.  pag.  529,  nescio 
cjua  auctoritate) ,  munus  illud  praeclarissime  gessit ,  et 
infra  fortunam  suam  vivere  potuit ,  cjuamquam  nec  ani~ 
mi  dotes,  nec  hominum  favor  deerant,  cjuominus  ma- 
jora  concupisceret  et  consecjueretur.  Suffridus  Petrus 
in  Scriptor.  Fris.  pag.  279  scjq. ,  vita  Fungeri  perscri- 
pta,  dicit  eum  edidisse  in  genere  poetico  Epigrammata, 
sacra  Carmina,  in  cjuibus  Messiados  cjuatuor  libros  et 
Hymnum  in  laudem  Trinitatis.  Gruterus  Tom.  II.  Hel. 
pag.  428 — 440,  cum  lectoribus  suis  communicavit  Fun- 
geri  disticha  et  breviora  carmina  moralia.  Quod  si  ea  in 
usum  juventutis  conscripsit,  ut  videntur  esse  conscri- 
pta,  imprimis  commendari  deberent  a  recta  Latinitate  et 
perspicuitate ,  cjuas  ego  virtutes  in  omnibus  fere  desi- 
dero.  De  nonnullis  videamus ,  pag.  429 : 

Praestat  liabere  virum,  cui  desit  copia  nummi, 
Quam  fulyos  nummos  deficiente  viro. 

Melius  est  idem  Themistoclis  dictum  apud  Valer.  Maxi- 
mum  VII.  pag.  602.  »  Unicae  filiae  pater  Themistoclem 
»consule'bat,  utrum  eam  pauperi,  sed  ornato,  aut  locu- 

»  pleti  parum  probato  collocaret :  cui  is  »  Malo ,  inquit , 
>>virum  pecunia,  quam  pecuniam  viro  indigentem." 
Bonum  est  illud  pag.  430 : 

Principio  obstandum:  sero  convellitur  arbos, 
Quae  stat  in  immensum  viribus  aucta  suis. 

Sed  si  Ovidius  sua  repetat,  Fungero  nihil  remanet : 
pag.  432.  illud  Horatii 

Vilius  argentum  est  auro,  virtutibus  aurum. 

ita  imitatur : 

Auro  quid  melius  ?  Jaspts.   Quid  Jaspide?  virtus; 
Quidvirtute?  Deus.   Quid  Deitate?  nihil. 

Deitas  est  saeculi  bartari ,  ut  hiccitas ,  quidditas ,  et 
alia.  Multa  habet  ex  Publio  Syro,  aliisque  gnomographis 
tam  Graecis  quam  Latinis ,  ut  hoc  ex  Theognide  p.  434 : 

Non  polypi  mentem,  qui  alios  aliosque  colores 

.\Ientitur  sub  aquis,  obtinuisse  velis. 
Quin  caveas,  ne  aliud  versuto  pectore  condas, 

Atque  aliud  buccae  mellea  verba  sonent. 

Theognis  Sent.  215: 

JIovXvTtov  dqytjv  *o*/f  TtokvTtXoxov ,  oq  tcotI  TtivQq 
Tjj  7cqoao(x,i>X^G(b  toZoq  ideZv  iy&vij» 

Cui  alterum  Homeri  versum  addidit  ex  Uiad.  IX.  312  . 

wOq  yftTtQov  fikv  xev&{i>  ivl  (fQsolv  ,  aXXo   di  fi&fet. 

DANIEL  EREMITA 

ANTVERPIANUS. 
N.  1584.    M.  1613. 

Eremita  Scaligero  et  Casaubono  aliquamdiu  valde  pla- 
cuit  ,  quibus  eum  commendantibus  Franco  ad  Helvetios 
legato ,  liujus  comes  fuit ,  ac  deinde  in  Italiam  profectus , 
Cosmo  Medicaeo  ab  actis.  Aulicae  et  civilis  vitae  libros  IV 
et  varia  Eremitae  opuscula  edidit  Graevius  Ultr.  1700, 
qui  in  praefatione  eum  valde  laudat  ab  ingenii  elegantia. 
Legitur  ibidem  etiam  illud  Carmen ,  quod  Jano  Grutero , 
antiquas  Inscriptiones  edenti  dicavit,  ab  ipsojamGru- 
tero  Tom.  II.  Del.  pag.  1 134  sqq.  vulgatum.  In  eo  haec 
de  tempore : 

Tyranne  tempus,  tuque  quae  bonos  ferox 
Fortuna  damno  ludis  et  gaudes  tuo, 
Semperne  hidis :  semper  obtutu  tuo 
Timebit,  alto  quisquis  in  gradu  sedet? 
Per  te  sepulta  est  Graecia;  etbusto  carens 
Infensa  cineri  tjmbon  infelix  gemit, 
Jacetque  per  te  Roma:  nec  Romam  tibi 
Tantum  petisti ;  vindices  famae  necas. 

Plura  Eremitae  Carmina  apud  Gruterum  non  repe- 
riuntur.  Baylius  interim  Tom.  II.  pag.  392.  Diction. 
multa  de  eo  disserens ,  affirmat  versus  Eremitae  a  Gru- 
tero  esse  insertos  Tomo  II.  Delitiarum.  Niceronus  Tom. 
XXIX.  p.  32.  sq.  accuratus  est  in  narranda  Eremitae  vita. 
Dicebatur  auctor  fuisse  epistolae  cujusdam  contra  Sciop- 
pium :  vide  Struv.  Act.  Liter. ,  Yol.  II.  p.  47.  AddeHen- 
nin.  ad  Tollii  Epist.  Itiner.  p.  246.  sqq.  Epist.  in  Syllog. 
Burmann.  Tom.  I.  p.  122.  De  Itinere  Eremitae  iniquius 
judicat  Boecler.  Bibb  Critica  pag.  169. 

DOMINICUS  BAUDIUS 

INSULENSIS  FLANDER. 
N.  1561.    M.  1613. 


Hic  primum  in  Academia  Leidensi,  deinde  Genevensi 
animum  ad  literarum  studia  appulit,  et  in  Genevensi 
quidem  unice  Theologicis.  Leidae  A°.  1585  honorem 
doctoris  est  consecutus ,  postquam  assiduos  quindecim 
menses  juri  operam  navasset.  Brevi  post  comes  Legatio- 
nis  Hollandae  ad  Elisabetham  Angliae  reginam ,  viris  in 
ea  regione  principibus  valde  placuit,  Philippo  inpri- 
mis  Sidneo,  haud  secus  quam  dignus  erat  omnibus  pla- 
cere,  qui  summam  ingenii  alacritatem,  animi  candorem, 
et  excellentem  in  rebus  divinis  humanisque  doctrinam 
aestimarent.  In  eadem  aestimatione  vixit ,  nunc  in  Hol- 
landia,  nunc  inFrancia  moratus,  donec  errorum  pertae- 
sus ,  rerum  suarum  sedem  Leidae  fixit ,  ubi  onmium  bono- 
rum  suffragiis  et  applausu  creatus  est  Professor  eloquen- 
tiae.  Explicavit  etiam  aliquamdiu  Cornelium  Tacitum, 
et  publica  auctoritate  Annales  rerum  Belgicarum  con- 
scripsit.  Quod  si  aliorum  judicium  ex  meo  mihi  metiri 
liceat ,  pauci  Baudium  vel  ex  effigie  aeri  incisa  non  ama- 
bunt ,  atque  irascor  interdum  auctori  carminis  sub- 
scripti : 

Vane  pictor  aere  credis  posse  reddi  Baudium. 
Baudium  referre  nemo  quiverit  quam  Baudius. 

Quid  enim?  Baudius  se,  hoc  est,  animum  suum, 
uon  vultu  minus  quam  scriptis  refert.  Divine,  utomuia. 
Grotius  : 

Quem  legis  et  laudas,  si  vis  novisse  poetam, 

Versibus  et  vita  Baudius  unus  erat. 
Vidimus  hunc  ipsum,  qualem  tibi  carmina  monstrant, 

Ingenium  domini  laeta  papyrus  habet. 
Talis  erat,  seu  cum  fluitarent  prospera,  seu  cum 

Immeritum  premeret  saevior  aura  caput. 
Liber  et  intrepidus,  nec  qui  concederet  unquam 

Fortuna  magnis  regibus  esse  minor. 
Nulli  sponte  nocens,  et  amabilis  hostibus  ipsis, 

In  quo ,  si  nosses ,  perderet  ira  locum : 
Infensus  sceleri,  sed  non  ut  lege  severa 

Viveret,  antiquae  simplicitatis  amans. 
Melle  madens ,  et  quo  non  incorruptius  alter 

Miscuit  innumeris  seria  mille  jocis. 
Et,  si  cuncta  simul  permittis  dicere,  vates 

Teius  arguto  mistus  Aristopliani. 

Qua  quidem  imagine  nihil  pulchrius  aut  verius  exco- 
gitari  possit.  Praeterea  Baudius ,  morti,  ut  putabat,  vici- 
nus ,  se  ipse  depinxit  in  alloquio  illo  ad  amicos  Jamb.  I. 
pag.  47,  repetito  in  Epist.  I.  10,  quod  divinam  cycneam 
cantionem  vocat  Burman.  ad  Lotich.  III.  9,1.  Scripta 
Baudii  poetica  eo  ordine  referam,  quo  indicata  sunt  in 
editione  A°.  1640,  12°.  Prima  parte  continentur,  Jam- 
bicorum  Libri  IV  5  Jambicorum  funeralium  I ;  Trochai- 
corum  libellus ;  Gnomarum  Jambicarum  Libri  IV;  Heroi- 
corumLib.  I;  variorum  poematum  Sylva.  In  altera,  Oda- 
rumLibri  II;  Heroicorum  Lib.  I;  Farrago  variorum  Car- 
minum. 

Baudius  a  natura  ad  studia  rei  poeticae  ferebatur, 
eratque  egregius,  cum  aliorum,  tum  inprimis  Jambico- 
rum  carminum  artifex.  In  hoc  enim  genere  regnat ,  nec 
parem  sibi  unquam  habuit.  Dicas  Jambica  ei  fere  im- 
prudenti  excidisse ,  quaeque  nobis  summo  labore  scripta 
esse  videntur ,  ea  ipsi  constitisse  nullo.  Dictio  est  vere 
poetica,  et  genium  incorruptae  antiquitatis  refert,  ut 

cuivis  iacile  appareat,  Baudiuru  in  scriptis  optiruorum 
poetarum  habitasse. 

JVec  me  offendit  quod  interdum  in  Gnomis ,  praecipue 
Jambicis  ,  verba  antiquiora  usurpat.  Conciliat  hoc  sen- 
tentiis  istis  nescio  quam  gravitatem.  Alio  loco  et  tempore 
ista  minus  deceant.  Abundant  porro  felici  rerum  inven- 
tione  et  ornatu.  Exempla  ex  historia ,  fabulis  et  antiquis 
poetis,  eorumque  pulchre  dicta,  adeo  undique  illi  af- 
fluunt,  ut  magis  laborasse  videatur,  quomodohis  oppor- 
tune  uteretur ,  quam  reperiret.  Imitatio  Baudiana  felix 
plerumque  est  et  ingenuo  homine  digna.  Broukhus.  ad 
Propert.  II.  p.  28,  et  III.  20,  32,  et  Burman.  ad  Lotich. 
V.  19,  123,  et  Anthol.  Latinam,  Tom.  II.  p.  538,  Baudium 
hoc  nomine  laudant.  Gnomae  Jambicae  superant  quid- 
quid  in  hoc  genere  vidi.  Tersus  plerumque  tam  pulchri 
sunt,  quam  laudata  versibus  virtus.  Speciminis  loco 
adscribere  lubet  bina  e  brevioribus  exempla.  Lib.  I. 
Gnom.  XXII. , 

Laus  est  creari  splendidis  majoribus, 
Sed  ista  laus  est  sortis  arbitrariae: 
Nec  tam  decorum  genere  prognasci  bono, 
Quam  turpe  avorum  gloriam  indecentibus 
Foedare  factis,  obruisse  ignavia. 
Beatus  llle  cui  favens  dedit  Deus, 
Ut  et  propage  clarus  esset,  et  simul 
Laude  anteiret  generis  auctores  sui. 

Alterum  est  Lib.  I.  Gnom.  XXYI. 

O  quid  jugali  copula  dici  queat 
3Iagis  venustum,  fessa  quum  laboribus 
Curisque  mens  onus  reponit,  et  procul 
Omni  querela  visimus  privum  larem, 
Desideratoque  acquiescimus  tlioro? 
Hitu  ferino  degit  uxoris  carens, 
\<c  p,cnlis  ullam  posterac  curam  iiicui. 

Cui  Cura  non  est  tollere  haeredem  sibi, 
Dulcesque  natos,  spem  decusque  nominis. 

(  Qualis  Gnomarum  editio  sit,  cruae  in  Germania  pro- 
diit ,  commentariis  illustrata  ,  de  qua  vide  ipsum  Bau- 
dium  Epist.  p.  260 ,  ignoro. 

Baudii  Epice&a  in  Jacobum  Arminium ,  quem  eximie 
carum  habebat,  nobilissima  sunt,  et  scripta  hortante 
Grotio :  Vide  Syllog.  Epist.  ed.  Burm.  Tom.  II.  pag.  428. 
Repetit  ea  in  Vita  Arminii  C.  Brantius  pag.  463  sqq. 
Baudius  inter  alia  haec  de  Arminio,  Jamb.  Fun.  p.  234: 

Vir  mentis  acer,  atque  inenodabiles 
Evolvere  oras  promptus,  ut  si  quispiam, 
Subtilitatis  dote  clarus  audiit. 

Quem  locum  Clericus  et  Moshemius  se  non  intelligere 
professi  sunt.  Ideo  Heuman.  Tom.  IH.  Poecil.  pag.  367, 
nec  ipse  intelligens.  ad  emendationem  confugit,  neque 
dubitabat  quin  Baudius  ipse  ita  scripserit: 

Vir  mentis  acer,  resque  inenodabiles 
Evolvere  ore  promptus,  et,  si  qnispiam, 
Subtilitatis  dote  clarus  audiit. 

Sed  Baudius  imitatus  est  Virg.  IX.  Aen.  528 :  »Et  me- 
»cum  (Musae)  ingentes  oras  evolvite  helli."  Ubi  vide 
Comment.  Ut  si  quispiam,  pro  ut  qui,  si  quispiam; 
Graecis  eadem  est  ratio  in  cSg  ei  Tig.  Et  omnes  quas  vidi 
editiones  in  ea  lectione  conspirant.  Quas  vero  laudes 
Baudio  in  Jambicis  tribuimus  in  iis  assentientem  habeo 
Morhofium  Polyh.  Tom.  I.  pag.  1068:  »Sed  in  reliquo" 
inquit,  »  carminum  genere  Baudius  deficit."  Baudium  in 
reliquo  carminum  genere  non  ita  excellere  non  nego: 
sed  deficere ,  si  Morhofium  recte  intelligo ,  illud  nego. 
Trochaica  sunt  Latina,  pulchra,  et  gravia ,  ut  haec  in 
obitnm  Theodori  Bezae  pag.  270: 

Nulla  cernis  heic  superbo  structa  luxu  marmora, 
Pyramis  nec  aequa  coelo  servat  ingentem  virum, 
Cujus  exili  sepulchro  conditum  corpus  tegit 
Terra  mater,  illa  sedes  debita  est  mortalibus 
Morte  functis ,  terra  terrae : 

In  Odis  sequitur  Horatium,  passibus  non  aequis  crui* 
dem  illis,  quod  nemini  contigit,  mult$>s  tamen  recen- 
tiores  longo  etiam  post  se  intervallo  relincjuit.  Lib.  I. 
Od.  VI.  pag.  508 ,  vulgatam  de  mortis  necessitate  et  ani- 
mi  immortalitate  sententiam  ita  declarat: 

Cunctis  sors  eadem  funeris  incubat 
Quicunque  ambrosio  lumine'vescimur, 
Nec  regum  pueros  praeftrit  horridae 

Mortis  dura  necessitas. 
Sed  nil  praeter  iners  corporis  hoc  onus 
Parcae  dextra  metit,  protinus  ad  Deum 
Auctorem  generis  mens  redit,  atque  humum 

Cursu  deserit  alite. 

In  Epigrammatis ,  nec  a  salibus ,  nec  ab  acumine  e£t 
imparatus.  Huc  pertinent  mordacia  ista  in  Tragoram, 
Housae  inimicum,  cujus  verum  nomen  erat  Bockenber- 
gius.  Scripsit  Josepb.  Scaliger  Baudio  Epist.  I.  p.90 — 91: 
»Antea  oderam  Tragoram,  bominem  tamen  mihi  igno- 
»tum,  nunc  diligere  incepi,  postquam  tibi  et  Heinsio 
»nostro  tam  suaves  ludos  expressit.  Quis  non  amet 
materiem  tantarum  facetiarum?" 

Ex  multis  in  Tragoram  unum  dabo  pag.  469  : 

Cornua  datTragoras,  dat  aselli  regibus  aures, 
Haec  sibi  nam  praesto  copia  jugis  adest. 

A  se  habet  auriculas,  a  conjuge  cornua,  qui,  quod 
Sentit  abesse  domi,  quaerit  habere  foris. 

I)e  Baudii  Heroicis  vellem  Lipsium  audiisset  Morho- 
fius,  qui  in  Ep.  Cent.IV.  pag.  482  ita  loquitur.  »Libavi 
N>tuum  Carmen.    0  tuum !   id  est  altum  ,   numerosum  . 

»animi  et  doctrinae  plenum.  Tale  et  Epithalamium  tuum 
» ad  Mylium ,  quod  ad  veterum  laudem  ire  ?  saepe  liic 
»testatus  sum."  Caeterum  Baudius  non  amabat  Bocken- 
bergium,  qui  auctoritate  Oldenbarneveldii  munus  bisto- 
rici  Ordinum  Hollandiae  consecutus  esset ,  in  quo  pe- 
tendo  Baudius ,  quamvis  a  Jano  Dousa  adjutus ?  repulsam 
tulerat.    Vide  Paquot.  T.  III.  Mem.  p.  134. 

Dicendum  aliquid  restat  de  Baudii  Amoribus.  P.  Scri- 
verius ?  ut  erat  homo  non  tristis  ingenii?  quod  Colomesius 
in  opusculis  exemplo  confirmavit,  edidit  Baudii  Amores, 
quem  librum  aliqnis  ?  non  lectum  ?  ab  ipso  Baudio  esse 
compositum  suspicetur.  Bquidem  a  Scriverio  factumnol- 
lem  ?  ut  memoriae  amici  olim  sui  adeo  illuderet.  Baudius 
A°.  1610  uxorem  morte  amiserat.  Hoc  ille  damnum  tanta 
constantia  tulit  ?  ut  dolorem  simul  cum  uxore  sepeliret  ? 
brevique  de  altera  conditione  ?  sed  lautiore  ?  cogitaret ; 
quod  tamen  ei  minus  ex  voto  cessit.  Epistolas  et  carmina, 
a  Baudio  et  amicis  ea  de  re  liberius  scripta  Scriverius 
collegit,  alia  de  amore  et  conjugio,  Pervigilium  etiam 
Veneris  adjecit,  eamque  farraginem  in  lucem  emisit  A°. 
1638;  quem  librum  esse  rarum?  et  mereri,  ut  rarior 
etiam  esset?  scribit  Paquotus  T.  VIII.  Mem.  pag.  403.  In 
Epistolis  Baudii  etiam  nonnulla  carmina  leguntur  ?  jocosi 
saepe  argumenti,  quale  est  p.  33  in  tres  Juris  yerverso- 
res,  quod  ita  finivit: 

Harum  omnium  si  detur  optio  mihi, 
Diti  voverem  de  tribus  nequissimum, 
Auferre  vellet  ut  duos  superstites. 

In  quo  pulcbre  imitatur  Janum  Secundum  Epigr.  V. 

Ut,  si  mihi  tales  bonus 
Concesserit  tres  Jupiter, 
Diti  daturus  sim  duas, 
Auferret  ut  superstitem. 

Roussavius  etiam  non  ignorabat  Epigramma  Secundi ', 
quum  pag.  173.  Epigramm.  scribebat: 

J'ai  depuis  peu  vu  ta  femme  nouvelle , 

Qui  m'a  paru  si  modeste  en  son  air, 
Si  bien  en  point,  si  discrete,  si  belle, 

L'esprit  si  doux,  le  ton  du  voix  si  clair, 
Bref,  si  parfaite  et  d'esprit  et  de  chair, 

Que,  si  le  ciel  m'en  donnait  trois  de  meme, 
J'en  rendrais  deux  au  grand  diable  d*enfer, 

Pour  1'engager  a  prendre  la  troisieme. 


BONAYENTURA  VULCANIUS 

BRUGENSIS. 
N.  1538.    M.  1614. 


Qui  egregiam  Orationem  Petri  Cunaei  in  Bonaventuram 
Vulcanium,  tum  recens  mortuum,  legerit ,  Vulcanium 
amet  necesse  est,  cum  ob  egregias  animi  virtutes ,  tum 
insignem  in  vario  literarum  genere  doctrinam.  Ab  hac 
ille  doctrina  rem  poeticam  non  segregavit.  Testimonio 
sunt  Callimachi  Hymni  et  Epigrammata ,  Mosschi  et  Bio- 
nis  Idyllia,  quae  Latino  carmine  reddidit,  et  alia  partim 
edita,  partim  in  Bibliotheca  Leidensi  servata,  cui  mo- 
riens  libros  MSS.  testamento  donavit.  Pater  Vulcanii  erat 
Pensionarius  Brugensis  :  ipse ,  fundamentis  doctrinae 
Gandavi  et  Lovanii  positis,  adolescens  in  Hispaniam  pro- 
fectus ,  undecim  annos  Cardinali  Mendozae  fuit  ab  epi- 
stolis ,  et  curam  Bibliothecae  gessit.  Deinde  Gymnasio 
Vntverpiensi  praefuit ,   unde  ad  Academiam  Leidenseni 

vocatus,  literas  ibi  Graecas  per  annos  triginta  et  duos 
docuit.  Sweertius,  vel  potius  typotheta  erravit,  dicens 
Vulcanium  obiisse  A°.  1610.  Nec  habuit  Cunaeus  oratio- 
nem  funebrem  A°.  1625,  ut  legitur  in  ed.  Ep.  Cu- 
naei  pag.  399.  Ratio  temporis  ex  iisdem  epistolis  fa- 
cile  emendari  potest.  Et  Baylius  Diction.  Tom.  IV. 
pag.  489,  appellat  annum  1614  ex  tabulis  publicis. 
Ipse  quidem  Vulcanius  in  praefatione  Carminum  trium 
Fratrum  Belgarum  promiserat  se  sua  poemata  esse 
editurum,  neque  tamen  fecit.  Pauca  collegit  Gruterus 
Tom.  IV.  Del.  pag.  562 — 572.  Atque  ea  sunt  talia,  ut 
equidem  plurium  desiderio  movear.  In  Aquilam ,  Curiae 
Antverpiensis  apicem ,  ita  lusit : 

Te  quicumque  apicem  sublimi  fronte  locavit, 
Phoenicem  voluit  ponere,  non  aqmlam. 

Namque  feris  flammis  illaesa,  rogoque  superstes, 
Antiquum  retines  en  rediviva  decus. 

Prodigio  exsulta  felix  Antverpia,  et  istud 
Omen  fortunae  prosperioris  habe. 

In  heroico  Carmine  pag.  564,  Janum  Dousam  mino- 
rem,  exemplo  poetarum  hortatur  ut  sua  edat: 

Hinc  Marivorda  meus,  non  infima  gloria  vatum, 
Heu!  misero  vitam  tantum  si  fata  dedissentj 
Quas  circum  illustres  animas  volitare  minores 
Fas  umbras  est  innumeras,  quas  Belgica  misit, 
Si  quae  unquam  in  terris  regio,  foecunda  poetis 

JACOBUS  EYNDIUS  AB  HAEMSTEDE 

DELPHENSIS. 
N.  1575.     M.  1614. 


Eyndius  fuit  nobilis  Zelandus,  ab  Haemstedio,  qui 
est  pagus  in  Scaldia,  una  ex  insulis  Zelandiae,  cogno- 
minatus.  Magister  equitum  meruit  in  castris  Mauritii 
principis  Nassavii  contra  Hispanos,  et,  ut  Lotichius 
et  Broukhusius  ,  belli  duritiem  amoenitate  Musarum  le- 
nivit.  Sed  nec  Lotichii ,  nec  Broukhusii  elegantiam  re- 
fert,  quamquam  vel  sic  tamen  non  est  contemnendus. 
Gruterus ,  qui  eum  imprudens  appellat  Zelandum ,  Car- 
mina  Eyndii  maximam  partem  repetiit  in  Tom.  II.  Del. 
pag.  286 — 400.  In  Marte  exsule  non  pauca  bonae  sunt 
notae,  qualia  de  priscis  Batavis  et  Germanis  pag.  304: 

Et  nostra  de  stirpe  genus  quod  flumine  natum 
Injicitur,  certumque  patrem  dubiumne  fatetur 
Navigio  clypei,  qui,  si  quem  judice  Rheno 
Servat,  in  indicium  vitae  servatur  abillo. 
Venatu  pueri  discunt  praeludia  belli, 
Et  nando  frangunt  adversi  fluminis  ictum. 
Est  quoque  quod,  matris  nutritum  pectore  nunquam, 
Lactatur  per  vulnus  equi,  cum  lacte  cruento 
Horrida  bella  bibens,  est  quod  juvenilibus  annis 
Transmittit  cursu  campos,  et  corpora  saltu 
Subjicit  in  nudum  terga  exsultantia  cquorum. 

Epicedium  Jani  Douzae  minoris  ad  formam  Lucretia- 
nam  hic  illic  compositum  est.  Juvenes  exemplo  Dousae 
docet  ne  aetati  fidant,  pag.  308: 

Sed  juvenes,  aequaeva  coliors,  quibus  integer  aevi 
Sanguis,  et  in  solido  validae  sunt  robore  vires, 

16 

Spem  si  quam  in  prlmae  posuistis  flore  juventae, 
Ponite;  quisque  sibi  atque  aliis  quam  angusta  videtis 
Spes  sit,  et  ut  facili  procumbant  magna  ruina, 
Ante  oculos  interque  manus  exempla  supersunt. 

Sed  haec  pleraque  sunt  ex  Yirgilio  deducta,  ut  II. 
Aen.  638:  Vos  0,  quihus  integer  aevi  sanguis,  ait,  soli- 
daeque  suo  stant  robore  vires.  Et  Aen.  XI.  308 :  Spem , 
si  quam  accitis  Aetolum  habuistis  in  armis,  Ponite; 
spes  sibi  quisque.    Sed  haec  quam  angusta,  videtis. 

Epigrammata  Hydropyrica,  belli  tempore  composita, 
nomen  habent  ab  argumento  ?  quod  plerumque  aquam 
et  ignem  tractat ;  sic  ad  Luciam  pag.  333 : 

Te  videre  oculi,  exarsit  cor,  corde  calente 

Edita  sunt  geminis  flumina  luminibus. 
Luminum  aquis  iterum,  sed  cordis  flamma  renata  est, 

In  me  aqua  sic  ignem;  gignit  et  ignis  aquam. 
Igne  et  aqua  periisse  juvat,  sic  tota  peribit 

Haec  mundi  series  igne,  perivit  aqua. 

Liber  Nugarum  continet  jocos,  a  dominis  ad  sepul- 
crum  variorum  animalium  dictos  ?  ut  a  Nicomacho  equite 
ad  equi ,  a  villico  ad  Leontii  canis ,  a  Cipolo  monacho  ad 
asini.  Jam  ante  Italus  ?  Ortensio  Lando ,  simile  fere  argu- 
mentum  tractaverat,  quod  in  Francum  sermonem  con- 
vertit  Claude  de  Pontoux  ?  Harangues  lamentahles  sur 
la  mort  de  divers  animaua ?,  Lyon  1570.  Ea  Latina  fecit 
Gul.  Canterus  Lugd.  Batav-  1591.  Amabat  Eyndius  ludi- 
cra.  In  his  Mercurii  querelam  pag.  321  sqq.  appellarem 
f acetam  et  lepide  inventam ,  nisi  eam  plane  deberet  Lu- 
ciani  Dialogis  binis  Fabulosis,  cujus  ergo  interpres  fuit. 

SAXO  FINIA 

FRISIUS. 
Floruit  a.  1614. 


Saxonis  unicum  Carmen  Phalaecium  dedit  Grut.  Tom. 
II.  Del.  pag.  413,  ad  Justum  Rikium,  poetam. 

Ite,  molliculi  mei  Phaleuci, 
Meo  dicite  Rikio  salutem^ 
Meo  plectite  Rikio  coronam. 
Meo  plaudite  maximo  sodali, 
Vestro  plaudite  maximo  poetae! 
Ille  ignis  meus  est  amorque  vester, 
Amari  bonus,  insciusque  amari. 

Et  sic  sunt  reliqua ,  quae  mihi  non  displicent ,  hoc  uno 
amari  lusu  excepto.  Est  illud  cruidem  anticruioris  tem- 
poris;  constat  quippe  Cornificium  Rhetorem  jam  usur- 
passe  »  amari  dulce  est ,  dummodo  nihil  insit  amari;"se& 
huic  loco  non  consentaneum.  Caeterum  nihil  de  Saxone 
reperio. 


MAXAEMILIANUS  VRIENTIUS 

GANDAVENSIS. 
N.  1559.    M.  1614. 


Suam  ipse  vitam  in  Elegia  quadam  descripsit,  unde 
apparet  eum  in  aula  Comitis  Verani  in  Zandenburgo  esse 
natum.  et,  Lovanii  Philosophiae ,  Parisiis  Jurispruden- 

16* 

liae  data  opera,  Italiam  et  Venetam  regionem  peragrasse  f 
atque  inde  in  patriam  reducem ,  Ganiae  rerum  suarum 
sedem  fixisse.  Fuit  magistratui  Gandavensi  ab  actis. 
Scripsit  varia  poemata,  ut  Epigrammata,  Elegias,  Sacra 
et  Panegyrica ,  multis  Sweertii  et  Foppensii  laudibus  ce- 
lebrata.  Epigrammata  Del.  Tom..IV,  pag.  476 — 546  in- 
seruit  Gruterus.  Epigramma  unum  alterumve  scribere 
est  cujusvis  non  poetae  mali,  sed  Epigrammatum  libros, 
paucissimorum ,  imo  horum  tantum,  qui  facetiis  istis 
nati  sunt.  Epigrammata  referunt  scintillas,  quae  ingenio 
libero  et  amoeno  sponte  exsiliunt,  claraque  luce  oculos 
legentium  pascunt.  Eaedem  frustra  multa  vi  et  sudore 
extorquentur ,  non  magis  quam  aqua  ex  pumice.  Ita  in 
Vrientio  mihi  displicent  varii  ad  nominum  significatio- 
nem  lusus  ,  anagrammata  ,  voces  minus  Latinae ,  alia , 
quibus  supplere  coguntur  illud ,  quod  de  nativa  urbani- 
tate  deest,  omnes,  qui  Epigrammata  numerant  magis 
quam  ponderant.  Numeri  certe  augendi  causa  tale  est  in 
Tacitum  pag.  599 : 

Rodis  me  tacite,  tacite  me  carpis,  aperte 
Arrides,  palpas,  dissimulas,  simulas. 

Rodis  quitacite,  tacite  qui  carpis,  aperte 
Si  potis  es,  culpes,  insimules,  stimules. 

Aut  tu,  si  tacite  me  carpere  pergis,  aperto 
Nomine  te  credas  non  fore  diu  Tacitum. 

Melius  acumen  in  hoc  est  pag.  532 : 

IN  HEINIUM  VITILITIGATOREM. 

Si  memini  fuerant  tibi  praedia  quatuor,  Heini, 
Perdidit  una  duo  lis  mala  et  una  duo. 

Nunc  impune  foro  tibi  lis  mala  ventilet  omni; 
Tertia  nil  tibi  lis,  quod  modo  tollat,  habet. 

Sed  nomine  dentium  mutato,   sumsit  ex  Martiale  I. 
Epigr.  XX. 

">[  meimni  fuerant  tibi  quatuor  Aelia  dentes, 

Exspuit  una  duos  tussis  et  una  duos. 
Jam  secura  potes  totis  tussire  diebus; 

Nil  istic  quod  agat  tertia  tussis  habet. 

Caeterum  nonnulla  sunt  elegantia,  in  quibus  habeo 
iilud  in  urbem  Gandavum  pag.  480 : 

Delitium  terrae,  Flandri  decus  orbis,  ocelle 
Belgicae,  et  enixo  Caesare  Virgo  parens; 

Consilio  illustris,  bello  horrida,  florida  pace, 
Pulchra  situ,  felix  aere,  dives  acruis; 

Gandavum  breviter,  nil  ultra  quaere,  nec  urbem, 
Verum  orbem  in  tanta  mole  videre  puta. 

Video  Paquotum  Tom.  X.  Mem.  pag.  63  et  64  ?  eadem 
fere  in  Epigrammatis  Vrientii  culpasse ,  quae  mihi  cul= 
panda  videbantur.  Idem  Elegias  illius,  et  alia  meliora 
habet. 


HENRICUS  SMETIUS 

ALOSTANUS. 
N.  1537.    M.  1614. 


Smetius ,  nobili  genere  natus ,  Lovanii  Medicinae  incu- 
buit ,  quam  deinde  in  Academia  Neostadiensi  et  Heidel- 
bergensi  professor  docuit,  ubi  edidit  varia  poemata. 
Illi  debemus  Prosodiam ,  in  qua  syllabarum  quantitatem 
exemplis  poetarum  confirmatam  statuit;  librum  sane 
utilissimum ,  iis  inprimis ,  qui  maxime  culpant ,  merito 
Jaudatum  a  Wassenbergio  Orat.  Funebr.  Schraderi  pag. 
25.  Gruterus  Del.  Tom.  IV.  pag.  358 — 359 ,  sex  tanium 
disticha  Smctii  pi'Otulit,  ut : 

Si  quibus  auxilium  rex  forte  potentior  affert: 

Pro  libitu  miseris  imperitare  solet. 
Praeclarum  est  teneris  probitati  assuescere  ab  annis, 

Quoque  recens  maduit  testa ,  diu  haeret  odor. 


HUBERTUS  CLERICUS 

INSULENSIS. 
N.  1531.    M.  1615. 

Clericus  fuit  Sacerdos  in  D.  Petri,  scripsitque  Sacram 
poesin ,  Elegias  ,  Hymnos ,  Epitaphia  et  Psalmorum  ali- 
quot  paraphrases,  edit.  A°.  1610.  Ex  isto  fasciculo  bre- 
viora  Carmina  aliquot  elegit  Grut.  Tom.  I.  Del.  pag. 
971 — 979.  In  his  quaedam  bona  sunt,  ut  pag.  972: 

Quid  Pyliam  credis  te  posse  videre  senectam, 
Cum  mors  saeva  tuas  excubat  ante  fores? 

Talis  mane  sibi  promittit  plurima  vitae 

Tempora,  qui  tumulo  vespere  clausus  erit. 

Et  pag.  973 : 

Dum  spirare  datur,  divinae  incumbito  legi, 
Hymnisona  et  Divos  laude  Deumque  cole. 

Vita  fugit  velut  aura  levis ,  rapit  omnia  letlium : 
Sola  bene  exstincto  corpore  facta  manent. 

Haec  mihi  Hor.  IV.  7 ,  19  ?  in  memoriam  revocant : 

Cuncta  manus  avidas  fugient  liaeredis ,  amico 
Quae  dederis  animo. 

Sed  in  Clerico  non  placet  illud  hymnisona,  neque 
alia  ejusmodi,  quae  poetam  non  exacti  judicii  indicant. 
Pag.  973.  »In  mundum,  carnem,  Daemona  bella  gere,,? 
et  pag,  977 ,  ad  Isabellam : 

Fronte  geris,  et  bella  oculis,  sed  pectore  bello 
Bella  magis  princeps,  grata  Isabella  venis. 

Atque  ad  eandem  vocem  tribus  deinde  distichis  Paro- 
nomasiam  continuat. 


HUBERTUS  AUDEIANSIUS 

BRUGENSIS. 
N.  1574.    M.  1615. 


Hic  a  Justo  Lipsio  formatus ,  eidem  fuit  ab  Epistolis , 
et  Canonicus  Brugensis  in  1).  Donatiani.  Sweertius  eum 
appellat  poetam  insigni  ingenio  et  eruditione :  sed  haec 
poetam  non  perficiunt,  nisi  elegantia  quaedam  et  venus- 
tas  accedant.  Sunt  mihi  in  manibus  pauca  Audeiansii 
Carmina,  quae  accepta  refero  Grut.  Tom.  I.  Del.  p.  176 
sqq.  In  his  eminet  illud 

DE  MORTE  LLftSII. 

Et  merito.  Quis  enim  mentem  celaverit  aegram? 

Praeruptis  dicam  cautibus  esse  satum, 
Qui  potuit  siccis  oculis  tua  funera,  Lipsi! 

Spectasse,  ad  gemitus  quae  quoque  bmla  vocant. 
Lipsi,  delitium  Latiae  Grajaeque  Camoenae, 

Lipsi,  hominum  pariter,  delitium  atque  Deum: 
Cujus  ad  afFatus  effusa  est  prima  juventus, 

Cujus  congressu  limina  trita  senum. 

Exordium  sane  non  contemnendum :  sed  nonnullc» 
sunt  contorta  et  antiquata,  magis  etiam  in  reliquis.  Talia 
cssc  censeo;  Exter,  segregus ,  symbola,  saecla,  pro 
terris.  Hanc  ille  scribendi  ralionem  nimirum  Lipsio  dc 

bebat.  Erat  enim  omnis  fere  discipulorum  Lipsianorum 
chorus  cpdohipiadqg  xcci  cpilccQ^ccXog ,  quod  de  se  scribit 
Andreas  Hoyus ,  in  Syll.  Epist.  Burm.  I.  pag.  563.  Sed 
multi  horum  non  attendebant  ad  vetus  illud  :  »  Duos ,  si 
faciunt  idem,  non  facere  idem."  Et  ipse  Lipsius  in  epis- 
tolis  importunos  sui  imitatores  non  semel  ridet. 


PETRUS  VLADERACCUS 

SYLVADUCEIVSIS. 
M.  1616. 

Sweertius  et  Val.  Andreas  tres  Yladeracos  nominant , 
quorum  nemo  fuit ,  quin  Latinam  poesin  attigerit ,  sed 
Petrus  prae  reliquis.  Praefuit  Scholae  Sylvaducensi,  do- 
cens  literas  non  tantum Latinas  etGraecas,  verumetiam 
Hebraeas.  Postea  fratrum  Gregorianorum  factus,  Sacer- 
dotioque  Oorscboti  gesto,  obiit.  Scripsit  Tobiam,  Co- 
moediam  Sacram  1595,  Exsequias  Philippi  II,  alia, 
quorum  nihil  indagare  potui. 


JUSTUS  LIPSIUS 

ISCANUS. 
N.  1547.    M.  1606. 

Neerlandi  olim  doctrinae  fama  florentes  sententiam 
sibi  propriam  usurpare  solebant,  tanquam  insigne  ali- 

cjuod,  cjuo  non  minus  cjuam  ipso  nomine  cognosceban- 
tur.  Hanc  illi  sententiam  non  temere ,  sed  ex  ingenii 
indole  petebant.  Et  sicut  dicitur :  »  Qualis  vir ,  talis  ora- 
tio;"  sic  ego  de  majoribus  nostris  forte  non  inepte  dixe- 
rim:  »Qualis  vir,  talis  sententia."  Grotii  erat:  hora  ruit. 
Quis  Grotio  temporis  parcior?  Baudii :  alh  dqizztitiv. 
Quis  Baudio  laudis  avidior  ?  Justum  etiam  Lipsium  sua 
inprimis  sententia  declaravit :  Moribus  antiquis.  Latius 
enim  in  eo  patuit  illud  anticjuitatis  studium ,  cjuam  ad 
mores.  Scribebat  non  minus  anticjue,  cjuam  cogitabat. 
Omnia  in  Lipsio  jam  puero  abunde  erant ,  cjuae  magnos 
homines  formant,  memoria,  judicium,  industria,  alia, 
cjuae  vulgo  optantur  magis  quam  possidentur.  Itacjue 
inter  istas  artes  ingenium  illius  brevi  adolevit.  Annos 
agens  viginti  et  quatuor,  Variarum  Lectionum  libros  edi- 
dit ,  dedicatos  Cardinali  Granvellano ,  cui  alicjuandiu  fuit 
ab  epistolis  Latinis.  Boma  relicta,  ac  parte  Germaniae 
perlustrata,  annum  in  Academia  Jenensi  docuit,  deinde 
tredecim  annos  Leidensem  ornavit,  unde  se  religionis 
causa  expedivit ,  et  Lovaniensi  novam  gloriam  conciliavit. 
Quanti  honores  et  opes  ad  hominem  modestissimum  et 
nihil  petentem  venerint,  non  latet.  Haec  fere  aecjuabant 
existimationem ,  qua  eum  omnes  doctrinae  causa  prose- 
cjuebantur.  Et  vero  immensa  fuit  ista  doctrina ,  in  lite- 
ris  praecipue  Latinis :  nam  in  Graecis  famae  minus  re- 
spondebat  cjuod  jam  in  Scaligeranis  pag.  206  notatum 
est.  Credo,  cjuod  eas  minus  amaret  aut  coleret ,  dicere 
etiam  ausus,  erudito  decoras  esse,  necessarias  non  item. 
Quod  ejus  dictum  valde  reprehendit  Buhnkenius  in  Elo- 
gio  Hemsterhusii  pag.  44.  Gruterus  Tom.  III.  Del.  pag. 
302 — 368,  miscellanea  ex  Carminibus  Lipsianis  collegit, 
quae  mihi  adeo  placent,  ut  in  praestantissimis  eum  poc 

tis  habendum  esse  existimarem,  nisi  crebrius  cum  En- 
nio,  Plauto,  et  Lucretio,  quam  Virgilio,  Tibullo  et  Ovi- 
dio  loqueretur.  Habent  obsoleta  illa  interdum  gratiam 
et  vim,  si  in  ea  incidas  5  si  quaeras,  minus.  Pag.  31 1. 
Deum  precatur,  ut  sibi  in  morbo  gravissimo  constan- 
tiam  tribuat. 

Cui  mare,  cui  tellus  famulatur,  et  ignea  coeli 
Sidera :  quem  metuunt  mortalia  secla  animantum , 
Alme  Deus,  sine  quo  dias  in  luminis  oras 
Nil  venit,  et  sine  quo  nil  exit  luminis  oras: 
Adspice  me,  quem  languor  habet,  quem  tabida  vexat 
Febris ,  et  exiguam  suadet  sperare  salutem. 
Annue,  ne  pariter  cum  corpore  mens  brutescat. 

Plautum  ad  ungues  tenuisse  videtur :  tam  accurate 
illius  verba ,  figuras  et  ingenium  reddit.  Lacte  lacti  non 
magis  simile  est,  quam  Lipsius  similis  est  Plauti,  si  velit. 
Vertumnus  pag.  502  hospitem  alloquitur : 

Duas  res  agere  simitu  decretum  est  mihi: 
Et  horti  leges  et  nomen  meum  eloquar. 
Adhibe  hospes,  sis,  vacivas  aedes  aurium. 
Primumdum  mi  esse  nomen  Vertumno  scias, 
Qui  clarus  clueo  Semones  inter  Deos. 

Magna  omnino  imitandi  facilitas  erat  in  Lipsio.  Ut 
polypum  narrant  sumere  colorem  rupis ,  cui  adhaeret , 
sic  ille  poetam ,  quem  ratio  ipsi  vel  sors  dederat ,  ita  si- 
mulat,  ut  alterum  pro  altero  saepe  salutares.  In  laude 
Propertii  quam  Propertianus  est  pag.  315  : 

Dum  tibi  civilis  scribuntur  bella  tumultus, 

Et  pugnata  mea  proelia  pro  patria: 
Atque,  ita  sim  salvus,  priscos  aequabis  bonores, 

Sint  modo  ne  scriptis  tempora  iniqua  tuis: 
Nos  Veneris  jussu  solitos  meditamur  amores; 

Et  querimur  durae  servitium  dominae. 
Sic  mihi  conteritur  sine  fama  et  nomine  vita : 

Quid  faciam?  duris  difFeror  imperiis. 

yuod  si  aliis  scriptis  accuratissimam  linguae  Latinae 
intelligentiam  non  ostendisset,  hanc  facile  vel  ex  Carmi- 
nibus  videremus ,  in  quibus  ille  omnibus  et  singulis  vim 
et  proprietatem  verborum  et  dictionum  summa  fide 
servavit.  De  Lipsio  quominus  plura  nunc  dicam,  fecit 
diligentia  ReifFenbergii ,  qui  ad  positam  ab  Academia 
Bruxellensi  de  hoc  ipso  argumento  quaestionem  ita  re- 
spondit ,  ut  nummo  aureo  decoratus  sit. 


CAROLUS  MALAPERTIUS 

MONTENSIS   HANNO. 
N.  1581.    M.  1630. 

Malapertius ,  Societatis  Jesu  Clericus ,  et  Matheseos  in 
Academia  Duacensi  Professor ,  cujus  incredibilem  mo- 
destiam  et  non  vulgarem  doctrinam  laudat  Sweertius, 
scripsit  Sedeciam ,  Tragoediam ;  libros  II  de  ventis ; 
Christum  patientem  Elegiis  IX,  et  Miscellaneorum  libel- 
lum  edit.  Antv.  1616  et  1634. 

Historia  Sedeciae  sumpta  est  ex  IV  Reg.  25 ,  et  Josepho 
Ant.  Jud.  X.  10 — 11.  Non  pauca  in  illa  fabula  sunt  tra- 
gicae  majestatis  et  ardoris:  sed  nimius  verborum  et  sen- 
tentiarum  Senecae  est  imitator ,  cui  parem  eum  fecit  Bor- 
richius  pag.  145.  Cothurno  digna  sunt  illa  de  matre, 
infantem,  fame  coacta,  necante,  Act.  I.  pag.  162: 

Ipsa,  ipsa  mater,  dubia  quem  damnet  neci, 
Dum  conjugera  inter,  inter  et  natum  stetit, 
Oblita  mntrcm,  redtle  quodcunquc  cs  mci, 

O  nate,  dixit,  vixque  tendenti  manus 
Aversa  jugulum  pressit,  et  cultrum  impio 
Defixitictu:  volvitur  leto  puer, 
Manatque  tenuis  corpore  exsangui  cruor : 
Exceptus  ille  est,  ne  quid  infaustae  dapis 
Patri  periret. 

Sed  in  his  et  sequentibus  multa  debet  Senecae  Thyest. 
Act.  IV.  vs.  712  sqq.  et  suavissimum  illud 

tendenti  manus 
Aversa  jugulum  pressitj 

sumsit  ex  Ovidio  VI.  Met.  vs.  639.  sqq.  ubi  ingeniosissi- 
mus  poeta,  quo  Prognes  furorem  melius  exprimeret, 
eam  oculos  non  avertentem  facit : 

Tendentemque  manus,  et  jam  sua  fata  videntem, 
Ei'a,  et  jam,"  mater!  clamantem,  et  colla  petentem, 
Ense  ferit  Progne,.  lateri  qua  pectus  adliaeret; 
Nec  vultum  avertit. 

Voltarius,  qui  in  Henriade  sua  plurimas  elegantias 
antiquis  poetis  acceptas  refert  ?  etiam  hac  usus  est  lib.  II. 
pag.  55.  de  caede  Colignii.  Interfector  illius 

A  travers  les  soldats  il  court  d'un  pas  rapide: 
Coligni  Tattendait  d'un  visage  intrepide: 
Et  bientot  dans  le  uanc,  ce  monstre  furieux 
Lui  plonge  son  epee,  en  detournant  les  yeux. 

Locus  profecto  illustris,  cujus  tamen  gravitas  minui- 
tur  addita  duorum  versuum  explicatione : 

De  peur  que  d'un  coup  d'oeil  cet  auguste  visage 
Ne  fit  trembler  son  bras,  et  glacat  son  courage. 

Atque  hoc  clarius  etiam  apparet  ex  versione  Calcii 

Cappavallis ,  qui  A°.  1772  Voltarii  Henriadem  Latinam 

fecit^  Is  pag.  53  : 

At  subito  detorquens  lumina  monstrum 
Hunc  petit  ense  furens,  pectusque  exliaurit  apertum: 

Nempe  supercilio  decor  augustissimus  oris 
Cogeret  in  vulnus  dextras  pendere  rainantes. 

Adde  Boeth.  de  Consol.  Philos.  Lib.  II.  Metr.  VI.  de 

Nerone  qui 

Matris  effuso  maduit  cruore: 
Corpus  et  visu  gelidum  pererrans, 
Ora  non  tinxit  lacrymis;  sed  esse 
Censor  exstincti  potuit  decoris 

Malapertius  in  Act.  IV.  filium  Sedeciae  ita  morientem 

producit ,  pag.  187  : 

Liber  ad  manes  tibi 
Genitor  praeibo;  sed  decus  spreti  feram 
Mecum  tyranni.  Dixit  et  jugulo  necem 
Hausit  sui  securus ,  eductum  cruor 
Ferrum  secutus  vulnere  ingenti  fluit; 
Donec  recepta  morte  procubuit  solo, 
Humique  fesso  lumine  requirens  patrem, 
Vidit  tyrannum:  Vidit  et  moriens  quoque 
Vultus  retorsit. 

In  libro  primo  de  Ventis,  tempestatem  descripsit, 
quae  festis  Paschalibus  A°.  1606inBelgiolocisque  vicinis 
ingentem  stragem  edidit.  Ipsum  Carmen  multis  virtuti- 
bus  est  praeclarum ;  hoc  unum  doleo ,  Malapertium  non 
majorem  decori  rationem  habuisse.  Causam  tempestatis 
irae  divinae  tribuit,  quod  nempe  populus  altero  post 
primum  festum  die,  neglecta  religione,  sese  omni  ludo- 
rum  et  voluptatum  generi  dederit.  Atque  haec  adhuc 
sunt  ferenda :  sed  gaudia  et  tumultus  infimae  plebis  ha- 
bent  semper  aliquid  plebejum ,  quod  gravitati  carminis 
heroici  non  est  consentaneum.  Ad  minutias  igitur  si  de- 
scendas ,  in  satyram  incidas  necesse  est;  et  satyra  heroico 
generi  immixta ,  est  cervix  equina  capiti  humano  suppo- 
sita.  Neque  tamen  plebeja  ista  carent  ornatu  et  lepore, 
Pag  199.  interea,  inquit  Malapertius,  dum  orator  sacer 

manu  pulpita  quatit,  rarus  auditor  oscitat  et  ad  singula 
fere  verba  somno  nutat ,  faex  populi  in  cauponis 

Certatim  pocula  siccant 
Ad  numerum,  versaque  alte  cervice  supini 
Annua  jam  Paschae  Christique  oblivia  potant. 
Addidit  hinc  aliis  animos  et  cornua  Bacchus; 
SeuBacchus,  seu  pingue  Zythum:  mala  jurgia  fervent. 
Area  lymphati  est  permixta  popina  duellh 
Arma,  quadrae,  cyathi,  duraque  ingentia  testa 
Pocula ,  nec  tales  depromptus  culter  in  usus. 
Mox  aliis  captatque  pedes,  linguamque  revinxit 
Infusus  pater:  arcta  via  est,  qua  curribus  ipsis 
Ampla  patet;  caput  huc,  illuc,  et  utroque  vacillat 
Obliquum;  titubata  legunt  vestigia  sigma. 

Suavissima  etiam  est  narratiuncula  de  puero  damnum 
columbarum  querente,  pag.  201  sqq.  et  de  milite  Wal- 
lone ,  qui  suae  stationis  vices  servans,  cum  casula  lignea, 
in  quam  se  abdiderat ,  a  celso  aggere  per  aerem  in  sublime 
raptus,  tandem  in  campos  urbi  subjacentes,  dejicieba- 
tur ,  pag.  205.  In  libro  de  Ventis  altero  Malapertius  dis- 
serit  de  eorum  origine  et  progressu.  Sed  nescio  quid  sit, 
quod  ad  puerum  istum  ejusque  columbas,  quasi  blanda 
vi ,  retrahar.  Ea  scilicet  est  illecebra  imaginis  ad  rei  verita- 
tem  egregie  formatae.  Nolo  equidem  lectori  voluptatem 
invidere,  quamex  ea  ipse  percepi.  Et  sic  tuto  Malapertium 
dimittere  possumus,  qui  famamboni  poetae  egregie  tuetur : 

Dum  procul  haec  rerum  miror  portenta,  stuporem 
Horroremque  inter,  validi  sub  fornice  tecti: 
Forte  puer  vestemque  luto  vultusque  decoros 
Foedatus  lacrymis,  gressum  celerabat  anhelum, 
Radebatque  viae  adversa  regione  latebras, 
Nec  gemitu  nec  sic  duro  securus  ab  imbri. 
Aggredimur,  foribusque  volens  succedit  apertis. 
Combibere  hinc  lacrymas  jussus ,  farique  dolorem , 
Incipit:  O!  carae,  o  frustra  mea  cura,  columbae! 

(Risimus,  ille  iterum  in  fletus)  quo  denique  planctu, 
Heu  miserae,  possim  vestros  aequare  labores  ! 
Longius  a  tectis  sulco  tum  pauca  recenti 
Grana  legebatis,  nidis  implumibus  escas: 
Haesistis  nimium,  nimiumque.  Heu  dira  libido! 
Gratior  est  avibus  quoque  non  concessa  voluptas. 
Esca  domi  in  promptu  est:  juvat  indulgere  labori, 
Seminaque  ignotos  circum  furtiva  per  agros 
Surriperej  ast  hodie  certe  constantia  magno. 
Horrebat  validis  stridens  Aquilonibus  aether, 
Cum  procul  esse  domo  sensi  mea  gaudia:  curro, 
Nec  tenuit  mater,  postico  elapsus  et  amens 
Persequor  hac  illac,  per  devia  rura,  per  hortos, 
Per  salebras:  at  enim  nec  sibila  nota  palumbes 
Accipiunt,  nec  jam  solito  se  tramite  possunt 
Tolleie  sublimes^  conatae  plunma  frustra. 
Ut  vaga  transversos  dum  carbasus  excipit  austros , 
Nunc  humiles  tentare  vias,  nunc  aetbere  celso 
Impetus  ire  fuitj  non  haec,  non  illa  recursum 
Aura  dedit,  rapiunt  alio  in  contraria  venti. 
Illa  hirsuta  pedem,  maculosa  coloribus  alas, 
Blandula,  quae  tactus  ultro  afFectaret  heriles, 
Sponte  manu  insistens,  dum  se  tulit  ardua  coelo, 
Praecipiti  compulsa  noto  saxa  horrida  contra 
Impete  collisa  est,  animamque  in  nube  reliquit. 
Haec,  qua  non  fuerat  tota  foecundior  urbe, 
Aut  dare  concussis  plausum  felicior  alis, 
Jam  prope  tuta  tenens,  ingenti  abrepta  procella, 
Praeda  (nefas,  cives !)  alieno  decidit  horto. 
Furem  etiam  in  mediis  quemquam  juvet  esse  periclis! 
O  facinus!  novi  has,  praetor  quoque  noverit  aedes 
Faxo  equidem,  haud  longum  furto  laetentur  inani. 

In  quibus  tamen,  ne  quid  dissimulem,  sententiae  mo 

rales  a  persona  pueri  alienae  esse  videntur.   Quales  nimi- 

rum  sunt 

Gratior  est  avibus  quoque  non  concessa  voluptas. 

Et 

Furem  etiam  in  mediis  quemquam  juvet  esse  periclis. 

CORNELIUS  GISILBERTUS  PLEMPIUS 

AMSTELODAMENSIS. 
N.  1574.    M.  1638. 


Plempius,  sive  serio  sive  joco,  nomen  gentis  suae  cle- 
ducit  a  lembis.  Ita  enim  canit,  p.  21.  v.  7 : 

Lerabus  in  assiduo  bene  piscatoribus  usu 

Tunc  erat,  a  quo  gens  Plempia  noraen  Labet. 

Yideo  illum  fuisse  antiquitatis  Amsteliae  amantem  et 
studiosum,  sed  in  eo  nec  doctum,  nec  elegantem.  Poe- 
matia  illius  continent  Amsterodamum ,  Quisquilias  seu 
Elegiarum  lihrum  I,  Emblemata  et  Tahellas ,  edit. 
Amstel.  A°.  1617.  In  Carmine  de  Amsterodamo  inquirit 
in  urbis  primordia  et  pollicetur,  se,  tabulas  et  monu- 
menta  aevi  remotioris  nactum,  rem  inchoatam  esse  per- 
secuturum,  p.  33: 

Publica  scrutari  modo  si  quoque  scrinia  fas  sit: 
Credo,  in  iis  quaedam  non  reticenda  latent. 

Alia  interim  ab  aliis  cognoscet,  p.  34 : 

Ipse  etiam,  justo  quem  dignor  lionore,  senatus 

Multa  patrum  longa  traditione  tenet, 
In  medium  exponenda;  tenet  quoque  nomina  rerum 

Nempe  vetustarum  quid  sibi  casca  velint. 
Simque  ego  qui  versus  faciam,  non  pauca  docendus, 

Pollice  quae  nequeo  sugere  ducta  meo. 

Quae  si  eum  destituant ,  vel  sic  tamen  rem  suo  peri- 
culo  aget : 

Nam  si  membranae  veteres,  si  Curia  desit, 
Forsan  abortivam  te  tamen  ipsa  dabo. 

Me  quod  attinet,  diffido  rerum  antiquarum  scriptori. 
quem  non  pudeat  de  se  ipsum  ita  mentiri  p.  34: 

Praeterea  faciles  mihi  sunt  in  carmina  Musae. 

4tque  hinc  fortasse  Sweertius  Athen.Belg.  p.  186,  Plem- 
pium  appellavit  poetam  facilem.  Neque  haec  laus  Bor- 
richio  Diss.  de  Poet.  pag.  146,  satis  ampla  visa  est:  Am~ 
sterodamum  appellat  quidem  austerioris  gustus^  »sed 
Quisquiliae  Plempio  non  male  cesserunt,  nec  arte  carent 
Emblemata."  Ego  putaveram,  allatis  ex  Amsterodamo 
versibus ,  Quisquilias  et  Emblemata  potuisse  a  me  omittL 
Nunc  Borrichius  alia  jubet :  en  igitur  Emblema  nonum: 

Ecce  autem:  vulgo  niliil  est  capitosius  ipso: 
Hunc  numerum  mentem  vel  neget  esse  Plato. 

Monstrum  horrendum,  informe,  ihgens,  cui  lumen  ademtum: 
Non  videt  aetatem,  quae  fuit,  est,  et  erit. 

Sic  nigret  extincto  nox  obscurissima  lichno; 
Atque  patent  media  terna  sepulcra  via. 

Magnus   mihi  Apollo  erit,   qui   tale  Emblema,  non 
composuerit ,  sed  compositum  expediverit. 


MICHAEL  VAN  DER  HAGEN 

ANTVERPIENSIS. 
M.  1617. 

Yir  nobili  genere  et  dives ,  ut  in  otio  vivere  potuerit. 

Sed  in  hoc  tamen  otio  non  erat  otiosus  •  coluit  enim  lite- 

ras ,  et  versus  subinde  faciebat>  quorum  nonnulli  tantum 

sunt  editi.    Carus  fuit  doctissimis  sui  temporis  viris ,  ut 

Lipsio.  Sweertius  nos  jubet  poetam  ex  hoc  Epigrammate 

cognoscere,  tanquam  ex  ungue  Leonem: 

t 

GalHea  gens  nuper  scenalibus  edere  ludis 

Ausa  fuit,  Flandros  cordis  habere  nihil. 
Et  fit  ob  id  Flandri  chirurgica  sectio,  nec  cor 

Repperit,  hinc  Flander  fabula  totus  erat. 
Commota  his  Nemesis,  quid  Galli  plauditis?  inquit? 

Restat  adhuc  Flandro  fabula  agenda  sua. 
Parva  mora  est;  sine  corde  viri  quingenta  animosi 

Corpora  Gallorum  et  inille  dedere  neci. 
Europae  imperium  aeterno  id  testabitur  aevo. 

I  Galle !  et  Flandris  nunc  cor  habere  nega. 

Aliapauca  recepit  Grut.  in  Tom.  IV.  Del.  p.  454 — 455? 
quae  non  magni  facio. 


THEODORUS  MARCILIUS 

ARNHEMIENSIS. 
N.  1548.    M.  1617. 


Pater  Mareilii,  unus  ex  magistratu  Arnhemiensi,  filium 
mature  Da v  entriam  misit ,  ubi  Joannes  Noviomagus ,  re- 
ctor  Scholae  Latinae ,  felicem  cupidumque  discendi  ado- 
lescentulum  praeclare  adjuvit.  Mox  Lovanii,  deinde  Lu- 
tetiae,  in  discendo  pergens,  brevi  docere  ipse  coepit, 
tanta  quidem  doctrinae  laude ,  et  ea  auditorum  frequen- 
tia,  ut  parum  sibi  profecisse  videretur?  qui  Marcilii  dis- 
ciplina  caruisset.  Plurima  Parisiis  collegia  erant  prae- 
ceptorum,  quae  Marcilium  sibi  vindicare  conabantur. 
Horum  ille  multa  aliquamdiu  illustravit,  donec  Henricus 
IV,  mortuo  Passeratio,  eum  Professorem  regium  consti- 
tuit,  ut  literas  elegantiores ,  inprimis  Latinas  doceret. 
Elucebat  moribus  laudatissimis ,  et  summa  ergapauperes 

beneficentia  et  liberalitate.  Poemata  Marcilii  sunt:  Lusus 
de  Nemine,  Parisiis  1586;  Aurea  Pythagoreorum  Carmi- 
na  Latinis  versibus  reddita  1605,  alia.  Aurea  Carmina 
repetita  sunt  Lond.  1654,  dicata  a  Marcilio  nobilibus 
Perciis. 

Quis  fuit  a  toto  qui  credidit  orbe  Britannos 

Divisos?  at  nil  junctius  esse  potest. 
Ingeniis  nam  laeta  suis  nunc  Anglia  ,  late 

Aeternum  in  toto  possidet  orbe  decus, 
Quale  tui  Gulielme!  tui  vel  Carole!  crescit, 

Vel  Richarde!  tui  delicium  ingenii. 
Quod  nunquam  poterit  cupienti  spernere  ab  orbe 

Immensi  refluens  alveus  Oceani. 
Crescite  Germani,  secli  tria  sidera,  fratres, 

Nec  laevo  pereat  sidere  vestra  seges. 

His  ego,  si  partem  Carminum  Pythagoreorum  addide- 
ro,  patebit  Marcilium  in  arte  poetica  etiam  a  se  non  de- 
scisse:  pag.  535: 

Jupiter!  o  quibus  erueres  mortalia  curis 
Saecla,  suum  si  cuique  dares  agnoscere  vitae 
Custodem  Genium!  sed  enim  te  fidere  oportet, 
Humano  siquidem  generi  coelestis  origo  est. 
Sic  ubi  deposito  jam  corpore,  libera  coeli 
Templa  penetraris,  Deus  immortalis  et  omni 
Spretus  ab  illuvie  terrarum,  eris  integer  aevi. 

Petrus  Yalens  Groninganus  scripsit  Elogium  Marci» 
lii ,  Paris.  1620.  Conf.  Burman.  Syllog.  Epist.  T.  I.  p.  377, 

JANUS  LERNUTIUS 

BRUGENSIS. 
N.  1545.    M.  1619. 


Haud  parum  scire  refert  ad  cognoscenda  doctorum 
hominum  studia,  quibus  illi  amicis  usi  fuerint.  Nam 
hic  inprimis  valet  proverbium :  Pares  cum  paribus  facil- 
lime  congregantur.  Igitur  si  dixero  Lernutium  ab  in- 
eunte  adolescentia  Justo  Lipsio  in  literarum  exercita- 
tione  fuisse  comitem,  non  opus  est  ut  declarem,  quam 
ille  viam  et  rationem  tenuerit.  Hic  etiam  exemplo  fuit , 
quam  triste  malum  sit  omne  bellum,  cujus  furor  tunc 
temporis  etiam  ad  capita  hominum  pertinebat ,  qui  unice 
literas,  pacis  opus,  tractahant.  Brugas  enim  Artesia, 
quo  ad  res  curandas  erat  profectus,  rediens,  in  itinere 
ab  hoste  captus ,  longum  tempus  duram  servitutem  per- 
tulit,  neque  inde  nisi  grandi  pecunia  redimi  potuit. 
Rem  ipse  narravit  in  Epistola  (T.  I.  Syllog.  Epist.  ed,- 
Burm.  p.  16.)  Liberatus  se  in  villam  suburhanam  abdi- 
dit,  inque  legendo  ac  scribendo  consenuit.  Exstant  a 
Lernutio  edita,  Ocelli^  Basia,  Elegiae ,  A°.  1579;  Epi- 
grammata,  Eidyllia  sacra,  alia,  quae  maximam  par- 
tem ,  Eidylliis  exceptis  ,  repetiit  Gruterus  Tom.  III.  Del. 
pag.  1 14 — 295.  Burmannus  etiam  servabat  Parodias  Ler- 
nutii  [ineditas ,  manu  Broukhusii  descriptas.  Vid.  Burm. 
ad  Lotich.  V.  Eleg.  III.  pag.  259.  De  Ocellis  Lernutii 
quid  dicam?  Difficile  est  in  istis  lusibus  magnam  carmi- 
num  seriem  contexere  nec  saepe  dicere,  quod  dictum 
sit  prius.  Janus  Secundus  argumentum  de  basiis  decies 
et  novies  variavit.  Lernutius  de  Ocellis  ter  et  quadragies. 

Sed  utriusque  exemplo  apparet  dicti  veritas :  XcoQig  to 
Tilniiv  noVka  xccl  ro  xcciqicc,  Caeterum  nihil  est  quod 
mihi  in  Lernutio  displiceat,  praeter  affectatam  quandam 
doctrinae  antiquitatem ,  qua  ultra  terminos  aureae  aetatis 
usque  provehi  tendit.  In  Carm.  XXXV  vim  oculis  ami- 
cae  suae  insitam  describit: 

Ad  te  si  quando  accessi,  et  tua-lumina  specto, 

Lumina,  Phoebeis  quae  mihi  pro  facibus: 
Ut  qui  monstrificae  Phorcynidos  ora  tuentur, 

Frigidus  adstricto  pectore  dirigeo. 
Nec  mora:  lux  animum  attonito  rapitimproba:  et  altcr 

Sum  Thamyras,  fieri  dum  volo  Aristorides. 
Quodque  poetarum  superat  mira  omnia,  fio 

Hoc  mage  Aristorides,  quo  mage  sum  Thamyras. 

Illo  longe  elegantius  est  Carm.  XXVI. 

Caesareas  alius  deducat  in  arma  cohortes, 

Aut  Othomannorum  proelia  resque  canat. 
Ipse  domi  quo  Marte  premar,  quibus  impetar  ausis 

Eloquar,  Idaliis  perditus  insidiis. 
Non  equites,  non  me  pedites,  classesve  lacessunt, 

Agminis  insoliti  fraus  nova  bella  movet. 
Lunatoque  superciliorum  e  fornice  grassans 

Cruda  venenatis  vulnera  dat  jaculis. 

Hoc  tale  est  ut  puella  etiam  intelligat  5  est  simplex  et 
venustum,  quod  de  priore  non  dixeris.  Inventionem 
debet  Anacreonti  Od.  XVI. 

Sv  piv  liyaq  xa  Ojjfiqq  , 
rO  d'ai>   <pQvyaiv  dvraq  , 
*Ey6i  d^ipaq  aXwosoq. 
Ov%  'vTtnoq  (oXeaiv  /*e  , 
Ov  <Jtf£bq,   ovyrl  vijtq. 
SxQaxbq  de  xawbq  aXXoq  , 
'  Att*  o^fiaxidv  fiaXav  pe, 

Basia  Lernutius  partim  ipse  composuit ,  partim  ex 
Craccis  scriptoribus  vertit,  quorum  nonnulla  in  Antho- 

logia  exstant.  Quae  ipse  excogitavit,  in  his  multa  ex  aliis 
liberius  imitatus  est,  quod  iis  apparebit,  qui  Carmen 
XXIV,  de  non  satianda  basiorum  cupiditate,  cum  simili 
Catulli  Carm.  V  et  Secundi  Basio  VII  comparaverint. 

Graeca  quomodo  verterit,  judicemus  ex  hoc  Ruffini, 
pag.  149: 

Suave  est  suaviolum  dominae  summo  tenus  ore, 

Junxerit  hoc  quamvis  leniter  et  leviter. 
Sed  non  sic  solet  illa,  suj>it  penetratque  etiam  ossa, 

Atque  animam  ipsam  ipsis  eximit  unguiculis. 

Lernutius  haec  more  Catulliano.  Ruffinus  suavius , 
etiam  Graece  Lib.  VII.  Anthol.  Lub.  pag.  991 : 

Evqvirtr\q  xb  (plkrjfia ,   xal  rjv  a/Qt>  %tvXeoq  HX&y , 

cHdv  ,   xav  tyavy  (.tovvov  a^qi>  go^aroq. 
*Pavei>  d'ov%  axQooq  roZq  %tLXtGt,v  ,  &XX'  iqvoaoa 

Tb  gopa,  rrjv  ipv%r)v  i£  6vv%(Ov  ivaysv. 

In  quo  quae  nonnullis  in  *f  6vi/%(ov  ut  latine  ex  un~ 
guiculis  difficultas  videbatur ,  expedita  est  a  Schneidero 
ad  Anacr.  pag.  299  sqq.  In  Elegiis  ubique  sui  similis  est 
Lernutius ,  veteris  Latinitatis  et  antiquae  rationis  secta- 
tor,  ut  pag.  169: 

Bruxellamque  subis ,  sedem  Regumque  Ducumque , 
Et  merito  Nemesin  Regum  itidem  atque  Ducum. 

Testis  Alirrithio,  testis  Decumator  Eous , 
Et  quotquot  similes  induit  in  laqueos. 

Epigrammata  plerumque  non  carent  elegantia  et  acu- 
mine.  Illud  in  tumulum  Petrarchae ,  pag.  223 ,  impru- 
denti  illi  excidit : 

Dii  tenuem  tibi  terram,  et  in  urna  perpetuum  ver: 
Ardoris  nostri  magne  Poeta  jaces. 

Nam  Pentamenter,  quod  nec  fugit  Burmannum,  esi 
Propertii  L  El,  VIL  vs.  24.  Hexameter  Juvenalis,  Sat. 
VII.  207 ; 

Di  majorum  Umbns  tenuem  et  sine  pondere  terram, 
Spirantesque  crocos  et  in  urna  perpetuum  ver. 

Longe  pulcherrimum  est  de  Manibus  Secundi: 

Musarumet  Veneris  sancto  percussus  amore, 
Alloquor  o!  Manes,  magne  Secunde!  tuos. 

Ut  venerer  patria  procul  a  tellure  jacentem, 
Donaque  sacrato  digna  feram  cineri. 

Quandoquidem  veneresque  salesque  et  quidquid  amorum  est, 
Totque  pii  numeri  tecum  obiere  simul. 

Caeteraque  suavissime.  De  Vita,  ingenio  et  scriptis 
Lernutii  accurate  exposuit  Paquotus  Tom.  VI.  Mem.  pag. 
363  sqq. 


BERNARDUS  BAUHUSIUS 

ANTVERPIENSIS. 
M.  1619. 

Bauhusius  erat  Clericus  Societatis  Jesu?  Ecclesiastes 
Lovaniensis.  Scripsit  Epigrammata  Selecta,  quae  pro- 
dierunt  Antv.  1616—1619  et  1634,  Unde  patet,  ea 
cupide  satis  excepta  esse.  Janus  Broukhus.  ad  Propert. 
IV.  Eleg.  XI.  38.  appellat  Bauhusium  non  pessimum  in- 
ter  Jesuitas  poetam.  Nec  sane  quisquam  neget  multa  in 
Bauhusio  esse  bona,  sed  etiam  mala.  Liber  scilicet  non 
fit  aliter  plerisque  Epigrammatum  auctoribus,  uno  Mar- 
tiale  excepto ,  cui  Musae  in  hoc  genere  omnia  videntur 
tribuisse.  Nos  utriusque  partis  exempla  dabimus ;  et 
quum  bonorum  longe  minima  sit  copia,  mala  citius  in 
prompiu  sunt.  Nemo  mim  hoc  laudaverit,  pag.  6: 

TRES    HOMINI  HOSTES. 

Unum  Grammaticum,  Logicumque  et  Rhetora  vita. 

Hos  modo  vitaris,  caetera  tuta  til>i. 
Quis  Rhetor,  Mundus.  Fallax  Logicus?  Cacodaemon? 

Semper  declinans,  est  Caro,  Grammaticus. 

Melius  est  illud  de  Religione  Batavica ,  pag.  6  \ 

Haec  est  in  Batavis  libertas  pessima  terris,    ,. 

Fides  cuique  libera  est. 
Vivitur  in  centum,  fidibus  dicam  anne  fidebus? 

Sua  cuique  domus  Ecclesia  est. 
Et  numerus  capitum  numerus  jam  poene  fiderum  est. 

Erubeo,  ridet  Alvarus. 
Barbariemque  notat  nostram,  nec  mille  fidebus, 

Nec  vult  fiderum  dicier. 
Quid  faciam?  cogunt  Batavi,  numerusque  fiderum, 

Vetat  magister  Alvarus. 
Vah!Batavi!  pudeat,  pudeat  vos  religionis, 

Quam  Barbarum  est  vel  eloqui. 

$ed  Laus  Deiparae  plane  inepta  est  pag.  8 : 

Est  locus  in  terris,  liquor  in  quem  puppifer  omniv 
Confluit,  et  laticum  quidquid  ubique  natat. 

Est  in  quam  virtus  et  gratia  confluit  omnis, 
Et  diae  dotes:  haec  maria,  haec  MARIA. 

Magis  placet,  quod  sequitur 

IN    GODDAM,    MINISTRUM    CALVINISTAM 
BIBULUM,    GANEONEM. 

Guttere,  Godda,  tuo  cum  toto  salsius  urbc 

Nullumque  sit  bibacius, 
Tnque  ligata  tibi  cum  sit  Venus,  et  modo  Phrynes, 

Modo  sis  stolatae  servulus. 
Quid  genesin,  coelique  domos,  quid  sidera  quaeris, 

Nascente  te  quae  fulserint? 
Nunquid  in  oppositu  sentis  te  virginis  ortum 

Sub  ampLora  vel  piscibus? 

Acumina  non  rara  aliis  debet,  ut  pag.  16  de  Heroe 
Jtalo,  aquam  sibi  oblatam  accipere  negante ,  Alexandro 

Magno  apud  Polyaen.  Strat.  IV.  3.  §  25;  et  pag.  |5l, 
cum  Magdalena  sub  cruce  stans  oculos  tegat,  Timanthi 
Sicyonio  pictori,  qui  vultum  patris  lphigeniae  mactan- 
dae  velavit,  cjuani  digne  ostendere  nonposset.  Vid.  Plin. 
Hist.  XXXV.  8.  Bauhusius  etiam ,  cruod  mirere ,  auctor 
est  Protei  Christiani,  sive  versiculi  sequentis, 

Tot  tibi  sunt  dotes,  virgo!  quot  sidera  coelo. 

Qui,  salva  Carminis  lege  1022  modis  potest  variari, 
Et  alterius , 

Rex,  dux,  sol,  lex,  lux,  fons,  spes,  pax,  mons,  petra,  Christus. 
Qui,   ut  ait,   5,628,800  modis  variatur!    De  similibus 
nugis  v.  Niceron.  T.  XVII.  p.  299. 


JACOBUS  SUSIUS 

BRUGENSIS. 
N.  1572.    M.  1619. 

Susius  ordini  Jesuitarum  adscriptus,  maximam  vitae 
partem ,  quae  tamen  brevis  fuit ,  literas  humaniores  do- 
cuit,  modo  Duaci,  modo  in  aliis  Scholis.  A°.  1620,  pro- 
dierunt  Opuscula  ejus  literaria,  in  quibus  sunt  Elegiae 
Marianae,  breviores,  sed  candidae,  judice  Paquoto  in 
Mem.  Tom.  I.  pag.  27.  Ejusdem  sunt  lusus  Anacreonti- 
ci ,  et  Fabula  comica  Pendularia.  Paquotus  I.  1.  nos 
Susium  ex  hocCarmine  cognoscere  jubet. 

COLLMBA. 

I 'enella  fjuicl  Columb.i, 
Prima  albior  pruina, 


363  DE    POeTIS   LATINIS 

Nivisque  flore  primoj 
Cui  plumulae  serenum 
Dorsi  natant  per  aequor, 
Gemma  politiores, 
Pedesque  concha  tingit, 
Corallinumque  rostrum. 
Tenella  quid  columba 
Per  hispidos  vagaris 
Dumos,  vepresque  ruris 
Et  saxeas  salebras? 
Redi,  redi  columba, 
Nox  rore  virulento 
Udas  coruscat  alas, 
Secumque  pestilentes 
Ducit  maligna  morbos. 
Redi,  redi  columba. 

Mihi  elegans  et  venustum  esse  videtur 


LUDOVICUS  NONNIUS 

ANTVERPIENSIS. 
Floruit  a.  1620. 


Nonnius  patre  Portugalo  natus  est  Antverpiae,  reique 
medicae,  literarum  et  antiquitatis  erat  studiosissimus. 
Hispaniam  illius  valde  laudabat  Josepbus  Scaliger. 
Scripsit  poemata  varia,  passim  edita.  Bina9  eaque  he- 
roica,  Delitiis  suis  immiscuit  Gruterus,  Tom.  III.  pag. 
693—699;  alterum  in  Nuptias  Wouwerii ;  in  morte  Lipsii 
alterum.  Nonnius  non  imparatus  est  ab  elegantia  et  faci- 
Htate,  ut  in  Lipsium,  pag.  69S: 

Felix,  o  nimium  Lipsi!  qui  saxa  dolosa, 
Et  dubios  vitae  scopulos,  Syrtesque  latenles 
Emensus,  tandem  tuta  in  statione  locaris. 
Jam  tenebris  expers,  et  vera  luce  refulges, 
Ulustres  inter  cuneos,  Manesque  beatos. 
Hic  ubi  perpetuo  via  lactea  lumine  candet, 
Unde  hominum  miserans  despectas  vivere  inane; 
Et  patriae  ancipites  casus  et  tristia  fata. 
Respice  nos  felix,  supremaque  funera  busti, 
Quae  tibi  funesto  solvit  mens  saucia  luctu, 
Suscipe,  et  affectus  ne  despice,  Iuste,  benignos, 
Sic  levior  semper  tellus  tibi  vernet  in  urna; 
Ossaque  sic  tumulo  molli  composta  quiescant. 

Annum,  quo  floruit,  eum  significavi  cum  Sax.  Onom. 
Tom.  IV.  pag.  185,  quo  in  lucem  emisit  ffispaniae  de- 
scriptionem. 


MAXIMILIANUS  VIGNACURTIUS 

ATREBAS. 
M.  1620. 

Patricius  Atrebatensis  et  Palatinus  Regius.  Homo 
Graece  Latineque  doctus,  et  in  historiis  multum  versatus. 
Scripsit  justa  funebria  in  obitum  Lipsii  A°.  1606,  et 
poemata  variis  locis  et  temporibus  singula  edita.  Grut. 
Tom.  IV.  Del.  pag.  456—476  dedit,  praeter  binaminora, 
longum  Vignacurtii  Carmen,  quod  inscripsit  dtij/oooiv 
in  res  Belgicas,  causas  calamitatum  et  remedia.  Pag.  461. 
de  duce  Albano  haec  canit : 

Margaridi  Austriacae  proregem  sufficit,  ortuin 
^iiipr  Tolrtana,  clarum  victricibus  armis. 

Quem  contra  hostiles  instruxit  milite  turmas, 
Ut  populi  trepidam  stabiliret  Marte  quietem. 
Expulit  hic  acies  victor,  quae  foedere  juncto 
Horrida  civilis  cecinerunt  classica  belli. 
Membrorum  audierat  tectas  tetigisse  medullas 
Ulcera ,  nec  levibus  medicari  posse  cerotis , 
Ne  pejora  daret  mox  eruptura  cicatrix; 
Consiliumque  iniitquo,  venis  parte  cruoris 
Educta,  sineret  motus  arescere  fontem, 
Ut  liceat  reliquis  secure  vivere  membris. 

Apparet,  credo,  mediocrem  Vignacurtii  fuisse  facul 
tatem. 


SAMUEL  NAERANUS 

DORDRACENUS. 
Floruit  a.  1611. 


Naeranus  praeceptorem  habuit  Matthaeum  Sladum, 
ut  ipse  indicavit.  Sladus  iste  Amstelodami  in  arte  Medica 
et  Poetica,  Graeca  inprimis,  excellebat;  vide  Jensium 
Lect.  Lucian.  pag.  189:  fuitque  ibidem  Rector  Schola- 
rum;  conf.  Saxii  Onom.  Tom.  Y.  pag.  138.  Naeranus  in 
causa  religionis  cum  Remonstrantibus  faciens ,  ab  adver- 
sariis,  quum  omnia  possent,  in  exsilium  ejectus  est  A°. 
1619.  Edidit  varia  Poemata  A°.  1611.  Gruterus ,  Tom. 
III.  Del.  pag.  680  —  693,  pauca  facultatis  Naeranae  spe- 
cimina  dedit,  sat  tamen  multa,  ut  eum  cognoscamus, 
ranquam  bonum  et  elegantem  poetam.  Praeceptori  suo 
Slado  haec  scribit ,  pag.  692  : 

Melpomenes,  Sladaee,  meae  pater,  accipe  fruges, 
Quas  genuit  cultu  terra  subacta  tuo. 

Si  non  tani  sterili  mandasses  seraina  glebae, 

Frugibus  innumeris  luxuriaret  ager. 
Quo  natura  soli  minus  est  foecunda,  colono 

Densior  hoc  laudis  pullulat  inde  seges. 
Majus  opus  spicam  Libycis  abradere  arenis , 

Quam  jnetere  in  Siculo  millia  multa  solo. 

Ode  ad  Henricum  IV,  Franciae  regeni,  non  vulgaris 
ingenii  et  spiritus  est: 

Rex  magne,  magnis  major  avis:  tibi 
Se  debet  omnis  Gallia.  Lilium, 
Flos  ille  florum,  te  vigorem 
Exammem  reparat  colono : 
Et  arefactas  tollit  humi  comas, 
Odore  fragrans,  cujus  ad  balitum 
Defectus  Hispanus  labascit, 
Vita  redit  fugitiva  Gallis. 
Est,  est  tyranni  subdere  corpora: 
Laus  priva  regis,  subdere  pectora. 
Marcere  nescit  quae  cruore 
Palma  viret  rubefacta  nullo. 

De  Naerano  etiam  vide  Libror.  Rar.  Collect.  T.  I.  pag, 
582.  J.  Rutgersius  eum,  sua  carmina  edentem,  valde 
laudavit.  Vide  N.  Heinsii  Poem.  p.  332. 


ALBERTUS  VAN  LYMBORCH 

LEODIENSIS. 
N.  1561. 


Juris  Consultus,  et  Decanus  Collegii  S.  Pauli,  Leodii? 
cujus  edidit  Fundationem  A°.  1622,  ex  quo  Carmine 
haec  adfert  Paquotus  in  Tom.  XIV.  Mem.  pag.  425  : 

Romulidum  dum  sceptra  tenet,  qui  nomine  primus 
Otho,  Saxonico  praecelsus  sanguine,  Caesar: 
Bis  sextus,  Petri  residens  in  sede,  Joannes 
Claudebat  nutu  et  clausum  reserabat  Olympum : 
Caesaris  Othonis  germanus,  sanguine  Saxo, 
Metropolis  Bruno  moderamen  habebat  Agrippae, 
Ulustri  comitis  Baldricus  origine  natus 
Montensis ,  Princeps ,  praesul  simul  ense  pedoque 
Insignis,  Sacra  Leodinos  lege  regebat. 

De  quo  carmine  dicere  nihil  attinet. 


CORNELIUS  MARTINUS 

ANTVERPIENSIS 
Floruit  a.  1623. 

Professor  in  Academia  Julia,  scripsit  Metaphysicam 
A°.  1623,  et  alia  contra  eos  qui  doctrinam  Rami  seque- 
bantur.  Gruterus  Odam  Martini  inseruit  Tom.  III.  Del. 
pag.  476 — 479,  in  qua  Joanni  Milio,  doctori  medicinae 
creato,  gratulatur.  Martinus  illorum  fuit,  qui  rem  Poeti- 
cam  non  consilio  tractabant,  sed  amicorum  causa  inter- 
dum  versus  faciebant ,  in  quibus  adeo  voluntatem  magis 
quam  vires  spectari  par  est.  Pag.  476,  queritur  de  stra- 
ge  hominum ,  peste  quotidie  pereuntium : 

Jam  stragem  acerbam  dat  populis  Dea, 
Vicosque  magnos  sternit  et  oppida 
Immanis  inferum  satelles 

Illa  Hecates  famula  una  pestis. 
Portnmeusque  cymbae  pertimuit  suae , 
Umbrisque  tot  jam  se  esse  parem  negat. 
Vicarios  Plutona  poscant 

Aeacus  et  Rhadamantlius  atrox 
Minosque. 

JANUS  RUTGERSIUS 

DORDRACENSIS. 
N.  1589.    M.  1625. 

Rutgersius  illustres  virtutibus  et  honoribus  majores 
habuit.  Sui  eum  parentes  mature  in  disciplinam  tra= 
diderunt  G.  J.  Vossio,  cui  se  omnia  referre  accepta, 
grato  semper  animo  profitebatur.  Leidae  sexennium  lite- 
ris  incubuit ,  doctorem  et  hospitem  nactus  Dominicum 
Baudium,  carus  Josepho  Scaligero  et  D.  Heinsio,  qui 
postea  unicam  ejus  sororem  Ermingardim  Rutgersiam 
uxorem  duxit :  Scaligeri  autem  et  Heinsii  familiaritate 
iitens,  qui  non  in  castra  Musarum  traheretur,  is  duri 
profecto  ingenii  esse  debuit ,  nec  Rutgersiani.  Biennium 
in  Francia  moratus ,  Hagae  numero  forensium  patrono- 
rum  adscriptus  est.  Hinc  cum  Jacobo  Dykio,  Hollando- 
rum  ordinum  ad  Gustavum  Adolphum  legato ,  Stockhol- 
miam  abiit,  et  a  rege  dignitatem  consiliarii  aulici  acce- 
pit.  Huic  porro  Rutgersii  opera,  in  tribus  ad  patriam 
suam  legationibus ,  adeo  probata  est,  ut  eum,  aureo  tor- 
que  non  exigui  ponderis  ornatum,  in  ordinem  Suecae 
nobilitatis  legeret.  Ab  eo  inde  tempore  in  amicitia  et 
legatione  regis  permansit,  suscepta  illa  in  varias  regiones, 
ac  tandem  iterum  in  patriam ,  adeo  ut  Hagae  Comitum  ea 
saltem  quiete  frueretur,  quae  in  vitam  legati  cadere  pos- 
sit ,  quam  ei  non  contigisse  magis  diuturnam ,  literarum 
causa  vehementer  dolemus.  Rutgersii  Poemata  sparsa  in 
unum  collegit  N.  Heinsius ,  suisque  ipsius  inseruit  a  pag. 
317  ad  353.  Unum  praeterea  ineditum  dedit  Santenius 
Del.  Poet.  pag.  359.  In  albo  Casparis  Kinschotii: 

Me  quoque,  Kinschoti,  cupis,  hac  regione  videri? 

Da  veniam;  melius  dissimulare  foret. 
Sit  tamen,  ut  mandas:  quis  pauca  negaverit  illi, 

Omnia  coelestes  cui  tribuere  Dei? 

Heinsius,  inPraef.  pag.310,  significat  Rutgersium  non 
ex  professo  quidem  nec  frequentem  carmina  scribere , 
ex  paucis  tamen  pagellis  amoenum  hominis  et  versatile 
ingenium,  cuique  nihil  non  feliciter  cedebat,  agnosci. 
Heinsius  haec  scribens  non  dici  potest  memoriae  Rutger- 
sianae  nimium  tribuisse.  Ego  in  carmine  ad  G.  J.  Yos- 
sium,  Rutgersii  praeceptorem ,  cum  divinam  illam  raa- 
gnorum  hominum  pietatem ,  tum  Poeticam  dexteritatem 
iaudo,  et  tota  mente  amplector ,  pag.  329 : 

O  cui  debemus,  quem  nunc  praestamus  amorem 

Pieridum  sacris,  Principibusque  fidem. 
Cujus  in  ingenio  posuit  sapientia  sedem, 

Et  junxit  comites  ex  Helicone  Deas. 
Qui,  quidquid  veteres,  quidquid  docuere  minores^ 

Compositum  sancto  pectore  solus  habes. 
Accedit  probitas,  et  nescia  fallere  virtus, 

Et  mores,  sed  quos  saecula  rara  ferant. 
Accipe  devincti  facilis  rude  carmen  amici , 

Pignore  quo  totum  se  vovet  ille  tibi. 
Non  grates,  non  ulla  tibi  praeconia  dicam:        % 

Ut  quae  sint  meritis  inferiora  tuis , 
Providus  at  cauto  ceu  pictor  texit  amictu, 

Quodnullo  poterat  dextra  colore  sequij 
Sic,  quas  carminibus  nequeo  comprendere  laudes, 

Attonitus  tacita  relligione  colam. 

Fecit  etiam  Epigrammata  nonnulla  in  Hugonem  Gro 
tium ,  delitias  omnium  doctrinae  et  virtuti  non  inimico* 
rum.  In  uno  pag.  339  eum  comparavit  cum  Abrahamo  , 
patre  patriae  Judaeae ;  et  in  hoc  omine ,  vates  non  fal- 
sus,  desinit: 

Par  quoque  principium  similis  fortuna  sequetur, 
Nain  populo.  leges  hic  dabit,  llle  dedit. 

Equidern  in  fasciculo  Carminum  Rutgersianorum  ni- 
hil  desidero,  nisi  majorem  eorum  copiam. 


GULIELMUS  PUPPIUS 


Tloruit  a.  1600. 


Dicit  alicubi  Cicero ,  si  ex  literis  temere  in  altum  con- 
jectis,  Ennii  aliquod  carmen  fortuna  oriri  posset,  po- 
tuisse  aliquando  etiam  hanc  mundi  pulchritudinem  ex 
atomis  Epicureis  oriri.  l)e  Atomis  nemo  c^edit,  praeter 
Epicureos.  Sed  ex  verbis  et  sententiis ,  ut  sors  tulit,  pa- 
tienti  chartae  commissis,  librum  posse  conflari,  doce- 
mur  exemplo  Raltesii  et  Idemae ,  quorum  alter  nonnulla 
Apocalypseos  Joanneae  capita,  alter  leges  Frisias  ita  ex- 
plicaverunt,  ut,  non  dico,  sapientissimi ,  sed  portenta 
atque  prodigia  sapientiae  fuerint  necesse  sit,  si  se  ipsi 
intellexerint.  His  tertium  nunc  addo  Puppium ,  mini- 
strum  verbi  divini  Edamensem,  ut  se  appellat.  Hujus 
Carmina  edita  sunt  Hagae-Comit.  A°.  1625.  Leguntur  in 
his  Oratio,  seu  propositio  didascalica,  de  Legis  et  Evan- 
gelii  discrimine  ex  Johanne,  Tractatio,  et  alia.  Dedi- 
cat  Puppius  Sibyllina  sua  Ordinibus  Hollandiae,  pag.  3: 

Turba  divisit  patrias  et  olim 
Belgicas  terras  tabulis,  libellis 
Sic  quibus  Provincia  quaeque  scripta  est, 
Cosmogrnplioniiii 

18 

Et  pius  quondam  Auriacus  Guilhelmus, 
Quamdiu  dicta  Frisia  carebat, 
Quod  Gubernator  Frisiae  occidentis, 
Scripserat,  esset. 

Vultis  Elegiaci  generis  specimen?   Pag.  40,  Villerium 
ita  laudat : 

Nobilis  est  a  consiliis  Villerius  ille: 

Qui  Theo  Petrus  erat  doctor  et  ipse  logus. 

Et  mox  Adrianum  Mylium ,  ni  fallor : 

A  Mylen  Domino  non  doctior  est  Hadriano, 
Quem  voluere  status  esse  Proedron  Hagae. 


JOANNES  HAVRAEUS 

GANDENSIS. 
N.  1549.     M.  1625. 


Vir  nobili  genere,  literarum  a  teneris  amantissimus , 
multos  annos  varia  per  omnem  Europam  itinera  fecit. 
Gandavum  reversus,  saepius  fuit  in  numero  consulum, 
carus  summis  et  infimis ,  et  maxime  liberaiis  erga  paupe- 
res,  quibus  non  exiguam  annuae  pecuniae  summam  testa- 
mento  reliquit.  Est  in  manibus  Havraei  Arx  virtutis 
sive  de  vera  animi  tranquillitate ,  Satyra^  Gandavi  1621 ; 
cui  bina  postea  accesserunt  opera  Gevartii  5  vid.  Sweert. 
p.  435.  Initium  prioris  Satyrae  tale  est: 

Diverso  se  quisque  modo  sequiturque  fugitque : 
Sicque  hominum  dubias  deludit  opinio  mentes, 
Ut  fortunatam  aut  tristem  formcnt  sibi  sortem : 
Qualemcunque  tamen,  sequitur  dolor  atque  voluptas 

Atque  alternatiui  in  gvrum  decurrere  gaudeuc, 
Hine  cum  dissideat  variis  mens  anxia  votis, 
Aemo  sua  ?ivit  contentus  sorte,  suamque 
Accusant  omnes  Nemesin:  quin  saepius  ipsi 
De  regno  reges  supremaque  sceptra  queruntur. 

Havraeus  in  hoc  genere  non  ineptus  Poeta  esse  videtUr. 


GAUCO  GAUKEMA 

FRISIOS. 
m  1586. 

Gaukema  natus  in  agro  Septetnsyivensi ,  parte  Frisiae, 
primum  Leovardiae ,  deinde  Coloniae ,  tandem  Bononiae 
nobilissimos  in  omni  fere  doctrinarum  genere  praecep- 
tores  audivit.  Sed  in  iis  nemo  fuit,  crui  amore  et  cogni- 
tione  Latinae  poeseos  excelluit.  A°.  1625  Romae  Colle- 
gio  Cardinalium  erat  ab  Actis,  nec  ingratusUrbanoYIII, 
Pont.  Maximo.  Sententia  utebatur  Gaude  et  aude ,  quam 
ad  Musarum  studium  etiam  transtulisse  videtur.  Poetica 
enim,  quae  reliquit,  et  gaudii  et  audaciae  sunt  docu- 
menta;  gaudii,  quod  leporem  quemdamin  iis  affectavit; 
audaciae ,  quod  homo  tam  alienus  ab  elegantia  et  venu- 
state,  ab  hac  arte  non  abstinuerit.  Sweertius  in  Athenis 
Selg.  pag.  266,  poema,  inquit,  itafestivum,  itaelegans 
in  dies  facit,  nihil  ut  fieri  possit  argutius.  Et  mox  lau- 
dat  Epigrammata  varia  ejusdem  et  lepida.  Sed  Sweertius 
amicos  suos  magis  amavit ,  quam  veritatem ,  nisi  quis 
eum  harum  rerum  plane  rudem  fuisse  censeat.  Exempla 
enim  haec  adferens  ,  suo  sc  gladio  jugulai  : 

AD  CONTERRANEOS  FRISIOS* 

Appellor  Gauke,  lingua  vernacula: 
Uti  novit  communis  patria. 
Quaesivi  olim  de  industria 
Cognomen,  quo  carebam  antea. 
Tandem  occurrit  syllaba  MA , 
A  praesentibus  Frisiis  usurpata , 
Hanc  adjeci,  superiorum  licentia, 
Meo  nomini,  sine  malitia. 
Unde  factum  est  postea, 
Quod  Germania  et  Italia 
Nunc  passim  dicant  Gaukema. 
Cui,  obsecro,  fit  injuria? 
Nos  ergo,  mei  conterranei, 
Quotquot  estis  non  murbani, 
Popularem  quoque  vestrum  condecorate, 
Honestum  ejus  factura  dilaudate, 
Et  eundera  pariter  amate. 

Simile  his  ineptiis  est  Epitaphium ,   quod  sibi  ipse 
conscripsit.    Hujus  initium  habe: 

Quidquid  crescit  humi,  vanescit  imagine  fumi: 
Ut  pelago  navis,  quae  volat  instar  avis. 

Et  finem: 

Ipse  fui,  prout  es,  nunc  sum,  quod  tu  quoque  fies, 
Adae  progenies,  horrida  congeries. 

Alia  Gaukemae  Carmina  nonnulla  indicat  Paquotus 
Mem.  Tom.  I.  pag.  60. 

iLBERTUS  EUFRENIUS 

AMSTELODAMENSIS. 
M.  1625. 

Cognominabatur  Georgiades,  filius  Georgii,  ni  fallor. 
Erat  medicus  et  ingenii  modesti,  teste  Sweertio.  Juvenis 
scripsit  Erotica,  Basia,  Comam  et  Sylvam,  Lugd.  Bat. 
1601.  Gruterus,  Tom.  II.  Del.  pag.  285—287,  tria  Eu- 
frenii  poemata  elegit :  vellem  plura.  Nam  vel  ex  tribus 
istis  suspicor  Eufrenium  nec  natura,  nec  arte  fuisse  de- 
stitutum.  Testimonio  sit  primum,  cruod  Amor  inscribitur: 

Est  durum  imllis  faculis  ardescere  amoris , 

Et  durum  est  Veneris  corda  calere  face. 
Verum  prae  reliquis  longe  durissima  res  est, 

Nec  mage  quid  juveni  tristius  esse  potest, 
Quam  pulcram  semper  constanter  amare  puellam, 

Nec  tamen  optati  gaudia  ferre  tori. 
Dum  nimium  faciles  perstringunt  pectora  flammae, 

Pro  Kbitu  et  juveni  cuncta  serena  fluunt, 
Turgescens  fastu  nimio  fastidit  amatam, 

Pectora  tunc  illi  frigidiora  nive. 

Facile  apparet  Eufrenium  ante  oculos  babuisse  Odam 
Anacreontis ,  cujus  initium  cruum  expressisset ,  relicjuam 
sententiam  alio  convertit.  Anacreon  autem ,  Od.  XLYI : 

XaXcnbv  %b  pij  q>bXijaab , 
XaXertbv  de.  xul  q>t,Xijoat , 
XaXfTZWTSQov  de  TtdvTiav 
*  Jt7Zozvy%dv{bv  QbXovvTa. 

Haec  etiam  vertit  L.  Schoonbovius  in  Lalage  sua : 

Durum  terricolis  amare  nullam, 

Sed  durum  magis  est  amare  quamdam , 

At  nil  durius  cst  amariusque, 

(v>uam  quamdam  dcamare,  ncc  pntin. 

Antiqua  autem  ratio   comparandi.    Ita  jam   Plautus 
Captiv.  III.  Sc.  I.  v.  I. 

Miser  liomo  est,  qui  ipse  sibi  quod  edit  quaerit,  et  id  aegre 
Invenit:  sed  ille  est  miserior,  qtfi  et  aegre  quaerit,  et  niliil  invenit. 
Ille  miserrimus  est,  qui  cum  esse  cupit,  quod  edit  non  liabet. 


LAURENTIUS  BEYERLINCK 

ANTVERPIANUS. 
N.  1578.    M.  1627. 


Gratus  fuit  Matthiae  Hovio,  Machliniensi  Episcopo, 
et  Joanni  Miraeo.  Praefuit  amplo  Sacerdotio  in  Ecclesia 
Cathedrali  Antverpiae ,  et  laudandus  est  doctrinae  non 
magis  quam  diligentiae  causa.  Scripta  illius  omnia  sacri 
argumenti  enumerat  Sweertius.  Poeticam  quoque  atti- 
gisse  Beyerlinckium ,  patet  ex  Del.  Tom.  I.  pag.  579  ad 
588 :  quo  successu ,  videmus  exempli  causa  in  hoc  Epi- 
grammate  in  obitum  Ortelii,  pag.  585 : 

Dum  terrae  tractum,  Orteli,  metiris  et  undae, 
Udaque  coeruleo  flumina  amata  Jovi, 

Te  terris  raptum  Pallas  super  aeth'ra  locavit, 
Qua  patet  obliquo  tramite  quarta  domus. 

Hic  casus  Phoebi  varios  Phoebesque  labores , 
Et  vaga  sublimi  sidera  mente  capis. 

JANUS  GRUTERUS 

ANTVERPIENSIS. 
N.  1560.    M.  1627. 


Gruterus  totos  septem  annos  audivit  Justum  Lipsium 
Lugduni  Batavorum  docentem.  Inde  Antverpiam  cogi- 
tans  ,  ut  ibi  habitaret  a  consilium  mutavit ,  deterritus  fu- 
tura  urbis  obsidione ,  cjuam  parabat  Alexander  Parmen- 
sis.  In  Franciam  igitur  profectum,  atcjue  inde  per  varias 
Europae  regiones  ,  multae  Academiae  invitaverunt ,  ut 
historiam  doceret.  Quod  fecit  Heidelbergae.  Urbe  A°. 
1622  a  Bavaris  capta  et  direpta,  omnium  rerum  et  am- 
plissimae  Bibliothecae  facta  jactura,  alio  cedere  coactus 
est.  Quincjue  annis  post  Groningam  vocatus,  ut  histo- 
riam  literascjue  Graecas  doceret ,  eoqrie  iter  parans , 
morte  occupatus  est.  Optime  meritus  est  cum  de  omni 
Ifterarum  genere ,  tum  de  re  poetica ,  editis  Delitiis  poe= 
tarum  Italorum ,  Gallorum  et  Belgicorum  $  quamqnam 
in  his  saepe  meliorem  delectum  desideres.  In  Tom.  II. 
Belgicorum,  pag.  681 — 881  sua  ipse  repetiit,  quae 
jam  ante  prodierant  Heidelbergae  A°.  1587,  qnibus  in- 
genii  sui  periculum  facere  voluit ,  ut  ait  Foppens  Bibl. , 
Tom.  I.  pag.  548.  Unde  et  Pericula  inscripsit:  cpaeGru- 
tero  infeliciter  cessisse  judico.  Praeter  enim  rigidae  an- 
tiquitatis  colorem  et  duritiem,  quam  omnes  fere  disci- 
puli  Lipsiani ,  ad  exemplum  praeceptoris  sui ,  afFecta- 
bant,  eo  laborat  vitio,  ut  inventionibus  frigidus  sit  et 
invenustus.  Tale  est  illud  templum,  quod  se  Harrnosy- 
nac  de  pcctorc  suo  conditurum  pollicetur,  pag.  682: 

H.as  iuter  ilammas  graphice  tua  paret  imago, 

Harmosyne,  telis  sculpta  cupidineis. 
Illi  devote  centumplex  vena  ministrat, 

Procidua  ad  sacros  nocte  dieque  pedes. 
Utque  suos  sine  voce  Deos  pia  Mempliis  adorat , 

Te  quoque  sic  motu  Pulmo  silente  colit. 
Aram  Hepar  duplicem  praestat,  quam  rite  recenti 

Hora  omni  fibrae  mille  cruore  rigant. 
Tu  tali  Harmosyne  macta  optima  maxima  sacro , 

Neu  majestatem  numinis  abde  tui. 

Nisi  alia  pauca  Gruteri  paulo  meliora  essent,  crederem 
eum  vere  Josepho  Scaligero  scripsisse,  pag.  683: 
Accipe  abortivi  jejuna  poemata  partus. 

Opus  est  ad  talia  stomacho,  ut  ipse  dicit  Sylloge  Epist. 
Burm.  T.  I.  pag.  269,  Germanico,  qui  est  ad  omnia  bo_ 
nus ,  ad  crudas  etiam  pernas  et  salmones ,  sale  pridem  et 
fumo  lustrali  duratas. 

Multa  composuit  in  laudem  Elisabethae  Anglorum 
Reginae,  et  Harmosynes  Virginis  a  se  amatae.  Pag.  759 
Elisabetham  ita  alloquitur : 

O  reliqua,  o  Regina  tui  Carbuncule  sexus! 
O  orbis  praesens  Lujus  et  hujus  honor. 

Dicit  deinde,  ne  ipsam  quidem  Naturam  templum 
esse  satis  amplum  pro  meritis  tantae  Reginae,  tellurem 
aram  esse  minorem ,  oceanum  non  satis  aquae  praebere , 
sidera  parum  flammae ,  qua  victimae  crementur.  Et  quas 
victimas  Gruterum  Reginae  deberi  dicere  putemus?  Non 
tauros,  non  oves ,  nec  ova  noctuina,  nec  lac  gallina- 
ceum,  sed,  6  rem  ridiculam  et  jocosam!  corda  regum 
et  ducum : 

Victima  taurorum  non  de  grege  sumpta  toroso, 
Non  conflata  ovium  de  trepidante  clioro; 

Verum  quae  cupidis  constet  regumque  ducumque 
Cordibus,  cs  quorum  relligiosus  amor. 

Libet  unum  ad  Harmosynen  Carmen  ex  brevioribus 
addere ,  pag.  831 : 

Laudarem  mihi  te  solem,  solem  inquio,  per  cjuem 

In  terris  nocti  non  hcet  esse  locum: 
Si  non ,  vita ,  mihi  vel  in  uno  saepius  anno 

Deficeret  media  sic  tua  flamma  die. 

Niceronus  dicit,  diversas  Carminum  Gruterianorum 
^se  virtutes ,  sed  in  omnibus  naturalem  quandam  aucto- 
ris  lenitatem  eminere.  Paquot.  Tom.  XVI.  Mem.  pag.  13 
et  38 ,  verbis  vehementissimis  in  Musam  Gruteri  invehi- 
tur,  et  exemplo  se  non  temere  irasci  confirmat.  De 
Thuano  ita  balbutit: 

Sed  nec  Thuanum  pro  merito  satis 
Laudet  lyrarum  ulla  liarmonia,  etsi  ei 
Se  dia  jungat  lingua  Homeri 
Osve  poetifici  Maronis. 

Niceroni  et  aliorum  de  Grutero  judicium  pendet  a 
verbis  B.  Venatoris  in  Panegyri  J.  Gruteri.  Vide  Pope 
Blount.  Cens.  C.  Auctor. ,  pag.  950,  qui  plura  testimonia 
attulit,  in  quibus  hoc  Sanderi:  vGrulerus  suavis  poeta." 
Vide  Niceronus  T.  IX.  pag.  396,  et  Klefekeri  Biblioth. 
Erudit.  Praecocium  pag.  143. 


JUSTUS  RYCKIUS 

GANDAVENSIS. 
N.  1587.    M.  1627. 


Postquam    Duaci   Philosophiam   et   Jurisprudentiam 
didicit,  profcctns  est  in  Ilaliam,   ubi  viris  eruditionc  c( 

genere  iliustribus  innotuit  et  plaeuit.  Urbanus  Vlll, 
Pontifex  Maximus ,  Eloquentiae  professionem  in  Acade- 
mia  Bononiensi  ei  demandavit.  Edidit  Praeludia  poetica 
Lib.  VI.  A°.  1606,  Odas>  Epitaphia,  alia.  Ex  Carmini- 
bus  Richii  sua  decerpsit  Grut.  Tom.  IV.  Del.  pag.  6 — 2 1 . 
Quibus  ego  perlectis,  iterum  a  Sweertio  discedere  cogor. 
Elegantiam  nempe  Ricbii  laudavit :  sed  liaec  et  alia  his 
similia  mihi  nunquam  elegantia  videri  poterunt ■,  pag.  20: 

DE    CANTU    CLAUDIAE. 

Nil  me  Cycnaeus  stridor,  nil  garrula  turbet 
Daulias,  aut  streperae  barbara  fila  ljrae, 

Dura  mea  me  Sjren  cantu  pellace  moratur, 
Crispulaque  arguto  personat  ore  mele. 

Dum  fluit  e  roseis  ode  tornata  labellis, 

Oda  cata,  et  tacito  quam  probet  igne  Cato. 

Conf.  Paquot.  Tom.  III.  Mem.  pag.  188  sq. 


FRANCISCUS  SWEERTIUS 

ANTVERPIENSIS. 
N.  1567.    ]*L  1629. 


Sweertius ,  laudabili  exemplo  ?  quantum  otii  sibi  a 
mercatura  supererat ,  id  omne  tribuebat  colendis  litera- 
rumstudiis,  quam  diligentiam  fecit  testatam  editis,  cum 
aliorum,  tum  sui  ipsius  scriptis.  Accepta  illi  referimus 
non  pauca  recentiorum  poemata.  Nonnulla  Sweertii  ip- 
sius  dedit  Gruterus,  Tom.  IV.  Del.  pag.  368 — 372;  quo- 
vum  optimum  est  hoc,  Manibus  filiolae  suae  dicatum; 

Jani  malura  Deo  melioribus  utere  fatis: 

Desisti  terris  vivere,  vive  Deo. 
Illa  tui  melior  pars  coeli  transvolet  orbes. 

Quodreliquum,  in  terris  molliter  ossa  cubent. 
Gommissum  pignus  mater  cape  terra:  puellae 

Ne  gTavis  esto,  gravis  non  fuit  illa  tibi. 
Tu  quoque,  qui  venies  spectatum  busta  viator, 

Paucula  in  exiguo  marmore  scripta  legas. 
Parvula  non  magno  jacet  bic  Francisca  sepulcro, 

Delitium  matris,  delitiumque  patris. 


JACOBUS  CORN.  LUMINAEUS  A  MARCA 

GANBENSIS. 
N.  1570.    M.  1629. 

Homo  nobiiis,  vitae  communis  societati  se  subduxit, 
inque  coenobio  S.  Petri,  Ordinis  Benedicti,  latuit.  Se- 
mel  tamen  Romam  visit.  Fuit  Orator ,  Historicus  et  Poe- 
ta.  Scripsit  Tragoedias ,  ut  narrat  Sanderus  de  Ganda- 
vensibus ,  pag.  60 ,  tanta  et  tam  rara  felicitate ,  ut  ah  ipsa 
Melpomene  ad  Heroicam  hanc  et  masculam  scribendi 
rationem  formatus  esse  videatur.  Magis  etiam  Marcam 
extollit  Val.  Andreas ,  invito  quidem  Paquoto,  Tom.  XIII. 
pag.  196,  cui  tamen  excellens  poetaesse  videtur.  Opera 
ejus  omnia  prodierunt  A°.  1613,  in  quibus  Tragoecliae 
tres  Sacrae*  Postea  A°.  1628,  Musae  Lacrymantes, 
*eu  Pleias  Tragica. 

ADRIANUS  FLERONTINUS 

EBURO. 
N.  1630. 


Hune  eundem  esse  suspicor ,  quem  Foppensius,  Bibl. 
Tom.  I.  pag.  13,  appellat  Adrianum  de  Fleron,  Canoni- 
eum  Leodiensem ,  et  Praepositum  Ecclesiae  S.  Petri  in 
Hannonia.  Gruterus  Tom.  II.  Del.  pag.  419 — 421 ,  dedit 
bina  ejus  Carmina  in  mortem  Justi  Lipsii,  breve  unum, 
alterum  longius ,  quod  ita  ad  Catulli  epistolam  Manlia- 
nam  composuit,  ut  plurima  inde  sua  fecerit.  Parum 
scivisse  videtur,  quantum  decoris  delectus  et  nitor  ver- 
borum  carminibus  afferat,  et  quam  ineptum  sit  Graeca 
vocabula  Latinae  orationi,  ne  dicam  versibus,  inculcare. 
In  priore  carmine  dixerat, 

Accipe  supremura  quod  moesti  munus  amici,  Jiinc 
Publico  et  liinc  privo  nomine  persoluunt. 

Idem  in  altero  ita  extulit : 

At  quantum  illius  tetigerunt  funera !  quantum 
Publico  et  olxslm  nomine  perdolitum  est. 

Hujus  Flerontini,  nam  plures  eodem  nomine  appella- 
bantur,  exstat  Promulsis  Elogii  Tilliani  A°.  1630,  et 
longa  quaedam  Elegia  de  eodem  Tillio  ?  quam  laudat 
Paquot.  Tom.  X.  Mem.  pag.  136. 

ADOLPHUS  A  DANS 

NOVIOMAGENSIS. 

Floruit  a.  1630. 


jNihil  equidem  reperire  potui ,  cruod  pertineret  ad 
vitam  Dansii  explicandam  5  cognovi  tantum  fuisse  disci- 
pulum  Tneodori  Schrevelii,  cujus  orationem  de  patien- 
tiae  hono  laudavit  in  Poem.  pag.  122,  ac  deinde  Leidae 
literarum  studiis ,  forte  etiam  Jurisprudentiae  ,  incu- 
buisse ,  quo  tempore  D.  Heinsius  et  P.  Cunaeus  in  Aca- 
demia  docebant.  Yide  Poem.  pag.  124.  Joannes  a  Dans 
patrui  mortui  poemata  edidit  Lugd.  Bat.  A°.  1636, 
hortantibus  Banningio  et  Boxhornio.  Sunt  ea  libri  sep- 
tem,  Eliza  nominati,  hoc  est  de  laudibus  Elisabethae, 
Anglorum  Reginae,  quod  argumentum  heroicum  sibi 
nescio  quem  Deum  coelitus  inspirasse  dicit,  pag.  40. 
Libri  septem  triginta  paginarum  numerum  et  formae 
(juidem  minimae  non  excedunt.  Caeterum  versus  sunt 
sonori ,  elegantes ,  et  castigati ,  sine  numerorum  varia- 
tione,  ut  facile  videas  Claudiani  fuisse  studiosum,  ad 
quem  impetu  animi  et  rerum  inventione  etiam  proxime 
accedit ,  magis  quam  ad  Yirgilium ,  quamquam  pag.  79 
se  hujus  aemulum ,  illius  asseclam  appellet.  Apparet 
etiam,  Dansium  in  lectione  optimorum  scriptorum  dili- 
genter  fuisse  versatum.  Lib.  III.  p.  13  — 14,  haec  legi- 
mus  de  usu  Musices : 

Maurus  ad  haec;  quid,  Diva,  facis,  tanturane  tropnncum 
Ad  nuraeros  ac  plectra  vocas?  quis  talia  demens 
Tntulit?  autprimos  Lymnorum  repperit  usus? 
Proli!  furor.  Ingenti  canitur  victoria  plausu, 

Quae  sat  sponte  placet;  sed  quis  sedare  dbkwrem, 
Quls  tristes  lacrymas,  aut  diros  tollere  luctus 
Vel  cythara  vel  voce  potest?  Quis  vulnus  hiulcum 
Claudere?  quis  placido  febrem  deducere  cantu, 
Aut  rapidam  cohibere  luem?  tunc  pollice  docto 
Utilius  pepulisse  lyram,  cum  frigidus  horror, 
Cum  nos  morbus  habet;  sed  laetam  accendere  mentem 
Non  chordae,  non  artis  opus:  satis  ipsa  libido, 
Sat  formosa  Ceres,  violentaque  copia  Bacchi 
Excitat  humanos  ad  mutua  gaudia  sensus. 

Hi  sane  versus  eleganter  facti  sunt  ad  imitationem  loci 
Euripidei  in  Medea  vs.  190  sqq. 

2r.avovq  dh  Xiytav  ,   yfovdtv  tv  ooqiovq 
Tovq  TtQOO&e  fiQOTOVq  ,    otix   av  apaQTOiq. 
Ovrvvtq  V(juvovg  tTtl  (asv  ■Q-aXiavq , 
' Eiti  t  tllanivavq  ,  xal  itaQa  dtiitvoiq 
Evqovto  ,   fiiov  TtQTtvaq  dy.odq. 
^TVyiovq  ds  fiQOT&v  ovdtlq  IvTtaq 
Evqsto  povot}  xal  itokv^oQdovq 
'fldalq  itavtbv  ,  e£  (ov  &dvaTQb 
dtvvav  ts  tv%uv  oqdXkovOb  &6[iovq+ 
Kai  tou  zddt  /.itv  tt^Qdoq  dxtto&av 
MoXTtatov  fiQOTovq.  l'va  d*  tvdtvitvov 
/iatTtq ,  Ti  fidrTjv  rtivovov  fiodv ; 
Tb  itaobv  yaQ  f/f*  rtQipvv  dq?  u.vtov  , 
/tavToq  itXi]Q0[jva  PqotoZovv* 

Heroicis  Dansii  accesserunt  Miscellanea ,  Elegiae  et  Ima= 
gines.  Yideamus  imaginem  Jacobi  Heemskerkii ,  p.  138: 

Adspicis  mgentem,  dulcissima  patria,  civem, 

Qui  tuus  extremo  tempore  mortis  erat? 
Ille  tibi  gratos  Aurorae  advexit  odores, 

Quasque  niger  quondam  Porus  habebat  opes. 
Ule  tulit  pigri  glacialia  frigora  ponti, 

Qua  nitet  obscuro  lumine  nulla  dies. 
Ille  per  Herculeas  lunata  classe  columnas 

Transiit,  Hesperios  perdomuitque  viros. 
Magnus  es,  Alcides,  bac  qui  tellure  fuisti, 

Hic  quoque,  qui  gessit  proelia,  quantus  erit ? 

Ita  dico.  Dansius  adeo  ignorari  noii  meritus  est,  ut 
uec  Bibliothecarum  auctores ,  nec  alii  ejus  scriptores 
mentionem  fecerint  ,  praeter  Hadrianum  Parsium  in  Ind. 
Script.  Batav.  pag.  273 ,  Morhof.  in  Polyhist.  Lib.  VII. 
Cap.  3.  T.  I.  et  Olear.  in  Excerpt.  Epist.  apud  Struv. 
Act.  Litt.  Fasc.  VII.  pag.  76 — 77.  Morhofius  vocat  poetam 
??iediocrem ,  Parsius  clarissimum. 


JOANNES  NARSSIUS 

DORDRACENSIS. 
N.  1580.    M.  1637. 


Narssius  in  causa  religionis  sequebaturBemonstrantes, 
eratque  divinae  voluntatis  interpres  Gravae.  Concilio 
Dordraceno  e  patria  ejectus,  Cadomi  medicinae  operam 
dedit ,  eamque ,  creatus  Doctor ,  aliquamdiu  fecit  Ham- 
burgi ,  unde  variis  Europae  regionibus  perlustratis ,  Gus~ 
tavus  Adolphus,  rex  Sueciae,  eum  peculiarem  medicum 
sibi  elegit.  Gustavo  in  pugna  caeso ,  Narssius  Bataviam 
Indorum,  nomine  Senatoris  et  Medici  profectus,  non 
diu  vixit.  Scripsit  multa  poemata,  generis  mediocris,  ju- 
dice  Paquoto,  Tom.  III.  Mem.  pag.  172.  In  his  varia 
sunt  in  laudem  Gustavi ,  victoriasque  ab  eo  reportatas , 
etiam  Gustavidos  Librilll,  et  Miscellaneorum  I.  Ham- 
Imrg,  1732,  alia,   Vide  Paquotum  loco  laudato. 

LAURENTIUS  NYENDALIUS 

ULTRAJECTINUS. 
Floruit  a.  1632. 


Hunc  auctoritate  Paquoti,  Tom.  XVIII.  Mem.  pag.  94  , 
facioUltrajectinum,  dubitanter  tamen,  quia  Burmannus 
in  Trajecto  Erudito  non  memorat.  Caspar  Barlaeus  in 
Epistola  quadam  Nyendalium  valde  laudat,  quod  equi- 
dem  non  miror.  Barlaeo  enim  hoc  magis  placere  debuit , 
quo  ipsi  in  heroicis  similior  esset.  In  Scaldi  devicto, 
(quod  Carmen  prodiit  A°.  1631),  ut  censet  Barlaeus  , 
nec  a  Poetica  inventione  destituitur ,  nec  a  dictione , 
nec  a  gravibus  istis  sonis  ,  quos  heroicum  carmen  exigit. 
Paquotus  1. 1.  judicat  eundem  rem  bene  egisse.  Borrichio 
de  Poet.  pag.  145  ,  alacrius  et  animosius  incalescere  vi- 
detur.  Sed  sunt  ipsi  illi  grandes  soni ,  quos  nonnulli  in 
Barlaeo  culpant ,  equidem  in  Nyendalio  culpo ,  iis  nempe 
locis,  ubi  sonis  istis  non  aeque  grandis  sententia  est  sub- 
jecta?  ut  nihil  fere  praeter  sonos  maneat.  Suadet  illi 
Barlaeus,  ut  summorum  Poetarum  vestigiis  ,  quos  prisca 
aetas  tulit ,  insistat ,  quos ,  ex  quo  ipse  admirari  coepis- 
set,  nonparum  se  inhis  studiis  profecisse.  Sed  hic  quae- 
ritur,  quinam  sint  optimi  illi  poetae  ?  Nemo  certe  Silium 
aut  Claudianum ,  aut  Lucanum ,  aut  Statium  in  optimis 
esse  censendos  statuet;  et  hos  plerumque  sequebatur 
Barlaeus.  Sed  grandiloqua  illa  et  animosa  sublimitas 
multam  prudentiam  et  cautionem  postulat,  nisi  plane 
tumidus  et  ineptus  velis  fieri.  Barlaeo  forte  hoc  datum 
erat,  ut  plurimos  errores  vitaret,  sed  vulgus  hominum 
hoc  mihi  semper  in  ore  et  animo  habeat ,   quod  de  se 

Polyphemus  apud  Theocritum:  Uo)J&m$  w  7ToAt/gpa^£ ,  rd 
fjiT]  xccld  nccXa  TiicpctvToti.  Nam  si  diligentius  istam  sublimi- 
tatem  intueris,  magnam  sub  illa  saepe  reperies  vanita- 
tem,  etmultum,  utajunt,  elamoris ,  parum  lanae.  Ego 
Scaldim  Nyendalii  nec  dentibus  Tbeoninis ,  nec  naso 
Rbinocerotis  invadere  cupio,  et  ipse  in  praefatione  de- 
clarat  se  arma  ejusmodi  non  extimescere;  sed  boc  a,me 
veritatis  amor  exigit ,  ut  dicam  ,  Nyendalium  saepius  su- 
pra  nubes  et  astra  volare  ,  et  sanae  rationis  oblivisci. 
Yirgilius  ,  Aeneidem  exorsus ,  rem  breviter  et  coucinne 
paucis  versibus  absolvit,  Nyendalius  Scaldim,  qui  vix 
unum  Aeneidos  librum  aequat,  numero  scilicet  ver- 
suum,  versibus  totis  novem  et  viginti.  Xon  repetam,  quae 
de  promissis  magni  biatus  canit  Horatius  in  arte  Poetica, 
sed  Hieronymi  Yidae  monitum  et  omnino  divinam  illius 
artem  Poeticam  ingenuae  juventuti  commendabo.  Hic 
Lib.  II  ita  praecepit  de  exordiis : 

Incipiens  odium  fugito,  facilesque  legentum, 
Nil  tumidus,  demulce  animos,  nec  grandia  jam  tum 
Convenit  aut  nimium  cultum  ostentantia  fari. 
Omnia  sed  nudis  prope  erit  fas  promere  verbis. 

Quid  Nyendalius  ?  Postquam  multa  de  dolore  Hispa- 
norum  ex  virtute  Hollanda  concepto  praemiserat ,  ita 
pergit,  pag.  1: 

Fortunam  fortuna  premit.  Prudentia  fortes 
Temperat,  et  junctis  Tartessum  viribus  urgent. 
Mensque  manusque  \iget.  Sapiens  et  mascula  virtus 
Clementes  habuit  superos.  Deus  omnis  ab  alto 
Ridet,  et  auratos  ad  prospera  porrigit  orbes. 
Et  Nereus  et  Vesta  favent. 

Dei  omnes  possunt  ridere,  sed  in  populorum  certamine, 
nunquam  omnes  eidem  populo  semper  favebant.  Si  Deos 
in  medium  producas,  serva  mores  et  ingenium  illorum. 

Mulciber  in  Trojam,  pro  Troja  stabat  Apollo: 
Aequa  Venus  Teucris,  Pallas  iniqua  fuit. 

Sed  fac  Hollandos  meruisse  ut  exciperentur ;  quis 
unquam  audivit  omnes  et  singulos  jus  sibi  sumsisse, 
quod  uni  Jovi  proprium  erat?  Si  tamen  recte  intelligo 
auratos  orbes  esse  ^qddiiu  takuvxu,  de  qua  re  locus  est 
classicus  apud  Homerum  II.  X.  209 ,  et  Virgilium  XII. 
Aen.  725.  Heinde  Vesta  alieno  loco  pro  tellure  posita 
est,  quae  mox  sequitur.  Quae  pag.  2  de  Lippia  canit, 
tam  alta  sunt,  ut  intellectu  vix  eo  adscendas,  et  lepor, 
quem  in  nomine  Syloae  quaesivit,  est  ineptus.  Saepius 
gratiam  afFectat  acutis  et  sibi  invicem  contrariis  senten- 
tiis ,  ut  pag.  3 : 

Patriae  didicit  pugnare  patrique, 
Dedidicit  pugnare  mihi.  Stant  ordine  laurus 
Auriacae,  Austriacae  strages.  VictoriaBelgam, 
Vincula  Iberiacum  cingunt. 

Auriacae,  et  Austriacae  loco  tam  vicino  non  sine 
summa  duritie  positae  sunt.  Nec  quisquam,  puto,  dixit 
Victoria  cingit  Belgam.  Pag.  4,  haec  habet  Nyendalius : 

Ingemit  ad  Batavum  tonitru,  Cyclopeaque  arma, 
Et  vitam  veniamque  petit.  Quae  Belgica  nuper 
Roraa  stetit,  stetit  et  viguit.  Viguisse  perisse  est, 
Vicfcori  periisse  salus.   Tu  Breda  malonun 
Causa  mihi,  quo  te  pretio  mercabar,  eodem 
Exitium,  pariter  sum  victor  et  emtor. 

Nyendalii  multum  amant  Fulgura  et  humanas  motu- 
ra  tonitrua  mentes,  Pag.  5,  Circumstant  meditantem 
fulgura  regem.  Sed  tacet  horrisonum  tonitru.  Pag.  10, 
sic  tonatj  pro  quo  Virgilius  hic  simpliciter  ait  dixisset. 
Alia  res  est  in  XI  Aen.  Tona  eloquio.  Bonum  tamen  fa- 
ctum ,  quod  semper  prudentes  et  moderati  homines  re- 
perti  sunt ,  qui  de  tonantibus  istis  Salmoneis  idem  senti- 

rent ,  quod  de  fulmine  Jovis  Timon  apud  Lueianum : 
aAnavTU  tccvtcc  Xrjoog  rjdq  ayaneytjve ,  xal  xanvog  noirjTiiwg 
aTtivoig ,  t^a)  tov  naTayov  twv  Svo^aToov,  Olim  nobis  idem 
periculum  ab  oratore  quodam  imminebat.  Hic  inflatae 
declamationi  multa  inferciens ,  sermonem  Flandrum  ni- 
hil  ad  suum  esse  monstraturus  scilicet,  tam  horrisonos 
commoti  aeris  fremitus,  tam  coruscas  intortasque  irati 
Jovis  flammas  trisulcas,  tam  confertum  et  continuum 
antehac  inauditarum  Metaphorarum  agmen ,  tantam  de- 
nique  Manium  inferorum  vim  convocavit,  ut  quid  au- 
ditoribus  acciderit  conjicere  horrescam,  equidem  legens 
pene  enecatus  sim  risu.  Sed  ne  miremur  istam  orato- 
rum  ac  poetarum  perversitatem.  Venti  enim,  ut  canit 
Ovidius ,  perflant  altissima.  Ista  autem  ventorum  vehe- 
mentia  hominibus  meis,  in  tam  sublimi  loco  positis, 
aurium,  oculorum,  et  vero  etiam  animi  ipsius  omnes 
sensus  eripit.  Yidete  quid  Nyendalio  evenerit :  pag.  12, 
dicit  Parcas  funes  classis  hostilis  torsisse : 

Hos  cannabis  orbes 
Ipsa  nocens  torsit  Lachesis,  tortosque  rudentes 
Atropos  incisura  sedet,  pariterque  natantis 
Fila  trabis,  vltamque  virum. 

Ibidem  mens  illi  ignara  natat  in  dubio  cerebro,  Pag. 

16,  naves  ictibus  tormentorum  perfossas,  jamjamque 

sidentes,  cum  hominibus  ebriis  comparat,  homo  ipse 

vix  sobrius : 

Nunc  prora  profundo 
Natsatura,  et  puppis  fatalis  pota  fluenti 
Fluctibus,  infidos  latices  per  transtra  forosque 
Evomit,  et  vomitis  impletur  pergula  lymphis. 
Cespitat  hic  tremulus  malus.  Nunc  helluo  ponti 
Alveus  itque  caditque  freto.  Sic  helluo  Bacchi, 

Sed  satis  turgidi  tumoris :    videamus  exemplum  hu- 

«9* 

mile.   Nam  ut  extrema  se  vulgo  tangunt ,  ita  Nyendalius 
subito  interdum,  Icari  instar ,  ex  alto  decidit;  pag.  15 : 

Dux  ero,  si  vultis:  miles,  si  vultis,  et  illud: 
Est  animus,  sunt  arma  mihi,  vidistis  utrumque. 
It  aextrae  fortuna  comes :  vidistis  et  illud. 
Vincimus,  hoc  etiam  scitis:  tutamur,  et  illud. 

Gravior  est  oratio  Catilinae  apud  Sallustium  Cap.  XX. 
))Vel  imperatore,  vel  milite  me  utimini.  Neque  animus, 
))neque  corpus  a  vobis  aberit"  Quod  ita  secutus  est  Bar- 
laeus  Poem.  Tom.  I.  pag.  465 : 

Dux  milesne  siem,  nullo  discrimine  habebo. 
Dicite  me  socium 
Aut  signate  ducem. 

Nec  vero  magni  in  imitando  judicii  fuit  Nyendalius  ; 
pag.  9: 

At  nos  satis  una  superque,  sqq. 

multos  Virgilii  versus ,  quasi  uno  tenore  in  rem  suam 
paulum  mutatos  ,  adbibuit :  pag.  7 : 

Concilium  solemne  vocat,  sqq. 

sequitur  Claudian.  I.  Rufin.  25.  sqq.  sed  infelici  eventu. 
Relicrua  Nyendalii  beroica  eodem  fere  colore  tincta  sunt  ? 
nec  babent  Elegiae  multum,  quo  se  commendent.  Me- 
liora  interdum  sunt  Epigrammata ,  in  quibus  tamen  non 
raro  aliis  acumen  sublegit.  Exemplum  dedit  Morhofius 
Polyb.  Tom.  I.  pag.  549.  Muretus  scripserat : 

Sutores  et  pistor,  lanius,  lenoque,  coquusque, 
Mercatorque  bonus,  causidicusque  bonus. 

Te  tamen  in  tota  non  est  mendicior  urbe, 
Nec  quem  paupertas  arctius  aegra  premat. 

Dic  agedum,  qui  fit  (nam  res  est  mira),  CorelK! 
Cum  tot  res  facias,  rem  facere  ut  nequeas? 

Jam  Nyendalius  Philergo  triginta  artes  tribuit,  et  ita 
finit : 

In  toto  tamen  oppido ,  Philerge ! 
Non  mendicior  ullus  est  Philergo! 
Nemo  pauperior,  Philerge,  quam  tu. 
Quid  dicam?  magis  hoc  magisque  miror. 
Cum  tot  res  facias,  Philerge,  semper, 
Rem  tamen  facias,  Philerge,  nunquam. 

Mureto  fortasse  obversatum  fuit  Martialis  Epigr.  II.  80: 

Semper  agis  causas,  et  res  agis,  Attale,  semper; 

Est,  non  est.  quod  agas,  Attale,  semper  agis. 
ii  res  et  causae  desunt,  agis,  Attale,  mulas, 

Attale,  ne  quod  agas  desit,  agas  aniiaam. 

•     Mureto  propius   accedit  Janus   Lernutius  Epigr.  ad 
Afrum : 

Omnia  molitur,  quo  rem  struat,  Afer  Lberus. 
Et  tamen  infelix  Irus  ut  alter  eget. 

Quibus   ille   conatibus   per   tria   disticha  explicatis , 
Epigramma  ita  finit: 

Mirandum  jure  et  merito  est,  titulisque  notandum; 
Quis  credat?  satagit,  nec  sat  Iberus  agit. 

Quod  Nyendalius  scripsit  in  Epigrammata  C.  Barlaei , 
de  incendio  Aedis  Amstelodamensis ,  valde  mihi  placet : 

Seddedit  aeternam  vates  in  Carmine  vitam, 
Si  non  flagrasset,  vixerat  illa  minus. 

Hoc  debet  Martiali  I.  Epigr.  XXII. 

Major  deceptae  fama  est  et  gloria  dextrae: 
Si  non  errasset,  fecerat  illa  minus. 

Unde  etiam  Aeg.  Menagius : 

Non  Venerem  Cois  Cous  perfecit  Apelles; 
Si  perfecisset,  fecerat  ille  minus. 

PETRUS  LOKEMANNUS 

SYLYADUCENSIS. 
N.  1578.    M.  1633. 


Sacerdos  in  vico  Rosmaelensi,  edidit  librum  Elegiaco 
Carmine  conscriptum:  Deus  omnia  trinus  jSyly.  1622. 
Sweertius ,  pag.  623  ,  eum  appellat  Poetam  mediocrem. 
Satis  erit  afferre  Sapphicum  hoc,  relatum  a  Paquoto 
Tom.  VI.  Mem.  pag.  198: 

Petrus  est  oris  Lokeraan  sonantis 
Acta  Rectoris  celebrans  tonantis , 
Patris  auctoris,  sobolis  beantis, 
Mentis  amantis. 


JACOBUS  JARDINIUS 

INSULENSIS. 
N.  1585.    M.  1633. 


Hic  fuit  ordinis  Jesuitarum,  moribusque  et  institutio- 
ne  puerorum  gnaviter  officio  functus  est.  Carmina  post 
mortem  collecta  et  edita  sunt;  tres  scilicet  sacrarumElegia- 
rum  libri,  Duaci,  1636.  Paquotus,  Tom.  IV.  Mem.  p.  5, 
in  iis  laudat  facilem  et  inaffectatam  venustatem ,  bonuin 
dicendi  genus ,  ardorem  vero  et  felices  comparationes  re- 
quirit.  Hujus  rei  hoc  exemplum  dedit.  Canit  Jardinius 
de  Christo  mortuo : 

Bina  quidem  clausit  dilectae  lumina  moin, 

At  plagas  oculos  tot  facit  esse  suos. 
Quos  omnes  in  morte  aperit,  Pavonis  ad  instai 

Plenam  oculis  mira  conficit  arte  rotara. 

Integram  porro  Elegiam  XXY.  Lib.  I.  nobiscuin  com= 
municat : 

MORS    CHRISTI. 

Mortales,  si  quando  alto  vidistis  Olympo 

Undique  tot  rutilas  ire  redire  faces; 
Oceanoque  novos  post  noctem  emergere  soles; 

Auroram  et  rosea  diradiare  coma ; 
Si  Phoeben  ignes  inter  radiare  minores , 

Astraque  noctivagos  ducere  nata  choros; 
Omnia  mirati,  si  quem  dare  jussa  putastis, 

Qui  nutu  imperii  dirigat  illa  sui: 
Hunc  (quisquam  si  vestra  dolor  praecordia  tangit, 

Mortales)  misera  cernite  caede  mori. 
Cernite  et  o!  lacrymas  saltem  date;  sanguine  mersa 

In  proprio,  mundi  publica  vita  perit. 
Inspicio  attentus  num  vitae  signa  supersint 

Ulla,  vel  exiguus  spiritus  ore  fluat. 
Mortuus  est:  signum  vitae  non  emicat  ullum, 

Extrema  emisit  flamina ,  mortuus  est. 
Mortuus  est  omnis  vitae  largitor  et  auctor, 

Totius  mundi  mortua  vita  silet. 
Deberet  jam  tota  simul  natura  perire, 

Hac  nisi  morte  omnis  reddita  vita  foret. 

Initium  hujus  Elegiae,  quod  jam  vidit  Paquotus  1.  1. 
debet  Sannazario ,  qui  in  pulcherrima  de  morte  Christi 
lamentatione ,  pag.  53,  canit: 

Si  quando  magnum  mirati  surgere  solem 
Oceano,  et  toto  flammas  diffundere  coelo; 
Certatimque  suo  terras  ambire  meatu 
Noctivagam  Phoeben  praecinctam  cornibus  aureis; 

\ctcrnosque  astrorum  ignes,  coelique  micantcs 
Scintillare  oculos,  aliquem  dare  jura  putastfs; 

Morkdes  (r.i  vestra  dolor  prnecordia  tangil 

Adspicite  immiti  trajectum  pectora  ferro, 
Adspicite,  et  plenos  lacrjmarum  fundite  rivos. 

Ea  imitandi  ratio  sane  est  nimia,  neque  differt  quam 
in  Oda  Jardinii  perspicio,  a  Paquoto  Jaudata  pag.  7,  in 
qua  multa  liberius  ex  Horatio  hausit. 


HENRICUS  CHIFELIUS 

ANTVERPIENSIS. 
N.  1583. 


Fuit  Romae  professor  Eloquentiae,  vivebatque  A°. 
1635.  Auctor  est  Lacippiados ,  sive  de  bello  Granadensi 
per  Ferdinandum  Catholicum  gesto?  Rom.  1631:  scrip- 
sit  et  Panegyrin  de  laudibus  Pauli  V,  Pontificis  Maximi , 
A°.  1613,  alia,  vid.  Sweert.  pag.  331,  sqq. 


PHILIPPUS  BRASSEUR 

MONTENSIS   HANNO. 
N.  1597. 

Philippus  Montibus  Hannoniae  confessiones  hominum 
curae  ac  fidei  suae  creditorum  excipiebat,  verbaque  pro 
concione  faciebat,  otium  studio  sacrae  antiquitatis  et 
Poeseos  tribuens.  Scripta  illius  enumerat  Paquotus  Tom. 

XIII.  Mem.  pag.  263  sgq.  Carmina  sunt  pleraque  mo- 
nosticha,  disticha,  tetrasticha,  et  ostosticha;  uti  in  Ico- 
nismo  S.  Landelini,  Abbatis,  ejusque  successorum  A°. 
1686;  in  Siderihus  illustrium  Hannoniae  scriptorum 
A°.  1537.  Sed  versus ,  rari  quippe  boni. 

Magna  pars,  dicit  Paquotus  est  mediocris  ,  et  sine  ju- 
dicio  facta.  Ita  judiciumin  eo  recruirit,  quod  poeta  dicit 
Abbati  Farinarti: 

Prodiit  ex  horto  qiianta  farina  tuo ! 


JOHANNES  WESTEKBURGIUS 

ULTRAJECTINUS. 
N.  1600.     M.  1636. 


Westerburgius  sacras  literas  explicavit  primum  in 
vicis  Thienhovico  et  Abcoudano,  agri  Ultrajectensis? 
deinde  Dordraci,  ubi  etiam  artem  ad  res  publicas  tra- 
ctandas  pertinentem,  docuisse  videtur.  Scripsit  Epini- 
cion  in  devictam  Sylvam-Ducis  in  libros  tres  digestum , 
Leydae  1629.  Quod  egregium  carmen  esse  judicat  Burm. 
Traj.  Erud.  pag.  447  et  Paquot.  Mem.  Tom.  VII.  pag.  87. 
Vidi  Librum  Tristium  A°.  1632,  et  unam  Elegiam,  qnae 
exstat  etiam  in  Crucii  Epistolis ,  pag.  668 ,  et  alia  pauca. 
Legi  illa  Tristia ,  in  mortem  Samuelis  Everwini ,  collegae 
ipsius.  Est  genus  quoddam  Poetarum,  qui,  ut  fuci  iner- 
tes  apibus  suum  mel  eripiunt ,  ita  in  recentiorum  prae- 
cipue  carminibus  grassantur ,  atque  inde  agunt ,  trahunt 
rei  praesenti  opportuna.    Recentiores  autem  plurimum 

invadunt  5  credo  quod  antiquis  minus  notos  arbitrantur. 
Amicus  est  deflendus:  incumbunt  numero  Epicedio- 
rum ,  quae  exstant ,  et  praeclare  rem  egisse  se  putant , 
si  multo  sudore ,  nec  sine  corrosis  ad  vivum  unguibus 
et  ipsi  tandem  Epicedium  conflaverint.  Elegantiam ,  de- 
leetum,  judicium,  qui  in  istis  centonibus  quaerit,  is 
lanam  in  asino  quaerit.  Et  quos  versus  de  suo  inferciunt , 
hi  facile  a  pannis  aliorum  purpureis  dignoscuntur ,  ut 
apparuisset ,  quod  est  in  fabulis ,  ex  sapore  et  forma  mel- 
lis,  apumne  esset  an  fucorum,  si  fuci  conditionem  a 
judice  propositam  non  recusassent.  Westerburgium  ad 
istos  Poetas  esse  amandandum,  didici  ex  longo  Carmine 
in  mortem  Everwini.  Piget  me  laboris  omnia  investigandi. 
Pauca  ostendam,  quorum  vestigia  statim  deprehendL 
Haec,  ut  boves  Herculis  a  Caco  rapti, 

Mugitum  rauco  furta  dedere  sono. 

Pag.  672: 

Sic  cecidit  Pallas,  domitor  sic  Lausus  equorum. 

Lotich.  IV.  p.302: 

Sic  cecidit  Pallas,  domitor  sic  Lausus  equorum. 

Bella  comparatio  militum ,  cum  sacro  pacis  praecone ! 
Pag.  672: 

Testor  inexstinctos  Manes,  umbrasque  silentes, 

Quique  meos  luctus  Dique  hominesque  vident, 
Funere  me  nullo  tantum  doluisse,  nec  ipsi 

Sanguinis  agnati  cum  periere  mei. 
Non  frater  senior,  non  cum,  mea  pignora,  nati 

Me  coram  gelida  contegerentur  liumo, 
Nec  cum  longaevos  (pietas  ignosce!)  parenles 

Saeva  dies  fato  sustulit  una  pari. 

Lotich.  III.  pag.  211: 

Testor  honoratos  Manes,  umbramque  recenteni, 
Quique  meos  luctus  Dique  animaeque  vident, 

Funere  me  nullo  tantum  cepisse  dolorem, 
Nec  frater  gelida  cum  tegeretur  humo; 

Xec  cum  longaevos  (pietas  ignosce!)  parentes 
Sustulit  exstincto  lumine  nigra  dies. 


PHILIPPUS  MEYERUS 

ATREBAS. 
N.  1565.    H.  1637. 


Patri  suo,  Antonio  Meyero,  in  regenda  Schola  Atre- 
batensi  successit,  eique  quadraginta  annos  cum  laude 
praefuit.  Scripsit  Epicedium  Alexandri  Farnesii  A°. 
1594  5  Muhammedis  Arabis  vitam;  Encomia  virorum 
aliquot  bellica  laude  illustrium  ?  alia ,  quorum  multa  re- 
liquit  MSS.  Ferreus  Locrius  Chron.  Belg.  p.  694—695, 
adfert  quaedam  ex  elogiis ,  et  ex  Ferreo  Paquotus ,  Tom. 
VII.  Mem.  pag.  149 — 150,  qlii  ea  non  magni  facit: 

Cespite  dum  viridi  tectas  ramisque  cavernas 

Calcamus,  cupidi  conseruisse  manus: 
Ingenti  pariter  terrae  sorbemur  hiatu, 

Qui  caeca  nobis  arte  paratus  erat. 
Hac  misere  lapsi,  nostris  collidimur  armis; 

Cornipedes  dominos  interimuntque  suos. 
Hostica  tum  demum  clamores  agmina  tollunt, 

Prostratos  equites  et  furibunda  necant. 

Atque  eodem  tenore  reliqua  profluunt,  non  mala  qui- 
dem  illa,  sed  historiae  similia  in  metrum  coactae. 

JANUS  BODECHERUS  BANNINGIUS 

LOOSDRECHTANUS. 
N.  1606.    M.  1642. 


Banningius  edidit  Lugd.  Bat.  1637  libros  II  Elegia- 
rum,  I  Hendecasyllaborum,  I  Sylvarum,  I  Epigramma- 
tum.  In  libro  I  Eleg.  scribit  amores  suos  de  Fulvia.  Sed 
carmina  nec  ardorem  nec  castitatem  amoris  referunt. 
I  Eleg.  III.  pag.  14,  deliberat  de  munere  amicae  mitten- 
do.  De  sylva  quadam  dicit : 

Confluit  huc  avium  (res  est  notissima  vulgo) 

Turmatim  verno  tempore  magna  cohors. 
Drosta  vocat,  fringilla  strepit,  vaga  trinsat  hirundo, 

Seque  levans  gelidis  gratitat  anser  aquis. 
Subsiliens  titrinnit  anas,  summoque  palumbes 

Plausitat  e  ramo,  picta  columba  gemit. 
Gloctorat  erecto  festiva  ciconia  collo, 

Argutis  perdix  cacabat  usa  sonis. 
Et  quae  praeterea  Latiis  incognita  restat, 

Fringultit  modulo  quo  potis  est  volucris. 

Deinde  invitat  aucupes ,  ut  sibi  avem ,  puellae  donum , 
capiant.  Sed  ipse  avium  istarum  concentus  non  ingra- 
tior  esse  potuit ,  cantu  Banningiano.  Quam  parum  judi- 
cii  et  elegantiae  prodat ,  appareat  ex  I  Eleg.  9 ,  pag.  23  : 

Ut  decuit,  vixi.  Si  mentiar,  aequore  vasto 
Naufragus ,  horrendis  piscibus  esca  natem ! 

Et  veniat  balaena,  mei  quae  corporis  artus 
Sugat,  et  immani  viscera  ventre  voret. 

Imitatus  est,  ni  fallor ,  Lotichium,  qui  I  Eleg.  I.  p.  89: 

Di  mihi  sunt  testes:  si  mentior,  aequore  vasto 
Obruar,  et  mutis  piscibus  esca  natem. 

Sed  quaenam  est  nova  haec  balaenarum  indoles  ,  ut 
primum  naufragum  homuncionem  sugat,  deinde  viscera 
illius  voret?  Meliora  Banningium  docere  potuerant  et 
Jonae  exemplum,  et  sui  ipsius  cives,  qui  tunc  temporis 
ex  captura  animalis  istius  multam  faciebant  pecuniam. 
I  Eleg.  XI  desiderium  puellae  non  ferens ,  pag.  28 ,  I 
puer ,  inquit , 

I,  puer!  huc  ocreas,  huc  fer  gkdiumque  togamque, 
Strataque  (quin  properas?)  sterne  fugacis  equi. 

Ridicule!  Nec  Hendecasyllaba,  nec  Epigrammata  Ban- 
ningii  multum  habent,  quo  commendentur.  Equidem 
in  lucem  edere  non  ausim  carmen,  cujus  nuda  tantum 
sententia  huc  redit :  »  Optimus  homo  es.  Spero  ut  diu 
»vivas,  ne  mors  tua  patriae  tuae  sit  dolori."  Quaenam 
vero  praeter  istam  sententia  est  in  hoc  elumbi  Epigram- 
mate  p.  169 : 

Integrior  cum  sis,  Praeses  venerande!  vel  ipsis 

Quos  peperit  priscis  patria  terra  viris. 
Civibus  et  custos  cum  sis  sanctissimus  aequi, 

Et  magis  ac  rigidus  jura  Zaleucus  ames: 
O  utinam  multum  vigeat  robusta  senectus! 

Ne  Batavi  multum  te  moriente  fleant. 


MAXIMILIANUS  HABBEQUIUS 

BRUXELLENSIS; 
N.  1580.     M.  1637. 

Jesuita,  et  orator  sacer,  artes  humaniores  et  Poeticam 
prac  reliquis  diligenter  admodum  coluit.    Scripsit  non- 

nulla  Lyrica ,  aliorum  operibus  praefixa ,  ut  Lyricis  Sar- 
bievii,  Piis  Desideriis  Hermanni  Hugonis,  vel  etiam  si- 
gillatim  edita.  Vide  Paquotum,  Mem.  Tom.  XIV.  pag.  204 
sqq.  Lusus  in  Gentilitias  mae  Sanctitatis  apes  legitur 
ante  Desideria  Hugonis : 

Urbane,  terris  optime  maxime 
Bene  ominato  nomine  Pontifex, 
Frustra  repugnas ;  quando  coeli 
Auspiciis  agitatur  urna. 
Honor  fugacem  persequitur  virum, 
Fugit  sequacem.  Si  fugis,  occupat 
Ut  umbra,  venantesque  ludit 
Niliaca  crocodilus  alga. 
Quisquis  pudendae  miles  adoreae 
Tinctam  rubenti  murice  purpuram 
Cretatus  ambit,  pestilente 
Virus  atrox  bibit  ille  gemma. 

Sarbievius  Lib.  III.  Od.  29.  Habbequium  valde  laudat. 


PETRUS  CUNAEUS 

FLISSINGANUS. 
N.  1586.    W.  1638. 


Cunaeus  Academiae  Leidensi  summo  fiiit  ornamento , 
propter  insignem  in  rebus  divinis  humanisque  doctri- 
nam,  et  ingenuam  sentiendi  libertatem,  qua  in  verba 
Petri  Plancii  et  ejusdem  furfuris  bominum  jurare  non 
poterat.  In  eloquentia  autem  et  Latinae  orationis  prae- 
stantia  omnibus  in  Neerlandia  aequalibus  longe  antecel- 
luit.  Rei  poeticae  minorem  operam  dedit:  »Poeta'.  inquit 

»Epist.  pag.  135,  non  sum,  nec  ut  essem,  mea  referre 

»putavi."    Et  tamen  in  eadem  ad  Amamam  epistola , 

epitaphium  distichon  Drusio  praeceptori  suo  composuit, 

quo  se  ipse  pene  redarguit : 

Ossa  tibi  exiguus  tumulus  tegit,  inclyte  Drusi! 
Non  aliud  credo  Frisia  majus  habet. 

In  altera  epistola  p.  366,  de  facultate  poetica  festive, 
ut  solet,  jooatur.  »Ego  nefas  non  puto,  Poetam  non  esse , 
sed ,  cum  non  sis ,  velle  tamen  versus  scribere ,  demen- 
tiam  nunc  putem.  Hac  in  re  aetas  me  mea  sapientiorem 
fecit."  Antea  tamen  haec  sacra  interdum  faciebat:  quo- 
rum  reliquias  a  Grutero  non  esse  receptas  miror.  Sed 
recepit  Santenius  in  Delit.  Poet.  pag.  37  sqq.  Bronck- 
horstii  commentarium  in  regulas  juris  ita  laudat : 

Perfuncte  quoudam  laudibus  cunctis  senex 
Privaque-felix  luce  claritudinis , 
Tu  cui  senecta  portus  haud  ingloriae 
Poterat  quietis  esse :  quae  cupido  te , 
Quis  tantus  ardor  mente  concita  rapit, 
Tot  ut  subinde  grandiora  industriae 
Monumenta  vulges  usibus  mortalium? 
Sicnempe  res  est,  dia  mentis  indoles, 
Quanto  propinquat  ultimus  dies  magis, 
Cognata  cum  jam  visitabit  sidera, 
Deoque  conjungetur  et  coelo  suo; 
Hoc  plura  tentat,  quae  suis  natalibus 
Condigna  credit.  Summa  virtus  haec  Dei  est, 
Se  publicare  mundo.  Is  est  par  numini, 
Qui  plurimum  auget  seculi  sui  bona, 
Prodestque  cunctis.  Petitur  hac  coelum  via. 

Alia  Cunaei  sunt  in  Enantiophanis  ejusdem  Bronck- 
horstii,  in  Sulpitio  Drusii,  in  Historicis  Graecis  Vossii, 
et  alibi. 

ANTONIUS  ROMBISIUS 

MONTENSIS. 
Floruit  a.  1630. 


Rombisius,  cujus  praeter  Paquotum  Tom.  XI.  Mem. 
pag.  120  sqq.  meminit  nemo,  animum  suum  literarum 
elegantia  diligenter  formavit,  seque  morum  honestate 
commendavit  ,  adeo  ut  duo  nobiles  Montenses ,  partem 
Franciae  et  Italiae  videre  cupientes  ,  eum  itineris  socium 
eligerent.  In  patriam  reversus  praefuit  scholae  Roeul- 
censi,  (Roeulcum  est  oppidulum  jacens  inter  Montes 
Hannoniae  et  Nivellas) ,  et  appellabatur  professor  eolle- 
gii  Roeulcensis.  Rombisius  in  isto  munere ,  scribens 
facta  a  se  itinera  iterum  emensus  est,  ediditque  Itine- 
rarii  per  diversa  Galliae  et  Jtaliae  loca,  memores  no- 
tas :  et  rerum  Romanarum  curiosi  ac  religiosi  indaga- 
toris  dies  decem:A°.  1639.  Paquotus  1. 1.  censetopus  esse 
formatum  ad  eam  rationem,  qua  Ovidius  in  Fastis  utitur, 
laudatque  genus  dicendi  facile  et  satis  Latinum,  et  nar- 
rationem  jucundam  et-fluentem.  Videtur  illud  perlegis- 
se ,  neqne  tamen  nobis  invidit  partem,  in  qna  Rombisius 
Parisios  descripsit,  a  pag.  123 — 131.  Hac  ego  diligenter 
considerata ,  arbitror  laudes,  a  Paquoto  auctori  tributas  , 
non  esse  nimias.  Ovidius  voces  sua  aetate  minus  usitatas 
tolleret,  Montensemrepetundarumposceret,  sed  utrunv 
<jue  raro  faceret ;  caetera ,  credo ,  ipsi  valde  placerent. 
De  Aede  Dei  canit,'pag.  125  : 

At  quae  tecta  patent  istis  contermina  templis, 
Non  nisi  commoto  corde  notare  potes. 

Si  quaeris  nomenque  loei,  populumque  colentem, 
Cum  populo  nomen,  me  referente,  scies: 

Dicitur  esse  Dei  merito  domus;  incolit  illam, 
Exigit  afflicto  corpore  quisquis  opem. 

Mille  thoris  homines  languentia  corpora  ponunt, 
Quos  illic  pietas  relligiosa  fovet. 

De  hortis  Tuillerianis ,  pag.  127  : 

Moenia  magnificos  nequeunt  includere  luxus; 

Delitias  extra  nobilis  hortus  habet. 
Porticus  in  medio,  constructa  labore  perenni, 

Ducit  ad  huncj  Tempe  prisca  videre  putes. 
Multiplices  buxi  redduntur  fronde  figurae: 

Fons  scatet  amplus  aquis,  silvaque  densa  comis. 
Aurea  mala  ferunt  plantae,  quas  proximus  ignis 

Non  arere  sinit,  cum  mala  saevit  hyems. 

De  praestigiatoribus ,  qui  Pontem  Novum  miraculoruru 
uorum  tbeatrum  faciunt,  pag.  129: 

Voce  cient  aliqui  plebem,  cantusque  frequentant, 

Indubiam  laesis  histrio  spondet  opem. 
In  media  vidi  sermonem  perdere  turba , 

Qui  dentes  etiam  perdere  suetus  erat. 
Ille  miser,  satis  attrito  spectandus  amiGtu, 

Vix  bene  portantis  terga  premebat  equi. 
Jactabat  vacuo  dentes  edentulus  ori 

Reddere,  cum  medicus  non  cavet  ipse  sibi. 

fnterea  sectores  zonarii  rem  suam  agunt. 

JOANNES  MEURSIUS 

LOSDUNENSIS. 
N.  1579.    M.  1639. 


Losdunum  est  pagus  Hollandiae ,  non  procul  Haga- 
Comitum.  Natus  ibi  Meursius ,  mature  qualis  esset  osten- 
dit.  Vix  enim  tredecim  annos  agentem  Graeca  carmina 
scripsisse  ferunt.  Hominem  fuisse  ingenio,  moribus  et 
doctrina  excellentem ,  inde  satis  apparet ,  quod  Joannes 
Oldenbarneveldius  suis  eum  liberis  praeceptorem  dedit. 
Cum  bis  praecipuas  Europae  civitates  visit,  regumque 
aulas  5  sed  magis  ipse  Bibliothecas  perquisivit.  Reversum 
Curatores  Academiae  Leidensis  professorem  creaverunt. 
In  quo  ille  munere ,  primum  bistoriam ,  deinde  linguam 
Graecam  magna  cum  laude  docuit,  literatamque  eivita- 
tem  tanto  scriptorum  utilissimorum  numero  auxit  ?  quan- 
to  propemodum  nullus.  In  his  nemo  doctus  summam 
diiigentiam  et  eruditionem ,  sed  multi  judicium  inter- 
dum  desiderarunt.  Varia  Meursii  Poemata  prodierunt 
Lugd.  Batav.  A°.  1602,  quo  ille  tempore  valdejuvenis 
erat.  Gruterus  Tom.  III.  Del.  pag.  561 — 597,  repetiit 
Epistolas  Heroidum.  Rem  sane  magni  laboris  aggreditur , 
cjui  post  Ovidium  Heroidas  scribit,  fere  ut  post  Home- 
rum  Hiadem.  Neque  tamen  Camoenae  , 

—  si  priores  Maeonius  tenet 
Sedes  Homerus,  Pindaricae  latent. 

Epistolae  a  Grutero  datae  sunt  Alcyones  Ceyci,  Ariad- 
nes  Theseo,  Biblidis  Cauno,  Procridis  Cephalo,  Myr- 
rhae  Cinvrae,  et  Scyllae  Minoi.  Pauca  videamus,  quae 
Procris  Cephalo  scribit  pag.  561 : 

En  tiLi  quae,  Cephale,  e  silvis  lustrisque  ferarum 

Tristis  ab  ejecta  conjuge  cera  datur. 
E  silvis,  quas  sum  magis  esse  experta  benignas, 

Quam  mihi  vel  thalami,  saeve,  fuere  tui. 
Nomina  non  posui  mea,  quae  cognoscere  nolis; 

Et  cavi  indigno  ne  tibi  juncta  forem. 
Nil  minus  et  quae  sim  et  quid  feceris,  improbe,  nosti, 

Impia  si  memorem  mens  tamen  esse  sinit. 
Quin  etiam  quod  sum  conjux  tibi  scripta,  putabis 

Opprobrium  sceleris,  non  titulum  esse  thori. 
Sed  tua  cur  posui?  Debebam  omittere  certe, 

Nullaque  qui  ferres  nomina  dignus  eras. 

ln  his,  et  magis  etiam  in  iis  quae  secruuntur,  nativam 
Ovidii  simplicitatem  requiro.  Femina ,  a  viro  laesa,  non 
avgutatur  in  epistola.  Et  Meursius  omnino  rhetorem  ni- 
mis  egit.  Pag.  583,  ubi  Procris  ad  querelas  vertitur, 
magis  apparet  muliebre  ingenium  : 

Ah!  cur  me  miseram  genitor  tibi  junxit  Erechtheus? 

Cur  mihi  conjugium  fata  dedere  tuum? 
Conjugium  aversns  quod  fastidivit  Olympus, 

Pronuba  non  Juno ,  non  Hymenaeus  erat. 
Funereas  tenuere  faces  et  Erinnyes  atrae, 

Et  gemuit  thalami  in  culmine  bubo  sedens. 

Sed  haec  ipsa  nihil  sunt  ad  Ovidiana,  Heroid.  II.  117. 
sqq.  VI.  45.  sqq.  Met.  VI.  428.  sqq.  Non  pronuba  Juno, 

Non  Hymenaeus  adest,  non  illi  Gratia  lecto. 
Eumenides  tenuere  faces  de  funere  raptas, 
Eumenides  stravere  torum,  tectoque  profanus 
Incubuit  bubo,  thalamique  in  culmine  sedit, 

ut  dicit  idem  X.  Met.  4.  sqq.  quae  singula  sunt  de  malo 
nuptiarum  omine.  Caeterum  Meursius  multa  Ovidio 
parum  caute  sublegit ,  pag.  585  : 

Scilicct  injccit  tantum  tibi  forma  timorcm, 
Nostra  fuitque  aetas  fraudibus  apta  capi. 

9.0* 

Credere  adulterium  facies  annique  jubebant, 
Moribus  liaec  igitur  plus  valuere  meis? 

Et  tamen  ipsa  domus,  domino  nirais  anxia  rapto, 
Signa  sub  adventum  sat  tibi  casta  dabat. 

Ovidii  sunt  VII.  Met.  716: 

Facies  aetasque  jubebant 
Credere  adulterium:  proliibebant  credere  mores. 

Et  alia    in  eodem  libro,  in  quo  Ovidius   rem   eandem 
tractat. 


JOANNES  CHRYSOSTOMUS  LOODT 

LOVANIENSIS. 
N.  1601. 


Ordinis  Augustini ,  et  praeceptor  juventutis,  scripsit 
Poemata  varia^  GandaviA0.  1635.  Pompejum  matptum, 
Tragoediam  A°.  1639,  et  gloriosum  S.  Theresiae  desub- 
acto  mundo  triumphum,  A°.  1639.  Vide  Paquot.  Tom. 
XVII.  Mem.  pag.  441. 


HERMANNUS  HUGO 

BRUXELLENSIS. 
N.  1586.     M.  1639. 

Hugo  adscriptus  fuit  Societati  a  Jesu  nominatae ,  lite- 
ras  humaniores  Antverpiae  et  Bruxellis   multos  annos 

cum  laude  docuit.  Comes  ducis  Arschotani  Hispaniam 
perlustravit,  unde  patet,  quam  carus  illi  fuerit.  In  ob- 
sidione  Bredana,  cui  interfuit,  quamque  accurate  de- 
scripsit  A°.  1626,  Marchioni  Spinolae  erat  a  confessio- 
nibus.  Quanta  omnium  aviditate  pia  illius  desideria  lecta 
sint,  testantur  variae  ubique  factae  editiones,  quarum 
A°.  1659  jam  nona  prodierat.  Desideria  sua  in  tres 
libros  divisit,  quorum  primo  Gemitus ,  secundo  Vota, 
tertio  Suspiria  cecinit.  Sweertius ,  qui  Hugonem  cogni- 
tum  habuit,  dixit  eum  ingenio  fuisse  vivido.  Quod  etiam 
ex  carminibus  apparet.  Summa  enim  est  numerorum 
volubilitas ,  eadem  inventionum  copia ,  et  talis  earum  or- 
natus ,  qualis  e  domo  non  paupere  fieri  solet : 

IloXXa  <Tlv  aq>vetov  TtaTQoq  x{t,fii}Xba  y.fZrat. 

In  fronte  cujusque  Elegiae  sententiam  aliquam  ex  sa- 
cris  literis  ponit.  Ad  hanc  unumquodque  carmen  for- 
mat.  In  omni  autem  re  Christi  et  Sponsae  imago  ei  ante 
oculos  versatur.  Gemitus  adeo,  vota  et  suspiria  sunt 
Sponsae ,  et  in  omnibus  pictis  tabellis  Christum  et  Spon- 
sam  videmus  expressos.  Equidem,  quo  magis  ars  poetae 
appareat,  ex  Hugonis  Desideriis  ea  potissimum  excerpsi, 
quae  a  veteribus  ita  esse  tractata  non  memini.  Quibus 
ille  omnibus  in  magna  felicitate  magnam  gratiam  addidit. 
Lib.  I.  Eleg.  II.  pag.  10,  lusum  puerilem  ita  depingit : 

Sic,  puto,  dat  senibus  puerilis  natio  risum, 

Cum  fabricat  luteas  parvula  turba  casas. 
Ludicra  sollicitis  fervet  respublica  curis, 

Hic  foenum,  hic  paleas  convehit,  illc  trabes. 
Aggerit  hic  gTavido  plumas  et  stramina  plaustro, 

Hujus  erat  testa  quaerere  munus  aquani. 
Et  sibi  tum  stmctae  gratantur  moenibus  urbis; 

Magnaque  se  pueri  regna  locasse  putant. 

Lib.  I.  Eleg.  XIII.  pag.  109,  vitam  humanam  compa- 
rat  cum  animalculo,  quod  Graeci  ephemerum  appellant : 

Nempe  ita,  qui  vitam  modo  ducere  coeperit  infans, 

Dicetnr  moriens  occubuisse  senex. 
Sic  sua  nonnullis  descripta  est  vermibus  aetas, 

Una  quibus  brevis  est,  integra  vita,  dies. 

Lib.  II.  Eleg.  III.  p.  161 ,  describit  vehiculi  quoddam 
genus,  qno  infantes  innixi  currere  primum  discebant: 

Adspice,  quiin  coelis  hominum  vestigia  spectas, 

Adspice,  qua  nobis  arte  levetur  iter: 
Sustineor  fragili  puerilia  membra  curuli, 

Quaeque  venunt  socias  ipse  piopello  rotas. 

Hunc  locum  laudans  G.  N.  Heerkensius ,  De  valetudine 
Literat.  Lib.  II.  pag.  118,  »Per  bene,  inquit,  descripsit 
»  Hugo ,  et  bis  in  figuris ,  libro  additis ,  depictum  vide- 
»tur,  Gallis  scilicet  et  Italis,  quibus  hoc  curriculi  ge- 
»nus  tam  ignotum  est,  quam  Belgis  omnibus  usitatissi- 
»mum."  Lib.  III.  Eleg.  IX.  pag.  371 ,  de  libertatis  stu- 
dio  animalibus  innato  ita  canit : 

Nempe  ita  dat  pueris  captus  ludibria  passer, 
Dum  fugit,  et  revocant  fila  reducta  fugam. 

Et  licet  e  domini  coenetve  bibatve  labellis, 
Mavelit  in  sylvas  liber  abire  suas. 

Sic  quamvis  nitida  pastae  bene  corte  palumbes, 
Anteferunt  caveae  rusque  nemusque  suac. 

Atque  haec  satis  testantur ,  Hugonem  optimum  fuisse 
Poetam ,  qrri  tuto  via ,  a  nemine  trita ,  procedere  potue- 
rit.  His  partem  suavissimae  Elegiae  subjungere  libet.  Ea 
est  septima  secundi ,  ita  inscripta : 

VENI  DILECTE  MI,   EGREDIAMUR  IN  AGRUM,    COMMOREMUR 
IN  VILLIS,    CANTIC.  VII. 

Jam  satis  urbanas,  mea  lux,  habitavimus  aedes, 
Quin  scrael  in  virides  exspatiamur  agros? 

Tuta  quidem  validi  cirdumdant  oppida  muri, 

Portaque  ferratis  non  caret  ulla  seris. 
Est  tamen  in  patulis,  quid  nescio,  tutiushortis, 

Quod  nusquam  in  clausae  lnoembus  urbis  habes. 
Magnificis  turgent  urbana  palatia  tectis , 

Multus  et  hic  celsa  cuspide  surgit  apex. 
Nescio  quid  melius  tamen  illa  mapalia  spirant, 

Rustica  quae  tenui  stramine  canna  tegit. 
Quid  dubitas,  mea  lux,  quin,  quam  procul  urbibus  agri, 

Tam  procul  agrestum  distet  ab  urbe  quies  ? 
Fabula  cantatur,  vatum  notissima  lusu, 

Ad  bene  fallendas  fabula  ficta  vias. 
Et  facit  ad  rerum,  modo  quas  tractavimus,  usum, 

Si  lubet,  auditu  decipiemus  iter. 

Fabula  ista  est  de  mure  rustico  et  urbano,  qua  nar- 
rata,  vitae  rusticae  laudes  celebrare  pergit.  Hugonem 
merito  laudant  Morhof.  Tom.  I.  Polybistoris ,  et  Jacobus 
Wallius  Lib.  II.  Lyric.  Od.  XI.  ad  Belgas  sodales  Poetas. 

Hic  te  magistro  sparsit  Amor  suas, 

Hermane!  taedas:  hic  gemitus  dedit, 

Coeloque  transmisit  querelas, 

Quas  Libanus  Solymaeque  valles , 
Et  parva  Bethle  rettulit  aureo 
Percussa  plectro. 


AEGIDIUS  DE  VRIESE 

DAVENTRIENSIS. 
N.  1580. 


Ordinis  fratrum,   qui  Cruciati  appellantur,  diversis 
coenobiis  praefuit.    Post  mortem  ipsius  poemata  prodic 

runt ,  iuscripta  Aegis  Aegidii  Vriesana ,  A°.  1668. 
Paquotus,  Tom.  VIII.  Mem.  pag.  92,  particulam  dedit  ex 
Oda  quadam. 

Euax,  quid  esl  lioc!  quae  sacra  dignitas! 
Inaugurati  gloria  Praesulis. 

Non  liaec  favoreparta;  pignus 

Magnificum  dat  amica  virtus. 


NICASIUS  BAXIUS 

ANTVERPIENSIS. 
IV.  1581.     M.  1640. 


Socius  Ordinis  Eremitarum ,  multos  annos  in  Scholis 
istius  Ordinis  juventutem  erudiit,  fuitque  aliquamdiu 
Vicarius  Coenobii  Bruxellensis ,  sive  proximum  a  prae- 
fecto  locum  tenuit.  Poemata  Baxii  prodierunt  Antverp. 
1614,  divisa  in  libros  novem,  Musarum  nominibus  in- 
signitos.  Sweertius ,  pag.  570,  sua vem  appellat  Poetam ; 
Paquotus,  Tom. VI.  Mem.  p.  244,  non  leviter  reprehendit. 


FRANCISCUS  DE  MONTMORENCY 

ARIENSIS. 
N.  1578.    M.  1640. 

Hic  nobili  genere  ortus,  beatus  divitiis  et  honoribus, 
anno  XL  aetatis  in  Ordinem  Jesuitarum  secessit.    Amo- 

rem  artis  poeticae  ostendit  poetica  sacrorum  Cantico- 
rum  expositione  1629;  Epiniciis,  parta  de  Batavis  ad 
Antverpiam  victoria  1638:  et  Psalmis  VII,  ryrice  ex- 
pressis  A°.  1639.  Qaae  fuerit  hominis  facultas,  milii  non 
videre  contigit.  Vide  Paquot.  Tom.  III.  Mem.  p.  168 sqq. 


JOANNES  D'ESPIEMES  DU  FAY 

MONTENSIS   HANNO. 
N.  1592.     M.  1640. 


Fayus  patre  natus  magnae  auctoritatis ,  divite ,  multos 
annos  in  Academia  Lovaniensi  moratus ,  emit ,  sudore 
an  pecunia,  quis  in  istis  hominibus  requirat?  titulum 
docendi  Theologiam  et  Jurisprudentiam ,  et  rota  semper 
currente,  altius  altiusque  ad  honores  cum  lucro  conjun- 
ctos  evectus  est.  Scripsit  poemata  A°.  1623,'eaqne  valde 
laudabantur  ab  auctore,  metuente,  credo,  ut  alii  face- 
rent:  cruos  adeo  praevertit.  Paquotus  Tom.  X.  Mem. 
pag.  294,  dicit  se  taedium  legendi  volvisse,  Fayumque 
comparat  cum  Marchio ,  simili  Musarum  carnifice. 

Qui  Fayura  non  odit    araet  tua  carraina,  Marclii! 

THEODORUS  PETREIUS 

CAMPENSIS. 
N.  1567.    M.  1640. 

Fuit  Ordinis  Carthusiani,  vitamque  in  colenda  reli- 
gione  literarumcrue  studiis  Coloniae  plurimum  degit. 
Edidit  Carmen  in  detestationem  Haeresios ,  praemissum 
libro  Fluardentii  Colon.  1594,  de  erroribus  Calviniano- 
rum,  et  historiam  Jonae  1594.  Vide  Paquot.  Mem. 
Tom.  II.  pag.  220  sqq. 


CONSTANTINUS  HUGENIUS  const.  fil. 


N.  1641. 


Hic  admodum  adolescens  Constantino  patri,  cjui  tum 
principi  Frederico  Henrico  ab  interioribus  consiliis  erat , 
adjutor  datus  est.  A  Musis  non  fuisse  alienum,  pater  bis 
versibus  in  Carmine  de  vita  propria  ostendit,  Lib.  II. 
vs.  511: 

cura  libitum  est  felice  Minerva 
Et  Musas  colit,  et  cujus  non  taedeat  ipsam 
Bilbilin,  obtinet  a  Musis  EpigTamma  Latinis. 

Ejusdem  in  hoc  genere  saepe  laudavit  facultatem  C. 
Barlaeus  in  Epist.  ut  pag.  830,  835.  »Facile  tibi  esset 
>>brevi  Epigrammate  alludere  ad  obsidionem  brevi  tem- 
»pore  peractam.,,   Horum  ego  Epigrammatum  vidi  nul- 

lum.  Sed  exstant  duo  Hugenii  Carmina  in  Adoptivis 
N.  Heinsii,  pag.  55 — 58.  Quorum  hoc  est  in  mortem 
Francisci  van  Aerssens,  qui  in  naufragio  perierat,  ad 
Xicolaum  Heinsium. 

Accipe  dilecti  fatum  crudele  sodalis, 

Et  fletus,  Heinsi,  fletibus  adde  meis: 
Aerssenius  toto  rediens  vagus  orbe  viator, 

Fatales  Menapum  naufragus  hausit  aquas. 
Exanimena  nostris  vix  tandem  impegit  arenis, 

Lassa  fatigati  cum  stetit  ira  maris. 
Et  visa  est  dubitasse  diu  num  redderet  orbo , 

Reddere  quem  laeto  debuit  unda  patri. 
Relliquiasque  snae  tantum  non  abstulit  urnae, 

Quam  sero  juvenem  sors  miserata  meum ! 
Proh  dolor!  infausti  cui  sideris  ira  negavit 

Viveret  in  patria,  vel  moreretnr,  humo. 
Quantillum  fati  post  funera  munus  iniqui  est, 

Pars  fieri  glebae,  terraBatava,  tuae! 

Elegans  Carmen,  nec  minus  alterum  in  editionem 
Ovidii,  ab  Heinsio  ornatam,  quod  longius  repetere  non 
possumus. 


JACOBUS  ZEVECOTIUS 

GANDENSIS. 
JT.  1596.     M.  1642. 


Zevecotius  genere  patricius ,  et  cognatus  Danielis  Hein- 
sii,  jurisprudentiae  et  philosophiae  probe  peritus ,  diu 
in  Italia  et  Romae  inprimis  moratus  est.  Iter  eo  suum 
ipsc  describit  I  Eleg.  III.  Florebat  magna  gratia  Urba- 
ni  VII,  summi  pontificis  ,  et  multa  cum  Luca  Holstenio 

edicta  pontificia  confecisse  dicitur.  Maphaeo  quocjue 
Barberino  familiariter  utebatur,  in  cujus  Poematis  multa 
esse  ipsius  Zevecotii ,  fuerunt  qui  suspicarentur.  Yide 
Struvii  Act.  Liter.  Fasc.  VII,  pag.  27.  Roma  Leidam 
venit,  ubi  et  a  reiigionis  forma,  et  a  vita  religiosa,  quam 
in  ordine  S.  Augustini  amplexus  erat,  discessit.  Petrus 
Cunaeus  magni  eumfecit,  et  omni,  qua.  potei*at,  ratione 
ornare  cupiebat.  Hanc  voluntatem  testatur  in  binis  Epi- 
stolis,  notatis  numero  LXX  (cujus  sententia  latuit  Bur- 
mannum:  sed  non  obscurum  est  Cunaeum  scribere  de 
emendatione  scholarum  Latinarum,  de  qua  plura  legun- 
tur  pag.  237),  altera  numero  CCC;  ac  Cunaei,  Heinsii 
aliorumque  opera  factum  est,  ut  Zevecotius  in  Gymnasio 
Harderviceno  professor  historiae  et  eloquentiae  creare- 
tur.  Edidit  tres  Elegiarum  libros;  Mariam  Graecam, 
et  Rosimundam  Tragoedias  ;  Silvam  et  Epigrammatum 
Centuriam,  uno  conjunctas  libello  Lugd.  Batav.  1625 , 
in  quo  religionis  causa  nonnulla  mutavit  et  omisit.  Nam 
Elegias  jam  antea  ediderat:  vid.  Foppens.  Bibl.  Belg. 
Tom.  I.  Postea  denuo  prodierunt  Zevecotii  Carmina 
Amstelodami  A°.  1640.  Constantinus  Hugenius  in  Sylloge 
Epistolarum  A.  Matthaei,  pag.  10  i,  Zevecotiuni  appellat 
virum  foecundi  et  vivacis  ingenii.  Est  ita.  Talem  ingenii 
indolem  in  carminibus  suis  exposuit.  Fluunt  enim  magna 
facilitate,  nec  sine  concitato  animi  impetu,  unde  inter- 
dum  fit,  ut  aUt  dictiones  aut  verba  usurpet,  quae  a  ge- 
nere  Elegiaco  et  Heroico  arceantur.  Ejusmodi  sunt  scom- 
mata  linguae^  caelum  empyreum,  schemata :-,  melan- 
cholici  et  similia.  I  Eleg.  X.  pag.  18 — 19.  adspirat  ad 
coelestem  patriam.  Hic  vero  est  campus  longe  amplissi- 
mus,  in  quem  Poetarum  oratio  libere  exspatietur.  Et 
fecerunt  Basil.  Zanchius  nonuna  Elegia ,  Buchan.  Psalm. 

XXXVI,  Sarbiev.  Od.  I.  19.  Nic.  Heinsius,  I.  Eleg.  III. 
P.  Francius,  I.  El.  8.  et  Herman  Hugo  I.  Eleg.  14.  Nec 
poenitebit  poetam  ecclesiasticorum  patrum  elocjuentiam 
in  eo  cognoscere ,  cjuorum  loca  alicjuot  collegit  Suicerus 
cap.  IX.  Observ.  Sacrar.  pag.  225  sqcj.  Audiamus  Ze- 
vecotium : 

Quis  me  sideream  superum  deducat  ad  aulara, 

Ereptum  furiis ,  naufrage  munde,  tuis? 
O  ubiperpetuis  pinguntur  floribus  liorti, 

Ridet  et  aeternis  ver  geniale  comis. 
Quas  neque  tempus  edax,  nec  iniquae  frigora  brumae, 

Nec  periment  rigidi  tristia  flabra  noti. 
O,  ubi  nec  puras  coenum  radiare  plateas, 

Nec  prohibet  sanos  vivere  dira  lues. 
Non  ibi  damnatum  niorbus  qui  devoret  orbem, 

Non  fixit  rigidos  mors  truculenta  lares. 
Pestifera  sacram  non  halat  fauce  mephitim, 

Aut  lacus,  aut  olido  plena  cloaca  luto. 

In  his  plateae,  lacus,  cloaca  viliores  sunt  ad  rei  de 
qua  agitur,  gravitatem  et  majestatem.  Lib.  II.  Eleg.  VI. 
fabula  hyemis  lepide  inventa  et  tractata  est.  Et  solebant 
Poetae  illorum  temporum  in  hoc  genere  luxuriari ,  nec 
se  continebant  intra  praescriptos  a  veteribus  fabularum 
fines.  Laudanda  est  D.  Heinsii  in  primis  industria ,  crui 
I  El.  VII.  pag.  184,  phallos,  in  Batavico  litore  reper- 
tos,  fabulam  Pori  et  Peniae  in  Monob.  pag.  285;  Roris „ 
Eleg.  Juven.  pag.  520 ;  Siderum  ,  pag.  524,  elegantissime 
tractavit.  Zevecotius  II.  El.  VIII.  Jacobo  a  Marca,  in 
Italiam  proficiscenti,  consilia  itineri  profutura,  totam- 
que  itineris  rationem  explicat.  In  Alpibus,  canit,  p.  40: 

Adspicies  nimio  salientes  impete  fontes, 

Ardua  de  summis  volvere  saxa  jugis. 
Adspicies,  dulci  nunquam  noscenda  Lyaeo, 

Arva  sub  informi  moesta  latere  nive. 

Ah!  quoties  lassas  urent  dum  frigora  plantas , 

Optabis  patriis  rursus  adesse  focis! 
Ali!  quoties  capiti  dum  saxa  minantia  cernes, 

Blandinii  cupies  saxa  videre  tui! 
Dumque  frequens  fesso  flatus  trepidabit  in  ore, 

Excutiet  serus  talia  verba  dolor. 
0  ego  quid  feci?  quae  me  deraentia  jussit 

A  Patriis  miserum  tam  procul  ire  plagis  ? 
Quis  mihi  coeliferis  majores  nubibus  Alpes, 

Quis  penetrare  tuos,  Rhoetia,  suasit  agros? 
Quae  riget  hic  rupes,  rupes  supereminet  omnes, 

Illa  tamen  plantis  est  superanda  meis : 
Quod  jacet  hic  tectum  macieque  geluque  cadaver, 

His  periit,  per  quas  cogor  abire  nives. 

Videmus  Zevecotium  ab  ubertate  venae  satis  fuisse 
beatum.  Sed  hoc  illi  obfuit,  quod  manum  de  tabula 
tollere  nesciret.  II  Eleg.  9,  dicit  se  aegrotum,  nec  tamen 
morbi  causam  a  venenato  animali  esse  ortam.  Atque  hic 
facta  semel  eorum  animalium  mentione,  varia  enumerat 
genera ,  versibus  pluribus  quam  triginta.  Eadem  ratione 
II  Eleg.  XI.  pag.  46,  monstra  in  Oceano  natantia  enu- 
merat,  cete^  rosmarum,  Zyphium ,  phocas ,  ac  tandem 

Burvalur,  et  Nahual,  Roider,  Springvaldus ,  Hyaena, 
Sunt  mage  nominibus  barbara  monstra  suis. 

Versus  etiam  barbarus.  Tragoediae  Zevecotii  minus 
mihi  placent  quam  Elegiae.  Sed  Rosimunda,  quamquam 
legibus  ab  Aristotele  praescriptis  libera,  melior  est  quam 
Maria  Graeca,  in  qua  voluptatem  etiametfidem  conju- 
galem  in  theatrum  produxit.  Mos  iste  scribendarum  fa- 
bularum  diu  ante  Zevecotium  invaluerat.  Monachi  et 
pueri  in  Gymnasiis  eas  non  semel  palam  agebant.  Hinc 
magnam  earum  segetem  reperimus  in  historia  literarum , 
sive  laeti  sive  tristis  argumenti,  sive  etiam,  quod  nec 
veteribus  ignotum,  mixti  inter  utrumque ,  quod  Tragico» 

moediam  appellabant,  qualem  Zevecotius  composuit  no- 
mine  Esiheris  inscriptam.  Sed  pauci  fabularum  auctores 
ullis  se  legibus  addicebant,  nec  jura  sibi  nata  esse  cre- 
debant ,  donec  tandem  D.  Heinsius  isti  licentiae  modum 
et  finem  imposuit,  scripta  egregia  illa  de  constitutione 
Tragoediae  dissertatione.  Ab  eo  inde  tempore  res  in  me- 
lius  vertere  coeperunt.  Sylvae  Zevecotii  habent  nonnulla 
Choriambica,  mordacia  illa,  et  plena  acrimoniae.  Tale 
est  miseria  saeculi ,  quam  senatus  Gandensis  praesidi 
dedicavit  Yopiscus  Horatius  Ackerus  II.  Eleg.  XI.  cujus 
ego  rei  aut  consilium  aut  rationem  non  intelligo.  In  Epi- 
grammatum  centuria  varia  sunt  acuta  et  Latina.  Catil- 
lum,  pag.  188 ,  ita  dimittit : 

Quisquis  in  hoc  populo  vilem  putat  esse  Catillura , 
Audiat,  huic  rarum  discat  et  esse  genus. 

Excelsum  tribuit  tumulum  respublica  patri, 
Praetor  in  exequiis  multaque  turba  stetit. 

Nec  genitrix  famosa  minus,  quae  nata  bubulco, 
Nobilium  stupris  nobilitata  fuit. 


JOANNES  TOLLENARIUS 

BRUGENSIS. 
N.  1582.    M.  1643. 


Jesuita ,  varia  munera  pro  societate  sua  diligenter  obiit. 
Edidit  Speculum  vunitatis,  sive  Ecclesiastes ,  sotuta 
ligataque  oratione  elucidatus  A°.  1635.  In  Epicitharis- 
mate  ad  Sarbievii  lyram,  pag.  293,  ed.  A°.  1632,  legi- 
tur  etiam  Oda  Tollenarii ,  quae  mibi  propter  verborum 

sententiarumque  gravitatem  valde  placuit.  Auctor  prae- 
cipue  id  agit ,  ut  Sarbievium ,  quamvis  Polonum ,  a  di- 
vina  praestantia  laudet.  Lyricum  enim  Latinum ,  et  ta- 
lem  Lyricum  poetam  ex  ista  regione,  nemo  sane  exspe- 
ctare  potuerat ,  pag.  295 : 

Me  stupor  occupat, 
Inter  Saurornatas  dum  Boreae  accolas 

Doctae  Phocidis  liortos 

Efflorescere  conspicor. 
Has  rerum  ancipites  esse  reor  vices. 
Nec  vernis  stabilis  floribus  est  honor, 

Nec  mansura  perennis 

Claris  gloria  gentibus. 
Nunc  terras  rosei  fax  Hyperionis 
Late  conspicuis  tollit  honoribus: 

Nunc  caligine  mersas 

Nocturno  sepelit  chao. 
J  am  nudis  Helicon  fabula  rupibus. 
QuidPandioniae  moenia  Palladis, 

Exculti  orbis  ocellum 

Doctrinaeque  sacrarium 
Perlustro. 


PIERIUS  WINSEMIUS 

LEOVARDIENSIS. 
N.  1586.    M.  1644. 


Quod  si  nistoriam  populi  Frisii  inde  a  restituta  litera- 
rum  numanitate  consulamus?  multos  reperiemus  qTii.a 
doctrinae  severitate,  mathematicae  inprimis,  paucos  qui 
ab  amoenitate  sunt  nobilitati.    Cujus  ego  rei  causam  par- 

tini  in  temporibus  ,  partim  in  ipsis  populi  ingeniis  sitam 
esse  arbitror.  Poetica  saltem ,  quam  Piudolphus  ille  Agri- 
cola  jam  attigerat  (nam  et  is,  agri  quamquam  Gronin- 
gani ,  communi  Frisiorum  nomine  continebatur) ,  postea 
longo  satis  tempore  neglecta  jacuit.  Post  Agricolam,  ju- 
dice  Hectore  Bouritio,  Winsemius  primus  ad  Musas  re- 
diit.  Priores  tamen  Winsemio  fuerunt  Eilardus  Alma, 
Petreius  Tiara,  Saxo  Finia,  Foppo  S.  Aetzema,  et  Adol- 
pbus  Occo ,  tum  Theodoricus  Ulsenius  ,  et  Agricolae 
aequales ,  de  quibus  suo  loco  vidimus. 

Winsemius  Franequerae  et  Leidae  artes  humaniores  et 
medicinam  didicit.  Mutato  deinde  consilio,  in  Germaniae, 
Sueciae  et  Franciae  Academiis  jurisprudentiae  se  dedit. 
Domum  reversus  ,  diu  in  ruris  secessu  vixit ,  munere  his- 
torici  Frisiae  fungens.  Rure  suo,  historiae  scribendae  in- 
tentus ,  atrocitatem  belli  Hispani  et  tristem  variarum  cla- 
dium  memoriam,  suavitate  Musarumtemperavit,  centum- 
que  et  septem  Elegiis  amores  cecinit,  insignes  numero 
magis  tjuam  pondere.  Nam  si  Winsemius  istas  Elegias  ad 
cfuinquaginta  reducere,  atque  ad  veterum  normam  et 
exemplum  paulo  melius  castigare  potuisset,  majorem  sibi 
gloriam  comparasset.  Sed  hanc  illi  tamen  ne  nunc  cjuidem 
exiguam  deberi  censeo ,  tjuod  inferius  exponetur.  Borri- 
chius  de  Poet.  pag.  147  dicit  »eum  regiae  viae,  quae  ad 
»carmen  luculentum  ducit,  fuisse  gnarum."  Morhof. 
Polyh.  Tom.  I.  pag.  1066.  »acutiorem  interdum,  quam 
»decet  Elegiam."  Morhofius  acutius  oculorum  lumen 
habuit ,  quam  ego  habui ,  qui  quid  acuti  sit  in  Winse- 
mio,  perspicere  non  potuerim.  Borrichius  ambigue  pro- 
nuntiavit,  eum  viae  fuisse  gnarum,  non  adjecit,  an  ea 
nerrexerit.  Nos  quidem  credimus  Winsemium  non  semel 
ab  cadem  aberasse.  Neque  enim  Romani  in  Elegiis  phas 

mata,  penetral ,  orchestra,  similesque  voces  usurpabant, 
neque  versus  admittebant  dui'iores,  ut  pag.  90, 

Illa  Prometheam  pectore  pascere  avem. 

Etpag.  116: 

Quo  neque  quisquam  exlex  oculo  lustrante  profanet. 

Nec  primam  in  matris  corripiebant ,  ut  pag.  156: 

Eque  matris  gremio  dextris  avulsa  procorum. 

Sed  Winsemium  meliora  vidisse  et  probasse ,  impru- 
dentem  vero  deteriora  interdum  esse  secutum  arbitror , 
ideo  quod  non  satis  temporis  nec  curae  operi  suo  im- 
pendit.  Nam  illi  nec  recta  imitandi  ratio,  nec  sensusele- 
gantiae  poeticae  desunt.  Elegiae  IX  et  CXVI  ad  Januam 
sunt  istius  generis ,  quod  Graeci  naQaxlavai&VQov  appel- 
lant.  Ex  Graecis  quidem  talium  carminum  nulla  super- 
sunt  integra  exempla ,  ex  Latinis  multa ,  ut  apud  Pro- 
pertium ,  Catullum ,  Tibullum  et  Ovidium.  Yide  Burm. 
ad  Propert.  I.  El.  XVI.  vs.  17.  crui  etiam  Pontani  et  Cam- 
pani  similis  argumenti  laudat  carmina.  Winsemius  Ja- 
nuam  ita  alloquitur  : 

Janua,  praeduro  toties  mihi  cognita  poste, 
Quae  nunquam  motis  stas  rata  cardinibus; 

Quae  neque  frigoribus,  neque  sicco  sidere  pressum 
Admittis  patulis  ferrea  liminibus. 

In  his  me  rata ,  pro  firma ,  offendit.   Alia  ex  Propertii 
1.  1.  ducta  satis  placent.  Propertius.  autem : 

Janua  vel  domina  penitus  crudelior  ipsa, 
Quid  mihi  tam  duris  clausa  taces  foribus. 

Cur  nunquam  reserata  meos  admittis  amores, 
Nescia  furtivas  reddere  mota  preces? 

Winsemius : 


Sed  tantum  ut  tenues  deducens  janua  rimas, 
Accipias  vocis  murmura  blanda  meae. 

Quae  feriant  dominae  resupinas  ocyus  aures, 
Quaeque  preces  longas  et  mea  vota  ferant. 

Propertius : 

O  utinam  trajecta  cava  mea  vocula  rima 
Percussas  dominae  vertat  in  auriculas. 

Elegiam  X  conscribens  Winsemius,  perpetuo  ante 
oculos  habuit  Tibulli  Eleg.  I.  Lib.  I.  Potiora  indicasse 
satis  habebimus : 

Quaerat  opes  alius  vel  fulvae  pondera  massae, 
Et  loca  longinquo  dissita  sole  petat. 

Tibullus : 

Divitias  alius  fulvo  sibi  congerat  auro. 

Ornate:  sed  Winsemius,  inserta  particula  vel,  opes  ab 
auro  distinxit.   Pergit  Winsemius : 

Me  placidum  lento  traducant  otia  passu, 

Et  niveo  fluitans  rustica  vita  die. 
Haec  Cereris  vinique  ferax.  Mihi  sordeat  uvis 

Pes  meus,  et  multo  praela  liquore  fluant. 
Laetaque  spiciferae  distendant  horrea  messes, 

Nec  brevis  angustas  area  claudat  opes. 
Nunc  mihi  portetur  tenerae  foetura  capellae, 

Balet  et  in  magno  debilis  agna  grege. 

In  his  fontis  Tibulliani  sunt  multa.  Agnosco  Me  mea 
paupertas  vitae  traducat.  Non  agnamve  sinu  pigeat 
foetumve  capellae  Desertum,  oblita  matre,  referre  do- 
mum.  Ut  alia  omittam.  Sed  hoc  liberius.  Dum  veniat 
tenebris  ncx  adperta  caput,  quod  ita  Tibullus  I.  Eleg.  I. 
vs.  70: 

Jam  venict  tenebris  Mors  adoperta  caput. 

Neque  tamen  consilio  id  fecit  Winsemius ;  nam  furti 
nulla  in  eo  signa  deprehendas.  Amo  Poetas ,  qui  loca  pa- 
terna  celebrant ,  nec  semper  in  Italia  aut  Graecia  vagan- 
tur.  Magni  facio  utramque  regionem,  sed  patria  nihil 
est  nec  dulcius  nec  melius.  Cavendum  tamen  Poetae  est , 
ne  imprudens  subito  a  patria  in  Italiam  Graeciamve  aber- 
ret.  Elegia  LXXXYII.  est  ad  Minciam,  id  nomen  puellae 
est,  navigantem,  quae  conferri  meretur  cum  Ovid.  II. 
Amor.  EI.  XI.  Frisiae  virgini  iter  erat  eo, 

Tollit  ubi  excelsas  coelo  Scellingia  moles, 
Et  de  turrigera  dat  sua  signa  pharo. 

Precatur  ipsi  Winsemius  fausta  sidera,  in  quibus  enu- 
merandis  et  hic  et  alibi  saepe  justo  diligentior  est,  nec 
se  erga  Deos  ingratum  fore  promittit : 

Atque  ego  per  littus  vitulos  mactare  marinos, 

Atque  ego  pliocarum  corpora  magna  petam. 
Delphinasque  vagos  vitreo  promittere  regno. 

Bene  dixit  se  Delphinas  promittere;  promissis  tamen 
vereor  ut  stare  potuerit.  Captu  enim  animal  est  difficil- 
limum,  nec  capitur,  ut  legimus,  in  ea  regione.  Sed 
phocae  et  vituli  marini  sunt  iidem ,  neque  in  ora  Frisiae 
maritima  reperiuntur.  Pag.  162,  significans  se  non  divi- 
tias  quaerere ,  eleganter  dixit : 

Non  ego,  quas  habeat,  quaeram,  mea  Frisia,  messes. 

Sed  minus  eleganter  subjunxit 

Non  ego,  quae  fundat,  vina  Falernus  ager. 

Scripsit  etiam  de  Sirio ,  sed  hunc  relinquimus  inta- 
ctum.  Nam  ex  dictis  satis  apparere  judicamus,  qualis  ille 
Poeta  fuerit.  Paquotus,  Tom.  IX.  Mem.  pag.  304,  in  Amo- 
ribus  Wmsemii  vituperat  genus  scribendi  impeditum; 

in  heroicis  difficile  et  obscurum,  eademque  laudat  ab 
elegantia  et  gravitate.  Quod  postremum  quomodo  cum 
aliis  vitiis  conveniat ,  mente  non  capio. 


HUGO   GROTIUS 

DELPHENSIS. 
N.  1583.    M.  1645. 


Imago  Grotii  saepius  a  summis  artificibus  depicta  est. 
Uarum  in  unam  hos  versus  fecit  Daniel  Heinsius  : 

Depositum  coeli,  quod  jure  Batavia  mater 
Horret,  et  haud  credit  se  peperisse  sibi; 

Talem  oculis,  talem  ore  tulit  se  maximus  Hugo. 
Instar  crede  hominis,  caetera  crede  Dei. 

Et  vere  Heinsius.  Is  enim  erat  Grotius ,  qui  toti  terra- 
rum  orbi  admirationem  sui  injiceret.  Eminebat  adeo  in 
omni  fere  disciplinarum  genere ,  ut  aliae  nationes  adhuc 
neminem  habeant,  quem  uni  Grotio  opponant.  Natus 
Delphis  illustri  genere,  jam  nono  aetatis  anno  carmina 
scribebat,  futurae  magnitudinis  omina.  Leidae  artibus 
humanioribus  et  jurisprudentiae  opera  navata,  juvenis 
admodum  in  comitatu  OLdenbarneveldii  Parisios  profe- 
ctus ,  regem  salutavit ,  a  quo  humaniter  exceptus  et  in- 
signi  dono  ornatus  est.  Summos  in  jurisprudentia  hono- 
res  adeptus ,  in  foris  et  causis  adeo  eluxit ,  ut  brevi  Pen- 
sionarius  Roterodamensis  crearetur.  Ea  erat  temporum 
(liflicultas ,  ut  in  civili  discordia  nemini  fere  medio  essc 
liceret.    Grotius  libertatis  et  in  civitate ,  et  in  religionc 

amantissimus ,  ab  inimicis  et  obtrectatoribus  ,  qui  tanto 
viro  deesse  non  poterant,  labefactatus  est.  Itaque  in 
carcerem  Lupesteinium  conjiciebatur,  neque  in  menses 
aliquot  nec  annos  ,  sed  in  omnem  vitam.  Poenae  tamen 
atrocitatem  elusit  provida  mens  uxoris ,  Mariae  Reigers- 
bergiae,  eujus  arte,  a  suis  ipse  custodibus  in  arca  pro 
libris  e  carcere  elatus ,  incolumis  in  Franciam  evasit.  Ab 
eo  inde  tempore  plerumque  in  exilio  vixit  5  sed  carus  et 
honoratus  regibus  et  principibus ,  cum  in  Francia ,  tum 
inSuecia,  pro  qua,  nomincChristinae,  legationem  etiam 
obiit.  Sed  Suecorum  magnatum  suscepta  invidia ,  qui 
pati  non  poterant  hominem  peregrinum  tanti  fieri,  in 
patriam  redire  cupiit.  Morte  enim  Mauritii  et  aliorum , 
multum  de  acerbitate  pristini  temporis  detractum  erat. 
Coorta  autem  tempestate  Rostochium  delatus ,  diem  ibi 
obiit  supremum.  Corpus  ejus  Delphos  translatum,  deinde 
diu  jacuit  ignoratum,  donec  A°.  1777  stirpis  Grotianae 
posteri  ossibus  illius  monumentum  ex  marmore  super- 
struxerunt.  Hoc  monumentum  his  versibus  ornavit  Bur- 
mannus  Secundus : 

Prodigium  Europae,  docti  stupor  uiricus  orbis, 

Naturae  augustum  se  superantis  opus; 
Ingenii  coelestis  apex,  virtutis  iraago, 

Celsius  liumana  conditione  decus; 
Cui  peperit  Libani  lectas  de  vertice  cedros 

Defensus  verae  religionis  honos; 
Quem  lauru  Mavors,  Pallas  decoravit  oliva, 

Quum  bello  et  paci  publica  jura  daret; 
Ouem  Thamesis  Batavae  miraclura  et  Sequana  terrae 

Vidit,  et  adseruit  Sueonis  aula  sibi; 
Grotius  hic  situs  est,  tumulo  discedite,  quos  non 

Musarum  et  patriae  sanctus  adurit  amor. 

Atque  hoc  ipsum  Burmanni  Epigramma  documentum 
est,  quam  difficile  sit  Grotii  laudes  brevi  carmine  com- 

plecti.  Burmannus  illud  saepe  mutavit :  quaie  nos  edi- 
dimus,  et  legitur  in  Delit.  Poet.  Santenii  Fasc.  IV.  pag. 
72.  est  ultima  manus.  Et  tamen  postremum  Distichon 
suffecissit,  ut  vere  judicat  elegantissimus  Hoeufftius  in 
Parnaso.  Longe  etiam  gravius ,  quod  ipse  Grotius  fecit , 
et  legitur  in  MSS.  Papenbroeckii ,  alicubi  tamen ,  ni  fai- 
lor,  editum  in  Epistolis  Grotianis : 

Grotius  liic  Hugo  est,  Batavum  captivus  et  exsul. 
Legatus  regni  Suedia  raagni  sui. 

Alia  Epitaphia  sunt  in  Poem*.  N.  Heinsii  p.  197.  Barlaei 
Poem.  T.  II.  p.  574  et  Westerbanii  Farrag.  Latina  p.  791. 
Multa  a  viris  doctis  egregie  et  copiose  disputata  sunt 
contra  Latinae  poesios ,  tanquam  gravioribus  doctrinis 
perniciosae,  contemtores.  Equidem  contra  illos  non 
disputavi,  neque  unquam  committent,  ut  sim  disputa- 
turus.  Hoc  tantum:  exempla  iis  ostendo.  Ad  ea  mihi 
oculos  et  animum  convertant,  et,  si  in  sententiaperseve- 
rent,  tantam  illis  sapientiam  non  invideo.  Neque  enim 
praeclari  homines  ingenium  suum  artis  poeticae  termi- 
nis,  quamvis  latissime  pateant,  circumscripserunt,  nec 
ab  aliarum  rerum  cognitione  excluserunt,  quas  neces- 
sariamagis  utilitate,  quam  honestaanimi  remissione  meti- 
mur.  Imo  hoc  ipso  doctrinae  studio  recreati,  et  omnes 
animi  vires  sacro  furore  commoventes ,  novum  ardorem 
ad  gravissima  quaeque  cognoscenda  afferebant,  quo  ar- 
dore  qui  caret ,  is  profecto  nihil  egregii  in  ullo  literar um 
i^enere  praestabit.  Nonne  mirum  est,  doctissimos  qua- 
rumvis  gentium  homines  ,  quamvis  non  omnes  boni 
Poetae  facti  sint ,  Poetas  tamen  aliquando  fuisse ,  vel ,  si 
ita  malitis  ,  carmina  fecisse  ?  Illustrissima  sunt  Platonis 
Ciceronisque  exempla,  qui  tamen  hoc  studium  non  reti- 
nentes ,  ad  suum  sc  quisque  contulerunt.    Sed  Neerlan- 

doruni  quicunque,  Deo  qriodam  deinonstrante,  hanc 
viam  ingressi  sunt  ,  facile  ad  magna  quae  vis ,  guae  cupe- 
rent,  pervenerunt ,  hominum  scilicet  doctissimorum  et 
excellentium  poetarum  famam  sustinentes.  Hugonem 
mihi  videte  Grotium !  Hunc  totam  aetatem  in  Latina 
Poesi  contrivisse  diceres ,  nisi  tot  ac  tanta  divini  ingenii 
exstarent  monumenta ,  cjuae  testimonio  sint ,  quani  multa 
ille  vir  animo  et  cogitatione  ita  comprehenderit ,  ut  in 
his  singulis  vitae  suae  (juasi  tabernaculum  posuisse  vi- 
deatur.  Grotius  hujus  etiam  artis  patrem  suum,  Janum 
Grotium,  hortatorem  habuit  et  magistrum.  Hoc  ipse 
filius  non  semel  grata  mente  agnovit,  ut  v.  c.  in  Poemat. 
pag.  209.  Lipsius  Cent.  I.  Ep.  17.  testatur,  Janum  (id 
nomen  patri  erat)  non  ignorasse  Musas  Latinas.  Meursius 
Athen.  Eatav.  pag.  205 ,  dicit  etiam  carmina  illius  exsta- 
re,  quod  tamen  Baylio  Tom.  II.  p.  614,  minus  credibile 
videtur.  Equidem  non  credo  Meursium  in  re  tam  clara 
falli  potuisse,  eoque  minus,  quia  ipse  Hugo  hoc  cum 
eo  communicavit.  Nam  qui  vivebant,  quo  tempore 
Meursius  Athenas  Batavas  scribebat,  hi,  ut  dicit,  suam 
ipsi  vitam  tradehant.  Conf.  J.  van  Yoorst  in  Oper.  Instit. 
Begii  Class.  III.  Vol.  4.  Pater  igitur  puerum  doctrina  et 
praeceptis  Christianae  religionis  ita  simul  imbuebat ,  ut 
argumenta  illi  tum  maxime  placerent  sacra.  Annos  non- 
dum  habens  octodecim ,  scripsit  Adamum  exsulem , 
Tragoediam  Graecis  legibus  accommodatam :  et  ita  scri- 
psit,  ut  doctissimi  illius  temporis  viri  arduum  j uvenis  in 
suscipiendo  opere  tanto  conamen,  felicemque  in  perfi- 
ciendo  successum,  summopere  admh^arentur.  Istam  Gro- 
lii  Tragoediam ,  et  alia  sacri  argumenti,  ob  eximiam  rari- 
latem,  denuo  excudit  Petrus  van  Braam  Dordraci  A<>. 
]798.  Ea  primum  prodierunt  1601,  alia  autem  Carmina 

A°.  1616,  cui  editioni  praefuit  frater  ejus  Gulielmus. 
Haec  quartum  repetita  est  typis  Leidensibus  A.  1645. 
Novi  etiam  Londinensem  A°.  1639.  Minus  nota  sunt  Mi- 
rabilia  A°.  1 600  Hagae ;  et  Pontifex ,  Rex  Galliae ,  His- 
paniae,  Regina  Angliae  et  Ordines  foederati,  Leidae 
A°.  1588  ,  quae  notata  in  Catalogo  N.  Heinsii ,  ipse  non 
vidi.  Sed  Carminum  Grotianorum  editiones  accurate 
enumerantur  in  Manibus  vindicatis  T.  II.  pag.  685 — 700. 
Grotio  erat,  ut  ipse  ait,  ingenium  in  his  sequax  et 
ductile  ;  ut  a  cujusque  Poetae  lectione  incaluerat,  ita  ad 
ejus  imitationem  rapiebatur.  Elegiae  quidem  sunt  inge- 
niosae,  dulces,  Latinae,  et  mira  rerum  varietate  adsper- 
sae.  Hyemis  commoda  festive  depingit  I  Eleg.  pag.  146 
sqq. ,  et  amorem  non  sine  multa  gratia  et  lepore  in  gla- 
ciem  producit: 


Tunc  etiam  noster  sese  felicibus  alis 

Tollit,  et  ad  coeli  sidera  surgit  amor, 
Cum  mea  lux  glaciem  mecum  calcabit,  et  ibit 

Per  vada  nocturno  contabulata  gelu. 
Quis  putet?  in  glacie  veros  invenimus  ignes; 

Fervor  in  adstrictis  frigore  regnat  aquis. 
Quis  juvenum  primus  ferrati  vincla  cothurni 

Nexuit,  et  rapidis  ocyor  ivit  equis? 
Quis  docuit  teneras  iler  hoc  glaciale  puellas, 

Composuitque  manus,  composuitque  pedes? 
Lubrica  sulcatur  ferro  via ;  lubrica  certe 

Est  via  ab  insidiis,  parve  Cupido !  tuis. 
Illo  Mercurius  posuit  talaria  viso, 

Plus  Batavos  ipsis  fassus  habere  Deis. 
Ipsa  quoque  ad  solers  stnpuit  Cytherea  repertum , 

Scilicet  et  dotes  jussit  adesse  suas. 
Dos  Veneris,  taeda  est,  et  acutum  missilc,  turba 

Spargere  per  glaciem  quae  puerilis  amat. 
His  aliquis  tactus  sero  sua  vulnera  sensit, 

Vulnera  ncc  soleis  ciTugicnda  suis. 

Non  est  sane  quod  horum  versuum  Ovidium  puderet. 
Sed  tota  haec  Grotii  Elegia,  ne  jam  de  aliis  dicam,  hye- 
mem  tam  jucunde  proponit,  ut  in  medio  vere  illud  anni 
tempus  desiderare  possemus.  Egregiam  igitur  appellat 
Burman.  Anthol.  Lat.  Tom.  I.  pag.  651,  et  Broukh.  ad 
Propert.  IV.  4.  62. 

Heroica  Grotii,  si  res  ferat,  sententiis  gravissimis  sunt 
referta,  majestatemque  quandam  et  sonitum  et  ardorem 
tum  praecipue  spirant ,  cum  mens  illius  amore  patriae 
suae  incensa  sit  et  inflammata.  Quibus  verhis  Petrus 
Werfius ,  Adriani  filius ,  cives  tumultuantes  alloquitur 
Silv.  I.  pag.  42  sqq.  ?  Quae  est  oratio  Jacobi  Heems- 
kerkii ,  habita  ad  classiarios  Hollandos ,  antequam  proe- 
iium  cum  Hispana  classe  essent  commissuri?  Silv.  III. 
pag.  74: 

Nunc  ite  viri  raundoque  probate, 
Non  esse  Hispani  regnum  mare.  Saepe  minores  j, 
Supplentur  virtute  rates,in  vulnera  semper 
Moles  magna  patet.   Sed  enim  non  fluxa  Batavi 
Corpora  nec  molles  fractique  caloribus  artus. 
Gens  innata  salo,  durisque  exercita  ventis, 
Et  quibus  est  ludus  pelagi  labor.  Utimur  alto 
Ceu  nostro,  stabilemque  gradum  nutante  carina 
Figimus,  ac  patriam  mediis  agnoscimus  undis. 

Quo  quid  efficacius,  quid  magis  ad  rem  dici  aut  fingi 
potest?  Ego,  si  haec  Hollando  recitarem,  quae  de  gente 
salo  innata  dicit  Grotius,  quoties  ille  eadem  revocaret? 
Et  profecto  magna  vis  est  temporum  in  poesin,  etmagna 
in  utramque  partem ;  iit,  qui  in  florenti  republica  rebus 
civium  suorum  fortiter  gestis  interfuerunt ,  harum  ma- 
gnitudine  quasi  igne  quodam  corripiantur  5  qui  vero  in 
deformata,  oppressa,  seu  nulla  republica  vixerunt,  his 
praesens  atque  viva  desit  materia ,  in  qua  exsurgere  at- 

que  exsultare  possit  oratio.    His  delitescendum  est  in 
umbra  virtutis  avitae. 

De  Epigrammatis  ,  Tragoediis  ,  aliisque  Grotii  Carmini- 

bus  dicere  nihil  attinet.     Ouidquid  ille  attigit,  sui  sem- 

per  similis,  nusquam  a  se  descivit.    Roscios  appellabant 

Romani,  qui  in  suo  quique  genere  excellebant.  Eosdem 

siHolIandi  appellent  Grotios,  nemo  inique  feret:  majori 

certe  jure  facient.    Sed  si  Grotius  merito  cum  summis 

est  comparandus  in  iis  carminibus,  quae  ab  ipso  sunt  ex- 

cogitata  et  facta,  in  aliis,  quae  ex  Graeco  sermone  transtu- 

lit ,  nemo  cum  Grotio  est  comparandus.  Hanc  illius  feli- 

citatem  jam  laudavit  Rutgersius  in  notis  ad  Horatium, 

p.  43,  et  Roeclerus  Ribl.  Critica  p.  115.    Sed  omnium 

admiratio  vertit  in  stuporem,  quum  Hieron.  Rosscliius 

AnthologiamGraecam,  a  Grotio  Latine  versam,  edidisset. 

Vide  Lennep.  in  Laudatione  Rosschii  pag.  43  ,  et  Const. 

Crassum  in  Disputatione  pro  Linguae  Latinae  usn  p.  13. 

Ea,  quae  adhuc  scripsi,  lectione  repetens  ,  video  me 

Grotium  Jaudasse  magis,  quam  carmina  ipsius  adjudi- 

cium  revocasse.  Si  qui  sint,  quibus  haec  ratio  displiceat, 

illi  animum  suum  ad  eandem  rem  appellant,  et  expe- 

riendo   cognoscent ,    quam   difficile   sit  de   Grotio  scri- 

benti ,  magis  j  udicare  quam  laudare.  Qui  vero  ex  binis , 

quae   dedimus ,   exemplis  facultatem   Grotii  poeticam , 

quasi  ex  ungue  leonem,  non  videant,  his  nihil  erit  satis. 

Nec  tamen  silentio  praeterire  possum  nobilissimum  car- 

men  de   capta  Ostenda ,  quia  Grotius  propterea   apud 

nonnullos  in  suspicionem  venit,  quasi  inventum  alienum 

sibi  tribuerit.  Ostendam,  ab  a.  1601  ad  1604  obsessam, 

Nccrlnndi  tandem  Hispanis  dcdere  coactisunt.  Ipse  Gro- 

lius  in  Historiarum  libris  de  incredibiii  jMignantiuni  vir 

tute  ct  constantia  cgiegie  cxposuit.   Anno  1604  hos  ver- 

sus  hexametros  de  ista  obsidione  composuerat,  non  ad= 
dito  nomine.  Leguntur  in  Carm.  pag.  248  : 

OSTENDA    LOQUITUR. 

Area  parva  ducum,  totus  quam  respicit  orbis, 
Gelsior  una  malis,  et  quam  damnare  ruinae 
Nunc  quoque  fata  timent,  alieno  in  litore  resto. 
Tertius  annus  abit:  toties  mutavimus  hostem: 
Saevit  liyems  pelago ,  morbisque  furentibus  aestas , 
Et  nimium  est  quod  fecit  Iber.  Crudelior  armis 
In  nos  orta  lues,  nullum  est  sine  funere  funus, 
Nec  perimit  mors  una  semel.    Fortuna  quid  haeres, 
Qua  mercede  tenes  mixtos  in  sanguine  manes? 
Quis  tumulos  moriens  lios  occupet  lioste  peremto , 
Quaeritur,  et  sterili  tantum  de  pulvere  pugna  est. 

Hoc  carmen ,  et  merebatur ,  magnis  laudibus  fuit  ac- 
ceptum ,  alii  alium  dicebant  auctorem ,  multi  Josephum 
Scaligerum.  In  Francia  Malherbius  in  suum  sermonem 
fere  convertit,  et  Peirescius  misit  Scaligero.  Scaliger 
auctorem  Grotium  nominavit.  Et  ipse  Grotius  a.  1615 
scribebat  Gulielmo  fratri :  »  Scis  exiguo  de  Ostenda  car- 
»mini  quam  multos  magnosque  auctores  vacillans  fama 
»  assignaverit.  Neque  semel  mihi  accidit ,  ut  in  aliorum 
»scriptis  ealegerem,  quaeame  nulli  subrepta  ?  satis  es- 
»sem  mihi  conscius.  Sed  levis  est  jactura  tam  parabilis 
»annonae."  Quantopere  hoc  Epigramma  Grotio  placue- 
rit,  apparet  etiam  in  iis  quae  leguntur  in  YitaMS.  quam 
Meursio  in  Athenas  Batavas  composuit:  »Inter  Epigram- 
»  mata  unum  est  exiguum  de  oppidi  Ostendae  obsidio , 
»  quod  secundissimis  exceptum  est  externorum  studiis , 
»  auctores  (nam  nomen  haud  aderat)  varie  destinantium." 
Haec  tamen  verba  Grotius  delevit,  neque  Meursio  tradi- 
dit.  Ista  vita  continet  alia  modestiae  documenta,  qua 
magnus  Hugo  caeteras  virtutes  ornabat. 

Imitatores  interea  hujus  carminis,  dissimulato  fonte , 
exstitere  D.  Heinsius  et  Paullus  Thomas  Engolesmensis. 
Dan.  Heins.  Poem.  Neerl.  pag.  125  ed.  a.  1622. 

OP    HET    VERMAERD    BELEGH    VAN    OOSTENDE. 

Aenschout  het  klejn  Toneel,  het  gTaf  der  vromen  helden, 

Die  voor  het  Nederlandt  haer  lijf  te  pande  stelden , 

Den  dorren  mollenhoop  besprengt  met  menschenbloet, 
Bestreden  van  de  pest,  de  vyant,  en  de  vloet, 

Bevochten  en  bewaert  met  alle  d'elementen, 

Vier,  water,  aerd',  en  locht,  maer  meest  met  Spaensche  renten 
En  't  Indiaensche  gout,  daer  Hollandt  met  verdryft, 
Den  Spanjaert  uyt  het  lant,  en  selve  meester  blvft. 

De  werrelt  wacht  het  endt,  den  hemel  telt  de  jaeren, 

En  siet  het  wonder  aen.  Daer  eerst  de  wallen  waeren , 
Is  uu  des  vyants  macht.  De  Spanjaert  komt  gegaen 
In  't  midden  van  de  Stadt,  noch  heeft  hij  daer  niet  aen. 

De  menschen  houden  plaets,  die  doot  syn  en  die  leven, 

Self  die  verslagen  syn  en  willen  't  noch  niet  geven, 
Zy  stellen  haer  te  weer,  want  daer  de  aerde  wyckt, 
Daer  wordt  zy  wederom  met  menschenvlees  gedyckt. 

Waer  wil  de  vyant  syn?  wat  heeft  hj  toch  begonnen? 

Oostenden  is  hy  quyt,  al  heeft  hy  t'al  gewonnen. 

De  menschen  staen  in  't  sant,  hoe  dat  het  komt  of  gaet, 
De  Stat  is  lange  wech ,  de  Spanjaert  komt  te  laet. 

Heinsius ,  praeter  Grotii  carmen ,  etiam  Thomae  co°- 
novisse  videtur. 

Thomas  Engolesmensis  Poem.  Paris.  1617.  pag.  286: 

Martis  arena  brevis,  foeta  armis  gleba  virisque, 

Morborum  et  belli  Furiis  pelagique  superstes, 

Tres  jam  annos  rediviva  meo  de  funere  resto. 

Bruma  undis,  aestas  morbis,  Iber  ingruit  arfliis. 

Dejectos  pridem  muros  cumulata  rependunt 

Funera  acervatim,  pro  vallo  corpora  surgunt 

Caesa  virum,  et  cupidos  sola  haec  mora  distinet  liostrs. 

Quid  de  te  Fortuna  querar,  vel  deprecer  ultra 

Excidium?  quam  vix  stantcm  vicinia  norat 

Nomine,  nobilitata  malis  el  cladibus  omni 

Nunc  ferororbc,  meis  et  gratuior  ipsa  minis. 


334  DE   POeTIS   LATINIS 

Versus  Francici  leguntur  etiam  in   Manibus   Grotii 
Vindic.  Tom.  I.  p.   10: 

Trois  ans  deja  passes ,  theatre  de  la  guerre , 
«Pexerce  de  deux  chefs  les  funestes  combats, 
Et  fais  emerveiller  tous  les  yeux  de  la  terre 
De  voir,  que  le  malheur  ne  m'ose  mettre  a  bas, 
A  la  mercy  du  ciel  en  ces  rives  ie  reste, 
Oii  je  souffre  ]'hyver  froid  a  1'extre'mite. 
Lorsque  l'e'te'  revient,  il  m'apporte  la  peste, 
Et  la  glaive  est  le  moins  de  ma  calamite. 
Tout  ce  dont  la  fortune  afflige  cette  vie , 
Pele  mele  assemble,  me  presse  tellement, 
Que  c'est  parmy  les  miens  etre  digne  d'envie, 
Que  de  pouvoir  mourir  d'une  mort  seulement. 
Que  tardes  vous  destins,  cecy  n'est  pas  matiere, 
QuTavecque  tant  de  doute  il  faille  de'cider? 
Toute  la  question  n'est,  que  d'un  cimetiere. 
Prononces  librement,  qui  le  doit  posseder? 

Interea  carmen  Grotii  turpi  errore  typothetarum  est 
maculatum.  Nam  pro  Et  nimium  est:  quod  fecit  Iber , 
auctor  sine  dubio  scripsit  Et  minimum  est  quodfecit 
Iber.  Atque  haec  conjectura,  praeterquam  quod  sen- 
tentia  boc  postulat ,  confirmatur  versu  Malherbii  Et  la 
glaive  est  le  moins  de  ma  calamite.  Et  in  editione  prima 
a.  1617  pag.  342  recte  expressumest,  quod  volui,  mini- 
mum.  Caeterum  in  Bibliotheca  Academiae  Leidensis  est 
editio  Carminum  Grotianorum,  cui  Papenbroeckius  multa 
addidit  MSS.  ex  autographo,  ut  dicit,  viri  divini,  quae 
non  exstant  in  editione  principe  nec  in  posterioribus.  In 
his  legitur  Hymnus  ad  Christum  de  UnitaU  Ecclesiae. 
Huic  carmini  hanc  annotationem  subjunxit  Papenbr. 
»  Ex  Hug.  Grotii  autographo  hunc  Hymnum  descripsi , 
»prout  exstat  in  quodam  Yolumine  in  Folio,  ejus  manu 
»exarato,  quod  plurima  excerpta  continet  ex  S.  Scri- 

»ptura,  Patribus  et  aliis,  pag.  352.  Liber  alter,  quo  usus 
»sum,  erat  etiam,  ut  vocant,  in  Folio;  in  hoc  maximus 
»Hugo  omnia  sua  Poemata  manu  sua  scripserat  ab  anno 
»usque  1601.  Hi  codices  servantur  apud  Nobilissimos 
»Grotii  haeredes"  Deinde  addidit:  »sed  horum  alter 
»  (codex)  nunc  apud  me  ex  donatione."  Is  est  nimirum 
codex,  in  quo  sunt  multa,  non  omnia,  Grotii  carmina. 
Exstat  in  Bibliotheca  Leidensi  ex  legato  Papenbroeckii. 
Incepit  ea  Grotius  scribere  mense  Septembri  a.  1601  , 
itaque  anno  aetatis  fere  octavo  et  decimo.  Alia  Papen- 
broeckius  descripsit  ex  autographoPetriScriverii,  quod 
vidit  in  Bibliotheca  Cornelii  Witsenii. 

Conf.  porro  Baillet  Jug.  des  Sav.  Tom.  IX.  pag.  135 , 
et  Niceron.  Mem.  pag.  315  Tom.  XIX.  Pope  Blount  Cens. 
cel.  Auctor.  pag.  950,  qui  etiam  judicium  Rapini  in 
Anim.  Poet.  ita  retulit.  »H.  Grotius  et  D.  Heinsius  non 
»ignobiliter  scripserunt,  nisi  quod  illa,  qua  memoriam 
»  onerarunt ,  literatura  impediat  utrumque ,  ne  res  modo 
»illo  delicato  concipiant,  in  quo  tota  versatur  elegantia." 
Postponit  ergo  Rapinus  colorem  generosae  antiquitatis 
novae  cuidam  gratiae ,  quam  delicatam  appellat.  Eafecit, 
credo ,  ut  Heynius  ad  Virg.  I Y.  Georg.  116,  opus  Rapini 
de  hortis  dixerit  esse  insipidum.  Tales  sunt  Franci.  Non 
satis  Latine  sciunt,  et  tamen  de  Latinis  carminibus,  pro 
levitate  sua,  judicant.  Ita  Juvenalis  de  Carlencas  T.  I. 
pag.  112.  Histor.  Liter.  dicit  Hollandos  Grotii  carmina 
nimis  admirari ,  Francis  non  idem  videri  pulchrum , 
quod  Hollandis ,  ac  praeterea  esse  difficile  uni  homini 
excellere  in  re  publica,  in  historia  et  poesi.  Nescio  equi- 
dem  in  quo  genere  Carlencas  iste  excelluerit ,  nam  liber 
de  Historia  Literaria  est  ineptus  ;  sed  iniquior  est  judex  , 
qui  Grotium,  non  dico  et  se  ipso,  sed  ex  aliis  etiam  ho- 

minibus,  quales  vulgo  sunt ,  judicaverit.  Caeterum  ex 
SylL  Epist.  Burm.  Tom.  II.  pag.  407,  patet  Epicedium 
Heemskerkianum ,  unde  supra  exemplum  laudavimus , 
ipsi  Grotio  et  D.  Heinsio  placuisse.  Idem  Burm.  T.  II. 
pag.  425 — 426,  dedit  bina  Grotii  Epigrammata,  ante 
non  edita.  Conf.  et  Classical  Journal.  T.  LIII.  pag.  170. 
Laudatur ,  tamquam  auctor  classicus  a  Freinshemio  ad 
Tacit.  Annal.  I.  50,  56.  Conf.  Fabric.  Biblioth.  Graec. 
L.  II.  pag.  453—454.  Sed  finem  citandi  varios  scripto- 
res  nbn  invenio:  et  pro  multis  est  Cl.  Joannes  van  Voorst 
in  Comment.  Latin.  Instit.  Regii  Neerl.  Vol.  IV.  Classis  3. 


NICOLAUS  BURGUNDIUS 

ANGIENSIS. 
N.  1586.    M.  1646. 


Burgundius,  nobili  genere  natus,  judice  Paquoto, 
Tom.  I.  Mem.  pag.  387,  fuit  bonus  Poeta ,  Historicus  et 
Jurisconsultus.  Gandavi  cum  laude  in  foro  versatus , 
Ingolstadii  postea  jurisprudentiam  professus ,  tandem 
duodecim  annis  post,  fuit  unus  consilii  supremi  Bra- 
bantini.  Poemata  illius  edita  exstant  A°.  1621 ,  compo- 
sita  I  Heroicum  libro ,  V  Elegiarum ,  II  Sylvarum. 


NEDERLANDIARUM.  337 

ERYCIUS  PUTEANUS 

VENLONENSIS. 
N.  1574.    M.  1646. 


Puteanus,  Lipsio  de  Antiquitate  et  Historia  audito, 
Romam  profectus ,  civitate  donatus  est.  Deinde  Medio- 
lani  eloquentiam  professus ,  nomine  Historici  regii  orna- 
tus ,  Lipsio  in  Academiam  Lovaniensem  successit.  Sweer- 
tius  varia  ejusdem  scripta  enumerat,  in  quibus  Carmi- 
num  Silvam  a  filiis  Puteani  tum  edi  memorat.  Atque 
isti  Puteani  probe  distinguendi  sunt  a  fratribus  Puteani- 
dis ,  Francis  nempe ,  quibus  Josephus  Scaliger  dedicavit 
Graecam  Histichorum  Catonis  versionem,  sic  incipiens  : 

' Sl  TtaZdsq  yXvxv  Trarqbq  dfioy^Tovo  yivs&Xov. 

Ex  Carminibus  Puteani  nullum  ego  vidi,  nisi  Epita- 
phium,  quod  in  morbo  sibi  ipse  composuit,  apucl 
Sweertium,  p.  233: 

Audire  vivus  pauca  verba  mortui 

Si  non  times,  quod  hactenus  feci,  loquar. 

Puteanus  ego  sum,  fama  quem  circumfluit, 

In  liberis  mihi  superstes  et  libris. 

Hanc  esse  lucem,  umbram  fuisse  cogita. 

Dum  navigas,  vel  Scjlla  vel  Charybdis  est. 

Post  fata  portus:  vita  morte  nascitur. 

Quid  ergo?  Vive:  sic  licebit  non  mori. 

Vixisse  pulchre,  in  rebus  est  aeternitas. 

Gruterus  Tom.  III.  Del.  pag.  855 — 856,  unicum  mo- 
do  dedit  in  mortem  Lipsii,  minus  suave  et  elegans. 
Paquotus  in  vita  Puteani  est  valde  accuratus  Tom.  XIII. 
Mem.   p.  373—429.    Pag.    403   laudat  ejus  Brumam, 

Chimonopaegnium  A°.  1619.  De  cursu  ferrato  per  gla- 
ciem  haec  habet : 

Hi  cursu  insolito  faciles,  soleasque  secanti 
Suppacti  ferro,  per  marmoreos  pede  campos 
Pegaseo  volitant;  istas,  jam  non  celer,  alas, 
Talia  Atlantiades  cupiat  talaria,  Belgae 
Ingenio  cedens,  ferrato  munera  divum 
Aurea  concedens  ligno :  namque  ulmea  rostro 
Baxea  procurvo  erigitur,  geminumque  carina 
Conjungit  media  latus,  et  compagine  fixi 
Libratur  ferri.    Concretum  acies  arat  aequor 
Obliqua:  ut  vomis  glebam,  grave  robur  aratri. 
Sed  digitos  mediumque  pedem,  calcemque  recurrens 
Constringit  lorum,  plantisque  immobile  lignum 
Affigit.   Pueri  passim  pueraeque  gelatos 
EQs  fluvios  carpunt  soleis,  ferroque  vebuntur: 
Et  rectos  cum  posse  neges  consistere  membris , 
Aut  proferre  pedem,  currunt,  glaciemque  patentem 
Remigio  alterno  superant,  neque  crure  fatiscunt. 

Quae  si  essent  faciliora  intellectu,  mihi  valde  place- 
rent.  Quid  in  his  desiderem,  clarius  apparebit  ex  Ha- 
driano  Mario,  cujus,  quae  sequuntur,  sunt  rotunda, 
venusta,  etperspicua: 

Expedio  crepidas  ligno  ferroque  rigentes, 
Ancipiti  ferro,  quo  durum  inscribimus  aequor, 
Subjicioque  pedi,  et  circum  constricta  supraque 
Vincla  ligo,  ne  planta  aliquo  laxata  vacillet, 
Neu  qua  deflectant  crepidae ,  talumque  relinquant. 
Inde,  velut  tensum  quis  inambulat  arte  rudentem, 
Cui  premitur  prona  subjecta  novacula  planta : 
Sic  gressus  tenui  nixos  mucrone  movemus , 
Diversosque  pedes,  nunc  liunc,  nunc  tendimus  illum, 
In  latus  et  trahimus  longo  vestigia  ductu , 
Alternasque  rotas  alterno  pungimus  ense. 

Leguntur  ea  in  Poem.  Jani  Secundi  pag.  261 — 262. 

JOANNES  BEVEROVICIUS 

DORDRACENSIS. 
N.  1594.     M.  1647. 


Nulla  fortasse  est  regio,  ubi  Medici  artem  suam  litera- 
rum  amore  et  cultu  magis  ornaverunt,  quam  in  patria 
nostra.  Dictum  meum  praeter  alios  multos  testatur  Be- 
verovicius.  Medicinam  fecit  Dordraci,  et,  ut  erat  in 
magna  omnium  existimatione ,  variis  muneribus  urbanis 
praefuit ,  missus  etiam  a  Dordraco  in  concilium  Ordi- 
num  Hollandiae  et  West-Frisiae.  Et  tamen  non  solum 
multa  argumenti  medici  scripsit,  in  quibus  ATTAPKIA 
Bataviae  sive  introductio  ad  Medicinam  indigenam  vel 
propter  titulum  memorabilis  est ,  sed  etiam  historici  et 
poetici,  sermone  Hollando  Graeco  et  Latino.  Graeca 
quaedam  et  Latina  exstant  in  Bibliotheca  Academiae  Lei- 
densis  inter  MSS.  legati  Papenbroeckiani. 


HILARIUS  OZANNE 

DOLENSIS. 
Floruit  a.  1647. 


Judex  militaris  in  cohorte  Burgundica,  scripsit  Vitam 
Christi,  ordine  Chronologico ,  epigrammatis  intertex- 
tam,  A°.  1647,  in  quibus  Paquot.  Tom.  XVI.  Mem.  pag. 

22* 


>: 

123,  omnia  agnovit,  quae  pessimi  poetae  sunt  propria, 
De  terrae  motu ,  Christo  moriente ,  facto ,  ita  canit : 

Centro  immota  suo  quamvis  stet  terra,  recondi 
In  terra  primum  mobile  stante  nequit. 


CASPAR  BARLAEUS 

ANTVERPIENSIS. 
N.  1584.     M.  1648. 


Parentes  Barlaei  religionis  causa  Antverpia  in  Hollan- 
diam  profugerunt.  Caspar  octo  annos  Leidae  studiis 
Theologiae  et  Philosophiae  acriter  incubuit,  et  quum 
aliquamdiu  [in  pago  quodam  non  longe  ab  urbe  Briela 
sacram  doctrinam  praedicaverat ,  Leidam  ad  Logicen  do- 
cendam  professor  evocatus  est.  Sed  quum  in  controver- 
siis  religiosis  a  Jacobo  Arminio  staret ,  Arminiani  autem 
in  Concilio  Dordraceno  A°.  1618  ab  inimicis  de  gradu 
ejicerentur,  hi  aliorum  etiam  ruinam  secum  traxerunt. 
In  hoc  numero  tum  fuit  Barlaeus ,  qui  se  ad  Medicinam 
contulit,  ejusque  artis  doctor  creatus  est  biennio  post 
Cadomi.  Amstelodamenses  vero,  A°.  1631.  Athenaeo  in 
urbe  sua  constituto,  Barlaeo  professionem  philosophiae 
obtulerunt,  quamad  finemfere  vitaeegregie  ornavit.  Nimio 
ardore  literarum  studiis  intentus  fuisse  videtur ,  adeo  ut 
valetudinem  corporis  fregerit,  atque  inde  etiam  valetudini 
mentis  nocuerit.  Saepius  enim  laborabat  metu  quoda.m  et 
tristitia  ab  atra  bile  ortis ,  quod  morbi  genus  praeclaris 
ingeniis  non  semel  adhaeret.    Cf.  Cunaei  Epist.   pag. 


NEDERLANDIARUM.  341 

269—270.  Morhof.  Polyhist.  Tom.  I.  pag.  298,  scribit 
eum  in  puteo  aquis  fuisse  suffocatum ,  temere  an  sponte , 
hoc  se  ignorare;  sed  Morhofius  haec  scripsit  sine  idonea 
auctoritate.  Subito  mortuus  est  Barlaeus ,  mortis  autem 
ratio  ignoratur :  vide  Baylium. 

Nemo  facile  reperietur  poeta  Neerlandus ,  qui  tantam 
carminum  copiam  effuderit,  quantam  Barlaeus ,  nec  qui 
tam  subito  laudaverit,  quidquid  dies  et  hora,  dignum,  in- 
dignum  memoratu  adferret.  Hinc  in  primis  factum  esse 
credo,  ut  nomen  Barlaei  mirum  in  modum  multorum  ser- 
monibus  celebraretur,  eorum  etiam ,  qui  de  rebus ,  quas 
non  intelligunt,  judicium  arjipere  solent.  Ac  miratus  sum 
nuper  simplicitatem  Hollandi  cujusdam  librorum  novo- 
rum  censoris,  qui,  poetis  Latinis  sui  temporis  placere  cu- 
piens,  eos  nondum  a  Barlaeo  degenerasse  judicavit.  Am- 
plam  me  hercle  laudem!  nam  ad  Barlaeum  proxime  acce- 
dere,  est  ab  Secundo,  Heinsiis,  aliisque  longe  discedere. 
Sed  Barlaeum  fando  melius  cognoverat  censor  meus.  Quo 
loco  Nicolaus  Heinsius  eum  habendum  esse  existimave- 
rit,  per  jocum  ostendit  in  Praefatione  lusus  Saturnalitii 
pag.  289.  »Uni,  inquit,  Barlaeo  locus  inter  conscriptos 
»patres  datus  est,  ne  cum  solitudine,  credo,  senatui 
» esset  conflictandum :  Claudiano  etiam ,  quia  Barlaeus 
» id  anxie  petebat :  verum  ea  lege ,  ne  Barlaeus  umbra 
»Claudiani  diceretur  in  posterum,  sed  Barlaei  Claudia- 
»nus,  et  uterque  panegyricis  centenis  virtutes  vestras 
»posteritati  ut  commendaret.,,  Claudiani  umbra  nomi- 
nari  ipse  Barlaeus  voluit  Tom.  II.  Carm.  p.  417: 

Te  sequimur  Phario  vates  celebrate  Canopo; 
Solaque  laus  nostri  Carminis,  umLra  tui  est. 

Quod  fugit  Moihofium  Tom.  I.  Polyh.  pag.  1064.  Interea 
unus  allerum    in  judicando    secutus .    Barlaeo   nomina 

honorificentissima  tribuerunt.  Judice  Boeclero  Bibliogr. 
Crit.  pag.  147  :  »Egregius  est  in  heroico  carmine  et  pan= 
egyricis;"  D.  W.  Trillero  in  Obs.  Crit.  praef.  pag.  9 : 
»  Claudianus  Belgicus;"  Focano  in  Diss.  de  studiis :  »Le- 
»gendus  est  juventuti."  Sed  Graevius  in  praefatione  ad 
Florum  longe  elegantissima  non  libere  minus  ,  quam  vere 
de  Barlaeo  ita  pronuntiavit:  »Saepe  stupiditatem  nostri 
»saeculi  summiratus,  cum  audivi  a  plurimis,  et  qui  sibi 
» videbantur  valde  sapere  ,  Casparis  Barlaei  carmina 
» tanti  fieri  9  ut  cum  optimis  veteribus  Poetis  compara- 
»  rentur ,  ab  aliis  anteferrentur.  Ingenio  sane  valuit  Bar- 
» laeus ,  et  nullo  suorum  aequalium  fuit  inferior ,  sed  in- 
»  genio  nimium  indulsit.  Quantus  enim  in  illo  tumor , 
»quantus  optime  sonantium  verborum  ubicpe  inanis 
»  strepitus  l  Ausim  sacramento  contendere ,  vix  esse  pa- 
» ginam ,  in  epicis  praesertim  ?  in  qua  non  aliquot  ver- 
» sus  reperiantur ,  sonori  quidem  et  aures  implentes , 
»  sed  non  animum ,  si  illum  attendas.  Nulla  enim  subest 
»  sententia.  Qui  istis  possunt  capi ,  non  possunt  Yirgilio , 
»  Catullo ,  Horatio ,  delectari ,  aut  virtutes  eorum  prae- 
»  stantiamque  intelligere  ^  nec  dijudicare  ,  quid  distent 
»  aera  lupinis.  Si  enim  nossent ,  quam  longe  tumor  ab- 
»esset  sublimitate,  nunquam  hanc  de  Barlaeo  senten- 
» tiam  ferrent ,  qui  fatetur  ipse  se  non  excellentissimos 
»ad  imitandum  poetas  sibi  proposuisse,  sed  Claudia- 
»  num ,  sui  quidem  temporis  poetam  omnium  praestan- 
»tissimum,  sed  sui  temporis ,  quod  ab  aurea  plurimum 
»degenerarat  antiquitate."  Haec  Graevius*  Est  ita  ut 
Graevius  scripsit.  Sua  Barlaeum  natura  ad  grandem  et 
magnificum  Camoenae  spiritum  tulisse  videtur,  quem  si 
Virgilii,  optimorumque  lectione  et  imitatione  domuis- 
set,  non  dubito  quin  egregius  plane  ac  divinus  poeta 

extitisset;  ad  Claudianum  vero,  Lucanum  et  Statium 
se  contulit,  quorum  illi  exemplum  ignis  fuit  in  igne. 
Neque  istum  Barlaei  tumorem  Constantino  Hugenio  pla- 
cuisse ,  apparet  ex  Mom.  Desultor.  pag.  327.  Tumori  al- 
terum  fere  vitium  accedere  solet,  quo  nec  ipse  Barlaeus 
caruit.  Affectant  scilicet  isti  poetae  acres  et  ardentes 
sententias,  factas  ut  argutia  quadam  vehementer  mo- 
veant.  Nec  vero  diffiteor  magnam  vim  esse  sententia- 
rum ,  quae  concisae  et  in  brevia  sibique  opposita  mem- 
bra  distinctae  sunt.  Sed  crebro  earum  usu  omnem  aciem 
obtundunt ,  fiunt  uniformes ,  et  similitudine  et  repeti- 
tione  pariunt  fastidium. 

Barlaei  Carmina  saepius  edita  sunt;  sed  quartum  et 
auctiora  Amst.  1645.  II  T.  12mo.  Horum  prior  continet 
Heroica,  posterior  Elegias  et  Miscellanea.  Nobilissima  est 
Panegyris  in  Cardinalem  Armandum  Richelium ,  qua  Bar- 
laeus  et  literas  humanissimas  et  grandem  pecuniae  sum- 
mam  a  Richelio  consecutus  est.  Unam  Richelii  Epistolam 
edidit  Barlaeus  in  T.  I.  Heroicorum ,  alteram  Colomesius 
post  Epistolas  S.  Clementis  Lond.  1695,  pag.  221 5  quam 
Maecenatum  humanitatem  liberalitatemque  nos  literis  hu- 
manioribus  judicamus  esse  utilem  et  fructuosam,  adeo  ut 
indignum  sit  et  Barlaeo  et  Richelio ,  quod  Menkenius  in 
Charlataneria  sua,  opere  inepto,  hujus  rei  mentionem 
fecerit.  Barlaeus  in  Panegyri  Richeliana  nulli  laudi  pe- 
percit,  et  omnia  ingenii  vela  pandens,  mare  semper  al- 
tius  altiusque  ursit.  Incipit  pag.  127  : 

Hactenus  Auriaci  laudes  ct  bella  potentis 
In  Batavis  Belgae  cecini,  patriaeque  labores 
Et  pugnas  laurosque  meae,  tot  subruta  flammis 
Moenia,  concussasque  animis  audacibus  arces; 
Niuh;  procul  occiduo  partos  sub  solc  trjumplios  , 

Nanc  et  in  Aurorae  thalamis,  spoliataque  ditis 
Transtra  Tagi,  raptamque  Peru,  dum  pronior  aether 
Nos  videt,  ingentique  gravis  fortuna  Philippo 
Incubat,  Hesperiique  quatit  fastigia  regni, 
Nostra  per  Aonios  diflundit  nuntia  colles 
Calliope,  gestisque  ducum  se  miscet  Apollo, 
Et  lituos  inter  Phoebi  cortina  remugit. 

Altius  etiam  insurgit  pag.  129: 

His  ipsis,  quara  nunc  condis,  sub  moenibus,  urbis 
Abdor,  et  Lae  nostrae,  quamvis  trans  aequora,  Musae 
Fundamenta  locant.    Et  jam  subsidere  terras 
Experior  mundumque  mihi.  Dum  surgis  in  altum, 
Tollor  bumo,  tecumque  procul  per  nubila  raptus, 
Ipsa  tuis,  Ricbeli,  transcendam  sidera  factis. 

Multa  in  eo  Carmine  tumoris  exempla  sunt.  Ut  pag.  138 
Parisios  amplificari  dicens  canit : 

Hac  una  sic  per  te  mundus  in  urbe  . 
Ambulat,  et  tanti  patet  indulgentia  census. 

Pag.    140,   obruitur    diluvio    laudum     Richelianarum. 
Ac  mox 

cum  Tethye  bellum 
Gessisti  et  tumidum  stravisti  montibus  aequor, 
Et  silvis  trabibusque  et  toto  aquilone  profundum 
Implesti. 

Qui  locus  etiam  obscuritate  laborat,  nisi  Aquilo- 
nem  intelligas  materiem  exNorvegia  regionibusque  aqui- 
lonaribus  petitam.  Luxuriati  sunt  in  ponte  Xerxis  de- 
scribendo  Graeci  et  Latini,  rei  magnitudinem  oratione 
aequare  conantes ;  sed  simile  Barlaeano  exemplum  nus- 
quam  reperi.  Contra  receptum  nationibus  non  barbaris 
morem  dictum  est  de  Albione  pag.  142: 

in  nuda  moriens  ridetur  arena 
Albion  et  laceras  deplorat  moesta  carinas. 

Romanae  majestatis  erat  victis  parcere,  superbos  de« 

bellare,  et  hanc  illi  in  carminibus  suis  imitabantur;  nisi 

in  singulari  certamine   sarcasmo  uterentur.  Nec  in  Bar- 

laeo  bene  conveniunt  Alhion  moriens  et  moesta  deplo- 

rat.  Pag.  151 ,  Regem  Franciae  alloquitur,  ut  Riehelium 

amare  pergat : 

Richeli  mirare  laborem, 
Et  salva  tantum  Rex  majestate  parentum, 
Et  sacrum  venerare  caput.  Vacat  illa  senectus 
Tota  tibi.  Canis  robur  tibi  sumis  ab  istis, 
Et  macies  haec  ipsa  tuae  sors  laeta  tiarae  est. 

Majorem  sibi  in  quantitate  nomirium  propriorum  non- 
nulli  sumunt  libertatem.  Ita  Barlaeus ,  pag.  128  utitur 
Macedo,  quamvis  non  sine  exemplo,  et  139  Phocion. 
Equidem  in  bis  linguae  cujusque  proprietatem  esse  ser- 
vandam  j  udico.  Alia  res  est  in  terminatione.  Bene  monet 
Cluverius  ad  Claudianum  Bell.  Gildon.  9 1 ,  non  nisi 
magna  exempla  esse  sequenda,  eaque  parce  imitanda, 
si  a  communi  ratione  deflectere  velis.  Claudianus  ibi 
scripserit  Syphdeem :  si  tamen  locus  sanus  est.  Auribus 
enim  Romanis  vix  tolerandum  censeo ,  aeque  minus  at- 
que  Epictetus  et  Euphrdtes ,  de  qua  pronuntiatione  le- 
pidum  est  Broukhusii  Epigramma  pag.  352.  Ita  nec  ad 
linguae  proprietatem  attenderunt ,  qui  Pausilypum  dixe- 
runt:  nam  prima  iu  Xifnq  Graecis  producitur.  Yided'Or- 
villium  ad  Charit.  Tom.  II.  pag.  358.  Videmus  igitur  ni- 
miam  ardoris  vehementiam  Barlaeo  nocuisse :  sed  in  Ele- 
giis  est  magis  sedatus  et  placidus ,  et  hominum  more 
bxjuitur  •,  ut  Lib.  II.  pag.  81,  in  anum  nubere  paranteni: 

Ecquid  adhuc  tenero  petulans  illudis  amori, 

Et  Paphio  tentas  bella  movere  Deo? 
Oscula  poscis  anus,  legesque  invertis  amantum, 

Et  cupis  excmplo  nubere  monstra  tuo. 

Duceris  in  moestum,  gressu  titubante,  cubile, 

Sponsaque  fis,  nunquam  quae  potes  esse  parens. 

Elegia  ad  Utenbogardum  pag.  116,  gravis  estetplena 
Christianae  sinceraeque  consolationis ,  in  primis  a  con- 
scientia  Utenbogardi  petitae ,  quem  odio  inimicorum  et 
invidia  exsulasse  scribunt : 

Sors  gravis  exsilii  est,  fateor.  Sed  nescia  culpae 

Quae  fuit,  illa  sibi  sors  levis  exsilii  est. 
Non  tua  communes  decidit  dextera  census, 

Publicaque  infamis  diruit  aera  raanus. 
Non  tibi  fallaci  subrisit  Iberia  quaestu, 

Aut  sacer  argenti  suasit  iniqua  furor. 
Candida  simplicitas  nostro  proscribitur  orbe, 

Et  sapuisse  minus,  creditur  esse  nefas. 

Et  talia  multa  sunt  in  Barlaeo ,  quorum  nonnulla  hic 
adferrem,  nisi  animus  esset  dare  Epigramma  in  libros 
Manassis  Judaei  de  Creatione,  II  Misc.  pag  466,  quod 
Barlaeo  multa  negotia  facessivit,  operam  dante  Vedelio 
quodam,  Theologo  exiguae  doctrinae,  eoque  majoris 
impudentiae :  vide  Cunaei  Ep.  pag.  306.  Barlaeus  Ju- 
daeum  ita  laudat : 

Quae  coelos  terrasque  manus  spatiosaque  Nerei 

Aequora  et  liaud  unum,  quod  capit  orbis,  opus 
Condiderit,  mersumque  alta  caligine  mundum 

Jusserit  imperiis  ilicet  esse  suis, 
Disserit  Isacides,  et  facta  ingentia  pandit, 

Et  nondum  exhaustum  scribit  Apella  Deum. 
Hic  atavos  patresque  suos  et  verba  recenset, 

Sensaque  Thalmudicae  relligiosa  scholae. 
Vera  placent,  placet  egregiis  conatibus  auctor, 

Et  pietas  fidei  disparis  ista  placet. 
Cunctorum  est  coluisse  Deum,  non  unius  aevi, 

Non  populi  unius,  credimus  esse  pium. 
Si  sapimus  diversa,  Deo  vivamus  amici, 

Doctaque  mens  pretio  constet  ubique'  suo. 


NEDERLANDIARUM.  347 

Haec  fidei  vox  summa  meae  est,  haec  crede,  Manasse, 
Sic  ego  Christiades ,  sic  eris  Abramides. 

Conf.  Paquotum  T.  III.  Mem.  p.  127  in  vita  Vedelii. 
Paquotus  in  vs.  14.  pro  dataque  mens,  ut  errore  typo- 
thethae  legebatur  in  ed.  libri  Manassis ,  male  correxit  et 
data,  Vide  plura  de  Barlaei  Carminibus  ap.  Pope  Blount 
Cens.  Cel.  Auct.  p.  1033.  Baillet  Jug.  T.  IX.  pag.  162. 
Nec  Gronovius  in  Syllog.  Ep.  Burm.  T.II.  p.  168,  ea  per- 
magni  fecit.  De  morte  illius  nonnulla  leguntur  ibid. 
p.  460  et  574. 


FLORENTIUS  SCH00NH0VIUS 

GOUDANUS. 
W.  1594.    M.  1648. 


Juris  consultus ,  adolescens  scripsit  varia  Carmina , 
A°.  1613,  Amores  pastorales ,  Emhlemata,  Hymnos  et 
Bucolia.  Editioni  Emblematum  Amst.  1648,alia  quaedam 
nova  poemata  accesserunt.  Magna  Emblematum  multi- 
tudo  a  recentioribus  poetis  olim  est  composita.  Est  ge- 
nus  carminis ,  quod  proxime  ad  Epigrammata  accedit , 
quorum  praecipua  virtus  est  multa  paucis  verbis  lepide, 
graviter  et  acute  comprehendere.  Cf.  Morhof.  Polyh. 
Tom.  I.  p.  1062,  qui  de  Alciato,  Beza  et  Sambuco  re- 
fert ,  cpiibus  addere  potuit  Hadrianum  Junium  et  Schoon- 
hovium,  cujus  Emblemata,  si  ad  ea,  quae  supraposui- 
mus ,  exigam ,  mihi  quidem  non  satisfaciunt.  Emblema- 
»um  XXVII  docebit  nos  semper  esse  pueros : 

Rixantur  pueri ,  si  quis  lapidesve  nucesve 
Auferat,  et  semper  vilia  quaeque  stupenl. 

Nos  etiam  pueri,  qui,  donec  vita  superstes, 
Propter  opes  luteas  digladiamur  liumi. 

Et  XXXVI ,  sapientiae  deceptricem  esse  avaritiam : 

Cauta  licet  sis,  Diva,  tamen  te  cautior  arctos 
In  casses  ratio  tinnula  saepe  trahit. 

Quae  nisi  titulo  et  tabula  picta  illustrata  essent,  me 
non  intellecturum  fuisse  fateor.  Schoonhovius  compo- 
suit  etiam  lusus  pastorales,  ad  exemplum  M.  Antonii 
Flaminii :  sed  hoc  ipso  conatu  monstravit  quam  diffi- 
cile  sit  auream  Flaminii  elegantiam  assequi.  Conferatur 
Hoeufftii  Praef.  Carm.  Santenii ,  pag.  4.  At  non  omnes 
esse  possunt  Flaminii.  Sed  ad  Flaminium  propius  acce- 
dere  possunt,  quam  accessit  Schoonhovius.  Dabimus 
Carmen  XIX : 

Hle  mei  quondam  pecoris  lascivior  hoedus 

Occidit;  exsequias,  vita,  decenter  ago. 
Illum  sub  platanis,  ubi  proelia  cornibus  uncis 

Saepe  minax  movit,  contumulare  juvat. 
Hinc,  si  defunctis  aliquis  post  funera  sensus, 

Adspiciet  socios  cominus  ire  greges. 
Quosque  solet  cantus  audire,  lios  audiet  idem, 

Duritiem  quando  plango  puella  tuam 

Paquotus,  Tom.  XV.  Mem.  pag.  154,  non  exigua  nec 
pauca  in  Schoonhovio  reprehendit. 


NEDERLANDIARUM.  349 

ANTONIUS  DES  LIONS 

BETHUNENSIS. 
N.  1590.    M.  1648. 


Leoninus  ,  annum  agens  decimum  et  octavum ,  in  So- 
cietatem  Jesuitarum  venit.  Tempore ,  quod  novitiis  ex- 
plorandis  dari  solet ,  finito ,  munus  docendarum  litera- 
rum  ei  demandatum  est ,  ac  deinde  in  variis  urbibus  pro 
concione  verba  fecit  divinae  voluntatis  interpres.  Scrip- 
sit  III  libros  Elegiarum  de  cultu  B,  V,  Mariae  Antverp. 
1671.  Judicio  censorum  Trevoltensium ,  Leoninus  non 
cedit  S.  Hosschio,  majoremque  sibi  sumsit  libertatem , 
magisque  imitatus  est  foecundam  Ovidii  luxuriem.  Yide 
PaquotumTom.  II.  Mem.  pag.  138  sqq.,  qui,  quo  melius 
de  Leonino  judicaremus,  Eleg.  XII.  Lib.  II.  integram 
commentariis  suis  inseruit.  Est  ea  de  B,  Virgine  Mon- 
tis  aeutij  et  a  vena  tam  divite  et  lactea  profluxit,  ut  non 
pluribus  exemplis  opus  sit ,  sed  boc  uno  egregium  om- 
nino  poetam  facile  agnoscamus.  Haec  quam  pulchra 
sunt ! 

Vidi  ego  virgineas  manibus  pendere  corollas , 

Vidi  ego  virginea  fervere  laude  viara. 
Jam  didicit  vocale  nemus  resonare  Mariam: 

Jamque  levi  volucris  gutture  cantat:  Ave. 
Agnoscunt  Zephyri  cantus,  et  lene  susurrant. 

Plaudit  et  arboreis  proxima  sylva  comis. 
Regnate,*o  Zephyri,  o  Sylvae,  florete,  piasque 

Accipiat  cunis  mollibus  arbor  aves. 
At  tu,  Diva,  tuos  facilis,  precor,  adspice  Belgas, 

Quaeque  fremunt,  forti  comprime  bella  manu. 
Belgica,  quae  mediis  etiam  servivit  in  armis, 

Gratior  accepto  munere  pacis  erit. 

Scripsit  praeterea  Elegias  de  amore  Jesu,  separatim 
Antverpiae  editas,  quas  cum  aliis  Leonini  carminibus 
operae  pretium  est  conjungere,  ut  ait  Paquotus. 


NICOLAUS  VERNULAEUS 

LCXEMBURGENSIS. 
N.  1583.    M.  1649. 

Literarum  studiis  Coloniae  Lovaniique  perfectis ,  in 
Collegio  Porcensi  Lovanii  Rhetoricam  professus  est ,  ac 
deinde  ad  Academiam  accessit.  Scripsit  diversas  Tragoe- 
dias.  Martyres  Gorcomienses ,  Stanislaum,  Eusta- 
chium.  Lov.  1623.  Vid.  Sweert.  pag.  584,  et  Paquot. 
Mem.  Tom.  III.  pag.  428  sqq. ,  qui  alias  Vernulaei 
Tragoedias  accurate  memorat.  Sunt  illae  numero  non 
exiguae. 


JACOBUS  DAMIANUS 

ATREBAS. 
N.  1599.    M.  1650. 

Jesuita,  occupatus  fuit  in  erudienda  juventute,  scrip- 
sitque  hellum  Germanicum  pro  Ferdinandis  II  et  III 
Caesaribus,  ab  Deipara,  per  eosdem  in  exercituum 
suorum  supremum  Ducem  electa:  aestum  Duaci  A°. 
1648.  Paquot.  Tom.  XV.  Mem.  pag.  183,  dicit  esse  pri- 
mam  Decadem  Carminis  Epici. 

CASPAR  KINSCHOTIUS 

HAGANUS. 
N.  1622.    M.  1649. 


Optime  deomni  re  literariameritus  estNicolausHeinsius, 
sed  de  Poetica  in  primis.  Hanc,  qua  potuit,  nunquam 
augere  atque  amplificare  cessavit.  Ita  in  nova  Poematum 
suorum  editione,  quam  in  lucem  emisit  Amst.  1666 
apud  Elzevirium ,  carminum  quaedam  specimina  dedit , 
composita  a  Jano  Rutgersio  et  Caspare  Kinschotio,  a' 
quibus  nihil  adhuc,  uno  fasciculo  conjunctum,  pro- 
dierat.  Kinschotium  fratris  instar  amabat.  Kinschotius 
Heinsium  non  minus  carum  habebat.  Posita  erat  ista 
amicitia  in  morum  studiorumque  similitudine.  Libet 
mihi  verbis  Heinsii  declarare ,  quis  et  qualis  Kinschotius 
fuerit.  »Kinschotius,"  scripsit  in  dedicatione  carminum 
Adoptivorum,  pag.  6,  »longe  cultissimus  eruditissimus- 
»  que  juvenis ,  quem  nos  Batavi  litterato  orbi  in  paucis 
» imputare  poteramus ,  nisi  funere  praecoci ,  mediae 
» inter  annum  vicesimum  tricesimumque  aetatis,  elatus 
»esset  incredibili  meo  cum  dolore."  Et  pag.  101:  »Kin- 
»schotius,  popularibus  suis  notus,  et  exterorum multis , 
»praesertim  qui  interfuerunt  comitiis  Monasteriensibus 
»ad  communem  Europae  pacem  conciliandam,  quibus 
»interfuit  et  ipse  in  Batavorum  legatorum  comitatu 
»plurimis  etiam  illustri  illo  ex  coetu  ob  praeclaras  ani- 
»mi  ingeniique  dotes  gratus  et  acceptus ,  quorum 
»  etiamnum  aliqui  in  utraque  Hesperia  Galliarumque  re- 
»gno  vivi  supersunt  conspicui  dignitatibus  summis." 

Ex  eadem  praefatione  discimus  Kinschotium  morti  prc~ 
ximum  jussisse  Poemata  sua  comburi;  sed  jam  nonnulla 
sparsim  edita  in  hominum  manibus  erant.  Itaque  amico 
cuidam  negotium  commisit ,  ut  eorum  delectum  faceret 
ad  eam  rationem  quam  ipse  huic  praescripsit.  Mortuus 
est  Kinschotius  A°.  1650,  et  carmina  illius  demum 
prodierunt  A°.  1685,  curante  Jacobo  Gronovio,  qrii 
carmine  ad  lectorem  praefatus  est ,  ex  quo  apparet  non 
injustam  esse  Broukhusii  reprehensionem  ad  Propert. 
Lib.  III.  IX.  61.  Ea  digesta  sunt  in  libros,  quorum  primus 
Sacra  et  pia,  secundus  Elegias  et  Eclogas,  tertius  Res 
gestas,  quartus  Miscellanea  continet.  Antequam  tran- 
seamus  ad  censuram  carminum  Kinschotianorum ,  non 
alienum  estreferre,  quale  Graevii  de  iis  fuerit  judicium. 
Is  in  Epistola  ad  Petrum  Francium,  a  Fabricio  edita  pag. 
498 :  »Hoc  unum,inqnit,  miror,  inter  praestantiores  Poe- 
»tas  Belgicos  a  te  referri  Scriverium,  qui  sane  durior, 
»et  omitti  Kinschotium,  qui  non  modo  Scriverio ,  sed 
»  multis  aliis  est  praeferendus ,  praesertim  si  aetatem , 
»qua  obiit,respicias."  Conf.  Klefek.  Bibl.  Erud.  Praec. 
pag.  187.  Sed  Francius ,  ipse  egregius  Poeta ,  erat  acutis- 
simus  in  notandis  Poetarum  generibus.  Itaque,  quo 
tempore  hanc  ad  Graevium  scripsit  epistolam,  aut  Kin- 
schotii  carmina  non  legerat,  aut  illorum  in  mentem  ipsi 
non  veniebat.  Postea  certe  Kinschotium  et  legit,  et  va- 
riis  observationibus  illustravit,  quod  exemplum  ad  P. 
Burmannum  pervenit,  quem  vide  ad  Lotich.  pag.  146. 
In  libro  primo  legimus  carmen  Kinschotii  iii  obitum  pa- 
rentis,  monumentum  juvenis,  qui  cum  insigni  pietate 
excellentem  Poesios  Latiuae  facultatem  conjungit.  Ex 
itinere  rediens  et  nihil  tale  suspicans .  patrem  morti 
vicinum  reperit ,  pag.  14 — 15. 

Ut  licuit  farij  suspiria  pectore  ab  imo 
Longa  trahens:  sic  me,  genitor  carissime,  dixi 
Excipis?  haec  discedenti  promissa  dedisti? 
Ecqua  mei  tibi  cura  super?  men',  optime  rerum, 
Novisti?  mens  an  pariter  cum  voce  recessit? 
Affectus  da  signa  tui.    Nihil  llle  moratur, 
Viribus  enixus  totis  educere  voceiu, 
Quae  tamen  ut  summis  excepta  est  denique  labris, 
Iraperfecta  fuit,  tenuique  in  murmure  tandem 
Desiit.  Accedo  propius,  carique  parentis 
Excipiens  fugientem  animam,  super  oscula  figo. 
Hle  velut  potuit  mox  reddidit  oscula  nato, 
Inde  manum  junxi,  junctam  premit  arctius  ille. 

Principem  Arausiacum,  infantem  mortuum,  conventu 
majorum  suorum  solatur,  pag.  20: 

Stat  patria  moriens  pro  libertate  Wilhelmus , 
Opprobrium  populis,  Maure  cruente!  tuisj 

Mauriciusque  ingens  ferratum  indutus  amictum, 
Qualem  in  Pleumosiis  horruit  hostis  agris. 

Qualis    luctus   deberetur   Manibus  Henrici  Nassavii, 
Frisiam  docet ,  pag.  21 : 

Nec  tamen  imbelli  deplores  funera  quaestu , 

Adspergi  lacrvmis  nobilis  urna  negat. 
Errat  adhuc,  et  multa  tui  Ducis  umbra  vagatur, 

Martia  gens ,  vestram  flagitat  illa  manum. 
Placet  Nassavios  hostilis  Iberia  Manes, 

Officii  certe  summa  sit  illa  tui. 

Similiter  N.  Heins.  Carm.  pag.  63,  Manes  Trompianos 
sanguine  Britanno  esse  placandos  judicabat: 

Si  fletu  tamen  urna  sinit  se  tanlarigari, 

Nobiliora  cruor  justa  Britannus  erunt. 
Has  ille  inferias  regalibus  obtulit  umbris: 

Has  cineri  lacrymas  exigit  ille  suo. 
Victiraa  quid  cessat?  jugulis  incumbe  nefandis. 

Knsc  parentandum,  patria  moesta,  duci  est. 

23 

Est  autem  Kinschotius  in  oinni  carminum  genere  fa- 
cilis ,  cultus  et  ingenuus ,  praecipue  in  Elegiaco.  Elegiae , 
in  quibus  cum  Heinsio  esse  cupit ,  et  Leidam  obsessam 
liberatamque  celebrat ,  longe  sunt  praeclarissimae.  Ami- 
co  in  Franciam  abeunti  omnia  in  mari  tuta  precatur , 
pag.  45 : 

Neptunus  volucres  agitet  per  coerula  currus, 
Frenaque  laxatis  spumea  solvat  aquis. 

Jn  pelago  ludat  niveis  Galatea  lacertis, 
Saeva  cavo  Triton  mitiget  aere  freta. 

Atque  eadem  quidem  tranquilli  maris  imago  a  veteri- 
bus  est  depicta.  Sed  de  Trompio  quod  addidit,  suavis- 
simum  est  et  Hollando  gloriosum : 

Trompius  infestos  ratibus  procul  arceat  hostes, 
Solus  aget  pavidos  nominis  ille  timor. 

Sunt  etiam  in  Elegiis ,  quae  Propertium  magis  et  Ca- 
tullum  referant.  Martis  satellitium  ita  composuit,  p.  74: 

His  procul  a  terris  alius  Deus  ibat  ad  oras, 

Quem  furor  et  rabies  horrida  consequitur. 
Et  scissam  post  terga  trahens  Discordia  pallam, 

Flagra  manu  circum  ferrea  concutiens. 
Pone  ensem  caede  imbutum  Bellona  rotabat , 

Terribilis  visu,  sanguine  tota  madens. 
At  pater  insignis  galea  et  fulgentibus  armis , 

Hastamque  invictis  ipse  tenens  manibus, 
Quadrijugo  invehitur  per  prata  rubentia  curru , 

Quem  trahit  armenti  gloria  Bistonii , 
Insignes  volucri  cursu  pedibusque  jugales, 

Insignes  sparsis  colla  per  alta  jubis. 
At  sublimis  equos  Pavor  aurigatur  euntes , 

Lora  manu  tergo  ter  quater  incutiens. 

Haec  ipsa  numerorum  gravitate  rei  terrorem  mirifice  au- 
gent.  Notum  est  quantopere  poetae  veteres  heroici,  ab 
Homero  inde,  sibi  in  hoc  argumento  placuerint.  Eos  non 

sine  fructu  consuluit  Kinschotius.  Veterum  loca  quae- 
dam  comparavit  Caesar  Scaliger  de  re  Poetica  ,  Lib.  V. 
pag.  652,  alia  indicavit  Burm.  ad  Val.  Flacc.  II.  Argon. 
204.  Scripsit  etiam  Kinschotius  iter  Toxandricum ,  hoc 
est  Zelandicum,  lectu  sane  jucundum  etjocosum.  Ziri- 
zea  in  Walachriam  transmissuri .  vento  aestuque  adverso 
prehendebantur ,  pag.  113: 

Hic  aliquis  pulla  surgit  de  gente  minister, 

Et  quis  erit  noster,  juvenes,  hic,  inquit,  Jonas? 

Hic  aliquis  lepide  me  judice  subjecisset : 

Quid  dubitas?  vestri  quondam  fuit  ordinis  ille. 

Descriptio  facti  itineris  digna  ingenio  poetico  est  ma« 
teries.  Notum  est  Horatii  iter  Brundusinum  I.  Serm.  V.  Et 
veteres  hoc  argumento  multum  delectabantur.  Suetonius 
in  Vita  Caesaris  Cap.  LVI,  narrat  Caesarem  reliquisse 
carmen ,  quod  inscribebatur  Iter.  Conf.  Berneggerus. 
Camerarius  edidisse  legitur  Elegias  odontoQixdg ,  quas  non 
vidi.  Sed  legi  Iter  Taprunense  Lotichii  Carm.  III.  pag. 
504 ,  alterum  cultissimi  poetae  Joannis  Posthii ,  et  Geor- 
gii  Sabini  Hodoeporicum  I.  El.  II.  Adde  Caspar.  Barlaei 
Tom.  II.  Carm.  pag.  219  et  Hadrian.  Cardinalis  in  Iti- 
nere  Julii  II  Pontificis.  In  quinque  recentioribus  Poe- 
tis,  ab  Oliveto  editis,  est  Iter  Suecicum  Huetii  pag.  73: 
Westphalicum  autem  Joannis  Rotgeri  Torckii  in  septem 
illustrium  virorum  Poematis  ed.  Amst.  apud  Elzevir. 
1670.  pag.  329.  Quem  Torckium  merito  suo  laudat  He- 
genitius  ad  Epist.  Itinerarias  Tollii  pag.  21,  ubi  totum 
hoc  iter  repetiit.  Sed ,  ut  ab  hoc  diverticulo  in  viam  et  ad 
Kinschotium  redeamus ,  is  etiam  in  Epigrammatis  lau- 
des ,  quas  ei  tribuimus ,  egregie  tuetur.  Puella  claudi- 
cans  sententiam  nostram  confirmabit.  Legitur  Epigram- 
ma  pag.  189 : 

23* 

Vultus  eximii  plus  quam  mortalis  imago, 

Nec  vultu  eximio  mentis  imago  minor. 
Sanguine  te  Supernm  cretam,  Meliboea,  fatentur, 

Nec  dubito,  certe  Cypria  mater  erat. 
Nec  tamen  Anchises  genitor,  nec  pulcner  Adonis, 

Nec  qui  terribili  concutit  arraa  manu. 
Esse  suam  ne  quis  te  dicere  possit  adulterj 

Crura  dedit  genitor:  caetera  matris  habes. 

Conf.  porro  Paquot.  Tom.  IY.  Mem.  pag.  276.  Kin- 
schotii  cum  laude  meminit  vir  doctus  in  Actis  Erudit. 
Lips.  A°.  1686,  pag.  587.  Sed  ipsa  carmina  non  ad  ju- 
dicium  revocat ,  satis  habens  eum  appellasse  poetam 
felicissimae  venae.  Nonnulla  de  eo  leguntur  in  Syllog. 
Epist.  Burm.  T.  III.  pag.  719  et  885,  in  quibus  hoc  le- 
pidum  Franci  cujusdam,  qui  pro  Kinschotio  Quinxo- 
tium  salutabat.  Quem  supra  memoravi  Hadrianum  Car- 
dinalem,  eum  multi  impriidentes  eundem  habuerunt, 
atque  Hadrianum  Florentii  F.  Pontificem  Maximum. 
Hoeufftius  in  Parnaso  etiam  deceptus  fuit  per  Icones 
Boissardi,  atque  hic  suum  ipse  errorem  vir  egregius 
corrigit,  meliora,  ut  mihi  scribit,  edoctus  ex  Analectis 
Burmanni  de  Hadriano  VI. 


JULIANUS  WAUDRAEUS 

HANNO-MONTENSIS. 
M.  1650. 

Rector  Scholae  Houdanae,  et  Canonicus  S.  Germani, 
edid it  Loimotheatrum ,  Elegiam  nempe  et  Epigrammata 

nOnnulla  de  peste  quadam  a°.  1618;  Epigrammatum 
lib.  III,  Elegiarum  totidem,  1638,  aliaque  a  Paquoto, 
Tom.  Y.  Mem.  pag.  14memorata.  Sweertius  Waudraeum 
pro  amicitia,  quae  ipsi  cum  eo  intercedebat ,  magnis 
laudibus  extollit.  Sed  Paquotus  1.  1.  alia  sentit ,  non  ne- 
gans  quidem  bona  esse  nonnulla  in  Waudraeo ,  sed  nec 
facilitatem,  nec  elegantiam,  nec  decorum  satis  eum  ob- 
servasse.  Quem  Sweertius  venustate  Martiali  parem  fa- 
cit,  hoc  Epigramma  scribere  potuit: 

AD    POPULUM    MONTENSEM. 

Frigidus  est,  calidus,  siccus,  nunc  liumidus  aer. 

Dant  varias  semper  noxque  diesque  vices! 
Cernitis  haec  animis  laetantibus  omnia,  cives, 

Vos  neque  mutati  temporis  aura  movet. 
Quod  sic  vivatis,  Montenses!  carpere  nolo. 

Romanos  pariter  vivere  Roma  docet. 

Frigidum  appellat  Paquotus.   Mibi  idem  videtur. 


JOANNES  PHOCYLIDES 

HOLWERDENSIS. 
N.  1618.     M.  1650. 


Medicinae  doctor  et  Logices  professor  in  Academia 
Franequerana ,  scripsit  Carmen,  praemissum  historiae 
rexum  sub  Pbilippo  II.  in  Frisia  gestarum,  literis  con- 
signatae  a  P.  Winsemio  A°.  1646. 

MICHAEL  HOYERUS 

HESDEVENSIS. 
N.  1593.    M.  1650. 


Yalerius  Andreas  et  Phil.  Elssius,  quos  secutus  est 
Paquotus  Mem.  Tom.  I.  pag.  157,  scriptis  reliquerunt 
Hoyerum,  ordinis  Augustini,  in  diversis  collegiis  do~ 
cuisse  Poesin  et  Rhetoricam ,  fuisseque  conspicuum  ele- 
ganti  literarum  scientia,  magno  animi  candore  et  summa 
vitae  integritate.  Yaria  edita  ab  eo  sunt  Poemata,  ut, 
Flammulae  amoris  S.  P.  Augustini  versibus  et  iconi- 
bus  ornatae,  Antv.  1629.  Theatrum  Castitatis,  sive 
Susanna  et  Gamma ,  Tragoediae ,  aliaque  Poemata  Tor- 
naci  1631 ,  et  plura  a  Paquoto  L  1.  relata,  quorum  nihil 
mihi  videre  contigit. 


TltEOHORUS  YAN  KRACHTWYK 


Floruit  a,  1650. 


Hic  artium  liberalium  magister ,  Amisfurtensis  ut  vi- 
detur,  edidit  Carminamiscellanea  e  Sacris  Literis,  Amst. 
1650.  Insigniores  veteris  et  paucas  Novi  Testamenti  his- 
torias  et  sententias  percurrit ,  easque  in  metrum  heroi- 
cum  cogit ,  fidelior  interpres ,  quam  cultior  poeta.  Pag.  4, 
Oeus  haec  ad  serpentem,  quo  auctore  Adamus  et  Eva 
vetitum  cibum  comederant: 

propter  scelus  hoc  labeinque  nefandani 
Tu  reliquas  inter  pecudes,  animantia  terrae 
Omnia  contemtus,  devotus  babebere  diris; 
Pro  pedibus  tibi  pectus  erit,  vitamque  per  omnem 
Repes  et  terram  comedesj  ego  tristia  bella 
Nec  non  perpetuas  lites,  et  proelia  dura 
Inter  femineum  sexum,  teque,  invide,  ponam. 
Sed  tamen  insignis  mulier,  formosa  virago , 
Teque  tuumque  caput  pedibus  calcabit,  et  ictu 
Prosternet  valido,  forti  te  robore  vincet. 

Addamus  alterum  in  Magos,  Christum  adorantes, 
pag.  276 : 

Eoi  signis  reges  coelestibus  acti, 
Praecipiti  visunt  gressu  cunabula  Christi , 
Inflexoque  genu  puerum  reverenter  adorant, 
Et  pretiosa  novo  depromunt  munera  regi  j 
Thura  Deo,  mvnbamque  bomini,  de  cortice  natam 
Assyrio,  Regique  ferunt  selectius  aurum. 

Eadem  igitur  argumenta  fere  tractat  Krachtwykius  y 
quae  Hugo,  Hoschius,  Becanus,  alii:  sed  tanto  ab  iis  re- 
linquitur  intervallo,  quantum  est  inter  coelum  et  terram. 


JOANNES  SMETIUS  A  KETTENIS 

AQUISGRANENSIS. 
N.  1590.     M.  1651. 


Hunc  Neomagenses  sua  civitate  donarunt,  inque  ea 
urbe  vitam  omnem  degit.  Erat  autem  et  Professor  Philo- 
sophiae  et  Ecclesiastes  reformatus.  Nobilitabatur  praeci- 
pue  egregio  nummorum  antiquorum  thesauro,   quem 


360  D£   POeTIS   LATIJNIS 

quotidie  non  minore  diligentia  augebat ,  quam  cuivis  ha= 
rum  delitiarum  amanti  amice  ostendebat ,  et  docte  expli- 
cabat.  Itaque  domus  iilius  quotidie  a  peregrinis  tereba- 
tur ,  et  dominus  urbi  erat  ornamento.  Eminebat  cogni- 
tione  et  studio  rerum  patriae  suae  antiquarum ,  quas  a 
prima  origine  felicissime  repetebat ,  et ,  si  ex  una ,  quam 
vidi,  Elegia  judicare  mihi  liceat,  poeta  erat  suavissimus. 
Legitur  ea  ante  Cliviam  Juliam  librum  Tesschenmacheri 
Arnh.  A°.  1638 ,  et  inde  repetita  a  Paquoto,  Mem.  pag. 
223.  Alloquitur  Fredericum  Gulielmum  Marchionem 
Brandenburgensem : 

Magne  juventutis  princeps ,  cui  destinat  uni , 

Post  patrem,  fasces  Clivia  laeta  suos, 
llla  armis  opibusque  potens,  atque  ubere  gleba 

Dives,  et  omnigeno  flore  superba  virumj 
Unam  quam  Rhenus  pleno  pater  irrigat  alveo  r 

Non  alibi  placidus,  non  tumidusve  magis; 
Hoc  tantum  infelix  regio ,  primordia  gentis 

Historiae  ignoret  quod  rudis  ipsa  suae: 
Quodque  diu  trepidet,  turbantibus  undique  bellis^ 

Dum  mars  vicino  fervidus  orbe  furit. 
Te  duce  nunc  alius  rerum  promittitur  ordo , 

Et  novus  historiae,  te  duce,  surgit  honos. 
Quae  praelustre  tuum  jam  praefert  pagina  nomen, 

Non  dubias  infert  in  loca  coeca  faces, 
Non  vetus  hic  canitur  vulgati  fabula  cycni, 

Quam  nimium  simplex  plebs  celebravit  avem. 
Altius  et  prima  currunt  ab  origine  Fasti , 

Et  discit  cunas  patria  terra  suas. 
Hic  Celtam  Cimbrumque  vides  celebremque  Sicambrum, 

Gugernumque  senem,  qui  tua  rura  colit. 
Quaque  arat  hic  aut  bella  movet  Germana  juventus, 

Romulidumve  manus,  utraque  ripa  tua  est. 
Quaeque  olim  hostili  certabant  utraque  ferro, 

Nunc  socias  tendunt  ad  tua  jussa  manus. 
Nil  interrupta  serie,  longo  ordine  rerum, 

In  proavis  dominos  hic,  Frederice,  legis, 

Quaeque  illi  praeclara  toga,  praeclara  sagoque, 

Seu  gessere  domi,  sive  decora  foris. 
Et  quae  multa  prius  tenebris  damnata  jacebant, 

Nunc  priscum  repetunt  liic  renovata  decus. 
Mox  optata  diu  patriae,  Pax  optima  rerum, 

Te  duce  quando  redit,  bis  Fredericus  eris. 

Paquotus  1.  1.  hanc  Elegiam  merito  vocat  optimam. 
Idem  porro  loca  quaedam  indicat,  ubi  alia  nonnulla 
Smetii  Carmina  reperiuntur.  De  Smetio  operae  pretium 
est  legere,  quae  Cl.  N.  C.  Kist  scripsit  in  Archiv.  Histor. 
Eccles.  T.  IV.  pag.  119  sq. 


THEODORUS  VERHOEVEN 

AMISFURTANUS. 
N.  1611. 


Fuit  aliquamdiu  rector  Scholae  Gravianae.  Scripsit 
Ret  Amisfurtanas,  editas  ab  Ant.  Mathaeo  A°.  1693 ,  in 
quihus  Elegia  legitur  de  patriae  desiderio,  quam  auctor 
decennio  non  viderat.  Ea  satis  placuit  Paquoto,  Tom. 
XIII.  Mem.  pag.  292.  Exstat  ejusdem  carmen  dedicatum 
Cornelio  Tollio  edenti  historias  J.  Cinnami  A°.  1652. 

Incljte  vir,  priscis  ingens  decus  addita  Gelris 

Nuper,  et  Aonii  lux  memoranda  chori : 
Hactenus  in  tacitis  latuit  penetralibus  aevi 

Cinnamus,   haud  populo  cognitus  ante  suo. 
Quera  nisi  fccisses  hominum  volitare  per  ora, 

Ex  animis  poterat  tollere  longa  dies. 
lirgo  tibi  ut  \itam  et  mansuros  debeat  annos, 

Hunc  tua  charta  vetat  non  moritura  mori. 

Scilicet  hanc  Iaudem  scriptis  patriaeque  sibique 

Ingenium  potuit  conciliare  tutim. 
Nunc  sapiens  Danaus  viget,  aeternumque  vigebit, 

Et  Latio  et  populis  cognitus  ipse  suis. 
Sed  proprie  tuus  est,  quem  LetLes  eripis  undis, 

Artis  et  ingenii  rarus  honore  liber. 
Qui  posthac,  Momo  licet  indignante,  superstes 

Semper  erit  gratae  posteritatis  amor. 
Quin  tibi,  dum  vitam  post  tot  modo  saecula  reddis, 

Morte  vel  in  media,  ne  moriare,  dabit. 

Tkielae  th.  verhoeven. 

a.   d.  X  Junii  clo.  locil. 

Adde  alterum  ejusdem  Carmen,  quo  Musas  juveniles 
Roberti  Keuchenii  laudavit. 


BALDUINUS  CABILLAVIUS 

IPRENSIS. 
N.  1568.    M.  1652. 

Cabillavius  erat  socius  Jesu,  variae  doctrinae,  qui  in 
irequenti  hominum  usu  et  magna  vitae  civilis  elegantia, 
suae  tamen  religionis  praescripta  sancte  servabat.  Hoc 
enim  velle  suspicor  Robertum  Sweertium,  in  Athenis 
Francisci  fratris  scribentem.  »Nullam  scientiam  inta- 
»  ctam  reliquit ,  variarum  rerum  ac  curiosarum  amator 
» incomparabilis ,  quibus  omnibus,  quod  mirere,  pieta- 
»tem  maximam  adjunxit."  Cf.  Paquot.  Tom.  VI.  Mem. 
pag.  226  sqq.  Scripsit  Epigrammata  selecta^  edita 
Antv.  1621,  et  conjuncta  cum  Bauhusii  et  Malapertii 
Epigr.  et  Poem.  ibidem  A°.  1634;  Maydalenam ,  Antv. 

1625;  Lemmata  historica,  a  Sweertiomemorata;  et  Epi- 
stolas  heroum  et  heroidum  Morhofio  Tom.  I.  Polyh.  p. 
1096  laudatas,  quas  non  vidi.  Idem  Morhof.  p.  1061,  ait 
Cabillavii  Epigrammata  sibi  prae  Bidermanno  et  Bauhu- 
sio  placere.  Pleraque  ejus  Epigrammata  sunt  moralia , 
hinc  minus  apta  salibus  istis  ,  qui  mordendo  delectant. 
Tale  est  hoc  de  cucumere,  pag.  103: 

Errabunda  trano  vestigia  more  cfcelydri, 

Anguis  egon',  crispo  qui  pede  radit  humum? 

Sum  cucumis,  mediis  serpens  innoxius  herbis, 
Quem  si  saepe  voras,  noxius  anguis  ero. 

Haec  et  similia  Epigrammata  ad  meum  quidem  pala- 
tum  non  faciunt.  Non  omni  acumine  caret  illud,  p.  130: 

FUCUS    CAPILLI. 

Finge ,  refinge  comas ,  non  falles  comptule  Parcam ; 

Vulpe  omni  vulpes  vafrius  illa  sapit. 
Te  vetulae  prodent  rugae,  capitisque  pruinae. 

Vive  senex  juvenem,  mors  tibi  nubet  anus. 

Sed  Parcam  vulpe  callidiorum  dicere  est  triviale,  et 
mortis  matrimonium  cum  sene  vix  intelligo.  Quanto 
gravius  et  verius  virgines  ante  matrimonium  moriturae , 
apud  Graecos  Tragicos  ,  Sophoclem  et  Euripidem ,  que- 
runtur,  se  nupturas  Orco!  Vin'  scire,  quomodo  Poeta 
Romanus  idem  quod  Cabillavius  dixerit? 

Mentiris  juvenem  tinctis,  Lentine,  capillis: 
Tam  subito  corvus,  qui  modo  cycnus  eras. 

Non  omues  fallis.  Scit  te  Proserpina  canum: 
Personam  capiti  detranet  illa  tuo. 

Atque  hunc  Martialis  jocum,  III  Epigr.  43,  sine  du- 
bio  imitatus  est  Cabillavius ,  sed  infelici  successu.  Tan- 
tum  enim  utriusque  carminis  est  discrimen,  ut  hoc  pue- 
ri ,  illud  viri  esse  videatur.  De  simili  fraude  aliter  lusit 
Cabillavius,  p.  130: 

STIBIUM. 

Nil  hic  specto  tuunK  de  pjxide  totus  et  udo 
De  stibio  mendax  totus  imago  viri  es. 

Si  caputinfidum,  quis  fida  hic  pectora  speret?. 
Mens  stat  ficta  dolis,  ut  gena  picta  rosis. 

Et  hoc  brevius  potuisset  absolvi,  ut  in  dicto,  quod 
Arcbidamo  tribuitur  apud  Stobaeum  XII.  pag.  140 ,  de 
sene  legato,  quem  senectutis  pudebat,  et  qui  ideo  co- 
mam  tinxerat :  Ti  &<xv  ovwg  vytig  unot ,  6g  ov  \novov  htX 
rij  ipv%fj  to  ipevdog ,  dXXu  xai  inl  rfj  necpdXfj  TZiQiyzon. 

Magdalenam  Cabillavius  quatuor  libris  cecinit,  primo 
peccatricem,  secundo  poenitentem,  tertio  amantem, 
quarto  exsulantem.  Lib.  I.  Eleg.  XYI,  Magdalena  mira- 
tur  ignotam  amoris  flammam,  p.  31 : 

Magdaleum  pectus  domina  face  flammat  Jesus, 

Et  rapido  radio  nubila  densa  secat. 
Magdalis  icta  flagrat,  ignotae  nescia  flammae, 

Pascit  inexpertas  in  nova  vota  faces. 
Itque  reditque,  vagisque  deerrat  et  ardet  arenis, 

Nescia  stare  loco,  nescia  stare  gradu. 

In  his  rapido  radio  radit  aures  sono  ingratissimo. 
Lib.  II.  Eleg.  XI.  lacrymis  suis  fucum  eluit : 

Putida  quam  pyxis  vomit  ora  per  uncta  mephitim, 

Et  rea  quod  fictis  illinit  umbra  labris, 
Emacula,  pictumque  gena  raale  olente  venenum 

Terge,  subest  lacrymis  spongia  pura  tuis. 
Flebis,  et  ut  fons  est  oculus,  quem  crimina  tangunt , 

Informi  forma  flere  perenne  tuum  est. 

Lib.  III.  Eleg.  III.  lacrymans  stat  juxta  crucem,  et 

Gratia  at  haec  coeco  ne  decidat  immemor  aevo , 

Diva  cruci  incidit  nobile  pignus,  Amo. 
Si  breve  nomen,  Amo,  sed  non  brevis  ardor  amoris, 

Quisquis  amat  numen,  flammea  saecla  trahit.  , 

Jam  lego  facuudo  victurum  in  cortice  nomen, 
Arbor  ut  haec  crescit,  crescet  alumnus  amor. 

Quoque  magis  viridi  veterascet  adulta  senecta, 
Hoc  mage  amoris  ovans  hic  juvenescet  honos. 

Sed  jam  satis  dedimus  ,  unde  tuto  colligamus  ,  Cabil- 
lavio  nec  superbissimum  fuisse  aurium  judicium,  nec 
sensum  vere  poeticum,  qualem  in  Hermanno  Hugone , 
Torrentio,  aliisque  in  simili  argumento  versatis  suspici- 
mus.  Longe  diversum  estPaquoti  judicium.  Hic  nempe, 
1. 1.  pag.  229 ,  in  omnibus  Cabillavii  carminibus  multum 
salis ,  ingenii ,  acuminis  et  elegantiae  invenit.  Hoc  tan- 
tum  valuit,  ut  mibi  diffidere  coeperim.   Nam 

quis  tam  cernit  acutum 
Quam  aut  aquila,  aut  serpens  Epidaurius? 

Igitur  quaesivi,  sed  re  infecta  a  labore  redii,  nullam 
earum  virtutum  reperiens ,  quas  Paquotus  ubique  con- 
spexit. 


SIDRONIUS  HOSSCHIUS 

MARCKEMIENSIS. 
N.  1596.    M.  1653. 


Ea  hominum  vita ,  quae  tota  in  religione  literarumque 
studio  est  consumpta,  parum,  aut  nihil  habere  solet, 
quod  rerum  novitate  lectores  movere  possit.  Ita  Hos- 
schius,  genere  natus  pastoricio,  quod  lubens  ipse  com- 
memorabat ,  quasi  eo  gloriari  videretur ,  mature  societati 
Jesu  accessit,  cui  non  fuit  dedecori.  Nam  modestia, 
eruditione   et  rigida   vitae    severitate   praeclare   eluxit. 


36ti  DE   POeTIS   LATIMS 

Summam  vero  sibi  laudem  comparavit  ingenii  poetiei 
suavitate,  adeo  ut  Alexander  VII.  Pontifex  maximus 
Hosschium  mortuum  a  Palatinis  suis  domesticis  laudari 
jusserit.  In  his  autem  erant  non  vulgares  poetae,  ut  Au- 
gustinus  Favoritus ,  Natalis  Rondininus ,  alii.  De  morte 
Hosschii,  vigilando  et  animum  intendendo  properata , 
narrat  G.  N.  Heerkensius,  Lib.  II.  de  Val.  Litt.  pag.  120. 
Conf.  porro  PaqUot.  Mem.  Tom.  II.  pag.  70  sqq.  Praeci- 
puam  causam,  cur  tam  cultus  poeta  extiterit,  in  his  ip- 
sius  verbis  quaerendam  esse  judico,  III.  Eleg.  3.  pag.  76: 

Nam  mea  dum  priscis  committo  carmina  scriptis, 

Sive  tuis,  Naso,  sive,  Tibulle,  tuis, 
Et  pudet,  et  nostrae  subeunt  fastidia  vehae, 

Meque  rudem,  quamvis  non  putor  esse,  queror. 

Utilissima  sane  et  omnibus  commendanda  comparatio. 
Dum  enim  semper  aliquid  sibi  deesse  sentiunt , '  illud 
supplere  quotidie  student,  et  optimorum  imitatione, 
optimis  in  dies  fiunt  similiores.  Hosschius  quidem  assi- 
dua  veterum  exercitatione  illud  consecutus  est,  ut  illo- 
rum  facilem,  suavem  et  decoram  simplicitatem  plane  ex- 
presserit.  Scripsit  sex  libros  Elegiarum,  editos  primum 
Antv.  1656,  deinde  1688  Lugd.  et  alibi  saepius,  iterum 
Antv.  1700,  quae  editio  foedis  typographorum  mendis 
est  inquinata.  In  libro  primo  novem  Elegiis  cursum 
vitae  humanae  cum  itinere  maritimo  comparavit.  Si  cui 
in  mentem  aliquando  veniat  idem  tentare ,  is  profecto 
reperiet,  quam  difficile  sit  in  tam  longa  Allegoriae  con- 
tinuatione  res  easdem  non  identidem  repetere.  Sed  hoc 
nimirum  cavit  venae  Hosschianae  fertilitas.  Eadem  rerum 
novarum  varietas  apparet  inElegia  nona,  quae  in  prima. 
Dixerat  aliquando  Callimachus  /tiy-a  fiipliop  peycc  xctxop* 
Sed  mihi  exiguus  Hosschii  libellus  fere  factus  est  fieycc 

xaxov.  Ut  enim  summam  in  legendo  perceperam  volup- 
tatem,  ita  parem  eodem  perlecto  sentiebam  dolorem, 
ideo  quod  jam  perlegeram.  In  Elegia  secunda  docet, 
sicut  pretiosam  navem  non  felicem  cursum ,  ita  divitias 
non  securam  vitam  adferre.  Navis  pretiosae  exemplum 
sumsit  ex  Plut.  in  Vita  Anton.  Cap.  XXIV ,  qui  de  Cleo- 
patra  ita  narrat :  navigabat  regina  iv  noQ&pico  xqvootiqv- 
(avco,  tcov  p£v  igicov  dkovQ/cov  ixnamTaGpivcov,  rrjg  d*6iQeoiag 
aQ/VQCcTg  nconaig  dvacptQopivijg  nQog  avXov  apct  GxjQiy^t  xcti  m- 
<&uQaig  ow7jQ^oo(A,ivov»  Avttj  d£  'autvautq  [a,£v  vno  oxiddt  %qv- 
bond£cpi  Kmoo^TjiiivTj  yQacpwcog,  coontQ  '  AyQobiT?].  natdeg  di 
tdig  yQayixotg  "'Eqcogiv  eixaGpivot  naQ*  ixdTtQov  i^coTeg  iQQi- 
ntQov.  opoicog  d£  xai  fteQanatvideg  ai  7taXhgevfovoat ,  JVtjqtjl- 
8cov  eypvoai  xal  XaQfiTCOv  goXdg^  ai  (A.£v  nQog  oia|t*>,  ai  d£ 
noog  xdXoig  r]Gav.  'Odpal  d£  ^av^agal  Tag  b%&ag  dno  #v- 
litandTcov  noXKcov  xaTa/oy.  Luculenta  et  Plutarcho  digna 
narratio.  Videamus ,  quomodo  ea  inservierit  Sidronio : 

Littoribus  solvens  patriis  regina  Canopi, 

Miranti  luxUm  gurgite,  vela  dedit. 
Aurea  puppis  erat,  formaeque  in  puppe  deorum, 

Monstraque  delubris,  Nile!  recepta  tuis. 
Bubastisque  Epaphusque,  et  Anubis  et  Inachis  Jo 

Et  quae  praeterea  numina  Memphis  habet. 
Aurea  fulgebant  summo  carchesia  malo, 

Fulgebant  nitidis  illita  transtra  notis. 
Caerula  inaurati  verrebant  aequora  remi , 

E  cedro  tabulae,  clavus  eburnus  erat. 
Unda  repercusso  radiabat  concolor  auro, 

Et,  qualis  Danaen  fallere  posset,  erat. 
Mollia  purpurei  nectebant  vela  rudentes, 

E  media  fuerant  vela  petita  Tvro. 
Tpsa  videbatur  velorum  purpura  fluctus 

Tingere,  purpureas  findere  puppis  aquas. 
In  medio  thalamus:  thalamo  regina  jacebat, 

Visa  sibi  aequoreas  inter  habenda  Deas. 

Errabant  pueri,  quales  pinguntur  Amores, 

Reginam  circum  purpureumque  torum. 
Pars  arcum  pharetramque  gerit,  pars  aurea  vibrat 

Spicula :  pars  Dominae  spargit  in  ora  rosas. 
Quid  memorem  ut  cultae  Nympharum  more  puellae 

Nautarum  subeant  arte  manuque  vices? 
Ut  feriant  illae  ductis  ad  pectora  remis 

Aequora,  propulsam  dirigat  illa  ratem? 
Haec  faciles  captat  ventos ,  tractatque  rudentes , 

Et  modo  dat  Zephyris  et  modo  vela  notis. 
Illa  sedet,  citharamque  tenet,  remisque  canendo 

Imperat,  et  pulsas  carmine  mulcet  aquas. 
Pars  philyra  flores  et  serta  fragrantia  nectit: 

Illa  coronandis  puppibus ,  illa  Deis. 
Pars  tibi  votivas  pingunt,   Neptune,  tabellas 

Quas  tibi  pro  salva  munera  puppe  ferant. 

Felicem  ingenii  ubertatem!  quod,  agro  fertili  simile, 
accepta  semina  tanto  cum  foenore  reddit.  Locum  Plu- 
tarchi  etiam  elegantissime  expressit  Catsius  nostras ,  cu- 
jus  carmina  in  omnium  manibus  sunt.  Adde  Shakespea- 
rium  in  Antonio  et  Cleopatra,  act.  II.  sc.  II. 

The  barge  she  sat  sin,  like  a  burnish'd  throne, 

Burnt  on  the  water:  the  poop  was  beaten  goldj 

Purple  the  sails,  and  so  perfamM,  that 

The  winds  were  love-sick  with  them:  the  oars  were  silver, 

Which  to  the  tune  of  flutes  kept  stroke,  and  made 

The  water,  which  they  beat,  to  follow  faster, 

As  amorous  of  their  strokes.  For  her  own  person , 

It  beggar'd  all  description:  she  did  lic 

In  her  pavilion  (cloth  of  gold,  of  tissue). 

Cer-picturing  that  venus,  where  we  see 

The  fancy  out-work  nature:  on  each  side  her, 

Stood  pretty-dimpled  boys,  like  simling  Cupids, 

With  divers-colour'd  fans,  whose  wind  did  seem 

To  glow  the  delicate  cheeks  which  they  did  cool , 

And  what  they  undid,  did. 

Her  gentlewomen ,  like  theNereides, 

So  manv  mermaids,  tended  heri'the  eyes/ 

And  made  tlieir  bends  adorning:  at  the  lielm 
A  seeming  mermaid  steers;  the  silken  tackles 
Swell  with  the  touches  of  those  flower-soft  hands, 
That  rarely  frame  the  office ;  from  the  barge 
A  strange  invisible  perfume  hits  the  sense 
Of  th'adjacent  wharfs.  The  city  cast 
Her  people  out  upon  her:  and  Antony. 
Enthron'd  i'the  markel-place,  did  sit  alone, 
Whistling  to  the  air;  which,  but  for  vacancy, 
Had  gone  to  gaze  on  Cleopatra  too, 
And  made  a  gap  in  nature : 

Idem  fecit  Hosschius  in  Elegia  V  de  Rustico  Romano, 
artis  magicae  ab  invidis  vicinis  accusato,  quod  in  agris 
illius  semper  segetes  melius  crescebant,  et  pecus  gran- 
dius  uber  habebat ,  sequens  in  eo  Plinium  N.  H.  XVIII. 
cap.  6.  Sed  in  imagine  Cleopatrae  major  ornandi  aderat 
copia  quam  in  Rustici.  Quae  a  Plutarcho  habeat,  ex  lo- 
corum  comparatione  patebit.  Vellem  Plutarchum  in  eo 
etiam  esset  secutus,  ut  Cleopatram  potius  cum  Venere 
comparasset,  quam  dixisset,  eam  sibi  Deam  aequoream 
videri.  Talis  Dea  fere  vilior  est  ad  tantum  splendorem  et 
pompam;  imago  autem  Veneris  suavissima,  in  primis  si 
de  dpccdvopivr}  cogites.  Caeterum  valde  laudavit  hanc 
Sidronii  Elegiam  Burm.  ad  Prop.  IV.  Eleg.  4.  vs.  17. 
Triplex  fere  imitandi  ratio  est ;  pertinet  enim  ad  senten- 
tias ,  ad  verba  et  ad  sonum.  In  omni  autem  genere  emi- 
net  Hosschius.  Accidit  illi  non  semel  ut  integros  veterum 
versus ,  aut  parum  mutatos  ?  faciat  suos.  Sed  hoc  semper 
vitare  summae  est  memoriae.  Nec  plagii  suspicio  in  eum 
cadere  potest.  Lib.  II.  Eleg.  16,  multa  ingenuae  imita- 
tionis  exempla  continet ,  et  Eleg.  III.  de  Christo  patiente  , 
pag.  134  sqq. ,  ne  de  aliis  dicam.  Sarbievius,  Lyricorum 
recentiorumprinceps,  a  nemine  melius  laudatus  est  quam 
ab  HosschioIII.  Eleg.  9.  Qnae  gravitas  et  ardor  orationis ! 

Me  certe  tua  Musa  sui  dulcedine  cantus 

Abripit ,  et  memorem  non  sinit  esse  mei. 
Saepe  fui,  seu  vaticinans,  aliena  locutus, 

Et  fuit  abrepii  carraen  in  ore  tuum. 
Saepe  locuturus  diuturna  silentia  feci, 

Aut  rupit  medios  lingua  retenta  sonos. 
Mens  abit  et  subito  tacitum  mirantur  amici. 

Me  rapiunt  numeri,  cycne  canore,  tui. 
Sive  jubes  in  Threicium  capere  arma  tyrannum; 

Paene  minax  digitis  sumitur  hasta  meis. 
Sive  super  nubes  sublimis  et  aethera  tendis, 

Ipse  levi  videor  nube  repente  vebi. 

Haec   Elegia  summopere  placuit  Borrichio  de  Poetis, 
p.  143  5  et  Paquoto,  Mem.  Tom.  II.  pag.  73. 

Quod  de  varietate,  qua  vitae  humanae  cursum  con- 
scripsit,  diximus,  idem  dictum  esto  de  Christo  patiente 
et  lacrymis  S.  Petri.  Tres  Elegiae,  Commilitoncs  aman- 
tes  appellatae ,  tam  tristi  cruam  vero  amoris  indicio  di- 
gnae  sunt.  Scripsit  eas  rogante  Leopoldo  Gulielmo,  Ar- 
chiduce  Austriae,  cujus  pueros  cubicularios  biennium 
docuit.  Joannes  scilicet  Laurentius ,  miles  Hispanus  ,  in 
oppugnatione  Capellae  ceciderat.  Franciscus  de  Solis, 
Laurentii  amicus,  aegre  a  suis  retentus,  ne  in  certam 
mortem  irrueret,  ut  amici  corpus  ex  mediis  hostibus 
extraheret,  postero  die  factis  induciis,  in  complexu  trun- 
cati  cadaveris  solo  desiderio  expiravit.  Postquam  Fran- 
ciscus  in  corpore  Laurentii  miserrimas  querelas  p.  226: 

Fuderat:  exanimesque  iterum  collapsus  in  artus 

Ingemit ,  et  magno  victus  araore  jacet. 
Credebant  socii  solito  torpere  dolore: 

Adspiciunt  oculos,  oraque:  funus  erat. 
Explorant  digitis  artus:  invaserat  artus 

Frigus,  et  in  toto  corpore  pallor  erat. 
Fracti  oculi,  languet  cervix,  humeroque  recumbit, 

Nec  vox  nec  tacito  spiritus  ore  venit. 

Haec  pag.  231 ,  divina  simt: 

Gum  turaulum  nuper  vellent  inscribere  vates, 

Principium  multis  carminis  illud  erat: 
Haec  tegit  urna  duos.  Amor,  u>um  scribite,  dixit: 

Non  possunt,  quos  sic  junximus,  esse  duo. 

Divina  sunt  de  Amore  circa  sepulcrum  Laurentii  et 
Francisci  vagante ,  pag.  23 1 : 

Ille  sibi  caros  cineres  Manesque  reviset 

Saepius,  et  tumulo  florea  serta  dabit. 
Cinnamaque  et  costum,  nardique  fragTantis  anstas, 

Quasque  Cilix  messes ,  quasque  Sabaeus  habet. 
Hic  vestros  referens  ignes,  vobisque  sibique 

Plaudet ,  et  inferias  et  stata  sacra  feret. 
Non  alio  magis  illesuas  pendere  pbaretras, 

Non  alio  cupiet  spicula  parva  loco. 
Saepe  aderunt  ambae  placidis  e  sedibus  umbrae, 

Et  jungent  caras  ante  sepulera  manus. 

Caeterum  mors  amicorum  istorum  narratur  in  Anna- 
libus  Belgicis,  pag.  436:  Conf.  porro  Baillet.  T.  IX. 
p.  189,  et  Menag.  Anti-BailL  T.  VII.  p.  1  et  196. 


MARCUS  ZUERIUS  BOXHORNIUS 

BERGIZ03IANUS. 
N.  1612.     M.  1653. 


Iluic  accidit,  quod  multis,  quos  parentum  vel  cogna- 
torum  religio  magis  quam  sua  ipsorum  voluntas  ad  studia 
Sacrnrum  Literarum  destinavit.  Captus  enim  suavitatc 
doctae  et  venustae  antiquitatis ,   huic  se   totam  dedit, 

tanto  usus  in  legendo  scribendoque  ardore ,  eaque  inde 
fama  commendatus ,  ut  anno  aetatis  vigesimo  Leidae  Pro- 
fessor  extraordinarius  eloquentiae  crearetur,  eidemque 
muneri  deinde  ordinario  praeficeretur ,  cujus  adeo  digni- 
tatem  librorum  editorum  cum  varietate,  tum  ingenio 
sustinuit.  In  re  poetica  quid  sequendum  esset,  melius 
intellexit  quam  secutus  est.  Scripsit  enim  in  epistola  ad 
Vincentium  Fabricium ,  pag.  25 :  »  Est  in  versibus  tuis , 
»  praeter  alia  multa ,  quae ,  ut  hoc  saeculo  rarissima ,  ita 
»in  te  quam  maxime  laudanda,  inafFectata  quaedam 
»  puritas  dictionis ,  quam  tantopere  in  antiquitate  exos- 
»  culamur ,  in  nostri  aevi  scriptoribus ,  paucis  admodum 
» exceptis ,  quaerimus  hactenus ,  et  invenire  non  vale- 
»  mus.  Asiaticum  tumorem  pene  omnes  induere ,  et  cas- 
»  titas  sermonis  contemtui  esse  coepit."  Nequeid  mirum 
in  Boxhornio  fuit,  si  quidem  verum  est,  quod  narrat 
Jacobus  Baselius  in  vita,  poeticam  nempe  ab  eo  inter 
TTccQtQya  fuisse  rejectam.  Yel  sic  tamen  eidem  Baselio 
excelluisse  videtur ,  mihi  autem  non  videtur.  Nam  sae- 
pius  quaesito  acumine  et  argutiis  insidias  auribus  struit, 
animum  non  delectat.  Ita  in  nuptiis  Matthaei  et  Ponta- 
nae  pag.  3 ,  de  incendio  Harderviceno  eum  aliquid  dixisse 
putes ,  quod  tamen  ,  si  ad  sanam  mentem  exigas ,  ridicu- 
lum  est : 

Urbi  nuper  ferale  minati 
Excidium  Croates.    Pastorum  moenia  flammis 
Tradiderat  votis  Cuculus.  Di  tale  peractum 
Non  voluere  nefas :  aliisque  incendia  flammis 
Pensarimt  Superi.  Produxit  coelitus  ignes 
Et  Venus  et  Veneris  natus ,  quis  protinus  ardet 
Jam  non  una  domus. 

Ejusdem  generis  est  lusus  in  aggerem  Scaldiae,   vi 
aquarum  admodum  concussum  et  fascibus  instauratum 

pag.  25  :  »  Terra  tibi ,  Scaldi ,  fasces  defert ,  si  terrae 
»nolis  parcere,  at  parce  fascibus  tuis."  Et  hoc  de  Ula- 
dislao,  rege  Poloniae,  nihil  est  nisi  inanis  verborum 
strepitus ,  pag.  59 : 

Uladislaus,  lento  jam  funere  raptus, 

Hoc  hominis ,  magni  caetera  regis  habet. 

Nihil  ergo,  una  morte  excepta,  cura  caeteris  homini- 
bus  habuit  commune.  Nec  accuratissimus  fuit  Boxhor- 
nius  in  metro,  pag.  60:  Inclyta  quae  bello,  quae  pace 
es  inclyta  Lauro.  Et  pag.  180 :  Emere  illud  est  rempu- 
hlicam  et  vendere.  Sed  mediocribus  etiam  bona  Epi- 
grammata  immixta  sunt.  Tale  est  pag.  22,  in  aedium 
stragem,  capta  a  principe  Frederico  Henrico  Breda: 

Multa  quidem  magnas  inflixit  macliina  clades, 

Et  cladem  fecit  macliina  nulla  parem, 
Non  tamen  hoc  odii  est,  aut  implacabilis  irae, 

Hanc  procul  a  magno  credimus  esse  duce. 
Parcere  non  potuit  vobis,  ne  parceret  hosti, 

Parcere  tunc  vobis,  parcere  nolle  fuit. 

Epigrammata  sequuntur  Characteres ,  et  tria  Enig- 
mata.  Characteres  sunt  Fortunae,  Causarum  patroni, 
et  Amoris.  Fortunae  est  omnium  longissimus,  in  quo 
Druidum,  ut  ait,  proverbium  »Inservire  fortunae  usque 
»ad  finem  necesse  est"  aliquot  jamborum  centuriis  va- 
rie  explicavit.  Sed  in  omnibus  jamborum  centuriis  non 
tanta  \is  est,  quanta  in  unica  Dvuidum  sententia,  quae 
tamen  ipsa  nihil  novi  aut  inusitati  habet,  ut  Druidum 
etiam  sermone  scribi  debuerit,  teste  Boxhornio: 
Gweini  ffaud  bid  frawd  ys  dir. 

Pauca  ex  charactere  Amoris  subjungere  lubet,  unde 
tuto  colJigi  potest,  quis  in  Jambico  genere  fuerit  Box- 
hornius.  Pag.  148.  Cupidinem  ita  alloquitur : 

Cupido  grati  distributor  ingrati 
Ingrata  gratis  miscet,  et  tamen  grata. 
Et  gratiora  grata  reddit  ingratis, 
Ingratiisque  mille  gratias  mille, 
Dilationes  mille  propter  et  curas, 
Suspiriorum  mille  propter  ambages , 
Per  tela  mille,  mille  per  cicatrices. 

Et  hic  aliquot  etiam  millia  addit.  Boxhornii  Carmen, 
Lacrymae  in  funere  Cunaei,  a  viris  doctis  reprehensum 
est.  Vide  Syllog.  Epist.  Burm.  T.  II.  pag.  584,  T.  III. 
pag.  379.  Ejus  epistolae  et  poemata  etiam  prodierunt 
Lipsiae  a.  1679,  cum  praefatione  Thomasii,  lectu  digna, 
ut  censet  Paquotus  T.  I.  Mem.  p.  442. 


PETRUS  COBBAERTUS 

NINOVENSIS. 
N.  1589.    M.  1654. 

Doctrinam  Theologicam  prae  caeteris  coluit ,  eamque 
variis  in  locis  explicavit.  Erat  autem  ordinis  Praemon- 
strantium.  Poeta  elaboravit  in  genere  Rhythmico.  Pa- 
quotus  Tom.  IX.  Mem.  p.94,  pauca  dedit  ex  Rhythmica 
Consideratione  altitudinis  divinae  super  salute  generis 
humanisqci»  A°.  J647: 

Quotquot  non  praedestinantur, 
Nec  in  coelum  ordinantur 

Dei  providentia , 
Sunt  omnino  destituti 
Omnimedio,   saluti 

Perquam  necessario. 

Digna  metro  Latinitas ! 

lOAiNNES  PIGNEWARTIUS 

NAMURCENSIS. 
N.  1590.    H.  1655. 


Ordinis  Cisterciensis ,  vixit  in  coenobio  Boneffensi ,  cui 
aliquando  etiam  fuit  praepositus.  Keliquit  Librum  Epi- 
grammatum,  A°.  1624,  in  quo  verborum  lusui  nimis 
indulsit,  ut  judicat  Paquotus  Tom.  XI.  Mem.  pag.  140, 
Catonem  Bernandinum^  Anagrammata ,  Aenigmata, 
alia.  Yide  Paquotum,  qui  ex  Aenigmatis  hoc  proposuit 
pag.  141: 

Exossis,  pedibus  cassus,  non  horreo  spinis: 
Proque  oculis  implent  cornua  bina  vicem: 

Exsanguis,  quaqua  incedo,  tractu  illino  mucum: 
Letifer  est  mihi  sal  hostis,  et  exitium. 


OTTO   ZYLIUS 

ULTRAJECTINUS. 
N.  1588.    H.  1656. 


Jesuita,  Ruremondae,  Gandavi,  aliisque  in  locis  lite- 
ras  Latinas  et  artem  Rhetoricam  docuit.  Graecas  etiam 
intellexit,  quod  apparet  ex  vita  quorundam  Sanctorum, 
quam  Latine  vertit.  Scripsit  Carmen  de  Ca?neraco  ob- 
tidione  liberato  A°.  1G50,  magnae  pulchritudinis,  ut  ait 
Paquotus  T.  XI.  Mem.  pag.  182.  Cui,  initium  carminis 
eilanti ,  cst  cur  tuto  (idem  habeamus : 

Nata  Deo,  Divumque  Soror,  mundique  labantis 
Praesidium,  Pax  alma,  redi,  terrasque  revise 
Sidereo  insignis  vultu ,  qualemque  videre 
Austriadae  Belgaeque  velint.    Tibi  destinat  aras, 
Invisamque  diu  terris  Leopoldus  Olivam 
Aurea  dum  posito  promittit  saecula  bello. 
Sat  furiis  armisque  datum;  jam  tela  Gradivus 
Ultima,  et  attritos  indignis  caedibus  enses 
Consumsit.    Jamque  ipsa  suas  Bellona  bipennes 
Excutere,  et  placido  visa  est  mitescere  vultu. 


JOANNES  HEMELARIUS 

HAGENSIS. 
N.  1580.    M.  1655. 


Canonicus  Antverpiensis  ,  doctrina  et  modestia  in  pri- 
mis  clarus,  scripsit  varia  carmina,  nondum  in  unum 
fasciculum  collecta.  J.  F.  Gronovius  in  Orat.  Funebri 
Jacobi  Golii ,  appellat  Hemelarium  in  veterum  literarum 
tractatione  cumprimis  exercitatum,  etpoetamdisertum. 
Exstant  illius  Paraeneticon  Angeli  Custodis  ad  Hugo- 
nem  Grotium,  super  ejus  Carcere^  Antv.  1621,  versibus 
Jambicis,  et  alia.  Paquotus,  Tom.  XVII.  pag.  181,  dedit 
Parodiam  Horatianam  in  laudem  Ordinis  Ben.  Mariae  de 
monte  Carmelo,  quae  quam  inepta  sit,  ex  paucis  ap- 
pareat : 

Beatus  ille  qui  procul  negotiis, 

Ut  sancta  Carmeli  cohors, 
Poli  vireta  spiritu  exercet  suo, 

Solutus  omni  criraine: 

"\ec  excitatiir  classico  cupidinum, 

Nec  horiet  alta  culmina: 
Mundumque  vitat,  et  superba  civium 

Mundo  dicata  limina. 
Ergo  aut  adulta  spiritus  propagine 

Vocis  maritat  canticum , 
Aut  in  reducta  sede  Poenitentium 

Restaurat  invias  vias. 
Pravasque  verbi  falce  curas  amputans 

Feliciores  inserit. 


ADRIANUS  DE  BOULOGNE 

TORNACENSIS. 
N.  1590.    M.  1655. 

Hic ,  Jesuita  et  rector  coilegii  Bethunensis ,  in  quo  li- 
leras  humaniores  docebat ,  Philippoque  Comiti  Mansfel- 
dio  a  confessionibus ,  edidit  Epigrammatum  Lib.  III.  Tor- 
nac.  1642,  in  quibus  Paquotus,  Tom.  I.  Mem.  pag.  318, 
parum  invenit  quod  elegantia  et  acumine  commende- 
tur,  multa  autem  inepta.  Testimonio  huic  rei  adtulit 
exempla  quaedam : 

IN    PONTIUM    PILATUM. 

Se  lavat,  et  mundum  se  jactat  Pontius  esse, 
Lavit  aqua  palmas ,  sordidus  ergo  fuit. 

LN  DAEMONA   CHRISTI    IMPUGNATOREM. 

Christum  longa  fames  cruciat,  venit  liospes  ab  orco 

Durus,  et  in  vilcs  dat  tria  saxa  cibos. 
Talia  Tartareac  si  praebent  fercula  mensac, 

Prandia  quis  tali  vellct  liabere  loco. 

V>n  opus  est  ut  reliqua  addamus.    Satifi  cnim  liac* 
Paqnotl  judicium  affirmant. 

DANIEL  HEINSIUS 

GANDENSIS. 
N.  1580.    M.  1655. 


Qui  curam  Academiae  Leidensis  a  prima  ejus  origine 
gesserunt,  probe  intellexisse  videntur,  quanti  ad  utili- 
tatem  et  suae  et  futurae  aetatis  interesset ,  ut  egregios  in 
quovis  doctrinarum  genere  praeceptores  constituerent. 
Horum  enim  auctoritas  et  praecepta  latius  patent  nec  una 
cum  ipsis  moriuntur.  Serunt  arbores  alteri  saeculo ,  eas 
arbores  alii  deinde  atque  alii  colunt ,  earumque  fructus 
sibi  invicem  per  manus  tradunt.  Itaque  illi  nullum  non 
laborem  atque  operam  dederunt,  ut  Josephum  Scalige- 
rum  e  Francia  Leidam  elicerent.  Quae  res  Hollandis  in 
magni  beneficii  loco  semper  esse  debuit.  Scaliger  enim 
et  gravitate  et  elegantia  doctrinae  adeo  eminebat ,  ut  om- 
nes  in  toto  terrarum  orbe,  qui  utramcfue  laudem  afFe- 
ctarent ,  longo  post  se  intervallo  relinqueret.  Ipse  a  Julio 
Caesare,  patre  suo,  formatus,  naturamque  nactus  fau- 
tricem ,  non  solum  eximius  erat  poeta ,  verum  etiam  qui 
optime  de  re  poetica  praeciperet,  et,  si  in  adolescente 
aetherei  ignis  scintillam  conspiceret ,  lumen  suum  statim 
ad  illum  applicaret.  »Domum  ejus  terebant,  ait  P.  Fran- 
»cius  Orat.  p.  121,  Baudii,  Scriverii,  Grotii,  et  dile- 
>>ctus  illi  prae  caeteris,  praetextatus  pene  etiamnum, 
»  Daniel  Iieinsius.  Hujus  ille  ingenium  juvenis  formare, 
»componere,  fingere,  et  ad  magna  quaevis  et  praeclara 
»incendere."  Quam  gratus  erga  Scaligerum  pro  tanto 
beneficio  fuerit  Heinsius,  ostendit  in  praeclara  amoris 
sjgnificalione ,  qua  Manes  illius  honoravit ,  et  in  primis 

in  eo  carmine,  quod  Threnum  inscripsit,  in  quo  nume- 
rorum  modulationem  ita  ad  tristitiam  et  moerorem  ac- 
commodavit ,  ut  in  summa  quamvis  arte  artificium  non 
perspiciatur ,  atque  illud  naturale  videatur  habuisse. 
Idem  de  Manibus  Dousicis  dixerim,  in  quibus  flebile 
illud  ac  dissolutum  sive  Graecum  consuetudinis  Catul- 
lianae  feliciter  adhibuit ,  quod  et  a  Scaligero  et  assidua 
Graecorum  lectione  illum  assecutum  esse  arbitror.  Au- 
dite,  quibus  ille  verbis  Dousae  desiderium  explicet, 
pag.   105 : 

Qualis  primaeva  florens  aetate  puella, 

Cypridis  haud  ullis  saucia  vulneribus, 
Sollicitae  priraos  genitrici  devovet  annos, 

Castaque  dilecto  conditur  in  thalamo : 
Tum  quoties  somnus  victos  expugnat  ocellos, 

Languida  materno  labitur  in  gremio; 
Intendensque  suos  consueta  in  colla  lacertos, 

Deficit  et  dulci  victa  sopore  jacet. 
At  matrem  subito  Parcae  nimium  crudeles 

Abreptam  tenebris  mvoluere  suis. 
Illa  manet  servatque  orbum  deserta  cubile, 

Et  necdum  matrem  credit  abesse  suam. 
Sed  modo  moesta  jacet,  modo  per  thalamum  nequidquam 

Candida  protendens  bracliia  deficitur. 
Optato  prius  amplexu  nec  colla  genasque 

Sentit,  sed  solas  corporis  exuvias. 
Has  premit  infelix,  lias  toto  corpore  tangens 

Anxia  mens,  tristes  solvitur  in  lacrymas. 
Donec  sollicitam  lento  sopor  interventu 

Paulatim  dubiis  fallit  imaginibus 
Turbantem  somnos  et  adhuc  in  matre  jacentem , 
'     Dum  croceo  rursus  Lucifer  exit  equo. 
Sic  nos,  Dousa!  tui  pcrcussos  vulnere  fati 

Attonitus  toto  pectore  jactat  araor. 
Cunctaque  turbantes  gemitu,  pater,  ac  languentes 

Scparat  a  doctis  mors  tua  virginibus. 

Et  alias  saepe  mihi  in  menlem  venit,  nequc  hoc  Joco 

observare  alienum  existimo,  Neerlandos  Poetas  illud  ple- 
rumque  numerorum  genus  amasse ,  quo  Catullus ,  Tibul- 
lus  et  Propertius  versus  suos  vestire  et  ornare  solebant. 
Sive  quod  in  iis  numeris  sit  gravitas  quaedam,  quae  cum 
gentis  ingenio  optime  conveniat;  sive  quod  modulatio, 
ad  subjectam  rerum  sententiam  apta  et  accommodata,  et 
jucunda  varietas  animo  auribusque  magis  satisfaciat.  II- 
lud  numerorum  genus  Heinsius  etiam  usurpavit  in  sin- 
gulari  Elegiarum  libro,  quem  Monobiblon  inscripsit, 
Propertium  etiam  in  titulo  imitatus.  Huic  libro  inclusit 
varias  inventiones ,  ut  ipse  ait ,  liberas ,  amoenas ,  Grae- 
cas ,  quae  simplicitate  quadam  transmarina  proprios  sibi 
numeros  mereri  videbantur.  Operae  pretium  est  cognos- 
cere  ex  Burmanni  ad  Propertium  aliosque  Poetas  com- 
mentariis,  quam  eleganter  et  ingenue  Heinsius  multos 
veterum  locos ,  Propertii  in  primis ,  sit  imitatus.  In  cae- 
teris  Elegiarum  libris  propior  est  Ovidio.  Lib.  III.  Eleg.  I. 
urbem  Gandavum  ita  alloquitur : 


Antiquae  turres  dilectaque  tecta  meorum, 

Et  tantum  pnero  cognita  Ganda  mihi, 
Si  meiui  tiia  rura,  parens,  calcare  domosque, 

Et  quae  grata  raeos  tangit  arena  pedes, 
Da  veniam:  procnl  externis  e  finibus  adsum, 

Qua  Batavam  Nereus  aequore  pulsat  humum. 
Artibus  liic  primos  Musisque  irapendimus  annos, 

Innocuusque  tuis  hostibus  hostis  eram. 
Odimus,  infestus  patriae  quia  vivit,  Iberum, 

Odimus:  haec  sceleris  summa  caputque  mei  esl. 
Non  ego  civiles  armavi  in  proelia  dextras, 

Inque  tuos  movi  perfidus  arma  Lares. 
Non  ego  priscorum  rapui  delubra  Deorum , 

Nec  spoliata  meo  crimine  busta  jacent. 
Vivimus  immunes  scelerum,  nisi  tangere  sacra 

Musarum  scelus  cst,  istaque  castra  sequi. 

Tu  quoque  magna  parens  crevisti  carmine  nostro, 

Et  memini  nomen  saepe  vocare  tuum. 
Hostibus  in  mediis  tibi  sacra  peregimus  olim : 

Hoc  mihi  libertas  illa  Batava  dedit. 

Haec  ne  ex  melioribus  a  me  esse  excerpta  aliquis  su- 
spicetur,  illi  dico,  reliqua  Heinsiana  his  non  esse  minora. 
Nam  quoties  veteres  imitatur,  certamen  potius  atque 
aemulationem  circa  easdem  sententias  instituit.  Quae 
Tibullus,  II.  5.  vs.  35,  de  pristina  morum  simplicitate, 
Heinsius  de  amoribus  aurei  saeculi  canit,  pag.  227.  In 
eadem  Elegia  fabulam  de  Mercurio,  jam  in  cunis  fure, 
suavissime  adumbravit  ex  Lucian.  Dial.  Deor.  II.  ed.  min. 
Hemst.  Atque  hanc  ille  artem  jam  in  juvenilibus  osten- 
dit.  In  his  ipse  Heinsius  nihil  praeter  luxuriem  excusat , 
quae  est  virtus  in  proficiente.  Sed  nos  hanc  etiam  luxu- 
riem  amamus,  et  magnam  borJs  poetis  habemus  gratiam, 
qui  carmina  aetatis  parum  confirmatae  ediderunt.  Hinc 
enim  judicii  et  iDgenii  cursum  suis  quasi  vestigiis  notare 
possumus,  et,  ut  Maximus  Tyrius  corporis  pulchritudi- 
nem  nMoi'a?jg  doeirjg  cipdog  appellat ,  ita  ex  prima  segetis 
luxurie,  si  bene  depascatur,  fructus  uberrimos  expe- 
ctamus.  Neque  Heinsius  Scaligerum  in  eadem  exspecta- 
tione  fefellit.  Multa  igiturin  juvenilibus  sunt  dulcissimae 
suavitatis,  ut  pag.  518:  Heinsiades  parvulus 

Ah!  quoties  Rossae  teneras  procurret  in  ulnas, 
Laetaque  conspecto  pignore  mater  erit. 

Scilicet  et  nimium  puero  gaudebit  in  uno, 
Esse  suos  oculos  dum  videt  esse  meos. 

Frequens  apud  poetas  querela  est  de  avaritia  puella- 
rum.  Cf.  Propcrt.  II.  Eleg.  13.  et  Ovid.  II.  Art.  Am. 
275  sqcj.  Heinsius  Eleg.  W.  pag.  554,  omnia  nove  et 
egregie  ita  tractavit : 

Aurea  nunc  demum  meruit  Cytherea  vocari: 

In  Batavis  sedem  nunc  habet  illa  suam. 
Jupiter  e  nobis  aliquam  si  quaerat  amicam, 

Quod  fuit  in  capta  virgine ,  fiet  opes. 
Non  mare,  non  coelum,  non  tertia  regna  juvabunt, 

Nec  satis  in  dotem  fulmen  et  orbis  erunt. 
Sunt  Danaae  centum  postquam  penetravimus  Indum, 

Et  sua,  quod  nollet,  munera  misit  Iber. 
Ah!  melius  quondam,  cum  navita  pauper  et  insons, 

Nil  veritus  duras  funibus  esse  manus, 
Ibat  in  amplexum  dominae  quo  fata  vocabant, 

Humidus  et  plenus  rore  fluentis  aquae. 

ls  demum  fabularum  usus  est  plane  egregius ,  et  pul- 
clierrima  morum  sui  temporis  imago.  Caeterum  Heinsius 
eminuit ,  ad  quodcunque  carminis  genus  se  contulerit. 
Hipponacte  illius  vix  acrius  aut  elegantius  ipsum  carmi- 
nis  inventorem  cecinisse  credo.  Pag.  130,  famelico  cui- 
dam  eruditorum  obtrectatori  ita  consulit : 

Jam  fusus  et  subactus  et  triumphatus, 
Famae  superstes  nominique,  non  cessas 
Diri  furoris.    Si  quid  o!  pecus  sentis 
Brutum ,  suillum ;  si  quid  ingeni  restat 
In  mole  tanta,  nec  pudore  decocto 
Defecit  in  te  masculae  vigor  mentis, 
Laudisque  cura,  necte  faucibus  nodum. 
Quod  si  triente  destitutus  aut  nummo, 
Auferre  restem  creditoribus  poscis, 
Et  triste  naulum  portitoris  inferni, 
Vel  foenerato ,  vel  mea  fide  sumas , 
Soluta  res  est. 

Variae  sunt  editiones  Poematum  Heinsianorum.  Novi 
in  lucem  prodiisse  annis  1603 — 1606  5  1610;  1621  (cui 
accessere  praeclarissimi  libri  de  contemtu  mortis)  1640, 
curatam  a  Nicolao  filio ,  qui  Tragoediam  Herodem  infan- 
ticidam  addidit ,  laudatam  illam  a  multis  et  a  Th.  Gatake- 
kero  Oper,  pag.  14.    Atque  omnes  istae  editiones  sunt 

formae  duodecimae.  Sed  A°.  1617,  ipse  Haniel  jam  sex- 
tam  in  8vo  edid.it  ?  et  plures  etiam  in  medio  intercesse- 
runt,  quas  non  vidi.  In  postremis  Heinsius  alia  mutavit, 
alia  addidit,  alia  omisit.  Omisit  quae  juvenis  in  Jesuitas 
scripserat ,  notante  Cunaeo  Epist.  pag.  48 ;  mutavit  quae 
meliora  ipsi  videbantur.  Haec  inter  se  comparare  futuro 
poetae  utilissimum  est.    Sed  de  Heinsio  ejusque  scriptis 
plurimi  egerunt ,  quos  enumerat  Klefek.  in  Bibl.  Erud. 
Praec.  pag.  156 — 157.    Nam  et  Heinsius  fuit  ingenii  et 
doctrinae  praecocis ,  et  fructus  utriusqne  maturos  edere 
non  nisi  morte  cessavit.  Literarum  et  omnis  Philosophiae 
tyrocinia  posuit  in  Zelandia,  easdemque  Leidae  deinde 
excoluit,  ubi  Scaligero  et  Jano  Bousae  majori  in  dies 
carior  fiebat.    De  Scaligero  supra  diximus.    Dousa,  ut 
scribit   Thysius   in    Oratione   Funebri   Heinsiana,    cum 
Lugdunum  veniret ,  plurimum  adolescentem  visere  sole- 
bat,  saepe  etiam  Nordovicum  abducebat,  ut  illic  literis 
humanioribus  simul  diem  frangerent,  otiumcpiehonestum 
ponerent.    Horum  auctoritate  accidit,  ut  annum  agens 
fere  decimum  et  nonum,  primum  Latinos ,  mox  Graecos 
scriptores  publice  explicaverit,  ac  deinde  historiam  et 
artem  politicam  profiteretur ,  tandem  post  Janum  Dou- 
sam  minorem,  et  Paulum  Merulam  Bibliothecae  praefi- 
ceretur.    Anno  1621,  pace  Hollandos  inter  et  Venetos 
facta,  scripsit  ea  de  re  gratulationem ,  in  quam  acriter 
invehitur  Cunaeus  Ep.  pag.  183.    Venetis  quidem  adeo 
placuit,  ut  Heinsium  Ordini  equestri  H.  Marci  adscri- 
pserint.    Alia  de  Heinsio  invenias  in  Sylloge  Epist.  ed. 
Burmanni,  et  in  Opusc.  Octavii  Ferrarii  T.  I.  p.  155» 

HENRICUS  NEUHUSIUS 

LEOVARDIENSIS. 
N.  1616. 


Edo  Neuhusius  Rector  Scholae  Leovardiensis  filios 
suos  ad  excolendam  artem  poeticam  probe  excitasse  vi- 
detur.  Nam  et  Henricus  et  Reinerus  carmina  faciebant. 
Henricus,  Pensionarius  Worcumensis,  edidit  Poemata 
extemporanea ,  A°.  1656,  tanto  amicorum  favore,  ut 
Tobias  Gutberlethus ,  divino  quasi  furore  tactus,  ex~ 
clamaret : 

Neuhusius,  dignum  caelo  cedroque  Poeta 
Ex  (quod  mirerls !)  tempore  fundit  Epos. 

Cura  vale,  vale  lima,  vale  cunctatio.  Laurum 
Ingenii  prompti  vivida  vena  meret. 

Gutberlethus  etiam  hoc  Epigramma  stans  pede  in  uno 
videtur  effudisse.  Sed  mihi  non  persuadet ,  qrii  curam , 
limam  et  cunctationem,  negligentiae ,  squalori  et  prope- 
rantiae  longe  praeferam ,  et  cum  viro  quopiam  erudito 
faciam ,  qui  interrogatus  quid  avioG%tdi<og  Latine  signi- 
ficaret,  jocans  respondisse  fertur:  »Subito  et  male." 
Ut  Graecis  olim  ix  Jibg  do%r}  erat,  ita  Neuhusio  ab  illa 
omnium  praeclainssima  precatione,  quam  Christus  disci- 
pulis  suis  praescripsit : 

O  Pater!  in  coelis  qui  es  noster.  Sanctificetur 
Nomen,  et  adveniat  regnum;  fiatque  voluntas 
In  terris  tua,  ut  in  coelo.  Da  quotidiano 
Nobis  pane  frui.  Condona  debita  nostra, 
Ut  condonamus  debentibus  omnia  nobis. 
Absit  ut  inducas  nos  in  tentamina :  sed  da 
Cassibus  ex  Satanae  nos  libera  colla  feramus. 

Nsm  tibi  stat  regnum,  suprema  potentia,  summa 
GJoria,  saecloium  super  omnia  saecula.  Faxis. 

Miseret  me  divini  exeuipli  tam  inepta  imitatione  in- 
tjuinati.  Cultum  Nympharum  Worcumensium  ita  de- 
scribit,  pag.  1 1 : 

Obviat  atratis  cappis,  vittaque  rubente, 
Et  matrum  antiquo  cultu  quas  Frisia  fovit. 

Cappae  capitis  integumentum  esse  videntur,  <juale 
depictum  videas  in  Emmii  historia  Frisiae.  Capa  usur- 
pabatur  seriore  tempore  pro  lacerna;  vide  Gronov.  in 
Epist.  Burm.  SylL  III.  42.  et  Glossaria  Cangii  et  alia.  His 
ego  si  unum  lepidi  cerebri  carmen  adjunxero,  satis, 
credo,  Frisium  poetam  cognitum  habebimus.  Legitur 
illud ,  pag.  265  : 

AD  DUO  LUMINA  ALCMARIANAE  ECCLESIAE  PASTORES. 

Vinckius  et  Kyvit,  volucrum  suavissima  proles, 

Seu  placeant  cantu  sive  sapore  suo. 
Vinckius  et  Kyvit,  primaria  lumina  templi, 

Seu  doceant  Christi  dogmata,  sive  probent. 


ISAACUS  VAN  DER  MEY 

DELPHENSIS. 
N.  1603.    M.  1656. 


Socius  Jesuitarum,  sacerque  orator,  scripsit  Idyllium 
de  Morte  et  Apotheosi  Casparis  Kinschoti,  Lugd.  Bat. 
1650;  et  Musam  Paraeneticam ,  adjuventutem  Belgi- 
cam,  1648.  Paquotus,  Tom.  II.  Mem.  pag.  305,  dicit  car- 

mina  esse  sonorae  facilitatis  et  bene  Latina ,  sed  aucto- 
rem  fabulas  justo  saepius  ad  partes  vocare,  et  antiquos 
poetas  interdum  servili  modo  imitari. 


JOANNES  DE  LA  SALLE 

FURNENSIS. 
M.  1685. 


Sacerdos  Thieldoncensis  ,  scripsit  Confutationem  Jo- 
annae  Papissae ,  una  cum  celeberrimis  D.  Mariae  lau- 
dibus,  juribus  et  praeconiis ,  deque  Dei  circa  viatores 
concursu ,  et  Militantis  Ecclesiae  statu  ;  item  Merito- 
rum,Purgatorii  et  Traditionum  Catholica  ^poiogia, 
Lov.  1633.  Farrago  libelli,  quam  inscriptio  minatur, 
mire  conturbata  est,  necversus  ferendi.  Yide  Paquotum 
Tom.  XVIII.  Mem.  pag.  184.    De  Luthero  haec  effutit: 

Gantharus  assiduo  Luthero  creber  in  usu 
Exstitit,  et  sapido  mensa  referta  mero. 

Vinea  Saxonica  pernox  habitabat  in  offa, 
Magna  saburrato  flumina  ventre  dabat. 

Hinc  mare  tam  vastum  diffusa  urina  creavit, 
tJt  bona  purgantes  stinxerit  unda  rogos. 

JACOBUS  WALLIUS 

BRUGENSIS. 
N.  1599.    M.  1680. 

Zeuxis,  narrante  Plutarcho,  nonnullis  eum  tarditatis 
in  pingendo  accusantibus ,  sapientissime  respondit :  6{io- 
Xoyw  iv  itoXkui  xqoihd  yoayeiv,  i/tcci  yaq  eig  itolvv»  Hanc  ille 
tarditatem  operum  praestantia  comperisabat.  Non  alia 
poetarum  est  ratio.  Qui  summam  in  scribendo  curam 
diligentiamque  cum  eadem  judicii  et  emendationis  seve- 
ritate  conjungunt,  lento  quidem  gradu  procedunt,  sed. 
stabilem  sibi  comparant  gloriam ,  quae  ipso  temporum 
cursu  crescit.  Aliorum  fama,  qua  celeritate  partaest, 
eadem  perit.  Multos  poetas  in  libello  nostro  reperient 
lectores ,  de  quibus  ne  fando  qnidem  audiverunt :  causa 
est  in  promtu.  Qui  negligentia  sua  et  festinatione  tam 
parum  curabant ,  quid  de  se  sentiret  posteritas ,  eos  pos- 
teritas  curare  nonpotuit.  Jacobus  autemWallius,  Wallio- 
que  similes  vi  vunt,semperque  vivent  grata  omnium  memo- 
ria,  qui  in  literarum  numanitate  non  plane  sunt  hospites. 

De  vita  Wallii  parum  mihi  constat.  Fuit  socius  ordi- 
nis  Jesuitici,  sacerdos  Brugensis,  et  publice  in  Gym- 
nasio  Jesuitico  docuit.  Patrem  habuit  Petrum  van  de 
Walle ,  Tenedii  dominum ,  qui  procul  ab  ambitu  et  curis 
in  Molebecano  suo  sibi  et  secum  vivebat.  Carus  erat 
summae  dignitatis  et  doctrinae  hominibus.  Familiariter 
inprimis  utebatur  Sidronio  Hosschio,  et  alter  alterius 
carmina  libere  recognoscebat.  Absens  absentem  coluit 
P.  Francius,  in  cujus  Poematibus  Elegia  et  Hendeca- 
syllabum  leguntur  ad  Wallium,  p.  163 — 161 ,  381  sqq. 

Scripsit  novem  libros  Poematum,  saepius  editos ,  genere 
lieroico,  elegiaco  et  lyrico,  tanta  industria  limatos  et  ar- 
tificio  non  affectato  elaboratos ,  ut  unus  in  paucis  proxi- 
me  ad  Virgilium ,  Ovidium  et  Horatium  accesserit.  Wal- 
lius  non  exigua  dedicationum  praefationumque  multitu- 
dine  libros  carminum  suorum  distinxit.  Eas  neminem 
legisse  poenitebit,  cum  propter  egregiam  orationis  elo- 
quentiam ,  tum  praecepta  rem  poeticam  illustrantia. 
Jam  vero  nihil  magis  ad  laudem  Wallii  possum  adferre , 
quani  liaec  eum  praecepta  suo  ipsius  exemplo  optime 
confirmasse.  Merito  igitur  Broukhusius  ad  Propert.  I. 
II.  32.  eum  appellat  omnihus  poeticae  artis  laudibus 
florentissimumi  et  ad  Tibullum  I.  El.  I.  74.  omnium 
Jesuitarum  longe  cultissimum.  Broukhusio  adde  Bur- 
mannos  ad  Propertium ,  Lotichium  et  AntholOgiam  La- 
tinam ,  et  Neocorum  in  Tom.  III.  Bibl.  Nov.  Libr.  p.  635. 
Heroica  Wallii  qualia  sint,  cognoscite  ex  Lib.  II.  pag. 
84  sqq. ,  ad  Lessium ,  de  posthumo  illius  opere,  quo  de 
quinquaginta  Dei  nominibus  egerat.  Equidem  Latine 
nihil  unquam  legere  memini ,  quo  divini  numinis  maje- 
stas  tanta  majestate  laudata  sit,  pag.  87: 

O  opifex  rerura ,  o  mundi  vitalis  origo , 
Tot  maria  ambitas  fluctu  pulsantia  terras, 
Aeternique  amnes,  et  stagna  imraensa  lacusque, 
Quid  sunt,  si  fas  e  rebus  coraponere  nostris 
Tecum  aliquid,  nisi  gutta  levis,  quae  mane  recenti, 
Cum  rubet  et  terras  veniens  irrorat  Eous, 
Defluit?  illa  udo  trepidans  in  gramine  splendet, 
Par  nitido  argento,  puraeque  simillima  gemmae: 
Mox  sol  exonens  racliis  absumit  et  igni 
Paulatim  fugientem,  aut  spirans  dissipat  Eurus. 
Vos  quoqne,  vos,  magni  pars  forraosissima  mundi, 
Alti,  immensi  orbes,  stellis  ardentibus  apti, 
Quamquam  indefesso  labentia  saecula  cursu 

Exigitis,  quamquam  et  menses  variatis,  et  annum, 
Alternasqiie  hiemes,  gTatosque  reducitis  aestus, 
Et  vernos  flores,  et  frugiferos  autumnos: 
At  non  hoc  estis,  tota  quod  mente  requiro. 
Non  tantum  vobis  lucis,  tanrumque  nitoris. 
Ut  lyclmi,  nostraeque  faces,  et  fumea  taedae 
Lumina  sideribus  cedunt,  ut  sidera  soli : 
Sic  illi,  qui  vos  radiis  vestivit  et  auro, 
Ceditis.    E  tanto  scintillae  absistitis  igni. 

Pulchrius  sane  et  gravius  Lessium  laudavit  hoc  loco 
VVallius,  quam  vir  eruditus  in  Act.  Erud.  Lips.  A°.  1683, 
pag.  522.  Pag.  98,  postremum  salutat  amicum  Surc- 
quium,  in  Paraguariam  abeuntem,  ut  incolas  feros  ad 
meliorem  Dei  cultum  et  humanitatem  converteret.  Vix 
sine  horrore  legi  de  hominibus ,  spe  coenae  Cannibalicae 
a  Surcquio  dejectis,  pag.  98 — 99  : 

Adjiciam  ut  victum  indignum  et  semesa  parentum 
Corpora  natorum  mensis  abstraxeris,  atram 
Ingluviem  increpitans,  et  foeda  cruorihus  ora. 
Heu!  qui  jejunis  venit  furor!  aethere  toto 
Bacchantum  auditi  fremjtus.  Non  pessima  tigris 
Saevior  Hjrcanos  saltus  orbata  peragrat, 
Ereptosque  fremit  catulos.  Non  Martius  agnum 
Cura  rapuit  stabulo  lupus,  et  vestigia  pastor 
Kalatu  excitus  celerat,  praedamque  trementem 
Faucibus  avellit  vacuis,  majoribus  ardet 
Suffusus  flamrais  oculos:  furit  iraprobus  ira 
(Urit  enim  delusa  fames)  moestumque  per  a.g;ros 
Exululat,  late  resonat  vox  borrida  luco. 

Quantum  numerorum  artificium!  Hoc  vel  apparet  in 
repetita  saepius  litera  canina.  Cf.  Virg.  I.  Aen.  297  sqq. 
et  Burm.  ad  I.  Aen.  87.  Caeterum  haec  et  similia  Wallii 
aliorumque  carmina  de  studio  Jesuitarum  religioni  pro- 
pagandae,  optime  explicari  possunt  ex  literis  annuis 
Provinciae  Paraguariae,  missis  a  Nic.  Duran.  cd.  Antv. 

1636,  alterisque  a  Jacobo  de  Beroa,  edit.  Insulae,  1642. 
Semel  in  heroicis  a  praeceptis  suis  decessit.  Monuerat 
nempe  lectoremin  praefatione ,  pag.  6,  obliterari  versus 
decem  elegantes,  si  unus  servetur  incultus.  Et  tamen, 
pag.92: 

IntereaPax  respiciat,  ferrumque  recondat, 

Et  patrio  tandem  mArs  e  lare  pulsus  —  Exsulet. 

Nulla  coactus  necessitate  in  subjecta  notula  profitetur 
se  respicere  ad  cognomen  Frederici  de  Marselaer;  quod 
elegantia  Walliana  est  indignum. 

Elegiae  sunt  ubertatis  ,  facilitatis  et  ingenii  vere  Ovi- 
diani.  Lib.  I.  pag.  182,  scribit  summum  pontificem  vil- 
lam  Philomathi  sua  praesentia  honorasse : 

Quis  fuit  ille  dies,  quem  he  gravis  obruat  aetas, 

Aeternis  referent  marmora  caesa  notis, 
Quo  tibi  majestas  sese  Romana  videndam 

Obtulit,  et  limen  contigit  ipsa  tuum? 
^rlic  fuit:  liic  magnus  sedit  Pater:  haec  humus  illo, 

Cui  figunt  reges  oscula,  trita  pede  est. 
Hoc  nemus,  hunc  collem  subiit:  mc  frigus  et  umbram 

Fons  dedit:  liaec  forsan  praebuit  herba  torum. 

Quid  cum  simplicitate  illa  comparandum,  quam  in- 
docti  et  rustici  fastidiunt,  urbani  et  ingenui  sine  ulla 
imitationis  spe  adorant?  Libet  enim  mihi  Walliana  lau- 
dare ,  quibus  verbis  D.  Heins.  de  Constit.  Tragoed.  lau- 
dat  locum  Ovid.  II.  Fast.  vs.  771  sqq.,  de  Lucretia, 
quem  Wallius  imitatus  est.  Confer  S.  Hosschium,  II. 
Eleg.  XVII.  pag.  60 : 

Hic  stetit,  liic  jacuit,  succos  hic  liausit  amaros: 
Sanguinis  haec  gultas  forsan  arena  bibit. 

Hic  tremuit  nudus,  figendaque  brachia  clavis 
Praebuil,  hoc  stabat  crux  veneranda  loco. 

Mortem  Casparis  Roblesii  mira  brevitate   et  efficacia 
describit,  pag.  185 — 186: 

Hei  mihi!  qaalis  erat,  quem,  dum  Farnesius  amnem 

Insidet,  in  mediis  abstulit  ignis  aquis! 
Adnabat  prono  fatalis  machina  cursu, 

Cum  subito  flammas  crebraque  saxa  vomit. 
Fit  fragor:  immugit  coelum:  furitignibus  undaj 

Vix  indignantes  sustinet  agger  aquas. 
Et  simuJ  heroem  plusquam  Vulcania  pestis 

Corripit,  exitiis  involuitque  suis. 

Operae  pretium  est  cum  his  versibus  comparare  Bo- 
chium  Lib.  II.  pag.  751 ,  apud  Grut.  Tom.  I.  Del.  Belg, 
Poetarum : 

Jamque  propinquabat  fatalis  machina  prono 

Flumine,  causa  mei  quae  fuit  exitii. 
Hic  meus  ante  alios  operi  Roblesius  omnes 

Instat,  et  iratae  murmura  spectat  aquae. 
Cum  subito  simile  Aetneis  fornacibus  antrum 

Rumpitur,  eque  cava  fulmina  puppe  vomit. 
Fit  sonitus,  quatiturque  solum,  et  vix  sufficit  agger, 

Qualis  ab  Arctoo  quum  tonat  axe  pater. 
Saxa  volant  crebris  ejecta  simillima  nimbis, 

Ardet  et  exustis  flumen  annelat  aquis. 

Valde  etiam  historici  illorum  temporum  sibi  placue- 
runt  in  describenda  vi ,  qua  pons  Parmensis  ad  Antver- 
piam,  machina  ilJa  incendiaria  disjectus  etdiruptus  est. 
Vide  Stradam  de  Bello  Belg.  Lib.  VI.  ad  annum  1585, 
pag.  386  sqq.  Petri  Hooftii  eloquentiam  et  gravitatem 
summopere  in  eadem  re  mirantur  Hollandi.  Sed  non 
minus  felix  est  Wallius  in  dulci  et  tenero  afFectu.  Filiolo 
fratris  sui  mittebat  olivam  pacis,  pag  210: 

Ouid  fles,  parve  puer?  dormi,  dulcissime,  dormi, 

Pax  venit  en  cunas  ducere  jussa  tuas. 
Ipsaque  Calliope,  nutrix  velut  altera,  carmen  , 

Quod  somnos  possit  conciliare,  canit. 

Utque  tibi  virides  sint  oblectamina  frondes, 

Te  petit  et  cunas  cingit  oliva  tuas. 
Mitte,puer,  crotalum;  ramum  quate;  gratus  et  illis 

Est  strepitus  foliis,  et  color  ipse  placet. 

Quae  virtutes  majorem  in  modum  heroica  et  elegiaca 
Wallii  commendant ,  eaedem  commendant  lyrica.  Idem 
nitor ,  idem  cultus ,  eadem  venustas ,  et ,  si  res  ferat ,  ea- 
dem  subliniitas.  Neminem  latet ,  quanta  sit  cognatio  Poe- 
seos  et  Picturae.  Pingit  alter  verbis ,  alter  coloribus :  hinc 
fit,  ut  animi  nostri  spectandis  summorum  artificum  ta- 
bulis  miro  ardore  inflammentur ,  et  ad  imitationem 
accendantur.  Nulli  ex  recentioribus  sunt  poetae,  qui 
divinos  amores ,  qui  Christi  infantis  et  Mariae  blanditias , 
et  alia  hujus  generis  argumenta,  tanta  suavitate  et  veri- 
tate  cecinerunt ,  cjuanta  Belgae  et  Itali :  neque  mirum. 
Oculi  enim  illorum  et  mentes  quotidie  fere  pascebantur 
adspectu  imaginum  pulcherrimarum ,  in  templis  suspen- 
sarum.  Sic  Wallius  I.  Od.  ad  Kostkam,  amore  divino 
aestuantem ,  scribit,  pag.  293 : 

Urebat  alti  te  domus  aetheris, 
Purisque  coeli  purior  ignibus 
Regina,  te  praesens  amico 
Nomine,  sidereoque  prolis 
Dignata  vultu.  Qui  nitor  aureo 
Infantis  ori,  qui  decor  est  genis! 
Ut  pectus,  et  cervix  eburnis 
Artificum  potiora  signis! 
Ut  ille  stringi  se  cupit:  ut  tua 
Se  pronus  ultro  curvat  ad  oscula , 
Parvisque  coraplexum  lacertis 
Te  tenet,  et  placidos  amanti 
Inspirat  ignes !  non  color  est  tibi 
Non  vultus  unus.  Deficis  et  pio 
Erepta  tormento  repente 

Vita  fugit,  fugiuntque  venae. 


NEDERLAJVDIARUM.  393 

Wallii  lyrica  ad  exemplar  Horatii  scripta  sunt  omnia 
tam  perfecte,  ut,  quod  Plinius  VI.  Epist.  21,  de  Virgi- 
nio  dicit ,  esse  possint  exemplar. 


PETRUS  SCRIVERIUS 

HARLE3IENSIS. 
N.  1576.    H.  1660. 


Petrus  Scriverius  literas  Graecas  Latinasque,  res 
diversarum  gentium  et  suae  in  primis  patriae  antiquas , 
et  poesin  semper  in  delitiis  habuit.  Poesios  amorem 
partim  debebat  Cornelio  Schonaeo,  rectori  scholae  Har- 
lemensis ,  partim  suae  ipsius  naturae  ductui.  Hunc  amo- 
rem  palam  ostendit,  cum  editis  recentiorum  Poetarum 
carminibus  ,  Georgii  nempe  Benedicti  Waterloi,  Jani 
Secundi,  Jani  Douzae,  Scaligeri  et  Baudii,  tum  quae 
ipse  scripsit.  Haec,  antea  nec  numero  multa,  nec  uno 
fasciculo  conjuncta,  conjunxit,  et  plurimis  aucta  edi- 
dit  Westerhovius ,  Trajecti  ad  Rhenum  1734,  vehe- 
menter  indignante  P.  Burmanno  in  Praef.  Emend.  Hen- 
rici  Valesii,  pag.  2.  Et  vero  Philologica  illa,  a  Scriverio 
in  usum  privatum  collecta,  sabitoque  et  temere  ,  ut  fit, 
in  chartas  conjecta,  edi  non  debuerant,  neque  hoc  ipse 
Scriverius  unquam  fecisset.  Sed  Poeticorum  alia  quae- 
dam  est  ratio.  Nam  et  horum  non  pauca  jam  prodierant, 
et  alia  aliis  perquam  sunt  similia.  Paulus  Terhaarius 
Scriveriana  edere  jam  ante  Westerhovium  in  animo  ha- 
bebat.    Vide  Boxhornii  Epist.  pag.  23G — 237.    Ineditos 

antea  Scriverii  Jambos,  Smetio  inscriptos ,  prodidit  G.  C. 
in  de  Betouw,  in  v.  d.  Epistolis  de  castris  veterum ,  sqq. 
Neom.  1758.  Nos  forte  fortuna  duo  ejusdem  nacti  sumus 
carmina  inedita,  quae  hic  apponere  non  alienum  existi- 
mamus.  Imagini  etiam  Francisci  de  Mendoza ,  Admiran- 
tis  Arragonii,  a  D.  Sichemio  sculptae,  haec  subscripsit, 
quae  in  libro  Iconuni  omisit  Westerhovius  : 

Illuxit  miseris  hoc  sidus  amabile  nautis, 

Praesidium  captis ,  captus  et  ipse  fuit. 
Hunc,  Batave,  hunc  solum  paucis  mortalibus  emtum, 

Millia  multa  virum  quo  redimantur,  habes. 

Inedita  sunt  haec  in  Andream  Papium ,  quem  in  Mo- 
sa  flumine  natantem,  aqua  submersum  perisse  tradit 
Sweertius : 

Papius  hic  situs  est,  qui,  dum  sese  abluit  undis, 

Non  exspectatae  mortis  adivit  iter. 
Heufatum!  mergi  non  isto  debuit  amne, 

Aonio  mergi  flumme  dignus  erat. 

Henninius  hoc  etiam  in  indicem  Poetarum  Belgarum 
MS,  retulit  ex  av-coyqaqxa  P*  Scriverii,  ut  dicit.  Istum 
Henninii  indicem  benevolentia  Abrahami  Vriesii  mihi 
legendum  concessit.  Sed  nihil  ex  eo  discere  potui :  nam 
confectus  est  ex  Yalerio  Andrea,  Sweertio,  aliis.  In  albo 
Arnoldi  Buchelii  haec  scripserat  Scriverius  : 

Non  ego  corticibus  committam  carmina  quernis , 

Nec  tanti,  ut  scribam,  mi  liber  ullus  erit. 
Non  folium  malvae  tanti  laudataque  palma, 

Textaque  de  lino  pagina  nulla  placet. 
Non  omenta  bovis  Lucae,  non  tergus  ovillum, 

Pergameas  poterat  quod  decuisse  manus. 
Non  juvat  aeratas  graphio  vexare  tabellas, 

Non  ebur  encaustis  stat  perarare  notis. 
Jam  fragili  fungo  mandare  Poeraata  fungi  est, 

Plumbeus  est  et  cui  plumbea  lamna  placet. 

Denique  membranas  mittam  biblosque  papyri , 

Virgo  nec  e  crassis  charta  petetur  aquis. 
Non  liaec  plebejae  sapiunt  jentacula  pulpae, 

Pagina  sed  Pbilio  quaeritur  apta  Deo. 
Inscribam,  Buchelle,  tuo  mea  carmina  cordi: 
Nobiliore  loco  non  babitavit  amor. 

Lugd.   Batav.  Eid.  Maj.  cioxdcxvi. 
Legendo  et  scribendo. 

Graevius  apud  Klefekerum  Bibl.  Erud.  Praee.  p.  187,. 
miratur  a  P.  Francio  inter  poetas  praestantissimos  referri 
Scriverium,  qui  ipsi  videbatur  esse  durior.  Praecipua 
Scriverii  durities  in  eo  sita  est ,  quod  in  multis  carmini- 
bus  a  rerum  formularumque  antiquarum  studio  et  do- 
ctrina  sibi  non  satis  temperat.  Hinc  fiebat,  ut  ipsi  colluc- 
tandum  esset  cumbarbaris  nominibus  et  obscuritate  qua- 
dam ,  quae  carminum  nitori  saepius  officiebat.  Exemplo 
esse  potest  Epigramma  in  albo  Buchelii.  Caeterum  Scri- 
verius  ubertate  et  simplicitate  pristinam  Hollandorum 
conditionem  referebat.  Harlemum  v.  c.  pag.  i  1 7,  car- 
men  est  sine  dubio  puleherrimum.  Nuptiae  Heurnii, 
pag.  164,  merito  placuerunt  Josepho  Scaligero,  cujus 
judicium  additum  legimus.  Scriverius  se  totum  sibi  vin- 
dicabat,  nec  publico  munere  fungens,  leyendo  scriben- 
doque  tempus  fallebat.  Atque  haec  erat  illius  sententia, 
qua  nominis  loco  saepe  utebatur ,  ut  etiam  literis  S.  P. 
Fuit  ingenii  venusti ,  lepidi  et  liberalis.  Ab  alio  enim 
ingenio  haec  carmina  proficisci  non  potuerunt.  Pag.  275: 

AD  MERILLAM,  IN  AMORES  VINCENTII  FABRICII. 

Ida  Cupidineis  Dousae  cantata  libellis , 

Obvia  Fabricio  facta,  Merilla,  tuo; 
Protinus  invasit  collum,  lenlumque  tenaxquc 

Basiolnm  impegit.   Quid,  levis  Ida,  facis? 
Dousa  luus  non  est,  non  liic  tuus,  Ida,  pocta, 

Non  cst:  scd  Dousam  crcdidit  Ida  suum. 

Atqueliunc  Fabricium,  Reipublicae  Dantiscaliae  Syn~ 
dicum,  egregium  Poetam,  Danieli  in  primis  Heinsio 
debent  Germani.  Jocus  cum  amoehitate  mordax  elucet 
in  hoc  Scazonte,  pag.  364: 

IN  CASTRATUM  MARTIALEM  AD   EILBILITANOS. 

Dentis  magister,  cuique  jus  Salinarum 
Paret,  per  omneis  notus  orbis  anfractus, 
Urbanitatum  cinnus  atqueauctorum; 
Ille  ille  vester  Martialis,  o  cives 
Bibilitani!  quod  putatis ,  Hispanus 
Non  estpoeta;  factus  est  enim  Gallus. 

Adde  Kynotaphium  Tityri  canis ,  a  Leidensi  praetore 
Bondtio  magnapompa  sepulti,  quem  etiam  ex  Vondelio 
novimus,  pag.  387,  et  in  vulgi  fabulam,  qua  cives  Lei- 
denses  cani  morte  damnato  gulam  laqueo  fregisse  di- 
cuntur : 

Cum  tener  exiguis  dormiret  pusio  cunis , 

Mollia  prostravit  se  super  ora  canis; 
Sicque  datus  letlio ,  qui  somno  traditus  infans , 

In  querulos  matrem  jussit  abire  modos. 
At  dignas  tanto  persolvit  crimine  poenas 

Saeva  canis,  vincto  gutture  fixa  cruci. 
Quos  decet  esse  hominum,  te  Leida  o  praeside,  mores, 

Ouae  cupis  ingenium  mitius  esse  feris. 

Leidenses  alia  ratione  a  convicio  popularium  suorum 

defendit  Dousa,  Poemat.  pag.  55,  docens  Libyas  Ele- 

pbantum ,  Romanos  canes ,  Capitolii  proditores ,  suppli- 

cio  affecisse.    Ne  quis ,  igitur ,  inquit ,  Leidenses  porro 

vocet  canum  suspensores : 

I  nunc,  et  decori  sibi  quod  duxere  Quirites, 
Leidanis  probro  vortere  perge  meis. 

In  libro  Iconum  Scriverius  dedit  multa  egregia.  In 
elfigiem  Rumoldi  Hogerbertii  non  video  quomodo  quis- 
quam  melius  et  elegantius  scribere  possit,  pag.  429: 

Talis  ab  arctoo  redit  Hogerbertius  axe, 
'  Cum  sacra  legati  munia  clarus  obit. 
Talis,  Leida,  tuus,  talis  tuus  Horna,  Senator. 

Talis  pro  patna,  quum  loqueretur,  erat. 
Praesidium  moestis,  legnim  pater,  omniLus  aequus, 

Integrius  quo  vix  Belgica  pectus  habet. 
Pace  tua  liceat  quaesisse  Batavia  mater, 
Nunc  ubi  sunt  tanto  praemia  digna  viro  ? 

Hoc  vero  Grotius  et  Heinsii  libentes  pro  suo  agnosce- 
rent.  Malum  factum ,  quod  Scriverio  negotia  facessivit 
Epigramma :  ita  scilicet  erant  tempora. 


JACOBUS  CATSIUS 

BROUWERSHAVANUS. 
N.  1577.    M.  1660. 


Catsium  sui  mores  et  virtus ,  doctrina  et  laus  in  agen= 
dis  reorum  caussis  ad  summos  in  republica  honores  eve- 
xit.  Postquam  Leidae  et  Aureliani  Jurisprudentiam  di- 
dicerat,  ita  pro  muliere,  Magiae  accusata,  stetit,  ut  ca- 
pitis  poena  liberaretuf.  Idem  fecit  in  adolescente,  qui 
instantem  patri  interfectorem  occidit,  et  vitam  illius, 
cui  vitam  debebat,  servavit.  Neutra  oratio  ad  judices 
habita,  exstat.  Hollandi  magno,  si  fieri  posset,  redime- 
remus ,  quia  tam  pauca  eloquentiae  forensis  exempla  il- 
lorum  temporum  supersunt. 

Erat  in  Zelando  simplex  quaedam  sapientia  et  prudens 
gravitas,  elegantia  temperata  et  condita ,  eamque  ille  ele- 
gantiam  peregrinando  magis  emnxit.  Nam  non  modo  Au- 

reliani  aliquamdiu  vixit,  sed  etiam  Parisiis,  et  Oxonii 
et  Cantabrigiae.  Sed  quidquid  peregre  didicerit  aut  mu- 
taverit,  animum  Neerlandum  non  mutavit,  nihil  nisi 
rectum  et  probum  didicit.  Talem  se  Pensionarius  Me- 
dioburgi  et  Dordraci,  legatus  in  Britanniam,  Magnus 
Sigilli  custos  ,  et  in  omnibus  vitae  publicae  privataeque 
rationibus  praestitit.  Talis  etiam  apparet  in  Carminibus 
Hollandis ,  vero  mentis  non  fucatae  speculo.  Amor  Dei 
et  religionis  Christianae,  civium  utilitas ,  candor  et  lepos 
ea  dictasse  videntur ,  eaque  tanta  cum  facilitate  pro- 
fluunt,  ut  ipsa  quasi  in  animis  legentium  inbaereant. 
Sint  Hollandi  poetae ,  quos  magis  admirere ,  quos  magis 
Catsio  ames,  repertus  est  adhuc  nemo.  Itaque  semper 
fuit ,  et  hodie  quoque  est  in  delitiis  omnium  Hollando- 
rum ,  qui ,  secundum  sacros  Christianorum  libros ,  nul- 
lum  librum  magis  venerantur  et  diligunt. 

Atque  idem  ille  vir  in  poesi  Latina  eximie  versatus  est. 
Poetarum  veterum  scripta,  Ovidii  inprimis,  philosopho- 
rum  sententias ,  historicorum  exempla ,  patres  Ecclesia- 
sticos ,  accurate  tehebat.  Hoc  jam  apparet  ex  Carmini- 
-  bus  Hollandis ,  ubi  multa  ingeniosae  imitationis ,  vulgo 
non  observata ,  reperiuntur  vestigia. 

Catsius  Latinas  literas  primum  didicit  Ziericaeae  a 
Diderico  Kempio,  qui  postea  Rector  fiiit  Gymnasii  Amis- 
furlani.  Kempius  Poesin  neque  amabat  neque  intellige- 
bat.  Catsius  ad  eam  natura  ferebatur.  Opportune  in 
eandem  domum  et  scholam  veniebat  juvenis  quidam 
Brabantinus.  Hic  commilitonem  Zelandum  artis  funda- 
menta  docuit.  Carmina  Catsii  Latina  leguntur  dispersa 
inter  Emblemata  Hollanda.  Emblemata  sequuntur  Mo- 
nita  amoris  virginei,  sive  officium  puellarum  in  castis 
amoribus,  emblemate   expressum,   cum  praefatione  et 

commentariolo  J.  Lydii :  denique  Patriarcha  Bigamos , 
sive  Jacobi  cum  Rachaele  et  Lia  conjugium. 

Ratio  et  forma  Catsii  tota  est  Ovidiana.  Eadem  facili- 
tas ,  idem  orationis  flumen ,  eadem  rerum  et  verborum 
luxuries.  Non  video  quid  ei  desit,  quominus  in  genere 
amatorio ,  nam  in  eo  regnat ,  excellens  poeta  dici  possit, 
si  a  lusu  verborum  abstinuisset.  Haud  ita  quidem  fre- 
quens  hoc  facit ,  saepius  tamen ,  quam  decet.  Mihi  vel 
semel  nimium  est.  Fortunam  esse  vitream  et  tunc ,  cum 
splendet,  frangi,  eleganter  et  Latine  docet  ex  imagine 
bovis  pinguissimi,  qui,  antequam  mactatur,  pulchre 
ornatus  circumducitur: 

Sordidus  aut  foeno  nuper  vel  stramine  taurusj 

Cincta  triumpriali  cornua  fronde  gerit; 
Et  lavat  effusum  palearia  cassa  faleraura, 

Et  strepit  argutis  tibia  festa  sonis: 
It  pecus  et  laetis  mugitihus  aethera  complet, 

Nec  stringi  cultros  in  sua  colla  videt. 
Sit  suspecta  tibi  nimio  sors  laeta  favore , 

Ula  fovet  multos ,  ut  magis  inde  premat. 

Et  tanta  est  Catsii  ubertas ,  ut  eandem  imaginem  plerum- 
que  bis  versibus  depingat,  variato  tantum  praecepto 
morali.  Haec  e  ritibus  nuptiarum  plane  sunt  ingenii 
Ovidiani : 

Vir  gravis  in  coena  patri  cum  nuper  adesset, 

Protulit  haec  animo  dicta  notata  meo: 
Persica  cum  florent,  niliil  est  formosius  illis, 

Sordidius  conlra,  florc  cadenle,  nihil. 
Fit  plerumque  silu,  fit  squallida  sordibus  uxor, 

Excoluit  formam  si  qua  puella  nimis. 
Pergit,  et,  ornandi  quae  tanta  licentia?  dixit, 

Quis  furor  cst  totos  se  coluisse  dies? 
Forma  nocet  miseris  nimis  am]>itiosa  pnellis. 

Anxia  dc  cultu  vix  crit  apta  toro. 

Carmina  Catsii  Latina  simul  cum  Hollandis  saepissime 
edita  sunt.  Editioni  interdum  praefuere  homines  Latine 
nescientes,  unde  Latina  multis  erroribus  inquinata  le- 
guntur ,  cpiod  etiam  accidit  in  editione  Amstelodamensi 
a.  1828.  Atque  hoc  meum  de  Catsio  judicium  confirma- 
tur  a  Borrichio,  cjui  pag.  148.  laudat  dulcedinem  cjuan- 
dam  nativam  et  incomparabile  artificium. 


ROBERTUS  KEUCHENIUS 


Floruit  a.  1661. 


Robertus  Keuchenius  avum  habuit  Bobertum,  con- 
sulem  Vesaliensem,  et  archiatrum  Electoris  Branden- 
burgici ,  hominem  eruditum.  Vide  Burman.  Praef.  Poet. 
Latin.  min.  pag.  52.  Ipse  Robertus  in  Gelria  privatis 
studiis  distentus,  ut  scribit  in  Praef.  Sereni  Sammonici, 
Amstelodamum  evocatus  est  ad  docendam  publice  Ro- 
manam  Historiam ,  et  hoc  muneris  sui  existimabat  fore , 
ut  eloquentia  simul  et  scriptione  prodesset.  Anno  1668 
erat  etiam  Amstelodami ,  quo  Sammonicum  edidit.  Sed 
1670,  patria  eum  extorrem,  huc  illuc  vagabundum  dis- 
currere,  seque  etiam  deridendum  nonnunquam  propi- 
nare,  memorat  Leibnitius  in  Act.  liter.  Struvii  Yol. 
VII.  pag.  70.  Keuchenii  Musae  Juveniles  prodierunt 
Amstelodami,  1662.  Unus  est  heroicorum  liber,  duo 
elegiarum ,  tres  farraginum  praeter  epigrammata  et  cre- 
pundia.  In  heroicis  est  Amstela  crescens,  sive  de  pro- 
lato  urbis  pomoerio  A°.  1662.   Hoc  carmen  palam  reci- 


NEDERLA.NDURUM.  .  40 1 

tavit,  ut  patet  ex  pag.   186.    Amstelodami  iticremeuta 

Textollit,  pag.  23: 

tunc  undique  vires 
Parta  novas,  cum  jam  Batavam  sensim  advena  gentem 
Conflueret,  nostrisque  ageret  sua  commoda  terris. 
Ilicet  imperio  crevit  spatiosa  recenti, 
Immensasque  mari  cumulans  (velut  omine  facto) 
Conquisivit  opes.   Tunc  cum  regalibus  armis 
Et  furiis,  Albane,  tuis,  tumidiqae  Philippi 
Fracta  jugo,  sociis  uniret  foedera  Belgis 
Libertas,  vigucre  novis  commercia  terris. 
Ipsaque  munificis  cedens  Antverpia  lucris, 
Et  celebres  periere  Brugae,  mox  subruta  damno, 
Tota  recollectis  ad  nos  Brabantia  nummis 
Transiit,  et  coelo  velut  affundente  salutem, 
Amstela  cum  subitis  creverunt  moenia  gazis. 

Haec  uou  pessima  suut  ex  heroicis  Keuchenii:  iu  iis 
tamen  et  uitorem  et  splendorem  desidero,  et  cum  vete- 
ranis  magistris  facio ,  quos  idem  requirere  scribit  Borri- 
chius  de  Poetis,  pag.  144.  Morhofius,  Tom.  I.  Polyhist. 
pag.  1070,  censet  Musas  Juveniles  negligenter  admodum 
scriptas  esse ,  et  nonnunquam  peccare  in  quantitatibus 
syllabarum,  non  tamen  contemnendas.  Ego  sane  non 
video  qualia  sint  contemnenda,  si  haec  non  sint.  Sed 
heroicaKeuchenii  bonis  hic  ilhc  versibus  adspersa  sunt^ 
in  caeterorum  farragine ,  non  multi  apparent.  Piem  pau- 
cis  exemplis  testabimur,  ut  temere  aperto  libro  in  ea 
incidemus.  Pag.  100: 

Anna  suum  geminat  geminato  grammate  nomen, 

Et  lcgit  inversas  nominis  Anna  vices. 
Ouidmirum?  Si  voce  queat,  tum  basia  donet 

Eminus  Anna  milii,  cominus  Anna  milii. 

135: 

r  vcttus  po^t  NAurr.AcitjM  a  mms  corrosus. 
Tacenle  nocte  mus  tacens  Taciti  mari 

26 

Pridem  madentem  rosit,  et  minusculus 
Ad  esculenta  convocavit  musculos, 
Sales  salitos  et  mari  laetos  sales 
Murique  fractos,  scriptitasse  sic  nocet, 
Taeuisse  non  nocuisset ,  at  Tacito  nocet. 

Quid  bono  poetae  rriagis  tenerum  et  ad  affectus  mo- 
vendos  aptius  esse  possit,  quam  sepulchrum  dilectae 
sororis?  Quid  ineptius  Epitaphio  Elisabethae,  pag.  145? 

Capsula  virtutum,  Veneris  lux,  aetlieris  ardor, 

Ipsa  pudicitiae  spes  animosa  suae : 
Ingenuo  genio  mundo  peramabilis,  insons 

Hoc  jacet  Eugenia  in  marmore  Keuchenia. 

Philosophos ,  terram  moveri  credentes  ,  ita  irridet  le- 
pidus  homo ,  pag.  185  : 

Quaeritis  an  tellus  an  coelum  dimoveatur? 

Dicimus  ingenio  Terra  movente  movet. 
Cedite,  terrestres  animae:  dum  pagina  nobis 

Sacra  probat,  Solem  currere,  staresolum. 

Satis  Musarum  Keuchenianarum.  Legenti  rnihi,  scrip- 
to  hoc  judicio,  Delitias  Poet.  Santenii,  pag.  376,  occur- 
rit  Epigramma  Petri  Francii  in  Petrum  et  Robertum 
Keuchenios.  In  eo  Petrum  tanqnam  excellentem  Theo- 
logum  laudat ,  Robertum  ita  excipit : 

Invisum  Musis,  ac  detestabile  nomeu, 
Turbandus  Pindi  culmine  Keuchenius. 

Reliquit  MSS.  Gelriam  illustratam ,  et  Delitias  Pa- 
latinas ,  quae  a  viro  literarum  amante  servantur. 

REINERUS  NEUHUSIUS 

LEOVARDIENSIS. 
N.  1608. 


Patrem  habuit  Edoneoi  Neuhusium,  Rectorem  Scho- 
lae  Leovardiensis ,  qui  scripsit  Infantiam  imperii  Ro- 
mani ,  Sacra  fatidica ,  Trigam  artium  Scholasticarum  , 
Poemata ,  Theatrum  ingenii  humani ,  et  Eloquentiae 
Gymnasium.  Reinerus ,  literarum  studiis  in  Academia 
Franeqnerana  peractis ,  cum  Theodoro  Soeckma ,  amico 
suo,  in  Franciam  abiit,  regionis  visendae  causa,  unde 
redux  primum  Harlingae,  deinde  Alcmariae  Gymnasio 
Latino  praefuit.  Scripsit  Carmina  Juvenilia  edita  Fra- 
nequerae  anno  1634,  et  uno  libro  auctiora  iterum  Am- 
stelodami  anno  1644.  Borrichius  de  Poet.  pag.  145, 
Neuhusium  censet  esse  poetam  expeditae  facilitatis ,  cu- 
jus  opera,  ut  alia  studiis  juvenilibus  fructuosa  sunt,  ita 
et  quae  pedibus  vincta  leguntur,  non  injucunda.  De 
aliis  Neuhusii  operibus  hic  dicere  non  attinet,  sed  poe- 
tica  illius  ego  juventuti  non  legenda  esse  arbitror,  nisi 
sensum  verae  elegantiae  corrumpere  velit.  Nam  in  scrip- 
tis  recentiorum,  quae  tuto  commendes  tenerae  aetati, 
plus  aliquanto  requiritur,  quam  Neuhusius  praestitit, 
hoc  est  tanta  saeculi  Augusti  simiJitudo,  quanta  esse 
possit  maxima.  Jam  Neuhusius  is  est ,  in  quo  expeditam 
quandam  facilitatem  fuisse  non  negem ,  sed  dictionis 
elegantiam,  venustos  ingenii  lusus  ,  majestatem  Roma- 
nam  fuisse ,  hoc  negem.  Oui  ignorat  claudier,  farier, 
siet,  tecta  sarta,  gratia  grata,  fugere  cane  pejus  ct  an- 
gue,  elegiae  non  convenire ;  qui  pag.  93,  Celtiberumque 

ducem ,  et  pag.  110,  Quis  furor  alterius  scelerate  exe- 
dere  census,  scribit;  qui  Graeca  Latinis  inmiscet,  ut 
pag.  85,  quioTOQyri  Musisque parens ,  et  pag.  403,  Tu 
dici  possis  cum  Rhetore  Belido  aocpog.  —  Aeternus  coeli 
faxit  ah  arte  loyog,  quale  exemplum  is  juventuti  praei- 
bit?  Natalem  patris  sui  quotannis  carmine  celebravit 
pius  filius :  lubet  unum  repetere  ex  I.  pag.  68 : 

Ergo  novi  redeunt,  natalia  festa,  triumphi, 

Et  feriunt  laetas  gaudia  bina  fores. 
Altera  lux  Batavis  sacra  est ,  lux  altera  nobis , 

Haec  patriae  patrem  servat,  at  illa  meum. 
Auriacus  virtute  sua  concussit  Iberos, 

Tot  furias  contra  Martiaque  arma  Tagi, 
Nos  agimus  Stygia  totidem  de  morte  triumplios, 

Contra  vim  lethi  Tariareamque  manum. 
Vicimus  adjutore  Deo,  qui  pugnat  in  liostem, 

Qui  vult  Neunusium  surgere  nomen  humo. 
Quo  si  coelipotens  in  Belgas  pergit  amore, 

Belgica  tranquillae  tempora  pacis  aget. 
Prisca  suos  repetct  tandem  Germania  fasces, 

Totque  aerumnarum  tempore  finis  erit. 
Et  tibi,  ehare  pater!  post  tot  discrimina  vitae, 

Natales  aderunt  candidiore  polo. 

Gaudia  fores  pulsant ,  nemo  Latine  dixerit,  ut  nec 
humo  nomen  surgit.  Ejusdem  generis  est,  quod  in  se- 
quenti  carmine  posuit,  pag.  69  . 

Qui  post  Pieridum  Musas  sudore  subactas, 
Strenuus  armatam  Pallada  miles  amat. 

Hic  primum  dubito,  utrum  auctor  conj unxerit  Musas 
Pieridum ,  ut  v.  c.  Romani  in  formulis  solemnibus  Po- 
pulus  Romanus  Quiritium ,  an  voluerit  Musas  suhactas 
esse  sudore  Musarum.  Deinde  Musas  multo  sudore  suh- 
actas  nemo  Romanus  usurpaverit,  propter  ambiguum, 
nisi  forte  in  Satvra.    Juvenalis  quidem  bene  se  de  Musis 

mereri  credebat,  si  eas  virgines  appellaret  Sat.  IV.  vs. 
36:  Prosit  mihivos  dixisse  puellas.  In  eodem  carmine 
plura  non  Latina  dedit  Neuhusius ,  ut  dira  mundi  peri- 
cula,  Ministri  Angelici,  delitiae  poli,  et 

Hic  feculenta  bibis  mortiferumque  salum. 

Multas  enim  captat  dictiones  sacris  N.  et  V.  T.  libris 
proprias ,  falsa  imagine  pietatis  deceptus.  Ejusmodi  sunt 
tecta  Sionis  reparare,  carnis  compage  solvi,  meretrici 
Babyloniae  succumbere.  Unum  etiam  facultatis  Neuhu- 
sianae  specimen  addere  lubet.  Alcmaria  in  patriam  suam 
Frisiam,  tanquam  in  Novam  Zemblam,  profecturus,  Deum 
precatur,  pag.  79: 

Frisia  dum  petitur,  spatiosi  Rector  Oljmpi, 

C)  age  siderius  proximus  ales  eat. 
Qui  maris  irati  furias,  qui  temperet  undas, 

Neve  aliquo  lateat  gurgite  Syrtis,  agat. 
Ut  bene  natali  Genio,  Patriaeque  litemus, 

Et  satis  antiquae  fiat  amicitiae. 
Duc  nos,  Christe,  tuo  sinuosa  per  aequora  ductu; 

Post  reddar  totus ,  Battava  terra ,  tibi. 

Hoc  demum  est  fluctus  in  simpulo  excitare,  ut  dici- 
tur.  Paquotus,  Tom.  VII.  Mem.  p.  J74,  non  pauca  etiam 
in  Neuhusio  reprehendit. 


JACOBUS  HEIBLOCQ 

AMSTELAEDAMENSIS. 
Floruit  a.  1662. 

Fuit  hic  candidatus.  ambiebatque  munus  Oratons  in 
EiCclesia  Valdensi.    Ea  spe  destitutus ,   pucros   Latinas 

literas  docuit  in  schola  Amstelaedamensi.   Scripsit  Far- 

raginem  Latino-Belgicam ,  Amst.  1662.    In  hedera  ante 

farraginem  suspensa  Heiblocquius  miris  amicorum  lau- 

dibus  commendatur.    Sed  hi  sunt  Christenius  ,  Bruno , 

Keuchenius,   D'Amour  et  Blasius,  quorum  Brunonem 

et  Keuchenium  in  aerarios ,  Christenium ,  Amorem  et 

Blasium  ad  eos  referendos  esse  censemus,  quisine.ca- 

pite  ambulant.    Vis  Musae  Heiblocquianae  particulam? 

Pag.27: 

A  me  peracta  est  Prima  petitio 
Orationis  Christianae; 

Si  quid  habet  vitii,  paterne 
Mihi  indicato!  fercula,  quae  tuae 
Impono  mensae,  qui  sapiant  tibi, 
Si  scripseris,  magno  deeori 

Duxerit  id  sibi  vester  Heiblocq. 


THEODORUS  DOUSA 

LEIDENSIS. 
N.  1580.    M.  1663. 


Filius  Jani  Dousae  Nordovicis,  adscriptus  ordini, 
equestri  regionis  Trajectinac,  summique  concilii  judex. 
Ego  hunc  in  numerum  poetarum  non  retulissem,  nisi 
Burmann.  in  Trajecto  Erudito  pag.  90  scripsisset ,  »Ne- 
»que  infelicem  poetamfuisse  constat,  ex  adlocutione  su- 
»per  Beka,  Heda  et  Hortensio  recusis,  ad  Gisbertum 
»Lappium  a  Waferen,  quae  in  editione  Buchelii  ante 
»Hortensium  conspicitnr."  Vin  partem  carminis  istius 
tecum  communicem  ? 

Talia  Buchelius  cura  satagente  ministrat 
Illustratque  notis  doctis,  scholiisque  decorat. 
Iraposita  at  gemino  postquam  manus  ultima  coepto, 
Heu.'  moritur,  moriensque  suo  commendat  Achati 
Lambertura,  historico  sudantem  gnaviter  horto: 
Hancque  sibi  spartam  sumat  rogat,  occupat,  urget. 
Utque  notis  decoret,  crisinque  exerceat  acrem. 

His  adde  talia : 

Pontificis  Bavari  indignantis  pandat  dyava , 
Et  venit  in  praxim  sententia  dia  Maronis. 

Et  pater  Theodori ,  et  Janus  frater  ipsi  haec  non  tule- 
rint.  Paquotus ,  Tom.  XVI.  Mem.  pag.  242 ,  etiam  non 
facit  cum  Burmanno.  Alia  Theodori  Dousae  reperiuntur 
in  Lusu  Imaginis  jocosae  p.  25 — 33. 

Melior  poeta  fuit  Franciscus  Douza,  cujus  Epistolam 
et  Elegiam  edidit  Burman.  in  Sylloge  T.  I.  p.  233.  De- 
gebat  Parisiis ,  adeo  etiam  dolens  fraternam  mortem ,  ut 
nullum  diem  ab  animi  aegritudine  vacuum  transmitteret. 
Elegia  scripta  est  Lipsio,  qui  tum  recens  Lovanium  cum 
Leida  mutaverat : 

Moestus  eram,  et  sensi  gravioris  taedia  curae, 

Caussaque  moeroris  Lipsius  unus  erat. 
Illius  ante  oculos  obversabatur  imago, 

Pectore,  dum  vivam,  non  abitura  meo. 
"  Et  suprema  dies,  nostris  tristissima  votis, 

Qua  liquit  Batavae  tecta  Academiolae. 
Vosvirides  campi  testes,  vos  flumina,  quaeque 

Audisti  questus  arboris  umbra  meos. 

De  filiis  Douzae  Nordovicis  v.  Lipsii  Epist.  in  Sylloge 
Burm.  I.  p.  24 ,  et  omnino  de  tota  illustri  gente  Cl.  Sie- 
genbeekius  in  Laudatione  J.  Douzae  Leid.  1812.  In  Salinis 
Douzae  Lib.  III.  Epigr.  1.  subscriptum  est  tabulae  do- 
mesticae,  in  qua  auctor  ipse  cum  conjuye  ac  novem  li- 

heris  ad  vivum  penicillo  expressi  spectantur.  Ultimum 
distichon  in  eclitis  carminibus  hoc  est : 

Hei,  cur  nec  pictum  saltera  fas  cernere?  digna 
Certe  ea  vel  fatis  sic  superesse  suis. 

Douza  locjuitur  de  Josina?  cjuae  octennis  obierat.  In  ipsa 
imagine ,  cjuae  hodie  in  curia  Leidensi  conspicitur ,  civi- 
tati  cjuippe  donata  a  domino  Nordvici,  legitur : 

Hei,  cur  non  pictos  saltem  fas  cernere  vultus? 
Digna  ea  vel  fatis  sic  superesse  suis. 

liunc  filiumpater  Carm.  p.  39admonuit,  ne  multa,  sed 
multum  scriberet. 


ANTONIUS  SANDERUS 

ANTVERPIENSIS. 
N.  1586.    M.  1664. 


Studiis  literarum  in  Schoiis  Jesuitarum  peractis ,  sa- 
cras  alicjuamdiu  orationes  ad  populum  habuit,  aliiscjue 
deinde  in  causa  religionis  muneribus  functus  est.  Fuit 
homo  summae  diligentiae,  cjuam  testantur  plurimi  ab  eo 
editi  libri.  In  his  reperies  Praeludia  poetica r,  Duaci  A°. 
1612;  Diras  in  Iconoclastas,  A°.  1618  5  et  Poemata  A°. 
1621 ,  quae  non  mala  cjuidem,  sed  sine  robore  et  nervis 
esse  judicat  Pacjuot.  Tom.  XVI.  Mem.  pag.  369,  cjui  pag. 
382,  383,  pauca  ex  alio  Sanderi  carmine  excerpsit , 
nempe  Epinicio  ad  Joannem  Austriacum ,  Gallo  ad  Yalen- 
tianas  profligato. 

Vos  alii  quoque  vos  populi,  quacunque  sub  ora 
Degitis,  his  etiam  nobiscum  applaudite  factis. 
Nam  neque  Lotharicis  tantum  Morinisque  beatum 
Civibus  hoc  opus  est,  coeli  bonitate,  patratum; 
Pro  Batavis  etiam  fuit  baec  victoria  terris, 
Quo  minus  has  avidi  rapiat  vicinia  Galli. 
Dicet  et  omnis  ovans  regio,  quae  proxima  Belgis, 
Jam  minus  infidi  teclmis  erit  obvia  Galli. 


EUSTACHIUS  DE  OMREUX  DU  SART 

MONTENSIS  HANNO. 
N.  1604.     M.  1665. 

Ordinis    Praemonstratensis,    et    Canonicus  Coenobii 

Parcerisis,  multos  versus  fecit,  de  quibusrefertPaquotus 

Tom.  XV.  Mem.  pag.  261  sqq.  Ex  his  sunt  Qavaioaxeyjig , 

sive  varia  consideratio  de  morte,  Elegiis  explicata,  A°. 

1641;  ^ravQoen^Xvaia^g ,  sive  septem  verba  Christi  in 

cruce  prolata;  item  Wvxo&tcoQia,  sive  contemplatio  ani- 

mae  devoiae  super  ejusdem  verbis,  A°.  1642;  Godefri- 

dias,  sive  de  vitaB.  Godefridi,  A°.  1662,  opus  Dusartii 

praecipuum,  in  quo  tamen  tractando  aequeinfelix  atque 

in  invenienda  materia  auctor  videtur  Paquoto  1.  1.  pag. 

262.    Et  sane  dotes  illius  fuisse  exiguas ,  patet  ex  brevi 

carmine,  a  Paquoto  pag.  265,  266,  allato: 

Est  locus  a  Grudia  non  longe  dissitus  urbe, 
(Hunc  Parcum  dixere)  locus,  quem  candidus  ordo 
Norberti  coluit  jam  supra  saecula  quinque, 
Muncre,  dux  Godefride,  tuo.  Modo  Masius  illic 
Supremum  moderamen  habet,  super  astra  ferendus, 
Tu  quo  conjuDctae  viiius  doctrinaque  ccrtant: 

Aiquc  ita  in  rcliquis. 

JOANNES  RIVIUS 

LOVANIENSIS. 
N.  1599.    ffl.  1665. 

Ordinis  Augustini,  Bruxellis  Philosophiam  docuit, 
ac  deinde  per  varios  honorum  gradus  ad  Episcopatum 
Sylvaeducensem  escendit;  quod  tamen  munus  gerere 
non  potuit  per  conditiones  pacis  Monasteriensis ,  quibus 
Philippus  IV,  agrum  Sylvaeducensem  Hollandis  cessit. 
Edidit  Poemata,  A°.  1629:  Epicorum  ILib.,  Lyricorum 
I ,  Elegiarum  et  Miscellaneorum  I ,  elegantiae  plusquam 
mediocris ,  teste  Paquoto  Tom.  VIII.  pag.  221 . 


HENRICUS  BRUNO 


Floruit  a.  1666. 


Bruno  edidit  diversi  generis  et  argumenti  Poemata 
Latina  et  Hollanda,  Leidae  A°.  1666.  Latina  pleraque 
sunt  breviora  Epigrammata,  pauca  longiora  carmina, 
in  quibus  raro  sermonis  nitorem  et  versuum  concinnita- 
tem,  rarius  acumina  et  elegantes  sententias  reperimus. 
Ex  ungue  hunc  leonem.  Pag.  22 ,  ad  Rochum  Hofferum , 
de  Boyo  capillos  intricatos  pectente : 

Pectit  inornatos  Boyi  nunc  dextra  capillos, 
Phoebeos  an  nunc  pectit,  an  ille  suos? 

Haeret  in  ambiguo  Brunonis  Musa  poetae, 

Dic,  Roche  num  Boyus,  num  sit  Apollo  mihi? 

Boyus  Apollo  mihi  estj  sed  si  quoque  Roche  capillos 
Pectere  vis,  alter  tu  mihi  Phoebus  eris! 

De  fure  in  diurnis  furtis  saepe  deprehenso  et  uxore 
ejus  moecha ,  pag.  1 13  : 

Quinti  moecha  uxor,  quintusque  lavernio  casus 

Divisere,  modos,  tempora  flagitiis. 
Accusativo  sua  peccat,  hic  ablativo, 

Furatur  noctes  uxor  et  ille  die. 

INT  AEDES  MEYERI,  PASTORIS,  AB  INCENDIO  SERVATAS. 

Omnia  Drejsscheriae  consumserat,  omnia  ferme 
Flamma  potens  coeli,  continuata  vorax. 

Substitit  illa  pii  quare  Pastoris  ad  aedes , 
Cumprope  flagraret  proximus  Ucalegon? 

Ille  Dei  servus  fuit  omni  pectore.  Coeli 
Ille  sacro  zelo  flammeus  usque  fuit. 

Omnis  aquae  copia,  qua  ad  incendium  pagi  sui  ex- 
tinguendum  usi  sunt  rustici  Dreysscherienses,  non  tam 
frigida  fuit ,  quam  Brunonis  Epigramma.  —  Vlitius  qui- 
dem  in  Sylloge  Epist.  Burm.  T.  III.  p.  701,  auctor  erat 
Brunoni ,  ut  nonnulla  ab  se  facta  Epigrammata  ederet , 
sed  sine  dubiohoc  fecit  omcii  causa.  Morhofio,  Polyhist. 
T.  I.  pag.  1061.  Brunonem  laudanti,  non  multa  fides 
est  habenda.  Longe  quippe  facilius  estlaudare,  quam 
accurate  judicare. 

CORNELIUS  BOJUS 

ZIERICAEENSIS. 
M.  1665. 


Bojus  (Boey  vel  Boy)  Advocatus  apud  Curiam  Hollan- 
diae,  praeter  alia  carmina  nonnulla,  edidit  una  cum 
Caspare  Barlaeo  Faces  Augustas  ,  sive  poematia ,  quibus 
illustriores  Nuptiae,  a  nobili  et  illustri  viro  D.  Jacobo 
Catsio ,  Eq.  et  Praep.  Hollandiae  ac  Frisiae  Occidentalis 
Ord.  Syndico,  antebac  Belgicis  versibus  conscriptae,  « 
jam  Latino  carmine  celebrantur:  ad  serenissimam  Prin- 
cipem  Elizabetham,  Fred.  regis  Bohemiae  et  Electoris 
Palatini  filiam,  Dordraci  1643,  et  repetitae  editionis 
Lugd.  Batav.  1656. 

Ex  hoc  etiamlibello  apparet,  quanti  carmina  Catsii  in 
patria  nostra  aestimarentur.  Peregrini  autem  hinc  disce- 
re  potuerunt  Hollandos ,  ut  in  Latina  poesi  excellebant , 
ita  in  domestica  non  deficere :  licet  Catsium ,  qualis  vere 
esset,  ex  interpretatione ,  minime  Latina,  et  Boji,  cogno- 
scere  non  potuerint. 

De  Barlaeo  vidimus.  Boji  carmina  suut  in  Natalem 
Catsii ,  qui  erat  mensis  Novembris  dies  decimus.  Catsium 
valde  lauda vit ,  sed  nulla  spe  lucri  adductus : 

si  prandia  Flaccus 
Et  Maro  Maecenatis  amant;  ego  nulla  requiro. 
Est  quod  edam  potemque  dorai. 

Qualia   Satyricum   magis  decent,  quam  Panegyristam  9 
quem  Bojus  in  hoc  carmine  agit.  Quaerebat  nempe  ho-    . 
norificum  aliquod  munus :  et  deinde  fuit  Fiscalis  et  Pro- 
curator  generalis  Hollandiae ,  Zelandiae  et  Frisiae.  Reliqua 

Boji  sunt  Raptus  Benjamitarum,  Rhodope,  E  tumulo 
thalamus,  et  Venus  orta  mari.  Venus  orta  mari  est 
suavissimum  Catsii  poema,  Hollande  appellatur  Amoris 
incendium  ex  frigore.  Argumentum  amor  et  glacies. 
Adolescens  puellam ,  in  ferro  aquas  hyeme  duratas  sul- 
cantem ,  quod  et  ipse  faciebat ,  diruptaque  glacie  immer- 
sam ,  cum  periculo  vitae  servat ,  eamque  uxorem  accipit 
praemium.  Interpretatio  Boji  adeo  libera  est,  ut,  prae- 
ter  argumentum,  paucissima  de  poeta  Neerlando  sum- 
serit ,  suisque  ipsius  dotibus  recte  censeri  possit.  Proxi- 
me  accedit  ad  rationem  amici  sui  Barlaei.  Idem  sublimi- 
*  tatis  studium ,  nec  tantus  quidem  tumor,  sed  minus  etiam 
tersa  et  Latina  scribendi  consuetudo,  nec  satis  ubique 
vocabulorum  quantitatem  observat,  saepe  versus  subito 
impetu  effundens  et  parum  curae  ac  diligentiae  adhibens. 
Sic  clima  in  bono  carmine  non  ferendum  est.  Quod 
scribit 

Continuum  glacies  terris  mare  nectit,  et  ipsi 
Dat  terras  nexisse  mari. 

obscurum  est  nec  Latinum.  Hellas  stadium  et  claram 
sahurram  celebrat,  pro  pulverem  vel  ludos  Olympios, 
ineptum  est.  Yersus  interdum  ei  excidunt  sonori  nec 
invenusti : 

Ars  viget  in  Belgis,  aliis  non  agnita  regnis, 
Quam  pueri  callentque  senes,  mistusque  puellis 
Candescens  exercet  amans:  subnectitur  irao 
Falx  incurva  pedi,  geminoque  in  acumine  ferrum 
Quod  secat,  lioc  perrumpit  iter  cursuque  potenti 
Praevolat  aerias ,  glacie  patiente  ,  volucres. 

Ubi  pro  non  agnita  posuissem  inoognita,  et  pro  regnis 
melius  fuisset  terris,  Nec  male  virtulem  Nollaudam 
Jaudat: 

Credibile  est  totum  stringens  si  Bruma  profundum 
Clauderet,  aequoreique  darent  aequalia  fluctus 
Marmora,  nee  vastos  glomerarent  aequora  montes, 
Armatas  sine  classe  manus,  totumque  cruentos 
Iturum  in  Mauros  Batavum. 

Displicent  liic   mihi  aequorei  fluctus  et  aequora  tam 

vicino  loco  posita,  et  turpis  error  in  iturumy  cujus  vo- 

cabuli  prima  syllaba  corripitur.  Nec  ferendus  est  sonus 

in  hoc  versu :  Hic  et  in  amplexus. 

Atque  hic  est  Cornelius  ille  Bojus,  quem  N.  Heinsius 

in  Saturnalibus  nomine  Cornelii  Cossi  saepe  perstrinxit. 

Gronovius  eum  ridiculi  caussa  Bavarum  appellat ,  alibi 

Bojum  et  Plantem  (Franciscus  Plante  etiam  fuit  valde 

mediocris  poeta)  compedem  et  pedem.  Heinsius  utrum- 

que ,  ut  adulatores  Hugenii  et  Catsii  irridet.  Conferantur 

multae  Epistolae  in  T.  III.  Sylloges  Burmannianae. 


CAROLUS  WERPAEUS 

CONDROSIENSIS. 
N.  1592.    M.  1666. 

Ager  Condrosiensis  partem  efficit  imperii  Leodiensis. 
Ibi  natus  Carolus  ordini  Jesuitarum  accessit,  docuit 
etiam  Rhetoricam ,  sacras  Orationes  habuit  ?  aegrotos  in 
valetudinariis  jacentes  consolatus  est,  et  multa  generis 
poetici  scripsit,  ut  Piarum  Lacrymarum  fontes,  A<?. 
1640.  Libro  primo  cecinit  Magdalenam  poenitentem ,  II 
exsulantem,  III  amantem,  IYalia.  Paquotus  T.  XIII.  Mem. 
pag.  284,  statuit,  auctorem  his  carminibus  non  omnem 
elegantiam  et  venustatem  addidisse ,  quas  hoc  genus  fert. 

MARTINUS  DU  CYGNE 

AUDOMARENSIS. 
N.  1619.    M.  1664. 


Jesuita,  multos  annos  artem  rhetoricam  literasque 
humaniores  docuit.  Scripsit  Comoedias  XII ,  phrasi  cum 
Plautina,  tum  Terentiana  concinnatas  Lov.  1679,  qua- 
rum  postea  variae  editiones  prodierunt.  Surletus ,  libro- 
rum  censor,  in  sua  Comoediarum  istarum  approbatione , 
haec  etiam  scribit:  »Hic  dedocebuntur ,  crui  gratam  sine 
» Venere  dari  non  posse  Comoediam  existimant.  Hic  in- 
»venietur,  quod  omnes  mirati  sunt  in  Plauto  et  Terentio, 
»  nativus  styli  nitor ,  et  artificiosa  fabulae  deductio.  Hic 
»invenietur,  quod  pii  desiderarunt  in  utroque,  argu- 
»menti  veritas ,  morum  sanctitas ,  leporum  castitas." 
Paquotus,  Tom.  XV.  Mem.  pag.  81  sqq.  dedit  fabularum 
argumenta  et  prologos.  Horum  hoc  habe. 


materia.  A°.  1 6 1  o.  »Parisiis  Mendicus  nuptum  dedit  filiara, 
»et  huic  in  dotem  X  aureomm  millia: 
»hac  conditione,  ut,  si  nulla  proles  nas- 
»ceretur,  fundando  pauperum  Xenodo- 
»chio  essent  liae  pecuniae." 

PROI.OGUS. 

Parodoxum  et  praeter  opinionem  est  omnium 
Mendicus  dives:  velut  hic  Pbilto,  qui  filiae 
Dotem  dat  magnam.  Eum  necesse  fuit 
Cum  avo,  et  patre,  diu  porrexisse  manum 
Ad  quadrantes,  vel  asses,  vel  nummos,  ut  ex 
His  ct  liis  adjectis  dives  cumulus  fieret. 
Verum  ita  fit,  ut  populus  liberalis  cst 

In  pauperes ,  ut  ipsa  mendicitas  locuples 
Sit  quaestus:  quem  norunt  isti,  pro  templis  assidui, 
Vel  in  viis,  coeci,  claudi,  aegri,  mendiculij 
Queis  tu,  Christiane,  non  desistas  benefacere, 
Nam  tibi  major  est  quaestus  apud  Superos. 

Prologus  certe  non  malus,  ut  nec  reliqui,  quos  repe- 
tiit  Paquotus.  Ipsas  fabulas  non  vidi. 


PETRUS  DE  STREITHAGEN 

HEINSBERGENSIS. 
N.  1595. 

Heinsbergi,  quod  oppidulum  est  agri  Juliensis,  na- 
tus ,  ibidem  Canonicus  diu  vixit.  Ex  indice  operum  ab 
eo  scriptorum,  relato  a  Paquoto,  Tom.  IX.  Mem.  pag.  38 
sqq.  patet  plurimum  operae  eum  posuisse  in  arte  poetica 
et  historia  suae  gentis.  Edidit  Vitam  S,  Hilarionis  Lib. 
IY.  Epigrammatum  juvenilium  I ,  et  alia  bene  multa. 
Paquotus  1. 1.  pag.  40,  haec  excerpsit  ex  successione  Prin- 
cipum  Juliae ,  Cliviae ,  sqq. 

Principium  generi  Clivio  de  nomine  dicto, 

Matrona  antiqua  nobilitate  dedit: 
Inde  tot  aetatum  seris  labentibus  annis, 

Illustris  radians  perstat  honore  domus. 
Elias  validis  memorabile  nomen  in  armis , 

Virtutis  retulit  praemia  clara  suae. 
Namque  Beatrici  foelici  foedere  junctus , 

Dotalem  titulo  condecoravit  liumum. 

ANTONIUS  THYSIUS 

HARDEROVICEJVUS. 
N.  1603.    M.  1670. 


Juris  consultus ,  et  Professor  non  unius  doctrinae  in 
Academia  Leydensi ,  notus  variis  antiquorum  scriptorum 
editionibus ,  quae  magis  ab  aliorum  quam  a  Thysii  obser- 
vatis  commendantur.  Fuit  etiam  Professor  Poesios ,  quo 
munere  illumfuisse  dignum  judicat  Paquotus  Tom.XIV. 
Mem.  pag.  274 ,  ex  Elegia  in  mortem  Frederici  Spanhe- 
mii  ed.  1649,  et  Epigrammate  in  laudem  Constantini 
L'Empereur : 

Graeeia  cura  Latio  nostram  migravit  in  urbem; 

Hic  posuit  sedem  docta  Minerva  suam. 
Hic  sibi  Parnassum,  fontisque  Libethridos  undas 

Condidit  Aonii  praeses  Apollo  Chori. 
Quemque  vides  montem,  media  qui  cingitur  urbe, 

Hic  sacra  Parnassi  culmina  fronte  refert. 
Quemque  vides  Rhenum  leni  strepitare  susurro  , 

Pegasis  haec  nostris  vocibus  unda  fuit. 
Tu  quoque  tot  gentes  unam  deducere  in  urbem 

Imperio  poteras,  Caesare  nate,  tuo. 
Festinavit  Arabs,  misit  sua  dona  Sabaeus, 

Et  stupuit  vultum  gens  recutita  tuum: 
Ac  procul  a  patria  nimium  Babylona  superbam 

Paene  sub  Arctoo  vidimus  esse  polo: 
Venit  et  Aegyptus  nimio  fervore  perusta , 

Quaeque  Dagon  cokiit  turba  profana  Deum. 

Quae  Pallas  postquam  viderat,  vinci  se  dolens ,  inquit . 

Ingenium  nostrum  concluditur  Hellade  tantum : 

Hujus  ad  Eoos  fama  pererrat  agros. 
Tngcmuit,  sceptrumque  suum,  quod  forte  gerebat, 

Tradidit,  lieu!  nimio  victa  pudore,  tibi. 

27 

Ingenio  superare  homines,  vix,  Maxime,  multum  est, 
Divinum  est  ipsam  vincere  posse  Deara. 

Mihi  in  omni  Epigrammate  nihil  displicet,  nisi  versus 
iste  languidus  et  soni  ingrati , 

Ingenium  nostrum  concluditur  Hellade  tantum. 


GUALTERUS  PAULLUS 

HUYENSIS. 
N.  1587.    M.  1672. 

Huyum  est  oppidum  agri  Leodiensis ,  in  qua  natus 
Gualterus  mature  in  soeietatem  Jesuitarum  venit.  In  hoc 
ordine  varia  munera  obiit ,  diligentiaque  et  pietate  lau- 
datus  est.  Scripsit  multa  generis  poetici ,  sed  <juae  duo- 
bus  tribusve  saecuiis  ante  melius  placuissent.  Septem 
dolores  B.  p^irginis ,  rhythmo  numeroso  expressit  A°. 
1631;  Canticum  novum  animi  salientis  a  mundo ,  a 
terra,  a  coelo^  a  se  ipso  ad  Deum;  Melodiae  lyricac 
genus  rhythmometrum  A°.  1637.  Vide  Paquotum,  Tom. 
VII.  Mem.  pag.  194.  Ars  Gualteri  satis  in  seqnentibus 
versibus  apparebit: 

Fumante  de  Vesevo 
Voraginosis  ructibus, 

Nostro  videmus  aevo 
Flammas  vomi  cum  fluctibus. 

Nequit  amor  esse  saevus, 
Nec  cor  quod  illo  tangitur : 

In  me  tamen  Vesevus 
Fit,  quando  panis  frangitur» 

JOANNES  AURELIUS  KNIPPINGA 

GRONINGANUS. 
Floruit  a.  1660. 


Eremita,  docuit  adolescentes  literas  Latinas,  et  sacras 
orationes  habuit.  Edidit  Ephemerin  Sanctorum  Ordinis 
Eremitarum,  vario  metri  cultu  exornatam,  Antverp. 
1672,  et  Facetiarum  Epigrammaticarum  centurias 
sex,  variis  argutiis  ,jocis ,  salse^  sapienter  etpie  dictis 
respersas,  Epigramma  de  jejunio  Francisci  de  Medina 
artem  Groningani  satis  declarabit : 

Infirmum  ut  corpus  firmet,  jejanat  et  orat: 
Ut  pugnet,  stringit  aspera  seta  cutem. 

Miraclum!  infirmus  firmum  debellat  Avernum, 
Infirma  ut  virtus  tam  bene  firma  fuit. 

Vide  Paquoti  Mem.  Tom.  XVI.  pag.  333. 


GISELBERTUS  BUTTELIUS 

BRUGENSIS. 
rioruit  a.  1675. 


Hujus  carmen  trocbaicum  ad  Janum  Lernutium,  de 
obitu  Justi  Lipsii ,  dedit  Gruterus  ,  Tom.  I.  Del.  p.  859 , 
in  quo  multa  sunt  bumilia  et  plebeja ,  ut 

Sola  vel  constanlia 
Omnibus  translata  linguis  omniumque  calculis 
Adprobata. 

27* 

Nemo  non  amusus,  excors,  blennus,  atque  barbarus, 
Lipsii  dolere  morte  non  potest  vel  maxime. 

Illud  de  Phoenice  mihi  quidem  minus  displicet ,  p.  860 

Alitem  miramur  omnes  in  Sabaeis  montibus 
Unicum  ex  suis  renasci  cineribus :  utinam  Dei 
Lipsium  ex  suis  renasci  cineribus  dent  denuo ! 
Conferat  libenter  omnis  orbis  ad  tumulum  strues , 
Fistulam  suave  olentem,  cinnamum  atque  aromatum 
Quidquid  aestuosus  Indus,  Persa  quidquid  colligit. 


THEOPHILUS  HOGERSIUS 


N.  1636.    M.  1676. 


Hogersius  modo  Gosvinus,  modo  Theophilus  appel- 
latur.  Pag.  64  Carm.  Juven.  legitur  carmen  fratris 
Joannis  Hogersii  ad  unicum  fratrem  Gosvinum  vel  Theo- 
philum.  Credebat  fortasse  Theophilum  esse  Graecam  no- 
minis  Neerlandi  interpretationem,  quod  a  Gos,  God,  Deus, 
et  Wynen ,  Wyen  consecrare ,  derivetur,  quasi  dicas  Deo 
consecratus ,  atque  adeo  dilectus.  Atque  illud  non  cogi- 
tasse  videtur  Saxius  in  Onom.  Tom.  V.  pag.  112.  Fuit 
Hogersius  primum  in  Athenaeo  Daventriensi  successor 
Jac.  Gronovii;  deinde  ex  cathedra  ad.  honorem  burgi- 
magistri  evectus  est,  quem  non  semel  Professoribus 
Daventriensibus  contigisse  legimus.  Daventriae  habuit 
Orationem  de  tyrannide  Julii  Caesaris;  de  patria  forti- 
ter  defendenda  post  cladem  acceptam  A°.  1665,  et  de 
pace  Anglos  inter  et  Hollandos  facta  A°.  1667.  In  his 
orationibus ,    Hogersius    suum    servitutis   in    republica 

odium  liberius  declaravit ,  quam  tum  Magnates  nonnulli 

ferebant:  quorumigitur  opera  faetum  est,  utmagistratu 

abire  cogeretur.    Sua  ipse  poemata  edidit  juvenilia,  iis- 

demque  pauea  fratris  sui  Joannis ,  et  Huetii  nonnulla , 

ut  funus  Salmasii  et  iter  Suecicum ,  et  tres  supra  me- 

moratas  orationes  addidit  A°.  1672.  Huetiana  postea  re- 

petiit  Olivetus  in  Selectis  auinque  recentiorum  poetarum 

carminibus ,  ed.  alt.  Lugd.  1743.  Graevius  Praef.  Tom.  X 

Ant.  Rom.  vocat  Hogersium  poetam  cultissimum.  Nec 

sane  deest  carminibus  illius  nitor  quidam  et  cultus  •  sed 

discrimen,  quod  ipsa  quasi  natura  orationem  solutam 

inter  et  ligatam  constituit ,  ubique  non  observavit ,  nec 

semel  oratori  similis  est  Hogersius.   Pag.  7 ,  Amor  Gro- 

novium  in  mediis  lifcris  sedentem  occupat : 

Ipse  haud  indecori  llbrorum  pulvere  turpis 
Noctes  atque  dies  priscis  vigilabat  amicis. 
Innumeri  circum ,  quorum  subtraxerat  orco 
Corpora,  jam  stygiis  duchim  damnata  tenebris. 
Vulnera  quin  etiam  praecellens  arte  Macbaon 
Sanarat  multis,  multis  mutarat  amictum, 
Ornaratque  comas  multoque  revinxerat  auro. 
Hic  in  veste  nova  fulgebat  Livius  ingens, 
Quique  suam  docto  pandit  sermone  lucernam 
Statius,  liorrenti  per  plurima  saecula  fronte, 
Nunc  viridi  floret  redimitus  tempora  lauro. 
Ambo  illic  Senecae  firmato  corpore  stabant, 
Sed  natum  tractabat  adhuc: 

Pag.  22,  libertatis  studiosissimum  Rabodum  Schelium 
laudat : 

Qtftd  libertatis  decus,  assertamque  suorum 
Felici  auspicio  causam  patriaeque  salutem? 
Ingratae  patriae,  Schelii  cum  funere  tandem 
Quae  sua  vix  seroque  nimis  bona  perdita  novit. 
Non  novit  certe,  ncque  enim  suspiria  duxit, 

Aut  doluit  raptum,  lacrymis  aut  lumina  tinxit, 
Horrendum  crimen,  nullus  quod  deleat  imber. 
Nec  puri  latices,  nec  magnus  denique  pontus. 

Finis  dedecorat  reliqua  bene  nata  in  eo  carmine : 

Ejus  enim  laudes  nomenque  decusque  manebunt, 
Ilaec  dum  compages  terrae  constabit  et  undae; 
Inque  illis  virtus  doctrinaque  nomen  habebunt. 


JOANNES  VINCARTIUS 

INSULENSIS. 
N.  1593.    M.  1679. 


Jesuita,  docuit  artem  Rhetoricam,  literas  Graecas  et 
Poesin ,  ac  deinde  etiam  verba  pro  concione  fecit.  Sunt 
in  manibus  sacrarum  HeroidumEpistolae^  Tornaci  1639: 
De  cultu  Deiparae  Lib.  III.  Insul.  1648.  Heroides  con- 
stant  ex  Elegiis  viginti  et  quatuor.  Paquotus ,  Tom.  XII. 
Mem.  pag.  280,  judicat  eas  cedere  quidem  exemplo  Ovi- 
diano ,  propius  tamen  accedere  quam  maximam  similium 
carminum  partem,  a  recentioribus  compositorum :  ego 
idem  judico.  Nemo  propius  accessit,  nec  accedere  po- 
tuit,  quam  Yincartius ,  qui  eadem  saepe  verba,  saepe 
paulo  immutata  usurpet,  quae  Ovidius  usurpavit. 
Ita,  si  ex  unica  Elegia,  Mariamne  Herodi,  Lib.  I. 
Ep.  V.  singula  eo  discedant,  unde  venerunt,  insignem 
jacturam  faciet  poeta.  Graculo  pennas  aJicpot  eri- 
piamus. 

Vincart. 


Perlegis?  an  feritas  prohibet  tua?  perlege,  sunt  haec 
Ultima  damnatae  verba  notata  manu. 

Ovid.  Ep.  Her.  V.  v.  1. 

Perlegis?  an  conjux  prohibet  nova?  perlege,  non  est 
Ista  Mycenaea  litera  facta  manu. 

Vincart. 

Infelix  Mariamna !  tibi  male  nupta  marito. 

Ovid.  V.  Her.  v.  107. 

Felix  Andromache,  certo  bene  nupta  marito. 

Vincart. 

Te  rupes,  saevae  te  genuere  ferae. 

Ovid.  VII.  Her.  v.  38. 

Robora ,  te  saevae  progenuere  ferae. 

Vincart. 

Sed  cum  perdiderim  sceptrum  fratremque  patremque, 
Mox  etiam  vitam,  perdere  verba  leve  est. 

Ovid.  VII.  Her.  v.  5. 

Sed  merita  et  famam  corpusque  animamque  pudicam 
Cum  male  perdiderim,  perdere  verba  leve  est. 

Ubi  tamen  non  recte  dubitat  Paquot.  pag.  282,  an 
perdere  significatione  amittendi  Latinum  sit.  Nam  Ovi- 
dius  in  eadem  Epistola  vs.  61 ,  dixit: 

Perdita  ne  perdam  timeo. 
Vincart. 

Inde  scelus !  justo  desunt  sua  verba  dolori. 
Ovid.  Ep.  Her.  XII.  v.  135. 

Ausus  cs,  o!  justo  desunt  sua  vcrba  dolori. 

Vincart. 

Quem  gereres,  vultus  non  erat  ille  tuus. 
Ovid.  Her.  V.  66. 

Pertimui ,  cultus  non  erat  ille  tuus. 
Vincart. 

Venit  et  opposita  lumina  fixit  liumo, 
Ovid.  VI.  Her.  26. 

Haesit  in  opposita  lumina  fixus  humo. 
'Vincart. 

Sic  tibi  sum  vilis ,  sic  tibi  visa  nocens. 
Ovid.  XII.  Her.  106. 

Nunc  tibi  sum  pauper,  nunc  tibi  visa  nocens. 

Vincart. 

En  ego  nunc,  ne  forte  parum  Assamonia  credar, 
In  patrias  clades  ultima  gentis  eo. 

Ovid.  Ep.  Her.  IV.  61. 

En  ego  nunc,  ne  forte  parum  Minoia  credar, 
In  socias  leges  ultima  gentis  eo. 

Vincart. 

Aut  hoc,  aut  simili  carmine  notts  eris, 
Ovid.  II.  Her.  146. 

Aut  hoc,  aut  simili  carmine  notus  eris. 

Tales  Poetae  toti  pendent  ab  anticpiis ,  nec  quidquam 
in  se  habent ,  quod  valeat  ad  ullam  rem  suo  sibi  remigio 
agendam. 

DAYID  BERGIUS 

Floruit  a.  1680. 


Bergius  erat  fidelis  Broukhusii  amicus ,  ejusque  in 
castris  Musarum  et  Martis  socius.  Eum  lauda  vit  Burmann. 
in  Orat.  in  obitum  Broukhusii  pag.  177,  et  saepe  Brouk- 
husius  in  suis  Poematibus,  ubi  pag.  307  ipsius  Bergii 
legitur  Epigramma.  Bina  Poemata  dedit  Santen.  Delit. 
Poet.  pag.  103  et  387  Jocosum  est  illud: 

AD  VINDICEM  ULTRAJECTINAE    MINERVAE.' 

Carmine  quid  Proceres,  quid  propugnare  Minervaui 

Ultrajectinae  vis  furiose  scholae? 
Condere  cum  nequeas  parvum  sine  labe  poema, 

Et  sit  longa  tibi  syllaba  quae  brevis  est, 
Ut  tibi  prima  scholae  constet  vel  prima  poetaey 

Cum  pueris  primas  ingrediare  scliolas. 

Pauci,  qui  tunc  recentiorem  Latinam  poesin  sper- 
nebant,  ex  hujusmodi  erroribus  quoque  caussam  sui 
contemtus  derivabant.  Sed  iidem  Latine  pronuntiantes , 
non  minus  se  ridiculos  saepe  praebebant.  Talem  homi- 
nem  notavit  Broukhusius  Poem.  pag.  350: 

Nomen  Epicteto  est :  sed  dicar  Epictetus  olim , 

Roma  ubi  Romano  desiit  ore  loqui, 
Sic  etiam  Euphrates  (quid  non  mutabitis  anni?) 

Incipiet  positis  Euphrates  esse  moris. 

Et  Janus  Vlitius  in  Sylloge  Epist.  Burm.  S.  III.  p.  705 : 

Venit  ad  Euphraten,  subitoque  exterritus  haesit, 
Ut  cito  transiret,  corripuit  fluvium. 

Epigramma  Bergii,  quod  in  Poematibus  Broukhusii  legi- 
sur  ?  tale  est: 

Carrainis  usque  adeo  jactaris  araore  teneri, 
1  Broukhusi,  utMusas  omnia  posse  putes. 
Carmina  raane  novo  cum  surgis,  carmina  sero 

Sunt  tibi,  cura  cubitum  vespere  tendis,  opus, 
Haec  *quoties  vultu  Fortuna  renidet  amico, 

Te  faciunt  gemina  prosperitate  frui. 


NICOLAUS  HEINSIUS 

LEIDENSIS. 
N.  1620.    M.  1681. 


Vetus  est  dictum.*  Amicos  mihi  tuos  ostende;  ego  tef 
qualis  sisf  ostendam.  Recte  idem  usurpes  de  Bibliothe- 
cis,  in  quas  literarum  studiosi  homines  amicos  suos, 
veros ,  constantes  et  nunquam  importunos ,  reponunt. 
Catalogus  Bihliothecae  Heinsianae  editus  est  Lugd.  Bata- 
vorum  A°  1682:  cujus  in  summa  elegantia  amplitudinem 
jure  mireris,  adeo  ut  Graevius  A°  1691 ,  cum  discipulis 
suis  nonnulla  de  librorum  praestantia  et  raritate  commu- 
nicaverit;  idemque  postea  fecerit  Schurzfleischius ,  ut 
narrat  Struvius  in  Actis  literariis.  Vir  quidam  non 
indoctus  exemplo ,  quod  meum  est ,  et  observationes 
Graevianas  et  singulorum  librorum  pretium  adscripsit ; 
unde ,  confecta  ratione ,  apparuit ,  venditam  fuisse  Bi- 
bliothecam  23,833  florenis  Hollandis,  quae  istis  tem- 
poribus  ingens  erat  pecunia.  Quod  si  igitur  librorum 
Heinsianorum  titulos  percurras ,  facile  videbis ,  illum 
se  a  nullo  quidem  doctrinae  genere  exclusisse ,  sed 
praecipue  in  Latinis  Poetis  emendandis  quasi  habitasse. 

Quantum  Heinsii  in  emendando  fuerit  ingenium  et  indu- 

stria ,  vel  ex  eo  apparet ,  quod  communi  omnium  docto- 

rum  consensu  sospitator  Poetarum  Latinorum  appellari 

meruerit.  Hos  igitur  quo  melius  cognosceret,  hoc  melius 

secutus ,  et  vero  assecutus  est.  Natus  est  eo  parente  et  in 

illa  urbe,  quorum  hic  praeceptis,  illa  exemplis  animum 

juvenilem  optime  formavit  et  erudivit.  Anno  aetatis  sep- 

timo  et  decimo  non  solum  frequentes  ad   Gronovium 

scribebat  epistolas  ,  et  ab  illo  accipiebat  mutuas  ,  in  qui- 

bus  solebant  avpcpthoXoyuv ;  sed  etiam  carmina  Latina  tam 

nativa  dictionis  venustate  et  suavi  versnum  modulatione 

;omponebat,  ut,  qui  de  literis  elegantioribus  judicare 

poterant,  omnes  Heinsium  amarent.    In  his  erant  Gro- 

tius  ,   Graswinkelius ,   Mylius  ,   Hugenius ,  alii.    Si  quis- 

quam  hominum  doctorum  fuit,   qui  terras  peregrinas 

viserit ,  et  itinerum  varietate  et  frequentia  morum  comi- 

tatem  et  animi  doctrinam  mirum  in  modum  amplificave- 

rit,  is  profecto  fuit  Heinsius.  In  Britannia,  in  Francia, 

in  Italia ,  et  ubicunque  terrarum  esset ,  insatiabiii  avidi- 

tate  Codices  MSS.  inhiabat ,  quasi  diuturnam  famen  ex- 

pleret.    A°.  1645,  Parisiis  morans,  edidit  carminum  fas- 

ciculum,  quem  rarum  esse  factum  scribit  Burmannus  in 

vita  Heinsii  Adversariis  praemissa ,  et  multum  differre 

ab  ultima  editione ,  unde  patere  ,  quantam  ille  curam  in 

poliendis  versibus  adhibuerit.   Quod  si  multitudinem  et 

praestantiam  eorum,  quae  scripsit,  cogitemus  ,  per  her- 

cle  mirum  videri  debet  hoc  ab  eo  fieri  potuisse ,  cui  vita 

tam  parum  quieta  et  otiosa  contigit.  Ab  anno  enim  1642 

ad   1670  peregre  plerumque  vagatus  est.    Amor   nimi- 

rum  literarum  semper  eum  comitabatur.  Hic  conscendit 

cum  Heinsio  navem ,  sedit  post  equitem ,  haesit  in  la- 

qucatis  aularum  tectis.   Post  multa  vitae  negotia  et  factas 

pro  patria  sua  in  Sueciam  et  Moscoviam  legationes ,  in 
patriam  redux,  Yianam  secessit  ,  ubi  aliquamdiu  etiam  in 
otio  vixit.  Sua  ipse  poemata  conjuncta  edidit  Amstel. 
1666.  Quae  cum  invidia  inimicorum  minus  avide  vende- 
rentur,  Heinsius  spem  novae  editionis,  auctae  illius  et 
emendatae,  quam  fecerat,  non  implevit.  Cujus  rei  causa 
ego  inimicis  istis  irascor.  Non  enim  Heinsio ,  sed  ipsis 
literis  nocuerunt.  Heinsium  in  primis  vexabant  minuti 
quidam  Theologi ,  mali  Poetae ,  et  cupidi  Britannorum 
fautores.  Heinsius  nullum  minus  quam  hoc  hominum 
genus  ferebat.  .Senserunt  Cornelius  Boyus,  fisci  quon- 
dam  Hollandi  patronus  et  Fredericus  Plante,  Ecclesiae 
Bredanae  antistes.  Eos  sub  ficlo  Cossi  et  Santrae  nomine 
in  lusu  Saturnalitio  acriter  perstrinxit.  Alios  offendit 
summa  dicendi  libertate ,  qua  in  Britannos  passim  inve- 
hitur  ;  qua  in  re  sibi  se  placuisse  ipse  fatetur  in  Epistola 
ad  Graevium.    Vide  Burman.  1. 1.  pag.  17. 

Omnia  et  singula  Heinsii  carmina  tanto  nitore ,  ea  nu- 
merorum  concinnitate,  ingenii  ubertate,  et  sententiarum 
pondere  sunt  perpolita,  ut,  non  macilenta  quaedam 
species ,  sed  sanguine  et  succo  Romano  corpus  perpas- 
tum  appareat.  Santram  in  Lusu  Saturn.  pag.  301 ,  mili- 
tem  gloriosum  salutans ,  ita  alloquitur : 

Cum  nihili  sis,  Santra;  velis  nec  id  esse  videri, 
Et  titulos  jactes  semper,  inepte,  tuos, 

Musa  tamen  cur  te  non  laudet  nostra ,  requiris  ? 
Tu  quia,  quod  debes,  non  facis,  illa  facit. 

Cosso  lusum  his  verbis  dedicat ,  pag.  292 : 

Corneli,  Aoniae  medulla  rupis, 
Saturnalitium  tibi  ecce  munus 
Musas  mittimus;  haud  tamen  severas, 
Sed  dignas  genio  optimi  dierum. 
Si  damnabimur  inficetiarum , 

Ut  fronte  es  niiuium  Catoniana, 
Censor  maxime  temporum  tuorum, 
Si  fatum  manet  hoc  meam  Thaliam, 
Plus  nugax  tibi  ut  arguatur  aequo, 
Ad  te,  vir  bone!  provocabit  ipsum: 
Cui  nusquam  modus  est  ineptiarum, 
Toto  vivitur  et  december  anno. 

In  libro  I  Elegiarum  cruarta  eminet  ad  Casparum  Kin- 
schotium,  in  qua  Pausilypi  amoenitas  Heinsium  sibi  eri- 
puit,  adeo  ut  sacro  furore  correptus,  memoriaque  Vir- 
gilii  et  Sannazarii  inflammatus,  dignos  utroque  versus 
effuderit.  Quid  igitur  mirum ,  si  patriam  suam  cum  Pau- 
silypo ,  et  hac  Italiae  parte  comparatam  dixerit  esse  rus- 
ticam?  Hoc  tamen  narrante  Burmanno,  nonnulli  ini- 
quius  tulerunt.  Sed  illi  aut  Heinsium  non  intellexerunt , 
aut  nesciunt,  quid  sit  calor  poeticus.  Hoc  agitatus 
scripsit,  pag.  14: 

Jam  minus  admiror  tua  nomina,  culta  vetiistas! 

Diflicile,  bic  Clario  non  caluisse  Deo. 
Ipse  ego,  Teutonici  modo  natus  ad  ultima  Rhenf, 

Ausus  in  Ausonios  plectra  movere  modos. 
Di  facerent!  tractu  nasci  licuisset  in  illo. 

Patria  da  veniam;  rustica  terra  tua  est; 
Non  tibi  Pausilypus  Peneida  ventilat  umbram: 

Fragrat  in  infausto  laurea  nulla  solo. 
Non  platani  genialis  honor,  non  myrtus  amatrix, 

Non  viridi  luges,  qui  Cyparissa,  coma. 
Nescit  odoratam  spirare  Favonius  auramj 

Non  tibi  perspicuae  fons  salit  uber  aquae; 
Non  festinatam  ter  colligit  area  messem: 

Non  licet  autumno  bis  dare  poma  tuo. 

Nicolaus  Grudius,  quum  Bononiae  Romulum  Ama- 
saeum  docentem  audisset ,  idem  fere  de  patria  sua  dixit 
in  Epistola  ad  Amasaeum  I.  pag.  181 : 

.  Barbara  mi  patria  est,  si  Italis  committitur  agris: 
Saepe  famen  rectis  fertilis  ingeniis. 

Si  cui  hoc  speciiuen  facultatis  Heinsianae  valde  pla- 
ceat ,  ne  credat  alia  esse  minora.  Horum  multa  summis 
laudibus  Burmanni  ad  Yalesium ,  ad  Analecta  Belgica , 
Latinosque  Poetas  cejebrata  sunt.  Ipsi  Heinsio  ea  maxi- 
me  placebant,  ut  ipse  fassus  est,  quibus  Britannos  exa- 
gitavit.  Et  in  iis  Heinsius  se  ipse  superavit.  Legite ,  quae 
II  Eleg.  IV,  suadet  Francis,  ut  bellum  Britannis  infe- 
rant ,  pag.  43 : 

Carnifices  Regum  fas  oppugnare  Britannos, 

Manibas  inferias  det  cruor  iste  tuis. 
Tam  justis  civile  nefas  abolebitur  armis, 

Hac  dominas  placa,  Gallia,  laude  minas. 
Hac  laesam  pietate  fidem  nisi  prompta  rependis, 

Quanta  per  liistorias  fabula  semper  eris ! 
Vestrum  opus  est,  Reges,  populo  dare  bella  nocenti, 

Vos  in  tecta  faces  ferre  Bntanna  decet. 
Vos  aequare  solo  divulsos  sede  Penates; 

Ne  qua  malae  pubis  sint  monumenta  super, 
Atque  aliquis  dicat,  desertam  radet  ut  oram 

Navita:  Dis  poenas  gens  ea  juie  dedit. 

Et  pag.  44 : 

Quando  erit,  ut  circum  navali  cincta  corona, 

Trompiacas  cantem,  Martia  texta,  rates? 
Velaque  in  Oceani  tergo  lacerata  Britanni, 

Sparsaque  sanguineis  transtra  ferantur  aquis? 
Stragibus  innumeri  cum  corporis  innatet  Orcas , 

Perque  Caledonium  funera  litus  eant? 
Cum  gemitu  orbarum  pulsabitur  insula  matrum, 

Et  viduae  scindent  unguibus  ora  nurus? 
Funereos  gavisa  sonos  imitabitur  Echo: 

Laeta  resultabunt  planctibus  astra  suis. 
Jam  facibus  videor  rutilantem  cernere  pontum 

Debitaque  aequoreis  carmina  ferre  Deis. 

Ejusdem  generis  est  illud  in  Carolum  regem  a  suis 
trucidatum,  pag,  192,  et  alia  bene  multa,  quibus  similia 

iddi  possunt  in  Delitiis  Poeticis  Santenii  primuni  edita , 
ut  in  Londinum  exustum  Fasc.  I.  pag.  7 : 

Seditione  potens ,  rebusque  adfixa  novandis, 
Et  regum  immerito  saepe  cruore  nocens, 

Urbs  poenae  devota  suae  est.  Hanc  funditus  omnem 
Flamma  Gomorrhaeis  ignibus  aequa  tulit. 


GULIELMUS  BECANUS 


N.  1608.    M.  1683. 


Societas  Jesu  magna  olim  ingeniorum  ubertate  et  prae- 
stantia  florebat  ,  eorum  in  primis ,  qui  Poeticam ,  quasi 
rerum  gravissimarum  altricem ,  summa  animi  contentio- 
ne  colebant.  In  his  sua  laus  minime  negari  debet  Guliel- 
mo  Becano ,  qui  quantum  studii  in  faciendis  carminibus 
posuerit,  Jdylliorum  et  Elegiarum  editione  ostendit. 
Prodierunt  ea  cum  Hoschianis  conjuncta  Lugd.  1688, 
et  Antv.  1700,  dedicata  Christinae  Suecorum  reginae , 
cultissima  elegia,  qua  illam  a  regno  deposito  et  pacis 
studio  valde  laudat.  Dignum  est  illud  carmen  quod  con- 
feratur  cum  pulcherrima  veri  regis  imagine,  a  Seneca 
Thyest.  Act.  II.  vs.  336  sqq.  picta,  quam  non  uno  in 
loco  adumbravit  Becanus,  dissimulanti  tamen  similis. 
Idyllia  sacri  sunt  argumenti ,  ut  de  Josepho ,  Jesum  pue- 
rum  furori  Herodis  subtrahente ,  de  Moyse  exposito ,  de 
amore  coelesti,  et  similibus.  In  Idyll.  V.  pag.  252,  ma- 
ter  infantem  Moysen  exponit  in  Nilo: 

Dixerat,  et  lento  fiscellam  e  \amine  textam 
Inducit  cera,  ac  patientein  reddit  aquarum. 

Ter  puerum  immissura  fuit;  ter  victa  dolore 
Destitit:  haud  aliter  tumulandum  imponeret  urna. 
Postquam  pauca  dedit,  tanquam  suprema,  jacenti 
Oscula,  flens  flentem  superis  committit  et  undis. 
Vade,  ait,  infelix,  (agilemque  a  litore  corbem 
Impellit  trepidante  manu)  fluvioque  secundo 
Labere.  Si  pereas,  non  me  spectante  peribis. 
Si  Superis  curae  es,  quam  me  tibi  ferre  negarunt, 
Nilus  opem  praestet.  Nilum  sensisse  putares; 
Sic  substernit  aquas,  sic  summo  leniter  alveo 
Commissum  sibi  portat  onus.  Natat  ille  pericli, 
Nuper  ut  in  cunis ,  securus.  Fiscina  quantum 
Parva  vehit  fati! 

In  his  nonnulla  l>ene  ex  Ovidio  transtulit ,  narrante 
expositionem  Romuli  et  Remi  Fast.  II.  400  sqq.  Becanus 
MOysen  inventum  canit  Idyll.  IX.  pag.  261 — 262. 

Niliaco  Moysen  jactant  in  gurgite  fluctus. 
Ah!  ne  dulce  caput  violentior  obruat  unda! 
Ah!  ne  monstrorum,  quae  plurima.Nilus  in  altis 
Nutrit  arundinibus ,  puerum  ferat  aestus  ad  antra. 
Nile  pater,  quae  te  servato  fama  per  orbem 
Hoc  infante  manet?  minus  est  quod  vastus  et  ingens, 
Quod  septeragemino  volvaris  in  aequora  cursu, 
Quod  per  te  nullos  tellus  tua  postulet  imbres. 

Deinde 

e  corbe  puer,  velut  unio  concha, 
Eximitur.  Quales  parvi  pinguntur  amores, 
Talis  erat:  leni  suffunditur  ora  rubore. 
Caetera  candidior  cycnis :  mansere  relictae 
Hic  illic  guttae,  quales  iri  floribus  haerent, 
Qualis  mane  novo  tenera  ros  lucetin  herba. 

Mox  regis  filia 

puerum  regales  tollit  in  ulnas , 
Oscula  ceu  nato  libans,  matremque  vicissim 
Ille  velut  teneat,  protentis  ubera  palmis 
Lactis  egens  quaerit. 

Libri  Elegiarum  duo  sunt.  Prior  continet  liistoriam 
Jesu  infantis  et  pueri,  posterior  est  varii  argumenti : 
pulchra  sunt  Eleg.  II.  de  Christo  nato,  pag.  267  : 

Virgo  parens  facta  est :  Deus  est  e  Virgine  natus. 

Spectatum  e  coelo,  turba  beata,  veni. 
Nec  te  poeniteat  forniosas  linquere  sedes : 

Nunc  aliquid  noster  pulchrius  orbis  Labet. 

sqq.  ex  Tib.  IV.  2.  vs.  1.    In  Eleg.  III.  pag.  271.  Jesum 
alloquitur : 

Incipe  nunc  dulci  matrem  cognoscere  risu, 

Incipe  Virgineo  velle  sedere  sinu. 
Molliter  illa  suis  compressum  stringat  in  ulnis, 

E-t  ducat  blandas  cara  per  ora  nianus, 
Et  modo  blanditias  leni  tibi  murmure  dicat, 

Et  modo  det  roseis  oscula  multa  genis. 

Sed  omnium  suavissima  est  ElegiaX,  ubi  Maria  Jesum 
in*urbe  Hierosolymorum  quaerit,  p.  286,  quacum  con- 
ferri  meretur  ejusdem  argumenti  Elegia  I.  Ze  vecotii  I,  V: 

Progreditur:  nunc  hos,  nunc  flens  interrogat  illosj 

Describit  quales  praeferat  ore  notas. 
Tali,  inquit,  facie  est,  qualem  (nisi  quod  modo  nostram 

Deformat  luctus),  cernitis  esse  mihi. 
Alter  in  alterius  dignosci  possumus  ore; 

Squalor  abestilli:  caetera  matris  habet. 
Quae  mihi  continuo  turgent  modo  lumina  fletu , 

Illi  sidereo  pulclirius  igne  micant. 
Funduntur  flavi  per  lactea  colla  capilli: 

Multa  afFusa  labris,  gratia  multa  genis. 
Quale  ebur  adsperso  dilutum  murice,  qualis 

Si  rosa  lacte  natet,  talis  in  ore  rubor. 
Quo  caput  obvertit,  nitet  illic  purior  aer. 

Quos  videt,  liis  castus  leniter  adflat  amor. 
Cultus  adest  simplex,  amctliystina  vestis  ad  imos, 

Nostra  texta  manu,  defluit  usque  pedcs. 

Ita  Venus  Cupidinem  describit  apud  Mosschuin  in 
Eidyllio,  quod  vEqws  dQccmitjg  inscxibitur,  et  Mercurius 

9.8 

Psychen  apud  Apulejum.  Unuin  etiam  acldam  exemplum, 
cjuo  Becani  facilitas  et  elegantia  in  rebus  etiam  minoris 
momenti  ornandis  appareat.  Lib.  II.  El.  ix,  laudat  Leo- 
poldum,  novi  templi  primum  lapidem  ponentem,  p.  308: 

Quisquis  adest,  faveat.  Nova  conditur  omine  fausto 
Coelicolum  Dominae,  Coelicoliscjue  domus. 

Ferte  viri  lapidera ,  subeat  qui  rite  paratam 
A  magno  positus  principe  primus  humum. 

O  lapis!  auspiciis  alios  praeiture  secundis, 
Excipiat  facili  te  bona  terra  sinu. 

Atcjue  ita  in  commendando  lapide  pergit.  Satis ,  cre- 
do,  demonstratum  est,  Becanum  ad  laudes  Hosschii., 
Wallii  aliorumcjue  suae  societatis  optimorum  poetarum 
proxime  accedere ;  imo  parem  fere  iis  exstitisse. 


J.  VAN  AELHUYZEN. 


Floruit  a.  1680. 


Ea  Psalmorum  Davidicorum  est  praestantia ,  ut  nulla 
fere  natio  paulo  humanior  sit,  cjuin  eos  suo  quaecjue 
sermone  legat.  Eorum  autem ,  cjui  hymnos  Hebraeos  La- 
tino  carmine  expresserunt ,  numerus  est  admodum  in- 
signis :  sed  qui  Latina  carmina  ad  notas  modorum  musi- 
corum  accommodaverunt,  exiguus.  Tentavit  hoc  Nathan 
Chytraeus ,  edita  paraphrasi  Buchanani  Herbornae  Nas- 
sov.  A°.  1637,  et  Spetha  quidam,  qui  tamen  ,  ut  versus 
sui  latine  cani  possent,  ad  rhythmos  confugit.  Manus 
eidem  operi  admovit  Aelhuysius  ,  edito  hac  inscriptione 
libello : 

CENTUM  ET  QUINQUAGINTA  PSALMOS 
REGII  PROPHETAE 

LEGENDOS  ET  CANENDOS  LATINO  VERSU 


J.  VAN  AELHUYSEN. 

Lugd.  Bat.  J683. 

Apparet  ex  praefatione  eum  fuisse  rectorem  Scholae 
Tielanae ,  ac  praeterea  scripsisse  Logicam.  Caeterum  mi* 
hi  nihil  de  auctore  innotuit.  Qui  alicui  in  mentem  venire 
possit,  ut  oleum  et  operam  tam  inutili  labore  perdat, 
ego  non  intelligo.  Aelhuysius  exemplum  formularum 
musicarum,  ad  alia  quaevis  carmina  aptum,  secutus  est. 
Porro  autem  nihil  egit,  nisi  ut  syllabarum  numerum 
aequaret  numero  tonorum ,  parum  curans,  an  istae  syl- 
labae  essent  breves,  longae,  graves,  acutae,  circumfle- 
xae.  Itaque  canentis  est  syllabas  corripere ,  producere , 
gravare,  acuere  et  circumflectere ,  prout  soni  musici 
jubent.  In  tanta  autem  dissimilitudine  ac  discrepantia, 
qui  concentum  et  dulcedinem  quaerit,  is  eundem  cal- 
ceum  omni  pedi  inducit.  Ecjnidem  lubens  fateor  aures 
meas  non  tam  eruditas  esse,  ut  vel  unicum  Aelhuysii 
versum  intelligam,  et  si  quis  in  coena  mihi  psalmos  istos 
offerret,  ut  Themistocli  olim  Graecus  citharam,  canere 
valde  recusarem,  quamvis  haberer  indoctior.  Yideant , 
si  qui  velint,  an  me  sint  acutiores  :  Psalm.  XLII. 

Ut  cervus  sitit  appctens, 

Quas  cxsorbeat  undas, 
Pleno  guttute;  sie  Dcum 

Mens  desideral,  atque 


[nvestig^at  anhelans. 


' 

ImmortalJa  semper 
Coeli  gaudia  cor  sitit, 
Impletosque  Deo  polos. 

Ut  igitur  Graeci  Musicam  et  Poesin  arctissimo  inter  se 
vinculo  conjungebant,  ita  Aeihuysius  quam  latissime 
separat ,  nec  vero  reliqua  ipsius  ars  valde  commendanda 
est.  Musica  necessitate ,  quam  sibi  imposuit ,  coactus  , 
varia  carminum  genera,  breviora  in  primis  adhibet; 
Psalm.  LXIV. 

Audi  Numen  vota  precantia ! 
Audi  clemens  lamentantem! 
Serva  vitam,  serva  duros 
Hostes  contra  Deus !  oppressum 
x    Numine  fausto. 


JACOBUS  LIPPENS 

GANDENSIS. 
N.  1620. 


Medicus  Gandensis  7  edidit  Poematum  promuhidem 
A°.  1683,  quae  mediocria  sunt,  judice  Paquoto,  T.  IX. 
Mem.  pag.  113. 

CONSTANTINUS  HUGENIUS 

HAGANUS. 
N.  1596.    M.  1687. 

Nomen  Hugenianum  in  historia  rerum  Hollandarum 
est  pervulgatum :  vita  etiam  Constantini  summa  necessi- 
tudine  cum  vitis  trium  gentis  Arausiacae  principum, 
Frederici  Henrici ,  Gulielmi  II  et  III ,  conjuncta;  Maxima 
cura  a  parentibus  educatus  ,  nullas  non  artes ,  quas  ae- 
quum  est  scire  ad  magna  natos  adolescentes ,  didicit. 
Praecox  in  puero  ingenium  ad  maturitatem  pervenit, 
eique  contigit  ut  cum  Solone  gloriari  posset,  r^Quanco 
6°  cchl  nolhx  didaaadfxipog,  Quantum  enim  a  negotiis  po- 
tuit,  nunquam  in  legendo  scribendoque  cessabat.  Ita- 
que,  si  majori  illi  otio  frui  licuisset,  credo  nulli  Neer- 
lando,  necaccurata,  nec  eleganti  doctrinarum  varietate 
futurum  fuisse  secundum.  Sed  a  primis  fere  adolescen- 
tiae  annis  rerum  civilium  molestiis  adeo  fuit  implicitus , 
ut  raro,  neque  diu  se  inde  expedire  potuerit.  Quoties 
autem  ad  se  et  ad  literas  redibat,  poeticam  in  primis 
colebat ,  sive  ad  Musas  desiliebat ,  unde  carmina  sua  ap- 
pellavit  Momenta  desultoria,  edita  altera  vice  Hagae 
A°.  1655,  et  commendata  praefatione  amici  sui  Casparis 
Barlaei:  amici  dico,  non  cognati.  Neque  enim  Susanna 
Barelaea,  Hugenii  uxor,  Casparem  Barlaeum  cognatione, 
ut  nonnulli  scripserunt ,  attingebat.  Yaria  virorum  do- 
ctorum  deMomentis  sunt  judicia.  Iis  quidem,  qui  Huge- 
nii  erant  aequales  ,  minor  fides  est  habenda.  Magis  enim 
amicitiae,  benevolentiae ,  et  vero  etiam  admirationi  con- 
suluerunt,  quam  veritati.  Quid  enim?  Si  Petrum  Scri- 
rerium  audias  in  libello  de  Joanne  Sccundo  et  gentc  Ni- 

colaia,  pag.  369,  Hugenius  par  est  Secundo,  et  Poeta 

incomparabilis :   si  Barlaeum  in  Praef.  Moment.  p.  12, 

plurima  Bilbilicum  vatem  provocant ,  acumine  ,  verbo- 

rum  emphasi,  materiae  copia  et  ornatu.   Ne  jam  de  alio- 

rum  sententiis  non  minus  honorificis,  ut  Borrichii  pag. 

143—144,  dicam.  Sed  Morhofius,  Polyh.  Tom.  I.  p.  1060 , 

medium  quoddam  tenuit,  et  agnoscens  multa  Epigram- 

mata  egregia ,  addit  tamen  acumina  interdum  esse  affe- 

ctata  et  frigidiuscula.  Mihi  ita  videtur.  Hugenio,  quomi- 

nus  excellens  poeta  fieret,  natura  non  obstitit.  Sed  na- 

tura  sine  arte  et  exercitatione  parum  valet.  Arti  autem 

et  exercitationi  non  multum  tribuere ,  nec  luxuriem  in- 

genii  usu  depascere  potuit;   quo  factum  est,  ut  lusus 

verborum  captare,  et  negligentiam  in  scribendo  adhi- 

bere  coeperit,  a  venustate  et  nitore  Romano  alienam. 

Quod  si  quis  carmina  ab  Hugenio  adolescente  scripta , 

qua  aetate  plus  otii  supererat ,  cum  aliis  a  viro  et  sene 

scriptis  carminibus  comparet,  is,  credo,  idem  sentiet. 

In  Momentis  leguntur  otiorum  juvenilium  resegmina , 

pag.  279 — 323.    Comparatio  maris  refluentis  cum  vicis- 

situdine  amoris  est  elegans,  pag.  283  . 

Thyrsi ,  viden'pleno  subeuntem  litora  fluctu 
Nerea?  mox  refluas  idem  revocaverit  undas, 
Mox  mare  litus  erit,  et  erunt  mox  pontus  arenae. 
Gurgitis  una  vices  Phoebe  regit,  una  puellas 
Temperat,  alternoque  ciet  praecordia  motu. 

In  Elegia  ad  Juventutem  Ziricaeam  jocatur ,  se  non 

venire  ut  nuptias  Yelinae  ambiat ,  p.  292 : 

Circaei  juvenes,  facibus  devota  Cyprinis 

Pectora,  par  telo  saucia  turba  pari; 
Per  geminas  dominae,  totidem  tua  fulmina,  stellas, 

Prima  pharetrati,  quem  colis,  arma  Dei; 
PerPaphiae  delubra  Deae,  per  tela,  per  arcum, 

Cujus  in  accenso  pectore  \ulnus  ha-bes; 

Desine  rivalem  teniere  commota  Batavum 

Innocuique  dolos  subtimuisse  viri. 
Non  ego  Matthiacis  obrepsi  proditor  oris, 

Non  ego  Circaeis  dissimulator  agris. 
Pone  metum.  Spernenda  times.  Impune  Batavis 

Creditur,  et  fraudum  nescia  turba  sumus. 
Non  Helenam,  si  qua  est  (neque  sum  Paris)  ambio  vestram; 

Hospitii  cultor,  non  violator  ero. 

Hanc  ille  Elegiam  ita  claudit,  pag.  293  : 

Aurea  libertas,  tibi  me  voveoque  dicoque, 
Tu  quoque  ne  gressus  desere,  Diva!  meos. 

Circaei  juvenes ,  per  me  licet  esse  maritis: 
Ite  sub  optatum ,  si  volet  illa ,  torum. 

Subdite  colla  jugo,  cippo  date  crura  beato; 
Non  facit  ad  Batavum  calceus  iste  pedem. 

De  Epigrammatis ,  quo  certius  lectori  constet  judi- 
ciuni,  unam  Momentorum  paginam  describemus,  eamque 
188.  Nam  ex  una  omnia  discere  hoc  facilius  est,  quoplera. 
que  Hugeniani  otii  Momenta  sibi  invicem  sint  similiora. 

EPITAPHIUM  EXTINCTI   CRAPULA. 

Non  esse  quod  non  esse  fecerit  multos, 
Non  est  stupori:  hoc  esset,  esse  qui  non  est. 
At  me,  viator!  qui  nec  esse  credebam 
Non  semper  esse:  fecit  esse  non  esse. 

IN  GRATIAM  POETAE  OTIOSI. 

Est  de  tribus  mortalibus  qui  turbidum 
Pernox  fritillum  lassat,  est  cui  rota 
Versatilis  metri  rotat  mentem  et  manum: 
Est  qui  soporis  optimam  sortem  ratus, 
Nec  alea  de  nocte  nec  versu  furit. 
Quis  utrique  praevalet?  ferat  sententiam. 
Si  quis  nihil  agit,  otiatur  aut  vacat. 
Iste  otiatur,  vacat  hic,  ille  agit  nihil. 
Praestat  otiari,  quam  nihil  agerc 

STUDIUM    DIVERSUM. 

lncendit  varios  homines,  diversa  voluplas, 
Allia  vos,  alios  alea,  nos  alia. 

DE  SERVO  MALE  COMMENDATO. 

Perspectae  fidei  commendas,  Pontice,  servum, 

Da  veniam,  fidei  fidere  nolo  tuae. 
Illum  ego  perspexi  nebulonem,  Pontice!  Posset, 

Perspectae  fidei  ni  foret,  esse  meus. 

t 

POENA  PAR ,  DISPAR. 

Si  libeat,  sciolos  verbis  prosterao  negantes, 
Nugantes  aequum  est  sternere  verberibus. 

DE  VARIO  LAETITIAE  APPARATU  IN  VICINUM  AURIACAE  PUERPERIUM, 

Turgent  Auriacae  vicino  viscera  partu; 

Spes  Batavis  ridet  magna  minorque  meis. 
Vel  pyrio  pagum  quassabunt  aera  boatu , 

Vel:  pro  re  nata  nempe  triumphus  erit. 

Haec  omnia  ejusmodi  sunt,  ut  nullum  pro  suo  Martia- 
lis  facile  agnoverit.  Hiligentiae  Hugenianae ,  quam  supra 
laudavi,  illustre  monumentum  est  carmen  de  Vita*  Pro- 
pria,  quod  scripsit  senex  annorum  octoginta  trium.  Hoc 
carmen  ego  primus  edidi  Harlemi,  et  annotatione  illu* 
stravi  a.  1820.  Atque  omnes  quidem  difficultates ,  nam 
Hugenius  saepe  obscurus  est,  satis  mihi  expedisse  vi- 
deor:  in  una  diu  haesi,  scilicet  Lib.  I.  ys.  701 : 

Quem  sibi  quisque  legit  comitem,  de  more,  sinistrum 
Collocat :  ille  locus  cymbae  depressior,  ille 
Commodior,  datur  hospitibus,  dextram  hospitis  hospes 
Occupat. 

Hunc  igitur  locum  deinde  melius  intellexi  ex  Missono , 
Voyage  d'Italie,  Amstel.  1698,  T.  I.  p.  244.  »La  gauche 
»est  la  place  (Thonneur.  Et  la  raison,  qu'on  en  allegue 
»est,  que  celuy,  qui  est  a  la  droite,  ne  voit  pas  le  gon= 
»delier  de  devant,  auquel  par  consequent,  il  ne  peut 
»pas  si  aisement  commander."  Volkmannus  in  Diario  Iti- 
neris  Italici  eam  consuetudinem  etiam  accuratius  explicat. 

SAMUEL  MUNCKERUS 

HAMMONENSIS. 
Flomit  a.  1688. 


llic,  Prorector  Scholae  Goudanae ,  scholasticum  inge- 

nium  jam  in  fronte  libelli  a  se  editi  prodit.    Nempe : 

»  Samuelis  Munckeri  Artis  Poeticae  periculum ,  trige- 

»simum  ante  annum  aetatis  suae  factum  in  libro  Ele— 

yygiarum,  Silvarum  et  Epigram?natum.  Goudae  1688;" 

quasi  vero  exemplum  doctrinae  esset  et  industriae,  ante- 

quam  XXX  annos  natus  sis,  malos  versus  pangere.    Sed 

vide  hominis  simplicitatem !    In  aversa  tituli  parte  verba 

Horatii  posuit : 

uhi  plura  nitent  in  carmine,  non  ego  paucis 
Offendar  maculis,  quas  aut  incuria  fudit 
Aut  humana  parura  cavit  natura. 

Scripsisset  saltem: 

uhi  pauca  nitent  in  carmine,  non  ego  multis 
OlFendar  maculis. 

Sed  nihil  prorsus  in  omni  periculo  nitet,  ut  taedium 
lectionis  vix  devorare  potuerim.  Nescio  quid  homini  in 
mentem  veniret,  ut  tales  carminum  quisquilias  Petro 
Petito,  Aegidio  Menagio,  Francio,  et  Broukhusio  mittere 
auderet.  Petitum  magni  fecit.  Petitus ,  ita  canit  Eleg.  W. 
pag.  9 : 

Petitus  Musis  adco  Phoeboque  petitus, 

Ut  Linus  utque  Orplieus  indoluisse  qucant. 

Largius  Aonio  non  lii  de  fonte  biberunt, 

Quos  Stjx,  quos  Sylvae,  quos  stupucre  ferae. 

Illius  in  labris  slaluit  sibi  Suada  Iribunal : 
Illius  in  ccrebro  docta  Minerva  tlironum, 

Carui-t  omni  aurium  judicio.  Tesles  ex  multis,  pag.  6, 
Harlemum  servat  multum  ringente  Mogunto,  et  pag.  25. 
Majore?n  tamen  hunc  tempore  spero  fore.  Odae  etiam 
sunt  tov  navQog  to  ncctdlov.  Uno  defungar  exemplo,  pag. 
44,  ex  Oda  c[uam  sexium  nuptiale  inscripsit : 

Corporis.nec  non  animi  potentes 
Dotibus  Cajum  videt  atque  Cajam 
Laeta  felici  auspicio  relato, 
Rottera  jungi. 

Cajus  et  Caja,  ut  Titius,  in  libris  Jureconsultorum 
sunt  noti,  sed  vix  in  Satyra  aut  Epigrammate  ferendi , 
nedum  in  Oda.  Nec  probo  illud  Jani  Dousae  Lib.  III. 
Salin. ,  pag.  36: 

Bis  denos  tecum  exegi  concorditer  annos, 
Dum  tu.  Caja  mihi,  dum  tibi  Cajus  ego. 

Est  enim  in  effigiem  honestissimae  matronae,  cjuam 
defunctam  maritus  allocjuitur ,  et  in  tali  Epigrammate 
verba  etiam  rei  gravitatem  aecjuare  debent. 

Legitur  in  Jani  Broukhusii,  Lib.  IV.  Eleg.  XVIII,  ad 
Samuelum  Munckerum  responsum.  Sed  illum  a  meo  Poeta 
diversum  fuisse  arbitror,  aut  Broukhusio  jocari  libuit. 
Nam  ita  allocjuitur : 

Aonidum,  Munkere,  et  Plioebi  cura  Latini. 

PETRUS  DE  MARQUE 

INSULENSIS. 

Floruit  a.  1696. 

Hunc  Jesuitam  mira  incessit  cupido  in  terram  Japo- 
nensem  abeundi ;  quam  veniam ,  saepe  frustra  petitam , 
fatigare  non  cessanti,  tandem  Jesuitarum  Maximus  con- 
cessit.  Mater  ipsi  moriens  praedixerat ,  fore  ut  in  India 
propter  studium  et  araorem  disciplinae  Christianae  ne- 
caretur.  Exstat  illius  epistola  ad  patrem  Generalem,  pro 
obtinenda  missione  Japonica,  Duaci  A°.  1696.  Fineni 
Epistolae  citavit  Paquotus,  Mem.  Tom.  XII.  pag.  105  , 
testem  facultatis  Marquianae : 

Cum  struit  in  fratres  Japon  miserabile  bustum, 

In  mea  (quis  credat?)  viscera  flamma  furit. 
Aeraula  fraternis  ardent  praecordia  prunis ; 

Sitque  licet  distans ,  exedit  ossa  rogus. 
Urimur  heu!  fratres  pariter,  sed  dispare  flarama; 

Martyris  hanc  sequitur  gloria ,  nostra  caret! 
Me  miserum!  tanto  semper  cruciabimur  aestu? 

Tollere  vel  flammas ,  vel  dare  nemo  potest. 
Emorior:  nimio  mens  aegra  fatiscit  amore: 

Emorior:  tostum  languet  ab  igne  jecur. 
Ali !  saltem  liceat  lymplia  restinguere  flammam! 

Hoc,  nisi  Japonici  litoris,  unda  nequit. 
Non  satis  est  Scarpus,  non  Lysae  lympidus  amnis, 

Non  fcret  cxliausto  flumine  Scaldis  opem. 
Da  pater  o!  patria  tandem  discedere  terra , 

Me  mors,  me  Japon,  me  Deus  ipse  vocat. 
Si  rcnuis ,  fato  propcre  moriemur  incrti , 

Incisumquc  brevi  marmore  carracn  crit: 
Japonici  me  saevus  amor  male  perdidit  ignis, 

Flamma  quod  carcam,  flamraa  dat  ipsa  iieeem 

\ersuum  sane  eleganlia  et  sonus  summo  Foclae   ardoit 
pax  cst. 

JOANNES  SCHOTANUS 

FRANEQUERENSIS. 
N.  1643.    M.  1699. 


Frimuiu  rector  Scholae  Franequerensis ,  deinde  in 
Academia  ibidem  professor  Philosophiae.  Scripsit  Pa- 
raphrasin  poeticam  primae  Philosophiae ,  quam  Meta- 
physicam  appellant,  in  sex  partes  distributae,  A°.  1694; 
Votum  pacis  1694:  et  Belgium  exsultans  oh  detectas 
insidias  Gulielmo  III  structas,  1696.  Vide  Vriemoet. 
Athen.  Fris.,  pag.  583 — 586. 


JANUS  DE  BISSCHOP. 


Floruit  a.  1700. 


Hic  Leidae  a.  1700  edidit  libellum:  Chorus  Musarum 
id  est,  elogia,  poemata,  epigrammata,  echo,  aenigmata, 
ludus  poeticus  caet.  Habitavit  Yeris  in  Zelandia,  et  opus 
dedicavit  diviti  mercatori ,  Societatis  Indae  praefecto , 
cujus  unicum  filium  literas  humaniores  docebat.  Mise- 
rum  adolescentem,  qui  talem  nactus  sit  praeceptorem ! 
Nihil  ineptius  vidi  ista  praefatione ,  nisi  Epistolam ,  quae 
sequitur,  Prosphoneticam  Cornelio  de  Witte,  Baroni 
de  Ruyter,  quam  ita  finit:  JSgo  interea,  dum  vivam^ 
ero  qui  fui  semper ,  memoria  adamantina ,  emedulla- 
toque  affectu  tuus  Janus  de  Bisschop. 

(jualis  oralio  soluta,  talis  est  ligata.  Iu  Epigrammati- 
bus  vocat  magistrum  suum  Jacobum  Wallium ,  poetam 
laureatum;  cui  hoc  epitaphium  posuit: 

Vita  Maronis  erat,  Nasonis  Wallius  umbra, 
Mens  Flacci.  Flaccus  Naso  Marotjue  jaces. 

In  silva  Amandina  ad  Valencenas  homo  narrat  se  vi- 
disse  hydram  quindecim  pedes  longam : 

Sibila  dira  Hydrae  late  nemora  alta  replebant: 
Allicior:  subeo  vix  nemus,  hydra  fugit. 

Noxia  res ,  cantus :  blande  movet  illice  voce , 
Mordet  et  incautos :  carmina  virus  habent. 

Carmina  hydrae  an  poetae?    Bisschopius  suis,   puto, 
vel  hydras  interficere  poterat. 


GULIELMUS  BURIUS 

BRUXELLENSIS. 
N.  1618.    M.  1700. 


Canonicus  Mechliniensis ,  peritus  antiquitatis  Eccle- 
siasticae,  et  in  literis  versatus,  scripsit  Strenam  Poeti- 
cam,  Archiduci  Leopoldo  A°.  1647,  alia,  in  quibus 
etiam  rhythmica.  Summorum  urhis  et  orhis  Pontificum 
Epiconographia ,  Lovan.  1684.  Unde  Pacruotus ,  Tom. 
XI.  Mem.  pag.  22 — 23,  duo  tetrasticha  excerpsit. 

DE  URBANO  IV. 

Corporis  instituit  Christi  solennia  fcsta, 

Per  templa  et  vicos  octo  diebus  agi. 
<x)ui,  licct  obscura  prognatus  origine,  rlarum 

Se  vhtulc  sua  fecit  in  orbe  virum. 

DE  PIO  111. 


Incensa  stuppa,  sic  transit  gloria  mundi, 
Audivit  lacrymans  haec  tria.verba  Pius: 

Ipse  quod  expertus;  nam  lux  vigesima  sexta 
Morte  pium  rapuit  nomine  reque  virurn. 

Si  reliqua  Burii  carmina  his  similia  sint ,  pennas  nido 
majores  explicuit. 


PETRUS  FBANCIUS 

AMSTELODAMENSIS. 
N.  1645.    M.  1704. 


Michael  Ruiterus ,  Adriani  filius ,  consilio ,  virtute  et 
pietate  adeo  praestitit  omnibus  imperatoribus  maritimis, 
ut  parem  iili  nulla  adhuc  aetas  viderit.  Hic  ?  quum  pro 
patria  sua  fortissime  et  in  victoria,  ut  solebat,  dimicans 
occubuisset ,  ingens  sui  desiderium  singulis  et  universis 
civibus  relicpiit,  cjuod  moerore  etiam  funeris  indicave-» 
runt :  et  cruum  Amstelodami  in  templo  Novo  sepeliretur , 
et  Petrus  Francius  Latino  carmine  postero  die  eum  esset 
laudaturus,  tanta  undique  multitudo  funus  ad  templi 
fores  prosecuta  est ,  quantam  templum  capere  non  pos- 
set.  Ipsae  itacjue  fores  quasi  acta  testudine  a  conferto 
agmine  obsideri  videbantur,  et  irrupisset,  nisi  milites 
urbani,  in  praesidio  collocati,  prohibuissent.  Militibus 
istis,  ut  mihi  senex  cjuidam  narravit,  cjui  se  puerum  ab 
altero  sene  audisse  dicebat,  Janus  Broukhusius,  Francii 
amicus ,  praeerat.  Hic  multos  intrare  cupientes  Latine 
alloquebatur.   Qui  Latine  respondebant ,  statim  admisit , 

eoruniautem,  qui  nesciebant ,  multos  rejeeit,  praeeoni 
in  eo  similis ,  qui  olim  vulgus  profanum  a  templo  Cereris 
arcebat ,  exclamans  illud  ixug  ixdg  £&  fiefiijXoi.  Et  sane 
di^num  erat  Francii  carmen,  quod  auribus  exquisitae 
hominum  coronae  ?  aut  bis  sacris  leviter  saltem  initiatae, 
unice  exciperetur.  Saxius  Onom.  Vol.  V.  pag.  247,  dicit 
Francium  Batavo  carmine  memoriam  Ruiteri  celebrasse : 
idem  putasse  videtur  Paquotus  Tom.  V.  Mem.  pag.  154. 
Falso.  Nam  ipse  Francius  postea  ex  Latino  Holiandum 
fecit.  Vide  Brandtii  Vitam  Ruiteri ,  pag.  1009.  Higthius 
Francii  carmen  etiam  in  Hollandos  versus  transtulit. 
Yide  Ypeum  in  Praef.  Carm.  Higt.  pag.  xxix.  Notum  est , 
quid  Francius  ipsa  actione  valuerit.  Jam  audiamus  eum 
initio  sic  verba  facientem ,  pag.  3  : 

Quae  mentem  visu  insolito  percellit  imago? 

Quo  se  cunque  oculi  obvertunt,  crebri  undique  planctusr 

Undique  circumstant  mixto  suspiria  fletu, 

Volventum  inclusos  gemitus,  luctumque  prementum. 

Tristis  ubique  virum  facies :  color  omnibus  idem. 

Lumina  cuncta  madent.  Simul  ipsa  silentia  templi 

Horrorem  sacrum  incutiunt,  et  pondera  vocis 

Mutus  habet  paries.  Pendet  dolor  ater  ab  illo, 

Moestaque  ferales  assumunt  pulpita  vestes. 

Agnosco  vulnus  Patriae,  monumentaque  luctus 

Plurima;  lugentes  Ruteri  in  funere  patres, 

Lugentem  cerno  populum,  vultuque  silente, 

Atrata  consanguineos  in  veste  sedentes, 

Ipsaque  busta  viri,  positumque  ante  ora  feretrum. 

Et  quemquam  tam  ferum  adfuisse  futemus,  cui  ille 
lacrymas  non  excusserit?  Mortem  Ruteri  ita  describit, 
pag.  1Q: 

Vix  Lorae  partem  mediam  conamine  magno 
Certarant,  quando  subitum  ac  miserabile  visu 
Exoritur  monstrum.  Nam  mors  nigrantibus  alis 
Per  Batavinn  naves  luie  foeda  volabat  et  illuc, 

Reclori  letum  intentans  ,  artesque  dolosque 
Jam  plures  meditata,  virum  investigat:  at  ille 
Hostibus  immersus,  puppi  dum  pugnat  ab  alta, 
(Eloquor  an  sileo?)  crudeli  percitus  ictu; 
Proh!  scelus,  et  duri  nimia  inclementia  ferri! 
Perdidit  alterius  digitos  pedis,  ac  resupinus 
Concidit  in  summum,  distracto  poplite,  transtrum, 
Primaque  non  laesum  violarunt  vulnera  corpus. 

Ruterus  enini  nunquam  antea  vulneratus  fuisse  dicitur. 
Daugierius  in  Carm.  pag.  128  de  Ruteri  morte  etiam 
haec  posuit : 

At  charum  pelagus  ne  vel  post  funera  linquat, 
Ossa  ducis  tellus  nulla,  sed  unda  tegit. 

Quae  subjecta  annotatione  illustravit:  Fertur  in  clade 
Panormitana  illius  ossa  in  mare  fuisse  excussa.  Rem, 
primo  rumore  auctam,  etiam  auxit  poeta.  Quae  sequun- 
tur  comparationes  de  Paride ,  et  deinde  de  leonibus  mi- 
noribus ,  sunt  propriae  et  mire  ad  rem  faciunt : 

Ac  veluti  ille  Phrygum  terror,  quem  mater  in  amne 
Tinxerat,  ac  Stygia  infantem  duraverat  unda, 
Imbellem  laevo  Paridem  pede  sensit  Achilles , 
Quaque  mori  potuit,  telum  fatale  recepit: 
Haud  aliud  nostri  letum  ducis.  Horruit  atrox 
Erubuitque  nefas  suffusus  sanguine  pontus. 
Prolapsum  excipiunt  famuli,  lectoque  reponunt. 
At  nautas ,  ut  ductorem  de  puppe  cadentem 
Dejectique  vident  visum  nunquam  ante  cruorem, 
Acrior  inflammat  virtus.  Errare  videres 
Omnium  in  ore  minas :  oculis  micat  omnibus  ira , 
Intimaque  ultrices  stimulant  praecordia  flammae. 
Qualiter  improvisa  senem  cum  forte  leonem 
Venantum  sternunt  venabula ,  protinus  omnes 
Prosiliunt  irritati  de  rupe  minores, 
Attolluntque  jubam,  et  collecto  robore  toto, 
Agmina  perrumpunt  instantia,  telaque  frangunt, 
Et  debellatum  mandunt  sub  dentibus  hostem. 

Erunt  fortasse ,  qui  me  severum  nimis  et  fastidiosum 
esse  dicant,  sed  proferendum  est  quod  sentio.  Non 
placet  nempe  illa  temporis  definitio , 

Vix  horae  partem  raediara. 

Aut   enim  fallor,   aut   nimis   sapit  historicum  dicendi 
genus.  Facile  autem  aliter  potuisset ,  verbi  causa: 

Ecce  autem  subitum ,  ac  visu  miserabile  monstrum , 
Horresco  referens ,  oritur.  Mors  tristibus  alis  sq. 

Boeclerus  scribit  in  Bibliogr.  Crit.  p.  95.  »Hinc  (ob  dif- 
»ficultatem  carminis  Epici)  est  quod  inter  recentiores 
»nemo,  quamvis  optimi  alias  Poetae,  ut  Heinsius  et  alii, 
»Epos  scribere  ausus  sit."  Equidem  credo  occasionem 
et  voluntatem  pluribus  defuisse  quam  vires.  Quid  enim 
Francio,  si  vohusset,  defuisse  putemus,  quin  Ruteriaden 
scripsisset?  Nam  in  hoc  quidem  carmine  numeri,  di- 
ctiones,  summa  compositionis  cura,  quae  tamen  nusquam 
ingenii  impetum  retardat,  verbo,  omnia  sunt  adeo  Vir- 
giliana,  ut  optimi  recentiores  heroici  satis  habeant ,  si 
Francium  aequent.  Atque  utSicilia,  in  cujus  conspectu 
pugna  fuit  commissa ,  antiquis  fabulis  et  historiis  est  ce- 
lebrata,  ita  his  tanto  cum  judicio  utitur,  quanto  fieri 
possit  maximo.  De  Heroicis  Francii  carminibus ,  alia  fere 
omnia  sentit  Paquotus  Tom.  VI.  Mem.  pag.  154,  ea  esse 
scilicet  nec  castigata  satis ,  nec  sublimia:  sed  quod  dixit 
non  probavit.  Meae  me  sententiae  non  poenitet,  dum 
quis  contraria  docuerit.  Mecum  faciuntauctores  Actorum 
Lipsiensium,  A°.  1682,  pag.  359,  et  A°.  1683,  pag.542. 
Ut  in  Epico  carmine  Virgilium,  ita  in  Elegiaco  Ovi- 
dium  sibi  sumsit  imitandum.  Fuere  qui  dicercnt,  fieri 
non  possc.  ut  poiiia  rccentior  fncilitatem  Ovidianam  con- 

sequeretur.    Sed  ego  nihil  esse  arbitror  ,  quod  natura  et 
studio  adjuti  consequi  nonpossimus,  praesertim  quum 
ipsum  exemplum,  quotidie  in  oculis  et  manibus,  adum- 
brare  liceat  5  neque  adeo  verum  esse ,  quod  illi  arbitran 
tur,  non   verbis,   sed  rerum  testimoniis  probabimus. 
Heinsii  enim ,  Wallius  ,  Hosschius ,  Livinus  Meyerus  et 
Petrus  hic  Francius,  Ovidianae  facilitati  tamsimiles  facti 
sunt ,  ut ,  si  quis  nec  nostros ,  nec  Romanum  unquam 
legisset,  Ovidium  tamen  a  facilitate  laudari  audisset ,  et 
dicere  rogaretur,  ex  multis  elegiis ,  quas  Ovidii  esse  ju- 
dicaret ,  Ovidii  saepe  esse  diceret ,  quae  Neerlandi  alicu- 
jus  essent.    Ac  constat  quidem  Ovidium  Graecam  ver- 
suum  pentametrorum  rationem  primum  immutasse ,  du- 
riorem  forte  auribus  delicatioribus  Romani  elegantissimi. 
Ut  autem  illa  numerorum  volubilitas  plerosque  e  nostris 
juvenes  cepit,  sic  iidem  maturioris  aetatis  et  judicii  fa- 
cti ,  se  omnes  fere  ad  dulcissimam  illam ,  quam  in  Pro- 
pertio ,  Tibulloque  miramur ,  varietatem  accommodave- 
runt.  Francio  et  paucis  adeo  perplacuit  mos  Ovidianus, 
ut  eum  retinuerit ,  et  felicissime  cum  simplici  illa,  inafFe- 
etataque  scribendi  facilitate  et  ingeniosissimis  inventioni- 
bus  expresserit.    Francius  0 vidiuni  secutus  est ,  auctore 
primum  Hadriano  Junio ,  qui  naturam  illius  ad  profluens 
illud  et  canorum  esse  aptissimam  perspiceret ,  deinde  sua 
ipsius  voluntate,  non  minus  quam  alii  secutisunt  Catul- 
lum ,  Tibullum  et  Propertium.  Nam  ut  eos  esse  censeo  ri- 
diculos,  qui,  ut  ait  Georgius  Sabinus  in  libello  de  carmi- 
nibus  componendis ,  cum  propter  ingenii  imbecillitatem 
nequeant  assequi  concinnitatem  Ovjdianam,   se  confe- 
runt  ad  imitationem  Catulli ,  addo  etiam  Tibulli  et  Pro- 
pertii,  ita  aliorum  suspicio  judicium,  qui  nulla  ingenii 
imbecillitate  coacti,  eo  pergunt,  quo  natura  viam  ipsis 

ostendit.  Pulchra  est  Francii  Elegia  I.  Lib.  I.  ad  Deum 
de  salute  publica.  Pulcherrima  haec  pag.  120: 

Illane  tam  foedis  urenda  palatia  flammis, 

Scilicet,  et  tantas  hauriet  ignis  opes? 
Quaeque  prius  poterant  et  regibus  apta  videri, 

Lustra  feris  fient  turpibus,  antra  lupis? 
Mergeturque  suis,  quis  cingitur  undique,  tellus 

Fluctibus,  ut  fiat,  quod  fuit  ante,  salum? 
Nautaque  praeteriens  deserti  litoris  oram, 

Dicat:  ubi  est  hodie,  quae  modo  tanta  fuit? 

Sed  hanc  Elegiam  ita  a  Francio  esse  finitam  «miror , 
pag.  123: 

Neve,  pater!  mea  Musa  tua  sit  longior  ira, 
Illa  modum  ponat  versibus,  ira  sibi. 

Non  me  latet  Ovidium  Trist.  I.  Eleg.  ix.  vs.  143  scripsisse : 

Vincit  hiems  hominem,  sed  eodem  tempore  quaeso, 
Ipse  modum  statuam  carminis,  illa  sui. 

Sed  et  haec  Ovidii  est  argutia  quaedam  afFectata,  qua- 
les  in  eo  plures  occurrunt.  Tertia  Batavorum  de  Francis 
Britannisqueuna  aestate  reportata  victoria  navalis  miro  ca- 
lore  Francium  implevit.  Habebat  nostra  natio  et  homines , 
qui  res  fortissime  gererent,  et  poetas,  qui  easdemoptime 
celebrarent.  Aurea  verba ,  quibus  Ludovicum  XIV,  qui , 
ut  caeteri  Franciae  reges ,  Christianissimus  appellabatur, 
ad  pacem  amicitiamque  hortatur,  Eleg.  II.  Lib.  I.  p.  125  : 

Quid  Christi  delere  paras,  fortissime,  gentem, 

Tu  qui  de  Christi  nomine  nomen  habes? 
Non  tam  saeva  tibi  de  se  monumenta  reliquit. 

0 !  quanto  ingenio  mitior  ille  tuo. 
Ille  suum  pacem  populum ,  non  bella  ,  docebat : 

Quacquc  suis  tribuit  commoda,  pacis  erant. 
V.w  erat  in  vullu,  pax  dulci  fluxit  ab  ore, 

Exemplum  pacis  vitaque  raorsque  fuit. 

29* 

Neque  vero  minus  illa  sunt  efficacia  ad  Carolum,  Bri- 
tanniae  regem ,  qui  j  ura  patriae  sanctiora  ducebat  scilicet 
quam  hospitii ,  pag.  127: 

Tti  quoque  quid  populos  bellum  moliris  in  illos, 

Carole!  quis  solii  debitor  ipse  tui  es? 
His  tu  muneribus  Batavum  benefacta  rependis: 

Et  violare  fidem,  conciliare  vocas? 
Nec  te  noster  amor,  nec  te  communia  vincla, 

Nec  te  rellisio,  nec  Deus  ipse  movet? 
Quo  conjuratam  deducis  in  aequora  classem? 

Quantum  fraterni  funeris  illa  vehit  ? 
Quid  maris  affectas  regimen?  mortale  recusat 

Imperium  pontus.  Vindicis  ille  Dei  est. 

Ovidii  versum  imitatur  ex  Epist.  Heroid.  V.  120: 
Heu!  quantum  Phrygii  sanguinis  illa  vehit! 
Francius  interdum  Graecam  carminis  rationem  adhi- 
bet ,  praecipue  in   Epigrammatis ,   quae  multam  saepe 
habent  suavitatem.     Utriusque  rei  testimonio  sit  p.  429, 
in  Gallum  Gallinaceum : 

Occidit  Eois  Gallus  mihi  missus  ab  oris , 

Gloria  cristati  prima  decusque  chori. 
Qualis  erat,  lentam  cum  voce  cieret  acuta 

Auroram  molli  conjugis  e  gremio ! 
Qualis  erat,  cum  formosas  expanderet  alas, 

Inque  orbem  gyros  duceret  innumeros. 
Crista  rosas,  niveae  vincebant  lilia  plumae: 

Verrebat  longum  cauda  superba  solum. 
Non  illi  candore  alius  contenderet  ales, 

Non  qui  Maeandri  margine  ludit  olor. 
Ille  tamen  fato  nobis  ereptus  acerbo 

Candidus,  heu,  nigram  cogitur  ire  viam. 
At  tu,  qui  nostrum  spatiatus  saepe  per  hortum  es, 

Multus  amor  domini,  Galle,  dolorque  tui, 
Hac  mihi  dilecta  mori  requiesce  sub  umbraj 

Et  levior  plumis  sit  tibi  terra  tuis. 

Galli  Gallinacei  laudes  ludicra  oratione   idem   Francius 
celebravit  Orat.  pag.  65.  Orator  etiam  probabilis,  melior 

lamen  Poeta.  Nam  qui  orationes  Francii  reprehendunt , 
(vid.  Saxius  1.  1.  et  Paquotus,  Tom.  VI.  Mem.  pag.  155,) 
in  quibus  nimius  est  Jacobus  Perizonius,  Franciumscri- 
bendi  elegantia  non  aequabant.  Fuit  olim  in  omni  fere 
patria  nostra,  quum  docti  homines  facultatem  bene  La- 
tine  scribendi  non  valde  curarent.  Poetae  in  primis 
suum  agebant  negotium,  tanto  saepe  in  oratione  ligata 
praestantiores ,  quanto  in  soluta  inferiores.  Oui  artem 
poeticam  non  amabant,  hanc  etiam  reprehensionis  occa- 
sionem  cupidi  arripuere.  Sed  in  ista  calumnia  diu  deli- 
tescere  non  potuerunt.  Mox  enim  egregii  quidam  homi- 
nes  ostenderunt  se  in  utraque  oratione  pares ,  nec  minus 
in  Cicerone  quam  in  Virgilio  esse  versatos. 

Natus  autem  est  Francius  ,  ut  diximus ,  Amstelodami. 
Studiis  literarum  in  Academia  Leidensi  functus,  perlus- 
travit  Britanniam,  Italiam  et  Franciam,  comparans  sibi 
amicos  doctrina  et  ingenio  excellentes.  Reversus,  amagis- 
tratu  Amstelodamensi  creatus  est  Professor  Historiae  et 
Eloquentiae ,  ac  deinde  etiam  linguae  Graecae.  Quam  gra- 
tus  iis  fuerit,  qui  curam  Athenaei  gerebant ,  hinc  apparet , 
quod ,  quum  Leidenses  eum  in  Academiam  suam  invita- 
rent,  Francii  reditus  ita  auxerint,  ut  periculum  non  esset, 
ne  Amstelodamo  unquam  discederet.  HoeufFtius  haec  prae- 
tereade  Francio  ad  me  scripsit:  »Francii  poemata  a.  1697 
auctiora  sunt  editione  a.  1682.  Praeterquam  quod  omis- 
sae  sunt  versiones  EpigrammatumGraecorum,  quia  nem- 
pe  totam  Anthologiam  Latino  carmine  exprimere  medi- 
tabatur,  Elegiarum  praeterea  Liber  V,  Odarum  Liber 
III,  praeter  alia  soluta  oratione  scripta  continentur  Pos- 
thumis,  quae  prodierunt  Amstelodami  1706.  Nonnulla 
anecdota  Francii  edidit  Santenius  in  Delitiis.  Alia  apud 
me  servantur,  etiam  scripta  manu  ipsius  Francii." 

GISBERTUS  COCKIUS 

ULTRAJECTINUS. 
N.  1630.    M.  1707. 


Sacrarum  literarum  in  Ecclesia  reformata  interpres  et 
philosophiae  doctor,  scripsit  Hobbesium  Elenchome- 
num  A°.  1668,  Anatomen  Hobhesianismi  A°.  1680,  et 
Psalterium  Davidis  carmine  Elegiaco  rcdditum^  cui 
accedunt  Hymni  quidam  sacri,  Ultraj.  A°.  1700.  Dedica- 
tio,  Prooemium  et  Praeludia  de  nominibus  Dei  jamsta- 
tim  me  a  caeteris  legendis  deterruerunt.  Hoc  non  est  de 
pessimis : 

JEHOVA  ZEBAOTH. 

Summe  Parensrerum,  tuus  est  excercitus  omnis  * 
Per  mare,  per  terras,  sydereumque  polum. 

Quando  jubes ,  illis  deponis  sede  superbos , 
Illorum  mites  mente  tueris  ope ! 

Hinc  exercituum  Deus  et  tam  saepe  vocaris , 
Ne  tua  praemonitus  temnere  jussa  velim. 

Huc  adde  initium  primi  Hymni : 

O  nimium  felix,  quisquis  consulta  recusat, 

Quae  rata  vult,  aut  quae  turba  maligna  probat 

Nec  reprobi ,  pietatis  amans  vestigia  calcat , 
Ejus  at  insanum  vitat  et  odit  iter. 

Nec  sociare  tibi  sese  vult,  sanna,  sodali, 
Nec,  sarcasme  procax,  sede  sedere  tua. 

Nae  iste  impar  Hobbesio  congressus  est  gladiator,  nisi 
arma  in  hanc  arenam  meliora  attulerit.  Paquotus  Tom. 
XVIII.  Mem.  p.  27 — 28 ,  dicit  Cockium  bonitatem  lin- 
guae,  suavitatem  poeticam  et  leges  versuum  violasse. 
Priora  vidimus,  in  posterius  drimen  mihi  inquirere  non 
vacat.  Alia  admissa  satis  fidem  faciunt. 

JANUS  BROUKHUSIUS 

AMSTELODAMENSIS. 
N.  1649,     M.  1707. 


Janus  Broukhusius  iis  majoribus  ortus  est,  qui  iu 
agro  olim  Ultrajectensi  magna  auctoritate  et  honore  flo- 
ruerunt ,  eaque  origine  dignos  habuit  parentes.  In  pue- 
roapparebatmorumquaedam  gravitas,  et  menioria  supra 
aetatem  felix.  Scholae  Amstelodamensi  praeerat  Hadria- 
nus  Junius ,  cum  aliis  laudibus  ornatissimus ,  tum  mira 
sagacitate  et  prudentia  in  formandis  adolescentiae  animis. 
Hic,  ut  Petro  Francio  Ovidium,  ita  Broukhusio  Proper- 
tium  commendabat  imitandum ,  videns  grave  illud ,  mag- 
nificum  et  sententiosum ,  quod  in  Propertio  miramur, 
ingenio  Broukhusiano  unice  convenire.  Neque  in  eo  fal- 
sus  fuit  Junius;  nam  Broukhusius  Romanum  deinde 
poetam  tam  egregie  imitando  expressit,  ut  judicio  do- 
ctissimorum  hominum  Propertius  Hollandus  merito  suo 
fuerit  cognominatus.  Atque  ea  laus  una  maxima  est,  quam 
illi  tribuere  possim.  Exemplo  Broukhusii  apparuit , 
quam  inutilem  laborem  perdant ,  qui  animo ,  literarum 
suavitate  semel  delinito ,  alia  negotia  obtrudunt.  Avun- 
culus  scilicet ,  patre  mortuo ,  eum  in  Pharmacopolium 
aliquod,  tanquam  in  pistrinum,  compingere  voluit;  frus- 
tra.  His  enim.  angustiis  mens  generosa  contineri  non  po- 
tuit.  Itaque  militatum  abiit ,  atque  se  talem  praestitit , 
ut  brevi  signifer,  deinde  locum  centurionis  tenens,  mox 
centurio  fuerit  creatus.  Eo  munere  fungens ,  diu  prae- 
fuit  uni  ex  centuriis ,  quae  praesidium  Amstclodamense 
urbanum   cfficiebant.    Interea  nullum   diem  sine   lecto 

poeta ,  optimisque  ex  antiquitate  scriptoribus  dimitte- 
bat ,  Tibullum  et  Propertium  tam  docte  et  eleganter  ex~ 
plicans,  quam  eos  ipso  carmine  reddens.  A°.  1684 
primum  poemata  sua,  uno  fasciculo  collecta,  edidit 
quae  A°.  1711  iterum,  sed  multo  auctiora,  edidit  ami- 
cus  illius  1).  Hoogstratanus.  Qui  plura  de  Broukhusio 
scire  cupiat,  ad  eundem  Hoogstratanum  ablegamus  ,  qui 
vitam  illius  in  libello  singulari  exposuit ,  ed.  Amst.  A°. 
1712,  et  ad  Burmanni  Orationem  funebrem,  Trajecti 
ad  Rhenum  habitam  in  obitum  Broukhusii  A°.  1708. 
Ea  oratio  plena  est  laudibus  egregii  Poetae.  »Haec  tua" 
dicit  Burmann.  pag.  1 75 ,  »  cultissime  Broukhusi ,  pro- 
»pria  et  praecipua  laus  fuit.  Tua  scripta  non  fuliginem 
» lucubrationum ,  non  lucernarum  pinguem  foetorem, 
»sed  fragrantissimum  venustatis  odorem  et  naturalem, 
»  usu  hominum  et  consuetudine  consummatam ,  elegan- 
» tiam  spirant.  Haec  est  illa  non  imitabilis  pulchritudo  ^ 
»  quam  ipsa  naturae  tuae  excellentia ,  non  unico  alicui 
»membro,  sed  universo  orationis  et  carminis  corpori 
»comparavit,  ita  ut,  quicunque  ad  contemplanda  inge- 
»  nii  tui  monumenta  se  conferant ,  extra  se  rapti ,  quo 
»  artificio  tam  apte  singula  coire ,  et  in  unum  cogi  po- 
tuerint,  exputare  non  possint."  Adde  Henricum  Yer- 
heykium  in  Orat.  de  Utilitate  Graecae  et  Latinae  lin~ 
guae,  .habita  Amst.  A°.  1765,  pag.  25.  Nos  haec  ideo 
attulimus,  ut,  si  nostra  fortasse  parum  valeret  auctoritas, 
ostenderemus  judicium  Jacobi  Gronovii,  ad  Minucium 
Felicem  Octav.  p.  226 ,  aut  ab  invidia ,  aut  a  male  dicen- 
di  libidine  esse  profectum,  quibus  ille  vitiis  adeo  labo- 
rabat,  ut  Scioppium  pene  referret.  Cf.  Rlefeker.  Bibl. 
Erudit.  Praecoc.  pag.  116.  Ego  meam  plane  ad  illorum 
sententiam   adjungo,    qui  Broukhusium  poetam  fuissc 

fere  perfectum  statuunt.  Acleo  ille  omnia  ingenio  exco- 
luit,  arte  limavit,  industria  elaboravit.  Res  vulgatas  et 
multis  ad  nauseam  repetitas  non  vulgari  ratione  tractat. 
In  nuptiis  Joannis  Huddei,  nativae  venustatis  sunt: 

Dum  loquor,  argutum  produxit  Vesperus  agmen, 

Et  picturatis  excubat  in  speculis. 
Qualis  cum  Triviae  sopitum  ad  Latmia  saxa 

Vidit  ab  Oeteis  Endjmiona  jugis. 
Ille  tui  gestit  numerum  subducere  lusus, 

Basiaque  intentis  computat  articulis. 
Quorum  sollicitus  cum  millia  multa  notarit, 

Mox  Veneris  dulces  'conferet  in  tabulas. 

Noti  sunt  versus  Ovidii  de  se  ita  stupente,  ut,  cjui 
fulmine  tactus ,  viveret  cjuidem ,  sed  se  vivere  nesciret. 
Nemo  fere  poeta  recentior  obstupuit,  cjuin  ad  hanc 
Ovidii  dictionem  confugerit.  Audiamus  Broukhusium , 
pag.  14: 

Sic,  ubi  praecipitis  agitans  vaga  nubila  Cori, 
Imbribus  et  densis  caeca  tremiscit  hyems , 

Afflatus  saevi  rapido  Jovis  igne  viator, 

Vix  animam  extremis  continet  in  labiis:  . 

Ut  me  tam  subito,  tam  tristi  nuntius  ictu 
Perculit,  ut  sensus  obriguere  raei. 

Sed  tota  ista  in  obitum  Huidecoperi  Marsevenii  Elegia , 
verbis ,  numeris ,  et  vero  doloris  sensu  adeo  elucet ,  ut 
miremur,  homiuem  non  Romanum,  nec  aut  Propertium 
aut  Tibullum ,  carminis  fuisse  auctorem ,  cjuod  et  Pro- 
pertius  et  Tibullus  lubentes  se  fecisse  vellent.  Praeclara 
sunt,  pag.  15  : 

Quod  si  confusi  mortalia  corda  dolores 
Quircnt  ex  aliqua  parte  levare  malo, 

Vobiscum  divac  flerent  Aganippides,  et  sc 
Dcsertas  sacro  congcmerent  ncinore. 

Partim  respicit   epitaphium  Naevii  apud    A.  Gellium, 
N.  A.  I.  24: 

Mortales  immortales  flere  si  foret  fas , 
Flerent  divae  Camoenae  Naevium  Poetam. 

Partim  Philem.  Fragm.  p.  328 : 

El  rd  d&KQV*  y/iittv  t$>v  xaxuv  ijv  qxxQiMtxov, 

*Asl  &*  6  xXavoag  tov  tcovsXv  iTtavsTo  , 

' HXXaTT6[A,eo&>  av  daxQva,  dovTtq  %qvoLov» 

Quae  ante  oculos   habens  Muretus  carm.    Lib.  I.  pag. 
206,  Tom.  IV,  haec  Trabeae  affinxit : 

Here!  si  querelis,  ejulatu,  iletibus 
Medicina  fieret  miseriis  mortalium, 
Auro  parandae  lacrymae  contra  forent. 

Et  alterum  in  eandem  sententiam : 

Nam  si  lamentis  allevaretur  dolor, 
Longoque  fletu  minueretur  miseria , 
Tum  turpe  lacrymis  indulgere  non  foret. 

Hinc  alio  deflexit  D.  Baudius  Jamb.  Funeral.,  pag.  216 : 

Si  largitate  sumptibusque  funerum 
Moeror  levari  posset,  et  Manes  pios 
Hilum  juvarent  lacrymae  viventium : 
Utroque  grati  fungeremur  munere. 

Alias  hujusmodi  imitationes  Broukhusius  adhibuit, 
tam  varias  et  ingeniosas ,  ut ,  si  eas  attingerem  universas , 
integrum  commentarium  scribere  deberem:  nam  genius 
Tibulli  et  Propertii  ubique  regnat,  et  vero  etiam  ipsius 
Broukhusii.  Non  enim  magis  a  Romanis  pendet ,  quam 
aptus  ex  se  ipso  est.  Atque  interdum  vim  mihi  inferre 
cogor,  ne  plura  annotem ,  quae  forte  hujus  loci  non 
sunt.  Sed  mirifice  his  delitiarum  poeticarum  illecebris 
capior,  et  ingenuam  juventutem  ad  earum  sensum  eri- 
gere  cupio,  ad  quas  jam  nimis  diu  languit. 

ln  Lyricis  idem  fere  de  Broukhusio  dixerini,  quod  de 
Horatio  Quinctilianus:  nam  et  insurgit  aliquando,  et  ple- 
nus  est  gratiae  et  jucunditatis.  Insurgit  I.  Od.  I.  pag.  117; 

Quantas  sub  altis  Acrocerauniis 
Exercet  iras  magna  raanus  Jovis, 
Qua  terra,  qua  ponti  profundum 
Intremuit,  volucresque  fulraen 
Vibravit  alas. 

Apparet  Broukhusium  in  Horat.  III.  Od.  3.  vs.  6.  etiam 
praetulisse  lectionem  edit.  Venetae : 

Nec  fulminantis  magna  manus  Jovis. 

Hanc  et  praetulit  Bentlejus  :  vulgatae  » —  magna 
Jovis  manus"  Jucunda  et  grata  est  Lib.  II.  Od.  I. 
quam,  nisi  longior  esset,  totam  describerem,  adeo  Grae- 
cam  hilaritatem  spirat.  Incitat  sodales  ad  bibendum : 

Nondum  satis  priorem 
Sol  mitigavit  aestum, 
Haeretque  adhuc  medullis 
Siticulosus  ardor. 

Ut  Alcaeus  Fragm.  pag.  89.  Ed.  Anacr.  Brunk. 

Tiyye  Ttvivfiovaq  cibvtu ,  to  yag  agqov  n^quxiXXtxau' 
c«4  rf'   (OQa  %ak£7to\'   Ttdvxa  dk   duipa  vtcq  aavfiaxoq. 

Puerum  vocat : 

Puer!  capaciores 
Miscere  perge  conchas. 
Furere  hunc  juvat  furorcm. 
Suam  bibat  puellam 
Cuicunque  amare  cordi. 
Mihi  quinquies  dat  Herse. 

Sic  Anacr.  Od.  XIII.  »&£).cq,  Qtlco  fj.avrjvai,,}  Hersc  dabal 
illi  pocula  quinque  pro  literarum  numero ,  quae  sunt  in 
nomine.   Suavissime  Martialis  I.  Ep.  72 : 

Vafcvia  sex  cyauiis,  septcm  Justina  bibatur, 
Quinque  Lycas,  Lyde  quafnor,  Ida  tribo 

Omnls  ab  infuso  numeretur  amica  Falerno, 
Et  quia  nulla  venit,  tu  mihi,  somne,  veni. 

Cf.  Burm.  ad  Lotich.  pag.  413,  qui  nec  loci  Broukhu- 
siani  oblitus  est.  Adde  Blyenburgium ,  T.  I.  Del.  p.  636 . 

Musarumque  novem  cyathos  educis  honori, 
Tres  trigae  Charitum  tres,  bis  Apollo  tibi. 

Idem  elegantius,  pag.  646 :  ^ 

Et  quoties  cyathus  nostros  testatur  amores , 
Dilexit  numero  nomina  nostra  pari. 

Cf.  P.  Scriverii  Poetica  pag.  182,  et  Strozzam  in  Poem. 
p.  94.  Sed  Lotichius  egregii  carminis  acumen  debet  Mar- 
tiali.  Nolebat  sitim  ferre  propter  breve  nomen  puellae : 

Non  tamen  hanc  dominam  mutabo,  sitimque  levabo, 
Quid  facies  igitur,  quaeris?  amabo  duas. 

Martialis  Lib.  YIIL  Ep.  51 : 

Si  Telethusa  venit,  promissaque  gaudia  portat: 

Servabor  dominae,  Rufe,  triente  tuo. 
Si  dubia  est,  septunce  trahar:  si  fallit  amantem, 

Ut  jugulem  curas,  nomen  utrumque  bibam. 

Caeterum  de  Phaleucis ,  Eclogis ,  Silvis  et  Epigrammatis 
Broukhusii  plura  scribere  nihii  attinet.  In  omnibus  et 
singulis  facile  Broukhusium  agnoscas.  In  Ecloga  IY, 
ut  hoc  uno  exemplo  defungar ,  nomine  Celadonis  in  In- 
dia  morantis ,  desiderium  patriae  exprimit.  Orat  Nymphas 
marinas ,  ut  sibi  profecturo  ventos  faventes  ministrent : 

Volvite  majores,  maria  ardua,  volvite  fluctus. 
Est  mihi  praeterea  pictis  avis  aurea  plumis, 
Barbarici  donum  regis,  pulcherrima  visu: 
Qualem  nec  patriis  quisquam  conspexit  in  oris, 
Nec  qualis  campum  nostri  secat  aeris  ulla. 

Confer.  Menken.  Bibl.  Milit.  p.  89  sq.  et  Acta  Erudit. 
Lips.  a.  1683,  p.  542,  et  a.  1697,  p.  350. 

GULIELMUS  HORNIUS 

GANDAYEN3IS. 
Floruit  a.  1698. 


Ego  Hornium  fuisse  Gandavensem  plane  nescirem, 
nisi  monuisset  Adamus  quidam  de  Vignes  in  Epigram- 
mate,  calci  Poematum  Hornianorum  subjecto : 

Tres  dedit  egregios  urbs  nobis  Ganda  poetas : 
Unde  satus  Daniel  atque  Jacobus  erat. 

Unde  simul  venit,  post  ununi  denique  saeclum, 
Hornius:  lu's  solo  tempore  posterior. 

Unde  eadem  opera  Adami  judicium  discimus,  qui 
Hornium  solo  tempore ,  non  praestantia  minoreni  facit 
Daniele  Heinsio  et  Jacobo  Zevecotio.  Heinsium  enim  et 
Zevecotium  a  se  significari  indicat  Adamus  in  nota  sub- 
scripta ,  ut  pictores  olim  in  prima  artis  infantia  res  a  se 
pictas  explicare  solebant :  Hic  est  hos :  Hic  est  equus, 
Hornii  Poemata  altera  vice  prodierunt  A°.  1709 ,  ab  ipso 
auctore  recognita,  emendata  et  aucta,  regique  Britan- 
niae  Gulielmo  tertio  dedicata.  Jam  antea  prodierant 
1698.  Continent  libros  totos  sex  et  triginta;  II  nempe 
Auriados ;  IV  JElegiarum;  V  Sylvarum;  XXIV  Epi— 
grammatum ;  I  Imitationis ;  I  Uranides  disputantis. 
Magnum  igitur  librum,  at  magnum  simul  malum.  Hor- 
nius  non  multum,  sed  multa  scribebat.  Verba  illi  ad- 
stricta  numeris  videbantur  carmina ,  quae  sine  succo  et 
sangunie  sunt.  Sed  ipse  declaret,  qualis  sit  Lib.  II. 
Auriad.  pag.  20 : 

Miror,  cum  rimor  versum,  cum  grammate  tempus, 
Et  vctus  et  pracscns;  nam  (si  similarc  vclimus 

Saecula  prisca  novis)  alius  David  esse  Willielmus, 
Nunc,  velut  ante,  Saul  alius  siraul  esse  Jacobus 
Visus  erit. 

In  his  ego,  ne  de  reliquis  dicam,  primum  putavi  ri- 

mor  novum  dictum  esse  a  Franco  rimer;  sed  ipse  auctor 

me  errore  liberavit  p.  54,  monens  ad  versum  suavissimum: 

Plurima  mirantur,  rimantur  pauca, 

kaec   Anagrammatice   convenire.   Sylv.   IV.  pag.    150 , 

sic  laudat 

ECCLESIASTEN   ET  ECCLL.SIAM  REFORMATAM. 

Cum  pius  ascendit  sublimem  Praeco  Cathedram , 

Incipit  aethereas ,  plebe  rogante ,  preces.  * 
Themate  mox  lecto,  tunc  illi  rite  quadrantem 

Incipit  iutroitum:  caetera  turba  silet. 
Explicatinde  suum,  quo  competit  ordine,  textum, 

Quem  dein  ad  quemvis  applicat  ille  statum. 
Denique,  finito  jamjam  sermone  precatur, 

Ut  prius:  aeternum  plebe  precante  Deum. 
Tunc  abit  ut  venit  cantato  concio  Psalmo, 

Cum  dedit  occultas,  quas  valet  ipsa,  stipes. 

Quot   versus,    tot   ineptiae!    Lib.  I.  Epigr.  pag.   194 , 
dicit  quare  Comoedias  oderit : 

Ob  duplices  causas  obscoenas  nuncupo  scenas. 
Quod  sit  spectator  turpis  et  actor  ibi. 

In  libello  de  arte  imitationis  primum  soluto  sermone 

nonnulla  ad  ingenuam  juventutem  praefatur;   deinde 

exemplum  suorum  ipse  praeceptorum  dedit,  fabricans 

ex  Ovidii  Epistola  I  Heroid.  orationem  animae  Christia- 

nae  ad  Deum.  Sed  diutius  in  hoc  luto  haerere  non  lubet. 

Unicum  in  tam  magna  farragine  carmen  satis  bonum  est ; 

cpod  igitur  Hornio  ab  alio  suppeditatum  fuisse  credo, 

oppositum  carmini ,  quod  maligni  esse  poetae  dicit  Hor- 

nius,  in  mortem  Mariae  Stuartae,  uxoris  GulielmiHL 

pag33: 

Auriaca  occubuit,  violati  Numinis  ira: 

Addita  portentis ,  Anglica  terra,  tuis. 
Dura  soror,  sterilis  conjux,  nata  impia:  majus 

Ausa  nefas ,  quod  nec  Tullia  dira  probet. 
Neu  sceleris  palmam  credas  cessisse  marito , 

Hic  socerum  regnis  exuit ,  illa  patrem. 

Hornii,  sive  alterius  oppositum  est: 

Occubuit  regina;  supremo  grata  Tonanti, 

Nobilis  in  fastis,  terra  Britanna,  tuis. 
Uxor  amans,  germana  soror,  pia  denique  nata, 

Quae,  licet  effronti,  Tullia,  fronte,  probet. 
Neve  suo  cedat  quavis  virtute  marito , 

Hic  socerum  nequam  deserit,  illa  patrem. 

Prius  carmen  legitur  etiam  in  Delitiis  Poeticis  Th. 
Kootenii,  pag.  6,  cujus  auctor  ficto  nomine  se  Chrestum 
Philopolin  appellat. 

Christ.  Gryphius  de  Scriptoribus  Hist.  Saeculi  XVII , 
pag.  408 ,  dicit  Hornium  non  esse  magni  spiritus. 


GREGORIUS  DE  LE  WINCQUE 

TORNACENSIS. 
M.  1711. 


Dominicanus  in  Coenobio  Tornacensi,  cui  non  semel 
praefuit.  MS.  reliquit  carmen  de  Ludovico  XIV,  trium- 
phante.  Paquotus,  Tom.  III.  Mem.  pag.  371 ,  selegit  in- 
de  versus  nonnullos : 

Accipe  quae  fecit  pro  Principe  carmina  vatcs, 

Aut  potius  vatis  quae  cito  fecit  amor. 
Fecit  amor  vatcm.    Quam  fortis!  mutat  amantcm, 

Naluram  supcrat.  Quod  negat  ista,  dedit. 

Dixit  olim  Juvenalis,  »Si  natura  negat,  facit  indig- 
natio  versum."  Sed  suo  ipsius  exemplo  noverat  Juvena- 
lis ,  non  solam  esse  indignationem ,  quae  bonus  versus  fa- 
ceret.'  Ita  nec  solus  amor.  Et  quod  Juvenalis  indignationi 
adjunxit,  hoc  amori  Wincquiano  defuisse  suspicor. 


FRANCISCUS  HERTS 

WALLO. 
M.  1712. 

Jesuita  in  erudienda  Juventa  Insulis  versatus ,  compo- 

suit  varia  carmina,  lyrica  praecipue,  memorata  a  Paquoto 

Tom.  XII.  Mem.  pag.  106  sqq. ,  cui  haec  referimus  ac- 

cepta ,  de  rebus  a  Duce  Bavariae  in  Hongaria  gestis : 

Nec  usque  ab  Istro  materies  tibi 
Sculpenda  venit,  cum  sub  atrocibiis 
Lunae  laboranti  catervis 
Christiadum  trepidus  saluti 
Succurrit  heros,  Bistonas  et  procul, 
Funus  minantes  imperio  ultimum 
Clademque  dementem,  fugavit 
Caesareo  metuendus  ense. 
Aut  cum  Budaeam,  tela  per  et  faces, 
Irrupit  urbem,  frenaque  barbara 
Pati  fatigatas ,  benignis 

Caesaribus  reparavit  oras: 
Seu  quando  orantes  ipse  acies  agens 
Per  vorticosi  flumina  gurgitis, 
Foedo  Gelonorum  cruore 

Lavit  humum  sine  clade  victor, 
Stupente  Savo:  (decolor  attulit 
Stragem  Ottomanno  Pontus,  et  impias 
.  Byzantii  concessit  arces 

Belligradi  sonitus  ruentis). 

Si  res  niei  arbitrii  esset ,  ego  Hertsium  lyricis  vatibus 
insererem.  Dignum  enim  judico,  qui  haec  et  his  similia 
scribere  potuit. 


JACOBUS  PERIZONIUS 

APPLNGADAMUS. 
N.  1651.     M.  1715. 

Perizonius  per  varios  gradus  ad  Catbedram  Academiae 
Leidensis  escendit.  Fuit  sine  dubio  Graeci  Latinique 
sermonis  et  antiquae  historiae  peritissimus ,  sed  malus 
poeta.  Legite  carmen  illius  ad  N.  Heinsium  apud  Santen. 
Del.  Poet. ,  pag.  168  sqq.  Tales  ineptias  ridentes  Brouk- 
husius  et  Francius,  Perizonium  magis  etiam  inimicum 
sibi  reddiderant.  Santenius  dedit,  p.  206,  hymnum  Be- 
nedicti  Aminis  ad  Broukhusium,  quem  Aminem  esse 
Perizonium  jam  dixerat  Broukhusius  ad  Sannazarium, 
pag.  139,  eundemcjue  reprehendit  ad  Propert.  III.  5. 
Perizonius  ad  Heinsium  vere  scripsit : 

Non  tamen  alta  nirais,  metuo  Rhamnusidis  iram, 
Nec  mihi  prima  pctara  victricis  praemia  laurus. 
Quamquam  o!  sed  vincant  quos  mavult  vincere  Phoebus. 

Contra  Benedictum  Aminem  satyrica  quaedam  scrip- 
sit  Broukhusius,  in  quibus  etiam  Gronovium  et  Jensium 
acriter  perstringit.  Haec  ego  carmina  nuper  MSS.  pro 
ineditis  vendita  esse  audivi.  Moneo  igitur,  ne  quis  in 
posterum  fallatur,  ea  esse  edita,  sed  rara.  Neque  enim 
in  vulgatis  Broukhusianorum  Poematum  editionibus  re- 
perias ,  sed  in  appendice. 

ARNOLDUS  MONENIUS 

ZWOLLANUS. 
N.  1644.     M.  1711. 


Monenius  civibus  suis  magis  innotuit  Hollandis  quam 
Latinis  carminibus.  Latina*,  antea  passim  edita ,  uno  li- 
bello  conjunxit  librarius  quidam  Groninganus,  et  in 
lucem  emisit  A°.  1716.  Monenius  erat  sacrarum  litera- 
rum  interpres  reformatus  apud  Daventrienses ,  suique 
eum  magni  faciebant  eloquentiae  et  doctrinae  causa.  Quo 
fato  acciderit  ut  pauci  ex  isto  ordine  Latinam  Poesin 
coluerint ,  et  hi  etiam  infelici  plerumqne  successu ,  non 
est  hujus  loci  inquirere:  sed  ita  accidisse ,  experientia 
nimirum  docuit.  Monenius  legem  metricam  non  accu- 
rate  servavit,  pag.  10: 

Litavit  quondam  Manibus  illa  tuis. 
Nec  sonum  poeticum  tenebat,  pag.  61 : 

Trajectus  redimita  mitra  vocat. 
Nec  liuguae  proprietatem  sciebat,  pag.  7 : 
Et  genitrix  nato  est  delitiata  suo. 
Pag.  46: 

Si  qua  columba  tuis,  Erycina,  cremaverit  aris. 
Quae  de  suo  dedit,  parumhabent  ingenii  poetici:  p.59: 

Zwolla  mihi  patria  est,  gelidis  uberrima  rivis, 
Quam  Vidrus,  nosti,  moenia  lambit  aqua. 

Editus  hic  ego  sum.  Si  vis  natalia  nosse, 
CGncrevit  glacie  trux  quater  ante  mare , 

Quam  litui  Martem  mittunt  accendere  cantu, 
Quamque  dedit  Belgis  foedera  pacis  Ibei\ 

Unde  natum  eum  fuisse  apparet  anno  quarto  ante  pa- 
cem  Monasteriensem.  Quae  in  omni  fere  libello  venusta 
sunt  et  elegantia,  ea  antiquis  aut  recentioribus  poetis 
eripuit  ;  antiquis ,  ut  pag.  45  : 

Scilicet  haec  quondam  (sed  non  sit  in  omine  pondus), 

Pes  tuus  offenso  limine  signa  dedit. 
Respiciens  tacito  gemui  sub  murmure:  signa 

Hostibus  eveniant,  Dii  precor,  ista  meis. 

Ovid.XIII.  Her.vs.  88: 

Pes  tuus  offenso  liraine  signa  dedit. 

Alterumubi  legerim,  nunc  non  succurrit;  alia  recentio- 
ribus  eripuit ,  ut  pag.  54 : 

Sed  taraen,  Haga,  dabis  veniam,  nam  vera  fatemur, 

Nil  facit  ad  Musas  Haga  Batava  meas. 
Te  miles  colit,  Haga,  soni  cui  tympana  rauci, 

Cui  tuba,  cui  ferrum  Martiaque  arma  placent; 
Cui  lites  audire  juvat,  denosque  per  annos 

Jurgia,  vicino  turbidiora  mari. 

Caspar  Kinschotius  Carm.  Juven.  pag.  39 : 

Haga,  dabis  veniam,  nec  enim  nisi  vera  fatemur, 

Nil  facit  ad  Musas  nobilis  Haga  meas. 
Hanc  colitassidue,  sonitus  cui  tympana  rauci, 

Cui  tuba,  cui  ferrum  Martis  et  arma  placent. 
Vel  lites  audire  juvat,  totumque  per  annura 

Nunquam  pacati  jurgia  dira  fori. 

LUDOVICUS  JACOBUS  HARDEVUYST 

DUNKERKANUS. 
N,  1645.    M.  1715. 


Jesuita,  in  isto  ordine  literas  humaniores  et  artem 
mathematicam  adolescentes  docuit.  Fuit  elegans  Poeta, 
quod  ostendit  Paraphrasi  Odarum  XXIV  Horatii, 
Antv.  1711.  Lib.  I.  Od.  II.  vs.  41  sqq.  ita  expressit: 

Sive  (quod  o !  potius) !  tu  Pacis  nuntius  almae , 
O!  Majae  et  magni  sanguis  Jovis,  aethere  ab  alto 
Huc  ades,  et  tacitus  per  terram  Caesaris  ultro 
Ingrederis  vindex  Deus ,  ultoremque  vocari 
Te  paterisjte  namque  ferunt,  et  credere  fas  est, 
Obscuro  in  terris  nos  inter  numine  magni 
Indutum  juvenjs ,  simulata  incedere  forma, 
Et  vestem  corpusque  iilius  et  ora  gerentem. 

Vellem  plures  quam  viginti  quatuor  odas  dedisset. 
Paquotus ,  Tom.  VIII.  Mem.  pag.  5 1 ,  putat  multa  Horatii 
loca  nimis  Latina  Hardevuystium  a  reliquo  opere  deter- 
ruisse.  Eruditi  Lipsienses  in  Actis  suis  anni  1721,  pag. 
261,  judicium  suum  de  hac  paraphrasi  ita  finiunt:  »Vir- 
gilii  autem  spiritus  ac  phrasis  sententiae  Horatianae  com- 
modissime  exprimendae  adhibita ,  illius  Poetae  studiosis 
ubique  ultro  occurret,  prorsus  ut  non  sine  insigni  emo- 
lumento  scholasticae  juventuti  propositum  credamus." 

HADRIANUS  RELANDUS 

RIPENSIS. 
N.  1676.    M.  1718. 

Ripa  est  vicus  in  aquilonari  Hollandiae  parte  ,  Alcma- 
riam  inter  et  Purmerendam.  In  eo  pater  Relandi  sacras 
Hteras  explicabat  hominibus  reformatam,  ut  vocant,  re- 
ligionem  profitentibus.  Inde  Alcmariam,  Alcmaria  Am- 
stelodamum  vocatus,  Hadriano  filio  oblatam  praeclara 
quaevis  discendi  occasionem  non  invidit.  Neque  hoc 
nunc  dico,  quasi  et  alibi  non  fuisset  discendi  occasio; 
sed  Petrus  Francius  ornabat  Catliedram  Amstelodamen- 
sem,  nequealibi  similesFrancio  reperiebantur.  Relandus 
fuit  ex  illorum  numero ,  qui  fidem  fere  faciunt  senjten- 
tiae  Socraticae  apud  Platonem  in  Menone,  discere  scilicet 
nihil  aliud  esse  quam  recordari.  Tanta  enim  celeritate 
linguae  utriusque  principia  arripuit,  ut  undecimo  aetatis 
anno,  Scholis  relictis,  ad  Amstelodamense  Athenaeum 
transiret.  Postea  etiam  ad  Leidensem  et  Ultrajectinam 
Academiam  se  contulit,  summum  studium  atque  operam 
in  Philosophia,  Theologia,  et  Orientis  literis  ponens.  In 
Ultrajectina  deinde  multos  annos  summa  cum  laude  do- 
cuit,  frustra  tentatus,  ut,Ultrajecto  relicta,  sedem  rerum 
suarum  et  famam  nominis  alio  transferret.  Pater  Hadriani 
et  ipse  facultatem  poeticam,  a  natura  acceptam,  quan- 
tum  a  studio  theologico  sibi  licere  putaret,  excoluit.  Ea 
facultas  quasi  haereditate  ad  filium  pervenit ,  qui  in  Pe- 
trum  Francium  incidens,  nactus  est  praeceptorem ,  quo 
meliorem  eligere  potuisset  neminem.  Huic  igitur  Gala- 
team  suam  dedicavit ,  pag.  2 : 

Tu  puerum  teneris  finxisti  priraus  ab  annis, 

Si  quid  in  his  superest  artis ,  id  omne  tuum  est. 

Cecinit  nempe  Galateam  suam  Relandus,  tredecim 
Elegiis,  libello  suavissimo,  quo  tantam  adeptus  est  glo- 
riam,  ut  omnia  ejus  de  literis  Orientalibus  scripta, 
quamvis  summae  doctrinae  et  acutissimi  judicii,  non  ma- 
gis  celebratasint,  quamunicus  iste  ingenii  poetici  lusus. 
Galatea  primum  prodiit  A°.  1701 ,  atictore  non  nomina- 
to :  hanc  editionem  binae  deinceps  secutae  sunt.  A°.  au- 
tem  1809  Petrus  Bosscha  carmen  denuo  edidit,  cum- 
que  aliorum  poetarum  locis  comparavit. 

JuniusFrancio,  Francius  Relando  auctor  fuit,  utratio- 
nem  Ovidianam  sequeretur,  naturae  illius  maxime  consen- 
taneam.  Quam  mollia  et  rotunda  sunt  haec  Eleg.  IV.  p.  24: 

Quando  erit  illa  dies,  quura,  laudatissima  forma, 

Ibis  in  amplexus,  o  Galatea,  meos. 
Te  peto,  te  veneror,  tibi  motas  offero  flammas: 

Non  facit  ad  curas  ulla  puella  meas. 

Etp.  29— 30: 

Ante  Pater  Rhenus  Garamantas  viset  et  Indos , 
Et  Ratavam  tinget  Nilus  ct  Indus  humum ; 

Ante  meae  capient  me  tandem  oblivia  dextrae, 
Quam  possim  formae  non  meminisse  tuae, 

Atque  in  te  fixos  alio  transferre  calores : 
Summa  precor  vitae  meta  sit  illameae. 

In  quibus  dextrae  ohlivisci  suae  petitum  est  ex  sacris 
literis.  Veteres  enim  simpliciter  sui  non  memorem  esse 
dicebant,  ut  etiam  Plato  inPhaedr.  pag.  228,  a  lyw  &cci- 
doop  dyvow ,  ipotvvov  imlaXyGpcu.  Pag.  45 ,  El.  VII. 

Quod  mihi  sueta  quies  sit  onus,  lectumque  perosa 
Membra  negent  solito  fessa  cubare  toro; 

Quodque  tot  insomnes,  o  quanta  molestia!  noctes, 
Quas  ego  juravi  saecla  fuissc,  traham. 

In  his ,  o  quanta  molestia  t  mihi  quidem  non  placent. 
Sunt  enim  tenuia  nimis  et  sermonis  vulgati.  Dubito  etiam 
an  frigus ,  Sithonio  frigore  vehementius ,  dici  possit  su- 
perare  nives  Sithonias ,  ut  Eleg.  VIII.  pag.  49 : 

Quod  rigido  nuper  glaciarunt  cortice  pectus 
Frigora,  Sithonias  vincere  nata  nives. 

Atque  haec  tamen  ejusmodi  sunt,  ut  alteri  forte  pla- 
ceant,  et  ego  nimis  esse  videar  fastidiosus.  Sed  sic  sumus 
homines :  in  formosissimo  corpore,  ut  in  Galatea  Relandi , 
minimus  etiam  naevus  ocuios  spectantium  advertit ,  sive 
revera  adsit,  sive  adesse  fingatur.  Caeterum  Galatea  est 
divini  plane  decoris.  Amo  poetas  qui  sui  temporis  mo- 
res  exprimunt.  Fecerunt  idem  Romani,  quamquam 
multa  a  Graecis  mutuati  sint.  Hinc  fit,  ut  carmina  magis 
naturae  veritatem  referant.  Tali  artificio  Elegiam  IX. 
conscripsit  pag.  57 : 

Ah !  quoties  gratum ,  quem  tingit  Thea ,  liquorem 
Hausturae  potum  snbdolus  ille  dabit, 

Et  digitis  ludet,  dura  pocula  tradit,  et  artes 
Discet  ab  ingenio,  quod  dabit  illa,  novas. 

Et  pag.  59 : 

Quid?  si  conspicuus  flammis  radiantibus  aether 

Fulgeat,  et  noctu  Luna  silente  micet? 
Externo  decepta  viro  conscendere  tecti 

Summa  per  errorem,  quo  vocat  ille,  volet. 
Scilicet  ut  propius  coelum  tueatur  et  astra, 

Ducitur  ad  summam  nostra  puella  domum: 
Et  si  forte  gradu  pes  fallere  creditur  uno, 

Lapsurae  quoties  porrigit  ille  manura. 

Praeter  Galateam  alia  nonnulla  Relandi  exstant  poeti- 
ca,  ut  Oda  in  poesin  Lucretianam ,  repetita  a  Joh.  Wit- 
tio  in  Hollanda  Lucretii  versione  Amst.  1701.  Elegia  ad 
DominicumPassioneum  A°.  1708,  aliaquc  breviora.  In  l»is 

Epigrammata  mappis  Geographicis  subjecta.  quibus  im- 
perium  Japonicum  vicinasque  regiones  descripsit.  Map- 
pam  imperii  Japonici  hoc  carmine  ornavit: 

Eoi  f  egina  maris  ,  quae  prima  citatos 
Conspicis  a  rubro  gurgite  solis  equos. 

Et  bis  tricenas  late  digesta  per  oras, 
Sic  populis  gaudes  inspicienda  dari. 

Fiximus  hic  sedes  Batavi.  Num  denique  credam 
Posse  quid  intactum  civibus  esse  meis? 

Cf.  Paquotum  Mem.  Tom.  I.  pag.  21.  Plurima  tamen, 
saltem  quae  reperiri  potuerunt,  conjunxit  in  Edit.  sua 
A.  Perrenotus  Ultraj.  A°.  1748$  in  qua  nonnulla  sunt , 
quae  ipse  Relandus  non  edidisset.  Caeterum  de  carmini- 
bus  Relandi  judicium  faciunt  honorificentissimum  viri 
doctissthii  Lipsienses  in  Nov.  Act.  Erud.  A°.  1751,  pag. 
190  sqq.. 


JANUS  VAN  DEN  BROUCKE 

DORDRACENSIS. 
N.  1693.    M.  1737. 


Fuit  hic  Janus  Senator  Dordracenus,  discipulus  Joan- 
nis  Jensii ,  hominis  graece  doctissimi.  Hic  carmina 
Brouckii  praefatione  ornavit,  in  qua  multa  ad  laudem 
auctoris  pertinentia ,  disseruit.  »  Etenim ,  ait ,  in  omni- 
»bus  hisce  poematiis  ,  etiam  ab  adolescente  factis,  mira 
»dictionis  sua^itas ,  naturalis  nec  affectatus  stili  lepos, 
»Nasoniana  libertas,  melle  ac  sale  condita  gratia,  passim 
»sese  exserunt."   Ac  deinde  in  eam  fere  sententiam  dis- 

putat :  ut  in  aliis  nobili  gcnere  honiinibus ,  qui  quidem 
ingenio  et  doctrina  eniineant,  ita  in  Brouckii  carminibus 
ipsum  quasi  nobilitatis  lumen  efflorescere ;  idem  illud 
aliis  contingere,  minus  illustri  loco  natis ,  sed  ex  multo 
generosorum  usu  et  familiaritate  istam  liumanitatem  ad- 
discentibus.  Quam  quidem  vim  babeat  ista  humanitas  in 
omnem  literarum  exercitationem ,  cum  alii ,  tum  praecla- 
re,  ut  solebat,  ostendit  Ruhnkenius  in  Oratione  de  do- 
etore  umbratico.  Et  hanc  laudem  nos ,  auctore  Jensio , 
libenter  tribuimus  Brouckio,  neque  eam  carminibus 
profuisse  negamus  :  sed  Jensio  putamus  accidisse ,  quod 
multis  parentibus ,  qui  in  virtutibus  liberorum  censen- 
dis  sunt  acutissimi,  in  vitiis  aliquanto  hebetiores.  Brou- 
ckius  enim  exspectationem,  quam  praefatio  Jensiimovet, 
non  implet.  Priores  aliquot  Elegiae  ad  Deliam ,  sunt  ama- 
toriae.  Prima  longe  sequitur  0  vidii  I.  Amor.  I.  Ut  Ovidius  : 

Ferrea  cum  vestris  bella  valete  modis. 
ita  Brouckius',  pag.  3  : 

Arma  valete,  valete  encomia,  vina  valete, 
Sis  procul  ingratis,  naenia  pulla,  sonis. 

Carmina  Pegasides  dictate  tenerrima  nobis, 
Quae  tenui  noster  gutture  anhelet  araor. 

Eneomia  est  contra  linguae  castigatae  usum.  Inepte 
dictum  est  illud  anhelare.  Boves  Martis  aeripedes  ignem 
anhelabant,  enveov ;  poeta  non  anhelat  carmina,  nedum 
tenui  gutture.    Posses  in  Satyra  tribuere  Stentori  %otX- 

"Oq  rooov  avdyotv  yfboov  (iX).ot,  TtfTTrjnovTa. 

Forte  Brouckius  ad  exemplum  Propertii  anhelare  usur- 
pavit ,  cujus  est,  carmen  hiare,  ut  Graecorum  yaivnv. 
Sed  hoc  illc  egregic   de  statua  Apollinis  ,  in  marmorc 

hiantis,  quo  loco  non  bene  intellecto,  alii  etiam  decepti 
sunt.  Cf.  Burm.  et  Hemsterh.  ad  Propert.  II.  XXIII.  6. 
Elegia  Brouckii  secunda  est  ad  pictorem  Deliae,  nec  il- 
lepida  nec  invenusta.  Nota  est  similis  argumenti  Oda 
Anacreontica  ,  numero  XXYIII ,  ex  qua  nonnulla  trans- 
tulit.  Ut  pag.  5  :  Siste,  iterum  moneo, 

Jam  nunc  felici  dextra  perfecta  tabeila  est, 
Sistitur  atque  oculis  ipsa  puella  meis. 

Anacr.  vs.  33 : 

^Aneii.  phinco  yao  ctvTtjv.  Brouckius  ita  finit  Elegiam : 

Adde  arcum  et  pharetram,  fiet  manifesta  Diana: 
Serta  caput  cingant  mjrtea,  Cypris  erit. 

Pulchre  imitatur  Ovid.  XV.  Heroid.  23  : 

Sume  lidem  et  pharetram,  fies  manifestus  Apolloj 
Accedant  capiti  cornua,  Bacchus  eris. 

Elegia  III  de  Delia,  alterinupta,  neque  elegans  est,  nec 
naevis  caret ;  pag.  6 : 

Et  casum  hunc  oculis  posse  videre  meis 
durum  est.   Nec  me  latet  veteres  passim  usurpare  vos  et 
tu,  vester  et  tuus.  Sed  tamen  non  sine  ratione  quadam  et 
judicio.  Equidem  vestro  pro  tu  in  his  non  fero,  p.  6 : 

Et  tibi  carus  eram,  nullusque  praeibat  amator; 
Solus  eram  vestro  dignus  amore  frui. 

1.7: 
Nempe  dolor  nostro  par,  Angeriane,  dolori 

Armavit  proprias  in  tua  fata  manus. 
Infelis  vacuas  cum  spiritus  ibat  in  auras, 

Clamabat:  mortis  Coelia  causa  fuit. 
Tu  quoque  (sed  puram  servent  mihi  Numina  dextram) 

Causa  meae  forsan,  Delia,  mortis  eris. 
Ouotidie  pereo ,  labent  mihi  pallida  membra : 

Ad  tumulum  cuivis  commiserandus  eo. 

iNotum  est  iilud  Hieronymi  Angeriani,  qui  manus  sibi 
ipse  intulit : 

Ne  trepida:  rapidus  quum  spiritus  ibit  iu  auras, 
Claraabit:  mortis  Coelia  causa  fuit. 

Cf.  Broukhus.  ad  Propert.  I.  6.  24.  Sed  Coelia  causa 
fuit  mortis  Angeriani;  cum  hujus  dolore  suum  dolorem 
comparat  Brouckius  ,  itaque  valde  illud  forsan  eris  lan- 
guet;  nec  Latini,  credo,  ad  tumulum  ire  eo  sensu,  quo 
vult  Brouckius  ,  intellexerint.   Sic  pag.  1 1 : 

Oscula  saepe  tulit  reduci ,  sed  qualia  fratri 
Dat  soror,  haud  ullis  tacta  cupidinibus. 

Oscula  amicitiae,  sed  non  tulit  oscula  amoris, 
Provida  quae  fecit  cunque  sorons  erant. 

Priora  recte  ad  aliorum  exemplum  posuit ,  ut  Secundi 

Bas.  IX. 

Qualis  teligero  Diana 
Dat  casta  fratri^  qualia  dat  patri 
Experta  nullos  nata  cupidines. 

Et  Sannazar.  Ep.  I.  ad  Ninam: 

Non  quas  dent  bene  filiae  parenti, 
Non  quas  dent  bene  fratribus  sorores. 

Sed  omnis  elegantia  corrumpitur  dura  tmesi ,  in  quae  — 
cunque.  Scripsit  Brouckius  etiam  aliquot  Pai-aphrases 
Odarum  Horatii.  Hoc  opere  multi  poetae  se  utiliter  exer- 
cuerunt.  Optimum  in  his  exemplum  praebet  Jacobus 
Wallius,  qui  testimonia  Quinctiliani ,  Manutii  suumque 
ipsius  de  paraphraseos  flatione  judicium  praemisit.  Lon- 
ge  nobilissima  est  Horat.  Oda  9.  Lib.  III ,  quam  Scaliger 
se  composuisse  malebat,  quam  rex  csse  totius  Tarraco- 
nensis  agri.  Eleganter  hanc  Oden  variavit  Brouckius , 
pag.  61.  Postrema  haec  sunt: 

Hor.        Quid  si  prisca  Venus  redeat  dudumque  repulsae 
Dem  tibi,  deserta,  brachia  victa,  Chloe? 

Lyd.        Tu  quamquam  immitis,  pelagique  ferocior  undis, 
Et  levior  foliis,  mobiliorque  Notis; 
Quamlibet  ille  rosis  et  Adonide  pulehrior  ipse  , 
Dulce  mihi  tecum  vivere,  dulce  raori. 

Janus   Broukhusius,   juvenis,    idem    tentavit;    cujus 
pag.  494,  haec  sunt: 

Quamquam  sideribus  formosior  omnibus  ille  est, 

Tu  levior  sicco  cortice,  tu  foliis, 
Improbe,  et  Hadriaco  longe  iracundior  aestu, 

Tecum  dulce  mihi  vivere,  dulce  mori. 


DAVIDES  HOOGSTRATANUS 

ROTERODAMENSIS. 
N.  1658.    M.  1724. 


Quem  Petrus  Burmannus  Orat.  pag.  160,  non  solum 
poetices  studiosum  cultorem,  sed  etiam  lumen  et  sidus 
appellavit ,  quique  amicitia  Francii  et  Broukhusii  floruit 
ea,  quaeinvitae  civilis  usu  et  Musarum  amore  cernitur, 
is  nec  malus,  nec  mediocris  poeta  esse  potuit;  nec  sane 
fuit  Hoogstratanus.  Patrenatus  librario,  homine  ingenuo 
et  literarum  amante,  ab  eoquehberaliter  educatus,  in  Aca- 
demiaLeidensi  jus  medicinae  faciendae  move  solemni  ob- 
tinuit,  eamque  Dordraci  aliquamdiu  fecit.  Sed  videns  ar- 
tem  istam  sibi  minus  esse  fructuosam,  quam  unde  honeste 
viveret,  amicis  adjuvantibus,  quintae  classi  scholae  Am- 
stelodamensis  praefectus  est  5  ac  deinde  ad  proximum  a 

Rectore  locum  escendit ;  in  quo  munere  obeundo  om- 
nes,  qui  de  institutione  judicare  poterant,  illius  inge- 
nium ,  prudentiam  et  doctrinam  summopere  laudaverunt. 
Petrus  Ylamingius ,  Hoogstratani  discipulus ,  carmina 
praeceptoris  auctiora  edidit  Amst.  1728,  eaque  in  prae- 
fatione  commendat ,  tanquam  simplicia ,  nitida ,  Latina , 
ab  eoque  profecta ,  qui  scientia  numeri  poetici  maxime 
insignis  erat.  Vlamingius  eodem  anno  in  lucem  emisit 
Sannazarii  poemata,  eaque  Jano  dedicans  Wittio  ita 
Hoogstratani  sui  memoriam  repetiit,  ut  eum  poetam  exi- 
miae  puritatis  et  aurium  exaetarum  appellet.  Is  autem 
erat  Ylamingius,  cui  judicium  de  poetis  et  antiquis  et 
recentioribus  recte  committeres.  Neque  vero  aliter  de 
Hoogstratano  sentiebant  Francius  et  Broukhusius ,  ut 
adeo  mirer ,  fuisse  qui  eum  indigne  in  ordinem  coegerint* 
Primus  Elegiarum  liber  fere  est  amatorius ,  et  ab  adoies- 
cente,  ut  videtur,  conscriptus.  Ac  plurimi  poetae  ab 
amoribus  auspicati  -sunt ;  sed  hoc  argumentum,  jam 
Hoogstratani  tempore  millies  tractatum ,  vix  nova  dicen- 
di  explicandique  materiem  relinquebat.  Yel  sic  tamen 
Hoogstratanus  candore  quodam  et  simplicitate  non  dis- 
plicet.  Elegia  secunda  est  de  Neaerae  connubio : 

Atra  dies  properat,  qua  tot  milu  culta  per  annos, 
Alterius  scandet  pulclira  Neaera  torum. 

Haec  ejusdem  omnino  argumenti  est,  cujus  I.  El.  vnr. 

Jani  Secundi : 

Ergo  dies  venit,  qua  se  formosa  mariti 
Dedet  in  aeternum  Julia  servitium, 

ea  tamen  arte  variata,  quae  aliis  exemplo  sit.  Diximus 
nonnulla  de  Echo  in  eo  capite ,  in  quo  de  Dousa  majore 
egimus.  Optime  lusu  isto  utitur  Iloogstratanus  I.  Eleg, 
VII.  pag.  38  : 

Protinus  exclamo.  Teneo  te,  candida  Phylli, 

Meque  tuis  stringis,  candida  brachiolis? 
Tene  ego?  clamantem  voce  est  imitata  jocosa, 

Clamavitque  simul  garrula  Nympha,  Tene. 
(        Risit  ad  hanc  vocem  Phyllis,  geminataque  verba 

Et  dulces  repetit  non  minus  ipsa  sonos. 
Augebant  volucres  haec  gaudia  dulce  querentes , 

Et  moto  arrisit  germine  laetus  ager. 
Augebat  tremulis  haec  lymphis  gaudia  rivus, 

Movit  et  ipsa  suas  mollis  arundo  comas. 

Horatium  in  dispari  carminis  genere,   bene  interdum 
imitatur.  El.  VII.  pag.  39 : 

Felices,  quos  votiva  signata  tabella 
Vestis,  coeruleo  dona  dicata  Deo; 

Significat  tumidi  maris  evasisseprocellas, 
Et  laetos  Patriae  posse  videre  focos. 

Hor.  I.  Od.  V.  vs.  13 : 

Me  tabula  sacer 
Votiva  paries  indicat  uvida 
Suspendisse  potenti 
Vestimenta  maris  Deo. 

Elegia  IX.  ad  Phyllida,  de  adventu  hiemis,  est  lepida  : 

Aspera  venit  hyems,  insanis  horrida  nimbis, 
Obruta  perpetua  sub  nive  terra  jacet. 

Non  ultra  mollesve  rosae  yel  lilia  florent 
Ulla,  nisi  in  vultu,  candida  Phylli,  tuo. 

In  nuptiis  Hopii  et  Molliae  haec  ei  excidisse  nollem, 
pag.  83: 

Mollem  se  praebens  jam  Mollia,  basia  junxit 
Mollia. 

Is  demum  est  lusus,  qualem  e  bono  carmine  omnino 
ejiciendum  esse  arbitror.  Comparate,  si  tantiest,  quae 
diximus  in  capite  de  Hadriano  Mario.  Scripsit  Hoogstra- 
tanus  etiam  Jambica ,  magnam  partem  Gnomica ,  in  qui= 

bus  Baudium  regnare  significavimus.  Sed  ea  sunt  tenui 
spiritu ,  et  hic ,  ut  in  Lyricis ,  nimia  illi  simplicitas  obest. 
Odae  IX  et  X  Libri  II  consolantur  patres,  filiarum  mor- 
tem  lugentes.  Praeiverat  Horatius  II.  Od.  IX.  et  alibi. 
Sed  Horatius,  nec  alii  omnem  adeo  spem  in  materia  tam 
ampla  eripuerunt ,  ut  in  ea  non  libere  evagari  ac  ducem 
deserere  possis.  In  Oda  X  imitatur  nobilissimum  Virgilii 
locum,  ex  IV.  Aen.  328  : 

Si  quis  mihi  parvulus  aula 
Luderet  Aeneas. 

Recte  Dido  aula  utitur ,  quae  esset  regina.  Hinc  bene 
etiam  L.  Nyendaelius  in  Scaldi  devicto,  pag.  22: 

et  patrla  qui  jam  tibi  parvulus  aula 
Ludit  Arausiades,  patrios  succrescat  in  ausus. 

Sed  male  de  se  ipso  Hoogstratanus ,  pag.  139  : 

Jam  ludit  aula  filiolus  novus, 

Et  moesta  mulcet  corda  parentium. 

Burgimagistro  forte  Amstelodamensi  haec  conveniant , 
non  praeceptori  juventutis.  Melius  in  Satyra  jocans  Ju- 
venalis  v.  137: 

dominus  tamen  et  domini  rex 
Si  vis  tu  fieri,  nullus  tibi  parvulus  aula 
Luserit  Aeneades,  nec  filia  dulcior  illo. 

JOANNES  WOLBERSIUS 

GRONINGANUS. 
Floruit  a.  1725. 


De  vita  illius  nihil  constat,  nisi  quod  Marius  Cyrillas, 
i.  e.  Heerkensius  ,  in  Sat.  I.  pag.  5 ,  memoriae  prodidit : 

Haec  ait  etThemidem,  Themis  est  lucrosa,  retractat,. 

Ejus  ad  exemplum,  qui  Franequerana  Groningae 

Otia  scribebat,  qui  se  juvenilibus  annis 

,Gesserat,  ut  qui  Naso:  sed  insanire  dolosa 

Cessat  in  arte,  brevi  resipiscens,  jamque  et  honores 

Et  collegit  opes ,  trabeamque  merebitur  olim. 

Scripsit  Otia  Franequerana ,  Gron.  1725.  Indicat, 
credo ,  Heerkensius ,  Wolbersium  ab  aetate  favorem  le- 
gentium  voluisse  quaerere.  Et  ipse  dicit  iri  praefatione 
Poemata  sua  lusus  esse  ingenii  juvenilis,  quod  quidem 
nemo  est  quin  videat ,  vel  ipso  non  fatente.  Vere  de  se 
et  ingenue  pag.  4 : 

Ista  canant  alii  de  se,  quos  dexter  Apollo 
JFinxit:  at  Aonia  non  ego  tingor  aqua. 

Versus  plerumcjue  bene  fluunt ,  sunt  sonori ,  rotundi 
et  faciles ;  sed  rerum  subjecta  sententia  languet,  et  nihil 
fere  in  omni  fasciculo  reperias  ,  nisi  quaevis  notissima  et 
communia ,  usuque  veterum  et  recentiorum  detrita.  In 
imitando  saepe  judicium  requiro.  Pag.  9,  de  stupore 
suo  scribit : 

Obstupni  similisque  fui,  qui  fulmine  tactus 
Vivit,  et  aeramnae  nescius  ipse  suae. 

€x  noto  Ovidii  versu: 

Melius  Higtius  Carm.  pag.  2i : 

Oualis  ab  aetherio  qui  tactus  fulmine,  vivit, 
Nec  tamen  est  vitae  conscius  ipse  suae. 

Nec  semel  contra  leges  metri  agit  Wolbersius.  Pag.  15, 
in  Somnio,  quod  vere  somniantis  poetae  esse  videtur, 
Dixerat  evanuiU  Ineptius  etiam,  pag.  23.  Nunc  quid 
agam  quaeris  vacuus^  quoque  opere  fallam.  In  Otiis 
occurrunt  etiam^more^hinc  explicandum,  quod  Heer- 
kensius  supra  obscure  dixit  et  parum  Latine,  »Se  gessit 
ut  qui  Naso."  Sed  amores  etiam  sunt  vulgares,  in  qui- 
bus  passim  Ovidio  et  recentioribus  multa  sublegit,  et 
hoc  ipsum  sine  delectu.  Ut  pag.  16: 

Hoc  oculi  fecere  tui,  fecere,  Neaera, 

Lumina ,  quae  flammae  causa  fuere  meae. 

Ovid.  XX.  Her.  55. 

Tu  facis  hoc  oculique  tui,  quibus  ignea  cedunt 
Sidera,  qui  flammae  causa  fuere  meae. 

Epigrammata  illius  sunt  pleraque  amatoria ,  ex  Italis 
poetis  desumta.  In  Epigr.  VI,  cum  Elegias  aliquot  ami- 
serat ,  multa  D.  Heinsio  in  Eleg.  Juv.  IV  et  antiquis  re- 
fert  accepta.  Idem  argumentum  veteres  non  semel  tra- 
ctaverunt.  Yide  Burm.  ad  Propert.  III.  22.  Sed  ex  hoc 
disce  poetam,  quod  de  Neaera  canit;  pag.  84: 

Nomen  ut  hoc  fatear,  nomen  mihi  plurima  spondet, 
Nc  tamen  acra  petas,  bella  Neaera ,  rogo. 


3r 

PAULUS  ALERUS 

S.  VITENSIS. 
N.  1656.    M.  1727. 


Natus  in  Fano  S.  Viti ,  quod  est  oppidum  agri  Luxem- 
burgensis ,  Jesuita ,  et  Theologiae  doctor ,  multis  scholis 
praefuit ,  et  extremo  vitae  tempore ,  Juliacensi.  Hic  in 
summa  sanctimonia  discipulos  suos  delectando  virtutem 
pietatemque  amare  docuit.  Constructo  magnae  elegan- 
tiae  theatro ,  cui  neque  aulea ,  neque  ornamenta ,  necpie 
machinae ,  nec  vestium  pulcherrimarum  varietas,  nec  Mu- 
sicorum  jucunditas,  nec  omnino .quidquam  deerat,  quod 
ad  rem  histrioniam  faceret,  Alerus  in  scena  fabulas  da- 
bat  tragicas,  ab  ipso  ex  sacris  libris  compositas.  Tales 
erant  Josephus  eruditus,  A°.  1703  5  Agnitus  A°.  1704; 
Patrem  excipiens  A°.  1705;  Tobias  probatus,  aliae. 
Paquotus ,  Tom.  XII.  Mem.  137,  eas  cum  reliquis  Aleri 
carminibus  enumerat. 


LIVINUS  MEYERUS 

GANDENSIS. 
N.  1655.    M.  1730. 


De  vita  Livini  Meyeri,  societatis  Jesu,  nihil  omnino 
relatum  legi,  ne  apud  eos  quidem  scriptores ,  qui  nec 
poetas  minorum  gentium  omiserunt.    Fuit  tamen  Gan~ 

densis.  Hoc  et  Outersius  in  Elegia  ad  Meyerum ,  p.  XII , 
et  ipse  Meyerus  indicat  I  Eleg.  2 ,  ubi  Gandam  vocat  pa- 
triam  suam.  Pervenit  ad  summam  senectutem.  Narrat 
enim  G.  N.  Heerkensius  de  valet.  Literatorum,  pag.  130, 
patrem  suum  A°.  1728  convenisse  Meyerum  Bruxellis , 
quem,  octogenario  majorem,  nullum  ingenii  nec  memo- 
riae  fecisse  detrimentum.  »Meretur,  ait,  memoriam  cu- 
»juscunque,  quod  gloriam  Musis  Latinis,  Belgio  et  So- 
»  cietati  suae,  haud  levi  cum  eminentia  datam,  Lojolida- 
»rum  ultimus  sustentavit."  Poemata  Meyeri  in  lucem 
prodierunt  et  alibi  saepius ,  et  Bruxellis,  A°.  1703  et 
1727.  Constant  ex  libris  duodecin ,  uno  Lyricorum^ 
tribus  delra^  cpx&tuov  Eleyiarum ,  tribus  de  institutione 
principis,  uno  in  laudem  Cardinalis  Alsatiu  In  his  ego 
singulis  et  universis,  si  numeros  et  modos  spectem,  ha- 
bent  aures ,  quo  delectentur;  si  cultum,  animus,  quo 
capiatur ;  si  sententias ,  quo  cor  roboretur ;  si  judicium , 
quo  acuatur;  si  curam,  quo  ad  aemulationem  accenda- 
tur  5  si  artem ,  quo  ab  aemulatione  deterreatur.  Ne  cui 
nimium  dixisse  videar ,  praestabunt  testimonia  Burman- 
ni  ad  Propert.  III.  El.  VI.  3  et  4,  El.  YIII.  vs.  35.  Eo 
nempe  judice  Meyerus  est  fertiKtate  venusti  ingenii  ex- 
cellens  inter  Brabantos  poeta,  inter  recentiores  optimus, 
in  exemplum  elegantissimae  imitationis  proponendus , 
juventuti  Musarum  studiosae  commendandus ,  et  dili- 
gentissime  legendus.  Odalll,  adolescentes,  poeticae  artis 
amantes ,  a  libidine  avocat : 

Eia  aglte,  acthereo  de  scmine  nata  juventus, 

Libidinosa  peste  corda  solvite. 
Inquinat  liaec  animum,  et  tctra  caligine  mentem 

Fuscat:  lutosis  ut  vaporihus  palus 
Liloreis  alros  adspirat  floribus  jgncs, 

<,)nus  lucc  Titan  suscitavcrat  sua. 

Vincula  solvamus  Vencris  servilia.  Dextro 

Pindum  occupare  quid  moramur  alite? 
Quo  Deus  et  melior  mentis  vocat  ardor  honestae^ 

Stimulisque  virtus  incitat  potentibus. 
Nectar  ubi  casiamque  pio  gustabimus  ore, 

Et  Gratiarum  considebimus  choro  j 
Pluraque  sublimes  mirabimur:  ut  neque  tristem 

Frondosa  brumam  sentiant  cacumina:  * 

Canities  viridem  excipiat  neque  pigra  juventam, 

Nullisque  morbus  torqueat  molestiis. 
'  Sed  florentia  prata ,  sed  unum  et  perpetuum  ver, 

Et  temperatis  aura  stat  caloribus. 
Non  huc  erecto  consurgit  vertice  vulgus, 

Nec  sordidus  cupido  contulit  pedem. 
Hic  Paphon  atque  Cnidon  colit,  atque  infamia  crebris 

Acuta  tempestatibus  Ceraunia. 
Nos  super  haec  niveis  tollentes  corpora  pennis 

Quietiore  perfruemur  aethere. 
Cultaque,  venturis  nec  deficientia  saeclis, 

Scribemus  oestro  concitante  carmina. 

In  his  nemo  non  elegantem  et  artificiosam  Horatii  imitatio*- 
nem  depreliend.it,  ex  Epod.  XVI.  Atque  in  ea  re  ?  ut  in  om- 
nibus  felicissimus  est  et  prope  divinus.  Unum  etiam  lubet 
exemplumproponere.  Quampraeclaravictoria  sit,quaquis 
se  ipsum  vincit ,  egregie  dixit  Cicero  pro  Marcello ,  Cap.  2. 
»  Et  certe  in  armis  militum  virtus ,  locorum  opportunitas  ? 
» auxilia  sociorum ,  classis,  commeatus,  multum  juvant; 
»maximam  vero  partem,  quasi  suo  jure  Fortuna  sibi 
»vindicat,  et  quidquid  est  prospere  gestum,  id  pene 
»omne  ducit  suum.  At  vero  hujus  gloriae,  C.  Caesar? 
» cruam  es  paulo  ante  adeptus ,  socium  habes  nemi- 
»nem,  sqq."  Jam  videte,  qua  elegantia  eandem  senten- 
tiam  expresserit  Meyerus  I.  Eleg.  II.  pag.  102: 

Caetera  quid  memorem?  qua  tellus  brachia  pandit, 

Prostrato  referes  victor  ab  hoste  pedem. 
Regnaque  cum  dedens  nato  pater  omnia:  victis 


NEDERLANDIARUM.  485 

Oinnibus,  ipse  tui  denique  victc-r  eris: 
Uua  liaec  praeteritos  superabit  palma  triumphos , 

Non  partem  hic  aliquam  casus  habere  potest. 
In  reliquis  terraeque  situs,  silvaeque  lacusque, 

Pugnantumque  animi  fluminaque  ipsa  juvant. 
Parta  tibi  totam  dabit  haec  victoria  laudem, 

In  qua  dux,  miles,  signifer  unus  eris. 

Ciceronis  locum  ante  oculos  etiam  habuisse  videtur  Ovi- 
dius  II.  Amor.  12.  vs.  9  sqq. 

Pergama  cum  caderent,  bello  superata  bilustri, 
Ex  tot  in  Atrida  pars  quota  laudis  erat? 

At  mea  seposita  est,  et  ab  omni  miiite  discors 
Gloria,  nec  titulum  muneris  alter  habet. 

Me  duce  ad  hanc  voti  finem,  me  milite  veni , 
Ipse  eques,  ipse  pedes,  signifer  ipse  fui. 

Nec  casum  fortuna  meis  se  inmiscuit  actis. 

Dirae  Meyeri  in  Herodem  infanticidam,  tam  vehementes 
sunt,  quam  elegantes,  et  nulli  nec  antiquorum,  nec  re- 
centiorum  carmini  hujus  generis  cedunt.  Lib.  II.  Eleg. 
XI.  pag.  216,  infantem  Herodemita  depingit,  ut  eum  in 
cunis  jam  timeamus : 

Impie,  credibile  est,  quae  te  natura  sub  auras 

Fudit,  ad  adspectus  erubuisse  tuos. 
Natales  certe  rorarunt  sanguine  stellae, 

Viperaque  ad  cunas  sibila  dira  dedit. 
Tecta  super  sonuit  ferali  carmine  bubo, 

Nocturnosque  ferunt  exululasse  lupos. 
Linaque,  queis  pueri  velavit  nuda  recentis 

Pectora,  de  busto  mater  olente  tulit. 
Et  sanie  et  spuma  lacrymantem  Cerberus  alba 

Contigit,  et  Stygio  gurgite  mersit  anus. 

Egregia  de  Diris  docuit  Scaliger  de  re  poetica  V.  13 , 
veterumque  exempla  inter  se  comparavit.    Recentiores 
etiam  non  semel  hic  vires  suas  tentarunt:  cf.  Secundus 
II.  El.  VI,  N.  Heinsius,  I  Eleg.  III.  Molsa  in  Epistola  Ca 
tharinae  ad  Henricum  VIIJ,  llcgcm  Angliac: 

Vos  vero  ultrices  mecum  properate  sorores, 
Et  miserum  diris  pellite  imaginibus : 

Ut  neque  jam  dulci  declinet  lumina  somno, 
Nec  valeat  sanae  mentis  habere  modum: 

Sed  flaramis  cinctae,  quoquo  vestigia  vertit, 
Illuc  Tartarea  lumina  ferte  face. 

Adde  C.  Barlaei  Poem.  II.  pag.  317. 


GERARDUS  SCHRODERUS. 


N.  1707.    M.  1762. 


Cognatione  attigisse  videtur  Joannem  Gerardum  Schro- 
derum ,  quem  Burmannus  et  in  Anthol.  PoeU  Latin,  et 
in  Anti-Klotzio  ita  excepit,  ut  ille  malos  poetas  excipere 
solebat.  Neque  vero  hic  Gerardus  boni  poetae  famam 
acquisivit ,  edito  Somnio  sive  itinere  in  regno  Luxuriae  > 
Delfis  A°.  1735.  Vere  scripsit,  p.  13: 

Plioebus  enim  ridens  Parnasi  culmina  vano 

Scandentem  nisu  praecipitare  solet. 
Alta  tonant,  quamvis  nil  paupera  Musa  ministret, 

Ponderis  insani  dum  gravitate  tument. 
Quoque  minus  valeant  digni  quid  ferre  Vacerrae, 

Hoc  magis  inflato  gutture  magna  canunl. 

HERMANNUS  BOERHAVIUS 

VOORBURGENSIS. 
N.  1668.    M.  1738. 


Professor  Medicinae  in  Academia  Leidensi ,  alter  Hip- 
pocrates.  Ex  Delitiis  Santenii ,  pag.  52 — 59 ,  apparet  ne- 
que  a  Musis  Latinis  tantum  virum  fuisse  alienum.  Lau- 
danda  enim  voluntas  est  in  homine  tot  negotiis  distri- 
cto ,  non  Leidae  tantum ,  non  Hollandiae ,  non  Europae , 
sed  toti  terrarunl  orbi  utilissimis :  ut  vere  Apollo  medi- 
cus  ei  nihil  non  concessit ,  ita  musicum  non  habuit  fa- 
ventem ,  credo  quod  non  magnopere  curabat.  Burmanno 
Carmen  saeculare  Academiae  canenti  applausit  Sapphico 
poemate ,  pag.  53.  Academiam  ita  commendat : 

Euge  sic  fulgens  AcadenuYe  laus 
Nititur  sola  celebri  docentum 
Ingeni  faraa:  dabit  haec  opima 

Caetera  dona. 
Leida  si  felix  tua  dona  noris , 
Fida  dum  Musis  statio  vocaris, 
Grata  sis !  namque  hinc  tibi  vera  virtus 

Ars,  honor,  aurura. 


PETRUS  D'ORVILLIUS 

AMSTELODAMENSIS. 
N.  1697.    M.  1739. 

Pater  d'Orvilliorum ,  homo  dives  et  liberalis  doctri- 
nae  amantissimus ,  qui  mercaturam  Amstelodami  facie- 

bat,  filios  suos  mercaturae  destinaverat.  Nec  tamen  Grae- 
carum  Latinarumque  literarum  eos  rudes  esse  sivit.  Qua- 
lis  ac  quantus  vir  fuerit  Jacobus  Philippus,  neminem 
latet.  Petrus  coluit  Mercurium,  sed  eum,  qui  non  lucro 
magis  quam  bonis  artibus  praeest ,  unde  viros  Mercuria- 
les  appellavit  Horatius.    D.  Hoogstratanus   adolescenti 
obtigit  praeceptor,  qui  ingenii  bene  nati  semina  provo- 
cavit.  Adeptus  deinde  Jurisconsulti  titulum,  molestias 
et  negotia  mercaturae ,  quantum  posset  in  Musarum  gfe- 
mium  deponebat.    Mortui  poemata  edidit  Jacobus  Phi- 
lippus  frater,  Amst.  1740.  Saxius  Onom.  Yol.  VI.  p.  504, 
eximii  poetae  nomen  illi  tribuit.  Sed  boc  dicere  quam 
probare  facilius  est.    Si  proprie  loqui  velimus ,  oportet 
nos  d'Orvillium  appellare  bonum  poetam,  sive  non  ma- 
lum:  quamquam  fieri  non  potest,  ut  in  suam  quemque 
classem  et  ordinem  istis  appellationibus  dividamus ,  aut 
rem  ad  vivum  resecemus.  Lib.  II.  El.  I.  villam  paternam 
desiderat : 

At  jam  continuas  stat  tandem  abrumpere  curas: 

Sollicitosque  urbis  deseruisse  lares. 
Paulum  et  epliemerisin  jussis  tabulisquc  valerc? 

Tranquillo  resides  ducere  rure  dies. 

Pag.  20  villae  amoenitatem  a  prospectu  laudat : 

Harlemius,  fremitu  consurgens  saepe  marino, 

Luminibus  sistit  se  lacus  inde  meis. 
Nec  milii  nocturnis  semotior  officit  auris ; 

Fercula  sed  percas  mittit  opima  suas. 
Hinc  quoque  velivolos  datur  observare  pliaselos  T 

Qui  procul  Linc  Sparni  lubrica  dorsa  secant. 
Culminaque  Heemstedius  tollit  fumantia  pagus, 

Arx  etiam  arboreis  emicat  alta  comis. 

Ecloga,  quae  legitur  pag.  174,  magnam  partem  petita  est 
cx  Bionis  Eid,  IV,  dissimulato  auetoris  nomine,   Venus= 

talem  Graeei  cuivis  difficillimum  estassequi,  sed  cVOr- 
villius  longo  nimis  intervallo  relictus  est.  P.  17(> — 177 
Graeca  ita  expressit: 

Parcite  dia  tamen ,  pueri ,  Jovis  illius  acta 
Exigere  ad  vestrae  paganica  pondera  librae. 
Oninia  facta  Deum  nam  sunt  bona  et  omnia  sancta, 


Bionis  sunt : 


Kqlvsw  ovk  iTtiovxt  ■9'srjl'a  %qya  @qotoZoi>* 
Jldvra  yag  leqa ,  ravra  xul  ddia. 


Higtius  trochaice : 

Coelitum  non  ji 
Cimcta  sed  lam 

iliglius  eliam  in  Bione  videtur  legisse  navcu  pro  tuvicl 


Coelitum  non  judicanda  facta  sunt  mortalibus; 
Cuncta  sed  laudanda;  cuncta,  quae  Dei  dant,  suavia, 


PETRUS  BURMANNUS 

ULTRAJECTINUS. 
N.  1668.    M.  1741. 


Paucos  ego  novi?  qui  rem  literariam  tantascriptorum 
multitudine  auxerint,  quanta  Burmannus.  Sunt  ea  du 
plicis  generis,  lioc  est,  vel  ab  ipso  vel  ab  aliis  confecta. 
Sed  omnia  fere  hoc  habent,  ut  literarum  utilitati  mirum  in 
modum  inservierint.  Saxiusin  Onom.  Vol.  V.  p.  466  sqq. 
ea  accurate  temporis  ratione  distincta  recenset.  Burman- 
nus  multos  annos  diligentissimam  operam  navavit  anti- 
quae  doctrinae,  praeceptorc  in  primis  usus  J.  G.  Grae- 
vio.  In  Jurisprudentia  lantum  profecit,  ut  aliquamdiu 
causis  agendis  inforocluxcrit.  Scd  Lilcris  dcbebatur  lam 

insignis  ingenii  fertilitas.  Itaque  primum  Academia  Ul- 
trajectina,  deinde  Leidensis  eum  admirata  est.  Amorem 
et  rectam  Poetices  exercendae  rationem  didicit  a  Brouk- 
husio  et  Francio.  Graevius  non  alienus  quidem  erat  a 
poetis  recentioribus ,  qui  fratrum  Amaltheorum  carmina 
ediderit,  aliisque  rebus  hoc  studium  declaraverit ;  sed 
ipsam  artis  tractationem  non  attingebat.  De  Francio  et 
Broukhusio  Burman.  in  Orat.  in  obitum  Broukhusii, 
p.  177 :  »Tobis  ,  dilectissimae  animae ,  si  quid  in  me  est 
»leporis,  si  quid  a  plebeja  vilitate  sejunctae  venustatis , 
»  si  quis  sensus  poeticarum  delitiarum ,  id  omne  sermo- 
» nibus  et  epistolis  familiaribus ,  quibus  me  oracula  ve- 
»stra  consulentem,  direxistis ,  debere  lubens  meritoque 
»profiteor."  Carmina  ejus  in  lucem  edidit  P.  Burman- 
nus  Secundus,  Amst.  A°.  1745.  Et  quamquam  laudem 
excellentis  poetae  tueri  videatur  ?  cedit  tamen  nepoti  suo, 
nitore  et  elegantia.  A°.  1725  celebravit  contesimum 
quinquagesimum  natalem  Acedemiae  Leidensis.  De  urbe , 
Hispanorum  obsidione  liberata ,  canit  pag.  45 : 

Quae  facies  tunc,  Leida,  tibi?  quae  forma  reductae 

Urbis  ad  exstinctae  munera  lucis  erat? 
Cum  tibi  Nassavii,  per  perdita  rura  natantis, 

Ostentaret  opem  provida  cura  ducis , 
Cultaque  diluviis  corrumperet  utilis  aura, 

Damnaque  camporum  commoda  tanta  darentj 
Cum  tua  de  muris  subitam  trepidantis  Iberi 

Esurie  adspicerent  ora  peresa  fugam. 

Erat  in  Burmanno  magna  vis  animi  et  ingenii ,  quae 
concitata,  decorum  in  sententiis  interdum  negligebat. 
Hoc  me  offendit  in  Oratione ,  qua  Leidenses  Gulielmum  I 
permovere  student ,  ut  condendam  Academiam  Leidae 
potius  quam  in  Zelandia  collocet. 

Pag.  48  legati  ita  loquuntur : 

Quae  pater!  invidia  est  Batavis  tibi  semper  amatis 

Hoc  dare  munifica  mente  perenne  decus? 
Quid  tibi  cum  placidis,  gens  o  Neptunia,  Musis! 

Quid  tibi  cum  miti,  nautica  turba,  choro? 
Fluctibus  arcanae  turbare  quid  atria  saevis 

Palladis,  et  rauco  murmure  templa  paras? 
Denique  quis  vestra  coluit  de  gente  Camoenas? 

Eloquio,  dic,  quis,  carmine  quisve  potens? 
Quo  mysta  praeeunte  modos,  Zelande!  dicabis 

Quo,  Charitum  postem  vate  tenente,  domum? 

A°.  1712,  Beemstrani  sacra  saecularia  celebrabant,  in 
memoriam  telluris  suae  ex  aqua  siccatae.  Ea  de  re  sic 
loquitur  Burmannus,  pag.  213  s 

Discite,  sic  pueris  senior  narrare  solebat, 

Otia  ruricolis  dum  faciebat  hyems  : 
Hic  stabat  limosa  palus,  ubi  prata  virere 

Cernis ,  et  in  rectas  jugera  secta  vias. 
Hic,  ubi  gramineis  nunc  laniger  errat  in  herbis, 

Squamiger  occultum  piscis  agebat  iter. 
Qua  vocat  ad  mulctram  plenas  jam  lacte  juvencas 

Thestylis,  ante  pigris  cymba  natabat  aquis, 
Unda  levi  scirpo,  juncoque  obducta  palustri, 

In  faciem  picti  floribus  ivit  agri. 


FRANCISCUS  HESSELIUS 

ROTERODAMENSIS. 
N.  1680.     M.  1746. 

Ilesselius,  Jurisconsultus ,  A°.  1702  Roterodami  Ilisto 
piae  et  Eloqueniiae  professionem  susce]>it ,  quod  ei  gra- 


492  DE  POeTIS  LATINIS 

tulatus  est  G.  Hornius  Poem.  pag.  72.  Eodem  tempore 
edidit  Otia  Hagana,  sive  viginti  Elegias,  Francio  et 
Broukhusio  dicatas.  Alia  ejus  opera  enumerat  Saxius 
Onom.  Vol.  VII.  pag.  114,  narrans  Hesselium  postea 
apud  Ultrajectinos  fuisse  Canonicum  D.  Mariae.  Petrus 
Burmannus  major,  in  Orat.  pag.  160  — 161 ,  eum  laudat, 
tanquam  inclytum  amicitia  Broukhusii,  literarumque 
humaniorum  et  praecipue  poetices  non  modo  studiosum 
cultorem ,  sed  lumen  et  sidus.  Broukhusius  eum  laudavit 
Poem.  pag.  268.  Optimos  veterum  poetas,  quantum 
amaverit ,  ex  eo  patet ,  quod  natalem  Virgilii  una  cum 
doctis  amicis  Roterodami  celebrabat:  vide  Hoogstrat. 
Carm.  pag.  323.  P.  Burmannus  minor,  in  Praef.  Lotich. 
pag.  7 ,  dicit  » eum  in  animo  habuisse ,  hortante  Jano 
» Wittio ,  sub  dialogi  forma  Francium  et  Broukhusium 
» introducere  disputantes  inter  se  de  dispari  filo ,  ac  di- 
»verso  Musae  Ovidianae  et  Propertianae  genere,  quod 
»  sibi  patere  ex  Epistolis  Hesselii  MSS.  fasciculo  inedito- 
»rum  poematum  additis."  Familiariter  utebatur  Hadria- 
noPielando,  ad  cujus  nativam  elegantiam  et  suavitatem 
quam  prope  accedat ,  ex  Elegia  pateat ,  quam  ad  Colum- 
bam  scripsit,  pag.  23 : 

Ingens  aetherlae  decus  et  lans  prima  catervae, 

Digna  Dionaeo,  cara  columba,  jugo; 
I  procul  hinc,  et  scinde  sonantibus  aera  pennis, 

Donec  eris  dominae  limina  nacta  meae. 
Est  in  vicina  passerculus  arbore.  Si  tu 

Quo  sit  iter  nescis ,  hoc  duce  carpe  viam. 
Ver  habet  in  vultu  (facile  haec  tibi  signa  notabis) 

Incedit  magno  lux  mea  digna  Jove. 
Frigora  quum  captat,  viridemque  perambulat  hortum, 

Tunc  plausus  alis  plus  semel  ede  tuis. 
Sed  postquam  gyro  descendis  in  aere  ducto , 

Illius  ambrosias  ne  fuge  dura  manus. 

lila  oculos  colluraque  tuum  adrnirabitur,  ct  te 

Admirans  cunctis  praeferet  alitibus. 
Ahl  tua  saepe  suis  adjunget  rostra  labellis , 

Invideo  sane  commoda  tanta  tibi. 
Te  feret  in  lectum  forsan,  stratisque  locabit. 

Nunc  utinam  ipse  tua  possem  ego  sorte  frui ! 
Omnia  si  spectes  hic,  quae  spectare  juvabit, 

Et  nequeo  verbis  significare  meis; 
Sub  Dodonaea  nolis  oracula  quercu 

Effari,  ljrico  nec  comes  esse  seni. 
Pro  meritis  tamen  his  dominum  ne  linque,  sed  ultro , 

Parte  putes  aliqua  te  satiasse,  redi. 
His  mea  mox  tecum  sumes  mandata  tabellis, 

Sic  eris  officio  grata  ministra  tuo. 

Tria  Hesselii  carmina  protulit  Santenius  in  Del.  Poet. 
Imaginem  Relandi  sui ,  praefixam  Historiae  Muhammeta- 
nae ,  ed.  sec.  hoc  epigrammate  ornavit : 

Enthea  Pierio  redimiri  tempora  serto  , 

Formarique  novis  dignus  imagimbus: 
Hac  meus  impressae  Relandus  imagine  chartae, 

In  toto  cuivis  orbe  videndus  erit. 
Nomen  Erythreis  quod  Eoa  per  antra  lapillis 

Non  ingrata  notent  numina  Naiades. 


PHILIPPUS  GULIELMUS  CROYZE 

BREDANUS. 
M.  1746. 


Croyzeus  artem  medicinam  professus  est  Bredae ,  eo- 
demque  anno  diem  obiit  supremum,  quo  prodierunt 
Otia  poetica  Hagae  Comitum.  Fuit  a.  1738  princeps  con- 

cilii  decemviralis  in  civitate  Bredana.   Conf.  van  Goor  in 
Descript.  Urbis  Bredae  pag.  267. 

Croyzeus  est  poeta  non  contenmendus.  Multa  in  eo 
facilitas  apte  ornate  et  suaviter  efferendi,  quaecunque 
velit.    Lusum  pilae  describit  pag.  24: 

Illa  solet  validis  hinc  atque  hinc  pulsa  lacertis 

Ire  per  alternas  et  remeare  vias: 
Nunc  recta  sine  fraude  volat,  nunc  turbine  falso, 

Qua  minime  credas ,  devia  flectit  iter. 
Interdum  medio  redit  intercepta  volatu, 

Pariete,  vel  dura  saepe  resultat  liumo: 
Dant  animos  plagae,  spesque  ambitiosa  triumphi, 

Et  juvenum  multo  corpora  rore  madent. 

At  nos,  quam  dissimiles  sumus  majoribus  nostris 

Nos  Venus  et  Bacchus ,  nos  pictae  nomina  chartae, 

Occupat  et  numeris  alea  jacta  suis. 
Aut  calidas  haurimus  aquas,  aut  nubila  Peti. 

Nubila  Peti  sunt  Tabaci,  ab  Americano  petune,  hodie 
fere  ignotum  vocabulum,  olim  minus,  a  Blancardo  in 
Lexicon  receptum.  Carmen  de  Kalendis  Januariis  est 
elegantissimum.  Quam  pulchra  ubique  rerum  hominum 
et  votorum  illo  die  facies ! 

Si  non  erramus  pietatis  imagine  falsae, 

Hac  ipsa  pietas  non  fuit  ulla  prior. 
Sed  cur  tam  brevis  est,  unisque  inclusa  kalendis  ? 

Cur  videt  hanc  nasci  prima  diesque  mori? 
Si  vera  est,  maneat  totos  durabilis  annos; 

Sin  falsa ,  hunc  fastis  exime ,  Jane ,  diem. 

Croyzeus  raro  assurgit ,  eodemque  simplicitatis  modo 
contentus  manet.  Itaque  liber  etiam  mansit  capitali  non- 
nullorum  vitio,  qui,  dum  aliquid  exquisiti  extundere 
conantur,  ridiculi  fiunt. 

JACOBUS  PHILIPPUS  DORVILLIUS 

AMSTELODAMENSIS. 
N.  1696.    M.  1751. 


Athenaeum  Amstelodamense  magna  semper  docentium 
fama  floruit,  quam,  qui  literas  humaniores  profiteban- 
tur,  insigniter  augebant,  Vossius,  Barlaeus,  Francius, 
Burmannus ,  dignum  successorem  nacti  d'Orvillium. 
Adolescens  in  Academia  Leidensi  honorem  Jurisconsulti 
consecutus,  totum  se  dedit  illustrandis  Graecis  scripto- 
ribus ,  neque  tamen  Latinos ,  nec  doctae  antiquitatis 
monumenta  omisit.  Non  latebat  d'Orvillium  ,  quantum 
lucis  cognitio  rei  poeticae  ad  explicandos  emendandos- 
que  scriptores  adferret.  Itacpe  in  ea  non  solum  non 
hospes  erat,  sed  eam  ipse  exercebat.  Cujus  studii  mo- 
numenta  reliquit  hic  illic  sparsa  et  inedita,  quae  con- 
junxit  L.  Santenius  in  Delitiis  Poet.  Amico  suo  Graaf- 
landio  haec  scribit : 

Non  allter  luxit  fugiente  Patroclus  Acliille; 

Talis  et  Euiyalus  Niso  abeunte  fuit. 
Non  aliter  Pjlades  caro  divulsus  Oresta , 

Quam  de  conspectu  distralior  ipse  tuo; 
Namque  ego,  Jane,  tuo  sic  sum  percussus  amore, 

Ut  socii  fuerit  ille  vel  ille  sui. 
Et  merito;  sive  hos  etenim  concordia  morum 

Vinxerit,  haec  eadem  pectora  nostra  ligat. 
Seu  vitae  similis  tenor  unanimisque  voluntas 

Nexuerint  mentes,  nos  ea  vincla  tenent. 
Sive  amor  a  tenero^sensim  succreverit  aevo, 

Nos  etiam  vinxit  prima  juventa  duos, 

JANUS  OUTMAN  VAN  AALST 

Floruit  a.  1757. 

Laurentius  Santenius  opus  utilissimum  perfecit ,  col- 
lectis  editisque  Delitiis  poeticis,  quarumoctofasciculos, 
A°.  1783  inceptos,  1796  implevit.  In  his  poetas  saepe 
offendimus,  de  quibus  antea  ne  fando  quidem  quisquam 
audivit.  Adeo  verum  est  illud  Horatii : 

Paulum  sepultae  distat  inertiae 
Celata  virtus. 

Non  curabant  illi  monumenta  ingenii  prodere ,  aut  sin- 
gula  carmina  edebant,  quae  quasi  Sibyllae  folia  huc 
illuc  dispersa ,  in  immensa  tot  aliorum  voluminum  mul- 
titudine,  vix  notabantur,  et  apparebant  ut 

rf       rari  nantes  in  gurgite  vasto. 

Quamquam  igitur  de  plurimis  istis  poetis  nihil  mihi 
constet ,  nisi  quod  gente  nostra  fuerint ,  brevi  tamen  de 
illorum  carminibus  referre  lubet ,  ne  quidquam  praeter- 
misisse  videar ,  quod  in  manus  meas  pervenit.  Santenius 
Aalstii  quinque  poemata  dedit,  diversis  paginis  edita, 
sed  in  indice  notatis.  Huiclocumin  bonis  poetis  deberi, 
testatur  vel  illud  carmen ,  quod  Diis  Manibus  Flor.  van 
Loosen  dicavit.  Hic  Leidae  literarum  studiis  incumbens , 
a  militibus  in  tumultu  exorto  occisus  erat : 

Sic  iterura  nostris  horrorem  annalibus  addunt 
Tempora,  quae  dirae  sunt  monumenta  necis! 

Sic,  Losene,  jaces,  lacerum  et  deforme  cadaver, 
Obscoenas  referunt  quem  jugulasse  manus. 

Horret  ad  adspectum  sinuosus  flumine  Rhenus, 
Condit  et  undoso  squalidus  amne  caput, 

Ecquid  id  est,  juvenem  magna  prostrasse  caterva? 

Prostratoque  truces  applicuisse  manus? 
Ecquid  id  est,  crebris  sudibusve  onerare  labantem, 

Aut  dare  jancnvicto  vulnera  saeva  viro. 

Facinus  accidit  A°.  1757,  quo  tempore  Aalstius  Loo~ 
seni  socius  erat  in  Academia  Leidensi.  Ad  hunc  igitnr 
annum  poetam  retulimus. 


NORBERTUS  DE  JULIENNE 


BRUXELLENSIS. 


M.  1757. 

Carmelita,  versatus  partim  in  erudienda  juventute, 
partim  in  habendis  sacris  orationibus.  Leguntur  ab  illo 
scripti  Lusus  Epigrammatici  A°.  1743,  al^aque  carmi- 
na ,  singillatim  edita.  Vide  Paquotum  Tom.  XVIII.  Mem. 
pag.  29  sqq. 


JOANNES  ARNTZENIUS 

VESALIENSIS. 
N.  1702.    M.  1759. 


Nomen  Arntzeniorum  celebratum  est  in  literis  elegan- 
tioribus.  Plures  quam  duodecim  varia  ingenii  et  doctri- 
nae  monumenta  cum  posteritate   communicarunt.    Ex 

32 

liis  iienxo  in  Latina  poesi  fuit  hospes :  sed  prae  aliis  emi- 
nuit  Joannes  Arntzenius,  primum  Gymnasii  Novioma- 
gensis  Rector,  deinde  in  Academia  Franequerana  Pro- 
fessor.  Hujus  Carmina  et  Orationes  edidit  filius  Henricus 
Joannes  Arntzenius,  Leovardiae  A°.  1762.  Ea  amicorum 
causa  conscripta  sunt,  quibus  aut  uxorem  ducentibus , 
aut  docto  se  labore  commendantibus ,  aut  lionorem  ali- 
quem  adeptis ,  aut  denique  illuc  ?  unde  non  redierunt , 
abeuntibus  ?  Musa  Arntzenii  suum  praestitit  ofEcium. 
Haec  vero  argumenta ,  nisi  quodam  novitatis  colore  in- 
ducas ,  quia  centies  repetita  sunt  et  repetuntur ,  fastidio 
pariendo  proxima  sunt;  nec  illud  latuisse  Arntzenium 
apparuit  ex  Elegia  ad  Broenium ,  Odei ,  elegantis  philo- 
sophi ,'  discipulum ,  quum  dissertationem  de  Nilo  scri- 
psisset ,  pag.  78 : 

Hic  erit  ille,  animi  ni  me  praesagia  fallunt, 
Quem  monuit  quondam  provida  Parca,  dies: 

Venturum,  dubios  Nili  qui  panderet  ortus, 
Et  quae  foecundas  terra  recondat  aquas: 

Unde  potens  Phario  raadeat  Jove  Memphis,  et  imbres 
Gramina  Niliacos  unde  perusta  petant. 

Malum  poetam  hoc  epigvammate  perstrinxit,  pag.  43 : 

Tu  quoque  per  scopulos  et  inhospita  culmina  Pindi 

Tendis  iter,  pedibus  non  adeunda  tuis. 
Infelix  vates,  quae  te  dementia  cepit? 

Procedit  justo  sjllaba  nulla  modo. 
Quae  tam  praeclaris  pepigisti  carmina  sponsis, 

Vix  sunt  ruricolas  tergere  digna  nates. 

ERNESTUS  GULIELMUS  HIGTIUS 

DOCCUMENSIS. 
N.  1723.    M.  1762. 

Natus  honesto  genere,  patrem  mature  amisit.  Mater 
eum  chirurgo  cuidam  Groningano  in  disciplinam  dedit. 
Sed  istius  artis  addiscendae  adeo  Higtium  taeduit,  ut 
brevi  Doccumum  rediret.  Mater  ibi  tunc  aedes  servabat, 
in  quibus  literae  Graecae  et  Latinae  publice  docebantur, 
ideoque  rectorem  scholarum  cognitum  habebat.  Hic  in- 
dolem  Higtii  ad  quaevis  praeclara  natum  esse  perspexit, 
et  literarum  amorem,  quo  puer  ardebat,  formavit  et 
auxit.  In  Academia  Franequerana  sexennium  studiis  bo- 
narum  artium  vacavit,  praeceptoribus  inter  alios  usus 
Valckenario  et  Schradero,  amicis,  Bondamoet  Piersono, 
quorum  nomina  deinde  facta  sunt  pervulgata.  Florebat 
eodem  tempore  Amstelodami  Petrus  Burmannus  Secun- 
dus,  in  cujus  amicitiam  qui  pervenerat,  is  ad  Musarum 
cultum,  tanquam  a  Sirene  quadam,  trahebatur.  A°.  1749 
Alcmarienses  Higtium  scholae  suae  praefecerunt,  quam 
annos  fere  tredecim  laudabiliter  rexit.  Quanta  felicitate 
rem  poeticam  tractaverit,  e  testimoniis  aequalium  appa- 
vct.  In  his  Piersonus  in  praefatione  Moeridis  Atticistae , 
pag.  5 ,  eum  appellat ,  carminibus  elegantissimis  ,  omni- 
bus ,  quotquot  Musas  amant,  commendatissimum ,  Ev. 
Wassenberghius ,  in  Laud.  Fun.  Joannis  Schraderi  pag. 
13,  amabilem  Higtium  a  Gratiis  ad  omnem  elegantiam 
emctum.  Adde  Yalcken.  in  Praef.  carminum  Theocriti, 
Bionis  et  Mosschi  a  se  editorum,  et  ad  Phalar.  Episl. 
pag.  14.    Sed  qnolis  poeta  fuerit,  ipse  omniuin  optime 

mons  travit ,  cum  aliis  carminibus  ,  tum  nobilissimo  Tro- 
chaico  in  reditum  veris ,  quocl  tam  communi  omnium 
plausu  exceptum  fuit ,  ut  bis  in  sermonem  suum  eum- 
que  ligatum  Hollandi  converterint,  et  optime  quidem, 
ut  rerum  istarum  periti  judicant,  Petrus  Huizinga  Bak- 
kerus.  Hic  eodem  usus  est  metro ,  a  quo  ingenium  Lin- 
guae  Hollandae  non  abhorrere  dicunt.  Ratio  carminis 
Trochaici  bene  compositi  est  suavissima.  Influit  tam  leni 
et  moderato  cursu  in  legentium  aures  et  animos ,  ut  du- 
rus  sit  et  invenustus ,  qui  ea  re  non  moveatur.  Equidem 
saepe  dolui  tampaucaTrochaica,  ex  communi  Graecarum 
Latinarumque  literarum  naufragio,  fragmenta  ad  nos 
pervenisse.  Et  lioc  magis  laetor,  quoties  ex  recentioribus 
poetis  liuic  generi  studuisse  comperiam.  In  his  primo 
mihi  loco  ponendus  esse  videtur  Higtius.  Nam  tersus, 
candidus ,  facilis ,  canorus ,  gravis ,  Latinus ,  omnes  om- 
nino  numeros  implet.  Nec  frustra  me  hoc  dixisse  arbi- 
trabuntur,  qui  haec  legerint,  pag.  24: 

Ver  redlt,  nunc  est  canendum,  bruma  pulsa  est,  ver  redit. 
Jam  focos  extingue,  Hgna  jam,  puer,  recondito. 
Istaforsan,  siplacet  Dis,  bruma  poscet  altera. 
Tunc  redibunt  dirus  imber,  frontem  amictus  nubibus, 
Passibus  pigris  ligatos  Torpor  artus  vix  trahens, 
Stiriis  crinitus  Algor,  dentibus  crepitans  Rigor, 
Quique  membra  tectus  Horror  pellibus  centumtremit. 
Nunc  renatus  vernat  annus;  nulla  mordent  frigora: 
Rus  vocamur,  rus  yocamur;  tecta  sordent  urbium. 

Aut  illa  de  cycno ,  rana  et  ciconia ,  pag.  25 : 

Cycnus,  acri  qui  ligatos  frigore  amnes  liquerat,  ' 

Stagna  per  lacusque  notos  navigat  pede  remige, 
Inque  pectus,  inque  pennas,  spargitundam  virginem. 
Ipsa  turpis  rana  spurcum  tollit  e  limo  caput  j 
Et  molesto  per  paludes  guttur  excercet  sono. 
Quid  proterva  solvis  ora,  veris  unum  dedecus ! 

Quid  levem  rurapis  quietem,  blanda  turbas  somnia? 
Subter  ulvam  merge  rictus,  merge,  veris  dedecus  ! 
Triste  ranis  et  colubris,  triste  longis  vermibus, 
Imminet  praedator  ales,  solis  e  tepidi  plaga: 
Hle  morsu  franget  artus,  franget  altos  spiritus; 
Pascet  et  pullos  edaces  palpitanti  viscere. 

Sed  modus  milii  invito  est  adhibendus.  Higtii  carmi- 
na  ,  antea  sparsim  vel  omnino  non  edita ,  in  lucem  revo- 
cavit,  A.  Ypeus ,  praemissa  de  vita  illius  relatione  Har- 
derovici  A°.  1803,  eoque  munere  omnes  bonorum  car- 
minum  amantes  valde  sibi  devinxit. 


HENMCUS  HOOGEVEEN 

LEIDENSIS. 
N.  1712.    M.  1791. 


In  Hollandia ,  oppidis  frequentissima ,  nullum  fere 
tam  exiguum  est  oppidum,  quin  suam  habeat  scholam 
Latinam.  Doctoribus ,  qui  sumta  virili  toga  in  hoc  forum 
deducuntur ,  primum  minor  aliqua  provincia  solet  tri- 
bui.  Quam  si  ex  eorum  sententia,  penes  qnos  rei  istius 
arbitrium  est ,  bene  tuentur ,  aliam  deinceps  atque  aliam 
celebriorem  locupletioremcpe  nasciscuntur.  Ita  Hooge- 
venius  per  Woerdam,  Culenburgum ,  Bredam  et  Dor- 
dracum  Delphos  tendit,  sedes  ubi  fata  quietas  osten- 
dere  seni.  Erat  homo  summi  assiduique  laboris  patiens , 
nec  vulgaris  doctrinae ,  quam ,  quod  ad  literas  Graecas 
attinet,  monstravit  edito  Vigero,  et  magnae  molis  libro 
de   doctrina  Parlicularum.     Amabat    etiam   Romanam 

poesin.  Testatum  fecit  hunc  amorem  edito  carmine  ele- 
giaco  de  poesi  non  adulatrice,  a.  1761 ;  alteroque,  de 
poesi  tyrannidis  non  commendatrice ,  a.  1764;  et  lyrico 
de  felici  Reipublicae  statu ,  a.  1766,  quo  Gulielmus  V 
summos  in  civitate  Hollanda  lionores  adeptus  est.  Ele- 
giaca  publice  recitavit  pro  oratione ,  quum  Dordraci  et 
Delphis  munus  rectorium  auspicabatux.  Argumentum 
sane  utriusque  splendidum ,  sed  ut  ex  quovis  ligno  non 
fit  Mercurius ,  ita  versus  argumento  non  respondent. 
Ingenii  et  sensus  poetici  parum  inest.  Sic  in  oratione 
Delphensi,  p.  53^ — 54  : 

Desine,  Musa,  loqui,  longo  defessa  labore. 

Sed  labor  alter  adest  j  incipe,  Musa,  loqui. 
In  quem  sis  progressa  locum  perpende,  novosque 

Pectoribus  stimulos  subde  novasque  faces : 
Officiique  memor,  posito  venerata  timore, 

Alloquere  illustres,  quo  decet,  ore,  viros. 
Suggere  verba,  loquar:  reverentia  debita  semper 

Delectat  summos  mista  pudore  viros. 

Atque  eodem  tramite  caetera  decurrunt.  Poetarum  ge- 
nus  hoc  simile  est 

His  qui  inter  sese  multa  vi  bracLia  tollunt, 
ut  candentem  ferri  massam  in  jussas  formas  obliquent. 
Librant  ictus  ad  modum  et  numerum ,  eadem  forma , 
eodjem  ordine ,  sibi  semper  pares  et  aequabiles.    In  Oda 
Hoogevenius  hoc  Gulielmo  \  vovet :  / 

Seposta  Cliristo  praesidium  suum 
Te  turba  spectat  (sic  jubeat  Deus!) 
Te  foederatae  civitates 

Libera  jura ,  patrumque  sanctas 
Leges  tuentem  fortiter  et  pie : 
Tc,  te  patronum  doctae  Academiao : 
Te  singuli,  teque  universi 

Orc  colant  animoquc  patren» 

GERARDUS  HOOFT 

AMSTELODAMENSIS. 

N.  1750.    M.  1768. 


Natus  illustri  Hooftiorum  genere,  patre  burgimagistro 
Amstelodamensi ,  ista  fortunae  munera  praeclaris  dotibus 
recti  et  nobilis  ingenii  ipse  ornavit.  Amstelodami  literas 
humaniores  didicit ,  et  primum  Verheykio,  rectore  Gym- 
nasii  Amstelodamensis ,  deinde  Burmanno  Secundo  prae- 
ceptoribus  usus,  tantum  in  facultate  poetica  profecit, 
ut,  annos  habens  septem  et  decem,  A<>.  1767,  cum  San- 
tenio,  Coudercio  et  Scheppero,  studii  poetici  sociis  et 
aemulis,  Carminum  Juvenilium  specimen  ediderit.  Sed 
industria  ejus  et  gloria  latius  in  hoc  genere  patuisset, 
nisi  immatura  morte  summo  parentis  sui  et  amicorum 
dolore  decessisset.  Vacabat  ille  quidem  muneri  laborioso 
et  difEcili,  nam  erat  burgimagistris  civitatis  Amstelo- 
damensis  ab  actis ;  sed  adolescens  hoc  Musarum  amore 
incensus  ,  et  ea  animi  alacritate  praeditus ,  ab  ipsa  litera- 
rum  exercitatione  robur  et  vires  menti  suae  duxisset , 
quo  ipsi  melior  ad  cogitandum  rediret.  Hieronymus 
Boschius  et  Juliam  Hooftii,  et  alia  pauca  carmina  colle- 
git,  et  eleganti  praefatione  de  vita  et  moribus  ejus  aucta 
edidit,  Amst.  1770.  Cui  ego  plane  assentior,  scribenti  ea 
propter  venustatemetrectae  dictionis  nitorem  digna  essc, 
cpae  ab  aliis  legantur.  Juliam  appellavit  ab  amica  Jani 
Secundi,  quem  ex  recentioribus ,  ut  Tibullum  ex  anti- 
quis,  habebat  carissimum.  Lib.  T.  El.  13.  cum  puella 
sua  esse  cupit  : 

Hoc  utlnam  precihus  concedant  nuraina  nostrisr 

Ut  junctos  teneat  nos  domns  una  duos. 
Urbs  tua  me  caperet,  vel  te  mea  villa  teneret. 

Uibs  tua  tam  nobis  quam  tibi  villa  placet. 
Hic  tremulis  implent  balatibus  arva  capellaej 

Non  timet  hic  rabidum  tardior  agna  lupum, 
Nulla  per  Harlemias  serpunt  contagia  valies; 

Non  nocet  Icarii  stella  proterva  canis. 
Ipsa  sui  Oceani  quamvis  emersa  prof undo , 

Surgere  Sparnaeis  Cypria  mallet  aquis! 
Hic  tecum  liceat  placidum  captare  soporem , 

Vivere  te  viva ,  te  moriente  mori. 
Hic  tecum  lusus ,  hic  seria  fallere  tecum , 

Blanda  columbinis  nectere  labra  modis. 

Adolescenti  tam  egregio  amici  doctrinae  laude  excel- 
Jentes  deesse  non  poterant.  Hi  multa  ad  Hooftium  car- 
mina  scribebant,  quae  majorem  partem  editionis  Bos- 
chianae  efficiunt.  Eruditi  Lipsienses  in  Actissuisa.  1771 
p.  579 ,  et  carmina  Hooftii  et  additam  Boschii  Elegiam 
multis  laudibus  ornaverunt. 


DAYIDES  YAN  ROYEN 

Floruit  a.  1768. 

Frater  Adriani  van  Royen ,  Senator  Leidensis ,  Miner- 
va  non  plane  invita  ad  haec  studia  accessit.  Nonnulla 
sunt  apud  Santenium  in  Delit.  pag.  45.  Ita  ad  fratrem, 
tum  Medicinae  professorem  factum,  scribit: 

Eveniunt ,  titulus  tibi  major  ab  arte  medendi 

Surgit,  honorata  conspicerisque  toga. 
Qui  modo  dilectos  non  ultimus  inter  alumnos 

Pendebas  almae  matris  ab  ore  puer. 

Jam  juvenis  (lustro  bene  vix,  germane,  peracto) 

Doctorum  primis  mistus  es  ordinibus. 
Hic  sine  me  tibi  partus  honos,  solertia  summos 

Movit,  et  ingenii  signa  probata,  viros. 


HENKICUS  BOLT 

AMSTELODAMENSIS. 
Floruit  a.  1770. 

Boltius,  praeceptor  Scholae  Harlemensis ,  ac  deinde 
Amstelodamensis ,  praeter  Syloam  criticam,  in  qua  Au- 
sonium  in  primis  sibi  sumsit  illustrandum,  edidit  Sylvam 
poetica?n,  Harlemi  1766.  Eum  Burmanni  fuisse  discipu- 
lum,  agnoscas  etiam ex  studio  libertatis,  cpod  prodidit  in 
oratione  Catonis  Uticensis  morituri ,  et  Bruti  ad  conjuratos 
in  necem  Caesaris.  Ipsa  carmina  Musae  quidem  juvenilis 
sunt,  sed  quibus  auctor  spem  boni  poetae  aequalibus 
suis  praebere  debuit,  si  cum  aetate  discendo  proficeret. 
Cato ,  pag.  5 ,  dixerat  ultima  in  Orco  supplicia  manere 
tyrannos  et  patriae  pestes  : 

Me  contra  Oceanus  divesque  in  finibus  orbis  * 

Insula  magnanimum  Scipiademque  manet. 
Obvius  hic  nobis  redimitus  tempora  lauru 

Cum  Bruto  venies,  magne  Camille,  pio. 
Et  qui  pro  patria  barathro  se  condidit  alto, 

Nec  timuit  Stygios  vivus  adire  lacus. 
Hic  quoque  Pompejus ,  quique  illius  arma  secuti, 

Restiterunt  Domino,  regna  beata  colunt. 
His  tandem  accedam,  jamjam  venit  impius  liostis, 

Quid,  ferrum,  dubitas  per  latus  ire  meum? 
Pro  patria  vixi,  dum  fata  Deusque  favebant, 

Ai  nunc  pro  patria  clepcrcunte  cadam. 

Sunt  in  hac  Sylva  etiain  myrtus  Veneri  dicala,  hoc 
est  amatoria  carmina.  Elegia  XII  est  elegans  et  facilis. 
Hyems  aquas  ita  gelaverat,  ut  navem,  qua  ad  amicam 
saain  veheretur,  non  admitterent: 

At  bene ,  si  celeres  paterentur  flumina  cursus , 

Nec  tegeret  dubium  nix  male  tuta  gelu. 
Protinus  aptarem  talaria  ferrea  plantis, 

Et  peterem  nostrae  candida  tecta  Deae. 
Nec  mihi,  qui  volucrem  vicit  Sclioeneida,  certet 

Hippomenis ,  pomi  munere  firmus  amor. 
Et  milii  se  dubitet  rapidus  componere  Laedas, 

Non  intellecto  qui  pede  carpsit  iter. 


CAROLUS  ANTONIUS  WETSTENIUS 

N.  1742. 

Wetstenius,  ICtus,  Graecarum  Latinammque  iitera- 
rum  scientissimus ,  Hemsterhusii  discipulus"  et  summus 
Valckenarii  erat  amicus.  Ab  eo  amorem  poetarum  Grae-. 
corum ,  Theocriti  in  primis ,  hausisse  videtur.  In  carmi- 
nibus  illorum  Latine  vertendis  quam  felix  fuerit,  osten- 
dit  Poematum  fasciculo  ed.  anno  1771,  Lugd.  Bat.  In  eo 
reperiuntur  Opera  et  Dies  Hesiodi,  maximam  quidem 
partem,  novem  Eidyllia  Theocriti  et  Coluthi  raptus 
Helenae.  Wetstenius  Graeca  accurate  exprimit,  et  tamen 
linguae  Latinae  venustatem  servat,  quae  res  est  longe 
dimcillima.  Hesiodus ,  interprete  Wetstenio,  bonam 
usorem  esse  eligendam  ita  praecipit.  pag.  26: 

Consortem  lecti ,  tibi  quum  trigesima  messis 
Obtigit,  Idaliis  aptissima  lusibus  aetas, 
Elige ,  ter  qninos  quae  vixdum  adoleverit  annos. 
Maxima.virginitas  cui  dos.  Hanc  imbue  sanctis 

Moribus ;  lmic  tiialami  leges  praescribe  pudicas. 

Nec  procut  his  oris  sucCesserit  hospita.  Nil  liic 

Praecipites;  stirpemque  probe  perspexeris  omnem: 

Garrula  ne  fias  lascivo  fabula  pago. 

Nil  uxore  bona  melius  tibi  Numina  donent. 

Nil  uxore  mala  gravius  tibi  Numina  mittant. 

Qui  Nicolai  Vallae,  Ulpii  Cissaei,  Stephani  Riccii  et 

Georgii  Ratalleri  versiones  cum  Wetsteniana  contulerit , 

hanc  nulli  cedere  fatebitur.    Arduus  etiam  et  multi  perL 

culi  labor  est  Tlieocrito  manum  admovere  post  Eobanum 

Hessum  et  Danielem  Heinsium.    Legi  tamen  cum  Hesso 

meretur  Wetstenius,  cujus  ego  judicium  et  elegantiam 

multis  locrs  valde  laudo.    Honeste  dixerat  Theocritus , 

Eid.  A.  105 : 

Ov  Xiysxao  xav  Kv7tqi>v  6  fio)n6Xoq ,  iqtcs  TtoT    vIdav , 
"Eqtcs  tcot*  3Ay%loav, 

Hessus  loquendi  castitatem  nonassecutus  est,  reddens  : 

Quin  potius  pergis,  Phrygiam  quin  pergis  ad  Idam, 
Qua  Venus,  ut  perhibent,  pastorem  est  passa  maritura. 

Melius  I).  Heins.  Poem.  pag.  444 : 

Qua  Venerem  fertur  pastor,  pete  protinus  Idam 
Rursus  et  Anchisen. 

Sed  elegantius  Westenius ,  pag.  36 : 

Conscia,  Cypri,  tuis,  i,  furtis  antra  revise! 
Pastor  ubi  Venerem,  nemorum  scrutare  latebras, 
Anchisen  aliquo  potcris  deprendere  saltu. 

Latinis  enim  usurpati  sunt  Euphemismi  tales.  Teren- 
tius  Heaut.  V.  Sc.  I.  40:  »Que?nquamne  animo  tam  co- 
»mi  esse  et  leni  puto  ,  Qui  se  vidente  amicarn  patia- 
tur  suam  ?  Et  Graecis  adeo ,  ut  mirer  in  Theocrito  Reis- 
kium  legisse  IfytTai  vel  de%eiai.  Cf.  Valcken.  ad  Euripid. 
Hippol.  pag.  121,  ct  Diatrib.  pag,  20;i.  Coluthus,  inep- 
tus  versificator,  lionorcMusac  Wetstcnianae  eraJ  indignus 

Wetstenius  his  carminibus  ,  quae  ex  Graecis  scriptori- 
bus  transtulit,  alia  pauca  subjecit,  quae  tamen  relinqui- 
mus  intacta,  quoniam  nonnulla  restant  dicenda  de  in- 
signi  ejusdem  poemate ,  Leida  ah  Hispanorum  obsidione 
liberata.  Acceptum  hoc  referimus  Yalckenario ,  qui 
Wetstenium  precibus  et  blanda  vi  coegit,  ut,  quod  ipse 
adhue  tenebris  damnaverat,  sibi  in  lucem  emittendum 
concederet.  Edidit  ergo  Valckenarius  anno  1771,  et 
praefatione  ornavit.  Poeta  recentior,  qui  adeo  Valckena- 
rio  probatur ,  magnam  sui  movet  exspectationem.  Neque 
hanc  Wetstenius  fefellit ,  sed  superavit :  Virgilianam  adeo 
majestatem  ubique  fere  spirat,  hic  illic  tamen  ardore 
Statiano  corruptam.  Audiamus  crudelitatem  Hispanam , 
pag.VI: 

Nec  pueris,  trepidae  genetricis  ab  ubere  raptis, 
Parcere  novit  Iber.  Quis  Caspia  tigris ,  ademta 
Prole  furens,  ultro  mansuesceret,  aure  repcllit 
Vagitus  surda,  caedique  ferocius  instat. 
Pars  in  frusta  secat,  pars  saxis ,  durior  ipsa, 
Inlidit,pars  igne  necat;  canibusve  vorandos 
Objicit,  infixave  trementes  tollit  in  basta, 
Artubus  a  teneris  dum  lac  pro  sanguine  stillat. 

Pulcherrima  est  oratio  Ameliae,  Baldaei  amicae,  cui 
ille  roganti,  ut  expugnationem  unam  noctem  differret , 
negaturus  esse  videbatur ;  sed  pag.  32: 

Plura  locuturam  vires  cunt  voce  reliquunt,  > 
Semianimisque  cadit.   Comitum  circumgemit  agmen; 
Duritiamque  ducis  (dolor  heu!  dolor  urguet)  aperte 
Devovet.  Ancipites  illi  sub  corde  tumultus 
Hinc  amor ,  binc  famae  ciet  ambitiosa  cupido. 
Vicit  amor,  defluxit  equo;  mitique  levatam 
Inplicat  amplexu,  dictisque  adfatur  amicis. 

A.  1825,  J.  H.  Hoeufftius  edidit  ejusdem  Wetstenii 
carmen  in  Saecularia  altera  Academiae  Leidensis. 

JANUS  HELVETIUS 

M.  1772. 

Vitam  Helvetii,  L.  Santenius  praemisit  carmini  ipsius 
Francogallico  de  Felicitate  ,  editoHagae  Com.  a.  1773.  Un- 
de  partim  refertur  in  Diario  Francico  Bihlioth.  des  scien- 
ces  etc.  ejusd.  anni  p.  240  sqq.  ut  monuit  etiam  Hoeuff- 
tius  in  Praef.  Carm.  Santen.  pag.  X.  Quo  tempore  vivebat 
Helvetius,  Hollandi  jure  suo  multis  gloriabantur  poetis , 
quorum  principatum  tenebant  Burmannus  Secundus,  Ja. 
nus  Grotius,  Santenius ,  Schraderus  et  Helvetius ;  tanti  ni- 
mirum  bomines ,  ut  singuli  in  Europa  non  haberentpares. 
Horum  exemplo  et  praeceptis  juniores  incensi  formatique, 
aliis  deinde  quasi  per  manus  pulcherrimam  haereditatem 
tradebant,  donec  nepotesbeatiores  sibi  viderentur ,  quam 
ut  eam  cernerent.  Laur.  Santenius  poemata  Helvetii  col- 
lecta  edidit,  Amst.  1782.  Quibus  postea  accessere  Anec- 
dota  Helvetiana ,  et  tres  Elegiae  Delitiis  poeticis  insertae. 
In  Anecdotis  eminet  longior  elegia  de  Hollanda  lihertate, 
a  Joanne  Wittio ,  edicti  perpetui  auctore ,  asserta.  Erat 
in  Helvetio  grandis  spiritus  ,  multus  color ,  qnem  cupido 
libertatis  et  desiderium  ayitae  virtutis  in  dies  alebant , 
et  magis  magisque  inflammabant ,  adeo  ut  duplici  ardore 
correptus,  splendidas  ex  alto  animo  sententias  cieret, 
easque  gravi  et  concitata  oratione  efferret ,  in  qua  Ro- 
mana  elegantia  non  minus  quam  majestas  elucent.  Huic 
rei,  praeter  Anecdota,  testimonio  est  Elegia  ad  P.  Bur- 
man.Sec. ,  quum  is  de  neglecta  eruditione  et  luxu  ingra- 
vescente,  reipublicae  perniciosis,  carmen  publice  reci- 
tasset.  Pag.  29 ,  ut  antiqui  illi  Orphea ,  Alcaeum ,  et 
Amphionem  admirati  sunt. , 

Talem  te,  Latiae,  princeps  animose  Camoenae , 

Solvere  facundo  vidimus  ora  sono. 
O  Musae!  o  sacris  ridentia  culmina  lauris! 

O  Cliaris!  et  Suadae  cuncta  domantis  honos! 
Ut  meminisse  juvat!  quam  nos  manifesta  voluptas 

Contigit,  Aoniam  te  feriente  Chelyn! 
Quae  species,  qui  vultus  erat!  quae  mascula  linguae 

Gratia !  quae  doctas  vis  moderata  manus ! 
Te  tremuit  Musaeque  minas  Inscitia ,  quique 

Livor  atrox  in  te  nil  potuisse  dolet : 
Desidiaque  potens,  vetitique  cupidine  lucri 

Luxus  egens,  Patriae  Lerna  pudorque  meae. 
At  Phoebus  comitesque  novem  risere  canenti, 

Celsaque  Pieriis  Gloria  vecta  rotis; 
At  Patriae  tibi  plausit  Amor,  foecundaque  plectris 

Materies ,  Batavum  fama  vetusta ,  Fides. 
Et  tua  venturo  commendat  carmina  civij 

Unde  sibi  mores  postera  turba  petat. 
Discat  et  augustis  Majoribus  aemula,  sancto 

Virtutis  stabilem  tramite  ferre  gradum. 
Quod  si  non  imis  erraret  dira  medullis 

Pestis,  in  incautjos  serpere  nata  sinus; 
Nostra  quidem  liis  stimulis  ageretur,  Petre,  juvcntus, 

Ureret  et  priscae  pectora  laudis  amor. 
Sed  nunc  effoetos  praedata  est  Gallia  sensUs, 

Nunc  Batavis  levitas  pro  gravitate  placet. 
Qui  quaeret  Cattos  veteres  rigidosqueSicambros, 

Is  tetigit  nostram  vix  novus  liospes  humum. 

Atque  eodem  orationis  flumine  Helvetius  Elegiam  longe 
praeclarissimam  continuat.  Dii  boni!  quam  divina  sunt , 
quae  de  totius  Europae  fato,  de  novis  in  America  impe- 
riis ,  de  Francia  omnium  malorum  causa  et  procreatrice , 
et  sua  ruina  Hollandiae  ruinam  ducente ,  praedicit? 
pag.  37: 

An,  quia  nunc  ipsa  es  propria  disperdita  culpa, 

Funeris  in  partem  nos  cupis  ire  tui  ? 
Te  solam  periisse  pudet?  Tu  noxia  nostro 

Exitio  causas,  te  praeeunte,  clabis? 

Di  melius!  sceptrisque  gravem ,  populisque  ruinam 

Exemplo  vitet  Belgica  docta  tuo! 
O  Patria!  o  Martis  quondam  domus  inclyta!  vindex 

Oceani !  o  artis  se  superantis  opus! 
Unica  libertas  quam  dos,  male  stantibus  arvis, 

Surgere  et  infestas  spernere  jussit  aquas! 
Heroum  foecunda  parens!  legum  optima  nutrix ! 

Maxima  virtutum  mater,  et  unus  amor! 
Aonidum  tutela  potens,  Majaque  creati 

Alitis,  et  doctae  dives  alumna  Deae! 
Quo  ruis  ali!  demens,  quid  te  male  degener  ipsam 

Deseris,  et  tantae,  Belgica,  molis  opus! 


HERMANNUS  GERARDUS  OOSTERDYK 

CATVICENSIS. 
N.  1731.    M.  1795. 


Multi  olim  fuerunt  medici ,  qui  Musas  Latinas  non  levi 
studio  colerent.  Aratus,  Nicander,  Fracastorius ,  Lo- 
tichius,  Junius  aliique  huic  rei  fidem  faciunt.  In  his 
etiamnominari  meretur  Oosterdykius,  excellens  medicus, 
qui  artem  poeticam  a  prima  aetate  amavit.  Neque  hunc 
ei  amorem  infinita  negotia  eripuerunt ,  sed  impedimento 
fuere ,  quominus  huic  studio ,  quantum  vellet ,  indulge- 
ret.  Amstelodami  medicinam  faciens  cognovit  Hierony- 
mum  Roschium,  qui  amicum  mortuum  eleganti  oratione 
laudavit,  et  bina  ejus  carmina  edidit ,  facta  ab  ipso  de- 
cumbente  in  lecto,  unde  se  non  esse  resurrecturum 
sciebat.  Reliquit  praeterea  exiguam  carminum  MSS. 
copiam ,  Homeri  Odysseam  et  Iliadem ,  ct  Horatii  Odas 
Hollandis  vcrsibus  expressas.  Sed  pleraque,  quaescripsit, 

quasi  impetu  quodam  ex  animo  ei*umpebant,  quorum 
deinde  emendandorum  tempus  illi  non  suppetebat.  Vel 
sic  tamen  hominem  summae  elegantiae  et  judicii  pro- 
dunt.  De  carminibus  Oosterdykii  breviter  et  uno  exem- 
plo  videamus.  In  MSS.  est  carmen  XLII  in  matrimonium 
Petri  Camperi : 

Petrus  amat!  Camperus  amat!  pharetrate  triumplium 

Laetus  io!  magna  voce,  Cupido,  cane. 
Et  tu  victrices  tenerorum  mater  Amorum, 

Diva  Venus,  lauru  cinge  virente  comas! 
Nectite  cum  Batavis  de  myrto  serta  puellis 

Frisiacae  matres,  Frisiacaeque  nurus. 
Petrus  amat!  tenues  haerentin  corde  sagittae. 

Uritur,  in  casto  pectore  regnat  amor. 
Quid  juvat  a  puero  didicisse  Machaonis  artes, 

Noscere,  quae  prosunt  pharmaca,  quaeque  juvant? 
Non  gerit  in  gremio  saevi  medicamei\  amoris 

Tellus,  immensum  qua  patet  orbis  iter. 
Sed  vires  Panacaea  tuas  herbasque  medentes 

Idalii  ludunt  spicula  certa  Dei. 


PETRUS  BURMANNUS  SECUNDUS 

AMSTELODAMENSIS. 
N.  1714.     M.  1778. 

Harlesius ,  scribendo  opere  de  vitis  Philologorum  sua 
aetate  clarissimorum,  rem  ita  arduamsuscepit,  ut  singu- 
lis  fere  vestigiis  ei  per  ignes  cineri  doloso  suppositos 
esset  incedendum.  Nec  vero  sine  damno  se  suo  inde 
expedivit.  Nam  vel  una  Burmanni  Secundi  vita ,  multas 
ei  malevolentiae  et  invidiae  notas  inussit.    Equidem  nec 

Burmanno,  nec  Saxio,  nec  Klotzio,  nec  aliis  belli  istius 
sociis  studeo:  sed  hic  etiam  intra  et  extra  muros  Iliacos 
peccatum  esse  arbitror ,  ut  adeo  homine  liberali  indig- 
num  sit  Camarinam  illam  movere ,  et  causa  integritatis 
simulata ,  dolo  malo  omnem  culpam  in  unius  Burmanni 
caput  conjicere.  Burmannus,  se  injuria  peti  credens , 
asper  tactu  erat ,  nec  molles  Klotzius  et  Saxius  ;  et  paucis 
sane  hominibus  natura  et  studio  tam  bonis  esse  contingit. 
Laudanda  interim  est  Saxii  probitas ,  qui  Onom.  vol.  VI , 
pag.  535  ,  Manibus  Burmannianis  placidam  quietem  pre- 
catur ,  seque  ipsi  ignoscere  fatetur ,  ut  contra  sibi  ab 
ipso  ignosci  cupit.  Equidem  in  omni  Onomastico  vocem 
praeclariorem  non  reperi;  et  hoc  iniquius  fero,  novos 
interdum  belli  turbatores  oriri,  qui  laudem  ingenio  et 
diligentia  adipisci  desperantes,  eam  hunc  vel  illum  de- 
fendendo  vel  impugnando  venantur. 

Pater  Burmanni  erat  Ecclesiastes  Amstelodamensis , 
deinde  Professor  in  Academia  Ultrajectina.  Hoc  mortuo 
curae  patrui  sui,  Petri  Burmanni ,  professoris  Leidensis, 
est  commissus.  Quo,  praeter  Dukerum  et  Drakenbor- 
chium,  usus  duce  et  praeceptore,  tantos  brevi  progres- 
sus  fecit  in  omni  literarum  humanitate,  ut  Jurisconsulti 
titulum  adeptus,  primum  in  Academia  Franequerana , 
postea  in  Athenaeo  Amstelodamensi,  historiam,  eloquen- 
tiam,  et  poeticen  summa  cum  laude  docuerit.  Quanta 
suavitate  et  felicitate  poeticen  doceret,  ostendit  Lenne- 
pius  in  Laudatione  II.  Boschii,  pag.  27  sqq.  nec  vero 
aliunde  melius  apparet,  quam  quod  ex  schola  sua,  tan- 
quam  ex  equo  Trojano,  insignem  poetarum  numerum 
effudit :  quos  suo  quemque  loco  nominavimus.  Et  Bur- 
mannus  a  natura  factus  esse  videbatur  ad  Latinam  poesin 
ornandam  et  ampliGcandam.    Hoc  fecit  cum  in  lectioni- 

bus  privatis,  tum  in  editis  a  se  poetis  Latinis,  Propertio 
ante  alios ,  et  recentiore ,  sed  antiquis  pari  ,  Lotichio 
Secundo.  Ac  Lotichianae  observationes  poeseos  ratio- 
nem  ita  illustrant  et  commendant,  ut,  qui  eas  in  usum 
suum  converterit  ,  multis  aliorum  voluminibus  carere 
possit.  Quaeris  de  veritate  et  elegantia  praeceptorum? 
Yidi,  qui  Lotichio  Burmanni  non  lecto,  poeticam  parum 
curarent,  lecto  amarent ,  diligerent,  poetae  fiex^ent.  Bur- 
mannus  autem  his  praeceptis  exemplo  suo  non  defuit. 
Hoc  testantur  carmina  ab  ipso  edita  Lugd.  Bat.  1774, 
quibus  accessit  Appendix  A°.  1779. 

Possem  egregiam  Burmanni  facultatem  demonstrare 
ex  ipso  Lotichianae  editioni  praemisso  carmine,  quod 
Christius  7  apud  Harles.  1.  1.  pag.  98 ,  vocavit  elegans  et 
plenum  spiritus  poetici.  Sed  lubet  mihi  alia  ad  partes 
vocare ,  in  quibus  ille  quasi  triumphabat ,  ut  in  Brede- 
rodio:  in  Manibus  Wittii  violatis,  in  Oratione  ad  Gu- 
lielmum  V,  A°.  1766,  Belgii  praefecturam  capescen- 
tem ;  in  Luxu  et  desidia  reipublicae  pemiciosis,  Hoc 
carmen  recitavit  Kalend.  Aprilis ,  pag.  61 : 

O  utinam  lentis  post  secula  bina  Batavis 

Torporem  excuteret,  qua  loquor,  ipsa  dies! 
Sacra  dies,  quondam  Brielanae  conscia  laurus, 

Et  meriti  testis ,  magne  Luraaee ,  tui : 
Qua  libertati  felicia  signa  renatae 

Audaces  tecum  prima  tulere  rates. 
Vinculaque  Hesperii  nos  rumpere  posse  tyranni 

Augurium,  Albano  dira  fremente,  dabas. 

Egregia  est  Brederodii  oratio  ad  Margaretham  Parmen- 
sem,  pag.  82 : 

Aulam  ad't,  in  solio  peregrina  ubi  femina  Belgis, 
Dedecus  l»eu!  leges,  ceu  Cleopatra,  dabat. 

Oratio  linitur ,  pag.  90 : 

Dixerat.  Intremuit  Tyrio  sublimis  in  ostro 
Margaris,  utque  Jovis  fulmiue  tacta,  stupet. 

Conticuit,  gelido  dum  torpet  lingua  palato, 
Et  velut  adstrictae  frigore  sensus  hebet. 

Quid  faceret?  Non  verba  viro  quae  digna  reponat , 
Invenit.  Ambiguum  foemina  versat  iter. 

Burmannus  carmen  in  violatos  Wittii  Manes  magno  ar- 
dore  incipit,  pag.  102  : 

Wittiadum  cineres  et  Barneveldia  busta, 
Busta  per  impuras  non  temeranda  manus! 

Urnaqufe,-  ab  Heroum  misera  quae  caede  superstes 
Vix  tumulata  suis  sedibus  ossa  tegis! 

Accipite  inferias,  sacri  libaminis  instar, 
Quas  pietas  vobis  officiosa  dicat. 

Gulielmo  V  et  alia  et  hoc  suadet ,  pag.  111: 

Usibus  edoctum  longis  ubi  firmior  aetas 
Spectatum  patriae  reddet  amore  virum; 

Salvus  eris,  si  salva  tuis  respublica  curis 
Externo  tutum  servet  ab  hoste  caput. 

Palladia  nam  major  honos  tibi  crescet  oliva, 
Quam  tibi  si  crebro  Marte  triumplms  eat. 


ADRIANUS  VAN  ROYEN. 

N.  1704.    M.  1779. 

Professor  Leidensis ,  Botanicen  et  Medicinam  docuit. 
Sua  ipse  Poemata  edidit  Lugd.  Bat.  A°.  1778.  In  his 
didactici  generis  est  illud  de  amoribus  et  connubiis 
plantarum.    Argumentum  sane  difficillimum,  ita  tamen 

a  Royeno  tractatum ,  ut  non  docuisse  magis  quam  dele- 
ctasse  videatur.  Rem  utramque  feliciter  conjunxit  inEle- 
giaco  de  Regimine  mentis  et  corporis.  Auream  in  omni- 
bus  mediocritatem  ita  commendat ,  pag.  78 : 

Inconstans  animi,  stlraulis  agitatus  iniquis, 

Servandum  in  rebus  nescit  habere  modum. 
Si  medium  tenuisset  iter,  fallacibus  alis 

Icarus  aequoreas  non  temerasset  aquas. 
Oscula  Narcissus  nisi  fontibus  uda  dedisset, 

Ridiculus  formae  non  nocuisset  amor. 
Quilibet  ingenio  propriae  mihi  crede  ruinae 

Auctor,  et  aerumnae  causa  caputque  suae  est. 
Felix !  qui  minimis  fallax  erroribus  aevum 

Transigit,  et  vitiis  imperat  ipse  suis. 

In  carmine  de  Morbis  aetatum  sui  similis  permanet. 
Audiamus  eum  de  Variolis  canentem,  pag.  124: 

Quas  Europaeis,  ut  fama  est,  gentibus  olim 

Intulit  infausto  sidere  mollis  Arabs: 
Haecpueris  infesta  lues,  fatalis  adultis, 

Infantes  una  falce  senesque  metit. 
Haec  rapit  intonso  juveni  decus  oris,  et  arcet 

Oscula  sulcatis  vix  repeSenda  genis. 
Haec  facit,  utvirgo  plenis  jam  nubilis  annis 

Sordeat,  in  vacuo  sola  cubetque  toro. 
Et,  pingues  per  agros,  celebres  grassata  per  urbes, 

Ditibus  intentat  pauperibusque  necem. 
Inde,  quod  ancipiti  virtus  accensa  nepotum 

Auxilio  varias  tentet  inire  vias, 
Et  spe  successus  imraanibus  ardeat  ausis 

Inserere ,  et  pestem  peste  cavere  malam. 

Cf.  Burmanni  Sec.  Poem.  Appendix,  pag.  8,  de  eadem 
insitione. 

Carmen  Royeni  saeculare  in  ducentesimum  natalem 
Academiae  Leidensis ,  et  alia  minora  poemata  minus 
mihi  placent ,  nec  ea  ad  Burmanni,  Helvetii  Grotii  alio- 
rumque  ipsi  aequalium  elegantiam  et  nitorem  exsurgunt. 

Neque  ideo  tamen  ex  ordine  bonorum  poetarum  mo- 
vendus. 

In  Doemate  de  dmorihus  et  Connubiis  Plantarum 
interdum  ante  oculos  habuit  de  La  Croix,  cujus  longe 
venustissimum  carmen  de  Connuhiis  Plantarum,  obser- 
/ationibus  suis  illustratum,  recudi  curavit  Claytonus 
Bath.  1791.  Illud  repetitum  est  in  Poemat.  Didascalicis, 
edit.  Paris.  1749,  in  Tom.  I.  pag.  327  scjt£.  tribuiturque 
auctori  Patricio  Trante ,  quod  quare  fiat  non  intelligo. 
Neminem  haec  legisse  et  inter  se  comparasse  poenitebit. 


BALTHASAR  HUYDECOPER 

AMSTELODAMENSIS. 
N.  1694.    M.  1778. 


Jurisconsultus  et  Senator  civitatis  Amstelodamensis. 
Praeclarissime  meritus  est  de  lingua  et  literis  Hollandis , 
et  doctos  sui  temporis  homines  non  minus  coluit  quam 
ab  iis  colebatur.  Testes  sunt  Burmanni,  Broukhusius, 
Francius,  alii,  ac  novissime  Schotelius  in  Commentat. 
Acad.  Leid.  a.  1830  praemio  ornata.  Burmannus  eum 
et  saepe  alibi  laudavit,  et  ad  Anthol.  Lat.  Tom.  I.  p.  651. 
Quantum  ipse  Latina  poesi  posset,  liquet  nobis  per  L. 
Santenium,  in  cujus  Delitiis  non  pauca  Huydecoperi  le- 
guntur ,  quorum  elegantior  est  Elegia  Tempe  Maarsse- 
venia,  p.  450  sqq.  Poma  hortorum  ita  laudat: 

O  plra!  nectareo  varioque  superba  sapore! 
O  poma!  o!  tcnera  pruna  legcnda  manu! 

O  pJcti  pepones!  et  liumi  nascentia  fraga! 

O  cerasi !  o  puris  laeta  Cydonis  aqms ! 
Idaeos,  age,  carpe  rubos!  en  Persica  floret, 

Vicinumque  suo  replet  odore  locum! 
Quaeque  suis  misit  de  montibus  Armenus  olim 

Poma,  verecundo  fusa  robore  genas. 

Ea  profecto  laus  est  genti  Neerlandae  quasi  propria , 
quod  semper  fere  habuit  Maecenates ,  qui  Musas  Lati- 
nas  foverent  et  ipsi  colerent.  Multos  ex  iis  habuit  vel 
una  Amstelodamum :  talis  fuit  J.  Sixius,  cujus  hoc  Epi- 
gramma  legitur  in  Nummum  Tulpio  Consuli  dicatum 
apud  Ger.  van  Loon  in  Descript.  Numism.  Belgic.  Tom. 
Hl.pag.  70: 

Amstelidum  consul,  medicae  lux  Tulpius  artis, 
Ter  duodenorum  gloria  prima  patrum. 

Alba  licet  superet  crinis  candore  ligustra, 
Ore  nives,  animo  candidiore  viget. 

Felici  effigie  dum  vultus  pectora  monstrat, 
Quid  sit  et  exterius ,  quid  sit  et  intus ,  habet. 


JOANNES  SCHRADERUS 

FRISIUS. 
N.  1721.    M.  1783. 


Natus  est  Schraderus  patre  Ecclesiaste  in  pago  Born- 
vvirda.  In  Schola  Leovardiensi  jam  ostendebat  indolem 
ad  Musarum  elegantias  natam.  Favit  ei  fortuna  ut  Hem- 
sterhusium  et  Petrum  Burmannum  Secundum  in  Acade- 
mia  Franequerana  docentes  audire  posset,  quorum  al- 
ter  animum  illius  literarum  Graecarum  suavitate,  alter 
poetarum  Latinorum  venustate  imbuit.     Quantum  pro- 

fecerit,  mature  monstravit  edito  Musaeo,  poeta  Gram- 
matico.  Apparebat  in  eo  Schraderi  labore  luxuries  quae- 
dam  ingenii,  quae,  usu  depasta,  laetissimos  fructus  pol- 
licebatur.  Nec  spem  eventus  fefellit.  Anno  aetatis  XXIII 
creatus  est  Lector  historiae  et  eloquentiae  in  Academia 
Franequerana :  brevi  post  Professorum  numero  adscrip- 
tus ,  docuit  etiam  poesin  et  historiam  patriae  suae.  Fuit 
excellens  poeta;  reique  metricae  peritissimus ,  multo- 
rum  de  ea  commentitias  opiniones  evellit.  Carmina  ejus 
prodierunt  Leov.  A°.  1786,  curante  Wassenberghio.  In 
his  praeclare  eminent  binae  Elegiae ,  altera  pro  Poetis , 
altera  pro  Academia  Franequerana ,  recitata  Gulielmo  V 
Franequeram  A°.  1773  invisenti.  Res  ita  natae  erant, 
ut  leges  quaedam ,  Academiae  Frisiae  damno  et  dedecori 
futurae,  constituerentur.  Schraderus  praesentiam  Gu- 
lielmi  divina  sibi  sorte  oblatam  ratus ,  quo  malum  aver- 
teret,  tantam  opportunitatem  non  neglexit,  caussamque 
Academiae  suae  praeclare  egit.  Modo  ostendit  arctam 
necessitudinem ,  quae  generi  Auriaco  cum  Academia  et 
Frisia  intercedebat ,  pag.  179: 

Hinc  atavi  venere  tui,  qui  munere  farnae, 

Inachios  vincunt  Ausoniosque  duces; 
Hinc,  cui  Frisonis  tribuisse  vocabula  gaudet 

Frisia,  non  alio  cive  superba  magis, 
Hinc  Carolina  soror,  quondam  decus  innuptarum, 

Nunc  matrum  atque  aevi  gloria  magna  sui. 
Haec  sacros  cineres  custodit  et  ossa  tuorum; 

Haec  proava  servat  rapta  tropaea  manu. 

Modo  queritur  de  iniquitate  tributorum ,  quibus  Frisia 
premebatur ,  pag.  180: 

Ipsa,  nec  inficior,  naturae  munere  felix, 
Divitiis  pollct  conspicicnda  suis. 

Hic  bellator  equus  campo  persultat  amoeno, 

Hic  niveae  carpunt  fertile  gramen  oves. 
Hic  late  resonant  mugitibus  armentorum, 

Et  passim  flavis  frugibus  arva  nitent. 
Huic  fluit  Oceanus ,  mundi  commercia  jungens , 

Et  famulas  Tethys  classibus  aptat  aquas. 
Sed  premitur  terris  magis  omnibus  una  tnbutis ; 

Sorte  nec  indigna  durior  esse  potest. 

Modo  laudat  antiquam  et  tunc  quoque  illibatam  Acade- 
miae  famam.  Sed  postrema  Schraderi  vox  fere  divina  est: 

O  pudor!  o  sordes!  o  nostri  infamia  secli! 

Et  de  more  ruens  in  sua  damna  furor ! 
Ergo  erit  illa  dies,  qua  desolata  jacebit 

Franeka,  Pegasidum  facta  beata  domo? 
Ergo  erit  illa  dies,  qua  nominis  umbramanebit, 


Crescet  et  in  tectis  gramniis  herba  sacris 


Hoc  Groninga  velit ,  nostro  quae  Marte  recepta , 
Cladibus  a  nostris  ducere  gestit  opes. 

De  Schradero  lege  Wyttenbach.  Opusc.  T.  I.  p.  182. 


JANUS  GROTIUS 

HAGANUS. 
N.  1714.    M.  1784. 


Fasciculus  VII  Delitiarum  Poet.  a  L.  Santenio  editariim 
continet  sola  Grotii  carmina,  quae,  judice  HoeufFdo  in 
Praef.  Carm.  Sant.  pag.  59,  separatim  edi  omnino  mere- 
bantur:  cui  equidem  assentior.  Est  enim  Grotius  talis 
poeta,  in  quo  nec  suavitatem,  nec  nitorem,  nec  gravita- 
tem  desideres ,  et  qui  cum  Burmanno ,  Helvetio  et  San- 
tenio  laudem  poeticam  patriae  suae  egregie  tuebatur. 

Bellum  cum  Britannis  maritimum  Musam  illorum  et 
Grotii  saepe  suscitabat.  Ita  in  funere  Gulielmi  Crullii 
Grotius  cecinit: 

Crullius  adverso  dum  pectore  fulminat  armis, 

Et  gravido  haud  vanas  intonat  aere  minas, 
Indignante  Deo,  cui  sors  dedit  aequa  tridentero, 

Occubat  infelix  victima  perfidiae. 
Vindictam  cruor  iste  petit.  Quid  lenta  raoraris 

Patria  ?  quid  lacrymas  fundis  inulta  viro  ? 
Trompiacos  cineres  victoris  et  ossa  Ruteri 

Testor,  et  adserto  rostra  cremata  mari. 
Igne  parentetur  ferroque  illustribus  umbris , 

Sacrilegasque  premant  vincla  Batava  manus. 
Sic  tibi,  quas  furtis  perjura  Britannia  dudum 

Commeruit ,  poenas  digna  perire  dabit. 
Has  sibi,  qui  pro  te  cecidit  bene  Martius  heros, 

Has  sibi,  non  alias,  postulat  inferias. 

Addere  libet  longe  elegantissimum  carmen  in  effigiem 
Kingsbergii : 

Hos  oculos  in  fronte  gerit  Kingsbergius  heros , 

Notus  Hyperboreo  qua  micat  ursa  polo. 
Hos  oculos  animi  testes,  ceu  fulminis  alas^ 

Horruit  ardentes  luna  Borysthenidum. 
Hos  oculos,  gens  illa  ferox,  tremuere  Britanni, 

Quum  fugeret  Batavas  perfida  turba  rates. 
Jactet  avos  proavosque  suos,  quem  sola  parentum 

Gloria  commendat  non  moritura,  nepos. 
Hic  vir,  hic  ipse  sibi,  quo  jam  censetur  honore, 

Non  proavum  meritis  debet  equestre  decus. 

Ex  his,  qualia  sint  Grotii  Lyrica,  tuto  metiri  possumus. 

JOANNES  HENRICUS  KEYMPEMA 

FRISIUS. 
Floruit  a.  1786. 


Joannes  Henricus  Keympema  edidit  specimen  carmi- 

num  Lyricorum  aliorumque  Leovardiae  1786. 

* 

AD    LECTOREM. 

Non  haec  ingenium  sed  dedignatio  finxit. 
Caetera,  fors  faveat,  lector,  meliora  sequentur. 

Praeter  duo  carmina,  quae  etiam  leguntur  ante  Vop. 
Horatii  Ackeri,  tertium  hic  est  de  eodem  Epigramma. 
Qui  Ackerum  habet  pro  eximio  poeta,  is,  quid  in  hoc 
literarutn  genere  eximium  sit,  plane  ignorat.  Et  Lyrica 
Keympemae  sunthumilia  nec  Latina  necpoetica.  Fugere 
Syrtas  hic  efficit  Adonium.  Astra  fluctus  ceu  scopulosa 
moles  est  Sapphicus  scopulo  durior. 

Ackerus  amicum  Keympemam  valde  laudavit  in  Car- 
min.  pag.  46 ,  et  appellavit  Argolicae  Minervae  et  Latiae 
animosum  vindicem,  et  pectora  lotum  vadis  Caballinis. 
Amice ,  non  vere. 


JOANNES  GOTHOFREDUS  HARTMANNUS 

NEG  AP  AT  AMO-IND  US. 
Floruit  a.  1788. 


Ex  praefatione ,  quam  carminibus  suis  praemisit  An- 
tonius  de  Roov?  didici  Hartmannum,  postquam  in  Hol- 

landia  literis  operam  dederat,  ad  urbem  Bataviam  pro- 
fectum ,  ut  publico  ibi  munere  fungeretur ,  brevi  post 
ibidem  diem  obiisse  supremum.  Amstelodami  in  Scholas 
Latinas  ventitabat,  ac  deinde  in  Academia  Harderovicena 
Jurisprudentiae  incubuit.  Gymnasio  Amstelodamensi 
praeerat  Richaeus  Ommerenus,  vir  multae  et  elegantis 
doctrinae ,  nec  tantum  praeclarus  ipse  poeta ,  sed  etiam 
summae  diligentiae  et  felicitatis  in  formandis  ad  hanc 
artem  discipulis ,  quorum  multi  literarum  laude  postea 
floruerunt.  Hartmannus  juvenis  admodum  A°.  1788  edi- 
dit  Primitias  poeticas ,  quae  egregiam  spem  laetissimo- 
rum  fructuum  ostendebant,  si  auctor  ad  majorem  aeta- 
tem  pervenisset.  Quam  certa  ista  spes  esset,  judicate  ex 
C.  Mario,  in  ruinis  Carthaginis  secum  loquente,  pag.  2: 

Hic ,  quacunque  vigent  nerbosa  cubilia ,  quaque 

Ultima  prospectu  metior  arva  meo, 
Urbs  stetit,  Iliacae  quondam  comes  invida  Romae, 

Hospitioque  Deos  digna  fovere  suo. 
Atque  ubi  nunc,  querulis  raatrem  revocantibus  boedis, 

Addidicit  querulos  garrula  Nymplia  sonos: 
Saepe  repercussi  stupefacta  nitoribus  auri, 

Nupta  Jovis  sacris  adfuit  ipsa  suis. 
Nunc  ubi  tanta  jacent  Romanus  moenia  sudor, 

Nesciaque  oppositam  corda  timere  necem? 
Una  dies  saevis,  sed  saevior  ipsa,  favillis 

Per  tot  congestum  saecula  mersit  opus. 

Splendido  initio  reliqua  omnia  respondent.  Finem 
etiam  addamus ,  pag.  15: 

Interea  Carthago,  tuis  veneranda  ruinis, 
Aeternum  memori  mente  colenda  mihi, 

Hanc  tibi  nos  animam  debere  fatebimur,  hanc  tu 
Servasti  vestro  litoris  hospitio. 

Fata  velint,  prisco  tibi  surgant  moenia  cultu, 
Et  nitidum  tollas  aurea ,  ut  ante,  caput: 

Ut,  qui  nunc  simili  lugemus  mutua  casu; 

Mox  etiam  incolumes  simus  uterque  pares. 
Roma  sed,  ignoscas,  te  sit  Roma  unica  major, 

Haec  tibi,  tu  reliquis  sis  metus  ipsa  locis. 
Haec  subito  e  cunctis ,  precor,  hora  beatior  horis 

Adsit  Apollineis  vecta  per  astra  rotis. 


GADSO  COOPMANSIUS 

FRANEQUERANUS. 
N.  1746.    M.  1810. 


Gadso  patrem  habuit  Georgium,  illustrem  Medicinae 
Professorem ,  qui  unicum  hunc  filium  Higtio  erudien- 
dum  commisit.  Higtius  eo  tempore  Piector  Scholae  Alc- 
mariensis ,  quantum  in  arte  poetica  valuerit ,  suo  loco 
ostendimus.  Coopmansius  in  Academia  Franequerana 
in  Joannem  Schraderum  incidit ,  cujus  industria  ei  de- 
bebat  plurimum  prodesse  in  iis  continuandis  ,  quae  ab 
Higtio  didicerat.  Franequerae  ac  deinde  Amstelodami 
et  Groningae  non  unam,  quod  saepe  fieri  solet,  sed  om- 
nes  Medicinae  partes  animo  attento  et  diligenti  com- 
plexus  est.  Cujus  industriae  quum  fructus  in  apertum 
protulisset  laetissimos,  Curatores  Academiae  Franeque- 
ranae  eum  Professoris  munere  ornaver unt.  At  vero  in  pu- 
blica  omnium  discordia  medium  esse  bono  cive  indignum 
putabat.  Anno  igitur  1785,  faciens  cum  popularibus 
contra  factionem  Arausiacam,  huic  cedere  postea  coac- 
tus ,  munus  deposuit ,  et  relicta  patria  Steinf urtum  abiit , 
inde  Bruxellas ,  Bruxellis  in  Daniam ,  eo  in  vitatus  a  Chri- 

stiano  VII.  Ibi  primum  in  Academia  Hafniensi,  deinde 
in  Kiloniana  Chymiam  publice  docuit.  Tandem  patriae 
desiderium  non  ferens,  ab  exilio  rediit,  brevique  post 
mortuus  est.  Magnam  laudem  sibi  peperit  scripto  car- 
mine  Varis  sive  de  Variolis ,  edito  A°.  1783  ,  quod  et 
argumenti  novitate ,  et  elegantia  elaborationis  mirum  in 
modum  placuit,  adeo,  ut  et  in  alias  linguas,  et  in  Ger- 
manam  a  clarissimo  Goethio,  et  in  Hollandam  ab  Hoff- 
manno  transferretur.  Pestis  illa  humani  generis  eo  tem- 
pore  libera  grassabatur ,  et  quasi  Harpyia  quaedam  , 
omnia  tactu  suo  foedabat ,  paucisque  sine  atrocissimis 
cicatricum  vestigiis  vitam  relinquebat.  Cui  malo  ut  oc- 
currerent  medici ,  ad  ipsam  Variolarum  insitionem  con- 
fugerunt.  Ea  morbi  malignitatem  minui  adeo  sibi  per- 
suadebat  Coopmansius,  ut,  quamvis  unica  filiola  morte 
amissa,  ejusdem  tamen  insitionis  periculum  faceret  in 
duobus  aiiis  liberis ,  quod  melius  ei  cessit.  Filiolae  mor- 
tem  infelix  pater  ita  deplorat ,  pag.  48 : 

Dulcis  erat  mihi  nata  Deum  concessa  favore, 
Laetantis  spes  sola  domus,  spes  sola  meorum, 
Felicis  thalami  pignus,  qua  carior  ulla 
Non  erit,  aut  ulnis  dabitur  mulcenda  paternis. 
Nascentem  hanc  placido  Lucina  exceperat  ore; 
Huic  Cliarites,  festiva  cohors,  huic  blanda  Dione 
De  meliore  luto  formosos  finxerat  artus. 
Attonitus  tanto  miserarum  in  turbine  rerum, 
Pestiferum  virus,  multis  successibus  audax, 
Insemi  tenerae  genitor  miser  ipse  puellae , 
Nec  fati  felix:  nam  quam  subducere  pesti 
Sperabam,  et,  si  fata  darent,  nota  arte  tueri, 
Vi  graviore  lues  pressit,  caramque  puellam, 
Horresco  referens,  crudeli  funere  mersit. 
Sic  tu  de  multis,  una  o!  dulcissima  nata! 
Sic  placuit  Parcis,  misere  correpta  jacebas! 
Dumque  alios  toties  sacra  de  morte  reduxi, 

Te  letlio  captara  vidi,  atque  extreraa  gementem. 
Laudo  tamen  venerorque  Deos,  et  munere  coeli, 
Fortuna  gaudens  aliena,  gratulor  Orbi. 
At  te,  pars  animae,  nuper  mea  sola  voluptas, 
Coelestum  nunc  mixta  clioris  Joanna  beatis, 
Moestis  te  lacrymis,  moesto  te  carmine  semper 
Prosequar,  et  fundam  tacitas  ad  busta  querelas: 
Donec  summa  dies  nobis  quoque  lumina  claudat, 
Unaque  conjunctos  cineres  commisceat  urna. 

A°.  1795  edidit  carmen  Elegiacum  in  Natalem  XXVIi 
Frederici  D  aniae  principis  regii,  quod  silentio  praeter- 
euntes,  ad  Petreidem  transimus.  Petrum  enim  magnum, 
Russorum  imperatorem ,  carmine  heroico  celebravit :  sed 
duo  tantum  libri  Petreidos,  et  una  pagina  tertii  typis 
expressi  sunt  A°.  1807.  Quare  opus  omne  non  expres- 
sum  sit,  latet.  Bonum  tamen  factum,  quod  pauca  exem- 
pla  hujus  fragmenti  cum  amicis  suis  Coopmansius  com- 
municavit,  adeo  ut  nobis  etiam  illud  videre  licuerit. 
Petreis  illa  carminis  heroici  famam  non  sustinet,  nec 
apta  rerum  varietate ,  nec  verborum  elegantia  et  gravi- 
tate,  nec  artificiosa  versuum  modulatione,  in  quibus 
saepius  vim  infert  legi  metricae ,  et  colluctatur  cum 
barbaris  Russiae  nominibus ,  ut  verbi  causa ,  p.  28 : 

Soltikof  et  Shepeleff,  atque  inclytus  ense  Kurakin 
Et  Dolgoruki,  et  Stresneff. 

Graeci  et  Romani  horrida  barbarorum  nomina  in  so- 
num  meliorem  deflectere  solebant ,  eaque  auribus  popu- 
larium  accommodare.  Hos  igitur  qui  Graece  et  Latine 
scribunt,  poetas  inprimis ,  sequi  oportet.  De  ista  Grae- 
corum  et  Romanorum  elegantia ,  vide  Petitum  in  Dissert. 
de  Amazonibus ,  p.  333  sqq.  Ego  Coopmansii  negligen- 
tiam  praecipue  tribuo  nimiae  festinationi  et  negotiis,  alia 

interim  agentis.  Fieri  potest  ut ,  summus  admirator  Ae- 
neidos  Yirgilianae ,  severior  sim  in  judicandis  aliorum 
carminibus  heroicis  5  hujus  tamen  severitatis ,  etiamsi  in 
alio  argumento  multum  remitterem,  in  Petreide  nihil 
omnino  remitto.  Quid  enim?  Virgilius  de  Aenea  divine 
omnia  exposuit.  Et  quid  Aeneas  ad  Petrum?  Quod  poe- 
ta  recentior  ad  Virgilium,  dicat  aliquis.  Audio.  Et  pro- 
fecto  nemini  adhuc  contigit  esse  Virgilio.  Sed  nonnullis 
tamen  hoc  contigit,  ut  eum  passibus  non  adeo  iniquis 
sequerentur..  Neque  Yirgilius  Homerum,  nec  Apollo- 
nium  Rhodium  ita  exhausit,  utnihil  reliqui  sit.  Narrant 
Yirgilium  versus  suos  .  ut  ursam  catulos  fingendo,  for- 
masse.  Hoc  testantur  multa  etiam  in  Aeneide  relicta 
hemistichia.  Jam  quotus  mihi  quisque  est  recentiorum, 
qui  heroicum  carmen ,  non  dico  in  nonum ,  sed  tertium 
annum  premat?  Yeteres  isti  lente  festinabant;  et  tardi- 
tatem  summa  elegantia  et  gravitate  compensabant.  Nos 
properando  rem  perdimus.  Ludovicus  XIY  Capellano , 
Puellam  Aurelianensem  formanti  et  expolienti ,  grandem 
pecuniae  summam  quotannis  numerari  jubebat.  Hinc 
viginti  annos  labori  fructuoso  insudasse  narratur ,  quem 
forsan  quatuor  perficere  potuisset.  Ideo  jocans  Mom- 
morius : 

Illa  Capellani  dudum  exspectata  puella, 
Post  longa  in  lucem  tempora  prodit  anus. 

Equidem  nemini  certum  annorum  numerum  definive- 
rim,  sed  Petreis  majorem  certe  curam  postulabat ,  quam 
ei  Coopmansius  impendit.  Yita  Russi  illius  vere  magni , 
tam  felicem  et  divitem  materiam  praebet  heroico  carmi- 
ni,  qualemhaud  scio  an  nullius.  Dignares  fuisset  liberali 
et   generoso  Alexandri  imperatoris  ingenio ,  ut  poetas 

Latinos,  proposito  honoris  praemio,  ad  hoc  certameu 
invitasset.  Praeclarissime  ita  et  memoriae  Petri  ,  et  literis 
Latinis  consuluisset.  Fragmenta  Petreidos  reliquisse  lego 
Thomam,  Francum  poetam.  Caeterum  ex  Petreide 
Coopmansii  partem  somnii  adferre  me  juvat,  in  quo 
Alexis,  Petro  apparens,  futura  Russiaefatapraedic.it, 
Lib.  Il.pag.  22: 

OLjicibus  pulsis,  non  ulla  gente  morato 
Victori  in  Scythiam  meditanti  ferre  triumphos, 
Riphaeasque  arces,  tandem  praeclara  nepotum 
Gloria,  virtutum  regnorum  haeresque  tuorum, 
Primus  Alexander,  Sancti  de  nomine  dictus, 
Palladis  oblatis  ramis,  ac  foedere  juncto, 
Europae  requiem  reddet,  solatia  mundo, 
Et  geraini  claudet  stridentia  limina  Jani. 
Imperii  extendet  fjnes,  hic  pignora  famae 
Auferet,  infensosque  arcebit  finibus  hostes. 
Hic  cinctus  lauru  et  cumulatus  honore  perenni, 
Laeta  revocabit  populis  Saturnia  regna. 
His  sine  fine  dedit,  posuit  nec  tempora  magnus 
Jupiter  imperio. 

In  quibus  ego  versibus  nihil  video,  quod  pertineat 
ad  bellum  illud  extremum,  quo  Napoleon  ad  Muscoviam 
penetravit,  atque  inde  brevi  post  profugit.  Homines 
eruditos ,  qui  hoc  suspicati  sunt ,  laetissimus  rerum 
eventus ,  in  errorem  induxit.  Tunc  enim  credimus  ea , 
quae  ita  esse  volumus.  Interea  Coopmansius  in  verbo 
revocabit  justam  quantitatem  neglexit. 

RICHAEUS  VAN  OMMEREN 

FRISIUS. 
N.  1758.     M.  1796. 


Et  hic  prodiit  e  Schola  Schraderiana ,  quo  euui  in- 
trantem  felix  ingenium ,  capax  elegantis  doctrinae  indo- 
les,  et  summa  discendi  cupiditas  comitabantur.  Schra- 
derus  istam  nactus  virtutem  ,  incitavit ,  ut  Jupiter  olim 
wtQvve   nccQog  fiefiotvTav  ' ' A.$r\vriv.    Qui  igitur  tam  bene 
didicerat,  mature  docere  potuit.    A°.    1780,    Scholae 
Amisfurtanae  praefectus ,  Orationem  habuit  De  immensa 
damnorum  ac  miseriarum  serie,  quae  ex  juventute  in 
otio  et  volwptate  transacta  proveniunt.    Hujus  orationis 
exordium  et  finis  soluto  sermone   composita  sunt;  rei 
ipsius  argumentum,  ligato.    Dupiici  oratoris  et  poetae 
persona  in  uno  eodemque  actu  saepe  prodibant  homi- 
nes  eruditi  eorum  temporum.    Sed  ab  ea  ratione  dein- 
de  melius  abstinuerunt ,  et  ipse  Ommerenus.   Nam  A°. 
1785,   Amstelodamum  vocatus,    novum  munus   auspi- 
catus  est  Oratione  ,  non  immixtis  versibus ,  De  pruden- 
ti  veterum  poetarum  lectione,   optima  virtutis  altrice. 
In  hac  ille  poetarum  lectione  discipulis   continuo  suis 
ita   praeivit,   ut   omnes,    qui  eum  habuere  cognitum, 
uno  ore  testentur,  discipulos  Ommereni  poetices  amore 
et  simul  omnis  elegantiae  et  virtutis  solere  capi,  cujus 
rei  utilitas   quam  late  in  Hollandia  patuerit,  exemplis 
doceri.  Nec  vero  ullum  Ommereni  scriptumperlegi,  quin 
vestigiis  liberalis  et  venustae  doctrinae  esset  notatum. 
Mira  profecto  est  Horatii  urbanitas.  Possis  hanc  ma- 
gis   sentire  quam  describerc.     Sed   tertium ,  quod  re- 

linquitur,  eam  scilicet  urbanitatem  imitari,  Ommerenus 
ita  assecutus  est,  ut  de  urbanissimo  poeta,  omnium  ur~ 
banissime  scripsisse  videatur.  Laudo  eorum  voluntatem 
qui  d^eio^dv  ad  praeceptorum  regularumque  formulas 
redegerint,  sed  hos  magis  amo,  qui  per  universam  ora- 
tionem  dguopov  aequabiliter  disperserint,  tanquam  men- 
tem  Anaxagoras,  Quae  varios  diffusa  per  artus ,  Mo- 
lem  agitaU  Ommerenus  etiam  in  Academia  Frane- 
querana  morans ,  edidit  lusum  j  uvenilem ,  Sy Iviam  no- 
minatum,  A°.  1778,  cujus  Elegiam  primam  legenti  sta- 
tim  cogitatio  subit  adolescentis ,  qui  jam  studiorum  suo- 
rum  modum  habet.  De  Ferdinando  Furstenbergio  canit 
pag.  7: 

Carmina  divino  dum  Furstenbergius  ore 

Umbrosae  caneret  collibus  Angariae : 
Saepius  innocuo  Dryades  modulamine  captae 

Cum  Satjris  laetos  instituere  choros. 
O!  quoties  illo  tremulas  recinente  sub  umbras, 

Balatu  raetuit  rurapere  carraen  ovis. 

Cf.  Tibullus  II.  3.  19  : 

O  quoties  ausae,  caneret  dum  valle  sub  alta, 
Rumpere  mugitu  carmina  docta  boves! 

Elegialll,  in  conspectum  arcus  triumphalis,  A°.  1777, 
Leovardiae  exstructi ,  digna  et  ingenio  et  amoenitate  Jani 
Secundi,  qui  se  hanc  composuisse  vellet.  Arcus  ipse 
eleganti  pictura  era-t  variatus  ,  p.  16  : 

Cernitur  liic  mater  dulci  circumdata  prole. 

Quantus  materno  candor  in  ore  micat! 
Fallimur?  an  teneri  pendent  circum  oscula  nati? 

Matris  et  amplexus  turba  pusilla  petit? 
Quid  cessas,  raater?  tibi  parvula  brachia  tendunt, 

Uda  natant  moestis  lumina  lacrymulis. 
Quid  cessas,  dextra  lacrymantia  lumina  terge, 

Fige,  precor,  madidis  oscula  fige  genis. 

His  ego  saepe  leetis  cogitabam:  hic  tam  adolescens, 
tanta  verborum  et  sententiarum  gratia!  Quid,  si  ing^ 
nium  fiat  maturius !  Neque  ego  hac  spe  decidi.  Crevit 
enim  Ommereni  facultas  cum  aetate ,  quam  si  longiorem 
nactus  fuisset ,  principibus  poetis  victoria  per  eum  ste- 
tisset  dubia.  Audio  fuisse ,  qui  Ommereni  opuscula  con- 
juncta  in  lucem  edere  voluerint.  Sed  hoc  consilium 
eventu  caruit.  Quod  ut  valde  dolemus ,  ita  speramus , 
fore  ut  carmina  saltem  ejus  Latina  in  unum  fasciculum 
collecta  evulgentur.  Pauca  Delkiis  suis  ornamento  esse 
voluit  Kootenius.  Multa  etiam  sparsa  huc  illuc  vohtant , 
tanquam  Sibyllae  folia, 

Yerso  tenuis  quum  cardine  ventus 
Impulit,  et  tenues  turbavit  janua  frondes. 

In  his  "Elegia  Schultensio  mortuo  scripta  testimonio  sit, 
quanta  gravitate  juvenilem  illam  amoenitatem  ornare  di- 
dicerit.  Schultensius  tabe,  ut  videtur,  quotidie  periens , 
frustra  sibi  salutem  speravit  ab  aeris  salubritate : 

Vos  Zephyri  molles  placidique  silentia  ruris, 

Speratam  moriens  unde  petebat  opem, 
Vos  decuit  misero  longaevam  adferre  salutem, 

Languidaque  afllatu  membra  levare  novo. 
Vos  decuit  curas  recreare  salubribus  auris, 

Fletibus  et  madidas  exhilarare  genas. 
Dicite  vos  Dryades  (nam  vos  memorare  potestis, 

Quae  moriens  vestro  condrdit  ipse  sinu) 
Dicite  quae  tremulo  suspiria  fudit  ab  ore, 

Votaque  quae  linguae  deficientis  erant. 

Constantiam  morientis  verbis  lectissimis  laudat : 

Quem  juvat,  augustos  regum  veneretur  lionores, 
Quis  venit  lmmano  sanguine  partus  lionor; 

Quem  juvat,  hcroi  stupeat  monumenta  furoris, 
Pcctor.'i([uc  adversis  obsita  ndneribus. 

34* 

Scilicet  liis  litui  canor  et  furialis  Envo, 
Et  rabidus  famae  corda  perurit  amor. 

At  dulces  telluris  opes ,  sobolemque  torumque 
Qui  videt,  et  summum  firmus  adesse  diem, 

Heroum  lric  titulis  et  regum  divite  fastu 
Altior,  in  terris  hic  mibi  Numen  erit. 

Habent  diversa  carminum  genera  suas  quaeque  vene* 
res ,  elegantias ,  et  proprium  aliquid ,  quod  in  uno  est 
decorum,  in  altero  alienum.  Cujus  discriminis  qrianta 
vis  sit,  inde  patet,  quod  ne  ipsi  quidem  veteres  in  uni- 
versa  materia  eminuerint.  Horatius,  teste  Quinetiliano, 
e  lyricis  fere  solus  legi  dignus  est.  Si  a  Virgilio  disceda- 
mus,  vix  probabilem  heroicum  reperimus.  Contra,  non 
uni  poetarum  nostrorum  accidit,  ut  in  diverso  carmi- 
num  genere  pari  felicitate  versaretur.  Facultas  Omme- 
reni  lyrica  non  praeclara  minus  fuit  quam  elegiaca. 
Hanc  quominus  explicem,  fecit  diligentia  Marroni,  qui 
laudandam  sibi  praecipue  sumsit  in  opere  Franco,  quod 
inscribitur  Magasin  JSncyclopedique,  Tom.  VI.  pag.  89 
sqq.  Marronus  judicium  fecit  ex  Oda,  qua  Ommerenus 
Libertatem  Francorum,  A°.  1790  partam,  cecinit.  Et 
hanc  et  alia  ejus  Lyrica  recepit  Kootenius,  specimina 
mentis  divino  furore  ita  correptae,  ut  rationis  compos 
maneret.  Cujus  rei  non  facere  possum,  quin  unum 
adferam  exemplum.  Apud  Kooten.  pag.  37,  Hooftio, 
senatori  et  judici  creato,  ita  gratulari  incipit: 

Vir  fraudis  expers,  et  nivea  fide 

Pravique  purus  temporis  artibus, 

Qui  laetus  aularum  beatas 

Spernit  opes,  animumque  vincit. 
Ridet  potentum  fulmina  Caesarum , 
Ridet  secures  et  gladii  minas, 
Tollitque  dejectos  nepotes, 
Et  rutilas  rainuit  catenas, 

Diu  postquam  haec  scripseram,  anno  1827  Cl.  M.  Sie- 
genbeekius  edidit  Richei  Ommereni  carmina  et  oratio- 
nem ,  qua  Gymnasii  Amstelodamensis  moderamen  auspi- 
catus  est ,  et  nonnulla  carmina  Sicconis  Ommereni  addi- 
dit.  Epistola  Siegenbeekii  ad  Cl.  Lennepium  et  narratio 
de  Vita  Ommereni  testantur  gratum  discipuli  erga  prae- 
ceptorem  animum,  et  mentem  in  illa  schola  Amstelo- 
damensi  literarum  amore  et  elegantiae  sensu  imbutam. 


'  J   M  M  *JTJ 


LAURENTIUS  SANTENIUS 

AMSTELODAMENSIS. 

N.  1764.     31.  1798. 


Pater  Santenii ,  mercator  Amstelodamensis ,  in  re  non 
tenui,  filium  sibi  successorem  destinabat.  Qui  quum 
literas  valde  amaret,  eas  simul  cum  ratione  mercatoria 
addidicit,  patre  primum  invito:  cf.  Adr.  Royeni  Carm. 
pag.  293.  Burmannum  Secundum  in  Athenaeo  Amstelo- 
damensi  nactus  est  praeceptorem,  eum  scilicet,  cujus 
felicitas  in  dignoscendis  formandisque  discipulorum  in- 
geniis  nunquam  satis  laudari  poterit.  Philosophiam  do- 
centem  audivit  Nicolaum  Vrisium,  Professorem  magni 
nominis  ,  et  Oratorem  in  Ecclesia  Mennonitarum.  Philo- 
sophiae  adjunxit  Jurisprudentiam,  ipsi  a  Bavio  Voorda 
Leidae  explicatam,  inque  ea  tantum  profecit,  ut,  rebus 
paternis  adversa  fortuna  impeditis ,  privatas  scholas  de 
jure  haberet,  atque  inde  honeste  satis  viveret.  In  repu- 
blica  iis  partibus  favebat ,  quibus  Burmannus  et  omnes 

fere  BurmaDni  discipuli  et  amici.  Anno  igitur  1795,  a 
populo  Amstelodamensi  lectus  est  in  Collegium  muni- 
cipale,  in  quo  personam  principis  aliquamdiu  susti- 
nuit.  Quare  multis  saluti  fuit.  Erat  enim  ea  prudentia , 
moderatione  et  constantia ,  ut  evaganti  plebis  licentiae  , 
ab  aliis  sui  similibus  adjutus,  frena  injicere  posset.  Cu- 
jus  periculi  cum  metus  cessissit,  munere  deposito,  fac- 
tus  est  Academiae  Leidensis  Curator ,  de  qua  praeclare 
mereri  nunquam  cessavit.  Interea  summo  semper  ardore 
literarum  studiis  incubuit ,  quantum  quidem  ei  a  nego- 
tiis  et  valetudine  minus  firma  licebat.  Hunc  ardorem 
testantur  cum  quae  ipse  edidit,  tum  quae  aliis  edenda 
reliquit.  HoeufFtius  omnia  Santenii  poemata  conjunxit, 
et  de  vita,  moribus  et  scriptis  ejusdem  praefatus  est 
Lugd.  Bat.  1801.  Hoeufftii  judicium  de  facultate  Sante- 
nii  poetica  libens  facio  meum.  »Non  immerito,"  dicit 
pag.  41,  »a  Mitscherlichio,  viro  doctissimo,  Eclogae  re- 
»centiorum  carminum  Latinorum,  Hannoverae  A°.  1793 
»editae,  Santenio,  ut  poetarum  Latinorum  nostri  aevi 
»piincipi,  fuerunt  dedicatae.  Sive  enim  ad  dictionem 
»spectes,  et  os  illud  rotundum,  de  quo  Horatius,  quan- 
» ta  concinnitas ,  cjualis  verborum  delectus,  quae  suavi- 
»tas,  cjuam  artificiosa  numerorum  compositio!  sive  ad 
»ingenium  sensumque,  qui  lepor,  quae  Venus,  quam 
»teneri  animi  adfectus  !"  Haec  Hoeufftius.  Et  vere.  Ida, 
lusus  ingenii  juvenilis ,  digna  comes  est  GalateaeRelandi, 
et  Gelliae  Jordensii.  Elegantissima  est  ad  Idam  Epistola , 
in  qua  praeter  alia  haec  scribit  pag.  10: 

Quid  credam?  num  te  potioribus,  Ida,  reserves? 

Num  taeda  inferior  censear  ipse  tua? 
Si,  nisi  cjui  meritis  poterit  te  dignus  liaberi, 

Nullus  erit  miptae  vir  tibi,  nullus  erit. 

Quod  non  egredior  structis  de  marmore  tectis, 

Nec  domus  antiquos  quod  mea  jactat  avos; 
Nec  caelata  meis  rapiuntur  ab  esseda  bigis, 

Villa  nec  immensi  quod  pretiosa  soli  estj 
Sed  nulli  cessurus  amor,  sed  amica  pudori 

Pectora,  sed  sociis  carmina  cara  meis. 
Non  tamen  ut  verear,  ne  mutes,  Ida,  calores, 

Aut  non  perspecta  sis  mihi  nota  fide. 
I  vel  ad  Hesperios,  vel  Eoos  visere  ad  Indos, 

Servabit  custos  te  milii  semper  amor. 
Sed,  precor,  hunc  praesens  animum  erectura  jacentem, 

Mi  reditu  vitam  redde  benigna  tuo! 

Qui  Santeniuni  inventione  et  calore  poetico  destitui 
credebant ,  eos  exemplo  Carminis  protreptici  ad  Guliel- 
mum  V ,  refellit  Hoeufftius ,  appellans  illud.  diri  quidem 
sed  magni  spiritus.  Hujus  carminis  initium  apposuisse 
satis  erit ,  ut  sententiam  Hoeufftii  probemus  pag.  25 : 

Frena  dedit  rerum  cui  gens  generosa,  Batavus, 

Quem  colit.  ac  stirpis  nomina  clara  tuae; 
Ingenuum  Princeps  ne  dedignare  poetam: 

Novimus;  Ausonium  tu  quocrue  carmen  amas. 
Sed  pro  perpetuis  servae  tinnitibus  aulae , 

Accipe  nunc  civis  candida  vota  tui. 
Atque  ea  non  vatem,  cunctos  at  crede  Batavos 

Optare,  unanimi  teque  rogare  prece. 
Nec  tu  tam  pulcros  per  te  non  cepens  ausus, 

Calcar  at  Eliacis  quis  vetet  addere  equis? 
Libera  nam  mentis  sensa  explicuisse  virilis 

Non,  puto,  Arausiade  vindice,  crimen  erit. 
Hoc  timeat,  Veneti  decreta  superba  senatus 

Qui  timet ,  imperium  vel ,  Catharina,  tuura. 
Belga  potest,  leni  Patrum  raoderamine  gaudens , 

Arbitrio  alterius  verba  soluta  loqui. 

JACOBUS  PHILIPPUS  DE  MEDENBACH  WAKKERUS 

HARDERVICENUS. 
Floruit  a.  1802. 


Wakkerus  jam  a  Burruanno  ad  Propert.  II.  Eleg.  XXII. 
vs.  73,  elegantis  ingenii  juvenis  appellatus,  laudem  no- 
minis,  qua  potuit,  sustinuit.  Praeter  Amoenitates  lite- 
rarias,  scripsit  varia  carmina,  quorum  plurima  collecta 
edidit  Lib.  I.  Anno  1772.  Lib.  II.  Anno  1776,  et  Lib. 
III.  1777,  quem  Saxius  non  vidit.  Alia  alio  tempore 
edidit.  Iis  quae  Saxius  in  Onom.  Tom.  VIII.  pag.  373 , 
enumerat ,  adde  quae  in  mortem  uxoris  suae ,  Scriverii 
filiae,  scripsit.  Fuit  autem  Conrector  Scholae  Campensis, 
deinde  Groninganae ,  ac  tandem  Rector  Zwollanae ,  cui 
muneri  renuntians ,  patria  relicta ,  in  Promontorium 
Bonae  Spei  abiit  anno  1802,  quo  discedentem  prosecu- 
tus  est  Elegia  Henricus  Weytinghius ,  Latina  illa  et  ele- 
ganti.  Hoc  ideo  narro ,  quia  Saxius  loco  laudato  non  pro 
certo  adfirmat ,  quid  de  Wakkero  factum  sit.  Christum 
in  cruce  triumphantem  ex  Hollando  carmine  Yollenho- 
vii  laudavit.  Atque  hoc  ille  carmen  avo  suo  ita  dedicavits 

O  ave !  seu  patris  capiant  te  nomina !  carmen 

Accipe,  devota  quod  tibi  mente  damus! 
Carmen  inexhaustae  felix  quo  causa  salutis 

Signatur  mortem  vincere  morte  sua. 
Vertimus  Ausoniis,  quae  Vollenhovius  ante 

Cantarat  patriis,  Numine  plena,  modisj 
Utque  viro  fatear  tantum  me  cedere,  quantum 

Materiae  vates  cesserit  ipse  suae, 
Ne  noceat,  quod  amem  Batavi  monumenta  caloris 

A'populis  alio  posse  sub  axe  legi. 

Sed  ipse  triumphus,  nec  verborum  nec  rerum  gravi- 
tate  nomini  tanto  respondet.  Idem  Vollenhovii  carmen 
jambico  reddidit  Petrus  d'Orvillius  Poem.  pag.  147.  Et 
alia  fecit  Wakkerus ,  quae  meliora  sunt.  Quamquam 
nemo  talem  eum  poetam  dixerit ,  quem  virtus  sua  longe 
supra  vulgares  levavit.  Quantam  materiae  amplitudinem 
dat  uxor  lugens  maritum  ?  Elegia  Wakkeri  Tom.  I.  pag. 
35,  arido,  exili  et  tralatitio  modo  composita  est.  Multa 
sunt  languida,  et  sono  poetico  carent,  ut 

Mox  quoque  respiciens  socialis  pignora  lecti , 
Annis,  ah!  teneris,  orba  parente  suo. 

Pag.  40 ,  in  Elegia  ad  Belgicam  ,  docet  iram  Dei  in  peste 
boum  et  aquis  super  ripas  effusis  ostendi :       — 

Et  placare  Deum  discas,  dum  discere  tempus, 

Cujus,  si  sera  est,  certior  ira  venit. 
At,  puto,  jam  coepit  turgescere,  nostraque  propter 

Crimina  tolluntur  corpora  tanta  boum. 
Quin  monuisse  valet  timidarum  cursus  aquarum, 

Aggeribus  nimium  litoribusque  minax. 

Neque  alia  sunt  feliciora.  Lib.  III.  pag.  41 ,  Elegia  legi- 
tur  ad  amicam  navigaturam,  inque  ea  Europae  fabulam 
descripsit.  Sed  ea  tota  composita  est  ex  pannis  Horatio 
ereptis ,  III  Od.  27  ,  et  id  ipsum  saepe  sine  arte  et  facili- 
tate.  Quid  enim  haec  ? 

Quid?  vigilans  ploro  vitium?  vitiove  carentis 
Improba  luminibus  somnia  misit  ebur. 

Sunt  obscura ,  et  interprete  Horatii  fere  opus  est  ut 
intelligas : 

Disce  bene  ingentem  fortunam  scire :  resectus 
Orbis  io,  tecum  nomen  habebit  idem. 

Haec ,  ut  alia  multa ,  carent  numerosa  veterum  elegantia. 
Itaque  ingenii  Wakkeriani  praestantia  potius  cernenda  est 

ex  Amoenitatihus  Literariis,  quae  saepius  et  merito  a 
viris  doctis  laudatae  sunt.  lu  his  Rrunckiumad  Anacreon- 
tem,  p.  135,  nominasse  satis  est.  Adde  Wyttenbachium 
in  Vita  Ruhnk.  Opuscul.  ed.  a.  1821  Vol.  I.  pag.  673. 


GERARDUS  NICOLAUS  HEERKENS 

CLEENEMERIUS. 
ff.  1725.     M.  1801. 


Heerkensius,  in  agro  Groningano  natus, in  majoribus 
suis  numerabat  Canteros  et  Hondebeekios ,  doctrina, 
honoribus  et  virtutibus  illustres  homines.  Pater  nulli 
operae  nec  sumtui  pepercit,  ut  eum  hoc  genere  digne 
educaret.  Legit  puero  carmina  Vondelii  et  Antonidis 
Goesarii ,  quae  amorem  poesios  in  eo  excitarunt.  Litera- 
rum  Latinarum  tirocinia  in  Schola  Meppensi ,  regionis 
Westphalae ,  Philosophiae ,  Monasterii  posuit.  In  Schola 
Meppensi  docebant  Jesuitae ,  quos  in  Epistola  ad  Quiri- 
num  valde  laudat ; 

Si  puri  raores,  inscitia  sera  raalorum, 
Vitaque  prima  omni  si  sine  labe  fuit: 

Si  mihi  religio,  si  quae  sapientia  recti, 

Vestrura  opus,  o  Patres,  vestraque  Musa  mea  est. 

Deinde  Groningae  et  Lugduni  Batavorum  Jurispruden- 
tiae,  sed  praecipue  Medicinae  studuit,  quem  ille  labo- 
rem  Parisiis  et  Remis  continuavit,  ubi  A°.  1749  Medici 
nomen  et  honorem  solemniter  adeptus  est.  Sed  satis  a 
fortuna  beatus,  ul  in  otio  privatus  vivere  posset,  nec 

artem  medicam  exereuit,  nee  munus  affectavit.  Maximam 
igitur  vitae  partem  legendo,  scribendo  et  in  varias  re- 
giones  peregrinando  consumsit.  Domum  redux,  quae 
digna  memoratu  audiverat  et  viserat ,  oratione  vel  ligata 
vel  soluta  describebat.  Oratio  ejus  soluta  non  magnae 
cjuidem  est  perspicuitatis ,  nec  elegantiae  ;  sed  tamen  in 
ea  vituperanda  Saxius  Onom.  Tol.  VIII.  pag.  125 ,  mo- 
dum  excedit.  Idque  a  Saxio  fieri  miror ,  cjuem  a  varia-et 
accurata  doctrina  multi  laudant,  a  scribendi  elegantia 
nemo.  Ut  Saxius ,  ita  Heerkensius ,  cjuod  in  ea  re  ipsi 
deesset,  aliis  virtutibus  supplevit.  Historiam  et  res  Pa- 
triae  suae  anticjuas  accurate .  tenebat ,  oculos  in  spectan- 
dis  statuis,  numis,  et  artificum  tabulis  pictis  habebat 
eruditissimos ,  varias  Europae  linguas  recentescjue  literas 
callebat;  erat  bonus  medicus,  probabilis  poeta,  cui  nihil 
magnopere  defuit,  nisi  quod  minorem,  qnam  par  erat , 
curam  poliendis  carminibus  adhibuerit.  Hinc  in  singulis 
fere  versibus  est  nescio  quid  clurum  et  difficile,  quod 
legentes  non  valde  trahit  nec  tenet  5  quo  tamen  vitio 
adolescens  minus  laborabat;  sed  huic  non  resistens,  cum 
aetate  crescere  passus  est.  Caeterum  ea  doctrinae  fama 
floruit,  ut  variae  eruditorum  Societates  ,  tam  peregrinae , 
(juam  Hollandae ,  eum  in  ordinem  suum  cooptaverint. 
Opera  Heerkensii  enumerat  Saxius  Onom.  loco  laud.  qui- 
bus  adde  Satyras ,  sub  ficto  Marii  Cyrilli  nomine  editas 
Groningae  A°.  1758,  quarurn  nonnullae  diu  antea  jam 
prodierant.  In  his  ille  Satyris  veterem  morem  non  secu- 
tus ,  qui  de  vitiis  dicebant ,  hominibus  parcebant ,  mul- 
tos  sibi  mortales  fecit  inimicos.  De  vero  philosopho 
Sat.  IX.  pag.  68,  ita  praecepit: 

Qnid  te  Pliilosoplmm,  lc  crcdimus  cssc  Magislrum, 
Si  mala  vcra  putas  inccndia,  furta ,  rapinas, 

Et  quae  non  cutis  haec,  sed  inanis  opinio  sentit? 

Arsit  avita  domus ,  non  structa  erat.  Arsit,  imago 

Tristis  adhuc  superest.  Structa  ergo  et  mutua  sumpta. 

Gaude  quod  plures  tentoria  praebuit  annos: 

Ut,qui  carpit  iter  Syria,  qui  commoda  tecta 

Invenit,  et  noctem  si  dormit  molliter  unam, 

Gratus  discedit.  Tu  ploras  tam  diuturnum 

Cui  fuit  liospitium:  cui  nulla  habitacula,  nulli 

Sunt  fuerantque  lares,  cui  munus  amabile  vitae 

Solum  munus  erat,  canit  et  jucunda  tuetur 

Tempora,  quae  villa  peragis  miserabilis  usta. 

Villa  bonaeque  domus ,  et  quae  tibi  plurima  parci 

Cura  reliquit  avi,  non  sunt  bona  debita  vitae, 

Non  sunt  pars  hominis,  velut  occiput,  aut  manus,  aut  pes. 

Libros  tres  De  valetudine  literatorum ,  auctos  et  emen- 
datos,  iterum  edidit  Gron.  A°.  1790.  In  praefatione 
multa  de  se  suisque  itineribus  et  studiis  narrat;  ipsi  au- 
tem  carmini  observationes  subjecit  rerum  varietate  et 
utilitate  jucundissimas.  Oderat  usum  tabaci,  de  quo  ita 
canit  Lib.  I.  vs.  619  sqq. : 

Primum  inter  nautas  et  vulgus  vile  tabaci 

Coepit  apud  Batavos ,  nec  decus  usus  erat. 
Idque  nisi  Catsi  per  carmina  cuique  liqueret, 

Ostadi  tabulae  Broueriique  docent. 
Pictor  uterque  usum  nascique  poeta  videbant. 

Undique  vim  tanti  vox,  puto,  vatishabet. 
Fumivoros  hominum  faecem  vocat  ille,  quibusque 

Pixis  erat,  lacerae,  coenula,  vestis  opes. 
Non  fuit  hoc  animo  nec  praeditus  ordine  vulgi 

Pars,  neque  praecipui  pictor  uterque  fuit. 
Indeque  plus  vulgum  licet  et  spectavit  uterque, 

Non  nisi  contempto  fistula  in  ore  datur. 
Fumantes  vel  anus  vel  caupo  exsibilat:  estque,. 

Fistula  non  mundis  cui  cadit  icta  labris. 
Tam  vili  doctis  veniunt  sua  gaudia  ab  ortu! 

Utque  decens  res  haec,  visa  salubris  erat. 

His  addere  lubet  Epitaphium  carmen  inscriptum  sepul- 

chro  catellae  suae ,  variorum  itinerum  comitis ,  quod 
meo  quidem  judicio  non  vulgaris  est  elegantiae.  Dedit 
auctor  in  Lib.  III.  Notabilium  pag.  68 : 

Quae  Tiberim  Lirimque  bibi,  Rhodanuraque  Mosamque, 

Nave,  rota,  celeri  saepe  vehebar  equo, 
In  Calabris  dominum  quae  furis  ab  ense  tuebar, 

Cum  doraino  Corsis  naufraga  jacta  vadis, 
Fessa  viae  et  vitae,  variis  exercita  fatis, 

Hic  posui  cineres  Alpibus  orta  canis. 

In  praefatione  Iconum,  ed.  Ultraj.  1787,  in  lucem  emisit 
fragmenta  veteris  Tragoediae  a  se  primum ,  ut  putabat , 
repertae ;  sed  nimio  literarum  ardore  deceptus  fuit  Heer- 
kensius.  Yide  Cbardonum  de  La  Rochette ,  Melanges  lit- 
teraires ,  Tom.  III.  pag.  318  sqq.  Nonnulla  de  sua  vita 
ipse  exposuit  in  Iconibus,  valetudini  Literatorum  sub- 
jectis,  et  in  epistola  ad  Cardinalem  Quirinum  Gronin- 
gae  a.  1752. 


ANTONIUS  DE  ROOY, 

M.  1806. 


Hic  Gymnasii  Harderviceni  Rector ,  publicum  doctri- 
nae  suae  specimen  dedit,  scriptis  Observationibus  criti- 
cisy  et  Elegiarum  voluminey  cui  accessit  Dissertatio  de 
capite  Christi  a  praesidiariis  P.  Pilati  militibus  sci- 
pione  arundineo  percusso ,  et  de  spongia,  Christi  in 
cruce  moribundi  labiis  admota^  editis  Arnhemiae  a. 
1806.  Elegiae  sunt  varii  argumenti,  jocosi,  ut  cum 
avis  canaria  a  fele  rapta  esset,  cui  diras  imprecatur, 
pag.  11—12: 

Te  tortum  expellat,  venias  quocunque,  flageilum; 

Lentave  sit  tergo  virga  parata  tuo ! 
Fallat,  et  o  semper,  totas  cui  perfida  noctes 

Invigilas,  avidam  praeda  cupita  gulam! 
Nulla  puellaris  sub  herili  dextera  mensa 

Captauti  solitos  mittat,  ut  ante,  cibos! 
Sic  consumta  fame,  pereas;  projecta  fimeto, 

Sic  fias  avibus  putris  et  esca  feris! 

Serii  argumenti,  ut  cum  Gulielmus  V,  a.  1766,  summam 
Belgii  praefecturam  capesseret.  Gulielmo  fausta  quaevis 
voverat;  tum  p.  37,  conjugii  omen  eleganter  subjungit: 

Haec  ego:  cum  blando  Paphie  mihi  risit  ocello, 

Nec  nihil  hoc  risu  poscere  visa  fuit. 
Jam  scio,  quid  poscas,  o  casti  Mater  amoris! 

Jam  scio,  quid  blandus  risus  et  iste  velit. 
Scilicet,  Auriaco  parilem  splendore  maritam 

Ut  voveat  numeris  nostra  Thalia  suis; 
Qua  thalami  socia  juveniles  transigat  annos; 

Tempora  qua  socia  cana  Wilhelmus  agat. 
Tu  Dea  Nassavicis  dignam  circumspice  flammis: 

Te  sine  nil  plectrum,  nil  mea  vota  valent. 

Quae  sane  ejusmodi  sunt,  ut  credam  laudes  esse  meri- 
tas ,  quas  vir  quidam  doctus  Rooio  tribuit  in  Annal.  art. 
et  doctrin.  Regni  Hollandi  a.  MDCCCIX.  Nam  et  alia 
sunt,  cruibus  istae  sustineantur.  Legite  v.  c.  carmen  in 
obitum  Abbatis  Winkelmanni  pag.  41  ,  et  Orationem 
Veturiae  ad  Coriolanum,  quae  .comparanda  est  cum  ejus- 
dem  oratione  apud  Barlaeum  Tom.  I.  carm.  pag.  461,  et 
utraque  cum  Livio  II.  40.  Erat  porro  linguae  et  antiqui- 
tatis  patriae  studiossissimus ,  quod  apparet  ex  nonnullis 
disputationibus  ab  eo  insertis  diverso  tempore,  ut  A°. 
1769,  Bibliothecae  eruditi  orbis  [Boekzaal  der  geleerde 
wereld). 

ADAMUS  NODEL 

FRANEQUERANUS. 
M.  1814. 


Nodellus  variis  scholis  praefuit,  ac  tandem  Gymnasio 
Erasmiano,  quod  est  Roterodami.  Elegans  erat  in  eo 
doctrina,  quam  libellis  criticis  palam  ostendit.  Rem 
poeticam  et  ipse  amabat ,  eumque  amorem  in  discipulos 
slios  feliciter  transfundebat.  Testatus  est  illud  nuper 
d'Escurius  in  Praefatione  Carminumsuorum,  edit.  Hagae 
anno  1817.  Sed  Nodelli  diligentia  non  contemplando 
solum,  verum  agendo  etiam  spectata  est.  Cui  rei  indicio 
sunt  tres  Carminum  fasciculi  editi  annis  1775,  1794  et 
1796,  in  quibus  Reginae,  lusui  poetico,  laus  sua  negari 
non  debet.  Schradero  etiam  hunc  poetam  referimus 
acceptum,  qui  divinae  artis  studium  non  minore  cura  et 
successu  excitabat  in  Frisia,  quam  Burmannus  in  Hol- 
landia.  Et  Nodellus  vestigia  praeceptoris  sui  probe  secu- 
tus  est.  Carmina  illius  tincta  sunt  terso  quodam  nitore, 
qui  Schradero  quasi  proprius  erat.  Vellem  fuisset  metri 
tenacior,  in  quo  a  Schradero  discessit,  neque  argumenti 
tenuitate  saepius  laborasset;  cujus  generis  sunt  scholas- 
ticae  illae  gratiarum  actiones  et  similia ,  in  quibus  oratio 
non  magnopere  exsultare  potest,  nisi  ineptus  fieri  velis. 
Iri  caeteris  Nodello  nec  ardor ,  nec  gratia  desunt.  In 
fasciculo  A°.  1794  edito,  multa  egregia  sunt  de  Disci- 
plina  Romana,  omnium  illa  virtutum  magistra.  Pag.  14: 

Libera  dum  Latio  fluxeruRt  tempora  civi, 
Xec  trivit  famulmo  colla  Quirina  juprim: 

Et  patriae  leges,  proavitaque  jura  tueri, 

Et  libertatis  pignora  cura  fuit : 
Romuleas,  firrao  subnixas  robore  vires, 

Qui  bello  posset  frangere,  nullus  erat. 
Romaque  per  populos  circumtulit  arma  remotos, 

Eois  vixtrix  occiduisque  plagis. 

In  iis,  quae  de  militia  et  studiis  adolescentiae  sequuntur, 
non  pauca  feliciter  ex  Horatio  imitatus  est ,  nec  exem- 
plum  Reguli  omisit.  Pag.  17,  ita  ille  ad  Senatum  verba 
facit: 

Romulidae  patres,  capto  ne  fidite  civi, 

Neu  raulto  raolles  aere  parate  viros. 
Qui  potuit  morti  turpes  praeferre  catenas, 

Scilicet  hic  vobis  utilis  esse  queat! 
Qui  manibus  semel  incessit  post  terga  revinctis, 

Hic  Patriae  duro  tempore  praestet  opem! 
Nervus  abest  animis,  vitae  quos  dura  cupido, 

Vincla  jubet  pulchrae  praeposulsse  neci. 
Haec  aliis  placeant,  discat  Romana  juventus, 

Captiun  defuncti  militis  esse  loco. 

Sed  omniumNodelli  carminum  Frisia  est  elegantissimum, 
Hujus  regionis  historiam,  etiam  ex  antiquis  fabulis,  Oc- 
conis  nempe  Scarlensis  et  Suffridi  Petri ,  repetitam,  ad 
sua  fere  tempora  breviter  deducit.  Constat  Frisiis  par- 
tem  victoriae,  de  Turcis  olim  apud  Damiatam  reportatae, 
deberi  pag.  37: 

Nos  alio  egregii  rapiunt  monumenta  triumpbi, 

Partaque  Idumaeo  crebra  tropaea  solo, 
Infracta  et  Phariae  violenta  potentia  terrae, 

Avulsa  et  capiti  cornua,  Nile,  tuo. 
Ferrea  quid  prodest  tibi,  trux  Damiata,  catena! 

Rumpitur  a  Frisia  nempe  catena  rate. 
Haec  Doccumanas  exornat  gloria  turres, 

Et  puppis  templi  culmine  fixa  nitet. 

SEBALDUS  FULCO  JOHANNES  RAVIUS 

ULTRAJECTINUS. 
'       N.  1765.    M.  1807. 


Ravius  A°.  1782  edidit  Carmen  heroicum,  in  quo  Tra» 
jectum  ad  Rhenum  eleganter  admodum  laudavit.  Rem 
a  prima  urbis  origine  repetit,  et  ad  sua  fere  tempora 
deducit,  narrans  interea  quae  ubique  locorum  visu  digna 
sunt,  ut  pag.  16,  de  sepulcro  Gentiadae: 

Ipse  jacet,  ferruraque  gerens,  qualemque  decebat 
Victorem  Batavumque  mori.  Morientis  in  ore 
Et  proavi  spirant,  et  nil  nisi  grande  minantis 
Vis  animi  et  Batavae  fulmen  virtutis.  Ab  omni 
Parte  truces  galeae  pendent  et  tincta  cruore 
Signaque  et  arma  viri,  quae  sueta  ultricibus  olim 
Exciderunt  raanibus,  pugnans  quum  fortiter  lieros 
Glande  ictus  ferrea  cecidit  lethoque  cruento 
De  Patria  meruit  tara  nobile  raausoleum. 

Domum  Hadriani  VI,  Pontificis   Maximi,   Ultrajectini, 
memorat ,  pag.  24 : 

Nec  minus  accedit  tam  claris  moenibus  alta 

Mole  decus,  patria  quam  quondam  Hadrianus  in  urbc 

Esse  sui  posuit  monumentum  nominis.  Illi 

Inclyta  tergemino  sacrum  diademate  pressit 

Roma  caput;  tenui  quamvis  ingloria  pellens 

Arte  tamen  genitrix,  siccisque  exceperat  ulnis 

Nascentem,  tenebrisque  suis  celarit  egestas. 

Alia  deinde  carmina  singulatim  edidit,  ut  Odam  ad 
F.  Burmannum ,  quum  is  Acta  Apostolorum  Latinis  ver- 
sibus  reddidisset,  et  plura,  quorum  uno  fasciculo  eden- 
dorum  spes  aliquando  facta  ,  nondum  tamen  impleta  est. 
Innutritus  ingenio  poeseos  Hebraeae  et  Arabicae,  adju- 

mentum  inde  petebat  ad  lyram  cum  gravitate  tractan- 
dam.  Pater  Ravii  Sebaldus ,  A°.  MDCCCV,  Academiam 
Ultrajectinam  per  annos  quinquaginta  et  quinque  orna- 
verat,  quartumque  Academiae  Rector  decedens,  oratio- 
nem  habuit ,  in  qua  frequens  divinae  erga  ipsum  bene- 
volentiae  erat  commemoratio ,  quaque  spe  fretus  diem 
extremum  placide  exspectaret.  Senem  haec  dicentem  oc- 
cupavit  Oda  Latina  ,  a  filio  Fulcone  composita,  eamque  ho- 
mines  Musicae  amantes  ad  varia  instrumenta  cecinerunt : 

Quera  casta  virtus  Musaque  nobili 
Ornant  corona,  non  qtiatitur  metu 
Lethalis  liorae ;  sed  sereno 
Prospicit  hic  sua  fata  vultu. 
Sic  jactus  altis  uavila  fluctibus 
Portu  quieto  gaudet:  amabilis 
Sic  umbra  defessum  colonum 
Exhilarat,  strepitusque  fontis. 
Nomen  superstes  funera  despicit, 
Vivitque  grato  pectore  civium; 
Exuta  vinclis  mens  triumphat, 
Et  rapidis  petit  astra  pennis. 

In  Ravio  nihil  non  erat,  quod  magnum  hominem  for- 
mat.  Acceperat  a  natura  dotes  animi  praeclarissimas ,  a 
patre  maximam  educationis  curam.  Elaboravit  in  primis 
in  Theologia  literisque  Orientalibus ,  adeo  ut  vix  annum 
natus  vigesimum  Harderovici  constitueretur  Ecclesiae 
Valdensis  orator.  Triennio  fere  post  Leidam  vocatus, 
ex  decreto  Ordinum  Hollandiae  lege  solutus  est,  per 
quam  nemini  ante  annum  tertium  et  vigesimum  hoc  mu- 
nus  in  ea  regione  capessere  licebat.  Haud  ita  diu  post 
Leidenses  Ravium  sibi  vindicarunt,  demandata  ei  pri- 
mum  Theologiae ,  deinde  Literarum  Orientalium  profes- 
sione.  Conf.  Laudatio  Ravii,  quam  patrio  sermone  ha- 
buit  Jos.  ^.  L'Ange,  ed.  Harlemi,  A°.  1808. 

GERARDUS  DAVIDES  JORDENSIUS 

DAVENTRIENSIS. 
N.  1731.     M.  1803. 


Jordensius  in  vita,  quae  illi  longissima  contigit,  suni- 
mis  in  civitate  muneribus  functus  est ,  primum  Daven- 
triae,  deinde  Hagae  Comitum,  quo  A°.  1795  et  nonnullis 
sequentibus  delegati  a  populo  conveniebant  reique  pu- 
blicae  consulebant.  Partibus  factionum  conspiratis,  et 
altera  imperii  forma  alteram  saepius  excipiente,  sine 
idonea  causa  Jordensius  in  carcerem  conjectus  est.  Nec 
tamen  diu  in  eo  permansit.  Saxius  Onom.  Vol.  VIII. 
pag.  257,  auctor  est  eum  in  carcere  hos  versiculos  reli- 
quisse,  inscriptos  parieti  an  tessellae  vitreae,  non  refert: 

Heu!  procul  a  natis,  Laribus  captivus  in  hisce, 

Post  vitae  teneor  taedia  mille  meae. 
A  Batava  merces  naec  an  mini  debita  gente? 

Num  patriae  tectus  forsitan  Lostis  eram? 
Num  mihi  praescriptas  tentavi  frangere  leges? 

Num  populum  vanis  fallere  blanditiis? 
Nonita?  Dii  caveant!  mens  liaud  mihi  conscia  culpae, 

Innocuum  feriunt  tela  sinistra  caput. 
Nil  vereor,  tranquillus  agam:  me  judicet  olim, 

Temporis,  attonitus,  qui  leget  acta,  nepos. 

Meliora,  dicat  aliquis,  faciebat  Grotius  in  Lupesteinio. 
Jordensius  etiam :  sed  in  libertate ,  et  otio.  Fuit  enim 
poeta  optimi  generis  ,  et  principibus  sui  temporis  facile 
annumerandus.  Exstant  hujus  rei  testimonia  lusus  poe- 
ticus,  Gellia,  cui  pauca  alia  accesserunt,  Leid.  1763, 
et  carmen  heroicum  Josephus  Daventriae  1795.  In  Gel- 
lia  imitandos  sibi  proposuit  Ovidium  maxime  et  Loti- 

chium ,  interdum  etiam  Tibullum ,  quorum  facilem  uber- 
tatem  et  blandos  affectus  expressit.  De  facultate  Jorden- 
sii  vel  ex  hoc  specimine  judicare  poterimus.  Eleg.  VII. 
pag.  24  sqq.  Gelliam  discedere  dolet,  et  animo  suo  gau- 
dia  praeterita  repetit : 

Hic  stetit,  hic  niveis  strinxit  mea  colla  lacertis, 

Hic  mihi  pollicita  est,  saepe  rogata,  fidem. 
Hic  potui  nudas,  nullo  spectante,  papillas 

Tangere,  tam  laetum  dextra  peregit  opus. 
Bis  milii,  ne  facerem,  promisit  basia  septem, 

Atque  columbinis  nexibus  illa  tulit. 
Talia  credibile  est  pulchram  junxisse  Lacaenam, 

Sive  tibi  raptor,  seu  Menelae,  tibi. 
Sumtis  suaviolis,  cur  non  mihi  plura  paravi 

Gaudia?  tam  segnis  cur  in  amore  fui? 

Eleg.  VIII.  pag.  27 ,  Gelliae  suadet ,  ne  multum  fidat  au- 
la,  pudicitiae  inimica: 

Atria  forte  tibi,  tibi  forte  palatia  rident. 

Forte  oculos  pascit  nobilis  aula  tuos. 
Marmoreis  suffulta  tholis,  suffulta  columnis 

Regia  Caesareos  dat  tibi  forte  Lares. 
Illic  simaneas,  heu!  parvo  tempore  flendas 

Exsequias  casti,  Nympha,  pudoris  ages. 
Sic  t>ia  laus  caderet,  sic  flosculus  ille  periret? 

Servetur  thalamo  flosculus  ille  meo. 
Insidiae  vana  tibi  mille  parantur  in  aula, 

Saepe  nocent  artes,  saepe  theatra  nocent. 
Cur  tua  virginitas  spolium  crudele  jaceret? 

Cur  vafer  heu!  nostras  raptor  haberet  opes? 

Gelliae,  ut  diximus,  pauca  alia  addidit  Jordensius.  In 
his  mire  mihi  placet  querela  Thyrsidis,  Lycorin  mor- 
tuam  deflentis,  pag.  67  sqq: 

Sic  jaces  flos  virginum, 
Jaces  simulque  spes  simulque  Thyrsidis 
Tui  voluptas.  Quam  juvat  mori,  mori: 

Tecum  quiescam  frigido  sub  marraorc, 
Manes  amabo,  Manium  custos  ero, 
Me,  me  vocas,  Lycori,  pareo  lubens. 

Ut  Ovid.  YII.  Heroid.  vs.  102 : 

Ipse  sono  tenui  dixit.  Elisa  veni ! 
Nulla  mora  est.  Venio,  venio  tibi  debita  conjux. 

Et  Zenonem  yaaip,  ait  Lucian.  de  Macrob.  Tom.  II. 
pag.  818,  £iO£Q%6p£poi/  eig  %r\v  ixxXijoiccv ,  xai  TTQoantaiaap- 
tcc  ctpacp&iyj-aa&ai'  ri  fie  ftoag;  Apparet,  credo ,  Jorden- 
sium  scivisse,  cruid  sit  color  Romanus,  quo  quicarmina 
sua  non  tingunt,  nae  illi  famae  suae  male  prospiciunt. 
Josephum  cecinit  octo  libris.  In  Lib.  IV.  pag.  102, 
uxor  Potiphari  his  etiam  Josephum  appellat : 

Scande  meos  thalainos,  cultissime,  scande,  rependam 
Basia  cumteneris  amplexibus,  inque  calenti 
Excipiam  gremio  te,  te,  pulcberrime  rerum. 
O  mihi!  qualis  erit,  tunc  o  mihi!  quanta  voluptas! 
Heu!  heu!  quid  video?  palles,  carissime,  palles; 
Me  miseram!  tibi  tendo  manus,  tibi  brachia  tendo. 
Quid  dubitas  placidam  placidae  conjungere  dextram? 
Quid  dare  complexus?  quid  basia  ferre?  repugnas. 
Tune  adeo?  Josepbe  tremis,  Joseplie,  quid  boc  est? 


HIERONYMUS  BOSCHIUS 

AMSTELODAMENSIS. 
N.  1740.     M.  1811. 


Ego  admodum  juvenis  versus  subinde  Latinos  confla- 
bam,  qui  doctis  quibusdani  hominibus ,  ut  ferebantur  , 
placebant:  mihi  non  placebant.  Sentiebam  enim  scmper 

his  aliquid  deesse,  quod,  cpale  esset,  nec  ipse  intellige- 
bam,  illi,  dicere  sive  nesciebant,  sive  parum  curabant. 
Yideri  enim  volebant ,  ut  postea  comperi ,  doctiores , 
quam  qui  ad  istas  minutias  descenderent.  Accidit  ut 
valetudinis  causa  iter  in  Hollandiam  facerem ,  venirem- 
que  Amstelodamum.  Duxit  me  fortuna  mea  ad  Hierony- 
mum  Boscbium,  quem  ab  imagine  carminibus  praefixa, 
magis  etiam  ex  ipsis  carminibus  cognoveram;  sed  cujus 
adhuc  absens  absentis  maximus  fueram  admirator.  Ex- 
cipit  me,  ut  omnes  excipere  solebat  discendi  cupidos 
nec  superbos  adolescentes.  Senex  affabilis ,  comis ,  hu- 
manus  me  facit  audacem,  eique  ostendo  carmina  a  me 
in  itinere  facta.  Placido  vultu  legit ,  nunc  tacens ,  nunc 
mussitans,  interdum  declamans,  annuit,  renuit,  ridet, 
actandem:  »vistu,  inquit,  adolescens ,  Musarum  stu- 
dium  cum  aliis  literarum  studiis  conjungere?"  Egocum 
me  hoc  velle  dixissem,  Tumille:  »Bonum  factum!  et 
»  Di  coepta  secundent !  nec ,  ut  video ,  natura  impediris. 
»Adsit  modo  diligens  et  recta  artis  exercitatio."  Mihi 
oranti  ut  istam  exercitationem  explicaret ,  tam  candide 
et  amice  explicavit,  ut  omnia  illius  verba  etiam  nunc 
animo  inscripta  servem,  quae  adeo  me  esse  secutum 
nunquam  poenituit. 

Sic  erat  Boschius.  Bonus  natura  et  studio ,  literarum 
reique  poeticae  iii  primis  amantissimus ,  et  qui  eundem 
amorem  adolescentibus  suo  quasi  ore  et  spiritu  adflaret. 
Ipse  in  schola  Amstelodamensi  formatus,  venit  postea 
in  disciplinam  Bui^manni  minoris,  sodalitioque  accessit 
poetico,  quod,  auctore  Burmanno,  in  ea  urbe  ab  Hel- 
vetio,  Santenio,  Hooftio  et  Arntzenio  erat  institutum. 
Habuit  aliqnamdiu  officinam  medicamentorum ,  magis 
pietate  motus ,  ut  avo  obsecundaret  suo ,  qui  in  parentis 

tuortui  locum  ipsi  successerat ,  quam  sua  ipsius  volun- 
tate.  Mortuo  Wagenario ,  Burgimagistri  Amstelodamenses 
Boschium  munere  graphiario  ornaverunt,  tam  lauto 
quam  honorifico,  quod  non  minore  cum  laude  gessit 
quam  dignitatem  Curatoris  Academiae  Leidensis ,  A°. 
1798,  in  ipsum  collatam.  De  vita  illius,  de  ingenio  et 
doctrina  copiosius  exposuerunt  Kemperus  in  Praef.  Bibl. 
Boschian.  ed.  A°.  1812,  et  Lennepius  in  memoria  Hiero- 
nymi  de  Bosch.  ed.  Amst.  1817.  Boschius  carminasua, 
diversis  singula  temporibus  edita,  ipse  collegit,  edidit- 
que  forma  quarta,  A°.  1803.  Acerrimo  pulchri  sensu 
praeditus,  eundemque  sensum  lectione  optimorum  poe- 
tarum  quotidie  acuens  et  emendans ,  poeta  factus  est  ve- 
nustissimus.  Carmina  illius  tincta  sunt  humanitate  qua- 
dam  et  simplici  candore,  quae  amabile  ingenium  tan- 
quam  in  speculo  reddunt.  Hinc  fit,  ut  ridenti  arridea- 
mus ,  cum  dolente  doleamus.  Mortem  sororis  Judithae , 
quam  habuit  carissimam ,  luget  modis  flebilibus ,  sed 
Boschio  propriis ,  fere  ut  ingenui  pueri  optimam  matrem 
sibi  ereptam  solent  deflere ,  et  merito :  nam 

Hujus  in  ingenuo  spirabat  pectore  virtus 

Et  candor,  coeli  qualis  ab  arce  venit. 
Haec  facilis  comisque  fuit,  sociisque  probata 

Vixit,  et  enituit  simplicitate  sua. 
Testes  cognati,  series  et  testis  amicum, 

Non  nisi  cum  lacrymis  qui  nova  busta  vident. 

Quibus  ille  verbis  non  sororis  magis ,  quam  suum  ipsius 
ingenium  depinxit.  Manes  ejusdem  sororis  die  V  Jan. 
1794,  qui  ipsi  fuisset  natalis  sextus  et  quadragesimus , 
ita  alloquitur: 

Natalem  celebrare,  soror,  qua  cara  solebam 
IVsta  luum  rcdiit,  nec  milii  festa,  dies. 

Visit  sepulcrum  Judithae  ,  et  ipsius  olim  videndae  spe 
et  cogitatione  erigitur : 

Talis  papilio,  reptante  exutus  amictu, 

Vimque  animumque  suis  ducit  ab  exuviis. 
Dumque  coruscanti  vestitus  honore  resurgit, 

Aliger  ornatu  pervolat  arva  novo. 
Sic  animae,  Juditha!  tuae  confisa  volatu, 

Libera  mortali  pondere  carpis  iter. 
Hac,  soror,  ante  sacrum  sedeo  nunc  mente  sepulcrum, 

Quod  pia  defuncti  corporis  ossa  tegit. 
Hac  ego  mente  tuam  volitantem  prosequor  umbram, 

Qua  se  per  nubes ,  qua  super  astra  levat. 

Quoties  Boschius  amore  patriae  suae  tactus  ,  memoriaque 
civium  magnorum  excitatus ,  insurgit  ?  ne  sic  quidem  a 
se  discedit.  Ut  hoc  de  Rutero  et  Grotio,  pag.  118: 

Ruteri  classes,  praeconia  summa  triumphi, 

In  conjuratas  quae  tonuere  rates; 
Quod  Tamesis  tremuit,  tremuit  quod  Sequana  fulmen, 

Et  mediis  Nereus  palluit  ipse  vadis; 
Quemque,  sed  a  miti,  commendat  palma  palaestra, 

Cui  nulla  aequandum  secla  tulere  virum , 
Quo  sibi  mortales  gratantur,  et  unde  Batavi 

Ingenii  et  morum  germina  prima  petunt, 
Grotius,  Uranies  dos  aurea,  gloria  legum 

Unica,  virtutis  norma,  decusque  Lyrae ; 
Grotius,  indignis  cui  colla  soluta  catenis 

Primus  ab  obscoeno  carcere  fovit  Iber. 
Fovit  Iber?  sic  te  saevisse,  Batavia  mater! 

Dirus  ut  ara  tuis  vatibus  esset  Iber! 

Grotium  in  primis  amabat.  Ejus  genio  dedicavit  Antho 
logiam  Graecam,  carmine  docto  et  artificioso.  Totum 
enim  Anthologiae  argumentum  breviter  versibus  com- 
plexus  est.  Quam  felix  fuerit  in  Jusibus  poeticis,  satis 
apparet  ex  Elegiis  Elissae  inscriptis ,  et  Epithalamio  Was- 
senberghiano ,  «juod  ad  Fescennina  prope  accedit.  Ope- 

rae  pretium  est  cum  eo  conferre  simile  carmen  Jo.  Se- 
cundi  pag.  227. 

Quam  mollia  haec  et  delicata,  pag.  100: 

Quanta  per  attonltas  serpit  concordiamentes, 
Quantaque  ab  alternis  oritur  lascivia  verbis, 
Quam  vario  amplexu  commutant  brachia  et  arctis 
Pesque  pedi  femorique  femur  compagibus  haerent; 
Donec  inexpleti  post  proelia  longa  furoris 
Concurrunt  animae  bino  de  corpore  in  unam, 
Jamque  fatigatos  fuscis  sopor  implicat  alis. 

Genethliacon  Lennepii  ego  in  praestantissimis  hujusmodi 
carminibus  habeo,  Egregia  plane  sunt  illa,  pag.  104: 

Jam  cunas  adferte  novas,  jam  sternite  lectum, 
Molliter  in  plumis  ut  membra  tenella  quiescant. 
Explicat  ecce  sinus  conjux  jam  lacte  madentes, 
Creverit  et  quondam  si  foetus  sanguine  matris, 
Nunc  alimenta  parat  soboli,  quis  non  meliores 
Invenit  natura  cibos;  his  partus  et  auctus 
Parvulus  accipiet  firmas  in  corpore  vires. 
Haec  sunt  digna  Deo  spectacula,  cum  pia  mater 
Praebeat  undantes  infanti  nectare  mammas, 
Visceribusque  suis  crescentes  augeat  artus. 

Neque  tamen  minus  in  grandioris  argumenti  carmine  va~ 
luit.  Hujus  rei  testimonio  sunt ,  Aequalitas  liominum  , 
versibus  pene  Yirgilianis  ab  eo  explicata",  et  Lyrica  non- 
nulla ,  in  quibus  nobilissima  ad  Buonapartem  Oda ,  quum 
A°.  1797  primo  Italico  bello  victor  pacem  restituerat. 
Lennepium  in  laudata  Boschii  memoria  ,  haec  testimonia 
adferentem,  libens  secutus  sum. 

HENRICUS  WAARDENBURGIUS 

FRANEQUERANUS. 
N.  1760.    M.  1812. 

Magna  Academiae  Frisiae  quondanv  fuit  gloria.  Hanc 
Academiae  gloriam  conciliaverunt  doctores  in  suo  qui- 
que  genere  longe  excellentissimi ,  quorum  ,  qui  quidem 
literas  humaniores  professi  sunt ,  satis  erit  nominasse  ul- 
timos ,  Yalckenaerium ,  Schraderum  et  Wassenberghium. 
Valckenaerius  ingenii  suavitatem  in  illustrandis  Graeco- 
rum  poetarum  scriptis  potissimum  ostendit.  Amabat 
autem  poetas  Latinos,  nec  veteres  tantum,  sed  etiam 
optimos  recentiores,  et  quamquam  ipse  non  faceret  car- 
mina,  aliorum  tamen  studium  in  eo  laudabat  et  modera- 
batur.  Schraderus  ejusque  discipulus  Wassenberghius 
ulterius  progressi  sunt.  De  Schradero  diximus  suo  loco. 
Wassenberghii ,  etiam  in  summa  senectute  juvenili  ardo- 
re  literas  colentis,  vitam  enarravit  CI.  De  Crane,  editam 
Franeq.  1828.  De  eo  igitur  dicere  nil  attinet.  Neque 
tamen  facere  possum  quin  declarem,  dignissimum  eum 
Schradero  nobis  discipulum  videri.  Wassenberghii  ite- 
rum  discipulus  fuit  Henricus  Waardenburgius ,  scholae 
primum  Franequeranae  rector ,  deinde  Lingensis,  tan- 
dem  Harlemensis ,  in  quo  munere  diem  obiit  supremum. 
In  Gymnasio  Lingensi  Rector  et  Professor,  edebat  quo- 
tannis ,  ut  mos  est ,  prolusiones ,  easque  deinceps  uno 
libello  collegit,  auxit  et  emendavit,  Harlemi  A°*  1812; 
unde  eruditi  merito  spem  concipiebant  fore,  ut  hic  Pro- 
pertium  aliquando  talem  daret,  qualem  adhuc  requiri- 
mus.    Propertium  enim  ita  intelligebat  ?  itt  nemo  melius. 

Sed  de  Opusculis  Waardenburgii  vide  Wyttenbachii 
Philom.  T.  III.  p.  273.  Rector  scholae  Franequeranae, 
edidit  carmina  Elegiaca,  A°.  1792.  Waardenburgii  facul- 
tatem  agnosce  ex  carmine  ad  Glyceren,  pag.  37 — 38, 
quod  sane  non  vulgaris  venae  esse ,  quivis  videbit : 

Nuper  ego  exoptans  caram  spectare  puellam, 

Improviso  adii:  quidlibet  audet  amor. 
Mane  erat:  hesternos  Glycere  incomposta  capillos, 

Sederat  albenti  purpurea  in  tunica. 
EfFulsit  cum  parte  humeri  sine  tegmine  collum: 

Blandius  a  somno  luminis  arsit  honor. 
Mollia  laxarat  vinclis  vestigia.  Quantum 

Creverat  e  cultu  simpliciore  decor! 
Formosus  varia  pollex  opus  arte  parabat, 

Palladis  arguto  dignum  opus  ingenio. 
Qualem  ubi  deprendi,  mirantia  lumina  pavi: 

Ast  illi  roseus  tinxerat  ora  pudor. 
Non  secus  a  puero  rubuit  conspecta  Diana, 

Aut  primum  Nereo  nata  stupente  Venus. 
O  suavis  rubor!  o  casto  sub  corde  tumultus! 

Quam  sine  te  nullum  est  optima  forma  bonum ! 
Est  aliquid  vidisse  suamj  at  quater  ille  beatus, 

Qui  pariter  vidit  sic  rubuisse  suam. 
Haec  si  tanta  milu  veniat  geminata  voluptas, 

Glorier  in  terris  gaudia  ferre  Deiim. 


JACOBUS  DE  RHOER 

GELRUS. 
N.  1723.    M.  1813. 

Uic  Literas  humaniores  primum  Daventriae ,  deinde 
Groningac  professus  est,  quarum  ambitum  ingenio  felici 

et  indefessa  diligentia  ita  complectebatur ,  ut  in  singulis 
partibus  eluceret.  Omnes  enim ,  qui  de  varia  accurata- 
que  doctrina  judicare  poterant,  talem  eum  habebant, 
qui ,  et  proprietatem  et  elegantiam  Graeci  Latinique  ser- 
monis ,  et  artem  poeticam,  et  universam  antiquitatem  et 
jurisprudentiam  docens,  Academiae  Groninganae  summo 
ornamento  esset  futurus.  Sua  ipse  carmina  colligere  non 
curavit.  Errant  illa  quasi  fragmenta  lacerae  navis.  Sed 
quae  Porphyrio  suo  A°.  1767,  Otiis,  aliisque  operibus 
praefixit,  ed  stant  firma  et  immota.  Caetera  doctum  ali- 
quem  flagitant,  qui  collecta  ab  interitu  vindicet.  Ne 
boc  frustra  dixisse  videar,  nonnulla  adferam  ex  Ele- 
gia  a  Rhoerio  dicata  collegae  suo  Schroedero ,  cognomine 
Arabis,  annum  quinquagesimum  in  Academia  Gronin- 
gana  explenti  A°.  1798: 

Effluxere  igitur  jam  bis  tria  lustra,  fovebat 

Ex  quo  me  placido  clara  Groninga  smu! 
Porrigeres  dextram  cum  tu  mihi  primus  amicam, 

Aedibus  exciperes  meque  meosque  tuis. 
Interea  tacitis,  Schroedere,  senescimus  annis, 

Fluminis  atque  instar  praeteriere  dies. 
Vidimus  et  pulchros  soles  coelumque  serenum , 

Vidimus  et  nigris  nubibus  omne  tegi. 
Patriaproh!  quantis  saepe  est  agitata  procellis, 

Duraque  proh!  quoties  debuit  illa  pati. 
Atque  inter  Scyllam  fugiens  interque  Charybdin , 

Proxima  naufragio  saepe  carina  fuit. 
Undique  nunc  etiam  rimarum  plena  fatiscit, 

Et  vix  infusas  antlia  tollit  aquas. 

Tanta  erat  Schroederi  in  literis  Orientis  doctrina,  ut  qui 
in  hoc  genere  proficere  vellent ,  non  sane  ad  alias  Aca~ 
demias  proficiscerentur,  sed  contra  multi  Groningam 
contenderent ,  exciti  magna  hominis  fama.  Eam  doctri* 
nam  suavissime  laudat  Rhoerius ;  ac  tandem 

Cur,  Scliroedere!  tibi  tanto  quaesita  labore, 
Obscura  pateris,  dic  mihi,  nocte  premi? 

Exeat  e  latebris,  et  rumpe  repagula,  possit 
Prodesse  ut  nobis  omnibus  iste  labor. 

Sed  Schroedero  diem  anni  quinquagesimi  explere  non 
licuit.    Brevi  enim  ante  mortuus  est.  Hinc  Rhoerius  : 

Haec  ego  scribebam,  cum  tu,  Schroedere,  valeres. 

Jam  prope  festivum  laetus  adesse  diem. 
Scribebam,  primum  cum  te  languere  viderem, 

Attereret  vires  languor  et  iste  tuas. 

Edidit  praeterea  Orationem  ligatam  de  pace  Aquis- 
granensi  A°.  1749;  alteram  in  ohitum  principis  Annae, 
Hollande  conversam  ab  E.  H.  Putmanno,  A°.  1759; 
Hiemis  delitias,  A°.  1760;  et  Elegiam  pro  salute  publica 
in  auspiciis  anni  1756 :  conferatur  Almeniacum  Acade- 
miae  Groninganae  Tbeod.  Swindereni  A°.  1815,  pag.  53. 

Exstant  praeter  haec  alia  Rhoerii  carmina,  in  qui- 
bus  elucet,  quo  exorsus  est  Orationem  de  fructu,  qui 
ex  antiquitatis  Patriae  studio  in  omne  doctrinarum  ge- 
nus  redit,  habitam  Gron.  A°.  1770.  Alios  alia  juvant: 

Aetatis  partem  quod  si  per  fata  liceret 

Me  destinare  lusibus; 
Artes  me  patriae,  vitae  instrumenta,  meorum 

Et  res  avorum  visere, 
Frisia  quamque  babuit,  Batavique  habuere,  supellex 

Me  detineret  unice. 
Urnas,  armillas  legerem,  ruta,  caesa,  stilosque, 

Et  tegulas  et  imbrices. 
Et  quidquid  nostris  rarum  reperitur  in  oris, 

Mihi  placeret  unice. 
Nil  equidem  studio  ducam  quod  pulchrius  isto, 

Nam  Patria  nil  pulchrius. 

THEODORUS  VAN  KOOTEN 

LEOVARDIENSIS. 
N.  1749.    M.  1813. 


Puer  admodum  a  parentibus  missus  est  in  Scholam 
Leovardiensem,  cui  praeerat  Val.  Slothouwerus ,  homo 
accurate  doctus  et  felix  in  erudiendis  juvenum  ingeniis. 
Hic  ut  ipse  poetas  antiquos  non  minus  amabat  cjuam 
aemulabatur,  Kootenium  nactus  discipulum,  naturae 
ductu  has  delitias  amplectentem ,  eandem  illi  operam 
praestitit,  quam  postea  Schraderus  in  Academia  Frane- 
cjuerana.  Schradero  se  adeo  probavit  diligentia  et  mori- 
bus  modestis,  ut,  illo  inprimis  auctore,  A°.  1772.  Gyni- 
nasio  Campensi  praeficeretur.  Hinc  Medioburgum  voca- 
tus ,  atque  inde  Franecfueram ,  Schradero  successit  A°. 
1787.  Civilibus  discordiis  intricatus ,  ]ibero  se  inde  exi- 
lio  expedivit  cum  aliis  collegis,  et  Jano  Yalckenaerio , 
summo  amico,  cujus  A°.  1795,  in  patriam  reducis ,  et 
deinde  in  Hispaniam  legati  comes  fuit.  Ea  amicitia  ad 
mortem  Kootenii  permansit  sancta  et  inviolata.  Valcke- 
naerius  morientis  oculos  clausit.  Sepultum  hoc  titulo 
ornavit : 

Kootenium  hic  posuit  Valcknari  cura  sodalem, 
Quo  nemo  Musis  gratior  Ausoniis. 

Kootenius  de  Musis  Latinis ,  eadem  ratione  cjua  Sante- 
nius,  praeclare  meritus  est,  editis  Delitiis  poeticis,  quas 
suis  ipse  carminibus  non  parum  auxit.  Prodierunt  VI. 
Fasciculi  ab  A°.  1792—1803.  Quae  in  iis  a  Kootenio 
profecta  leguntur,  in  his  singulis  et  universis  talem  ag~ 

nosco  poetam,  qui  naturam  arte ,  artem  diligentia,  dili- 
gentiam  judicio,  judicium  ingenua  veterum  imitatione 
formaverit  et  acuerit.  Quam  ego  sententiam  ut  confir- 
mem,  nihil  refert  quod  documentum  ex  fasciculis  eli- 
gam.  Velillud,  quod  primo  loco  occurrit,  in  libertatem 
Americanam  a  Frisiis  agnitam,  propositum  meum  sa- 
tis  testatur,  pag.  13: 

Pressa  diu  nimiura  et  diro  calcata  Britanno, 

Latroni  et  facilis  visa  rapina  fero, 
Jam  tandem  fractis  exsultat  America  vinclis, 

Exuit  et  famulo  libera  colla  jugo : 
Jaraque  armis  victo,  causa  quem  vicerat,  hoste, 

Pulchrior  aerumnis  surgit  ab  ipsa  suis. 
Jamque  viris  animisque  potens,  metuendaque  late, 

Per  populos  victrix  nobilis  ire  parat. 
Jamque  sui  juris,  dominum  aversata  ferocem, 

Sceptraque  sub  pedibus  vinclaque  rupta  terit. 

Pag.  15,  Societatem  Americanam  commendat  civibus 
suis: 

Libera  jam  fidam  tibi  tendit  Araerica  dextram, 

Gestit  et  alternas  nectere  pace  manus. 
Cumque  tuis  optat  commercia  jungere  terris, 

Quae  populos  censu  divitiisque  beent. 
Pande,  precor,  portus!  nonne  ad  tua  litora  cernis, 

Externa  gravidas  merce  venire  rates? 

Non  est  quod  Hollandiam  Americae  pudeat,  pag.  15  : 

Nec  tibi  dedecori  ducetur  America,  nulla 

(Si  verum  quaeris)  te  quoque  laude  minor. 
Utraque  gens  fortis,  durisque  invicta  periclis, 

Nereos  et  saevas  spernere  nata  minasj 
Tmmota  virtute  potens,  patiensque  laborum 

Nec  minus  ingenuae  simplicitatis  amans. 
Et  libertatis  parili  gens  ardet  amore 

Utraque,  post  servi  vincla  soluta  jugi. 

Sunt  etiam  alia  Kootenii  poemata,  delitiarum  fasciculis 
non  inserta.  Ut ,  pauca  quae  legat  ipsa  Lycoris ,  elegia 
longe  pulcherrima  de  rerum  humanarum  inconstantia  % 
et  plura  quae  in  unum  colligi  merentur.  Yide  Comment. 
Latinae  Classis  III.  Instituti  Regii  Neerlandi,  Tom  I. 
pag.  30  sqq. 


HERMANNUS  BOSSCHA 

LEOVARDIENSIS. 
N.  1755.    M.  1819. 


Bosscham  pater  destinaverat  Theologiae.  Sed  adoles- 
cens  magis  amabat  Jurisprudentiam :  cujus  studio  occu- 
patum  et  rerum  cursus  et  ingenii  natura  ad  Literas  avo- 
carunt,  in  quibus  egregios  jam  habuerat  praeceptores , 
Slothouwerum ,  Ruardium,  Schraderum  et  Wassenber- 
ghium.  In  his  literis  quum  egregie  profecisset,  easque 
diligentissime  coleret,  atque  inprimis  aptus  ad  infor- 
mandos  juvenes  videretur  ,  primum  Rector  Scholae  Fra- 
nequeranae,  deinde  Daventriacae,  tum  Pxwector  Har- 
derovicenae  fuit,  denique  Academiam  ejusdem  oppidi, 
postea  Groninganam ,  postremo  Amstelodamense  Gymna- 
sium  et  Athenaeum  doctrina  et  exemplo  illustravit. 

Huic  viro  Hollandi  referimus  acceptum ,  quod  docen- 
di  ratio  in  Scholis  Latinis  aliquantum  fuit  emendata,  in 
qua  re  caute  et  prudenter  versatus  est,  neque  antiqui 
tenacior ,  neque  novi  cupidior :  quam  viam  utinam  alii 
deinde  sequi  voluissent,  homines  in  contemplando  in- 
terdum  ingeniosj,  in  agendo  plerumque  hospites,   et 


NEDERLANDIARUM.  561 

rerum  imperiti!  Bosscha  hoc  consilio  edidit  Initia  Lec. 
tionis  Scholasticae,  et  Bibliothecam  classicam,  quorum 
librorum  utilitas  late  patuit.  Nec  vero  in  aliis  scriptis 
jucunditati  et  commodo  civium  suorum  minus  consuluit. 
Sunt  ea  diversi  generis ,  praecipua  Historia  Hollandiae  a 
servitute  Francorum  liberatae ,  Orationes  variae  ,  et  libri 
quos  ex  peregrinis  linguis  in  Neerlandam  convertit.  In 
his  excellunt  Plutarchi  Vitae,  quas  conjuncta  cum  Was- 
senberghio  opera  edidit :  quamquam  P.  L.  Struchtmeje- 
rus,  olim  Rector  Gymnasii  Groningani,  vir  ut  in  omni 
doctrina  praestantissimus ,  ita  Graece  praeclare  sciens, 
nonnulla  praecipue  in  Bosschae  interpretatione  repre 
hendat;  cujus  Struchtmeyeri  judicium.  legitur  in  Sjm- 
bolis  literariis  Fejthii  et  Kantelaarii  a.  1793. 

Quae  facultas  Bosschae  poetica  fuerit,  multa  testantur 
carmina,  diversis  olim  temporibus  in  lucem  emissa, 
quae,  maximam  quidem  partem,  in  unum  collecta  cor- 
pus  ipse  novae  editioni  paraverat,  quum  mors  eum 
occupavit.  Prodierunt  tamen  Daventriae  a.  1820,  cura 
Petri  Bosschae  filii,  Professoris  in  Athenaeo  Daventriensi. 
DLscipulus  Schraderi  poetas  Latinos  negligere  non  po- 
tuit.  Sed  ncque  in  eo  neque  in  faciehdis  versibus  omnia 
esse  posita  judicabat,  ut,  quod  nonnunquam  accidit , 
alia  litcrarum  studia  minus  curaret ,  et  orationem  solu- 
tam  exercitatione  indignam  censeret.  Et  quantum  doc- 
trina  et  eloquentia  valeret ,  saepe  ostendit.  Sed  poesin , 
non  modo  ut  pulchrum ,  sed  etiam  necessarium  addidit 
ornamentum,  de  cujus  adeo  neglectu  ct  aliis  in  locis  et 
in  Praefatione  suorum  carminum  graviter  et  vere  doluit. 
•  Carmina  sunt  divisa  in  duas  partes,  quarum  alteram 
cfficit  Caelia,  lusus  juvenilis ;  alteram,  quae  composuit 
aetate  adultiore. 

\6 

Oaelia  ad  optimos  in  hoc  genere  lusus  proxime  acce- 
dit,  multos  nativa  quadam  simplicitate  et  dicendi  pudore 
superat.  In  his  et  aliis  carminibus  hominem  agnoscimus , 
qui  lectione  veterum,  usu  et  exercitatione  Latine  didicit, 
ingenuam  imitationem  novit ,  et  naturam  arte  expolivit. 
Verbo  dicam:  Hermannus  Bosscha  est  excellens  poe- 
ta,  eamque  laudem  multa  hujus  editionis  carmina  tuen- 
tur ,  ut  de  fatali  Urbis  Leidae  calamitate ,  Petro  filio  Re- 
landi  Galateam  edenti ,  Belgica  libera  ad  Gulielmum  Au- 
riacum,  conjugii  regii  qninto  et  vicesimo  natali,  alia. 
Atque  hujus  exordium  statim  hominem  rei  susceptae 
parem  ostendit: 

Augusti  taedas.  thalami  et  genialia  casti 
Sacra  thori,  lustris  redeuntia  quinque  peractis, 
Festaque,  quae  nunquam  populi  videre  Batavi, 
Quis  dignis  celebrare  modis  sibi  sumit? 

Gulielmus  I  futura  canens ,  aliquid  egregii  est : 

Raptas  namque  meo  quatiens  de  funere  taedas 
Impia  per  vastas  late  grassabitur  urbes, 
Implebitque  animos  odiis  Discordia  diris. 
Illa,  bonis  rerum  successibus  invida ,  sensim 
Et  merita  et  partos  nostra  virtute  triumphos 
Ex  animis  populi  immemoris  abolebit. 

Posuit  in  versu  extremo  tribrachyn  pro  dactylo,  ut  non 
semel  a  Virgilio  factum  est.  Nam  potuisset  Immemoris 
populi  ex  animis.  Hoc  ideo  dixi ,  ne ,  si  qui  forte  hunc 
versum  notare  velint,  errori  tribuant.  Nam  Bosscha  syl- 
labarum  quantitatem  accurate  tenebat:  et  quod  legitur 
p.  101.  Vota  Diis  animi  simplicis  aequa  placent,  hoc  om- 
nino  mutandum  in  Deis.  Negligentiam  typothetarum  non 
animadvertitPetrus  filius.  Nam  hocpater  probe  noverat7 
Dii  et  Diis  usurpari  monosyllabice ,  idque  Burm.  saepe 
docuit,  veluti  in  Anti-Klotzio  p.  98  et  ad  Prop.  IV.  1.  5» 

VOriSCUS  HORATIUS  ACKERUS 


Ackerus  vivens  turbatis  reipublicae  nostrae  tempori- 
bus ,  ipse  anirao  inquieto  vir ,  magnaeque  famae  quam 
bonae  amantior,  et  nimia  libertate  in  iis  reprehendendis , 
a  quibus  se  esse  laesum  arbitrabatur ,  multos  habuit  ini- 
micos.  Neque  amici  prudentiores  eum  esse  dignum  judi- 
cabant,  cui  munus  paullo  illustrius.  ad  tuendam  litera- 
rum  humanitatem  committeretur.  Et  profecto  plura  ad 
eam  rem  bene  gerendam  requirebantur ,  quam  talis  ver- 
suum  pangendorum  facilitas ,  qualem  imperiti  in  Ackero 
admirabantur. 

Post  Academiam  Groninganam  se  ad  Leidensem  con- 
tulit  a.  1785,  ubi,  a  Ruhnkenio  et  Yoorda  commenda- 
tus ,  adolescentes  linguam  Graecam  et  Latinam  privatus 
docuit.  Aedibus  suis  hunc  titulum  praefixit : 

Exigua  hic  habltat  famosus  Horatius  aede, 

Ad  liquidas  Rheni  praetereuntis  aquas: 
Qui  Latiae  veneres  linguae,  veneresque  Pelasgae, 

Plebe  magistrorum  vana  fremente,  docet. 

Postea  munere  Rectoris  functus  est  Hattemi,  ibique 
ante  paucos  annos  mortuus. 

Multam  habebat,  ut  dixi,  versuum  conflandorum  fa- 
cilitatem :  quamquam  neque  hi  ipsi  versus  de  fonte  do- 
mestico,  sed  plerique  ex  alieno  derivati  fluxerint.  Vete- 
res  poetas ,  scd  praecipue  recentiores  videtur  excer- 
psisse ,  atque  de  his  excerptis  suum  librum  composuisse. 
Ita  ingens  versuum  numerus  legitur ,  quos ,  interdum 
integros,  saepe  uno  alterove  mutato  vocabulo,  sumsit 
ex  Catullo,  Tibullo,  Propertio,  Ovidio,  J.  Sccundo, 
Georgio  Sabino,    Loticliio,   Zcvecolio,  et   ltalis  poctis, 

Praeterea  in  Aekero  multa  desidero,  castigatam  Lati- 
nitatem ,  decorem  in  sententiis ,  in  comparationibus 
modestiam,  interdum  et  peritiam  metricam,  quale  est 
illud  pag.  280  de  Rutero : 

Qui  Sueonum  fudit  copias  Turcasque  fugavit. 

Copiae  in  versu  Hexametro  et  Pentametro  nunquam  poni 
possunt,  ut  neque  conviciis,  pag.  276 : 

Convitiis  quid  me  Medicasler  agyrta  lacessis, 
Vix  tria  qui  nosti  verLa  Latina  loqui? 

Carmina  Ackeri  edita  sunt  Groningae  a.  17G9,  quac 
editio  est  secunda,  auctior  et  emendatior. 


Jamque  adeo  multorum  desiderio,  alteram  editionem 
commentationis  meae  flagitantium ,  satisfeci.  Eam  igi- 
tur,  praesentibus  contenti,  amice  et  benevole  accipiant. 
Nam,  ut  dixi,  ea  est  negotiorum  meorum  varietas  et  mul- 
titudo,  ut  plura,  quam  addidi,  addere  non  potuerim. 
Quamquam  non  erat  praecipuum  argumentum,  ut  de 
vita  poetarum  exponerem,  sed  de  facultate  judicarem , 
de  qua,  ni  fallor ,  satis  disserui.  Quomodo  autem  factum 
sit,  ut  referre  oblitus  sim  de  Ruardio  meo,  de  Pecro 
Braamio ,  Eccone  Epkema ,  Henrico  Weytinghio ,  G.  T. 
Suringare,  S.  Speyerto  Eykio,  aliis  fortasse  pluribus, 
vix  ipse  intelligo.  Interea  multa  in  libellis  istis,  quos 
appellare  solemus  menstruos,  in  Artium  Literarumque 
Nuntio,  in  Symbolis  Schulli  et  Hopii  ad  libros  homines- 
que  cognoscendos ,  in  opere  d'Escurii  de  laudibus  Hol- 

landiae  in  vario  doctrinarum  genere,  in  annotatione  Ty- 
demanni  ad  Bilderdykium  de  Historia  Patriae,  in  Siegen- 
beekii  Historia  Academiae  Leidensis,    Orationibus  Pro- 
fessorum  saecularibus ,  Bibliotheca  Historicorum  Neder- 
landorum  Windiana,  et  alibi  reperiuntur  subsidia.  Nec 
vero  desunt  in  popularibus  meis  barum  literarum  aman- 
tes  et  periti  bomines,  qui ,  si  velint,  non  pauca,  vulgo 
incognita,  in  lucem  proferre  possint.    Hoeuiftium,  Ac- 
kersdyckium,  Royenum,  pulchro  carmine,  quod  ante 
multos  annos   de  Rutero  scripsit,    cognitum,    Visscbe- 
rum ,  Dodtum  Flensburgensem ,  Bodellum  Nyenhusium  , 
Schotelium,  Harderwykium,  Ecclesiastes   ambo  pariter 
eruditos,  nominasse  suffecerit.    Ab  Hoeuiftio  et  Ackers- 
dyckio  jam  olim  nonnulla  accepi,  quibus  disputationem 
meam  statim  ornavi.  Ille  me  etiam  Epigrammatis  de  Os- 
tenda,  quod  p.  332  legitur,  admonuit,  quare  accuratius 
de  auctore  Grotio  aliorumqus  imitatione  inquisivi.  Imi- 
tatus  est  etiam  Hugenius  in  Momentis  Desultoriis  p.  305. 
Caeterum,  libro  jam  fere  typis  descripto,    vidimus, 
quae  paullo  aliter  fuisse  scripta  mallemus.  Praeterqtiam 
enim  quod  ordo  chronologicus   interdum  minus  accu- 
rate  servatus  est;  pag.  2,  de  Epigrammate  Pitcairnii  vide 
insuper  Bilderdyk.  Navonkel.  Vol.  II.  p.  13,  et  quae  de 
auctore  disputantur  in  Nuntio  Literario  vernaculo  1834, 
\.  I.  p.  461  scj.    Pag.  3,  Wassenberghii  illa  disputatio 
legitur  in  Operibus  Societatis  Ultraj.   Provinc.   Vol.  I. 
pag.  479 ,  quod  indicavit  Cl.  de  Crane  Narrat.  de  Vita 
Wassenberghii  p.  43.    Pag.  400,  de  Keuchenio,  ut  de 
aliis  Nederlandiarum  poetis ,  operae  pretium  est  legere 
Cl.  Lennepium,  judicem  liarum  quoque  literarum  pe- 
ritissimum,    in  Memorabilibus   Amslelodamensis   Alhc- 
naei.    Illc  \idit  MS    Keuchenii  Gelriam  illustratam ,  seu 

rerum  in  Gelria  memorabilium  clescriptioiiem  poeticam, 
historico  commentario  illustratam,  cui  accedunt  urbium 
Hollandiae  elogia  a.  1672.  Iste  liber  nunc  servatur  in 
Bibliotheca  Societatis  Leidensis,  Literarum  Nederlandi- 
carum  causa  institutae.  Lennepius  etiam  historica  Keu- 
chenii  poeticis  praefert.  Pag.  495 ,  v.  4 ,  aliena  est 
Burmanni  mentio,  cjui  D'Orvillio  demum  successit. 
Pag.  509,  J.  Helvetii  Yita,  cjuam  Francogallice  scrip- 
sit  L.  Santenius ,  legitur  in  Nouvelle  Biblioth.  Belgique 
1782,  p.  453  scjq.  ut  accuratius  indicat  Hoeufftius  in 
Parnaso  p.  227.  Nam  quae  illius  poemati  Le  Bonheur 
praemittitur,  alium  auctorem  habet.  Yid.  porro  Lemon- 
tey  in  Revue  Encyclop.  Aout  1823,  pag.  283 — 300;  et 
W.  J.  C.  v(an)  H(asselt)  in  Letterk.  Magaz.  1823,  Meng. 
p.  535 — 541.  Quod  superest,  Jo.  Theod.  Bergmanno, 
viro  amicissimo,  accurata  illi  doctrina  et  humanitate  sa- 
tis  cognito,  iterum  magnas  et  veras  ago  gratias  pro  sua 
erga  me  benevolentia ,  cjuam  in  paranda  hac  editione 
multis  modis  expertus  sum.  Oculos  ille  habet  in  hoc 
geriere  fere  lynceos ,  diligentiam  insignem ,  et,  cjuamvis 
ipse  rerum  suarum  satagens,  aliorum  tamen  adjuvando- 
rum  studium  tam  laudabile,  ut  nihil  supra. 

